
carstvo. Touraine daje sirenom prvi znak odlaska. Pucaju uši, glava 
šumi, regbi sam tvrdi kasar ogromnog parobroda podrhtava, kao 
trusom. Titanska pluća te dajdalske nemani, kakvu ni najživlja mašta 
grčkih pjesnika ne bi mogla zamisliti, i pr ma kojoj su sitne igračke 
sve što kuje šepavi Hefajstos u utrobi Etne, dišu crnim dimom, i za- 
mračuju gustim vrtlozima vedrinu nebesa. Dvie ogronme nozdrve, 
dva dimnjaka, široka, kao dva gorostasna badnja, rigaju na svrdlove 
čagje i varnice kroz rumeni suton. Utroba hlapje muklim kovnim 
žamorom, u kojoj su skovane strahovite sile, što jed a čekaju, daše 
odapnu. 

Već po drugi put zaori sirena, kano da se gromovi ore i lome niz 
klisurna ždriela. Gorostas izazivlje valove i tifone okeana na megdan. 
Tako ruče lav, kad se pod suton proteže na svojem ležaju, da jurne 
na pustaru u potragu pliena. Taj silni, titanski vesak, koji ti drma ne 
samo bubnjićem ušiju, nego samim mozgom, pače svakim živcem 
tiela, ispunja te iz početka strahom i nujnošću odlaska, jer je svaki 
odlazak nujan, svaki začinjen nekom sjetnom nostalgijom za rodnim 
žalovima, za domovinom, za ostavljenim milim i dragim. Sama od 
sebe niče misao ; hoću li se povratiti.'' Ta tako je širok okean, tako 
visoki, silni, strašni njegovi valovi, tako užasni njegovi kikloni ! Ali 
sila onoga veska, što se gromom izvija iz siren , napokon ti vrati po- 
uzdanje; čini ti se, kao da bi nadjačao sve grmljavine oluja i šum oke- 
anskih valova. Onaj izazivni urlik, kano da veli okeanu : eto me na te! 
Ne bojim te se! Uzdign svoje valove do oblaka, raskostruši im vr- 
hove biesnom pjenom, raspusti hršumima čerupna krila, orubljena 
krvavim bljeskovima munja! Neka zaruču tvoji tifoni, jače od prvo- 
bitnog titana, koji im dade ime; neka se zaviju tvoji kikloni na vrtloge, 
neka udubu svrdlovitim jazom tvoje dubine i neka taj jaz orube valo- 
vima višim od mojih jambora, ja te izazivljem na megdan, ja te se 
ne bojim! Ja sam svemožni genij čovjeka, oklopjen željezom! Ja sam 
dajdalski um, koji je jači od svake sile, koji otimlje oblacima munje, 
te ih iz njih muze, kao što se muze mlieko iz nabreklih vimena, i tu 
munju, koju muzem iz nepresušnih dojka prirode, pretvaram u svjet- 
lost, u silu, u brzinu, u vjesnika bržeg, nego li su krila na petama Ma- 
jinog sina i na njegovom šeširu! Ja sam Prometej, sin velike majke 
Zemlje, nepravedno osugjeni titan, koji slomih svoje lance i sigjoh 
strahovit sa leđnih klisura Kavkaza, da srušim tiranina Zeusa sa 
Olimpa, da dadem bratu čovjeku vatru, umjetnost, pismo, slobodu. 
Neka Zevs pozove u pomoć gigante hekatonhejre, Brijareja, Kotosa 
i Gigesa, da vidimo hoće li mu pomoći! Ko igračku izbicu mu iz ruke 
zahrgjali grom, a njegovu sinu Fojbu Apolonu kužne striele. Ja sam 
Genij čovječanstva, koje. dok bijaše mlado i neiskusno, ne mogaše 
se boriti s tvojim silama, Okeane. Ti si ga obavijao tvojim brzim stru- 
jama na uskom prostoru zemlje, i nisi ga puštao preko sebe. Tisuće 
i tisuće godina ti si lomio njegove krhke drvene lagje, kao slamke, 



utapao i gutao njegovu djecu; ali ono nije očajalo, pobiedilo te je na- 
pokon drvenim lagjama, kamo li ne će željeznim nemanima, što no 
imadu više sile u svojim željeznim repovima, nego tisuće Brijareja 
skupa u rukama. Nekada se je ljudstvo moralo boriti s tvojim valo- 
vima mjesece i mjesece, pače i godine, da te pregje. Ali su prošla vre- 
mena mukotrpnog Odiseja i smijonog Kolumba, danas te čovjek pre- 
vali u pet dana. Sutra će u tri i to ne morem, nego zrakom, brže-t)d 
Jupitrova orla. Što će danas taj krvožedni orao grudima Promet eja? 
Jedno sitno zrnce, upravljeno njegovom rukom i njegovim okom, 
slomi mu krila u mutnom oblaku! Pred svjetlosti moga uma, nestalo 
je tvojih nebrojenih kćeri Okeanida, nestalo je morskih nemani, pre- 
strašenih od buke mojih lagja. Enozigej ne viče više objesnim vjetro- 
vima, pomolivši iz dubina ambrozijsku glavu: quos ego! Ja do- 
viknuh njemu i svim bogovima Olimpa, Tartara i Okeana : q u o s 
ego! I nestade ih! Niko im više ne prinosi žrtve, a Neptunu prestra- 
šenu ispadoše iz ruku zemljotresne osti. Vjetrovima okeana uzalud 
se lome krila o željezne bokove mojih lagja. Ja poznajem vrieme nji- 
hova biesa, a sutra ću proreci, kada će koji duvati, kada će se zavi- 
nuti kiklon, kada li pritisnuti široke grudi okeana magla. Pod mo- 
rem, na moru i nad morem moj um će vladati prirodnim silama i vo- 
diti ih po svojoj volji i koristi, kao ukroćena konja. Ja ću znati, kada 
će vulkani izrigati svoju lavu, svoje kužne gromove, plinove, i žarano 
kamenje, i na vrieme ću ukloniti svoju djecu od njihova biesa; pače 
topli njihov bies i žarko srce zemlje izrabiću da zimi grijem djecu 
svoju, da ih prenašam vrtložnom brzinom oko zemaljske kruglje. Tople 
zrake sunca svezaću u željezo, zapregnuti ih za moje mahine; a iz 
vedra suha neba izmušću kišu da natopim oparene livade. Pri- 
siliću nebo da mi kaže kamo nas vuče sunce u svojem vrtložnom hodu, 
u pravcu sjajne Vege, prama kojoj luci plovi lagja zemlje. Nema do- 
voljno tmine prostorje neizmjerja, da zakrči put ženici mojega oka, 
niti priroda tako dubokih tajna i zakona, da ih ja ne odgalim svjet- 
lošću svoga uma i prisilim njene sile, da me služe kao roblje; da ja, 
titan Prometej i moja braća ljudi ne postanemo jači i bolji, nego su 
bili bogovi, koji su me kroz tisuće vjekova mučili i žderali moje dži- 
gerice. Hezijod je precienio Jupitrovu moć, a moju i moj triumf pro- 
rekao je božanstveni Ajshilos. Ja upoznah drugoga Boga, kojemu 
se divim, i koliko je savršeniji top današnjeg čovjeka od Ahilova 
koplja, toliko je širi pojam moga Boga od Homerova, toliko savršeniji 
današnji čovjek od staroga. No, kao što više nema koplja, osim u 
muzejima, tako više ne će biti ni topa! Igračka je Hezijodova tita- 
nomalija prama današnjim bojevima; jedna oklopnjača satrla bi u 
čas cielo Ksersovo i Temistoklesovo brodovlje, a Zevs bi se od orlja- 
vine njenih gromova srušio sa vrha Olimpa, da ga davno ne sruši 
moj um. ^ svih starih bogova još živi jedini krvožedni Ares, ali je i 
on omatorio, jer njegova bojna igra biva sve rjegja, a ja ću i njega 



do sto, do dvjesto godina, — a to je samo čas u života ljudstva ] 
— satrieti, i mir će se prostrieti zemljom od jednoga stožera do dru- ' 
goga; vladaće ljubav i bratstvo. 

Po treći put zagrmi sirena, po treći put izazva na m^dan okean. 
DigoSe most. Ko ne briše suze, rraSe rupcem. Mala lučka lagjaTitan 
vuče Tourainu od obale, jer se taj kolos u tom uskom prostoru ne 
može kretati, bez bojazni, da ne udari u koju drugu lagju, ili u ga- 
tove. Kada ga je malko udaljio od obale, vukući ga za nos, drugi paro- 
brodić uhvati ga za krmu, pa vuku oba združenim silama. Dovukoše 
ga do posred luke, pak oba potežu za nos prama uskom izlazu, kroz 
koji Touraine može jedva proći. Homer je prispodobio Ajasa, u bitci, 
magarcu na usjevu, kojega djeca tjeraju šibama : mogu i ja kazati, 
da ono dvoje parobrodske djece vuku težku Tourainu za uši, dok 
je polagano ne izvukoše na vanjski zaliv havrejske luke. Već se je 
snoćilo. Obala gori u tisuću luči, prozori visokih palača sievaju ru- 
menim otsievom. 

Eto nas već na valovlju. Parobrodići što no vuku Tourainu lju- 
ljaju se na talasima kano igračka. More se prelieva preko njih, a mi 
stojimo kano klisura. 

Počinje rominjati sitna kiša. Grad iščezava u modroj magli, kroz 
koju se sve slabije svjetlucaju mirijade luči. Samo na ratu električni 
majak (svjetionik) sjaji se kao velika Ijubična zviezda u teleskopu. 
Vrti se naokolo i vidiš njegovu ogromnu ždraku, gdje kruži po tami 
kroz kišu, dok ti ne udari u oči, opsjene te časkom i vrti se dalje 
po mutnom valovlju. Budan čuvar i kažiput lagjama, koji prodire 
i najdeblje magle, te im ne pušta da zavedu umorna mornara stran- 
putice, ili da druga lagja, ko ćorava, nabasa na njegovu i potopi je. 
Svuda po kruglji zemaljskoj danas svietle mornarima te morske oči, 
i kroz najtamnije oluje kažu im pravi put, da se ne nasukaju na gre- 
ben je. Lako li ti je danas biti pomorcem! Bar za devedeset po sto 
umanjila se je pogibelj plovidbe. Jedini neprijatelj mornaru, koji 
plovi na velikom i čvrstom parobrodu, to je danas magla na okeanu, 
gdje nema snažnih svjetionika. Nu tu pomaže zvižduk zviždalica, 
ili zavijanje sirena, koje prodire i kroz najbjesniji šum valova do 
velikih daljina. Danas pače i Markonijev brzojav upozoruje jednu 
lagju, da je blizu druga. 

Kada prispodobiš ovaj materijalni napredak čovjeka sa njegovim 
moralnim stanjem, e doista te zazebe na srcu. Ja sam po naravi svojoj 
optimista; ne srdim se što čovjek mora umrieti, što ga taru bolesti 
i druge nevolje, jer znam, da je bilo moguće, da bude drugačije, to 
bi bez sumnje bilo, pošto nam priroda nije uskratila ništa, što nam 
je mogla dati. Nu bole me biede, koje čovjek čovjeku hotomično udara. 
Svi zakoni logike mi vele, da što je u čovječanstva veći napredak 
obrta, što ljudi više izmišljaju stvari za lagodnost života, što više 
blagostanje, uslied novih otkrića, nastaje, da bi ljudi morali biti i 



8 



moralno to bolji. Pa ipak, ne vidim da su bolji, nego su bili. I kada bi 
me možda u tome varala vlastita razočaranja života i zavagjala 
na kriv sud, statistika je tu, da mi neumolnim brojkama dokaže, da 
ljudi ne bivaju moralno bolji, nego gori. Brojke razbojstva, umorstva, 
samoubojstva, preljuba, kragje, pronevjerenja, prevara, kleveta i 
svih drugih ljudskih opačina strahovite su. Istina je, da čovječanstvo 
i brojem raste, al još većim brojem rastu zločinstva, čemu možda 
nije najmanji uzrok, baš taj brojni porast čovječanstva i tjesnoća 
prostora. Nu ima i drugih razloga, o kojima nije ovo mjesto da 
raspravljam. Svakako sam uvjeren, čim minu uzroci ovog moralnog 
zastoja, ili pače nazatka čovječanstva, da će započeti i razdoblje mo- 
ralnog preporoda ljudstva, neprispodobivo boljeg i korisnijeg od 
ovog napretka uslied otkrića nekih prirodnih sila i savršenstva me- 
hanike. 

Sada je ljudstvo spopanuto nekom groznicom brzine, divljeg go- 
spodstva nad fizičnim silama, skonobnom žegjom bogatstva i užitka, 
i to do te mjere, da se je izgubio i pojam divnog užitka krieposti, 
čija slast nadilazi sve slasti. I to je naravna pojava, jer nije baš 
laka stvar uzvinuti se do takog stepena naobrazbe i duševnog uzgoja, 
da čovjek može početi shvaćati ljepote i milja krieposti. Mnogo je 
lakše steći bogatstvo i š njime sve moguće vrsti fizičnih slasti, nego 
usavršiti um i srce do potpuna uživanja krieposti. A kako danas sve 
trči u divljoj jagmi za zlatom; i kako su ljudi po svojoj naravi 
skloni povagjati se jedni za drugima, nije čudo, što je vrlo malo ljudi, 
koji kreću inokosnom i teškom stazom nauke, prama visokom vr- 
huncu dobrote, ljepote i istine. Šta više i pojam ljepote se izopačuje, 
te danas svaki bogati trgovac misli, da se razumije u umjetnost, pa 
se dade sugestovati od umišljenih lažiumjetnika nekih modernih struja, 
koji mu skupo prodaju svoje nakarade za remek-djela. Glavno je 
hiniti, da se razumije umjetnost, a nuzgredno je, da li je srce i da 
li je um uzgojen tako, da je može razumiti i u njoj uživati. 

Od svih modernih strasti, držim da je najvruća strast brzine. 
Toj svakako sa moralnog pogleda ne bi bilo prigovora, kad ne bi do- 
vodila ljude do užasnih vratolomija. Koliko su ponositih vrata skr- 
šile utrke automobila.'' Prama tima konjske su utrke šala. Na ovima 
najviše da koji sićušni majmunski jockey, inače posve suvišan za 
društvo, slomi vrat, ili da koji plemeniti hat slomi nogu, ili hrbtenjaču. 
Ali na utrkama automobila, a i bez utrka, nebrojene plemenite žrtve 
stradaju. Na utakmicama automobilnih čamčića mnogi se utope. 
Svakako ta strast brzine jedna je od najplemenitijih u čovječanstvu, 
jer čovjeku ništa toliko ne fali kao vrieme. Brzinom se produljuje 
život, brzinom se stiče nauka i imetak. Koliko se je nekada dangu- 
bilo na putovanjima! Danas se stigne u jedan dan, gdje je prije trebao 
mjesec, a i taj dan se može raditi, učiti. Napokon ta strast brzine jača 
dušu &)vjeka, diže joj ponos, i čovjek se sve više diže nad pri- 



rodu. Koje uživanje juriti cestom brže od najplemenitijeg konja, 
brže od samoga orla! Cutiti pod sobom okovane prirodne sile 
i upravljati s njima, kao sa krotkim živinčetom ! Vidjeti, gdje za- 
ostaju za tobom lasta vičnom brzinom, stabla, livade, šume, gra- 
dov, gore, dok pod tobom dahće zasopljena mahina i ječi, taman 
kao da si samu prirodu zauzdao, pa jašiš na njoj kao bog, kao 
Fajton na sunčanim kolima! Koja slast naći se na jednomu od ovih 
morskih željeznih kolosa, slušati, ležeć u noći na mekanu krevetu, 
šibanje vijka, jaka četrnaest tisuća konja, zveku željeza u gorostas- 
nim mahinama — u tom čudu hitrine ljudske, gdje su mehanizmi, 
od čovjeka izmišljeni, malne slični onima, koje je priroda u svoje 
životinje postavila — i šum valova okeana, koji se uzalud lome o 
željezne silne bočine broda! Gorostasna se lagja kotrlja, gjisa kao da 
će skočiti u oblake, sunovraćuje se, kao da će zaronuti u valove okeana, 
povali se na bok. kao da će se izvrnuti, škriplje na tisuću načina i gla- 
sova, pa se ispravi i ide dalje, razbija valove, sieče ih strahov tom br- 
zinom! A ti se ne bojiš, ko ni diete u kolievci, jer te valovi u tvojoj 
ogromnoj zipci ne će prevrnuti, ko ni majka ljubljeno čedo. Grmi li? 
štiti te munjo vod. Je li oblačno.^ lagja ne će krenuti stranputice, jer 
je tu vjerna igla, koja kaže pol, i nepogrješivi hronometar, koji kaže 
vrieme. Malo računa, i bez zviezda i bez sekstanta znadeš gdje si. 
Najkraćim putem juriš k cilju. A kamo li tumarati deset godina, da 
dodješ od Teneda do sićušne Itake! Ne bije te ni kiša, ni studen, ni val, 
ni tmina. Kuhinja je, ko u najfinijem hotelu Pariza. Toplo je, elektricitet 
rasvjetljuje svaku i najmanju prostoriju tog plovećeg labirinta, gra- 
gjena iz vana željezom, iz nutra najskupocjenijim vrstima drva, oblo- 
žena najfinijim sametima i svilom. I glazba je na brodu; pleše se i igra 
se svakake igre. Ko će učiti, ili se zabavljati knjigama, ne treba ih 
nositi sobom, ima biblioteku. I kafana je tu, i soba za razgovor; a svaki 
dan se na tabli izvješavaju brzojav', što ih jedan parobrod predaje 
drugomu Markonovim sustavom, te znaš sve što se dogadja po svietu. 
Zaboravljaš, da si na putu; čini ti se, da si u velikom gradu. 

Ja stojim na palubi sve dok mi se s oka ne izgubi ždraka h vrej- 
skog majaka. Zima je, vjetar puše, pa ne pomaže ni ćurak-kunovina, 
valja sići dolje. Već zvono zove na večeru. Ugjem u blagovaonicu, a 
m a i t r e d' h 6 1 e 1 me vodi na mjesto, koje mi .je odredio. Za mojim 
stolom nefna gospodja. U društvu sam sa četiri nepoznata putnika. 
Naklonim se i sjednem. Gospogje su porazdieljene po drugim stolo- 
vima. Dok sam ja gori na palubi maštao, putnici se sakupiše oko maitre 
d' hotel-a, moleći ga, da ih postavi na ovaj, ili na onaj stol, u ovo ili 
ono društvo. Trgovački putnici svi se smjestiše na odličnija mjesta, 
dakako u blizinu krasotica. Već se upoznaše i čavrljaju. Ja prisluš- 
kivam na mom stolu. Dva putnika govore španjolski, a dva franx:eski. 
Jedan od Franceza je mlad, telećeg izraza lica. Stariji je po vanjštini 
i po kretnji trgovac, a osobito je Ijubezan prama mlagjemu. Govore 

potiho megjusobom, da ih se rietko kada čuje. Španjolci su živahniji. 
Jedan je stariji gospodin, inteligentna no priprosta izraza. Govori 
živahno sa puno temperamenta. Srdi se, zove često poslužnika. Mlagji 
je vrlo ot ena i simpatična lica. Sjedi uza me. Stari se Španjolac 
srdi, što ona dva Franceza govore potiho, što se ne upuštaju u raz- 
govor sa ostalim gostovima. A i na me se srdi, jer sam mučaljiv. Htio 
bi znati ko sam i što sam i brbljati sa mnom. Sve to on kaže dru- 
gom Španjolcu, misleći, da ga niko ne razumi. Napokon ja progovorih 
par rieči španjolski, dodajuć starcu mayo . aisu. Cara..! — uskliknu 
starkelja, poznati španjolski usklik — zar razumijete španjolski.^ 

Upoznasmo se i prestavismo, to jest ja i Španjolci, jer onim dvama 
Francezima, — ma da smo bili na istome stolu — ostadosmo do konca 
putovanja tugji. To su bila dva obična trgovačka putnika, koji ne znadu 
o drugome govoriti, nego o jelu, o cieni automobila, o vremenu, o 
milosnicama u New- Yorku, Bostonu, Parizu itd. 

Onaj stariji gospodin, s kojim se netom upoznah, zvao se je 
Manuel Pichardo, vrlo bogat trgovac, milijoner iz Mexika. Drugi se 
zvao Nicolas Mariscal, sin mexikanskoga ministra nastave. Već prve 
večeri se sprijateljismo. Ja sam imao rietku prigodu, . da pokažem 
koliko znam španjolski, to jest mnogo da razumim, a malo da vodim 
razgovor. Ipak ih je to neobično veselilo. Španjolci, makar i ameri- 
kanski, davno se odučiše, da nagju evropejca, koji poznaje njihov 
liepi jezik. Surova engleština istiskava po cielom svietu milozvučje 
kastiljanske rieči. Ja, da im napravim što veće veselje, deklamujem 
izabrane komade iz španjolskih pjesnika, iz Herrere, iz Calderona, 
iz Hartzensbuscha, Zorille, pače i iz Romancera. Snebivaju se od čuda! 
Stari naručuje za proslavu toga čudnog i neobičnog otkrića šam- 
panjac. Kad sam izrekao par stihova iz Don Juan Tenoria, stari kucnu 
sa mnom, pa će mi : neka znate, da ja potičem od koljena don Juana, 
po tankoj krvi. 

— Eh! — rekoh ja, — tada ćete valjda biti baštinili štogod i od 
njegove sreće, od njegove neodoljivosti! 

— Što.^ što? On bi mogao k meni u školu ići! Šta je on prama 
meni! Ph! mašta pjesnika ga je stvorila; ali su moje pobjede realne. 

— Nadam se, da će ih biti i na brodu! 

— T d a s! Sve su moje! Sve do jedne! A prva ona, kojoj udvara 
onaj glupi komis, tamo na drugom stolu. 

U to udari krupni brežuljak mora taman u okrugli prozor za gla- 
vom mojega don Juana, i grdo mu zašumi na ušima. Sreća da je prozor 
bio zatvoren! Ti blokovi mora učestaše udarati u prozore, a lagja se 
još ne ljulja, te mi mirno večeravamo. Don Juan, tako sam unapried 
zvao don Emanuela Picharda, jede vučjim apetitom, a pije šampanjac, 
namjenjujuć čaše sad jednoj sad drugoj ljepotici, za kojima su mu 
oči iskrile okolo po dvorani. Srdi se na ona dva Franceza, što ne će 

da govore s nama; pa kaže, da će od onoga maloga telca napraviti 
dvorsku blunu, da nas zabavlja na putu. 

Krupni udarci mora o prozore učestavaju i bivaju silniji. Tou- 
raine se stane nešto ljuljati. Već se mnoge gospogje pobiru i bježe 
u svoje kabine, da ne budu prisiljene dati prvu libaciju Neptunu, 
baš u blagovaonici. Don Juan se ljuti, što na Silvestrovo ne će 
moći svršiti staru godinu i dočekati novu u društvu krasnoga spola. 
Nada se da će koja ostati u parloru, ili u kafani, da će ih glazba 
zadržati. Zabadava! Lagja se sve više ljulja, a one bježe jedna za 
drugom. Ni glazba ne će svirati! 

Urekosmo si sastanak u kafani, da tu dočekamo skupa novu 
godinu. Ja izigjoh na kasar, da vidim valove Manche, i ne bih li gdje 
ugledao Kornwalsku obalu. 

Po* to nox incubat atra! Mrka noć leži na pučini. Ne 
vidi se upravo ništa, ni zviezde, ni koje ribarske luči, ni svjetionika 
na engleskoj strani. More šumi milijonima valova, a lagja škriplje 
na tisuće načina. U tom šumu gubi se pljusak kiše, ali je vjetar zanosi 
pod gornji kasar na šetalište putnika, te ne možeš ni šetati. Studeni 
vjetar probija kosti i kroz samo krzno ćurka. Htio bih se podati 
maštanju, ali kao da mi kiša, guši maštu, a vjetar smrzava misli 
Ćutim tešku osamljenost, kao da sam baš sam na pučini, posve izgub 
Ijen, jer niko ne seta osim mene. ! ako znam da Touraine ne će kre 
nuti s puta, niti udariti o litice strmog Albijona, hvata me strava 
nostalgija mi bolno zahvaća dušu, kajem se što sam u to doba go 
dine krenuo na tako dalek put. Ljuljanje biva sve jače, te je teško 
šetati se i ne ostaje mi drugo, nego potražiti don Juana u kafani, 
da mi svojim šalama razbije brige. Ja u kafanu, ali mojih Španjolaca 
nema, već neki trgovački putnici posjedaše oko stolova, te se igraju 
karata, šaha, trik-traka. Ja sjedem sam i pitam jedan konjak. Na- 
pokon eto ti Picharda i Mariscala. Moj don Juan šepesa kao Mefisto. 
Čudnog li mi osvajača žena! — pomislih u sebi. Nu i Byron je bio 
šepav, pa nije bio loše sreće. 

Pročavrljasmo do ponoći. U Mariscalu brzo upoznah fino naobra- 
žena čovjeka, s kojim se je 'dalo bez dangube o svačem govoriti. Pro- 
boravio je u Evropi više od godine dana, da prouči umjetnosti, oso- 
bito arhitekturu. Pošto sam pak i ja obie^rao malne svu Evropu, gdje 
se što liepa dade vidjeti, i njemu je bilo ugodno u mojemu društvu. 
Pichardo bi bio volio, da se govori o ženama, tvrdeći, da je živa umjet- 
nost prirode ljepša i bolja od mrtvih djela ljudske ruke, pa s toga 
on putuje po gradovima, da vidi gdje su ljepše žene; nu nije se opirao 
da mi govorimo o gotskom stilu i o renesansi. 

— Gotski stil, — tvrdio je Pichardo, — to je kada je žena, kostu- 
rinava, mršava i visoka; barok, kada je debela, mišičasta, nabreknuta; 
renesansa, kada je obla, glatka, mlada, liepa. S toga ja volim rene- 
sansu, barok ponešto, nu ne trpim gotskoga stila. 



12 



Mariscal je naprotiv bio zaljubljen u gotski stil, u ostalom, 
sa stanovišta našeg don Juana, nije ni on mrzio ostalih stilova. Svaki 
je stil liep, tek neka je djelo liepo. 

— A gdje ste našli najljepše žene? — zapitam don Juana. 

— U Mexiku, to se razumije! A vi.^ 

— Ja u Mexiku nisam bio, pa o vašim ženama ne mogu suditi. 
Ja sam najljepše žene vidio u Moskvi. 

— Kakva Moskva! Kakva Moskva! Vi morate doći k nama u 
Mexiko, pak ćete istom vidjeti, što su žene. Kad vidite naše kreolke, 
ne ćete se više ni htjeti vratiti u Evropu. Zbogom onda vaše kate- 
drale i vaše galerije slika! Vi morate s nama u Mexiko; bićete moj 
gost. G. Mariscal će vas upoznati sa svim najotmenijim krugovima. 
Obećajte, da ćete s nama u Mexiko! 

— Ja bih vam to : ada obećao, ali imam svoga posla u Sjedinjenim 
Državama. 

— Kakvog posla.^! Kad vam velim, da ćete tamo naći najljepše 
žene, kakav posao može biti prešniji.^ Vidite, ja kako znam cieniti 
što je liepo i dobro, i kako znam cieniti vaš ukus, prvi put, kad budem 
putovao u Evropu, poći ću do Moskve, da vidim te hvaljene ljepo- 
tice; nu vi morate s nama u Mexiko! 

Da nisam razglasio po novinama svoj dolazak u Sjevernu Ame- 
riku, htjedoh popustiti i pristati na zamamljive pozive mog starog 
veseljakovića. U ostalom, čudan je bio taj don Juan. Svaki čas bi 
svrnuo govor na svoju ženu, davno oplakanu. 1 nije mogao da se 
je sjeti, a da ne obriše suzu s očiju. Pa ipak to ga nije smetalo, da traži 
po svietu ljepotice! 

— Baš zato, što sam upoznao u svietu toliko žena, plačem za 
onom, koju sam izgubio. Nju sam jedinu i ljubio i štovao u isto 
vrieme. Druge sam samo časomice ljubio. Nu da rečem svu istinu, 
ljubim i štujem i svoju kćerku, koju ostavih u jednom zavodu u 
Berlinu; — reče nepokorni don Juan i uzdahnu. 

Pogledah na sat. Falilo je nekoliko časaka do ponoći. Videći da 
je govor udario u nujne žice, rekoh : 

— Ne plačimo vrieme, koje je minulo; veselimo se novoj godini. 

— Flašu šampanjca! doviknu don Juan slugi; da poškropimo 
mrtvu godinu i pokrstimo novu. 

Nazvasmo si sretno novo ljeto i odosmo spavati. 



13 



II. 



Jutro na okeanu. — Uskost obzorja. — Galebi i dupini. — Morska bolest — 
Hrvati u trećem razredu. — Sele čitave obitelji. — Ne znadu kamo idu. — 
Crnogorci. — Bračna trgovina. — Kako prolazi vrieme na brodu. — Dominikanac. 
— Tomistika. — Monotonija okeana. — U tišini noći. — Opeta urlik sirene. — 
Magla. — Strah pred neizvjesnim. — Veličanstven prizor valovlja. — Deutsch- 
and. — Pad Portartura. — Kopno. — Long Island. — Istočna obala Amerike. — 
New-Yorški zaliv. — Zima. — Rasvjeta New-Yorka promatrana s mora. — Kip 

Slobode u noći. 

Probudih se rano, i izigjoh na kasar, gdje još nije bilo nikoga. Nebo 
oblačno, a more bez kraja, valovito. Sunce je isteklo, ali ga skri- 
vaju oblaci. Sve je na obzorju bliedo, dosadno, jednolično. Valovi 
nisu dosta veliki, da razbiju monotoniju prizora, a okean u mojim 
očima gubi čar; ne pruža mi, što sam od njega očekivao. Okrug obzorja 
tako je sitan i uzak, da ti veličajnost okeana, kako si ju u mašti po- 
mišljao, gubi svu zanimljivost. Jesu li krivi oblaci, što se obzorje 
čini tako usko.^ Nisu, jer ne pritiskivaju obzorja, nego se gone podr- 
tinama olovne boje po nebeskom svodu. Da je more posve mirno i 
vedro, možda bi obzorje bilo i uže. Ama baš ti se čini, da si zatvoren 
u nekakvoj zračnoj tamnici visoka kubeta, a vodena tla. Vid je ljud- 
ski kratak, a hrbat okeana okrugao, pa i ono što je veliko izgleda 
sitno. U ostalom svaka je veličina relativna. Sve može biti veliko 
i malo, kako ga se s kojega gledišta promatra. Ovisi mnogo i o ras- 
položenju duše. 

Još nas prati jato galebova, koji grakću zrakom, te se zalietaju 
na valove za ribom. Gdjekoji čalabrkne po krmi otpatke, što no pa- 
daju s broda u more. Mnoštvo se dupina naganja za nama, natječu 
se u brzini s parobrodom, natječu se jedan s drugim, šale se, ko- 
prcaju se, skaču u zrak, ko za okladu, ko će više; gjišu uvreten po hvat 
visoko, pa panu ravno na glavu, ko djeca, što no se bacaju s koje kli- 
sure u more. Jedan se baca čudno, sve na lievi bok, kano da mu je 
desni kljast, ili hoće, da pokaže Touraini svoju mudroliju. Ima ih, koji 
bi mogli igrati klovna u cirkusu, a ima ih, koji bi vješto glumili bena- 

voga Augusta. Nevjerojatno je, kakve šale znadu te vesele životinje 
praviti sve samim skakanjem iz mora. Osobito su mali i mlagji objesni. 
Jedan gjisa tako visoko, i pravi tako vješto pravi pravcati salto mor- 
tale u zraku, da se je sve, što se je probudilo i diglo na brodu, sakupilo, 
da ga gleda. A on, regbi, vidi da ga se promatra, pa ponavlja svoje 
vještine. Neki šalji vdži je stadoše pleskati i vikati bravo! On nastavlja 
svoj posao, dok se ne umori, a stariji mirno valjaju svoje šije, da udahnu 
zraka i da ujagme, ako što pane s broda. Putnici bacaju kore od na- 
ranača, osobito sa trećega razreda. Mislim, da ništa ne tone, ništa se 
ne gubi, sve služi stanovnicima mora. Jedan mla^rji dupin muči se, 
da i on napravi salto mortale, ali nema sile, da dovoljno gjisne u 
zrak i da se prevrne, pa Ijoska svaki put trbuhom nemilo o more. 
Njega to malo smeta, on sve kuša i kuša, i svaki put Ijosne na isti 
način! Ili ne može, ili ima i on svoju osobitu augustku umjetnost! 
Svakako mu polazi za rukom šala, jer svaki put kad Ijosne trbuhom 
o more, putnici se grohotom nasmiju. Uživaju morski besplatni cirkus. 
Galebi se nad njima zalieću, ali svaki put kad vide, da se je dupin 
zaletio iz dubine, uzvinu krila i vješto se ugnu grakćući. 

Prvog siečnja o podne bijasmo na 49 i 55 širine i na 11 i 50 
dužine, taman za jedan stupanj širine od irskoga južnoga rta Cap 
Clear; nu kopna se ipak ne vidi, tako malo dosiže ljudsko oko! 

Po palubi se šeću samo muškarci. Gospogje, koje misle, da će manje 
trpjeti od morske bolesti na zraku, nego u kabinama, sjede na sto- 
licama uz duvare, zamotane u krzno, da se obrane od zime. Sve su 
zlovoljne, bliede, očajna lica. Don Juan, koji šepesa dosta vješto 
po palubi, unatoč tome što se lagja dobro ljulja, ljuti se, što mu uz- 
burkanost otimlje prigodu udvaranja, jer teško da su ikada ženska 
srca manje sklona ljubavi, nego kada im morska bolest prevrće že- 
ludac. Tako j dne izgledaju, da bi i najpomamnijeg ašikliju prošla 
želja njihovih cjelova i dražesti. Pobugjuju tek neograničeno smilo- 
vanje. Neke se još junački drže, bore se same sobom i s morem, ali 
se vidi, da im strah od morske bolesti progoni sve druge misli. 

Zvonce zove na objed najprije putnike trećega, pa drugoga i 
prvoga razreda. Megju putnicima trećega razreda čujem govoriti i 
hrvatski. Ima ih do desetak, a nema parobroda, koji ne bi ponio preko 
okeana kojega Hrvata. Većinom su iz gorskoga kotara, a ima ih 
iz primorja, te jedan iz Like. Ja ih pitam za razlog seobe. Suvišan 
upit! Nevolja! Nema otkud platiti poreza, djeca i starci kod kuće 
gladuju. Od nikuda prihodaj ni zarade. Pitaš li ih kamo idu i što će 
raditi, na to ne znadu odgovoriti. Svaki ima na papiru adresu nekoga 
znanca, pa ide k njemu. Ljudi će ga naputiti u New- Yorku i ukrcati 
u željeznicu, ko što ga ukrcaše i kad je otputovao, pa će doći, i ne 
znajuć preko kojih je krajeva prošao. Tamo će raditi što i drugi rade. 
Ako mu bude dobro ne će se vratiti u domovinu. Ta šta će u njoj 
— reče mi jedan — kad je u njoj sve za Magjare i za magjarone?! 

Neki vode sobom i ženu i djecu. Njihovo je stanje užasno! Djeca 
od sise ne osjećaju morske bolesti, mališi, koji prohodaju, brzo se opo- 
rave i jedu slasno; nu žene ne možeš pogledati od žalosti. Pod palu- 
bom ne mogu stati od smrada izbačenih jela, a na palubi ih biju morski 
valovi, vjetar, zima, kiša. Pod je blatan i mokar, a one leže, previju 
se u blatu. Kad su izbacile jelo, bacaju nešto žuto, ko žuč. Regbi da 
će im se utroba prekinuti od napora, od nagona za bljuvanjem, a ne 
imaju više šta bljuvati. Neke sišu komad naranče, ili limuna, nu po- 
moći nema! Surovi muškarci raznih narodnosti, nemaju prama ženama 
smilovanja, ismjehivaju ih, guraju ih nogama, ako im smetaju na 
prolazu. 

Svi se tu jezici miešaju, kao u babilonskom tornju. Ima najviše 
Talijana, pa Niemaca, Poljaka, Ceha, Finaca, Leta, Magjara, Slovaka, 
Slovenaca, Srba, Bugara itd. Crnogorci su najnespretniji u hodu, 
obučeni pola na crnogorsku, pola na francesku, otrcani, ko puki pro- 
sjaci, ko obučeni za pokladnu šalu. Mnoge muči morska bolest, pa ti 
izgledaju još jadniji. Ljuta je ciča, a većina je putnika trećeg razreda 
obučena u Ijetnje odielo. Kad im to okvase morski valovi nemaju što 
obući, pa leže. U njihov odio teško je zaci, jer je zrak zadušljiv, 
nu nije im ipak gore na franceskom društvu, nego na drugima, a 
hrana je bolja i obilnija. Ni jedan se ne tuži na hranu. Većini će ih 
nakon dva tri dana puta preboliti morsku bolest, pa će slasno jesti 
i podati se veselju. Ima tu veseljaka koji zapogjevaju svakake šale 
i lakrdije, te zabavljaju družinu. Neki zvoni u harmoniku, neki 
pjeva, neki pleše. Pače i neke ženskinje će se do malo odvažiti te stati 
plesati. Megju njima ima i mladih djevojaka, koje su se pismeno 
zaručile, zaručnik im poslao za put, pa sad idu na vjenčanje. Nije 
riedak slučaj, da na putu koja zaboravi na zaručnika, pa se zaruči 
za drugoga. Mnogi pače u New - Yorku vrebaju na dolazak parobroda 
da otmu djevojku pod prstenom. U Americi ne mogu naći djevojku 
za se, s kojom bi se mogli razumjeti, jer ne govore drugog jezika osim 
materinskoga, pa se ne žacaju otmice; ni zavedenja. Radi toga često 
dogje do noževa. Mnogokrat i razni agenti trguju ljudskim mesom, 
te za dobre pare, mjesto da otprave djevojku zaručniku, prodadu je 
kojem drugom gjuvegjiji. A u New- Yorku ima svakakovih agenata! 






Don Manuel Pichardo, ne mogući po tom prokletom vremenu 
uživati ljubavne zabave, nastoji se što bolje utješiti jelom i pilom. 
Prvi je za stolom, a zadnji ga ostavlja. Njemu Ije more ne naudi, 
pa da sve kroz dimnjake baca valove u peći. Prošao je nebrojeno 
puta okean i naviko svakoj nepogodi. Nema jela na menu-u, kojega 
on ne bi okusio. Kada ga poslužnik pita, što će da mu donese, odvrati 
— sve! Što to treba pitati? Sve redom, kako je na menu-u! 

A na menu-u ima svaki put desetak jestojka! Kuhinja na društvu 
„Transatlantique" bolja je, nego na ikojem preko keanskom društvu. 

tome me uvjerava don Manuel, koji je imao prigode da putuje 
svim raznim društvima, engleskim, njemačkim, franceskim i holan- 
deskim. U ostalom suvišno je, da me uvjerava, jer to vidim po neu- 
mornom radu njegovih laloka. Meni je more u toliko naškodilo, što 
mi je za prva dva tri dana otelo apetit. Jedem vrlo malo, a veći dio 
dana sjedim, ili čučim poležećke na žutobaršunastim divanima u 
parloru, čitajući romane Balzaca, Flauberta itd. Čitam štogod i en- 
gleski, da se pripremim- mučnom poslu engleskog razgovora. Katkada 
sa jednim dominikancem igram šaha, ili se razgovaramo o filosofiji 
Sv. Tome. Druge filosofije, osim Tomine, on i ne priznaje. Sve je 
ostalo tlapnja budalastih mozgova! Nu Tominu filosofiju poznaje 
doista dobro, a to nije malo, pa se dade i š njim ugodno vrieme proći. 

1 ako je kršćanin, želi pobjedu poganskim Japancima, nad hrišćan- 
skom Rusijom. Ne kaže mi to otvoreno, jer zna da sam Slaven, a 
i stidio bi se to priznati, pa ipak po svemu vidim, da on ne mrzi toliko 
poganina, koliko nekatoličkoga hrišćanina. Zaboravlja valjda u tome 
Tominu nauku. Taj je genij otvorio vrata nebeska i Turcima, ako 
žive po zakonima razuma i prirode, to jest, ako su krjeposni. Nu 
nije, svaki fratar u bieloj mantiji Toma, pa ako je i listao njegovu 
„Summa". 

Svakim novim danom okean je strasniji, uzburkaniji. Nema više 
galebova, ni dupina, ništa, osim beskrajne pučine! Boje su na njemu 
uviek iste, uviek dosadni odraz olovnih rastrganih oblačina. Rietko 
kada, da sunce posije svojim prijaznim zrakama izmučenu površinu 
okeana i da omodri nešto obzorje. Uzalud povirujem svaki čas na 
kasar, da vidim koje novo lice okeana. Uviek je isto! Riedak je slučaj, 
da se vidi u daljini koja lagja. Da ih je i na tisuće, izgubiće se na 
ogromnom prostoru; a oko ne dopire dalje od dvadesetak kilometara. 
Progjelikoja lagja, propinjuć se na valovima sad joj vidiš samo krmu, 
sad samo nos, sad ništa, osim dima iz dimnjaka. Za četvrt sata iščezne 
potpuno s vidika, jer, što ona, što mi, brzo se udaljimo. Samo ako 
Touraine stiže koju sporiju lagju, ploveći istim pravcem, vidimo je 
po dva tri sata na obzorju, u vječnoj muci talasa. Svaka nam dojav- 
ljuje Markonijevim brzojavom, kako se zove, kamo plovi, što je nova, 
i dozna isto od nas. U brzojavnoj sobi čuješ neprestano pucketanje 
elektriciteta, koji valovito l^renosi preko okeana ljudske misli. Želiš 
li što brzojaviti u Evropu, ili Ameriku, Touraina će brzojaviti naj- 
bližoj lagji, ova drugoj, druga trećoj, dok brzojav ne dogje do koje 
Markonijeve postaje na kopnu. Nu teško je dobiti novosti, dok se ne 
dogje bar na dvjesta milja od kopna. Lagje koje sretamo, a koje su 
odplovile od prilike u isto doba iz Amerike, kad i mi iz Evrope, 
ne znadu nam ništa više kazati, nego mi njima. Obsada je Portartura 
u najvećoj krizi, a meni se skonoba duša, ne znajuć ništa o sudbini 



17 



opsjednute ruske braće. Svi su putnici, osim Španjolaca i španjolskih 
Amerikanaca, japanofili. Mrze od srca Rusiju i cielo slavenstvo, te nam 
žele od Boga i od ljudi svako zlo. Bože daj svakome po zasluzi! 



Noć je. Ja slatko spavam u svojoj kabini. Odjedared me probudi 
iz sna neki silni poznati vesak. Napnem uši. Tourainina sirena zavija 
svojim strahovitim, gromovnim glasom, kao ono na polasku iz Ha- 
vrea. Lagja se ne ljulja jako, a regbi da stoji. Slabo se čuje ritmično 
šibanje vijka po moru, a željezna pluća kolosa jedva da dahću. Opeta 
zaori sirena, i od grmljavine podrhtava kasar nada mnom, podrhta- 
vaju željezni duvari broda i vrata kabine. Što se je dogodilo silnom 
kolosu, da je zastao, da riče kao ranjen.^ Je li mu se pokvarila mahina, 
kakva li mu pogibelj prieti, da ovako ruče u mrkloj noći, da zatrese 
strahovitim grlom čisti vazduh okeana i neizmjernu tminu noći? 
Žurbe po lagji ne čujem. Sve mirno spava. Da nije pritisla okean magla, 
pa Touraina ruče kroz njezine vrtloge, da je čuje, ko je ne vidi, da ga 
ne stigne teška sudbina „Bourgogne".^ Magla je sliepa i s toga naj- 
veći neprijatelj današnjem mornaru, koji zna gdje su litice i plitčine 
po svim okeanima, zna izbjeći svakoj Skili i Haribdi, ali ne može 
uteći nenadnom banuću druge lagje kroz maglu, i eto ti sukoba, koji 
strovaljuje silnu Bourgognu i mnoge druge lagje u morske dubine 
sa stotinama putnika, bez ikakve mogućnosti spasa. 

Touraine svaki čas grmi; njezin gromorni glas, ko trublja što no 
trubi kroz noć na vatru, ko zvono što brenca na okup, ko znak krvava 
boja, turobno odjekuje kroz praznine broda. Već sam siguran, da 
je magla, nu neda mi se mirovati, obučem se i izigjem na kasar. Grom 
sirene grmi jače na otvorenu zraku. Ništa se ne vidi, a valovi se slabo 
čuju. 1 same električne svjetiljke na brodu, obavljene gustom ma- 
glom, žmirkaju, ko da im se driema. Nigdje jasna oblika na brodu, 
već kano da si na onoj Danteovoj lagji, što no prevozi duše preko 
okeana ka visokom brdu Čislilišta. A naokolo svuda mrkla noć : O c e- 
ano nox ! 

Uzalud imaš glavu punu svakoga znanja; uzalud ti se zemlja 
u svemiru čini malena, uzalud znadeš kolik je njezin objem, koliko 
je daleko od sunca; uzalud znadeš na njoj točku, na kojoj se nalaziš; 
uzalud poznaješ čvrsti ustroj gorostasna broda, koji te nosi, silu nje- 
govih mahina, sigurnost njegova kormila; uzalud znaš da gori na mostu, 
u svojoj kabini, kano razum u nekoj stanici mozga, stoji i bdije ka- 
petan : grozota mrkle noći na beskrajnom okeanu hvata te sa svih 
strana; hvata te kao sujetni strah prvobitnog čovjeka na početku 
zemaljskog života, koji je u svakoj pojavi prirode vigjao sablasti, 
koji se je ćutio okružen od zlih genija otajstva. Tamno neizmjerje 
svaljuje se koncentričnim okruzima u tvoje prazno srce. Osjećaš se 

biednim, ništetnim, slabim stvorom. Sam si na palubi, a čini ti se 
kao da nema ni palube, ni broda, nego da plivaš na valu okeana, iz- 
megju dva jaza : tamnoga mrkloga neba, i bezdana mora. Razum 
nema moći, da se probudi, da odoli sujeti, da rasprši mračne otajstvene 
bojazni, atavistično baštinstvo od iskonskih praotaca. Lice utvara, 
koje je plašilo njihovu živu maštu, nema za te obličja, i ne znaš čega 
se bojiš. Tek osjećaš, da te mistični strah poplavljuje i utapa; utapa 
te u bezdno ništavjla, dublje od okeana, dublje od jaza nebesa. 

Pobojah se sebe, pobojah se, da me nije odbjegao razum, i odte- 
turah se niza stube, slušajuć gdje sirena grmi očajnim strahovitim 
glasom. Legoh na svoj krevet, snagjoh se u sitnome prostoru kabine 
i zadriemah smiren. 



More biva svakim danom nemirnije, nu petoga, kada se nalazismo 
na velikom Banku New-Fo.dlanda, na 44 i 50 širine i na 52 i 16 
dužine, prizor je bio veličajan, i strašan. Regbi kao da se je odjedared 
obzorje okeana otvorilo i proširilo, kao da je vid dobio dvostruku 
snagu, te dopire mnogo mnogo dalje, nu samo kada je Touraine na 
vrhu vala, jer kada se sunovrati u kotlinu mora, onda ne vidiš oko 
sebe nego pjenovite kreste, koje se viju vrtlogom nad glavom, više 
dimnjaka, više jambora, taman, kao da se otvara pod nama ždrielo 
okeana ogromnim vrtlogom, kao da se otvara vodeni vulkan, da nas 
progutne. Silne mase bljutavih bliedih voda, kruže naokolo divljim 
šumom, u kojemu gine ritmični klopot mahina, i zaMjiva bucanje 
vijka; dižu se i dižu, jureć prama tebi strašnom prietećom brzinom, 
kao da će poklopiti tebe i brod potopom raskostrušenih valova, kad 
al na jednom mjesto da te potope, dignu n(fS broda prama nebesima, 
uvale krmu prama jazu, tako da je more poplavi, pak se brod ispravi, 
i eto ga na vrhu visoke planine. Sada ti puca pred očima čaroban 
veličajan prizor. Čini ti se, da si na vrhu nehotičnog brda, i svuda, 
kuda ti dopire oko vidiš planine, i planine, zapletene jedne u druge, 
sa tisućama obronaka, proplanaka vrhova, dolina, strmih klisura, 
oštrih kukova, na kojima se bjelasa snieg, iznregju kojih se bliešte 
lednjaci. ! sve se te planine miešaju, unizufu, propinju, dižu! Jedan 
lanac planina gura, istiskava drugi, goni ga prama nedoglednom 
obzorju. Na obzorju čini ti se- rfa vidiš lanac visokih gora, čini ti 
se, da si blizu kraju; katf odjedared iza onih gora dižu se druge, još 
više, a one prve iSčmvaju. Sada pojmiš, kako su nastala gorja na 
kruglji zemaljskoj u početku kada su oluje kataklizama kotrljale 
još njezinu nestalnu i neukrućenu koru. Baš ovako su morale nastati 
Alpe, Kavkaz, Ande i Himalaja. Njihova konformacija, i ovog valovja, 
što no riče milijonima glasova pod tobom, na vlas je ista. Oko jedne 
goife mnogo manjih; iz jedne doline, penje se tisuća manjih uvala 
prama vrhu, a vrhovi su oštri i raščerupani. A ko da opiše glasove 

okeana? Uz biesno rezanje tigrova, koji se bacaju na plien, čuješ pro 
duljeno n jaukanje lavova, koji se bude, barikanje slonova u biesu 
ljubavi, zavijanje gladnih vukova u mrkloj noći na pustoši pokritoj 
sniegom, bolni lavež pasa na mjesečini, cviljenje zaljubljenih mačaka 
na krovu, šum bitke, hropot umirućih, buku oluje u gudurama, zviž- 
duk bure u borovoj šumi; sve, sve najstrašnije žamore, što ih priroda 
uzrujana znade ispustiti . . . 

Kada se brod sa vrha vala spusti u dolinu, čini ti se, sada će 
uronuti, da viSe ne vidi zraka. Krma se digne visoko u vazduh, a 
vijak ne nalazeći otpora vode, vitla se u praznini, zvrnda, ko da 
milijon mačaka prede, a sav brod od njegovog suhog vijanja drhće 
ko u groznici. Paluba se trese ko trusom, i samo željezo škripi je, ko 
da se lomi, i ti u čudu gledaš, kako da se željezne ploče ne rastav- 
ljaju, kako se ne otvara utroba broda, da pusti prolaz valovima. Do 
čas opeta vijak uroni u vodu i trus prestane, da domalo još jače po- 
drma kasarom i zglobovima. Kad nos broda zaroni u more, val se 
prelije preko cieloga donjega mosta, sačuvana za putnike trećeg raz- 
reda, na kojemu nema niti jednog putnika; a katkad se prelije i 
preko gornjega mosta, pače zahvati pjenom i most zapovjednika. 
Čini ti se, da jambori slomljeni padaju, da će valovi nahrupiti na 
dimnjake i pogušiti vatru u pećima. Crni dim se s otraga mieša sa 
bielim krestama valova, kano oblaci, koje oluja goni preko vrhova 
planina. 

Touraine uspori hod, jer je igra opasna. Što brod brže juri, to jače 
na nj valovi nasrtavaju, zato valja sniziti brzinu hoda. Cieli jedan sat 
mahine prestadoše raditi; jedino kormilo radi, ko razum koji kroti 
naprašite sile. Ja promatram tu veličajnu igru valova, sad sa vrha 
planina, sada iz ponorne gudure neobičnom nasladom. To je uživanje 
grozote! Horror! Horror! Horror! Sada znadem što je 
okean, sad sam ga vidio! 

U daljini prolazi mimo nas najveći brod Hamburg- Amerikanske 
linije Deutschland. Čini ti se grad, otok na moru. Četiri dimnjaka 
rigaju oblačne svrdlove čagja i dima u nebo. Sad mu vidiš krmu, 
sad nos, sad samo dimnjake, sad baš ništa, osim što ti dim kaže u 
kojoj se dolini nalazi. Valovi ga premeću kao orahovu ljusku, te omieraš 
koja je sila, koja se onako igra s onim gorostasom, koji se lav igra 
s onim misom, djelom ljudskih ruku! 

Kroz pušnjavu što no se diže u zrak iz rastresenih voda, kroz 
brdine valova Deutschland iščezava pra a obzorju, a Touraine na- 
stavlja lagano svoj put. 






Sliedećega jutra more je bilo prilično mirno. Nekoje gospogje 
izigjoše iz kabina na zrak, na veselje trgovačkim putnicima i mb- 
jemu don Juanu. Nu vrieme izmiče, i ja mu velim, da od njegovih 

pobjeda ne će biti ništa. Mjesto todas, ningunalOnse srdi 
na more i na valove, te kaže, da više ne će zimi putovati, jer zimi 
nema sreće na moru. 

Po podne, dok čitah nekakav roman, ( to ti k meni poznatog to- 
miste dominikanca te će mi s nekim uzalud pritajenim veseljem na 
licu : 

— Jeste li čitali brzojav.^ 

— Kakav brzojav? Sto je nova.^ 

— Portartur je pao. Predalo se je preko trideset tisuća ljudi sa 
svim oružjem. Drugi brzojav kaže, da je admiralna lagja „Knjaz Su- 
vorov" udarila u blizini Madagaskara, u morski greben, te da je ad- 
miral Rožestvenski potonuo sa cielim generalnim stopom. 

Milosrdni samaritanac turio mi je nož u srce. Zahvalih m i na 
viesti drhćućim glasom; glasom koji je zapinjao u grlu, u klieštima 
neizrecive boli. 

Digoh se, da idem sam pročitati brzojav. Na njemu nije stojalo, 
da je Rožestvenski potonuo sa cielim stopom, već samo, da je „Su- 
vorov" udario u liticu i potonuo. Milosrdni fratar bijaše povećao ra- 
dosnu viest. Ja mu to spočitnuh, nu on se ispriča, da ne razumi en- 
gleski, da su mu drugi preveli brzojav. I mala utjeha mnogo olakšava 
srce u velikoj nesreći. Gubitak „Suvorova" smatrao sam onda većom 
nesrećom, nego pad Portartura, jer u brodovlje Rožestvenskoga mi 
Slaveni polagasmo najljepše nade, a najviše u samog admirala. Možda 
bi bila sreća, da je ona viest bila istinita, jer je Rožestvenski svojom 
bahatošću, svojom nepromišljenošću upropastio onu i ašu nadu, ono 
krasno brodovlje; ali za onda još je on bio nosioc svih nada slavenstva, 
a pobožni tomista utopi mi zloradom lažju i tu uzdanicu. Na brodu 
se je sve veselilo, sve radovalo, ja sam plakao, ali bez suza, da ne vide 
naši neprijatelji naše poniženje. Hinio sam ravnodušnost, nek vide, 
da taj udarac nije pretežak za slavenstvo. Ta Rimljani su, poslie po- 
raza kod Cannae zabranili, pod kaznom smrti, udovicama, da nose 
crninu više od trideset dana. Koliko je groznijih poraza još moralo 
doći! Ko bi im se bio nadao? Pa ipak ništa me nije prestrašilo, kao 
što kad vidjeh, da je rusko novinstvo zaraženo beznagjem, očajanjem. 
Svaki se poraz dade pretrpjeti, samo ne poraz narodne duše; pa ako 
se je i novinstvo prestrašilo, duša naroda ruskoga nije, a to je glavno. 
Petar Veliki potučen u toliko bitaka od Šveda, rekao je : ovo me 
oni uče, kako ću ja njih konačno potući i došla je Poltava! Današnji 
porazi Rusije samo su za nju teško ispitivanje, ali i velika škola. 
To je oluja, koja truni gnjilež sa velike šume, da se bolje zazeleni. 






U subotu oko tri sata poslie podne uočismo kopno otoka Long 
Islanda. Već dan prije vigjasmo jata crnih noraka, koja se dizahu 
ispred Touraine, razeći teškim, ali brzim krilima valove. I morske 



21 



lastavice prelietahu s vala na val, dok se ne pokazaše galebi sigurni 
vjesnici kopna. Nismo se mučili mjesece i mjesece po okeanu, kao 
Kolumbo, i znali smo sigurno kada i gdje ćemo doći, pa ipak ti vjes- 
nici pobudjivahu u svačijem srcu veselje. Sedam dana kotrljanja po 
okeanu, bez jednog samog dana tišine, izmuči svakoga, a napokon, 
uza svu sigurnost modernih parobroda, ugodno je kazati : preplovio 
sam sretno okean! 

Istočna obala Amerike nema visokih planina. Okean je orubljen 
ovisim brežuljcima, koji se istom iduć daleko prama zapadu, prama 
Pensilvaniji, podižu do gora. Dok obigjosmo Long Island, da ugjemo 
u zaliv New- Yorka, došao je i suton. Kad ugjosmo u luku, već je 
na ruci kipa Slobode sjajila električna zraka lučkog svjetionika. 
Magla je zastirala visoke palače na rtu otoka Manhattana. Hladni 
vjetar s rieke Hudson prodirao je leđnim hridima kroz kosti. Jedva 
se je moglo stojati na palubi od zime. Sva je luka posijana blokovima 
leda, što ga nosi struja Hudsona. Touraine se je zaustavila i bacila 
sidro. Znak da se večeras ne ćemo iskrcati, te da nam je još jednu 
noć prenoćiti na brodu. Već je pala tmina, a naokolo ogromne luke 
zasjajiše milijoni svjetiljaka. Veličajan prizor, kakvoga nije moguće 
nigdje na svietu vidjeti, jer se nalazimo u najvećoj, najmodernijoj 
svjetskoj luci, oko koje stanuje više od četiri milijona ljudi. Kroz 
tanku maglu sjaje se tisuće i tisuće svjetiljaka, neke poredane kao 
vojnici, kojima se red gubi u nedogled, neke pobrkane na tisuće na- 
čina, uz more, po brežuljcima, po kućama, u rieci Hudson, u East 
Riveru, koji dieli Brooklyn od New- Yorka, na obalama New-yer- 
seya i Hobokena, a naročito na rtu otoka Manhattana, gdje je srce 
New- Yorka, gdje se dižu glasoviti Sky-Skrapers, to jest palače na 
dvadeset, trideset podova. Te grdesije, koje po danu bodu estetski 
uzgojeno oko, po noći pružaju čaroban prizor. Ne vidi im se trome 
surove konstrukcije, ni neukusnih okosnica, već izgledaju kao ispro- 
bušeni gotski tornjevi, sjajuć svi u jednoj svjetlosti, kojoj tanka magla, 
što no ih ovija, daje još veći čar. otajstvenosti i veličajnosti. Svi pro- 
zori gore Ijubičnim svjetlom, a pragova i okvira prozorima ne vidiš 
rad magle, tek te nešto smeta simetrija tih tornjeva i na redove po- 
dieljene mirijade svjetiljaka. Tisuće svjetiljaka tinjaju u Ijubičnom 
opsievu magle, nu druge tisuće krstare površinom mora na sve strane 
u svim pravcima, a okolo rta Manhattana, oko onih visokih tornjeva, 
ko sagragjenih od luči, kruže duge zmije svjetiljaka, projure jedne 
mimo drugih protivnim pravcem, neke visoko u zraku, neke po tlu, 
pak iščeznu, a za čas brzaju druge, bez kraja i konca. To su vlakovi 
zračnih željeznica i tramway. 

K toj neopisivoj igri svjetla pridružuje se žamor toga babilona, 
što no se sprema na počinak. Grad šumi baš ko valovi okeana. Pusto 
drmanje mirijada željeznih 'kola, zadnji udarci tvornica, koje uti- 
havaju, zvižduk zviždalica i sirena sa parobroda, što no šmigaju 



i ptove unakrst po luci, po Hudsonu, po East Riveru, znakovi velikih 
tvornica, da prestaje rad, zvonjava zvonova na željeznim vlakovima, 
što no sa svih strana i neprestano dojurivaju, zveka raznovrsnih 
mahina, sve to ispunja nekim zapanućem, priprema te na znatiželjno 
očekivanje otkrića novog svježeg, bujnog života, te jedva čekaš da 
progje noć, da se rasprši otajstvo veličajnosti, koje te okružuje, da 
svane dan i da vidiš to novo čudo. Nad tim prizorom po sredini luke, 
taman prema rtu Manhattana, na visokom podnožju diže se ogroman 
mjedeni kip Slobode. Glava je boginji okrunjena krunom od tornjeva, 
ko krunište utvrgjena grada, dar majke slobode Franceske, kćeri slo- 
bode Americi. Kroz maglu diže se njena gorda sablast, ko ona tor- 
njevima okrunjena sablast, što se je prikazala strahovita drskom Ce- 
zaru, kad je krenuo da pregazi Rubikon, da pogazi nogom majčine 
grudi, da popleše lovore slobode na glavi rimske republike. Ali ova 
je strasnija, veličajnija, viša! Iz njene ruke, koja se diže do oblaka, 
sjaji sjajna luč, koja tjera maglu na milje i milje daljine, koja kaže 
putniku luku slobode i sigurnosti. Zraka iz njene ruke vrti se obzorjem 
po mrkoj tmini ; kano da kaže : od istoka do zapada, od sjevera do 
juga> luč slobode mora protjerati tminu ropstva ! 

III. 

Tisuće dimova. — Sky Skrapers. — Manhattan. — Led u luci. — Parobrodarska 
pristaništa. — Pristanak. — Dosade iskrcavanja. — Business. — Hdtel Amerika. 

— Dalmatinac hfitelier. — Zla slutnja. — Utapljanje Hrvata u more tugjinštine. 

— Jednostavnost i udobnost amerikanskih hdtela. — Španjolska kuhinja. — 
Union Square. — Širina kuća. — Skupoća tla. — Kuće' na dvadeset podova. 

— Kipovi Washingtona i Lafayetta. — Ciča zima. — Pravilnost amerikanskih 
gradova. — Ulice bez imena s brojevima. — Ote* Manhattan. — BrookKnski 
most. — Tramway. — Povjest New-Yorka. — Stanovničtvo i veličina grada. — 
Greater New-York. — Babilonski toranj jezika. — Talijani. — Zidovi. — Sla- 
veni. — Česi. — Hrvati. 

Napokon svanu. Svjetlost dana rastrga začaranu koprenu, koja nas 
je ovijala. Nema više svjetiljaka, nego odasvuda se suču stupovi 
dima, na tisuće i tisuće, iz parobroda, iz tvornica, iz željeznica. 
Zamor biva sve veći i veći; zviždukanje na sve strane bez kraja i konca; 
kovno muklo zvrndanje šumi zrakom. 

Touraine zaplovi prc;ma ušću rieke Hudson, ispod onih palača, 
što no krovovima češu oblake. Te su kuće prava karikatura arhitek- 
tonske umjetnosti, satira svakom estetskom pravilu i ukusu. Ima ih na 
petnaest, na dvadeset, pače i na trideset spratova, a uske su ko ja- 
blani, dugonje, koji po ibaju od sučije. Nagomilane su većinom na 
rtu Manhattana, gdje je usredotočen sav život New- Yorka. Tu su 
poslovnice, tu banke, burze i uredi. Izmegju njih ima i kuća na tri 
četiri kata, da se bolje istakne ekstravagantnost amerikanskog ukusa 
Sve to skupa izgleda kao usta krezubuše bake. 

Sva je površina Hudsona pokrita razbivenim ledom, pa se Tou 
raine polagano kreće prama svojoj stanici. Prolazimo uz gatove, ko 
jima regbi da nema broja. Svako parobrodarsko društvo ima svoje 
pristanište izmegju dva omanja gata. U tim pristaništima leže kolosi 
svih transatlantičnih društava. Tu ti je „C u n a r d", tu „R e d S t a r" 
tu „W h i t e S t a r", tu „N o r d-D eutscherLloy d", tu „H a m 
b u r g-A m e r i k a" itd. itd. Ima tu parobroda, koji istiskavaju do 
30.000 tona mora, te je prama njima naša Touraine dosta čedna. Pri 
stanište društva „T r a n s a 1 1 a n t i q u e" nalazi se na sjeveru 

megju zadnjima. Napokon nas eto blizu cilja. Jedan parobrodić nas 
je dovukao do ulaza, a sada se Touraine sama uvlači u svoje usko 
zaklonište. Već jučer prije ulaza u luku došla nam je u susret pošta, 
poplaviše parobrod amerikanske novine „New- York Herald", „Sun" 
itd., a sada se je nova jutarnja valanga stovarila na nas. Svi putnici 
požudno gutaju potankosti o padu Portartura. Mnogi se tako ; adubiše 
u tu slast, da ni ne vide mahanje rubaca, kojim ih pozdravljaju mili 
i dragi na pristaništu. 

Mene ne čeka niko, nu za to ne čeznem manje od drugih da sta- 
vim nogu na suho. Mariscal, Pichardo i ja dogovorismo se, da ćemo 
u isti hotel. Meni je sve jedno u koji, tek da budem s nekim u dru- 
štvu, jer sam iskusio dosadu samoće po velikim gradovima, a opet 
biće muke s engleštinom, jer je jedno razumjeti engleski na papiru, 
a drugo u zraku i to još po amerikanskom izgovoru! Mariscal je 
dosta živio megju Englezima, pa mu je uho dobro priviklo njihovu 
govoru, a ja ću ga se držati, ne samo jer je simpatičan, odličan i uman, 
nego i jer mi je u tom pogledu potreban. 

Dugo traje to približavanje obali, a kad smo se približili i po- 
stavili most, još nas ne puštaju. Valja obaviti formalnosti. Pak onda 
istovarivanje prtljage, pak carinske pretrage! A da ti pretraže prtljagu 
treba li nekakvih teskera, i onda čekaj da dogje na te red! A kad je 
došao red, laskopaju ti nemilosrdno sanduke, pa sada smieštaj Jovo 
na novo! Ti si gotov, nu nije družina. Pichardo ima dvadeset sanduka! 
Oblietaju te brzojavni agenti, ako želiš komu šta brzojaviti. Agenti 
od hotela rastežu te, da ideš s njima. Svak hvali svoj posao, ko ciganin 
konja. Agenti, agenti, agenti na sve strane! Vaj, .došao si u zemlju 
agenata, u zemlju poslova! Rieč busines šumi na sve strane zra- 
kom. Biznis, biznis i biznis! (Busines čitaj biznis, a znači 
posao, Geschaft, affaire). Tu ćeš rieč od sada unapried čuti svuda, 
gdje dogješ po Americi, svaki dan, svaki čas! 

Brzojavni agenti ne daju mira. Jedan se vrti oko mene, kao do- 
sadna suha muha. Da ju otjeram, napišem brzojav za g. Frana Zottia, 
bankira, urednika i vlasnika jedinog hrvatskog dnevnika u Ame- 
rici „Narodnog List a", javljajuć mu svoj dolazak i moleć 
ga, da me pričeka sutra u uredu. Uzalud mu to javih, jer je bio ot- 
putovao za poslom u Pittsburg. 

Jedan ovisok čovjek, okladio bih se za dolar, sudeć ga po licu, 
da je dalmatinski Hrvat, prihvatio se Picharda, da ide k njemu u 
hotel Amerika, jer da je to čisto amerikansko- španjolski hotel. 
Pichardo mi ga predstavi. Zove se Berutić. Čujuć to ime, obratim mu 
rieč hrvatski, nu ne razumije me. Valja se mučiti engleski ili španjolski. 
Reče mi, da mu je djed bio iz Dalmacije, nu da se je on rodio u Cadixu, 
s toga da ne zna hrvatski. Upre mi prstom u jagodice, pa mi kaže : 
vidi se, da ste Dalmatinac. To sam i ja vidio na njegovom licu, nu 
nisam mu upro prstom u jagodice! Po toj razlici vidi se, ako i je 

ista krv i oblik, da je duša, da je običaj drugi. On je Amerikanac, 
pa mu je i kret i ponašanje amerikansko. To je prva žrtva naš^ 
naroda, koja me susreće, istom stupih nogom na amerikansko tlo, 
i nagoviešta mi, što će se dogoditi od svih onih Hrvata, koji stupe 
na tu zemlju. Odnarogjenje, neizbježno, neumolno odnarogjenje! 
Koji kraj široke zemlje ne ima Hrvata, koji ne znaju da su Hrvati? 
Kojemu narodu ne povećasmo broj i sile, raseljavajuć našu potla- 
čenu domovinu.'' Koje more nije gutalo kosti naših mornara? Koji 
rudokopi ne zasuše tjelesa naših radnika.^ Koje se polje nije natopilo 
znojem hrvatskog čela.^ Koja tvornica nije svojim mahinama sakatila 
krepka uda hrvatskih sinova? Za čiju se slobodu ne boriše? Za sva- 
čiju! samo malo za svoju. 

Napokon oko podne krenusmo s Berutićem u širokom landau 
prema hotelu Amerika, dok je prtljaga otišla na drugim kolima. Kola 
su zatvorena, pa ni ne vidim kuda prolazimo, tek čujem oko sebe 
buku, žurbu, zveku, šum, grmljavinu, muklu tutnjavinu. Nakon 
po sata vožnje kola se zaustaviše pred hutelom. Berutić nas turi sve 
skupa u lift, ili kako ga u Americi zovu, elevator, pa nas eto, kao 
striela, uz katove, dok nas ne iskrcaše, ne sjećam se, da li na šestom 
ili sedmom katu. Berutić odredi dvie sobice, jednu uz drugu, za me 
i za Mariscala, dok je Picharda iskrcao nekamo niže. Sobice su jedno- 
stavne, da ne mogu biti jednostavnije. Čini ti se, da unutri nema ništa, 
što je čovjeku potrebno, a sve je tu, samo malo bolje pogledaj. Sluga 
rastvori nešto, što stoji uz duvar, i to se pretvori u krevet, gotov 
da na nj legneš, čist kao snieg. Otvori neka vrata na duvaru, i eto 
ti ormara, gdje ćeš povješati odiela. U jednom kutu je umivaonica 
od mramora, u koju možeš točiti po volji, toplu, ili hladnu vodu. 
Otvori druga vratašca i tamo ti je kupalište, toplo ili hladno, kako 
hoćeš. Jedno zrcalo, dvie proste stolice; oto ti cielog pokućstva. Ne 
fali ništa i nema ništa suvišna. Vani je vučama ciča, a u sobi je 
toplo po danu i po noći, jer odozdo iz podruma grije pouzdani boj- 
ler. Na krevetu ti ne treba zimskih pokrivala, dostatna i je sama 
plahta. To ti je prototip amerikanske sobe; take su po svuda, sa svim 
životnim potrebama, a bez i najmanjeg uresa. Ako želiš platiti deset 
dvadeset dolara na dan, dobićeš i ukrašenu sobu. Nu možeš platiti 
i sto, raskoši ćeš naći koliko hoćeš, biće sve svila, kadiva, gobelini 
i mramor, ali estetskog finog ukusa teško da ćeš naći. Moja sobica 
stoji dolar i po na dan; vrlo jeftina za New- York. 

Umismo se, okupasmo se, pa. sigjosmo po eleveteru u blagovao- 
nicu. Pritisneš jedan električni gumb, a eleveter dojuri od ozdo do 
kata, na kojem se nalaziš, i u čas si dolje. Blagovaonica je nešto 
kićenija od soba. Kuhinja je španjolska, dakle u glavnome dobra, 
ako je usporediš sa amerikanskom. Okriepismo se i krenusmo. Ma- 
riscal i ja na zrak. 

Hotel Amerika nalazi se izmedju Irving Place i Union Square, 
na jednoj od najživljih točaka New- Yorka. Square (skver) znači trg, 
a takih je u New- Yorku vrlo malo. Uz Union Square vriedno je još 
spomenuti Madison, pa smo gotovi. Na tim trgovima, koji su razmjerno 
prama ogromnosti grada, vrk) malori, ima i nešto J^stabala. Inače 
po ulicama amerikanskih gradova teško da ćeš naći drveća, a najmanje 
u New- Yorku. Da se nauživaš zelenila, valja da ideš u parkove. 
I tih je malo, ali su obično ogromni. U New- Vorku je najveći pače 
jedini — baš u gradu — Central Park. tom parku ću govoriti drugi 
put, to jest na povratku sa putovanja, kad ne bude pokriven snie- 
gom, a njegove umjetne lokve smrznute. 

Vratimo se na Union Square. Nalazi se malne na sredini New- 
Yorka, a sieče ga glavna ulica Broadway (brodve= široka ulica). 
Ta ulica nije do duše široka, koliko joj ime kaže, ali je možda najduža 
na svietu. Sieče New- Vork koso u dvie pole, te se produžuje kod Cen- 
tral Parka, u tako zvani Boulevard. Ima 20 kilometara dužine. 

Oko Union Square nižu se kuće na četiri pet katova, a ima ih 
i na dvadeset. Široke kuće u New- Vorku vrlo su rietke. Obična ši- 
rina kuća biće od 20 do 30 metara. Kad nema prostora na zemlji, onda 
valja ić u nebo i tako nastaju Sky-Skrapersi. Tlo je basnovito skupo. 
Kuću bi mogao lako kupiti, da na njezinom mjestu sagradiš novu, 
ali tlo se mjeri zlatom. Na rtu otoka Manhattana zemljište je tako 
skupo, da bi dvadeset milja daleko od New- Vorka, za novce kojima 
kupiš tlo da sagradiš jedan Sky-Skraper, mogao kupiti prostor za 
cieli grad. Valja nabrojiti dva tri milijona dolara, inače se ne gradi; 
a da ti se uloženi kapital isplati, prisiljen si graditi podove na podove 
do oblaka. I tako možda više nužda, nego li amerikanska ekstra- 
vagantnost sile ljude, da se penju nebu kod oblake. Obično u takovim 
kućama ne stanuju ljudi, nego imadu svoje poslovnice. U hotelima, 
koji su većinom tako gragjeni, dakako ljudi i stanuju. 

Uzalud se Amerikanci sile, da tim zvonicima dadu nekaki estetski 
oblik. U tu svrhu muče se da ulože sve moguće stilove, da izrabe sve 
arhitektonske ukrase. Ima tu jonskoga, dorskoga, korintskoga, rin.- 
skoga, arapskoga, gotskoga, toskanskoga, mletačkog stila i najviše re- 
nesanse. Ali sve zabadava! Što se više muče da upotrebe te slogove 
vječne ljepote, to komični je stvar ispada. Te palače izgledaju, kao one 
karikature, kada se čovjek pogleda u dugoljasto izbočenim zrcalima, 
pa se pričinja tanak ko šiba, a visok kao trstika. Glava mu je du- 
goljasta ko krastavac. Prizemno stave red krasnih mramornih ili gra- 
nitnih stupova, jonskoga ili dorskoga stila. Na taj red navale preko 
dvadeset katova, bez ikakvoga ukusa, a gori pod krov udare opet grčki 
trokut, ili atiku. Ni oni jadni Crnogorci, što no sele u Ameriku, pa na 
svoje prnje ture otrcani frak, a na glavu cilindar, što im je koji Talijan 
dao, ne iz milosrgja, nego iz mržnje, ne izgledaju tako komično. 

Zabadava! Arhitektura se ne može oteti nekim pravilima. Kuća 
mora imati svoje razmjere, ko ljudsko tielo, ko sve u prirodi; mora 
pače odgovarati čovjeku. I u Rimu su do duše gradili za nuždu visoke 
kuće, jer nije bilo dozvoljeno proširiti Pomoerium, ali javne zgrade 
nisu bile ni previsoke, ni preširoke, pače ni prevelike. Stari arhitekti 
su uzimali u obzir i položaj i visinu, na kojoj se je inra-a zgrada gra- 
diti. Atenjani su u tome imali savršen ukus. Partenon nije bio ni veći 
ni manji, ni širi ni viši, nego je to Akropola mogla podnieti. Izgledao 
je ko čaroban cviet, sav iznikao iz onog tla, gdje je nikla sva umjet- 
nička ljepota. 

Osim drugih mana vidiš na tim visokim kućama, na svakoj crti, 
željezni kostur, koji ju podržava. A to je isto tako ružno, ko kada 
na mršavom paripu vidiš rebra, ili kad pod mršavom kožom ljudskog 
dugonje možeš anatomički proučavati osteologiju. 

Kada se pak takove kuće dižu odmah uz kuće na tri četiri sprata, 
kao što to obično biva u New- Yorku, i u svim amerikanskim gra- 
dovima, onda karikatura i jače ot^kače. 

Tako je okolo Union Squarea. Megjutim tu ima i jedna takova 
kuća, koja je dosta široka, a jednostavno gragjena, pa ima u sebi 
nešto veličajnosti. Da je sav trg takovim kućama ogragjen možjda 
bi se i veličajno dojimao. tome me osvjedočava donekle i maleni 
trg pred City Hallom i početak Broadwaya. 

Po Union Squareu ima i nekoliko kipova, kao kip utemeljitelja 
republike VVashingtona i Lafayetta. Žalosni su ti kipovi, ko obično 
svi kipovi u Americi, i sva amerikanska umjetnost. Što nije došlo 
iz Evrope, ili što nije vjerna kopija evropskih remek-djela, sve je 
nakarada. Uzmimo za primjer kip Lafayetta. Taj čovjek nije doista 
zaslužio, da ga Amerikanci u svojim kipovima izvrgavaju karikaturi 
i smiešnosti. On se je borio za slobodu Amerike, on je možda više 
učinio za njezinu slobodu, nego li sam VVashington. A kakav je njegov 
kip u najvećem gradu Amerike .'* Takav, kakav bi dolikovao samo 
kakvom pelivanu : malen i komičan. Lafayette drži u lievoj ruci 
sablju, te je stiska k srcu, a desnu širi, kao da će zagrliti kakvu 
damu, i pasti pred nju na koljena! Komični položaj nekakva gizde- 
lina u ljubavnom iskazu! 

Kip Kolumba kod Central Parka vrlo je loše oponašanje Teghett- 
hoffova spomenika u Beču. Ako se izuzme kip generala Granta u 
Lincol -parku u Chicagu, i još nekoliko kipova, koje ću valjda 
drugdje spomenuti, svi su amerikanski kipovi slaba, vrlo slaba umjet- 
nička djela, a tih ima vrlo mnogo po Americi. 



Ljuta je zima, kakve mi u južnoj Evropi ne poznajemo. Bode uši 
i nos SI tisuću igala; noge se smrzavaju. Mariscal je navikao toploj 
mehikanskoj klimi, pa trpi i ljuće od mene. Ne da se naprosto ići po 

ulicama od zime, i mi se ukrcasmo u prvi tramway, koji je krenuo 
Broadwayom prama moru. Iskrcasmo se pred City Hallom, to jest 
pred općinskom viećnicom. Naokolo su malne sami Sky-Skrapers 
jedan viši od drugoga. Viećnicu popravljaju, a ja ne razumijem 
zašto, te se čudim, što je ragje ne sruše i ne sagrade novu. Iza nje 
se gradi nekakva nova palača, vrlo liepa, vrlo razmjerna, prava iz- 
nimka u toj nepravilnosti, u toj satiri i karikaturi svih stilova. U 
tim visokim kućama, oko trga nalaze se uredničtva i administracije 
mnogih New- Vorških novina. 

Ulice su puste, jer je nedjelja; a u nedjelju amerikanski puri- 
tanci ne rad ništa, i ne dozvoljavaju drugome da radi. Ne idu niti 
na šetnju, jer se i to zamiera. Čuče kod kuće, po crkvama, ili su 
vani na polju, pa bila kakova zima! Činiti se, da nisi u gradu, koji 
je na svietu drugi po veličini, nego u kakvoj provincijalnoj varoši. 

— Ako ćete vidjeti svieta, idemo na most Brooklyna, — reče 
mi Mariscal. 

Baš je pogodio! Čitao sam čuda o tome mostu, pa sam željan, 
da ga vidim. Sinoć dolazeć u luku vidio sam ga časomice s broda, 
ali na daleko i u magli. Krenusmo pješice prama glasovitome mostu 
U New - Yorku se je vrlo lako snaćf. Dosta je baciti dva pogleda na 
tloris i odmah se snagješ. Kad smo već na tom predmetu, recimo 
koju i amerikanskoj praktičnosti u tom pogledu. 

Svi su amerikanski gradovi na jedno brdo tkani. Svi su malne 
savršeno geometrično pravilni. Ulice sieku na pravi kut tako zvane 
Avenue, ili ti nešto duže i šire ulice. Sve je baš geometrički mjereno, 
ko u davno doba egipatska polja. Ulice nemaju imena — osim ne- 
kojih starijih — nego su naznačene brojevima, a isto tako i avenue. 
Gdje se ulice i avenue križaju, na uglovima nema nikakova natpisa, 
nego na svietnjacima piše : ulica br. taj i taj, a s druge strane, avenu 
br. taj i taj. I tako ne trebaš mučiti pamćenje imenima, a osim toga 
znaš odmah koliko ti ulica fali dok dogješ do svoga stana, ili do cilja. 

Otok Manhatt n, na kojemu se diže New - York, ima oblik du- 
goga jezika, isplažena izmedju dva kanala prama luci. Dužinom ga 
sieče desetak avenua, ili ti prilaza, a širom ga križa preko sto ulica. 
Preko svih prilaza teku električni tramway, ili zračne željeznice, ili 
oboje, a i u glavnim ulicama naći ćeš tramwaye električne, a g jegod 
i konjske. To je sve tako jednostavno, da se ni najmanje diete ne 
može izgubiti, tek ako znade koji će tramway uzeti. 

Vratimo se ka bruklinskome mostu. Kroz neke stare tiesne i vrlo 
gnjusne ulice — obično su i nove gnjusne i sve sla' o popločene — 
dogjosmo do obale East Rivera. Stupismo pod neke mračne svodove, 
nad kojima grmi pusta željezna kolija ko mukla tutnjavina vulkana, 
preteča erupcije. To su željeznice, koje idu neprestano jedna za dru- 
gom amo i tamo preko mosta. Dolje se suce tramvay, a nepregledna 

gomila ljudi se gura, stiska* gazi da se uvali pod te svodove, da se 
uspne uza stube do željezničkih i do tramwa)rskih stanica. 

Teškom mukom proturasmo se kroz nepreglednu rulju do gla- e 
mosta. Dug je dva kilometra. Da bolje uživamo prizor, odlučismo 
preći ga pjeSlce, te gledati panoramu^^uke, New- Vorka i grada Broo- 
klyna. Tek jedno zaboravismo, to jest^na zimu i na vjetar, koji onuda 
preko kanala uviek i jako duva. Zaboravismo, da će nam oStrina 
zime izbiti iz tiela svako uživanje ljepote. Ne misleć na to, zaputismo 
se pješice. 

Prvi koji je počeo raditi oko podignuća mosta izmegju New- 
Yorka i Brooklyna bio je pukovnik Julij W. Adams g. 1855- G. 1866. 
izdana je naredba, da se počne graditi. Gradnja je počela g^ 1869- 
pod upravom John A. Roeblinga. Prvi željezni kabel preko kanala 
bio je potegnut u srpnju 1876. Stupovi, koji nose željezne kabele 
dižu se nad vodom 276 nogu. Onaj koji se diže na strani Brooklyna 
teži 93.079 tona, a onaj na strani New- Vorka preko 140.000 tona. 
Na sredini kanala luk, po kojem ide željeznica, visok je preko četrdeset 
metara, tako da ispod njega mogu proći i brodovi najviših jambora. 
Širina mosta iznosi dvadeset i šest metara. Preko te širine idu dvoje 
tračnice za željeznice, to jest s lieva i s desna, dvoje za električne 
tramwaye, dva puta za kočije i jedan za pješake. Sav taj most visi 
četiri željezna kabela, koja se naslanjaju na spomenute stupove. 
Svaki kabel je uvijen od 2434 ocjelnih žica, svaki teži po 800 tona, 
a može podnieti 15.000 tona.Ocjel na superstrukturi teži 10.000 tona. 
Trošak gradnje iznosio je 1 5,000.000 dolara iliti sedamdesetipet 
mili j ona kruna. Most je bio dovršen u svibnju g. I883. Danas 
prelazi preko njega danomice 350.000 ljudi, što donosi 1,900.000 dolara. 

Te brojke govore više nego može reći ikaki opis, s toga i ne ka- 
nim dalje most opisivati, jer znam kako je to težak i mučan posao, 
a i dosadan čitateljima. Za nešto služi i nauka u gimnazijama, pa 
se sjećam, kakav mi je znoj curio sa čela, kad sam morao prevagjati 
Cezarov opis mosta, što ga je bio prebacio preko Rajne. A što su 
oni panjevi i pleteri, one grede i konopi, prama ovoj masi željeza i 
kamenja? Ne bih rado da se i moji čitatelji znoje, pa pregjimo preko 
genija modernoga inžinirstva, k umjetničkoj strani, k lakom pripo- 
viedanju. 

W^ Od grmljavine kolesa ne čuje se razgovora, pa ako ću se razumjeti 
s^prijateljem Mariscalom, valja da jedan drugome vičemo na uho, 
ko gluhak gluhaku. Vlakovi jure jedan za drugim s lieva i s desna 
u protivnom pravcu neprestano, a isto tako i električni tramway. 
Teška kolija i kočije idu s jedne i s druge strane puta odregjena za 
pješake. Sve škriplje, stenje, topoće, zveči oko nas. Uza to puše i 
jak vjetar sa sjevera, studen, kao da dolazi iz same Groenlandije. 
Dolje u dubini po East Riveru plove sante leda. Nos i uši se smrza- 
vaju, a tielo drhće, jer ni krzno ne može da ga brani od sile vjetra. 

\ 

Da bar mogu ruke držati u žepu! Ali s jednom moram držati šešir, 
a s drugom naočare, jer kako je jak vjetar, odnieće mi ih u vodu. 
A valja prevaliti dva kilometra na toj muci! Zaklanjamo se za željezne 
grede, da bacimo pogled na okolicu. Prizor je veličajan, jer daljina 
oduzimlje moru zgrada naokolo estetske arhitektonske mane, te ne 
vidiš potankosti, nego ukupnost, a ta je baš divna. I oni nebrojeni 
kućni tornjevi, što no se dižu do oblaka, čine iz daljine drugi utisak, 
utisak kakva nije moguće nigdje drugdje na svietu uživati, osim 
planinama megju nehotičnim dolomitima. Veličajan je i pogled na 
Brooklyn, na tisuće njegovih dimnjaka, na crne njegove ulice i za- 
čagjene krovove; a osobito na drugi most nešto sjevernije, na W i 1- 
liamsburg, koji je.regbi i veličajniji od bruklinskoga. Nebrojeni 
parobrodi šmigaju ispod mostova, vuku ogromne maone, pune razna 
gragjevna materijala, a veliki transatlantični pakeboti ulaze pola- 
gano i dostojastveno u luku , prolazeć mimo kipa Slobode, ovijena 
maglom i dimom. Dim i magla leže nad cielom okolicom, te svojim 
velom povećavaju veličajnost prizora. 

Oznojeni od borbe sa vjetrom, a ipak u licu i rukama smrznuti, 
dogjosmo napokon na drugu stranu u grad Brooklyn. Sigjosmo s mosta, 
da ćemo na ulicu, nu tu je naokolo pogibeljno kretati se. Tu je pravi 
labirint tračnica, pandemonijum tramwaya. Najpametnije nam se čini 
ući u koji tramway i vratiti se u New- York. Tako je i bilo. Teškom 
se mukom dokopasmo tramwaya. Da ugješ tu u tramway, valja ti biti 
amerikanski bezobziran, da ne rečem bezobrazan. Uviek je tu ogromna 
gomila svieta. Guraju se, gaze se, gnječe se. Nema tu obzira ni prama 
otmenosti, ni prama starosti, ni prama razlikosti spola. Svak nastoji 
što prije ući i gura drugoga. Kad si jednom ušao, ne prestaje još 
muka i nevolja. Ako si ušao megju prvima i sjeo, oni koji dolaze 
gaziće ti po nogama, a najviše i najbezobzirnije tramwayski vogja, 
kada dogje pobirati prevozninu. On nikome ne krati ulaza. Može ih 
biti dva tri puta više, nego ima mjesta u tramwayu, on pušta da put- 
nici ulaze, dok vide, da ne mogu probiti više kompaktnu masu. Ljudi 
su zgureni, ko zrna u šipku, bez razlike stališa. Dronjci uz svilu, par- 
fum uz smrad. Ko je jači, taj bolje stoji. Slabiji valja da trpe, kako 
mogu. Ako 1e ko gurne u rebra, udri i ti njega laktom, pa nikomu 
ništa, to se već razumije! Ugaziš li komu na nogu, ne trebaš pitati 
oproštenja, a ugazi li ko tebi, ne očekivaj da se ispriča. Najsuroviji 
od svih je vogja. Progura se kroz' putnike, ruši one koji stoje na one 
koji sjede, kao da je to njegovo pravo. Glavno je da pobere od sva- 
koga prevozninu od pet centi (dvanaest novčića i po), a pošto je 
kontrola teška, ne biva rietko, da katkada zaboravi potegnuti zvončić, 
što no bilježi, koliko je centi utjerao. Obično su ti kondukteri vrlo 
otrcani, baš nepristojni, ružna i surova izraza. 
^ Na tramwayu piše da je zabranjeno pljuvati na pod, pod priet- 
njom globe od 500 talira. Ipak se čuje neprestano hrkanje i pljuckanje. 

Niko ne govori. Gdjekoji, ina da mu puca trbuh od stiske, ako je visok, 
razmota novinu nad glavama pa čita, i ne smeta ga, što tramway 
ide vratolomnom brzinom, te se ljulja kao lagja u oluji, tako da nije 
rietko, kada jedan čovjek izgubi ravnovjesje, da ih povuče desetak 
za sobom u padu, pa se sve nagomila u jednu hrpu na podu. 

Kada dogješ do mjesta, gdje kaniš izaći, moraš se bezob imo 
protući kroz rulju, prije nego tramway stane, jer ako nisi odmah iskočio, 
za trenutak on odjuri dalje. 

Katkada se nagješ u tramwayu u vrlo otmjenom društvu, megju 
finim gospogjama, jer se ni amerikanski miljarderi ne stide zaci u tram- 
way. Kočija se nigdje manje ne rabi, nego u Americi, i to obično 
samo za zabavu, a kad se ide za poslom, ide se tramwayem. Miljoneri 
i miljonarke su ipak rietke u tramwayima prama prostoti i sirotinji, 
pa se najčešće nagješ u jadnome društvu, a često i u sumljivome. 

Sve ovo što rekoh o tramwayima u New- Yorku vriedi za cielu 
Ameriku; dodat mi je samo, da su tamo već tramwayi uvedeni i po 
selima. Bez sumnje ih imadu sam Sjedinjenje države više, nego sav 
sviet skupa. 



Kad se vraćamo u New- York, ne će biti neugodno čitateljima, 
da im rečem štogod o postanku toga grada i o njegovoj današnjoj 
veličini. 

G. 1626. holandsko društvo Dutch West India Com- 
p a n y, kupilo je otok Manh attan, na kojemu se danas diže New- York, 
od urogjenika za nešto zrcala, puceta, noževa i drugih sitnarija u 
vriednosti od 24 dolara. 

Holandezi se utvrdiše na južnom kraju otoka, sagradivši nekoliko 
kuća, i naselivši malu koloniju, koju nazvaše Novi Amsterdam. 
Tvrgjicu nazvaše Tvrgja Amsterdam. Holandeski namjesnik stolovao 
je tu oko 50 godina, a stan mu je bio gdje su danas parobrodarske 
agencije, prama Bowling Green. Nesreća Holandeza je htjela, da je 
otok Mani attan graničio sa engleskom kolonijom Virginijom. G. 1664. 
engleski kralj Karlo II. darovao je svojemu bratu vojvod: Vork i 
Albany, teritorij što ga danas zauzimlju države New- Vork, New- 
Yersey i Delaware, smatrajuć i otok Manhattan engleskom svo- 
jinom. Vojvoda posla odmah tamo vojsku, koja je otjerala holandeskog 
namjesnika Stuyvesaut, i u počast vojvodi nazvala novu kotoniju 
N e w - Y r k. Ipak se Holandezi još ne odrekoše posjeda, te se dugo 
boriše za nj, otimljuć ga i gubeć ga, dok napokon konačno ne pade 
pod Engleze g. 1691. G. 1700. bilo je tu jedva 300 kuća. Još na po- 
četku rrošloga vieka ne može se govoriti o kakovom gradu na otoku 
Manhattanu. Bio je malen gradić na vrhu, koji se danas zove Baterija. 
Tu blizu je bio podignut g. 1805. novi tvrdalj Fort C 1 i n t o n, što 
no ga narod običnim imenom zove Castle. 

A u sto godina kolika promjena! Danas na otoku Manhattanu 
nije moguće naći gradilišta, već valja rušiti stare kuće, da se grade 
nove i više. A taj otok je dug šesnaest milja, a širok do četiri i 
po! Na tom prostoru živi po zadnjoj statistici 1,850.000 ljudi. Po 
tome je New- York treći grad po broju stanovničtva na svietu, dolazeć 
odmah iza Londona i Pariza. Na moru je uopće najveći grad i naj- 
prometnija luka. 

Nu Amerikanci nisu bili zadovoljni, da New- York bude treći 
grad, već hoće da bude prvi. U tu svrhu odlučiše spojiti pod ime- 
nom Greater New-York (Veći New - Vork) gradove New- 
York, Brooklyn, Long Islad, Staten Island i West-Chester. Ta je od- 
luka dobila vladino odobrenje prvog siečnja I898., i tako danas New. 
Vork broji 3,760.000 stanovnika. Taj broj nadmašuje pučanstvo 
grada Pariza, i tako si Amerikanci utvaraju, da su natkrilili i Pariz, 
pa da će skoro i London. I doista Pariz ne broji toliko stanovnika, 
jer se u njegovo stanovništvo broji samo ono, što stanuje unutar zi- 
dova; nu kad bi se priključila predgragja, Pariz bi bio mnogo veći. U 
ostalom smiešno je brojiti važnost jednoga grada po broju stanovnika. 
Da New- Vork imade dva puta više stanovnika nego London, opeta 
bi Pariz ostao središtem svieta, najljepšim, najumjetničkijim i naj- 
privlačivijim od svih gradova. 

Ogroman je i3rostor, što ga zauzimlje Greater New- Vork. Pro- 
teže se 35 milja u dužinu, a devetnaest u širini. Na tom prostoru 
imade 167.000 kuća i 1170 crkava svih vjera. Vriednost tih zgrada 
računaju Amerikanci na 25.000,000.000 kruna. Sieku ga u svim prav- 
cima električni tramwayi u ukupnoj dužini od 1000 milja; a osim toga 
150 milja zračnih, ne računajuć podzemne električne željeznice. 

Po prostoru zaostaje ipak Greater New - Vork za Chicagom i 
za Londonom. silnom prostoru Chicaga govoriću, kad bude go- 
vora tom gradu. 

Ako se ikoji grad može nazvati svenarodnim gradom, to je New- 
Vork. Tu je priča babilonskom tornju posve ispunjena, jer se tu 
govore svi jezici. 

Unatoč tome, što je neznatna manjina stanovnika engleskog 
porietla, ipak grad izgleda uprav tako engleski kao i London, ili 
će bar takav postati. U javnosti vlada engleski jezik, a i svaki stranac 
Je prisiljen naučiti engleski, ako hoće da što postane. Svi ostali jezici 
su pritajeni, te moraš zaci u sitne ulice, manje važnosti, da čuješ 
te jezike govoriti. Neke su narodnosti raspršene po svim dielovima 
grada, a neke su pak na okupu u nuzgrednim predjelima. Poslie 
engleskoga najviše se čuje njemački i talijanski. Talijanaca, kažu 
ima pol milijona u Great New- Vorku. Oni imadu sijaset svojih go- 
stiona, koje su sve na dobru glasu, te ih i osta'e narodnosti posjećuju, 
jer amerikanska kuhinja evropejcu ne prija. Izdaju dva tri dnevnika, 
osim ostalih perijodičnih novina. Bave se i nižim poslovima, pače 

se može reći, da su svi najniži^'poslovi, kao pometanje ulica i čišćenje 
cipela, u rukama Talijana. Ima megju njima i vrlo bogatih trgovaca, 
miljonera. Sve ostale narodnosti mrze i preziru Talijane, pače se 
može reći, da su po cieloj Americi najprezrenija narodnost. Ameri- 
kanci ih zovu d e g 0. Kako je taj nadimak nastao, ne bih znao ka- 
zati, nu sada je taj prišvarak prešao na svakoga, koji ne govori en- 
gleski. Amerikanska djeca, ako čuju drugo diete govoriti kojim dru- 
gim jezikom, stanu mu se rugati i kričati dego! dego! Tako 
i sitna djeca nehoteć vrše posao poenglezivanja narodnosti, jer sva 
ostala djeca nastoje govoriti engleski, da im se mali amerikančići ne 
rugaju. Proces poenglezivanja svih narodnosti teče redovito i ne- 
izbježivo. I o tome će još biti govora. Uzalud se u New- Yorku 
tiskaju novine u svim jezicima svieta! Tvrdo sam uvjeren, da do 
sto godina tu ne će biti drugih novina osim engleskih, ako, po kojem 
nepredvidjenom slučaju, ne zadesi sudbina englesku i amerikansku 
ratnu mornaricu. Do sto godina jedva da će u New- Yorku izlaziti 
jedna njemačka, i jedna franceska novina, onako kako od prilike 
danas izlazi u Parizu „New- York Herald". 

Židovi u New- Vorku imadu više novina, a megju tima ima i 
novina, koje izlaze hebrajičnim slovima u njemačkom jeziku. Oni 
imadu svoje odieljene ulice, kao što su nekada po starim evropejskim 
gradovima imali svoje g e t e. Vrlo se lako obogate, pa i ako ne imaju 
tako zvanih miljardera, a ono imadu bezbroj miljonera. Svi su poslovi 
u njihovim rukama. Antisemitizam nije otvoren, ali grmi muklo pod 
zemljom. Ne će proći dugo vremena, pa ćemo vidjeti, da će se tamo 
ta biljka bolje rascvasti nego igdje u Evropi. Za sada još načela libe- 
ralizma i slobode sustežu duhove, nu u toj novoj rasi, ili bolje smjesi 
sviju rasa, kojoj je vrhovni ideal zemaljsko dobro, gdje vlada biesna 
utrka za bogatstvom, neizbježiv je sukob sa semitskom rasom, u tom 
poslu sposobnijom od drugih. 

Slaveni u New- Vorku nisu mnogobrojni, pa ipak su sva slaven- 
ska plemena zastupana. Svako pleme ima svoj dnevnik ili bar tjednik. 
Česi su najbrojniji i najnapredniji, a okupljeni su oko 72. i u bliž- 
njim ulicama. Slaveni u toj ulici imadu i svoj klub, kojemu je pred- 
sjednik javni bilježnik Capek. 

Hrvati su rastepeni na sve strane. Nemaju svojih društava, nit 
ikakve organizacije. Najviše ih ima u bližnjem gradiću Hoboken, 
s druge strane rieke Hudson. Tu imadu i svoje društvo. Većinom 
su radnici po tvornicama. Ima ih dosta i u Brooklynu. Uslied te 
dizorganizacije nije moguće znati, koliko ih je u New- Vorku i oko- 
lici, nu mora ih biti više nego se misli, jer sam u tom moru ljudi ipak 
više puta čuo hrvatsku rieč. Za čudo je, što se ne okupe i ne udruže, 
jer tu u New- Vorku izlazi jedini hrvatski dnevnik u Americi, to 
jest „Narodni List", što ga izdaje Frano Zotti, i koji imade možda 
više čitatelja, neko ikoji dnevnik u domovini. 



34 



IV. 



Amerikanski muzeji. — Pogled na luku. — Najveći kip na svietu. — Poslovno 
središte New-Yorka. — Grace Church. — Post Office. — Poštarski promet. — 
Pregjel bogataša. — Opera. — Palače novina. — Peta avennue. — Madison 
Square Garden. — Amerikanski klubovi. — Wanderbiltova palača. — St. Patrik. 

— Prihodi crkava. — A^sonski hramovi. — Židovske sinagoge. — Biblijoteke. 

— H6tel Waldorf-Astoria. — Zračna željeznica. — Kazalište na Irwing Place. — 
Balet. — Ženski uzgoj. — Raspit braka. — Život amerikanskih žena. — Nan 

Patterson. 

Ostavimo narodnosti, jer će svaki čas biti prigode u ovom putopisu 
o njima govoriti, a vratimo se, da pregledamo na brzu ruku grad 
i njegove znamenitosti. umjetnosti neće biti govora, jer je 
tako rekuć i nema, osim imitacija evropejskih. Ima tu i ogromnih 
muzeja umjetnosti, prirodoslovlja i starine, ali i o tome je bolje 
ne govoriti. U prirodoslovnim muzejima ima do duše živinskih tipova 
neobične rietkosti, osobito amerikanske faune, ali te stvari valja vi- 
djeti, jer se opisom slabo dadu prikazati, što bi me inače zavelo i na 
dugo, a nije u mojem programu. Muzeji su obično dosadni i kad 
se posjećuju, kamo li ne bi bili u opisu! Što se historičkih muzeja 
tiče, valja priznati, da se amerikanski bogataši trse, da ih opskrbe 
starinama iz staroga svieta, nu ipak oni mogu sabrati samo ono, što 
prezreše evropejski sabirači. U malo godina ne da se stvoriti savr- 
šenih muzeja. O amerikanskim starinama suvišno je i govoriti. Ako 
ne donesu što iz Mexika, centralnih republika i iz Perua, u sjever- 
nim državama nema ništa zanimiva, ili vrlo malo. Ne mogući dru- 
gačije Amerikanci spreme u muzej cipele kojeg bivšeg predsjednika 
republike, stolicu Washingtona, ili šešir Franklina, ili sablju generala 
Granta. 

Nedjelja je, ulice su puste. Krenusmo Mariscal i ja prjma vrhu 
grada k luci, da uživamo pogled na more. Slab užitak, jer kroz maglu 
ne može se vidjeti ni otočiće, koji zatvaraju luku, ni obalu New-Jer- 
seya. Veličajan je ipak pogled na komešanje parobroda i parobrodića, 
svake vrsti i oblika, što no križaju na sve strane po luci, zviždeći 

neprestance. U toj vrevi nepomično stoji samo kolos kipa Slobode, 
na otočiću B e d 1 o e I s 1 a n d. To je najveći kip na svietu; čudo 
po svojoj gorostasnosti, kao u staro vrieme kolos, što no se je dizao 
nad ulazom u luku Rodosa. Taj kip darovala je franceska vlada 
Sjedinjenim državama, u znak staroga prijateljstva i republikanske 
solidarnosti. To je djelo od franceskog kipara Bartholdia. Ljepotom se 
ne ističe, ali za to čini ipak veličajan dojam. Podnožje je visoko dva- 
deset i pet metara, a sam kip preko četvrdeset, od ruke što no drži 
električni svjetionik do nogu. 

Od tuda se vratismo prama gradu i ugjosmo megju Sky-Skrapers 
Brodwaya. Tu su kuće najviše, te moraš dignuti visoko glavu da vidiš 
nešto otvorena neba. To ti je poslovno središte New- Yorka. Tu su 
najvažnije banke, burze, trgovačke kuće, parobrodarske agencije, 
konsulati, pošta, osjeguravajuća društva itd. Na lievo se diže u got- 
skom stilu, sa dva visoka zvonika na pročelju protestantska biskupska 
crkva Grace Church, jedna od najljepših u Americi, a to nije 
mnogo, jer amerikanske crkve ne mogu uopće zanimati evropejca, 
koji je vidio čudovišta u Milanu, Rimu, Florenci, Parizu, Kolnu itd. 

Više će zanimati ako rečem štogod o poštarskoj palači, koja se 
nalazi blizu City Hali Parka, na uglu Brodwaya i Mail Street. 
Glavno pročelje Post Officea široko je preko devedeset metara, 
a to je mnogo, jer su amerikanske zgrade obično vrlo uske. Za čudo 
nema nego pet spratova, i dva pod zemljom, dočim se oko te zgrade 
dižu tornjevi na više od dvadeset podova. Gragjena je u slogu rene- 
sance s dorskom primjesom, te i ako se ne može reći, da je kakvo arhi- 
tektonsko čudo ljepote, opet se ugodnije dojimlje oka, nego oni tor- 
njevi naokolo. Kažu, da je red u ovoj zgradi uzoran, a dosta je na- 
brojiti nekoliko podataka o ogromnom djelovanju u njoj, da se vidi, 
da to bez reda ne bi moglo ići. Godine 1903. prošlo je kroz tu zgradu 
2.334,943.145 komada listova i ostalih poštarskih predmeta. Svaki 
dan progje 4,657.378 komada. A taj broj raste svake godine. God. 
1903. prošlo je 67,876.174 više, nego pregjašnje godine. Uslied tog 
ogromnog prometa zgrada koja je stojala trideset i pet milijona kruna 
više ne odgovara potrebama, te se mora graditi nova, mnogo veća. A 
osim tog poštarskog ureda ima još sto podružnica, razdieljenih po svim 
stranama grada. Listonoša ima u New- Yorku 4000. 

Hodeć Broodway-om dogje se do pete Avenue, najljepše ulice 
u New- Yorku, gdje su kuće bogataša i veliki hoteli. Ima tu velikog 
luksusa u mramoru, ima i ukusa u stilu, nu originalna ništa. Sve što 
je ljepše puka je imitacija poznatijih evropejskih zgrada. Na tu ulicu 
ćemo se još vratiti, a sada slijedimo Broodway, gdje ćemo naći glavna 
kazališta, kao Wallak's, Metropolitan Opera House, 01ympia, Casino, 
etc. Casino se nalazi do 39 ulice, a gragjen je u maurskom slogu, te se 
može reći, da . je ropska imitacija Alhambre. Krov te zgrade 
u proljeću se pretvara u perivoj, a rasvietljen je mletačkim svjetilj- 

kama. Opera House je ogromna zgrada u slogu renesance, a u njoj 
se pjevaju talijanskim jezikom većinom talijanske opere. 

Gdje Broodway sieče šestu avenue, nalazi se spomenik William 
Dodge-a, dosta impozantan, nu bez osobite umjetničke vriednosti. 
Na Broodwayu se diže takogjer palača glasovitog lista „Heralda" u 
slogu talijanske renesance, a nedaleko kazalište Herald Square. Zgrade 
ostalih velikih new-yorških dnevnika nalaze se na Row Parku 
blizu City Halla. Najznamenitije su palače „Tribun e", „S u n" 
i „The World". 

Peta avenue se dieli u dva diela, sjeverni i južni. Na sjevernoj su 
palače miljonera i klubova, na južnoj su kuće, u kojima stanuje naj- 
veća bieda i nevolja New- Yorka, tako da ta ulica spaja dva ekstrema 
društvenih stališa : gavane i najotrcaniji proletarijat. Kada se dolazi 
tom ulicom s juga prama sjeveru do trga Washington ne vidi se nego 
proste četverokatne kuće, gragjene, da izmuzu sirotinji najam. Nu 
netom si prošao VVashington Square prizor se sasma pro- 
mieni, te izmegju opeka dogješ u samo mramorje. Na tom trgu diže 
se mramorni slavoluk, podignut g. I889. u slavu proglašenja republike 
po prvom predsjedniku Washingtonu. Na istom je trgu spomenik Ga- 
ribaldiju, dar talijanske kolonija. Izmegju 23. i 26. ulice nalazi se 
glasoviti Madison Square, sa spomenicima Farragut, Worth, 
William, Seward itd., koji su nešto bolji od onih što no ih vidjesmo 
na Union Square. Na tom trgu upada u oči kazalište Madison 
Square Garde n, koje bi iznenadilo ljepotom arhitekture, da nije 
vjerna kopija Giralde u Sevilliji. Na sve strane sjaji novi mramor i 
granit, a što se ide dalje prama sjeveru, to je raskoš mramora još veća. 
Nigdje manija klubova nije dostigla te mjere, kao u Americi. Ima ih 
nebrojeno. U klubovima Amerikanac progje sve vrijeme, što ga ne 
progje u poslovima. Tu jede> tu čita novine, tu gimnasticira, tu nia- 
čuje, tu tjera sve moguće športove, tu se kupa. Sve što je ljudska glava 
mogla izmisliti za svoju zabavu i za tjelesnu ugodnost, sve ćeš naći 
u znamenitijim amerikanskim klubovima. Članarine su ogromne, a 
ne prima se u klub nego samo protekcijom starijih članova. U New- 
Yorku su najglasovitiji Union Leagne i Manhattan, oba 
imadu svoje zgrade na petoj evenue. Malo dalje od Manhattan kluba 
nalazi se palača glasovitog miljardera Wanderbilta u franceskoj rene- 
sansi, a u njoj je taj bogataš sabrao sve, što je mogao umjetnina po 
Franceskoj pokupovati. Malo podalje diže se irsko-katolička katedrala 
Svetoga Patricka (Patricija), u gotskome stilu, sa obična dva zvo- 
nika na pročelju, sva od prugastoga bieloga mramora. Duga je sto 
metara, a visina zvonika je 110 metara. Gradnja je zapala deset mili- 
jona kruna, a sama stakla na prozorima, francesića radnja, zapadoše 
po milijona. 

Kad smo pri crkvama, kazaću, da i ako je tamo razmjerno malo 
vjernika, ipak se na crkve troši veoma mnogo, te imadu velike, pače 

ogromne prihode od milodara, što ih pobožni ljudi darivaju prigodom 
velikih svečanosti, osobito o božicu. Kazaše mi, da crkva Sv. Trojice, 
na Broodwayu, imade 25,000.000 kruna godišnjeg prihoda. Slobodni 
zidari imadu takogjer svoje hramove i ti doista nisu najsiromašniji, 
a gragjeni su u obliku Sky-Skrapera. Židovskim sinagogama nema 
broja, a ima ih i liepih u arapskom stilu. 

Blizu Centralnoga Parka nalazi se jedna od glavnih ja vr ih biblijoteka 
New- Yorka. Sagradio ju je o svojem trošku James Lenox, te nosi. i 
njegovo ime. Gragjena je u klasičnom slogu franceske renesanse, sa 
troškom od pet milijona kruna. Broj knjiga je vrlo malen, jer ne sadr- 
žava više od 30.000 svezaka, nu ima nekoliko rietkosti. Uprava bi- 
blijoteke tvrdi da posjeduje prvu knjigu, koja je uopće bila tiskana, 
to jest prvu knjigu, što ju g. 1450. tiskaše u Mainzu izumitelji tiska 
Gutenberg i dr. Faust ; pače imade jednu Bibliju još i stariju (!), koja 
je bila pečatana g. 1447. u VViirtembergu, da ne govorimo o starim 
kineskim knjigama, kojima se ne zna pametara. Nu u istinu je biblio- 
teka veoma siromašna u rukopisima i inkunabulama. Nešto liepo 
uvezanih modernih knjiga, bez velike znanstvene vriednosti, to je 
sve. New- York ima u svemu 53 javne biblijoteke, od kojih je još vriedno 
spomenuti Astor Library (2^0.000 svezaka), Mercantile 
L i b r a r y (220.000), N. Historical Soc i ety (75.000), Law 
Institute Library (pravnička, 35.000), Society Library 
(70.000) itd. Nijedna od tih biblijoteka ne dosiže 300.OOO svezaka, 
te su prava igračka prema nekim evropejskima, jer na pr. pariška 
National biblioteque broji preko 3,000.000 svezaka. 

Po tom tipu su gragjene sve amerikanske biblioteke. Nagje se 
koji bogataš, koji hoće da igra Arhelaja, ili Mecenata, pa dade milijon 
dolara za biblijoteku* Najveći dio svote potroši se za gradnju, a za 
knjige ostane malo. Gradnja je pak u Americi neobično skupa, jer 
najprostijeg zidara valja platiti sa pet dolara dnevno. Nu Mecenat 
hoće, da zgrada izgleda raskošno, da se vidi mramor. Što može ostati 
za knjige? Nakupuje se na brzu ruku nekoliko tisuća modernih engle- 
skih knjiga i biblijoteka je gotova, otvorena svakomu na porabu. 
To je slika amerikanske kulture. Isto tako na brzu ruku stiče se u Ame- 
rici naobrazba i znanje. Hoće se oblieplienom vanjštinom obmamiti 
sebe i sviet, da je i nutrina uzgojena, da Amerika nema što zavidjeti 
Evropi u nijednom pogledu. 

Da dovršim pregled pete avenue, valja spomenuti i glasoviti hotel 
Waldorf-Astoria, svakako jedan od najvećih na svietu. Treba priznati, 
što se tiče tjelesnog komforta Amerikanci su daleko pretekli Evropu, 
što će dokazati i opis ovoga hotela. Nalazi se na petoj avenue izmegju 
trideset i treće i trideset i četvrte ulice. Ima 17 podova i na njima 1500 
soba, od kojih 1200 sa kupelji. Zgrada izgleda kiklopski, a trošak je 
iznosio oko 40,000.000 kruna. 

Prizemne prostorije zapremaju ogromne blagovaonice, svaka u 
svojem stilu Glavna dvorana je ukrašena u stilu Empire, te se sjaji 
žutom mjedi i kitama crvenih električnih svjetiljaka na stolovima. 
Pod je postrt ogromnim crvenim sagom, a živo cvieće krasi sve slo- 
bodne prostore. Kuhinja i poslužba je franceska. Tu se sastaje sve, 
što se cieni otmenijim u New- Yorku, i što može bacati zlato kao pržinu. 

Duvari su od kamena, ili od štuka, ne samo po dvoranama, nego 
i po hodnicima i po stubama, a taj stuk je napirlitan i pozlaćen, kao 
u kakvoj bizantinskoj bazilici, ili u muslimanskoj džamiji. Na sve 
strane nalaziš divane, fotelje, stolice, obložene najfinijim sametom- 
svilom, kožom. U jednoj dvorani igra orkestar od jutra do ponoći. 
. Vreva svieta je po tim dvoranama, a osobito po hodnicima, po 
kafanama, po barima, gdje se toči pivo i druga pića, ko u mravinjaku. 
Salon za gospodje, posve je točna kopija salona Marije Antoinette, 
sav u svietloj svietloj svili, sa pokućstvom rokoko, e se bojiš dotak- 
nuti štogod, da se ne slomi. 

Ima tu igračnica, banka, mjenjačnica. Ima pače i vrst burse, 
gdje se tečaji brzojavno izvješavaju istodobno kao i u Stock Exchange. 
Uz dućan cvieća imade fotografični bureau, a atelier je gori na krovu, 
pod oblacima. Telefon zaprema posebnu centralnu sobu, koja je spo- 
jena sa svim sobama, s gradom i s okolicom. Odmah blizu je telegra- 
fični bureau, a do njega liečnički. Tri su liečnika uviek na službu u ho- 
telu. Tu je prodaja novina i kazališnih karata za sva kazališta. Uz 
poštu, koja ima više posla, nego u kojem gradiću, nalazi se riznica, 
sa ogromnim željeznim ormarima, dajdalskim djelima amerikanske 
mehanike. Na pošti svaka soba ima listovnu kutiju za svoga stanara. 
Ako ko dogje tražiti kojega stanara, preda posjetnicu, koju jedan 
činovnik turi u pneumatičnu ciev i u nekoliko sekunda ona je na 
podu i u sobi gdje se stanar nalazi. Ako je odsutan, posjetnica se 
vrati sa pečatom, koji piše Not in room (Nije u sobi). 

Stanari dakako ne idu stubama na taj babilonski toranj. Na sve 
strane se nalaze električni elevatori u stilu Louis XV., bieli sa zlatnim 
ukrasom.%U svakomu ima mjesta za petnaest osoba. Ako ko želi sići, 
pritisne zvonce, a igla pokaže g r o o m u (vogji elevatora) na koji 
sprat ga zovu. 

U prizemlju su dvie ogromne dvorane, za plesove, za koncerte, 
pače i za predstave, sa ložama, pozornicom i garderobama. Duvari 
su svi od mramora, sagovi su iz Persije, zrcala ogromna iz Pariza, a 
stropove naslikaše najbolji amerikanski slikari, dakako po amejikansku! 
Iznajmljuje se za 100 i za 1500 talira na večer. Katkada služe za umjet- 
ničke izložbe. Raskoš mramora i drugih umjetnih materijala je po 
svuda jednaka, nu ne može se reći, da je to svuda i s ukusom upotreb- 
Ijeno. Cesto se osjeća parve ujstvo, ko kod gospogja onih trgovaca, koji 
se naglo obogate, a one natrpaju na se drago kamenje i svilu, samo 
nek se vidi. 

Na prvom spratu su stanovi za one, koji mogu platiti do 500 talira 
svakidanje najamnine. Takvi stanovi imadu dakako po više soba 
sijaset nuzgrednih prostorija. Uregjeni su najvećom raskoši. Tu alta 
vasna svila prelieva najtanje nuanse boja, a samet je izvezen zlatom 
Divani su obloženi najfinijim kožama, ix)stelje, ormari i drugo pokuć 
stvo, obloženi su korama od slonovine, žutom mjedi i inim skupocje 
nim materijalom. Duvari su ukrašeni umjetničkim slikama, ugtovi ki 
povima od mramora i od tuča, te vazama iz Sevresa, ili iz Kitaja i 
Japana. Po ix)du su prostrte kože od lavova, tigrova, risova i megje- 
dine, ili najskuix)cjeniji istočni sagovi. Oveći stanovi imadu i priva'nu 
blagovaonicu, vrlo ukusno uregjenu, a o kupelji ne treba ni govoriti. 
Jela dolaze kroz pneumatične cievi iz kuhinja, koje se nalaze na 
prvom spratu ix)dzemno. Sluge ih ix)stave na već gotove stolove, te ih 
unose, kao kod Rimljana, opskrbljene jestojkama u blagovaonice. Na 
svakom spratu imade k tome i ormara^ za ix)sugje, za topla i za 
hladne jela. 

Tako može dobiti svak jelo u svoju sobu, ako ne će da sigje 
doli u skupne restauracije; a ako je ljeto može se uspeti do na krov, 
pa će se naći u pravom visećem perivoju, ko u Babilonu za vrieme 
Semiramide, a uživaće pogled na grad, na mirijade njegovih svieća 
i na struju Hudsona. 

I obične sobe imadu pokućstvo od mahagonija, pače i vrata i 
pragove na nutarnjoj strani prozora; a rasvietljene su sa desetak 
električnih svjetiljaka. Svaka soba, po amerikanskom običaju, imade 
ogroman krevet, kao za ljubavno vježbalište, a odmah do kreveta 
vrata vode u garderobu i u kupalište, čiji su zidovi obloženi majo- 
likom, a pod muzaikom. Uz umivaonicu visi dvadesetak peškira i ve- 
likih utirača za osušiti se poslie kupelji. Uz vrata sobe nalazi se kutija 
od mahagonija za cipele. U večer ih turiš, u jutro ih nagješ čiste. 
Po manjim hotelima ne čiste se cipele, taj je posao ostavljen nebro- 
jenim Talijanima, koji love putnike na svakom uglu. Očiste cipele tako 
vješto, da ljepše ne izgledaju ni kad su nove, nu najmanja je nagrada 
10 centi, iliti 25 novčića. • 

Podzemlje hotela je možda još zanimivije. Tu ćeš naći brijače 
i češljače za ženske i za muške, rezače nokata i kurjih očiju, parne 
kupelji, podrume za vino, pivo, led, meso, sočiva, kuhinje, pekarne, 
skladišta sanduka, cigara, blagovaonice za slušinčad i ko bi sve na- 
brojio! Tu su i ogromne praonice i utijavaonice rublja. Preko sto žena 
ne imajir drugoga posla, nego utijavati ubruse, stolnjake, peškire 
itd. Sedam ljudi otvaraju cio dan kamenice. Šest ljudi je zabavljeno 
oko ogromnih]|kotlova, gdje se kuha kafa. Posugje se pere u parnim 
kotlovima, a oko toga posla radi 165 ljudi. 

Konoba ima skladište vina za milijon kruna vriednosti, a oko 
njega je zabavljeno 28 činovnika. Skladište duhana, ima 1,500.000 

kruna vriednosti cigara, cigareta i duhana za lule. Najskuplje cigare 
stoje dolar i po po komadu. 

U drugom podzemnom spratu smješteni su dinamomotori orijaških 
kotača, a kotlovi su visoki osam metara. Te mahine razvijaju silu, 
koja daje električnu svjetlost, topli i razvjetrava cieli hotel, diže 
elevatore, pravi led. Sto i pedeset inžinira, mehanika, elektrotehnika 
i radnika zzposltni su oko osam mahina, koje razvijaju 3000 konj- 
skih sila. Skladište ugljena imade uviek 20.000 tona u pričuvi za slučaj 
štrajka. Svaki dan se tu proizvagja 50.000 kila leda, koji se doduše 
ne potroši sav u hotelu, jer ga prodaju i u gradu. U praonicama se 
opere dnevno 60.000 komada rublja. Niti jedan peškir, a kamo li ubrusac, 
ne rabi se dva puta, a da nije na novo opran. 

U jednoj konobi su spremljeni otpatci jela u bačvicama. Svaki 
dan se prodaju, da se od njih pravi mast, o donose hotelu 5000 talira. 
Nevjerojatna je količina mesa, butina, čitavih ovnova, jelena, srna, pu- 
rana, pilića, jarebica i druge divljači u prostorijama za to odregjenim. 
Za zelenje, za sočiva, za najraznovrsnija voća posebni su magazini. 
Svaki dan se pojede u hotelu 25 voteva, 25 jančića, 25 praščića, 20 
butina, stotinjak jarebica, 200 prepelica, 100 purana, oko 400 golubova, 
150 pataka itd. Mlieka se troši dnevno 175 talira, 100 talira gljiva, 
8000 krušaca i 5000 mekih hljebića za kavu. Od prilike svaki dan 
se sharči 36.OOO kruna živeža. Hotel plaća gradu godišnje za potrošak 
vode 50.000 talira. 

Osoblja je zaposleno u tom hotelu I636, muškog, ženskog i djece. 
Imade 96 kuhača, 18 pekara, 168 loncopera i svjetlača srebrenine, 177 
gruma i paža, 105 trhonoša i pometača, 560 poslužnika, 175 sobarica 
itd. Mjesečna plaća toga osoblja iznosi 65.000 talira. Ima činovnika, 
koji, osim stana i opskrbe, dobivaju 1000 kruna mjesečne plaće. Dnevni 
prihodi hotela iznose najmanje 20.000 talira. Ove brojke crpih iz re- 
klamnih knjižica, što ih ix)duzetnik toga ogromnog posla širi na sve 
strane, a nisam iscrpio ni dvadeseti dio, da ne budem dosadan. Čini 
mi se, po onomu, što svojim očima vidjeh, da ne laže; inače po što kupio, 
po to i prodo. Ovakih hotela ima još nekoliko u New- Yorku, a ma- 
njima se ne zna ni broja. najfinijoj restauraciji D e 1 m n i c 0, 
govoriću na povratku. 

Jedna od znamenitosti New- Yorka jest tako zvana zračna željez- 
nica. Sredstva općenja u New- Vorkii dovedena su do najvišeg ste- 
pena brzine i udobnosti, te u tome New- York ostavlja za sobom 
sve ostale gradove. Drugačije se ne bi moglo ni živjeti u New- Yorku, 
jer kada radnik ne bi imao željeznice, da dogje u četvrt sata s jednoga 
kraja grada na drugi, morao bi ići pješice nekoliko sati, da iz svoga 
stana dogje do posla, drugim riečima ne bi imao kada raditi. Ne može 
svak imati stan u središtu grada, a opet radnik danas radi ovamo, 
sutra onamo. Toj neprilici doskočeno je u New- Vorku u obilnoj mjeri. 
Električni i konjski tramway sieku grad na sve strane. Na nekim mje- 

stima ima i podzemna željeznica, ali glavno sretstvo općenja, to je 
zračna željeznica. 

Da se doskoči sve većoj ix)trebi brzog saobraćaja, sastavilo se 
u New- Yorku dioničko društvo, s ogromnim kapitalom, te isposlo- 
valo dozvolu, da može graditi zračne željeznice po glavnim avenuejam. 
Bilo mu je dozvoljeno graditi takvu željeznicu s dvostrukim tračni- 
cama na drugoj, trećoj, šestoj i devetoj avenue, gdje je promet naj- 
veći. U Parizu gradsko vieće, ni vlada ne bi nikada bili dali takve 
dozvole, jer se u Parizu, osim na udobnost, gleda i na ljepotu grada. 
A te zračne željeznice ne samo da niesu ljepota, nego su prava gr- 
doba. Usredotočuju se sve na vrhu otoka Manhattana, kod tako zvane 
Baterije. Otuda svaki čas kreću preko rečenih avenueja vlakovi prama 
sjevero- zapadu uzduž otoka, na kojemu je grad sagragjen, i svaki 
čas dolaze vlakovi sa sjevero-zapada. 

Te su željeznice gragjene na željeznim stupovima, koji se nižu 
na tisuće i tisuće po sredini spomenutih ulica, noseći svodove, preko 
kojih idu vlakovi. Visina tih stupova je nejednaka. Ima mjesta, gdje 
vlakovi zasjenjuju svojim prolazom čak i četvrti sprat kuća; drugdje 
se spuštaju do prvoga. U gradnji tih stupova i tih svodova nije se ni 
najmanje pazilo na estetiku, nego isključivo na korist. Nikakvog ukrasa, 
sve samo crno željezo! Pogled na ulice posve je zastrt, a zastrt je i 
pogled s prozora kuća na ulice. Stanovnici pače jedne strane ulice 
ne vide one, koji stanuju u kućama na drugoj strani, a njihov mir 
je ugrožen neprestanom zvekom i tutnjavom kolesa, te škripanjem 
i drmanjem tih mostova, ispod kojih istosmjerno sa željeznicom, idu 
k tome i električni tramway, koji povećavaju žamor. Stanice, gdje 
se ljudi uspinju na zračnu željeznicu, ili silaze, nalaze se u kratkom 
razmaku od pet šest blokova. Za blok razumieva se prostor, što ga 
zauzimlju kuće izmegju jednoga i drugoga Streeta (ulice). Ciena je 
za ulaz na zračnu željeznicu pet 'centi, jednako ako putnik prevali 
par blokova, ili cielu avenue, ili uzduž čitavoga grada. Na tim že- 
ljeznicama nema nego jedan razred, te se tu baš demokratski zdru- 
žuju prnje siromaha i svila gavana. 

Računa se, da dnevno pogje zračnim željeznicama 800.000 ljudi, 
što mi se ne čini pretjerano, ako se uzme, da svak u New- Yorku radi, 
da svak ide u jutro na posao, a u večer kući, da se svak kreće i 
ide na zabave. Od sedam do osam sati iz jutra vagoni su tako prena- 
trpani, da se ne može dobiti mjesta ni stojećke, a ista se stvar po- 
navlja u večer od 6 do 8 sati. Tada se niza stube stanica toči prava 
rieka svieta, a s druge strane se uspinje. Na stanici teško da se ikada 
čeka više od dva minuta dolazak vlaka. Kada vlak uz muklu grmlja- 
vinu željeznih svodova stupi pred stanicu, odmah s^ rastvore vrata 
vagona, te se u tili čas izprazni što misli izići, dok na druga vrata 
unilazi, ko misli ući, i za čas opeta vlak odjuri silnom brzinom. 

Eto opisah površno vanjštinu New- Yorka i u preši zaboravih 
kazati, da to nisam sve vidio prvoga dana, već u više dana boravka 
u New- Yorku. Zaboravih i na prijatelja Mariscala, pa ću se sada 
povratiti k njemu i k zaboravljenom don Juanu Pichardu, da ugjemo 
skupa u večer u jedno kazalište na I r w i n g Place, te da vidimo 
kako se Amerikanci zabavljaju. Dosta smo letili po vanjštini, sada 
valja zaviriti malo i u nutrinu, te doznati, kako od prilike Ameri- 
kanci osjećaju i misle. Sve se to ne će dati opisati u jednom poglavlju, 
te ću onako, bez reda, kako mi što dogje pod pero i kako se sjetim 
iznieti dojmove psihičnog opažanja nad tim novim i mladim svietom. 
U ostalom još se valja sa putovanja vratiti u New- York, pa ću 
nadopuniti tom prigodom, što ovom zaboravim. 

Kazalište na Irwing Place nije od prvih u New- Vorku, niti služi 
za velike dramatske ili operne predstave, već za operete, lakrdije 
i pučke pjevače. Uviek je dobro posjećeno i ako je ulaznina prilično 
skupa, ko što u svim kazalištima u Americi. Te večeri prikazivale 
su se male pochade s pjevanjem, ne bez velike raskoši balletnih toi- 
leta. Glupaka, na veliku radost Amerikanaca, igrao je jedan crnac 
vrlo glupo, dakle vrlo vješto, a pjevao je, kad je htio, bolje od bielaca. 
Bio je zaljubljen u jednu bielku, koja se je, dakako, s njim rugala, 
premda se uviek u Americi bielke ne rugaju s crnicima. Ona je za 
svaku ironiju, svaku rugalicu prezrenom crncu pobrala burno odobra- 
vanje i napokon ju je sretno osvojio bieli Kolombino. 

Pjevanje nije mi se baš mnogo svidjelo, a šale sam slabo razumio, 
jer naročito s pozornice nije lako razumjeti jezik, koji se rietko čuje, 
u kojemu se nema vježbe. Svakako opazih, da se Amerikanci dobro 
zabavljaju i od srca smiju, pa i najneznatnijim komičnim situa- 
cijama. Općinstvo regbi ne zahtieva mnogo, lako ga je zadovoljiti. 

Ženske u balletu bile su tjelesno vrlo liepo, pače krepko razvijene; 
okretne i jake, više klovni, nego plesačice. Mnogo gracije ne opazih, 
a ni mnogo pikanterije u kretnjama, nu za to mnogo gimnastične 
vještine i mišićne snage. Gimnastika je u Americi jedno od glavnih 
uzgojnih sredstava, rekao bih pače da se mnogo više pažnje posvećuje 
uzgoju i razvitku tiela, nego duha, o čemu su me i poznija opa- 
žanja uvjerila. I najfinije gospogjice imadu nešto atletskoga, muška- 
račkoga, a nježnost je vrlo rietka, te se mnogo i ne cieni. Ameri- 
kanska žena ima više spartanski, nego atenski uzgoj. Djevojke se uz- 
gajaju često na istim učilištima, gdje i muškarci, i kao što su Špar- 
tanke bile pripuštene gimnastičkim igrama mladosti, da se naviknu 
bez pohote gledati golo ljudsko tielo, tako i Amerikanke se bore s muš- 
karcima na opasnome foot-balu, gdje se često izbiju zubi, lome rebra, 
čak i noge. S toga imadu u društvu posve slobodnu kretnju, pu- 
tuju same, bez gardedame, koju se i onako i u Evropi lako odstrani, 
kada treba govoriti s miljenikom. Tako se barem prištegjuje djevoj- 
kama potrebu hinjenja i laganja; prepuštene su same svojoj krieposti. 

i po duši mi se čini, da Amerikanke ne zaostaju baš mnogo u krie- 
posti za Evropejkama. Svakako su iskrenije, i ako manje opasne 
za mladence. 

Kad smo već pri ženama, a i tako nemam više šta da kažem 
kazalištu, nastavimo. Jedna amerikanska poslovica kaže, da je u 
Americi dobro ženama i mačkama, teško ljudima i konjima. I zbilja 
žena uživa u Americi, ne samo najveću slobodu na svietu, nego i 
najveću zaštitu zakona. U parnici izmegju žene i muškarca malne 
uviek dobije žena. Mora da je njezina krivnja više nego očita i teška, 
ako će muškarac dobiti pravdu, ne samo u kaznenim, nego i u ci- 
vilnim stvarima. U pitanju raspita braka, koji su u Americi češći, nego 
u cielom ostalom svietu skupa, sud je uviek na strani žene. Traži li ona 
rastavu sigurna je. Dosta je da kaže, da muž imade kakvu sitnu manu 
ili da je surov, stvar je gotova. Ako rastavu traži muž, treba da žena 
pristane, osim ako muž dovede svjedoke, da ju je zatekao u pre- 
ljubu in fiagranti. Pa i tada mora joj dati neku otpusninu, ili je i 
nadalje do smrti hraniti. 

Tuži li žena muža, da ju je zlostavljao, osude ga, sine r e m i s- 
s i n e, na nekoliko mjeseci zatvora. Ubije li muž ženu, vješala, 
ili grozna elektrokucija čekaju ga neizbježivo. Ubije li žena muža, 
što se mnogo češće dogagja, ako ona može dokazati, da ju je samo 
malo zlostavljao, riešena je, inače ne strogo kažnjena. 

Bračne rastave su na dnevnom redu. Nije rietko naći ženu, koja 
se je pet šest puta preudala, a isto tako ni muža. Je li se ona zaljubila 
u drugoga, i je li sigurna, da će je ovaj uzeti, počne peckati muža, 
dok ovaj ne izgubi ustrpljenje, te njoj reče koju grubijan stinu. Od 
rieči na rieč, lako ga ona izazove, da dogje do gustih, i eto ih na sud, 
pa traže oba rastavu, koja se odmah podieli. Ona sutradan ide s no- 
vim zaručnikom k načelniku na vjenčanje, a on traži novu ženu. 

S tih razloga svaki Amerikanac, već od straha, iskazuje ženi naj- 
veću počast i ljubav. Ima li s njome djece, naravno je, da mu raspit 
ne će biti tako lagan i ugodan, kao megju neplodnicima. S toga se je 
u Americi zapovijed Sv. Pisma preokrenula, te glasi da muž mora 
biti vjeran i podložan ženi svojoj. I doista joj je podložan, baš ix)d 
papučom. Osobito u bogatim obiteljima, gdje nužda ne sili ženu na 
rad, ona uživa pravi raj. Muž ne živi za drugo, i ne radi, ne špekulira 
po vas božji dan, nego da zadovolji hirove svoje žene. Kuća joj je 
pravi eden, u kojemu je naći svaki mogući konfort, što ga je moderna 
tehnika izmislila. Kupelji su od najskupocjenijeg mramora, obično 
od jednoga bloka, dovedena iz Evrope. Svuda se lasti svila i baršun, 
a služinčad u monturi vrvi, kao kod kakvoga evropejskoga aristokrate. 
U perivoju do kuće ima mjesta za sve moguće športove. Konja, kočija 
i automobila ima razne vrsti. U perivoju imade umjetno jezero, da se 
progje, ako joj sune, u čamcu; ima prostor za lawn-tennis, za 
h c k e y, z a b a s k e t-b a 1 1. U dvoranama ogromne ville ima biljard 

itd. Svakog jutra izjaši na konju u okolicu, po ix)dne sjedne u kočiju, 
ili na automobil. I tako joj progje cieli dan u zabavama, u vježbanju 
tiela, a za vježbanje duha ne ostaje joj vremena. Najviše da pri užini 
pročita dnevne novosti, teatralnu i športovnu kroniku. Treba pozna- 
vati konje, koji se odgajaju za utrke, i koji se djaci bolje pripremaju 
za match foot-balla, da li oni na sveučilištu Vale ili oni na sveučilištu 
Harward. To su najvažnija pitanja. Za djecu se brinu dojilje i odgo- 
jiteljice. 

Koje imadu za muža kakvog amerikanskog Kreza, tima se hoće 
i yacht, jer nije chic putovati u Evropu običnim parobrodom, a u 
Evropu valja poći bar jedan put na godinu, za proučiti mode u Pa- 
rizu, pokazati se na londonskom derbyu i na pariškom grand-prix. 

Svaka nema sreću da nagje za muža miljonera ili miljardera. 
Ima ih i siromašnih, a te su ogromna većina. Ove su prisiljene raditi 
za opskrbu, i rade po tvornicama, po dućanima, po bureauima, na 
pošti, na telefonu itd. od jutra do mraka. Ipak po vanjštini svaku bi 
uzeo za miljonerku. Svaka je odjevena u svili, svaka ima šešir 
po najnovijoj modi. Razlika je samo u tome, da bogatašice naručuju 
šešire direktno iz Pariza, te pretiču siromašne modom z^ nekoliko 
mjeseci. Svile se troši u Sjedinjenim Državama više nego u cielom 
ostalom svietu. Proizvod svile u Sjedinjenim Državama raste godimice 
basnovitim brojkama, a ipak raste i uvoz sa svih strana svieta, na- 
ročito iz Franceske. I crnka hoće da imade donje suknje od svile, i 
da šušti oko nje, kad se kreće, a zadnji šegrt u dućanu imade čarape, 
guću i donje gaće od svile. 

Amerikanske dame ljube neobično cvieće, nu da li iskreno, da li 
s pravim estetskim shvaćanjem ljepote, ili samo da se pokaže, to je 
pitanje. Nije rietko usred ljute zime vidjeti jednu gospogju s ogrom- 
nom kitom parmskih ljubica o pojasu. Kita je tolika, da bi bila do- 
statna za vazu na stolu, a razbija neestetično svojom gromadnošću 
crte vitog stasa o pojasu. Ne pita se, koliko cvieće stoji, deset ili dva- 
deset dolara kitica ljubica, potočnica, orhideja. Mora biti i tu je. 
U Americi, regbi u svemu, gromadnost i skupoća zamjenjuju razmjer 
i ukus. 

Kao što se u svemu cieni jakost i silu, tako i kod žena. Nježnost, 
i ono što mi u Evropi nazivljemo vječno žensko, nemaju ciene. Žena 
treba da je muškarac u tielu, ponašanju i u srcu. Ubije li koja žena 
muža ili Ijubovnika, to je junakinja dana. Listovi joj donose sliku, 
u svim mogućim pozama, donose bijografiju, opisuju oči, vlasi, ruke, 
te je uviek Ijubezno klasifikuju, mjesto da je frenološki prouče. Tvrde 
crte, koje pokazuju rogjenu zločinku, postaju znakovima odvažnosti 
i junačtva. U zatvoru, osim novinara, posjećuju je otmene gospodje, 
i sve moguće dangube. U kratko, njezin se zatvor pretvori u perivoj, 
toliko joj vienaca i kita cvieća šalju. 

Dok sam bio u New- Yorku vodila se je parnica proti glasovitoj 
demi-niondainkinji NaiK Patterson. Svi su listovi bili puni njezinih 
slika, loiletta, običaja,^ i sensacijonalnih potankosti, kako je ubila 
mladoK niilijunara, iz San Franciska, Cesara Younk. Njezino umjet- 
ničko ime Florodora očito je bilo odavna zavrtito mozgom nju- 
jorških novinara, koji su je već valjda sto puta pohvalili zbog nje- 
zinih trijumfa na daskama nekog operetnog kazališta. Po sto puta 
čitak) se je u jednom broju, pa i najozbiljnijih novina, kao „Herald", 
„Sun'* i „Tribuna" ime Florodora. Rusko-japanski rat izgledao je pred- 
metom mnogo manje važnosti, nego sudbina Florodore. Listovi su 
uz njezin portrait donosili i sliku ubivenog Ijubovnika i njegove 
prekrasne mlade žene. Ljepota ove i savršena pravilnost njena lica 
čudno otskakahu uz tvrde crte, uz uzvinuti pupčasti nos, izbočene 
jagodice, krupne košturinave laloke i usko, tvrdo čelo Florodore. 
Ali amerikanski novinari su nalazili mnogo gracije u načinu, kojim je 
Florodora plela svoje bujne kose i ne pitajuć se, nije li u tome veća 
zasluga češljarice, nego njezina. Hvalili su njene sanjarske oči, koje 
su se meni, bar po slici, činile tupe, kao u kakvog živinčeta. U kratko 
ta junakinja dana, valjda više svojim zvučnim imenom, valjda više 
hvalom novinara, nego vještinom umjetnosti, više sugestijom gla- 
sovitosti, nego privlačivošću osobnih cara, zavrtila bijaše mozgom 
mladoga športsmana iz San Franciska. Ovaj je često dolazio u New- 
York, te trošio svoje milijune na njezine toilete, kočije i Ijetilišta, 
ostavljajuć mjesece i mjesece svoju mladu ženicu samu. Napokon 
njegova žena došla neiiadno u New- Vork, i jedne večeri on možda 
opazi, da je ljepše njezino nježno lice od lica pohlepne i pohotne Flo- 
rodore. Pade mu koprena s očiju. Žena mu predloži, da idu skupa na 
putovanje u Evropu, da ga tako konačno otme napastima zavodnice. 
On primi i odlučiše otputovati. Nu Florodora sazna za dolazak 
žene, sazna pače, da Jounk kani s njome u Evropu, i baš onog jutra, 
kad je morao otputovati, zatraži od njega sastanak i predloži mu, 
da će ga pratiti u kočiji do parobroda. Kakva se je drama megju 
njima razvila do toga tragičnoga časa, to nije nikomu poznato, jer 
Florodora sve taji, a on ne može više govoriti. Upravo, kada je ko- 
čija stigla do pristaništa parobroda, čulo se je u njoj dva hitca iz 
revolvera ; Florodora iskoči van, a ljudi koji poviriše u kočiju, vidješe 
mladog Vounka srušena na bok, dok se je do njega još dimio revolver, 
a iz njega curila krv potokom. Dvie kuglje mu bijahu prosvirale srce. 
Florodora danas tvrdi, da se je sam ubio. Nema srca ni da priznade 
svoj zločin, a Amerikanci je ipak smatraju nekom vrsti junakinje : 
njezin zatvor danomice je ukrašen svježim cviećem. 

Ispoviedam, da meni to junačtvo ne ide u glavu i da sam neopi- 
siva više simpatizovao sa biednom mladom udovicom, koja je toli po- 
žrtvovno oprostila mužu tešku uvriedu zapuštenja, te ga došla potražiti 
i oteti zlokobnoj sireni, nego sa tom okrutnom i umišljenom glumicom. 

Bogata amerikanska djevojka rietko će se udati za Amerikanca. 
Sve mi se čini, da je djevojački uzgoj preslobodan i preromantičan. 
Načitaju se romana, dobiju površnu boju umjetničkoga shvaćanja, 
pa im se amerikanski b u s i n e s-m a n s čine prezirnim prama evro- 
pejskim aristokratima. Mladi Amerikanci ne govore o drugome, nego 
o poslovima, ili najviše o športovima, a osobito poslovi ne zabavljaju 
one romantične glave, koje čitaju romane, pune lordova, markiza,. 
grofova. 

Jednom se uputih o tom predmetu u razgovor sa jednim mla- 
dim Amerikancem, koji je putovao sa mnom iz Omahe do Denwera. 
Zapitah ga, zašto se bogate Amerikanske udaju za Evropejce. Od- 
govori mi, da za to, jer Amerikanci ne traže miraza, jer bi se njima či- 
nilo stidno i ponizujuće živjeti od miraza žene i jer hoće da žena 
njima duguje ugodnosti života, a ne oni njoj. Istina je, da svaki Ame- 
rikanac već u prvoj mladosti znade steći položaj u životu, te je od- 
gojen ko pravi atleta za ix)slove, za zgrtanje dolara; ali mi se ipak 
čini, da taj ponos, uslied kojega bi prezirali djevojke s mirazom, nije 
iskren, nego vješta isprika iz nužde. Kad lija ne može doseći grožgje, 
kaže da je kiselo. No valja im i priznati, da ne žale baš mnogo za 
bogatim prćijašicama, te ih smatraju sujetnim, a Evropejce, koji im 
ih otimlju, od srca preziru. Regbi da još nisu ipak dovoljno izvježbani 
u svim finoćama života, te ne vide da prevelike brige za poslovima, 
i savdanji trud oko sticanja zlata, ne puštaju vremena mnogim tan- 
kim osjećajima, da se razviju. Misle, da sva ljubav sastoji u tome, 
da, kad se vrate u večer kući, još satrveni od briga, polože i sebe 
i svoju zaradu pred noge žene. Doista požrtvovna ljubav najuzvi- 
šenija je od svih za onoga, koji ju znade cieniti, ali ostaje takogjer 
nepobitnom istinom, da cviet ljubavi cvate ljepše, kad se čovjek oko 
njega sav dan trudi, kad imade za to vremena, i da, kao što cviet uz- 
gajan u perivoju ljepše cvjeta, nego zapušten u korovlju, tako i ljubav 
okružena svim ugodnostima bogatstva, ljepše cvjeta u krasnoj villi 
okruženoj perivojima i zaspi jukivauoj valovima moia po mramoiju, 
nego u kolibi pastira, gdje vonja zapah marve, a kroz krov kapa kiša 
i urliču vjetrovi. Istina je ipak i to, da ne može uživati dugo lju- 
bavi onaj, kojemu žena može spočitnuti, da ga hrani; ili ga čak smatra 
liepim orugjem, da zadovolji svoje strasti. U tom slučaju slagja je 
ljubav u kolibi pastira. 

Zašto Amerikanci toliko štite ženu i daju njoj toliko slobode, 
toliko prava .^ Zašto čak i Themis mora da zažmiri na jedno, ili na oba 
oka, kada sudi ženi.? U početku naseljivanja Amerike bilo je malo 
žena. Onda, kao i danas, većinom su selili muškarci. Uslied toga žene 
su bile vrlo rietke; a sve što je rietko skupo je i dragocjeno. Nije 
bilo lako u ono doba oženiti se, a kamo li imati sluškinju, ili čak 
prijateljicu. Valjalo je dakle stvoriti za ženu poseban položaj. Ko 
se usudi uvriediti, bilo u čemu, ženu, mora se strogo kazniti, dočim 

je ženi sve slobodno. Zlostavlja li je muž, osim zakona, koji je brani, 
brani je i narav stvari. Uteče li od njega, naći će deset prosaca i 
moći će birati boljega. Što je onda bilo nužda, to je postalo i ostalo 
običajem, malne zakonom, pa je tako i danas, kad se baš ne osjeća 
velika oskudica žena. Svaki parobrod ih dovozi čitave čete. Sve što 
se je istrošilo u Parizu, u Londonu, u drugim velegradima, dolazi 
u Ameriku, da počne novi život, da nagje malne novu mladost, kat- 
kada i sreću. Usudio bih se kazati, da je uslied tih odnošaja u ame- 
rikanskoj ženi zakržljavilo ljubavno čuvstvo. Cvjetače u gdjekojem srcu 
i ljubav, nu u glavnome mi se čini, da amerikanska žena ne cieni 
u čovjeku nego novce; trguje s čuvstvima, ko i sa osjećajima. Koji 
je bogatiji, toga voli, dok je bogatiji; čim nagje bogatijega ostavi pr- 
voga, sliedi drugoga. Udaja iz ljubavi u Americi je postala predmetom 
šale i ironije megju ženama. Tako je u širokim slojevima, a što se 
nagje i u velikim šikarama cviet, to je samo iznimka. 

V. 

Rastanak sa Mariscalom i Pichardom. — Hrvatski dnevnik u Americi. — Boš- 

ković. — Najbolji suradnik urednika. — Brozović. — Pesimista. — Nepovoljna 

nagovieštanja. — Predbrojnici „Narodnog Lista". — Rastrkanost Hrvata po 

Americi. — Hrvatsko novinstvo. — Slavjanski klub. 

Pošto se išetah dva tri dana po New - Yorku sa prijateljem Mari- 
scalom, odlučih potražiti Hrvate. U ostalom Mariscal je već spa- 
kovao svoje stvari da otputuje, a pokušaji, da me povede za sobom 
u Mexico ostadoše i euspješni. Pogjosmo zajedno da potražimo don 
Manuela Picharda i da ga pozdravimo na rastanku. Nagjosmo ga u 
gostioni hotela Amerika u društvu mlade prekrasne djevojke. Stol je 
bio ukrašen cviećem, a sluga je marljivo točio šampanjac najbolje 
biljege. Don Juan je u New- Yorku bio sretniji, nego na okeanu ! 

— Don Huan, rekoh, ovgje se tlo ne ljulja, kao pod Tourainom 
ovgje nema morske bolesti! 

Stari lisac me je odmah razumio, ponosno se nasmiešio, i vidjelo 
se je, da je baš sretan, što mi je napokon mogao dokazati, da je on 
od krvi don Huana. Nu kad mu rekoh, da se moramo rastati, bilo mu 
je vrlo žao. On se je još uviek nadao, da ću š njime u Mexico. Uvjera- 
vao me je, da tamo ima još mnogo ljepših djevojaka, nego li je ona 
što sjedi s njime za stolom. Kad je vidio, da ja ne kanim s njima na 
put, počeo se je malko i srditi. Na koncu je valjalo prilagoditi se istini 
i pregristi zubima niti, što no spajaju srca. U desetak dana nas troje 
se bijasmo baš dobro privikli jedan drugome, pa je rastanak, kao svaki, 
bio težak. Moradoh obećati — toliko za formalnost — ako mi ostane 
vremena, da ću doći kidati banane svojom rukom u vrtovima don 
Manuela Picharda i rastadosmo se. 



Sliedećeg jutra sjedoh na tramway i pogjoh Broodwayem, prama 
moru, pa zagjoh u Greenwich Street, da potražim tvrtku F r a n k 
Zotti et Com. Znam, da je na broju 108, nu ne znam pravo, gdje 

broj ostaje, a daljine u New- Yorku ljuto varaju. Ciča je zima, koža 
se stiskava, nos i uši ix)staju manji. Po ulici leži snieg i blato do ko- 
ljena. Napokon dogjoh do broja 108 i vidjeli visoku, usku staru kuću, 
na sedam, osam podova. U prizemlju je banka, a nad vratima je 
tabla, na kojoj piše „Narodni L i s t". Sad znam da sam pogodio. 
Ugjem u prostorije banke, gdje vidim mnogo činovnika, a i mnogo 
naših radnika, koji obavljaju svoje novčane poslove. Pitam za go- 
spodina Zottia. Jedan pristao, visok i elegantan mladić odmah me 
prepoznaje, kaže mi, da se zove Bošković i da je Hvaranin, dakle 
moj suotočanin. Nugja mi se na službu, jer da je g. Zotti otputovao 
na sjednicu računarskog odbora „Hrvatske Narodne Zajednice" u 
Pittsburg. Ugodna mi je usluga, a još više, kad je od zavičajnika. 
Molim ga, da me povede do uredničtva „Narodnog Lista". 

Sjednem za urednikov stol i igram se glavnim suradnikom, ška- 
rama. Ovaj amerikanski suradnik krupniji, oštriji, svjetliji je od po- 
znatih mi evropejskih sličnih suradnika. Vidi se da marljivo radi, 
da zaslužuje svoj kruh, to jest da dobro izrabljuje novce u nj uložene. 
Kucukam š njime po stolu, gledam ne bih li odrezao s njime, koji 
rep „Obzoru", ili starom „Narodnom Listu", da ukrasim novi. Na- 
pokon eto ti i urednika Brozovića. Mrko gleda, što mu tako zlostav- 
ljam vjernog suradnika. Položim škare na stol, pogjem mu u susret, 
predstavim se. 

— Pa, što ste došli.? — zapita on. 

— Ta pisao sam vam iz Trsta i iz Pariza svrhu za koju sam 
došao! Vi ste pače pisali u „Narodnom Listu" o mojem dolasku! 

— Ja sam mislio, da se šalite. Ta i Radić je obećavao, da će 
doći i drugi neki, pa ne dogjoše! Dogjoše neki nepoznati učitelji, 
špekulanti, koji držaše konference po salonima (krčmama), pa razo- 
čaraše narod. Pokvariše vam posao, zlo ćete proći. Amo je sve izvarano, 
nepouzdano, bolje je da se vratite i ne dangubite. 

Dobar početak! — pomislih u sebi. Počnemo se razgovarati o po- 
litici u starom kraju i u novom, a urednik vidi sve crno, sve iro- 
nizuje, zagriza u sve sarkastično, kinično, kao da baš ne vjeruje u 
nikakvo dobro na svietu, kao da je sve na zemlji za najgore, ko na naj- 
gorem od svih mogućih svjetova. Ovo je antipod, rekoh, Platona i 
Leibnitza. Izišao je iz Pirhonove, Leopardi jeve, Schopenhauerove 
škole. Vještica ga je sigurno obabila, te mu nejakom djetetu podmet- 
nula čine. Ili se boji možda, da nisam došao da mu otmem uredničtvo, 
kruh . . . Vidio me je, gdje se ono igram sa njegovim suradnikom, 
sjedeć baš na njegovom mjestu, a u starom kraju sam bio urednik, 
te nije čudo, ako je pomislio, da me je sam gjavo donio, da sjednem 
na njegovo mjesto. Stara je rečenica figulus figulum odit, 
pa kako da on bude sa mnom Ijubezan! Odlučih biti oprezan, jer znam, 
kako je sve tamo napeto, kako novine jedna drugu kleveću i psuju, 
da bi i suradnici domaćih naših novina mogli doći ovim amerikan- 

skima na školu. Nije to borba, nego se radi o biti, ili ne biti. Jedna 
novina mora drugu, pače sve ostale, uništiti, da joj bude šire. Takav 
je uopće život u Americi : mors tuavita]mea. Ako se pak 
zamjerim ovom prvom uredniku, te stane po meni lupati, mogu se 
slobodno vratiti prvim parobrodom u domovinu. Slabo se mogu uzdati 
u svoje ime, u svoj rad i prošlost, jer od onih, koji dolaze u Ame- 
riku, malo je koji čuo za moje ime. 

O tome sam bio na čistu, te je valjalo sa urednikom postupati 
oprezno. Vidio sam iz prvih rieči, ako ne budem dobar, da bi mogao 
udariti po meni toljagom, kao po Sirovatki, prikazati me špekulantom, 
vucibatinom, ili čak i magjaronom, pa me do potrebe dati još i iz- 
lupati, gdjegod u divljim predjelima Rocky Mountains. Odmah uvidjeh, 
da tu idealizma nema, već da je vrhovni razlog, kao u svačemu 
u Americi, b u s i n e s. Valjalo je dakle dati razumjeti uredniku piro- 
nijancu, da se ne kanim pačati u stranačke odnošaje amerikanskih 
Hrvata, niti išta poduzeti proti njegovom listu, ili šefu, ni proti nje- 
govom b u s i n e s u, da ne namjeravam hvaliti, a ni braniti nikoga, 
jer za to nemam ni moralnih, ni materijalnih razloga, koje zadnje i 
onako ne bih uvažio, već toliko, koliko materijalni razlozi zaslužuju. 

Nakon po sata razgovora Brozović je od prilike shvatio moje 
razloge. Trebalo je dati nešto rukopisa u tisak, i on uze svog surad- 
nika u ruke, pa za čas preda dječku gomilu izrezanog tiskopisa, dok 
sam ja sastavljao proglas na narod. Sastavih ga, obećavajuć ne pačati 
se u stranačke poslove amerikanskih! Hrvata, izjavi v, da želim oba- 
viestiti braću o političkom stanju u domovini i proučiti stanje Hr- 
vata po Americi, te pitanje seobe, i^moleć da posjete što brojnije 
moje konference; da one kolonije, koje me žele čuti, uprave poziv na 
Hrvatsku Narodnu Zajednicu u Alleghenyu. 

Pružih rukopis Brozoviću, on ga pročita i dade mu svoj i m p r i- 
m a t u r, pače izjavi, da će moj pothvat krepko podupirati, i da će 
tiskati, dok budem po Americi, koju moju pjesmu, ili^koje drugo djelo. 
On je rieč i održao. 

Brozović inače ne vjeruje nikako, da ću uspieti. Proriče mi, da 
ću izgubiti trud, vrieme i novce. 

— A zašto mi to niste poručili, dok sam bio u'Evropi? 

— Ta rekoh vam, da nisam nikako vjerovao u" vaš dolazak; — 
odvrati on opeta istom antifonom. 

— Kako ne bih došao s nadom uspjeha, kad čitam, da u Americi 
imade do 400.000 Hrvata, kad imadu toliko novina, toliko|]'društava.? 

— Sve to vi, moj gospodine, ne razumijete! Vi nemate ni pojma, 
kakvi su naši ljudi, ni kako su raštrkani, ni čim se bave, ni kako živu. 
Uvjerite se, da će vas proći volja konferenca, čim budete držali dvie 
tri. U ostaom gdje ćete ih držati.^ Da posjetite sva ona mjestanca, 
kuda su naši ljudi poraštrkani, i ako uzmete u obzir, da ne možete 
držati konference nego u nedjelju, ili u subotu, pa onda ogromne 

daljine, tada biste morali ostati nekoliko godina u Americi, a da 
za to ne biste imali ni moralnog, ni materijalnog uspjeha. Zar mi- 
slite, da će vas naši ljudi razumjeti? Mislite, da ih ima mnogo, koji 
osjećaju za domovinu, ili koji žele što o njoj čuti? Uvjerićete se, da 
ogromna većina misli, da je domovina, gdje se stoji dobro. Okanite 
se idealizma i vjerujte meni, koji poznajem naše ljude. 

— Ja vjerujem, da ih poznajete bolje od mene, jer ste bili na pri- 
godi, da ih upoznate, nu kako tumačite, da su ti ljudi prigodom pre- 
lanjskoga pokreta mogli sabrati tolik svote i poshti ih u domovinu, 
ako nemaju patrijotizma? 

— Druga je stvar jedan čovjek, a drugo je domovina. Onda se 
je po cielom svietu, pa i u amerikanskim novinama govorilo o revo- 
luciji, a i naš list je povećavao stvari, te naši ljudi, kojima je naj- 
jače rodoljubno čuvstvo mržnja na Magjare, na .tlačitelje, dadoše 
nešto; nu i to ne koliko se je moglo očekivati. I tom prigodom su 
bili izvarani od špekulanata, pa su razočarani. A vi, makar kakav rodo- 
ljub bili, vi ste tek jedan čovjek, a u ljude se naš narod ne pouzdava. 
U tom pogledu je pak posvema razočaran. Ne vjeruje nikomu! 

— To su razlozi, koji me sve više uvjeravaju; nu sada kada sam 
tu, imao uspjeha, ili ne, pokušaću izvršiti svoju zadaću. Ako i ne 
budem imao materijalnog uspjeha, pa ni moralnoga svojim govorima, 
predpostavivši, da će me malo svieta doći slušati; barem ću upoznati 
narod, vidjeti kako živi, čime se bavi, što osjeća, misli li na povratak 
u domovinu, koliko ga dolazi i ostaje, a koliko ga se vraća; gubi 
li jezik, i je li mu sugjeno utopiti se u amerikanskom moru. Ipak 
još imam nade na nekaki uspjeh, jer kako sam čuo, \ aš se list tiska u 
pet tisuća istisaka, a ima i drugih listova, dakle se čita, dakle ima 
sviesti. 

— Istina je „Narodni List" se tiska u pet tisuća primjeraka, ali 
čitatelji su mu raspršeni u tisuću mjesta širom svih država. Ne zabo- 
ravite k tome, da je naš list vrlo jeftin. Za dva dolara mi jedva pokri- 
vamo troškove i poštu, i samo takva jeftinoća omogućuje toliku 
nakladu. Nas iznose oglasi, a i trgovački bankovni posao, kojemu 
list služi za reklamu, drugačije ne bi bilo moguće izdavati ga. S toga 
krive našega poglavicu Zottia, da ne izdaje list iz rodoljublja, nego 
iz špekulacije; a on na to veli, da ga drugačije ne bi mogao izdavati, 
pa ipak tim listom širi hrvatsku sviest, i želju za čitanjem; koristi 
dakle narodu i sebi. I drugi su pokušali izdavati dnevnik, i ti, vje- 
rujte, ne imagjahu čišćih namjera od nas, pače im je jedina namjera 
bila, takmiti se s nama, pak propadoše. U Americi hrvatski listovi 
niču i propadaju, kao ljetne muhe, a obično ih pokreću bankiri, koji 
hoće, da razglase svoj posao, ne imajuć za to dovoljno snage ni spret- 
nosti. Našem listu je osigurana budućnost, jer je osnovan na čvrstoj 
trgovačkoj podlozi. Zottijeva firma poznata je po cieloj Americi,, a 
i u New- Yorku se uvažuje. Od svega kapitala, što ga se šalje u do- 

movinu, preko naše banke prelazi ga polovicu. Naš čovjek ima neogra- 
ničeno pouzdanje u Zottia, jer se nikad nije dogodilo, da novci, poslani 
preko te firme, nisu došli brzo i u redu. Neka vas ne vara broj naših 
pretplatnika, jer, kako rekoh, nisu na okupu, i vi ne ćete moći držati 
konference, nego u tri četiri glavna središta, pa ni tu ne ćete imati 
mnogo slušatelja. Ako stavite veliku ulazninu, ne će doći niko, ako 
stavite malu ne će vam se isplatiti, jer su putni troškovi na ameri- 
kanskim željeznicama ogromni. 

— A kažite mi, bih li mogao držati jednu konferencu u New- 
Yorku.? 

— Za koga? Zar za činovnike naše banke? Drugi niko ne će doći. 
Ovdje i u okolici, naročito u Brooklynu i Hobbokenu, ima liep broj 
Hrvata, nu nema nikakve organizacije. Da držite konferencu, ne 
biste mogli platiti ni troškove dvorane. 

— Ne ostaje dakle drugo, nego krenuti u Pittsburg, pa čekati 
tamo, dok se ljudi jave. 

— Kad ste već tu, možete poći i do Pittsburga. U tom gradu i u 
okolici najveća je hrvatska kolonija. Računa se, da samo u Pittsburgu 
i Alleghenyu ima dvadesetak tisuća Hrvata. Ako tu ne uspijete, drugdje 
ne ćete; nu u koliko ja poznajem ljude, koji tamo stvar vode, ne vje 
rujem ni tamo u uspjeh. 

Uvidjeh, da moj pironista ne govori baš bez temelja i da mi se 
crna piše; ali nisam vikao kod prve neprilike klonuti duhom, pa ću 
nastojati izvršiti zadaću do kraja. 

Brozović me je dva dana pratio po New- Yorku, iskazujuć mi 
svaku uslugu, koju mi je mogao iskazati. U večer me je poveo u Sla- 
vjanski Klub, predstavivši me predsjedniku Čapeku, Čehu, biljež- 
niku i nekim drugim vigjenijim ličnostima. Slavjanski Klub nalazi 
se na 12. ulici, broj 240, a sastavljen je većinom od Čeha. Ima nešto 
Slovaka, Hrvata i Slovenaca, par Rusa, a Poljaka u njemi nema, 
kao što ih nema u nikakvom slavenskom društvu u Americi. Prosto- 
rije su čedne, nu pristojne. Ima dosta novina, naročito čeških, ima sobe 
za kartanje, biljard, gostijonu, i nekoliko soba za gostove. Čapek 
mi ponudi, da odsjednem u klubu, da ne trošim u hotelu. Zahvalih mu, 
jer i onako moram skoro putovati, te mu obećah, da ću na povratku 
otsjesti u klubu. 

Vrieme je da krenemo iz New- Yorka, a biće prigode i u drugim 
poglavljima, da istaknem opaske i nazore o amerikanskom društvu, 
koje stekoh u New- Vorku. 

VI. 



Odlazak iz New-Yorka. — Rastanak sa Hvaraninom BoSkovićem. — Opis ame- 
rikanskog spavaćeg vagona. — Udobnost kreveta. — Put kroz mrklu noć. — 
Nesanica. — Uzduž rieke. — Crnac poslužnik. — Jutro. — Okolica. — Allegheny 
Mountains. — Breakfast. — Sporost vlakova. — Nesreće na željeznicama. — 
Vrsti vlakova i razredi. — Žvakači duhana. — Pljuvatanje. — Čudna narječja. 

— Dosadni suputnici. — Najveća kovačnica na svietu. — Pittsburg. — 
A]legheny. — Hrvatska Narodna Zajednica. — Pavlinac. — Saloon. — Fallstaff. 

— Zdravko Mužina. — Mužinina okretnost. — Afrić. — Hrvatska župa u 
Alleghenyu. — Crkva sv. Nikole. — Župnik dr. Ljudevit Lauš. — Bune proti 
župnicima. — Župnički stan. — Naravni plin. — Plinske peći. — Župnikova 

biblijoteka. — Pisma fra Grge Martića. — Šaljivdžija. — Mala akademija. 

Jedne večeri krenuh sa mojim Hvaraninom Boško vicem prama kolo- 
dvoru. Trebam još pratnje, jer mi gdjegdje izbjegava koja rieč 

amerikanske engleštine, a uteče li jedna veruga iz lanca, sav se 
prekine. Bošković, Ijubezan po naravi, još je Ijubezniji kad prati za- 
stupnika svog rogjenog i ljubljenoga grada, pa mi ne da voditi brige 
ni prtljagi, ni o čemu drugome. Predadosmo prtljagu s ove strane 
rieke Hudsona, ukrcasmo se na lagju, i pregjosmo na drugu stranu, 
uživajuć ljepotu tisuće svjetiljaka, koje križare po rieci, i okolo Sky- 
Skrapersa. 

Došavši na kolodvor, htjede Bošković da mi rastopi zimu jednim 
whiskeyem, te me povede u neki bližnji saloon (krčmu), koji naši ljudi 
posjećuju. Bilo je čuti često hrvatsku riječ, nu nije bilo kada upuštati 
se u razgovor, jer je do nekoliko časaka vlak morao krenuti. Vratismo 
se ispivši šašu whiskeya, dobroga, kako reče on, nu preoštra mojemu 
grlu, nenaviklu tako žestoku piću. Kao da sam turio u nj živa raka! 

Bošković me doprati do vlaka, turi me u prvi vagon, koji se je 
desio, stisnu mi ruku : Sretan put! Do vigjenja! On na jednu stranu, 
a vlak na drugu. 

Sa prtljagom nemam brige, jer predadoh svu u B a g g a g e Of- 
fice, ali ne znam, gdje mi je krevet. Pokažem crncu teskeru Pull- 
mana, to jest kartu koja mi daje pravo na krevet, te ga molim, da mi 

naznači moje mjesto. Dalje, reče, dalje i kaže rukom niz vlak. Pro- 
gjem kroz dvostruki red već gotovih kreveta, nu prolaz je težak, jer 
se svuda ljudi već svlače, pa i gospodje, sve bez ikakve smetnje i sti- 
dakanja, kao kod kuće. Dogjem u drugi vagon, nagjem drugoga crnca, 
i pitam svoje mjesto, a on veli, dalje ko i prvi. Progjoh slično i treći, 
napokon u četvrtom mi crnac naznači moj krevet. 

Kad sam već pod svojim krovom i na svom krevetu, hoću da vi.lini 
gdje sam, kuda ću najprije iskočiti, ako se dogodi kakva nesreća — 
a ko u Americi legne, ili sjedne u vagon, siguran da će živ izići .^ — , 
da vidim uopće, gdje se nalazim, i u kakvom društvu. Društvo 
je teško promatrati, jer se svak žurno svlači; neki su već i legli, te 
povukli zavjese i zahrkali. I onaj koji ima krevet nada mnom već 
je legao, pritegao zelene zavjese, te zakrilio i moj i svoj krevet. 
Na jednoj strani sprieda nekakva je sobica, nazvana Drawing- 
room, zatvorena je. U toj sobici ima mjesta za troje, a valja je 
platiti jednako, uzmeš li jedan, ili sva tri kreveta, bio sam, ili u društvu. 
Do nje je umivaonica i toileta za gospodje, pa uvidih, da tamo nema 
za me posla, i krenuh na drugu stranu. Na drugoj strani je umivaona 
i istodobno pušiona za gospodu, pa sjedoh na jedan naslonjač i za- 
puših. Nekoliko gospode sjedi oko mene, čitaju i puše; niko da bi ni 
beknuo jedne rieči. Ja se prilagogjujem običaju i šutim. Kad ispušili 
cigaretu, pogjoh do umivaone, izvadih ispod ćurka svoj necessaire, 
uzeh četku za zube i mošnju kalodonta, utočih nešto vode u čašu, 
pa oprah usta i zube. To je sve, što je za moju toiletu potrebno, kad 
sam na putu. Sapuna ne trebam nositi, jer ga svuda po Americi nagješ, 
bilo u vlaku, bilo u hotelu. Voda, koju istočih iz kante nad umivao- 
nicom, hladna je kao raj. Baš godi ispiti čašu, prije nego ćeš leći u krevet. 
Kad tako obavih tjelesne potrebe, odvukoh se do svoga kreveta. Sad 
mi je bilo lako proći, jer je malne sve poleglo. Srećom imadem 1 o w e r- 
berd (donji krevet), pa mi je lakše i svlačiti se, a i ne treba mi 
stubica da se uspnem, ni pomoći crnca, koji svojim bielim zubima 
i bielim očima viri, ko gjavo, dolje iz dna hodnika, spreman na svaki 
mig putnika. Uzduž kreveta, uz prozore teče mrežica, da odložiš na nj i 
odiela, a ima i na uzglavlju i na podnožju polica gdje možeš spre- 
miti dielove odiela. Svaki i najmanji prostor praktično je izrabljen 
za što veću udobnost. Cipele turiš pod krevet, a ostalo gdje bolje paše. 
Ako te je volja gledati u noć i u prirodu, te imaš sreću, da si na do- 
njem krevetu, možeš otvoriti i zastore na prozorima. Pritisneš palcem 
i kažiprstom dva pera, a zastor odskoči gori. Nu badava ti je zuriti 
u noć, jer se ništa ne vidi, nego svieće i svieće. Vlak dugo vremena 
prolazi kroz gradiće i selišta oko New- Yorka. Ako ne možeš spavati, 
a ne možeš zabavljati sam sebe svojim mislima, ili te čak misli i pre- 
više zabavljaju, pa ti ne daju spavati, makni na desno malu mjedenu 
kvaku do uzglavlja, i sinuće ti električna svjetlost, pa ako imaš knjigu, 
možeš čitati, dok umoriš oči i mozak, ter oćutiš, da te san svladava. 

Crnac je pripremio krevet vrlo vješto. Mekan je, a nijedan te na- 
bor ne smeta. Toplo je, premda je vani ljuta ciča, jer su prostorije 
razgrijane parom, a parni vodić ti je na uznožju, gdje je najzgodnije, 
jer noge najviše stinu. Uza sve to, i premda kola ne drmaju jako, 
ne mogu spavati, ne dadu mi misli. Mašta leti unakrst prostora i vre- 
mena, vanjskih pojava i carstva duha. Jedna miso vuče drugu. Nižu 
se jedna za drugom, kako se jedna suce, tako vuče za sobom onu, 
koja- je u susjednoj stanici mozga, ili onu koja je s njom spojena kojim 
sličnim elementom. Da ih stanem opisivati, nanizao bih knjigu. U 
ostalom, ko će ih sve zadržati, ko na papir izliti! Glava mi šumi od 
umomosti. Kušam promieniti tok misli, i utišati um čitanjem. Čitam 
jedan dva sata; ne pomaže! Otvaram zavjesu i buljim u noć; ne po- 
maže! Ne vidi se ništa, već sjene planina i stabala na kojima'^se bje- 
lasa snieg. Opet legnem i nekako zaspim u zoru, da se opeta do 
malo probudim. U to se je već počelo razdanjivati. Vlak juri uzduž ne- 
kakve rieke uz planine, kroz neduboke doline. Rieka je pokrita ledom 
i sniegom, tek gdje i gdje vidiš, gdje je struja probila led, i možeš 
promatrati joj tok. 

Da se uzmognem lakše obući i lagodnije umiti ustanem prvi. 
Obučem se hitro. Crnac je baš majstorski preko noći osvjetlao cipele. 
Takve ne izgledaju, ni kada iz dućana islaze. U čišćenju cipela crnci 
i Talijani su majstori, a ta svjetlina prava je amerikanska posebnost. 

Još sve spava, te se mogu u umivaonici slobodno kretati i oba- 
viti poslove toilete. Pravo je uživanje umiti lice i usta onako hladnom 
vodom. Obavivši posao sjednem i promatram prirodu. Tužna je, 
nezanimiva, prazna. Stabla su rietka, jer je naokolo sve posječeno, 
a sve pokriva snieg. Vlak se uviek uspinje uz nekakve\brežuljke. 
Mora da smo vrlo visoko na obroncima Allegheny Mountains, gorske 
kose, što no teče sa sjevera prama jugu preko Pensilvanije, ali smo 
morali već davno preći razvogje, jer se ne vidi visokih kukova, ni 
ždriela, ni gudura, tek plitčaste doline, i oblaste brežuljke. 

Oko sedam sati dogje me crnac pitati, da li želim uzeti b r e a k- 
f a s t. Ogladnio sam, valjajući se cielu noć u besanici po krevetu, 
pa odvratim da hoću, i pogjem za njim u dining-room. Već je 
sve malne poustajalo. Još se gdjekoja gospogja oblači, ne obaziruć 
se ni najmanje na gospodu naokolo, te ide na pola obučena'^u^žensku 
toiletu. Crnac, kako se ko digne i pogje u umivaonicu, za čas^raspremi 
krevete; gornje digne pod krov, donje povuče lievo i desno i do 
malo se spavaonica pretvori u krasno uregjeni putnički salon. 

U dinig-roomu se je već sabralo mnogo svieta, i već mnogi mar- 
ljivo jedu. Pred nekima su krupni komadi pečena mesa, s i r 1 o i n- 
steak, tenderloinsteak itd., kako se već sve zovu te krupne 
pečenke. Čudno je Evropejcu vidjeti, tako rano iz jutra jesti meso 
i još tolike komade! Pomislih, u kakvom si kolu, tako i pleši! 

I u blagovaonici služe samo crnci, u bielu obučeni. Jedan mi 
donese popis jela, komad papira i olovku, da napišem što želim jesti. 
Moj susjed napisao je pet šest stvari. Ja nisam baš tako gladan, a i 
ne će mi se bez potrebe bacati novce. Skupo je sve, nu nije skuplje, 
nego u običnim hotelima, dakle je razmjerno jeftino. Jedan sirloin- 
steak stoji 75 centi, od prilike dva forinta. Par jaja 20 centi, dakle 
krunu. Malo šunke 30 centi, sliče d-oranges (rezane naranče sa 
šećerom) 20 centi. Naručim jednu pečenku i lezane naranče. Naranče 
pojedoh slasno, jer je jelo lagano, nu onu komadinu pečena mesa ne 
mogu nikako da shrvam. Ostavim polovicu, platim i vratim se u 
svoj vagon. 

Vlak je zakasnio, ko obično u Americi. I najbrže amerikanske 
željeznice sporije su od evropejskih brzih vlakova, te toli hvaljena 
amerikanska brzina, ispostavi se hvastanjem i pretjerivanjem, kao 
mnoge drugi stvari. Uslied tih čestih zakašnjivanja i neobične ne- 
pažnje vlakovogja i mahinista, dogagjaju se vrlo česte nesreće. Su- 
kobi vlakova na dnevnom su redu. Vlakovogja i njegovi pomoćnici, 
šeću po vlaku, ko po svojoj kući, sjednu megju putnike, stanu se in- 
timno razgovarati, i misle da time počašćuju putnike. Nije rietko, 
da koji putnik nema gdje sjesti. Vlakovogja ili poslužnici, ili čak i pro- 
davač voća, koji ne fali na nijednom vlaku, sjede i zapreme nekoliko 
mjesta, a da im ne bi ni palo na pamet ustupiti mjesto putniku, koji 
ga je platio! 

Opetuje se po novinama, da u Americi nema na željeznicama 
nego jedan sam razred. I to je laž. Amerikanci, kojima je demokratski 
duh i jednakost više na jeziku, ili na peru, nego u srcu, uredili su 
stvar tako, da ako pitanje uzmeš bukvalno, onda nema nego jedan 
razred, ako gledaš na stvar, ima ih više. Prije svega ima više vrsti 
vlakova, koji se razlikuju po brzini, po cieni i po uredbi. Što je vlak 
brži, to je skuplji i toliko skuplji, da siromah ne može ni pomišljati, 
da putuje takim vlakom. Osim toga ipak ima dva razreda; jer na 
svakom putu, gdje trebaš prenoćiti, k običnom vlaku dodadu se još 
i vagoni Pullmana, iliti s 1 e e p i n g-c a r r, to jest kočije za spa- 
vanje. Ako nisi junak, da prosjediš cielu noć megju pušačima, valja 
da uzmeš Pullmana, i ne samo da platiš pristojbu, koja ide to po- 
duzeće, od dva do tri talira na noć, nego moraš platiti k tome i pri- 
stojbu za finiji vagon; to drugim riečima znači, da moraš uzeti prvi 
razred mjesto drugoga. Ima pače vlakova, koji su sastavljeni lih od 
Pullmanovih vagona, kojima se još dodade vagon za gostionu i ku- 
hinju i vagon za pušenje, čitanje i razgovor. Ovaj je obično zadnji 
u vlaku, te ima i malu biblijoteku, a iz njega se najbolje može pro- 
matrati okolicu. Za ući u nj valja obično donaplatiti jedan talir. 

Istina je, da • obični dnevni vlakovi nemaju nego jedan "razred, 
koji se dieli u vagone za pušače i nepušače. U te vlakove se str- 
paju bez razlike bogataši i siromasi, a prilično su prosti. Zahod je 

gadan i mračan. Pod kantom pitke vode nalazi se limena bukarica, 
svezana veružicom, kao u javnim vrtovima na čes i, gdje piju djeca. 
Zrak je kužan, pod nečist; hrkatanje i pljuvanje sa svih strana biva 
nesnosnim. Mnogi, pa i odlično odjeveni preživaju duhan, izbacuju 
gnjusno, smlaskano, žuto duhansko tiesto u ogromne pljuvaonice 
od željeza, slične noćnim posudama, koje su postavljene na sve strane. 
Oko jedne sjedi pet šest pušača, ili preživača duhana, kao Turci oko 
nargilea, pa pljuvaju redom, ili se čak katkada udare glavom htijući 
u isto vrieme pljunuti. Ako kojemu pljuvaonica nije blizu, pljunuće 
preko tebe u nju, da ti pokaže, kako se je majstorski uvježbao u 
pljuvanju, i kako pogagja cilj i na veliku daljinu. Mnogi pljuva na 
pod i ako mu pljuvaonica nije baš daleko. Čemu bi se dizao? 

Amerikanci obično puše cigare, a u čudu gledaju ljude, koji 
puše cigarete. Kazaše mi pače, da pušače cigareta smatraju lugjacima. 
Obično Amerikanci i puše i preživaju cigare istodobno. Hoće dim 
za pluća, a žutu nikotinu za usta. Kod takovih je cigara do polovine 
u ustima, te je sva izglodana, da ju je baš gadno vidjeti, kad je iz- 
vuče iz svojih crnih, često pozlaćenih, zubi. 

U takovim vlakovima putnici, uz koje sjediš, odmah započnu 
s tobom razgovor, baš protivno nego se dogagja u pušionici Pull- 
mana. Nakon malo rieči, ponudiće ti cigaru i teško ćeš ga uvriediti, 
ako ne primiš; još više, ako vidi, da se nećkaš upustiti se u razgovor. 
A kako istom govore! Mislim, da gdjekojeg ma ni rogjeni Englez 
ne bi razumio baš ni rieči. To je neko tako čudno gunđanje, da ne čuješ 
ama nikakve artikulacije; tako čudno narječje, da ga mogu razumiti 
samo oni, koji žive s govornikom u istoj tvornici. Desilo mi se je, 
da sam više puta zamolio kojega putnika, kojega sam bolje razumio, 
neka zapita onoga drugoga, što mi želi kazati, pa ga ni on nije mogao 
razumjeti. Osobito Irci imadu svoj čudni i posebni govor, a za njima 
jedva da zaostaju Škoti. Da se riešim dosadna Irca, kažem mu : a j 
du not unterstend ajeriš (ne razumijem irski) ; a on 
mi odgovori : a j š p i k i n g 1 i š! (ja govorim engleski). Biće, po- 
mislim u sebi, ali ne govoriš za me. Više puta takog dosadnog suput- 
nika nije se moguće nikako riešiti. Ako mu rečeš, da ne razumiješ, 
onda ti on veli, da baš za to moraš s njime govoriti, da se naučiš ra- 
zumievati. I onda pripoviedaj i pripoviedaj! Mogao bi ga pustiti 
da pripovieda, dok se ne izmuči, ako mu se uopće blebetalo može iz- 
mučiti; ali on odjedared navali pitanjima i moraš odgovarati, bilo 
da razumiješ, ili ne! Ako se nećkaš, stane se srditi . . . vikati. Obično, 
pošto je saznao, da si tugjinac, pita te, kako ti se svigja u Americi 
i moraš sve hvaliti, ma baš sve, kao u najsavršenijoj od svih mogućih 
država. Evropejske države moraš kuditi! 

Oko deset sati vlak, jureć uviek uzduž rieke, dogje u neki jaz 
dima, gdje svjetlo dana potamni, kao u vječnom sutonu. Stotine i 
stotine željeznih dimnjaka stoje poredani kao vojnici, i rigaju crni 
dim u nebesa. Došli smo u najveća kovačnicu na svietu, u Pitts- 
burg. Vlak je zakasnio za cio sat, nu nije se nigdje sukobio s drugim 
na putu, pa čovjek može biti zadovoljan sa sretnim putovanjem. 

U New- Yorku bijahu mi obećali, da će brzo ja vi ti našima u Alle- 
gheny, da me dočekaju na središnjem pensilvanskom kolodvoru u Pitts- 
burgu. Izigjem s drugim putnicima, stanem se vrtiti po ogromnoj 
čekaonici, ne bih li gdje čuo hrvatsku rieč, ili poznao koga po narod- 
nom obličju. Nigdje nikoga. Kad sam uvidio, da mi je uzaludno če- 
kanje, pogjoh pred kolodvor, da uzmem kočiju. Da! Nije šala u Ame- 
rici naći kočiju pred kolodvorom! Svak nosi svoju prtljagu u ruci do 
tramwaya, pa ide tramwayem dalje. Što će meni tramway, kad ne 
znam, kud koji vodi, a nemam ni tlorisa grada, da nagjem Ohio Street 
u Alleghenyu, gdje je sjedište Hrvatske Narodne Zajednice? 

Nakon sata vrlo dosadna čekanja, napokon jedna kočija dovede 
nekog gospodina, i ja je brzo zapremim. Iskupim prtljagu, pa kažem 
kočijašu, neka vozi u Ohio Street br. 1324. Krenusmo iz početka 
kroz sky-skraperse, nešto niže nego u New- Yorku, pak kroz obične 
blatne ulice, napokon preko mosta rieke Allegheny, i opeta kroz ulice, 
dok se kočija ne zaustavi pred neznatnom kućicom u Ohio Str. 
br. 1324. Izigjoh i na vratima vigjeh tablicu Hrv. Nar. Zajednice. 
Zamolih kočijaša, da počeka časkom i ugjoh. Nagjoh Skrivanića, 
Marohnića, mladog Ljubica i. par drugih ljudi, te ih zamolih, da bi 
mi kazali gdje ću otsjesti. Oni se drže čudno, kao da gledaju čovjeka 
pala s nebesa; napokon mi Skrivanić reče, da on ne bi znao u bli- 
zini hotela, gdje bih mogao otsjesti, nego, da pogjem do Pavlinca, 
jer da on iznajmljuje sobe. Rekoše kočijašu broj Pavlinčeve kuće i 
krenusmo natrag. Putem kočijaš zaboravi broj, pa okreće kočiju na- 
trag i napried, dok se ja ne dosjetih jadu i sjetim se, da u notesu 
imam Pavlinčevu adresu, te ju kazah kočijašu, kojemu je trebalo, 
pri koncu te vožnje, platiti dva talira i po. Pavlinac me prima Ijubez- 
nije, nu veli, da sobe nema, jer su sve zapremili članovi nadzornog 
odbora Hrv. Narodne Zajednice, koji su došli u Allegheny na sjed- 
nicu. Tu se desio neki Afrić, čovjek koji se ne bavi ničim, a imaćemo 
prigode opisati toga čudaka, te ga Pavlinac pošalje, da mi nagje sobu 
gdjegod u blizini. Smjestili prtljagu u Pavlinčev saloon, dok Afrić 
ne nagje sobu, te se upustih u razgovor sa Pavlincem i sa njegovim 
mušterijama. 

Prama Pavlincu bio sam unapried dobro raspoložen, jer mi ga je 
Sirovatka u svojim pismima opisivao, kao najpoštenijega od Hrvata, 
s kojima je došao'u dodir, a i vanjština mu ulieva pouzdanja čo- 
vjeku, koji s njime govori. Pita me, što ću uzeti, jer je običaj u Ame- 
rici, da se uviek nadošlicu u saloon nečim ponudi. Meni još običaji 

nisu poznati, pa i ne znam, što bih uzeo. Kad smo već u saloonu, 
dobro će biti, da protumačim čitatelju što je to. Krčma nije, gostiona 
nije, kafana nije, nego ponešto od svega toga. Saloon igra ipak veliku 
ulogu u amerikanskom životu, gdje kafana, u evropejskom smislu 
rieči, nema. Tu se ljudi sastaju na čašu razgovora, popostanu malo 
pred bankom iza kojega se toči ; ponude jedan drugoga pivom, whi- 
skeyem, punčom, cigarama, itd., pa idu dalje opeta u drugi saloon, 
i traže znance i opeta nude jedan drugoga. Velik banak je obično 
pri ulazu, a zaprema jednu stranu vrlo duge prostorije, fza banka 
stoje jedan, dva, tri, ili više poslužnika, prema potrebi. Uz duvar 
imadu naslagane staklenke raznovrsna pića, a na banku je točilo piva, 
kojim se najviše trži, jer je najjeftinije. Mušterije rietko siedaju i ako 
po prostoriji imade nešto stolova i stolaca i obično u dnu mala gostiona, 
a ako nemaju druga, s kojim će piti, onda nugjaju poslužnike, pače 
bi bila neuljudnost, svaki put kad se nešto naruči, ne ponuditi i po- 
služnika. Ovaj obično uzme cigaru, jer je ne treba odmah ispušiti, 
a koji je dovoljno jak, da odoljeva piću, pije što i mušterije. Koji 
može mnogo podnieti, taj je dobro došao gospodaru, jer s njime može 
nešto utržiti. Naročito gospodar mora biti junak na piću, jer njega 
svako nudi. U tom pogledu mi se Pavlinac čini slab trgovac, jer 
ne može mnogo piti. U tom istom saloonu imadoh prilike do skora 
upoznati jednoga saloonera iz Chicaga, koji mi reče, da on na dan 
popije preko sto čaša piva, dvadeset trideset čaša whiskeya itd. Ta 
bačva je rodom iz Jastrebarskoga, takogjer jedan od hrvatskih čudaka 
u Americi. Kad mi je rekao koliko može popiti, pogledah ga malo 
bolje i pričini mi se, da ne laže. Ima ga za malo dva metra u visini, 
a jedan u širini. Po trbuhu mjereć bilo bi i više. A i glavurd i 
ima, da nije čudo što može prokuhati i više alkoholskog dima. Vidje- 
ćemo ga na djelu, pak ćemo se uvjeriti, da nije lagao, i ako, kažu, 
da od njega nema većeg hvasta vca u Americi; pače da je mozak 
u tog Fallstaffa, kolika je trbušina, još bi čudo bilo, koliko može iz- 
maštati. 

Dok mene gosti Pavlinac domaćom šljivovicom, eto ti Zdravka 
Mužine. Ko nije čuo za to ime, bilo u starom, bilo u novom kraju. ^ 
Poznaje ga sva Amerika, a poznaje ga i sva Hrvatska. Meni je bio 
dakako dobro poznat, premda ga već sedamnaest godina ne vidjeh, 
nu i iz Amerike su često dopirali o njemu glasovi. Nije čudo da su 
dopirali katkad i nepovoljni, jer narodna poslovica kaže : dobar glas 
se daleko čuje, a zao još dalje. Naš Zdravko, koji mi je dobro ostao 
u pameti iz dana našeg djakovanja, sa svojih ekscentričnosti, pružio 
je i uviek pruža dobrog materijala našim novinama, da o njemu 
pišu. Komu od mojih bečkih saučenika, a i od zagrebačkih drugova 
nije ostao u pameti.^ Ta dr. Mile Mažuranić ga je ovjekovječio neka- 
kovom šaljivo-satiričnom pjesmom, kada je Mužina, pokajavši se 
svojih gjačkih grieha, bio otišao, da umiri dušu, u kapucine. Nego 

Mužini nije htjela da izraste duga dostojanstvena kapucinska brada, 
i on videći, da je pogriešio karijeru, zbaci kapucinski kostret, oženi 
se, pa hajd u Ameriku. Bistre i otvorene glave, da nije tako i po- 
nešto vjetrenjaste, odmah nauči engleski, te megju našima, koji imadu 
vrlo malo nauke, postade brzo glavnom osobom. Svakomu treba Mu- 
žine. Treba li savjeta.^ Zdravko će mu ga dati. Treba li koga zastupati 
na sudu.^ Zdravko će ga zastupati. Treba li tumača.? Zdravko će tu- 
mačiti. Treba li koga izvući^ iz kritična položaja.? Ako Zdravko što 
ne izmudri, nema pomoći! U kratko Zdravko je faktotum. Novinar, 
odvjetnik, tumač, organizator Hrv. Narodne Zajednice, itd. itd. Bez 
njega se ništa ne radi, pa ni crkva se bez njega ne gradi, a do po- 
trebe bi služio i za župnika, da nije oženjen, pa i dva i tri puta! 
Ko bi nabrojio sva njegova djela.? Navesću samo jedan primjer njegove 
okretnosti, da se vidi, kako on zna u neprilici našem nevjestom čo- 
vjeku pomoći : 

Došao mladić iz staroga kraja i Zdravko mu našao odmah posla 
i zarade, kao što je svakomu nalazi, ko se na nj obrati. Mladić, videći 
da se dolari danomice zgrću, tako da ih ne možeš potrošiti ni da cielu 
večer ideš od saloona do salojna, osjeti i potrebu ljubavi, da svoju 
sreću podieli s kojim nježnim srcem. U to doba došlo nekoliko dje- 
vojaka iz staroga kraja, što liepih, što ružnih, nu to se razgrabilo i 
poudalo kao na jagmu, pa i tog mladića zapala jedna, ali ne osvojila 
ga toliko, a da bi mu nametnula bračni jaram. Odnošaj potrajao 
nešto duže i djevojka stala navaljivati, da je vjenča. On se nećka, a 
ona na sud. Kad ženska tuži, kako već rekosmo, u Americi nema 
šale, i našeg gjuvegjiju strpaše u buturnicu. Sudac traži ženidbu, 
inače ne pušta iz sljepica. U teškoj neprilici, sjeti se on svog dobro- 
činitelja Zdravka i pošalje ga zvati. Zdravko dogje i pita što je. 

— Gospodine, sudac hoće, da je oženim, a ja ne ću nikako iz 
jedne tamnice u drugu; već me izbavite i jedne i druge, ako Boga 
znate! 

— Lako je to reći, da je tako izvesti! 

— Ako vi ne možete, ko će.? Ja s ovim ljudima ne znam govo- 
riti; po meni mogli bi me do smrti držati u tamnici. Spasite me! 

Mužina se malo zamisli, pa će : 

— Čuješ, ako ćeš me sliepo poslušati, vršeć sve što ti rečem, 
ne pitajuć za razlog, i ne kažuć nikomu ništa, ja ću te izbaviti jedne 
i druge tamnice. 

— Učiniću sve što hoćete, a ono malo novca što sam prištedio, 
ne štedite! 

— Dobro! i treba novaca, a znaćeš zašto, kada izigješ iz butur- 
nice. A sada čuj : Ja idem po tvoju vjerenicu; dovesću je ovgje, i 
ti joj moraš obećati, da ćeš je oženiti. 

— Rekoh vam, da ne ću nikako iz jedne tamnice u drugu. Sve 
samo to ne, za Boga! 

— Obećati, ne znači još ići pred popa! razumiješ! Ako ćeš poslu- 
šati, dobro; ako ne, zbogom! 

— Dobro, poslušaću. A po lom ? 

— A po tom, to je moja stvar ! i Mužina izigje. 

Nakon jedno dva sata vrati se Mužina sa sretnom zaručnicom, 
kojoj je rekao, da je nagovorio vjerenika, da ju vjenča. Ona dogje, 
i tu se pred njim izmiriše i izljubiše, a ona obeća, da će odmah 
zatražiti, da ga puste iz zatvora. 

Što rekla, to i učinila. Sutra je zaručnik bio na slobodi, i pro- 
šetao se s njom po Ohio Streetu, pače ju poveo i na čašu piva. Mu- 
žina je megjutim bio kupio za nj kartu, do u treću, ili četvrtu državu, 
gdje ona za nj ne će nikada čuti, a da i čuje, tamo vladaju drugi 
zakoni, i ne će ga izručiti. Tako je Zdravko oslobodio svoga kli- 
jenta i jedne i druge tamnice! 

A tko bi nabrojio sve slične i još zanimivije podvige iz Zdrav- 
kinog života.^ Svakako jedno stoji, ako on zasluži novaca, da ni dru- 
gome ne kriva! Kad on ima dolara u žepu, svak je veseo, jer on sva- 
koga gosti, koga sretne. Nije zadovoljan, dok ne vidi kraja zadnjemu 
centu. Novci mu smetaju u žepu, ko konju sedlo i ostruge; a na- 
fX)kon zna, da se za sutra misli Bog. 

Na Zdravka je vika, ali naročito onih, koji bolje znadu čuvati 
novce od njega, a pitanje je, jesu li mnogo tanje savjesti u sticanju 
novaca. Njega neprilika katkada prisili, da se posluži kojom podvigom, 
sličnom onoj, koju pripovjedih, nu u dnu je dobričina. Ima tigrova, 
koji bez potrebe i bez glada kolju, a ti su po stado najopasniji. 
Megju te Mužina svakako ne spada, a ni ovaj, koji eto ulazi na vrata, 
to jest Afrić. 

Afrić je došao, da mi naviesti, da mi je našao sobu za 40 dolara 
na sedmicu, odmah u blizini. Ja ga gledam u čudu, a Pavlinac ga 
pita, je li šenuo umom, i kaže mu, nek nagje sobu po dolar, dolar i 
po na dan, jer se za tu cienu lako dade naći pristojna soba. Afrić 
izlazi, a Pavlinac mi pripovieda život toga čudaka. 

Ima već dvadesetak godina što je u Americi, a ništa ne radi, 
ničim se ne bavi! Naobražen je; u domovini kažu, da je dovršio gim- 
naziju, a ovgje je naučio engleski savršeno, pa i piše vrlo korektno. 
Nu ne će da upotrebi svoje poznavanje engleskog jezika u dobre 
stvari. Mogao bi služiti u kojoj kancelariji, biti tumačem na sudu, 
ali se njemu ne da nigdje dugo sjediti, ne da mu se nikoga služiti. Svoje 
poznavanje engleštine upotrebljuje u drugu svrhu. Piše pisma gla- 
sovitim ljudima, senatorima, zastupnicima, biskupima, bogatašima. 
U tim pismima tuži se na gorku sudbinu, koja ga progoni, i majstor- 
skim ganutljivim stilom, začinjenim mudrim izrekama moralista, 
znade dirnuti u srce svoje visoke patrone. Više puta mu pogje za 
:ukom na taj način izažeti iz milostiva srca kojeg dobrijana liepu svo- 
ticu talira. Tada je veseo, naći ga je po svim saloonima, a otriezni 

se samo, kada mu se i u žepu razvedri. Jednom je išao sa popom 
Dolincem — taj tip ostavimo za vrieme, kad bude govora o popovima 
— sabirati (u Americi kažu kolektovati) novce, tobože za crkvu. Pu- 
tovali su od grada do grada, od sela do sela, kucajući uviek na bogata 
katolička vrata, a katkada i na protestantska. Afrić je pisao pisma, 
a skupa s popom bi išli podići plod tih pisama. Sabraše mnogo, nu 
oni su stanovali u prvim hotelima, putovali najskupljim željeznicama, 
a ne bi se rietko desio slučaj, da ih zora zateče u kakvom noćnom 
zabavištu, gdje bi se srebro, sakupljeno po milodamim kućama, pre- 
tvorilo u dim šampanjca u njihovim glavama i u glavama Ijubeznih 
drugarica, koje bi ogulile, što ne bi čepovi šampanjskih flaša ispucali. 

Afrić vani, a eto ti B . . .! Grmi ko iz bačve, a i vonja ko iz 
bačve. Došao je na objed, a pošto sam i ja gladan, ostaću i ja kod 
Pavlinca na objedu, te ću imati sreću biti u društvu sa čuvenim B . . . 
Njegovo je carstvo u Chicagu; tamo ima svoj salo n, a i svoje kli- 
jente, jer i on se bavi do potrebe nadriodvjetničtvom. Kad nema 
posla ni klijenata, on sam zavadi ljude megjusobom. Reče jednomu, 
da je drugi to i to o njemu rekao, i pecka ga, dok ovaj ne reče 
štogod proti onome drugomu. Tada otigje k onomu drugomu i kaže 
mu, što je ovaj o njemu rekao. Kad ih je dobro zavadio, i kad tuže 
jedan drugoga na sud — a u Americi naši ljudi, baš ko i u domo- 
vini, za svaku tricu idu na sud — onda on bude jednomu tumač 
proti drugomu, a onomu drugomu kaže, da će tumačiti njemu u 
prilog, ako mu namaze kola. 

Kažu ljudi, da taj Fallstaff zna i ciganski, te da je taj jezik š njima 
u tamnici naučio. Drugi pripoviedaju čuda o njegovom junačtvu, 
prigodom okupacije Bosne, a najveća čuda pripovieda on sam. Neki 
naprotiv kažu, da su ta junačtva bila počinjena na muslimanskim že- 
nama, na starcima i na djeci, na kojima da se je njegova bajuneta 
često omastila krvlju. Svi su pak složni u pripoviedanju čudesa o 
njegovom želucu, u koji može spremiti pečeno tele, i bario piva. 
Fallstaff, ma pravi pravcati Fallstaff, pa mi se čini, da Shakespeare 
u svojemu nije ništa pretjerao, kad ih evo ima živih. 

— Pa što ste došli megju ove jazbece.^ šta ćete s njima, kad su 
svi jednaki! Ovgje je sve razočarano, izvarano! Narod ne vjeruje 
vogjama, i ima pravo. Dogjite vi u Chicago, pak ćete vigjeti kaki 
su tamo ljudi! Ja ću vam ih sam dovesti tisuću na vaš govor. Ovo su 
jazbeci i ništa drugo; — reče ponosno B . . . Istinu je govorio, jer je 
u Chicagu doista došlo do tisuću ljudi na moju konferencu, nu megju 
njima nije bilo B ! 

Ne opisujem samo slučajno ove tipove ni iz dangube, ni da za- 
bavljam čitatelje, nego da im pokažem kakvih megju našima u Ame 
rici ima, i to ne malo, nego bezbroj, pače i gorih. Ima ih koji svoje 
špekulacije na narodu pokrivaju krinkom patrijotizma, te se čak 
grade i mučenicima, baš kao i u domovini! 

Poslie objeda povede me Pavlinac u Hrv. Narodnu Zajednicu, 
gdje je imao nešto posla, pak onda da vidim hrvatsku župu i crkvu 
Sv. Nikole, koja je odmah uz Zajednicu, na Ohio Streetu. Crkva je 
velika, gragjena iz opeka, jednostavna, sa dva zvonika i sa milo- 
zvučno udešenim zvonovima. Zagjoh i u nutrinu, vigjeh da ima dvie 
pobočne lagje, čista, sa bojadisanim staklima na prozorima i s hr- 
vatskim napisima, s velikim orguljama. Velik prostor pokriše klupe 
za pobožnike. 

Pred crkvom je oveći prostor, ko što i u domovini biva, da se 
ljudi sakupljaju, a prama crkvi župni stan, takogjer gragjen od opeka. 
Pitam, ko je župnik; Pavlinac mi odgovara : dr. Ljudevit Lauš. 

— Pogjimo, da ga posjetimo, rekoh, jer je bio moj saučenik u 
Beču. Dok sam ja učio filosofiju, on je učio više bogoštovlje u Augu- 
stineumu, te se više puta vidjesmo, pa će me se možda sjećati, i biće 
mu ugodno, da se nakon trinaest godina opet sretnemo u Americi. 

Pogjosmo; nagjosmo ga zabavljena crkovnim računima, koji 
župniku zadaju mnoge brige, jer na crkvi leži oko 50.000 talira duga, 
toliko malne, koliko je crkva stojala. Naši ljudi gradili su crkvu na 
božju sreću, uzdajuć se u darežljivost naroda, a osim toga oni, koji 
su crkovnim imetkom gospodarili, radili su što su htjeli, tako da ni 
do danas dr. Lauš nije mogao snaći se u labirintu računa i vigjeti, 
kako su se novci potrošili. Imali su staru crkvu, koju danas pretvoriše 
u krčmu i kartašnicu, mjesto da je prodadu i ulože novce u novu. 
To je jedan od nebrojenih uzroka trvenja izmegju župnika i župljana. 
Dr. Lauš, koji je došao istom pred nekoliko mjeseci na tu župu, našao 
je potpun nered i samovolju u upravi crkovnog imetka, a i žup- 
Ijane uviek spremne, da pripreme župniku neprilika. Prvi župnik bio 
je pokojni Božić, koji je umro od sušice u Steeltonu, drugi Bosiljko 
Bekavac. Oba pretrpješe teških borba sa buntovnim župljanima, 
koji su sa župnikom htjeli postupati, kao sa slugom, jer da ga oni pla- 
ćaju! U domovini župnik dobiva dielom plaću od vlade, pa narod misli, 
da ga plaća vlada, a ne on, dok mu on ovgje daje izravno pristojbe, 
koje ga idu; a svak znade, da je narod osoran sa onima koje plaća, 
baš kao što su osorni s njime oni, koji ga plaćaju. A nije ni čudo, jer 
kad su osorni s narodom oni, koji su naobraženi, kako da ne bude 
osoran narod, koji nije naobražen, vršeći istu dužnost? 

K tome valja dodati spletke raznih mutikaša, koji su se htjeli 
okorišćivati novcem sakupljenim za crkvu, pa ako se je župnik tome 
usprotivio, onda udri da se buni narod proti njemu ! 

Sva tri dojakošnja župnika bila su rodom iz Bosne, sva tri pošte- 
njaka i baš dobri ljudi, nu počiniše pogrješku, što se, bez potrebe, 
stadoše miešati u politiku i izdavati sa drom. Kovačevićem svoju 
novinu i u njoj suragjivati. Odtuda trvenja i polemike, Ov'tuda kle- 
vetanja proti svim župnicima, koji su u listu suragjivali, a iz kleveta 
parnice, bune i sto drugih jada. Najviše je pretrpio Bosiljko Bekavac, 

sada župnik u Lindori, megju Slovacima i Poljacima. Bio je odveć 
mekane naravi, da odoli vukovima, koji vladaju u hrvatskom stadu 
u Alleghenyu. Za njegova župnikovanja došlo je više puta do ljutih 
opreka izmegju župljana i župnika, pače do bune, uslied koje je 
crkva neko doba bila zatvorena. Jednom se sakupilo više tisuća naroda, 
uspuntana i predvogjena od demagoga, koji krenu u ogromnoj po- 
vorci prema Pittsburgu, da traže od biskupa nek im dade drugoga žup- 
nika. Na mostu ih dočeka redarstvo, te im zakrči prelaz, pa se mora- 
doše povratiti neobavljena posla. Na koncu je Bekavcu dodijalo, 
te je zatražio od biskupa premještenje i sada uživa mir i ljubav 
Slovaka u Lindori. 

Nasliedio ga je dr. Lauš, koji je do tada župnikovao takogjer 
megju Slovacima u nekom selu blizu Connellswillea. On je tamo bio 
sagradio narodu novu kanoniku i prekrasnu crkvu, ne ostavivši na 
njoj nego vrlo malo duga, pa kada ga je biskup premjestio u Allegheny, 
župljani ostadoše teško ucviljeni. Oni i sada malne danomice dolaze, da 
ga posjećuju u Allegheny i šalju deputacije na biskupa, da im povrati 
župnika. Nego biskup ne pokazuje nikakve volje, da ih usliša — i 
ako bi se i sam dr. Lauš rado k njima povratio — jer je uvidio, da je 
u dru. Laušu našao čovjeka, kakva mu treba megju Hrvatima u 
Alleghenyu. Netom je dr. Lauš došao, počeše bune proti njemu, kao 
i proti Bekavcu; ali i ako on ne nosi brka, kao dok je župnikovao 
u Bosni, nagjoše u njemu brkata čovjeka. On uvidi, da na liepe 
i s popuštanjem ne će ići, pa odluči postupati odvažno. Ne trpeći, 
da se stara crkva pretvara u kartašnicu i u krčmu, on, regbi, posla 
jedne noći redarstvo, koje pohvata nekoliko kartaša i otpremi ih 
u buturnicu. A to su bili sami predvodnici naroda u bunama na žup- 
nika. Od tuda trista jada i osveta. Počeše mu se groziti, iščekivati 
ga noću, da ga napadnu, a napokon jednom po bielom danu prova- 
liše mu u kuću, da otmu nekakve knjige, što li. Ali dr. Lauš, ko- 
jemu su stari hajdukovali proti nekrstu u Bosni, i nosili glavu u 
torbi, a često bili nabivani na kolac, te ostavili i slavno ime u narodnoj 
pjesmi, ne pozna šale, pa trgnu revolver i ispali dva hitca kroz prozor. 
Stade trka, pa ko kroz vrata, ko kroz prozor, bijahu za čas na zraku. 
Od tada ima mira, i sada stvari idu svojim putem. Crkovni dug se 
smanjuje, prihodi su sve veći, a on svake negjelje sa oltara obavje- 
šćuje narod u financijalnom stanju crkovne općine, i narod videći 
da stvari idu na bolje, pokorava se. Još se desi do duše, da koji žup- 
Ijanin dogje k župniku, kao u svoju kuću, kao k slugi, te zahtieva 
koješta mukte, gdje bi morao platiti pristojbu, nu dr. Lauš brzo s njime 
obračuna, naročito, ako nije član crkovne općine, ako ne plaća pri- 
stojbu za klupu u crkvi, od čega se najviše dug isplaćuje. Ako mu 
takav stane previše zvrndati i osorno se ponašati, on ni dvie ni tri, 
već ga ščepa za čupicu, pa ga baci kroz vrata. Pošto je tu operaciju 
izveo, obično se buntovnik povrati s kapom u ruci i s pozdravom 

— čega prije nije bilo — pa se stvar mimo uredi. Bio sam prisutan 
kod mnogih takih slučajeva i uvjerio sam se, da amerikanska slo- 
boda nije za svakoga, i da župnik, ne pastirskom šibom, nego jedino 
željeznom rukom može upravljati svojim stadom. 

Dr. Lauš, kad me je vidio, prvu rieč što mi reče, bila je : nadam se, 
da ćeš biti moj gost. 

— Ne traži sreće, ako te sama ne nagje! — reče Pavlinac. Baš 
ste mi iz duše progovorili. Sramota bi bila, kad nam dolazi, eto po 
prvi put, narodni zastupnik iz domovine, da ga ne primimo, kako 
treba. A niko se za ništa nije pobrinuo. Kod mene nema mjesta, 
a i da ima, kod vas će mu biti bolje, jer sam ja'uviek za poslom, pa 
bi mu i kojekakvi ljudi dosagjivali. 

Pavlinac ode, da mi pošalje prtljagu, a dr. Lauš mi dade dobro- 
došlicu, te će mi pokazati župnički stan i sobu, gdje ću stanovati. 

Kuća nije raskošna, ali imade sve udobnosti, što ih imadu ame- 
rikanske kuće. Ima dva poda i podrum za pivnicu, drva, ugljen itd. 
Na donjem podu je predvorje, koje vodi s jedne strane u pisarnu, 
s druge u blagovaonicu, s treće u kuhinju, a na četvrtoj su stube 
što no vode na gornji pod, gdje su četiri sobe za spavanje i kupelj. 
Na donjem podu ima i liepu dvoranicu za primanje. Pokućstvo je 
vrlo jednostavno, čisto amerikanskog stila, koji se više odlikuje udob- 
nošću, nego ljepotom. Za rasvjetu ima i plin i električno svjetlo, a 
prostorije se tople naravnim plinom, koji je u Pensilvaniji vrlo jeftin, 
jer na sve strane imade tisuća i tisuće izvora. Pošto je sva zapadna 
Pensilvanija samo jedna ogromna naslaga ugljena, gas se sam iz ugljena 
izvija, te je dosta provrtati zemlju i doći do ugljenskog sloja, pa po- 
staviti ošmrk i cievi, a gas će sam izvirati, te ga možeš voditi na 
1 oju te volja daljinu, i rabiti bilo za rasvjetu, bilo za grijanje. Plinske 
peći ne zauzimlju skoro nikakva prostora. Negdje o duvaru otvara 
se pačetvorina obložena azbestom. Na podu je kvaka, koja zatvara 
ciev Okreneš je na lievo, pružiš šibicu prama azbestu, i sijaset modro- 
Ijubičastih i crveno-žutih plamenčića stane lizati azbest, težeći u vis. 
Za čas se soba liepo rastopli, a ako je zima preoštra, možeš goriti 
peć i dan i noć, azbest ne će za to izgoriti, niti ima kakve pogibelji, 
da plin provali kroz koju škulju, ne izgorivši. 

— Za spavanje biraj sobu, koju te volja, a inače je ciela kuća 
kao tvoja. Što duže ostaneš, to ćeš mi biti miliji gost, a to dosadniji, 
što se budeš u kući smatrao tugjincem, ili pače gostom. Ponašaj se, 
zapoviedaj, kao da si pod očevim krovom. Ako ti mogu dati napu- 
taka, ili savjeta u tvojem poslu, u koliko ji bolje poznajem odno- 
šaje u Americi, jer sam tu već toliko godina, koliko ti dana, pitaj 
i evo me. Hoćeš li se zabavljati naukom, u mojoj pisarni naći ćeš 
biblijoteku, jer sam dovukao iz staroga kraja dosta toga. Volja li 
te prošaliti se, šalićemo se. 

Tako meni dr. Lauš, a dosta mu je pogledati u lice, pa je su- 
višno, da te nudi i osokoljuje riečima, jer ti već samo njegovo zna- 
čajno lice kaže, kakvom si ćDvjeku došao. Pravi tip bosanskog hrva- 
tine, kojemu je visoka nauka izgladila junačke crte tipova rogjenog 
zavičaja. > 

Pogjoh u pisarnu i stadoh prekopavati po ormarima biblijoteke. 
Ima tu vrlo liepih stvari, ne samo iz bogostovnog područja, nego i iz 
f ilosofskog, te i iz historičkog. Dr. Lauš, dok je učio u Augustineumu, 
veći dio svojih novaca potrošio je po bečkim antikvarijatima, te na- 
kupovao baš vrlo zanimivih djela. Nije mi bilo moguće sve pretražiti, 
jer je mnogo knjiga zakopano po sanducima, a tu je težak posao. On 
znade, gdje je što, pa kad mu treba, lako nagje. 

Osim krasnih filosofskih djela, koja me zadržaše u njegovoj 
pisarni dobar dio vremena što sam bio u Alleghenyu, a to je, u dva 
navrata, čitav mjesec dana, nagjoh kod njega jednu vrlo zanimivu 
stvar, a to je korespondencija fra Grge Martića. U njoj ima pisama 
od bana Jelačića, Strossmayera, svih uglednijih političkih i književ- 
nih ličnosti od godine četrdeset i osme amo, pa i od bosanskih paša 
i valija. Poznato je, da je fra Grga igrao vrlo važnu političku ulogu 
u historiji Bosne svojega vieka. Dok je dr. Lauš bio kod starca pjes- 
nika u Kreševu, ovaj ga je zavolio, te bojeći se da mu ovi važni do- 
kumenti ne propanu, ako bi ga snašla nenadana sudbina, povjerio 
ih je dru. Laušu, znajući, da će ih on čuvati ko oko u glavi. Fra 
Grgo je mrtav, a dr. Lauš će čuvati amanet njemu povjeren. 

Kuća dra. Lauša otvorena je svakomu i uviek. Ne progje dana 
da nema gostova. Pošto je u Pittsburgu biskupija, hrvatski, slovački, 
slovenski i češki župnici, mjesto da igju u gostionu, dogju k njemu. 
Imadu i Česi svoga župnika u Pittsburgu, Ijubezna čovjeka, nu i 
on je sam često kod dra. Lauša, pa nije čudo, da i ostali vole doći k njemu. 
Osim gostoljubivosti, oni kod njega nagju i šale, kakve drugdje ne bi 
mogli naći. U tom pogledu je dr. Lauš neiscrpiv i neumoran. Naj- 
zanimivije ga je slušati, kad pripovieda anekdote, o našim muslima- 
nima, hodžama i hadžijama. Uslied toga prozvaše ga hodžom, pa 
i ne kažu : idemo k dru. Laušu, nego, idemo k hodži. Naši vogje, 
koji su iz početka dočekali dosta neprijazno novoga župnika, pače 
i neprijateljski, malo po malo se stadoše približavati, pa sada dolaze 
češće k njemu. Jedini, koji ne će da dolazi, to je Mužina. 

— Kako ćeš, da dolazim k njemu, kad puca iz revolvera! To je 
hajduk, a ne župnik! 

Mužina nikako ne može da zaboravi onog dana, kad je sa drugo- 
vima skakao kroz prozor; inače zadnjih dana prije moga odlaska stao 
se je približavati, te mislim, da će biti zaboravio na revolver. A opet 
sa Mužinom, sa faktotumom, mora se dolaziti u dodir. 

VII. 



Pozivi na konference. — Hrvatske novine. — Pripreme za konference, — Pro- 
učavanje naroda. — Slike iz hrvatskog života u Americi. — Njemačka banka 
s hrvatskim napisom. — Ganutljiv prizor. — Hrvatska Narodna Zajednica. — 
Nesreće u rudokopima i tvornicama. — Osjeguravajuća društva za unesrećene 
radnike. — Humanitarnost iz interesa. — Pravila Hrv. Nar. Zajednice i pravila 
odsieka. — Trvenja u Hrv. Nar. Zajednici. — Padanje članova. — Imetak. — 
Konvencija. Hrv. Nar Zaj. — Cjepkanje odsieka. — Ceremonijal na sjednicama. 
— Taština. — Zadaća i rad konvencije. — Ogromni troškovi konvencije, — 
Ko može postati članom zajednice. — Gospojinski odsieci. — Manje zajednice. 

— Raskol Hrv. Nar. Zajednice. 

Prvih dana pisah pisma na sve strane po Americi, da me obavieste, 
gdje bih mogao doći držati predavanja. U početku se ne bijahu 
javili nego samo Calumet i Ely, oba mjesta na skrajnjem sjeveru, 
uz granicu Canade, na jezeru Superior. Do malo mi javi i Sirovatka, 
da se u Chigagu ozbiljno radi, da me se tamo pozovu, a napokon 
dogjoše pozivi iz San Franciska, iz Crested Butte u Coloradu i iz 
St. Louisa 

U blizini Pittsburga Hrvati imadu tri župe, u Rankinu, gdje 
je župnik dr. Matina, u Alleghenyu i u Bennetu, gdje je župnik Gloj- 
narić. U Alleghenyu se je sastavio odbor od petnaest lica, da mi omo- 
gući držati dva predavanja, jedno književno, a jedno političko. Na 
čelu su odbora Pavlinac, Marohnić, Skrivanić itd. Odbor dugo vieća, 
izdaje proglas na narod, tiska ulaznice, da ih dade unapried prodati, 
a listovi Skrivanićev „Napredak" i Glojnarićev „Glas Istine" pre 
tiskavaju proglas i pozivlju narod da me dogje čuti. „Narodni List 
iz New- Yorka, ne prestaje pisati o mom dolasku, i „Hrvatska Za- 
stava" u Chicagu, koju uregjuje prijatelj Sirovatka, trudi se, da po- 
budi u narodu zanimanje za me. Jedina „Sloboda", što je izdaje u 
Clevelandu pop Grčković, drži se, u ime čistoće, neprijazno, premda 
ja nisam došao ni kao čisti, ni kao nečisti, nego kao Hrvat, da pro- 
učim i da poučim naš narod. Ako sam od ikoga očekivao, da će biti 
prama meni neprijazan, doista nisam od popa Grčkovića, a tim više. 

što sam mu i pismeno javio, da ne mislim voditi strančarske politike 
Nu ta osamljena kajda držim, da neće pokvariti skladnoglasja i na 
dam se uspjehu. 

Alleghenski vogje držaše sastanak u crkovnoj dvorani, da iza- 
beru odbor, koji će se pobrinuti da moje konference budu što bolje 
posjećene. Odazvao se je pril čan broj, pače veći nego ih je kašnje na 
konferencama bilo. Predsjedao je vješto Pavlinac, nu vidjelo se je odmah, 
da tu ima mnogo govordžija, koji sami do sebe drže mnogo, i koji ne 
osjećaju potrebe mojih konferenca. Glavna debata vodila se je o tome 
kolika će se ulaznina udariti. Neki predlagao talir, neki po, neki četvrt, 
a neki da se podiele mjesta, te da bude mjesta po talir, po po talira 
i po četvrt. Proti tome se je odvažno digao jedan socijalista, u ime 
demokratske jednakosti, i predložio da ulaznina bude po četvrt ta- 
lira, da me i siromašniji uzmognu doći slušati. Dr. Lauš, koji je bes- 
platno ponudio crkovnu dvoranu za konference, izjavi, da je dvorana 
premalena, a putni troškovi preko okeana ogromni, pa ako se udari 
niska ciena, liepo da i dvorana bude puna, neće biti velikog prihoda. 
Napokon se diže dr. Pavelić, bivši narodni zastupnik, i predloži, da 
se za političku konferencu udari ulaznina od po dolara, da me svak 
uzmogne doći čuti, a za književnu, na koju će po svoj prilici doći 
samo inteligencija, da se udari pet dolara, pa će se tako proći bez sra- 
mote. Prim jeno. Politička konferenca je urečena za nedjelju 22. siečnja, 
a književna za utorak 24. siečnja, obe u 8^2 u večer. Ima dakle sed- 
m ca dana vremena da se razvije u narodu zanimanje za konference, 
i da se rasprodadu ulaznice. 

Ja se u sve te rasprave nisam htio pačati, držeć, da mi se ne pri- 
stoji sudjelovati u tim osjetljivim stvarima, gdje se rad o novcu. 
Megjutim mi je dr. Matina telefonovao, da je on urekao konferencu 
u župnoj dvorani u Rankinu za subotu 21. u večer. Dakle u Rankinu 
će biti prva. 

Dok dogje vrieme konferenca, ja ću megjutim proučavati narod, 
čime se bavi, kako žive, kakav ugled uživa, kako osjeća prama domo- 
vini, što misli novoj postojbini i d. A gdje ću ga bolje upoznati, 
nego kod župnika, gd e svaki dan narod dolazi, bilo radi ženidbe, bilo 
radi sprovoda, bilo da ga pozove k bolesniku, bilo na ispo vješt? I do- 
ista nigdje bolje prigode, što kod župnika, po saloonima, u radionicama 
i kod banka Po saloonima i po radionicama vodice me Mužina, kao 
i po cijelom Allegheny-u i Pittsburgu, gdje ga poznaje i staro. i mlado 
i domaće i tugje, a i sam poznaje svaki kut, svaku osobu, od sena- 
tora, do pometača. Nu Mužina ne samo da poznaje vajnski lik grada, 
nego poznaje i nutrinu, poznaje politiku, običaje, vjerske osjećaje, 
obrt, trgovinu; a osobito dobro poznaje naš narod, jer je došao megju 
prvima, koji nešto vide, jer je bio urednikom prve novine „Danice" 
i prvim osnivačem „Hrvatske Narodne Zajednice", tumačem u sud- 
benim stvarima itd. Kad ne bude mogao Mužina, pratiće me Pavlinac, 

i i Marohnić, a kad bude imao vremena dr. Lauš, da izigje, ići ću 
s nj!me. To su izvori iz koj h crpim podatke o našem narodu u Pitts- 
burgu i Areghenyu, u glavnom središtu Hrvata u Americi. 

Najprije da prikazem jednu s'ičicu, koja govori više nego duga 
opisivanja. Jednog jutra sigjoh u ured Hrvatske Narodne Zajednice, 
da vidim, ima i za me pisama. Tu čeka neko iko radnika s liečničkim 
svjedočbama te traže pomoć od Zajednice, u kojoj su članovi, ili 
hoće da uplate članarinu. Tu se desi i Pavlinac, pa me pozove, da 
mi pokaže malo grada, do Carnegieve biblijoteke. Izigjosmo, a za nama 
izigje i jedan radnik. Nije prestar, sudeć ga po licu ne može mu biti više 
od pedeset godina. Ali ga je rad slomio, uništio! Jedva se drži na no- 
gama i podrhtava. Biće da je i whisky štogod doprinio njegovom tje- 
lesnom rasulu. Mi napried, a on za nama. Pavlinac ugje u Njemačku 
Narodnu Banku, a ja za njim, radnik za mnom. Najprije mi upade u 
oči, što na glavnoj ulici Alleghenya, na Ohio Streetu, nalazim nje- 
mačku banku, koja ima napis u tri jezika i to engleski, njemački i 
hrvatski. Mora da pravi dobre poslove sa Hrvatima, kad nam eto iska- 
zuje čast, da stavlja i hrvatski napis! — pomislih u sebi. Za pare i 
Niemac je s nama uljudan! 

Pavlinac izvadi mjenicu Hrvatske Narodne Zajednice, potpiše 
je, pa pita radnika, zna li pisati. Odgovara, da zna nešto, i drhtavom 
rukom potpiše na mjenici svoje ime. Kad je potpisao, kasir mu odbroji 
osam stotina dolara. To je bila otpusnina iz Hrvatske Narodne Zajed- 
nice, kolika se daje baštinicima članova poslie njihove smrti. Toliko 
dobivaju i oni, koji plativši redovito članarinu kroz stanoviti niz 
godina, mogu Iječničkom svjedočbom dokazati, da su posvema ne- 
sposobni za rad. 

Ja promatrah lice onoga čovjeka. U očima su mu se kriesile suze, 
a istodobno mu je na licu podrhtavao neki ko pritajeni smieh radosti 
i zadovoljstva. Brojio je i piebrajao banknote od 20 dolara, prevr- 
ćuć ih s desna na lievo, a s lieva na desno. Napokon odieli jednu dva- 
desetaču i ponudi je Pavlincu. Moralo mu je biti teško odieliti se od 
nje, a opet je smatrao, da je Pavlinčeva zasluga, što je došao do to- 
likog blaga, te nije mogao odoliti srcu, da ne pokaže malo zahvalnosti. 
Pavlinac odbije, a on najprije gleda u čudu, pa propenta plačno : 
hvala, gospodine! To rekavši, zamota banknote u mahramu, turi 
mahramu u njedra, dobro se zakopča, opipa se dva tri puta po njedrima 
i izigje. 

Ovaj radnik je otišao radostan, kao nikada u životu, opipavajuć 
i stiskajuć svoju svoticu u njedrima kao samu sreću. A što je dobio.-* 
Ništa drugo nego svoju pri štednju, i možda manje, jer kad bi ljudi 
dobro promišljali, vidjeli bi, da osjeguravajuća društva daju uviek 
manje, nego primaju, jer imadu ogromne troškove za činovničtvo, 
za prostorije itd. Ali slab čovjek nema pouzdanja sam u se, ne razu- 
mije ekonomije, ne zna baratati svojom prištednjom, s toga mu je 

potrebno skrbničtvo, potrebne su dobrotvorne udruge, udruge za 
megjusobno pomaganje, osjeguravajuća društva. A opet ima i onih, 
koji obole, koje zadesi nesreća, pa je plemenito, da se ljudi udružuju 
za megjusobno pomaganje, jer što se dogodi danas meni, može sutra 
tebi; a i bez toga, pravo je da zdravi pomogne bolesnika. 

Hoće li onomu radniku doteći ona svotica, da ga prehrani do 
groba? Malo mu, sudeć po vanjštini, ostaje puta do te luke, ali ima 
ljudi, koji odolievaju dugo u borbi sa smrću, pa ko znade, ne će li 
i njemu doći čas kada će morati mjesto, da se proti njoj bori, uteći 
se, kao toliki i toliki njezinoj zaštiti? 






Kad smo se dotakli Hrvatske Narodne Zajednice, uzmimo pri- 
godu da rečemo štogod o n oj. U domovini se imade nejasan pojam 
H. N. Zajednici, jer se općenito drži, da je to nekakvo političko 
društvo. Nu u tom društvu nema ništa političkoga, osim što, prima 
samo Hrvate za članove, drži ih nekako skupa, a kad su skupa 
i narodna sviest ostaje u njima budnija. Tom društvu svrha je čisto 
humanitarna te je ustrojeno za megjusobno pomaganje članova. 
Paragrafa tog društva ne ću navoditi prije svega jer su predugi, onda 
jer su zamršeni, često nejasni i vrlo slabo stilizovani, a i jer se na 
svakoj konvenciji manje više mienjaju, imadu protuslovlja, te se 
razno tumače. Uslied toga vječna je polemika u hrvatskim novi- 
nama u Americi. „Hrvatska Zastava" polemizuje sa „Narodnim 
Listom" i sa „Slobodom"; „Sloboda" sa „Zastavom" i s „Napretkom" 
i tako dalje. 

Glavno je, da prikazem jezgru i svrhu društva. U Americi, kao 
što je poznato, dogagja se mnogo nesreća u rudokopima, u tvornicama 
i drugdje. Katkada pogine na jedan mah na stotine radnika, katkada 
manji broj, nu nema dana, da amerikanske novine ne 'avljaju kakvu 
nesreću. Još su mnogo češći slučajevi, gdje mahina otkine radniku 
ruku nogu, ili obe, ili dva tri prsta. Ja, koji sam prešao Ameriku una- 
krst, mogu svjedočiti, da sam našao više invalida, nego ih je možda 
bilo poslie strašnog rata za oslobogjenje od g. 1861. do 1864. Nikakav 
rat ne može uroditi tolikim amputacijama, ni tolikim katastrofama, 
kao amerikanski r dnici i mahine. Uslied toga ostaje mnogo sirotčadi, 
a i mnogo ljudi nesposobnih za rad. Amerikanski poduzetnici, ga- 
vani, kapitaliste, videć, da uslied tih nesreća raste ciena radu, do- 
gjoše i sami, ne iz humanitarnog čuvstva, nego iz proračunanosti, 
do namisli, da ustroje osjeguravajuća društva za radnike. Neka kapi- 
talistička i rudnička društva, ustrojiše sama takove institucije za 
osjeguravanje radnika proti nesreći, pa im jednostavno odbiju u tu 
svrhu neki postotak od plaće; a drugi, koji hoće da izgledaju još vele- 
dušniji, naprosto sniziše nadnicu, i od toga sniženja ustrojiše ka- 

pital, od kojega plaćaju svakom radniku toliko za izgubljenu ruku, 
toliko za nogu, toliko za oko, toliko baštinicima za glavu. Amerikanski 
kapitaliste ne stide se ni najmanje kazati, da ih u tome nije vodilo 
nikakvo čovjekoljubno čuvstvo, nego naprosto Spekulacija, jer znadu, 
da će radnik ragje doći raditi, gdje ne treba uplaćivati za osjeguranje, 
i gdje mu se jamči otSteta za svaku nesreću prama njezinoj veličini 
i važnosti. Cviet humanitamosti može se reći da u Americi nema tla. 
Tamo je to posve egzotična biljka. 

Mnoge narodnosti počeše i same ustrajati takova društva, kad 
vidješe, da mnogi nesretnici padaju svojim zemljacima na teret; jer 
ona vrst narodne smjese, što se zove Amerikanac, nema smisla ni 
srca za milostinju. Prvi počeše Irci i Niemci, pak Talijani i Slaveni, 
megju kojima Hrvati dogjoše zadnji na red. Kako već rekoh Mužina je 
bio prvi, koji je došao na ideju, da se ustroji zajednica, a našao je od- 
mah toliko odaziva, da njega brzo istisnuše ne samo od uprave, nego 
i od rada za ustroj, jer su se turili napried sposobniji. 

Središte zajednice još je i danas u Allegheayu, otkuda je ideja 
potekla. Odsieci su raštrkani po cieloj Americi; pa tako rekuć, nema 
države u Sjedinjenim Državama, a ni važnijeg obrtnoga, trgovač- 
koga i rudokopnoga središta, gdje H. N. Zajednica nema svojih od- 
sieka. Zajednica imade svoja pravila, svoju upravu i nadzorni odbor, 
koji ima da pregledava račune, a opet svaki odsiek ima svoja pra- 
vila i sv3j odbor. Pravila koja vežu odsieke sa Zajednicom točno su 
odregjena. 

Ko hoće da pripada Zajednici, mora pripadati jednom odsieku. 
Prelaz z jednoga odsieka u drugi, koji je često potrebit, jer radnici 
putuju za radom iz jednoga mjesta u drugo, dozvoljava se pod sta- 
novitim uvjetima. Svaki odsiek dužan je obaviešćivati zajednicu 
tim promjenama, kao i o svim ostalim promjenama, koje se u 
njemu dogadjaju, a naročito podnašati svake godine bilancu svojih 
računa i otplaćivati zajednici^ stanoviti postotak svojih prihoda. 
Odsiek je dužan javiti istup i pristup svakoga člana, a u slučaju 
smrti mora poslati Zajednici svjedočbu, za koju su takogjer ustanov- 
ljeni uvjeti, koji moraju biti. ispunjeni, da Zajednica isplati otštetu 
nastradalom članu, ili osmrtninu njegovim baštinicima. 

Dokaže li odsiek liečničkom svjedočbom, da je jedan njegov član 
izgubio ruku, nogu, ili oko, Zajednica mu isplati 400 dolara. Dokaže 
li smrt, baštinici dobiju 800 dolara. U slučaju bolesti kojega člana, 
za njega valja da se brine odsiek, a ne Zajednica, te mu plaća pet 
dolara na tjedan. 

Svaki član dužan je plaćati svoju članarinu u svojem odsieku, 

to kao pristojbu za odsiek i za Zajednicu. Prestane li plaćati kroz 

neko doba, prestaje biti i članom, a gubi prava na odštetu, osim 

u nekim rietkim slučajevima predvigjenim u paragrafima. Svaki član 

plaća svega skupa oko 14 dolara članarine na godinu. Od toga se od- 

bije i nekoliko centi za tako zvani narodni fond, koji bi morao slu- 
žiti u političko svrhe u Americi i u domovini. Od tih 14 dolara 
jedna trećina od prilike ide odsieku, a dvie trećine zajednici. 

Na čelu zajednice stoji glavni odbor, sa predsjednikom, tajni- 
kom, blagajnikom, računovogjom i nekoliko drugih odbornika. Za 
ovu godinu je predsjednik g. Ivan Ljubić, trgovac u VVheelingu, u West 
Virginiji, tajnik je njegov sin, blagajnik Janković, bankir u Chicagu, 
računovogja Marohnić, urednik društvenog organa „Zajedničara", 
Skrivanić. Predsjednik nadzornog odbora je Frank Zotti, bankir u 
New- Yorku i Pittsburgu. Izmegju glavnog i nadzornog odbora vječno 
je trvenje. Jedan odbor predbacuje drugomu neurednosti, iskrivlji- 
vanje paragrafa itd. Osobito žestoki i napeti su odnošaji izmegju bla- 
gajnika Jankovića i Zottia. Zotti ne odobrava neke račune, Janković, 
koji ima u ruci kasu, ne će da plaća neke troškove nadzornog odbora. 
Poslie moga odlaska došlo je do preloma izmegju Zottia i Jankovića. 
Jedan drugoga gone nemilosrdno po sudovima, i daju zatvarati od 
oblasti, jer u Americi postoji baš ludi zakon, da jedan može dati 
zatvoriti drugoga samom tužbom, prije' nego mu je sudbeno doka- 
zao krivnju. Odgovoran je do duše za otštetu, ako se optuženik pro- 
nagje pravednim, ali često ne može utjerati otštetu. Ko hoće da se 
izbavi preventivnog zatvora, mora položiti visoku kauciju. 

-^tti viče na tajnika Ljubica, da ne vodi u redu zapisnike sjed- 
nica, da ispušta i promjenjuje po volji. Na Zottia viču, da prekoračuje 
granice svoga djelokruga i da se pača u stvari, koje ne spadaju na 
nadzorni odbor, te da hoće da diktatorski zavlada cielom zajedrJcom. 
Protiva oba odbora bune se pak odsieci u Chicagu, vodeć polemiku 
kroz „Hrvatsku Zastavu" i prieteći raskolom. Duh raskola se širi 
i po drugim državama, i to s razloga, što prije svega, nisu zadovoljni 
sa odborom u Alleghenyu, kojemu spočitavaju najveću samovolju. 
Onda je i ekonomski razlog po sriedi. U Pensilvaniji, gdje je najveći 
broj odsieka, ali i gdje članovi najviše-stradaju po tvornicama, i naj- 
više umiru. Zajednica isplaćuje nerazmjerno mnogo odšteta nastra- 
dalima, od čega trpe članovi ostalih država, gdje se manje strada. 
Uslied svih tih trvenja broj zajedničara naglo pada. Početkom siečnja 
g. 1904. brojila je H. N. Z- 16.456 članova. Prvoga siečnja ove godine 
14.451. Bračnih članova, to jest muž i žena skupa, bilo je prvog siečnja 
g. 1904. ravno 8360, a početkom g. 1905. samo 6939- Kroz godinu 
1904. izgubila je dakle Zajednica 2005 članova, te 1421 bračnog 
druga. 

Prvog siečnja 1904. gotovina Zajednice bila je 28.348 dolara i 
27 centi. Primitak njezin od odsieka i kamata iznosio je 214.766 do- 
la a i 33 centa. Isto godine je izdala za unesrećene i umrle, te za 
troškove uprave 204.817 dolara i 91 cent. Po tome ostalo je u blagajni 
1. siečnja 1905. dolara 38.296 i 69 centi. Dakle i ako je broj članova 
znatno pao ipak je blagajna porasla za 10 tisuća dolara, a to s razloga, 

stoje Zajednica morala platiti manje otšteta, pošto neki članovi, uslied 
istupa izgubiše pravo na odštetu. Za umrle članove i bračne drugove 
isplatila je Zajednica za god. 1904. okruglu svotu od 155-789 dolara 
76 centi; za osakaćene i boles e članove 19-999 dolara i 99 centi. Za 
osmu konvenciju Zajednice u St. Louisu potrošeno je do 20.000 dolara. 

Kad smo pri konvenciji treba štogod o toj ustanovi reći. Konven- 
cija se sastaje svake druge godine, u mjestu, koje prijašnja odluči. 
Na konvenciju imadu pravo doći svi odbornici Zajednice, i delegati 
svih odsieka u Sjedinjenim Državama. Svaki odsiek imade pravo 
poslati jednoga, ili više delegata, prama broju svojih članova. Ako 
odsiek nema dovolj n broj članova, ima pravo združiti se s kojim 
drugim odsiekom i poslati zajedničkoga delegata. Na žalost odsieci 
niču, kao gljive, te ih u jednom te istom gradu imade po nekoliko. 
U Allegheniyu i Pittsburgu ima ih tridesetak. Ako se u jednomu 
odsieku članovi posvade, nastane odmah secesija. Pet šest članova 
se odciepe i astave novi odsiek. U tome često i taština igra svoju 
ulogu, jer nigdje na svietu nema takve manije predsiedanja, kao u 
Americi Jednostavnim našim ljudima imponuje ceremonijal sjednia, 
pozajmljen dobrim dielom od masonsk'h društava, pa im godi, kada 
mogu sjediti na višoj stolici kada svaki član, koji ugje, mora se naj- 
prije harlekinski nakloniti predsjedniku, a onda potpredsjedniku, 
koji sjedi prema njemu. U nekim odsiecima predsjednik, potpredsjednik 
i odbornici, imadu nekake oznake zlatnih i žutih boja, poput po- 
povskih stola, a svaki član ima u zapučku društveni znak. Pri sve- 
čanostima, pri sprovodima itd. svaki član nosi nekaku šarenu vrpcu 
sa zlatnim kitama i često mističnim znakovima. Pred predsjednikom 
i pred potpredsjednikom, za svake sjednice, stoji na stolu amerikanska 
trobojnica, koja je slučajno istih boja i rasporegjaja, kao i naša, 
pa svaki član, koji ugje mora dotaknut zastavu i poljubiti u rame 
onoga člana, koji ga uvagja. A ima tu i trokratnog kucanja na vra- 
tima, itd., u kratko ceremonijal dobrim dielom pozajmljen od slobodnih 
zidara, što a jednostavne duše naših radnika čini velik dojam, te 
nije čudo, što hlepe za predsiedanjem. 

Povratimo se sa ove digresije na konvenciju. Konvencija ima da 
prosudi rad obaju odbora i da im podieli apsolu'orij, te da bira nove 
odbore upravni i nadzorni, i napose predsjednike. Ona ima pravo 
da mienja, nadopunjuje i stvara nova pravila. Uslied toga dogagja 
se često, da se jedan paragraf kos sa drugim, jer promienivši jedan 
paragraf, zaboravilo se je promjeniti koji drugi s kojim je onaj pro- 
mien;eni bio u odnošaju. Otuda prepirke, svagje i ljute već spome- 
nute polemike po novinama. 

Kako već spomenuh, te konvencije stoje ogromne svote. Ona u 
St. Louisu stojala je 20.000 dolara, dakle 100.000 kruna, četiri pet 
puta više, nego jedno zasiedanje dalmatinskog sabora; pače, ako se 
ne varam, malne koliko jednogodišnj zasiedanje hrvatskoga. Da je 

bar od tih konvencija prave koristi, ali se gubi vrieme i novac u 
praznim debatama. Svaki hoće da govori, a dogje ih svakakih, bez 
ikakve naobrazbe. Čuo sam pripoviedati vrlo komičnih anekdota o 
tim konvencijama. Ona u St. Louisu viećala je n. pr. jedanput puna 
dva sata, hoće li članovi ići na objed, ili će nastaviti sjednicu. Megjutim 
kaže se, da je salooner, u čijoj se je blizini držala konvencija, utržio 
za razna pića od naših delegata preko 6000 dolara! Nije čudo dakle, 
kad rakija stane besjediti, da dogje do galame. Osobito je buran prizor 
izbora, jer uviek ima mnogo kandidata. Nije šala biti predsjednikom 
čitave zajednice! Pe nsilvanski delegati obično nadglasaju druge, 
er Pennsilvanija ima najviše odsieka, a ti se opeta pobrinu, da 
konvencija bude u kojem gradu Pennsilvanije, i i gdjegod u bi zini, 
.kako će njima biti lakše doći nego drugima. I radi toga ostale države 
priete otceplenjem. Do sada su predsjednici bili bi'an malne uviek 
iz Alleghenya. Pavlinac je bio više puta biran, a poslie njega Marohnić, 
koj je sada računovogja. Na konvencij g. 1906. u New - Yorku biran 
je za predsjednika Zajednice Frano Zotti 

Članom zajednice može postati svaki Hrvat, koji nije prešao 
četrdeset i četvrtu godinu i koji je liečnički pronagjen zdrav. Isti 
uvjeti mislim da se zahtievaju i za bračne drugove i za ženske uopće. 
Ženske mogu ustrojiti posebne odsieke, koji pripadaju takogjer Za- 
jednici. Takovih ima po svim brojnijim kolonijama u Americi. 

Osim odsieka, koji pripadaju Hrv. Nar. Zajednici, ima u Sjedi- 
njenim Državama i drugih društava za megjusobno pomaganje. U 
Bennetu župnik Glojnarić, ne slažuć se za zajedničarima u Alleghenyu, 
ustrojio je posebnu zajednicu, koja nije našla odaziva, osim u najbližoj 
okolici. Teško bi bilo i nabrojiti sva takova društva, koja ne pripa- 
daju H. N. Z. Svi oni naši ljudi, koji ne će da budu Hrvati, već Slo- 
vinci, Austrijanci, Dalmatinci, Primorci i što ti ja znam, kako se 
sve još ne zovu, ti se nastojaše udružiti, ali podnipošto neće da ugju 
u H. N. Zajednicu. Tako u Chicagu imade društvo Maximilijan, 
sastavljeno većinom od Vrbovljana na otoku Hvaru. Ta je općina 
istom pred nekoliko godina pala u hrvatske ruke, a oni otigjoše u 
Ameriku, dok je još vladala autonomaština pokojnog don Luke Lu- 
čića. U San Francisku i Slovinci i Austrijanci imadu svo> posebna 
i vrlo brojna, cvatna društva, sa liepim imetkom, nu za hrvatstvo 
neće da znadu ni jedni, ni drugi. Takih društava imade i drugdje 
osobito po Kaliforniji i u južnim državama, gdje je naša seoba prije 
počela. Sva ta društva ipak u nutrini govore samo hrvatski. Većina 
tih austrijanaca i slovinaca potiče iz Konavala i iz ostale dubro- 
vačke okolice, a onda sa otoka, naročito s Brača, te iz Istre, i za 
čudo, iz hrvatskog primorja. Njihova mržnja proti Hrvatima je upravo 
biesna i tvrdokorna, tako da se ne žacaju ni tvornih napadaja. Au- 
strijanci u San Francisku ustrojiše i vojničko društvo, te imadu 
uniforme austrijskih vojnika, bez obzira na to, što većinu sastavljaju 

vojni bjegunci. Jedino što mi je čudno to je, da republika dozvoljava 
jU svojem krilu tako ropske i zalupane lakrdije. Nu o austrijancima 
slovincima na drugome mjestu, a sada se povratimo još malko 
na H. N. Zajednicu. 

Već spomenuh, da se jedinstvo Zajednice koleba, a mogao bih 
reći, da je i posve rasklimano. Već izigjoše iz Zajednice mnogi od- 
sieci države Illinois, naročito u gradu Chicagu, gdje ima veći broj naše 
inteligencije, te ne podnose rado samovolju Alleghenaca. Cikažani 
predbacuju Alleghenjanima nesposobnost u upravi, pretjerane troš- 
kove u mnogim stvarima, koje nisu bile potrebne. Tako n. pr. im 
spočitavaju, da su za same diplome, koje se daju članovima potrošili 
12.000 dolara. Diploma je doduše liepa, naslikana je od Bukovca, 
ali i svota Je ogromna. Spočitavaju im prevelike troškove za raspa- 
čavanje „Zajedničara" i za mr.ogo drugih stvari, te nepotizam i kli- 
karstvo u biranju činovnika. 

Kad sam po drugi put bio u Alleghenyu, to jest na povratku u 
Evropu, zamoliše me, da im napišem jedan članak u prilog Zajed- 
nici, da otklonim, ako je moguće raspanuće. Ja to učinih, premda 
nisam imao baš osobitih razloga, da budem zahvalan Alleghenskim 
vogjama, jer sam bio uvjeren, da će raspanuće biti štetno, jer preura- 
njeno. Članak je izišao najprije u Skrivanićevom „Napretku", pa u 
„Zajedničaru". 

VIII. 

Broj Hrvata u Sjedinjenim Državama. — H. N. Zajednica korisna je za uzdržanje 
hrvatske sviesti. — Imetak Hrv. N. Zajednice prama zajednicama ostalih narod- 
nosti. — Slike iz života Hrvata. — Pokop Hrvata. — Zlatni poslovi pokopnih 
poduzetnika. — Baštine iza umrlih radnika. — Kako teško baštinici dolaze do 
baštine. — Austrijski konsulati i njihovi troškovnici. — Lakovjernost i presude 
našega naroda u Americi. — Bajka o Rudolfu, Maksimilijanu i Orthu. — Bez- 
dušne varalice. — Amerikanska državna i privatna policija. — Agencija Pin- 
kerton. — Najbolji kesedžije na svietu. — Radnik koji mašta o oslobogjenju 
Hrvatske. — Cifut priestolonasliednik. — Prpošnost i jogunluk našeg čovjeka 
kad steče nešto novca. — Koliko iznose dnevnice naših radnika. — Kojima se 
poslovima bave naši ljudi. — Koliko prosti radnik može prištediti na godinu, 
ako je štediša. — Lakoumni povratak u domovinu. — Jeftinoća mesa, kruha i 
piva. — Prekomjerna sloboda. — Radnik gizdelin. — Pozlaćivanje zubi. — 
Flirt amerikanskih djevojaka. — Brijanje brkova. — Strah od zastupnika na- 
roda. — Čudak koji suši bankonote. — Amortizacija crkovnog duga. — Samo- 
zvani pop. 

Broj Članova H. N. Zajednice po zadnjima podatcima svega skupa 
ne iznosi nego oko 20.000. To je vrlo malo, ako se uzme u obzir 
ogroman broj Hrvata u Sjedinjenim Državama. Koliko je u njima 
za pravo Hrvata.^ Na to točno, a ni približno sa stalnošću ne a se 
odgovoriti. Neki tvrde, da ih nema više od 200.000 tisuća, drugi hoće, 
da ih ima preko pol milijuna. Točne statistike ne vodi niko, pa ni sta- 
tistički ured Sjedinjenih Država. Računa se, da ih dogje godimice 
preko 60.000 tisuća, nu ne zna se točno, koliko ih se vraća. Ja, koji 
sam prešao unakrst sve države od Atlantika do Pacifika, mogu kazati, 
da ih nagjoh svuda, i to ne samo u glavnim središtima obrta i 
rudokopstva, nego baš po svuda. Nebrojeno puta sam čuo i na naj- 
manjim željezničkim postajama govoriti hrvatski, a često sam i u 
samome vagonu čuo govoriti svoj materinski jezik. Mislim dakle, 
da ne ću pretjerati, ako kažem, da u Sjedinjenim Državama ima 
preko 400.000 Hrvata. Od tih ni dvadeseti dio nije upisan u Hr- 
vatsku Narodnu Zajednicu, znak, da se ne vodi dovoljna agitacija 
i da se ljudima ne tumači dovoljno i jasno korist, koju bi imali kao 

članovi. Premda sam uvjeren, da za pedeset godina ne će biti ni traga 
hrvatskoj narodnosti u Americi, ko ni ikojoj drugoj, koje broje na 
milijune, ipak držim, da H. N. Zajednica, makar i neizravno koristi 
hrvatskoj narodnoj sviesti. U svakom udruživanju širi se naobrazba, 
a i politički pojmovi, pa se mnogi naši povrate u domovinu bolji 
i svjesniji Hrvati, nego su otišli, a donesu sa sobom i nešto otvo- 
renosti duha, iskustva i slobodoumlja, često i iskvarenosti. 

Na toliki broj članova, i uzevši u obzir, da Zajednica već postoji 
petnaest godina, njezin je fond razmjerno vrlo malen. Istina je, da 
mnogo članova strada, da ih mnogo umire, uslied naporna rada, koji 
i n nemilosrdno ispija životne sile, pa su izdaci Zajednice uslied toga i 
veliki; nu sa malo racijonalnijim upravljanjem i štednjom moglo 
se je danas imati najmanje 100.000 dolara u društvenoj blagajni. 

Zajednice svih ostalih narodnosti stoje mnogo bolje i po broju 
članova i po društvenom imetku. Česi i Poljaci imadu mnogo cva- 
tućih društava za megjusobnu pripomoć, pače i sami Slovaci su da- 
leko pred nama. 

Biće još valjda prigode, da rečem koju o H. N. Zajednici, a sada 
pregjimo dalje, na proučavanje života naših ljudi u Americi. Naba- 
ciću tu i tamo po koju sličicu, koja će možda više kazati, nego teo- 
retsko raspredanje. 

U pisarni sam župnika dra. Lauša. On je umoran zakimao na 
divanu, jer je noćas morao preporučivati dušu nekom bolesniku, a 
ja čitam Flavii Josephi „Antiquitatum Judaica- 
rum etc". U sobu ugje onizak čovjek, liepo odjeven, nu suroviii 
crta. Ne reče ni rieči pozdrava, ne skinu šešira, već pita gdje je župnik. 

— Eto ga tu, spava, umoran je. 

— Probudite ga. 

On se i sam probudi, protare oči, omjeri došljaka, prepoznaje 
ga. Dao mu je valjda i prije brige. 

— Šta želite.^ 

— Umro je X. Y. U dva sata po podne biće mu sprovod. Došao 
sam po vas, da ga dogjete sprovoditi. 

— Je li bio član crkovne općine.^ Je li plaćao klupu? 

— Nije. 

— Je li polazio crkvu .^ 

— Nije. 

— A kakav sprovod mu želite napraviti? 

— Želim da ga blagoslovite u crkvi i na groblju, i da zvone 
sva zvona. 

— Dakle sprovod prve klase. To stoji petnaest dolara. 

— Ja to neću platiti. 

— A da ko će? Je li bio član H. N. Zajednice? Ima li bašti- 
nika? Komu je ostavio osmrtninu, što ga pripada? 

— Bio je član, a ja sam njegov baštinik. 

— Pa zašto onda nećeš platiti? 

— Ta mi vas i onako plaćamo! Vaša je dužnost da ga sprove- 
dete. 

— Čovječe, meni se ne će prepirke. Ako ćeš da ga blagoslovim 
samo u crkvi i da zvoni jedno zvono, platićeš samo sedam dolara. 

— Ja neću platiti ništa, a vi ćete ga sprovesti i do groblja i 
zvoniće sva zvona. 

— Ni tebe, ni njega nije bilo nikada u crkvi, niti je crkva ikada 
od vas imala centa koristi, a ti imaš obraza tako sa mnom govoriti? 

— Pa šta vi mislite? Narod vas plaća, a pop je tu, da vrši svoje 
dužnosti. Nismo mi u starom kraju, gdje vlada brani popa, jer ga 
i plaća. Ovdje vlada nema s popom ništa posla, a on je sluga naroda, 
koji ga hrani. Ako ga nećete vi pokopati, a ja ću k slovačkom, k če- 
škom popu, on će ga već pokopati. 

— Hajde, otigji komu te volja. Platićeš dvostruko. 

— Pa neka. Volim platiti njega dvostruko, nego vas, kojega 
i onako Jiarod plaća! 

— Sretan ti put! 

— Ali ja hoću, da ga vi pokopate. 

— Dodijao si! Nosi se, molim te! Ja se moram držati pravila, 
i ja neću za te plaćati zvona, jer nisam ja baštinio od pokojnika 
800 dolara, nego ti. 

— Dobro, vidjećemo! Vidjećemo! Kakav je to pop, koji ne će 
da sprovagja mrtve, nego hoće za sve plaću! Boga ti tvoga popovskoga, 
pokazaću ti ja! 

Ne ću nabrajati sve surovosti ovoga huncuta; a ne bih ni ove, 
da ne htjedoh iznieti jedan prizor, kakvi se često zbivaju. Kad je 
hodži njegovo bulaznjenje dodijalo, ori ga uhvati za rame, pa ga iz- 
gura na vrata, a ja sam bio spreman, da mu pomognem, ako bi ustre- 
balo, jer me je to ponašanje upravo zgadilo. Malo kašnje dogje njegov 
ortak, pa pita župnika, hoće li doći sprovoditi mrtvaca, hoće li zvo- 
niti sva zvona itd. Počme se i on cjenkati. Bio je kod irskoga župnika, 
ali ovaj traži doista dvostruko. Hrvatski su župnici uopće najgore 
plaćeni i imadu najmanje pristojbe za sprovod, krštenje, ženitbu 
itd. Dakle naši se ljudi ipak predomisliše, pa hoće hrvatskog župnika, 
jer je jeftiniji, i na koncu obećaše platiti, a pošto župnik poznaje 
ptičice, zahtieva da plate unapried pristojbu. U ostalom on mora po- 
lagati svake negjelje vjernicima račun o prihodima crkovne općine, 
pa treba da su novci za zvona u blagajni. 

Kad smo pri sprovodu, recimo koju 1 o tome, jer će se i tu vi- 
djeti lahkoumnost i ekonomski nesmisao našega naroda. 

Ako je umrli radnik ostavio iza sebe obitelj, pa bilo i neopskrb- 
Ijenu, ova će mu napraviti sprovod po amerikanskom običaju, to jest 
upropastiće se, samo da sprovod bude u redu. Ako je pokojnik bio član 
H. N. Zajednice, te njegove baštinike ide 800 dolara osmrtnine, ra- 
zumije se po sebi, da mu se na sprovod mora potroSiti bar 200 dolara. 
Ako jo ostavio nešto imetka potroSi se dakako i više. Ako je bio si- 
romah, ako nije bio član zajednice, ako nije ništa ostavio, za toga 
sprovoda i nema. Iz milosrgja, ako je u blizini hrvatski župnik, 
blagoslovi ga, i otprati sam do groba — pošto ga valja negdje uko- 
pati, država dozvoli negdje komadić prostora — ako pak u blizini 
nema hrvatskog župnika, onda mu nema ni potonjeg blagoslova. 

Mrtvacu je običaj, k d bogata i siromaha, napraviti pozlaćeni 
lies, koji sam stoji od 30 do 50 dolara. Voze ga na kolima, a i pratnja 
igje do ukopišta u kolima. Svaka kola plaćaju se od 6 do 8 dolara. 
Siromašniji plati jedno zvono, bogatiji sva. Sramota je, ako za liesom 
ne udara glazba, a i tu se skupo plaća. Imao sam prigode čuti više 
puta tu glazbu, pa sam pomišljao, da je sva sreća, što je mrtvac ne 
čuje, inače bi mu ogorčila polazak na vječni počinak. Ako je bio član 
H. N. Zajednice, svi članovi odsieka, kojemu je pripadao dužni su 
ga sprovagjati, i to pod barjakom i svi sa znakom H. N. Zajednice 
i sa vrpcom odsieka na prsima. 

Kako rekoh, svaki, koji ostavi iza sebe bilo mila i draga, bilo 
nešto baštine liepo je sprovogjen, a trošak dogje do 200 pače i do 
300 dolara. Kod kuće, u rodnome selu, bilo bi se potrošilo za njegov 
sprovod 10 do 20 forinti, ovgje od 500 do 700, pa i onda, kada u do- 
movini kukaju za njim samohrani roditelji, koji sav prihod daju na 
porez. Samo ono, što se potroši za naći mu dva lakta zemlje na českome 
groblju, jer još hrvatskog groblja u Allegheny-u nema, bilo bi dostatno, 
da se kupi komadić zemlje, koji bi mu prehranjivao starca roditelja. 

Ja sam imao prigode upoznati se sa E, E. Hermanom, pogrebnim 
poduzetnikom u Alleghenyu. Taj čovjek ne nalazi dovoljno rieči da 
hvali Hrvate. Kako i ne bi.^ Sam mi je kazao, da je s Hrvatima u 
desetak godina napravio preko 100.000 dolara posla, a da nije trebao 
nikada potrošiti centa za sud da utjera dug. On je spreman svakome 
Hrvatu napraviti sjajan sprovod na vjeresiju, uvjeren, da će mu 
baštinici, bez da ih tjera, u najkraćem roku dug isplatiti. Tugjincu 
hoće, župniku ne će! 

Herman daje liepo svjedočanstvo poštenja Hrvatima, ali zlu nji- 
hovoj ekonomskoj sposobnosti. Ako je on sam toliko zaslužio, iznajm- 
Ijujuć samo mrtvačka kola, prodajuć liesove, i iznajmljujući kola za 
pratnju, koliko zaslužiše drugi poduzetnici u Alleghenyu i širom 
Amerike.^ Koliko je izdano na ine pogrebne troškove.'* Račun bi po- 
kazivao milijone dolara. A bar polovica tih milijona mogla se je po- 
slati u domovinu, da se oživi kapitalom domaće tlo, domaći obrt. 

Kad smo pri ovom poslu, dobro će biti da rečemo što god i o 
baštinama iza umrlih radnika. Ako su baštinici umrlog radnika u 
Americi, ovi dogju do baštine bez velikog truda, i bez da mnogo 
potroše u parbenju i za nadripisare, za tumače, kojih ima po svuda 
bezbroj, jer se mnogi bacaju na taj vrlo lagan i unosan posao. Ako 
su u domovini, onda je drugi posao. U mnogo slučajeva ne dogju 
nikada do baštine, a u polovicu slučajeva ne prime ni polovicu onoga, 
što je pokojnik ostavio. Odvjetnici, nadripisari i austrijski konsulati 
pojedu svaki svoj dio. Ako je pokojnik bio osjeguran kod društva, 
kod kojega je radio, onda je vrlo teško da baštinici dogju do onoga 
što ih patri,. obično 1200 do I600 dolara, ako se ne nagje koja poštena 
duša, na koju se mogu obratiti. Za to treba sijaset svjedočaba. Treba 
smrtovnica od liečnika i općine, a treba i pokazati jasne doku- 
mente, da pokojnik ima u domovini zakonite baštinike. 

Župnik dr. Kaić je u mnogo slučajeva posredovao, te baštinicima 
poslao svu baštinu, koja ih je patrila. On mi je kazivao, i spreman je 
to uviek posvjedočiti, da su austrijski konsulati najveći krvopije ba- 
štinika. Ti konsulati, mjesto da direktno posreduju, upuštaju se obično 
u parnice; jer im parnica uviek nešto nosi. Ako parnicu dobiju, onda 
naprave baštinicima toliki troškovnik, da se dolari obično pretvore 
u krune ili čak pojedu sve, kao baštinicima nekog Zagara i nekog 
Šandora Šišljevinca. Ako parnicu izgube, onda varaju samu austrij- 
sku vladu, praveć joj ogromne troškovnike; a i u parnicama druge 
vrsti i naravi opatrnu svoju vladu na troškovniku, koliko mogu. 

U Hrvatskoj Narodnoj Zajednici zbog sličnih nereda više odbor- 
nika bilo je kažnjeno, kao neki Antonić, Papa itd. U glavnom ipak 
baštinici dogju do baštine najlakše, ako je oporučitelj bio član H. 
N. Zajednice, jer je tu moguća lakša kontrola. 



Da pokažem u kakvoj lakovjernosti žive naš narod, i kako 
se dade lako od svakakih huncula zavaravati, opet ću se poslužiti 
primjerom : 

Dr. Lauš i ja sjedimo za večerom. Kasno je, oko deset sati. Neko 
zvoni. Lauš se digne da otvori i čujem gdje nešto viče. 

— Što je.^ 

— Opeta je došao onaj radnik, što te je danas tražio, a nije te 
bilo kod kuće. Hoće da ti pripovieda neku budalaštinu o pokojnom 
Rudolfu. Ja sam mu rekao, da nije vrieme, da ti sada smeta; neka 
dogje sutra. Tako se možda neće ni vratiti, jer je od nekud iz daleka, 
pa će morati putovati. 

Ali da! on se je sutra vratio i našao me. Zove se Stanić, sa otoka 
Cresa, a živi u North Cambrige u državi Massasushet, blizu Bostona. 
Nepismen je, ali je neki njegov drug čitao u „Narodnom Listu", da 



81 



sam ja došao u Ameriku, pa ga odlučiše poslati, da mi saopći neku 
veliku tajnu i da me pita za savjet. Drži se vrlo važno i tajanstveno, 
kao da mi ima da saopći neku veliku stvar. Pustimo njega da govori : 

— Gospodine, ja bih imao da vam saopćim jednu veliku stvar, 
ali vas molim, da mi obećate, da ćete biti s nama i da ćete održati 
tajnu. 

— Obećaj em. 

— Znate li vi, da su još živi kraljević Rudolf, nadvojvoda Maksi- 
milijan i nadvojvoda Ivan Orth.^ 

— Što ja znam, ja ne bih htio biti živ, kao što su oni. 

— A kada bi vam ih ko pokazao.^ 

— Rekao bih, da su mrtvi, bar ona prva dva, a za trećega ne 
bih znao je li živ, ili mrtav. 

— Ali kad biste vi s njima govorili.^ 

— Onda bih rekao, da je neko turio lutkama od voska u prsi 
fonograf. 

— Ali ja vas mogu uvjeriti, da su živi, kao ja i vi, Ja govorim 
s njima svaki dan, a možete i vi, ako hoćete. Pače oni to žele, i za to 
sam amo došao. 

— Ja ne želim s mrtvima govoriti. Kad umrem, imaću dosta vre- 
mena, da se s njima razgovaram na drugome svietu, ako me bude volja. 

— Vi dakle nikako ne ćete da vjerujete.^ 

— Nikako! 

— Nu ja se ne mogu prevariti. Ja sam dobro poznavao kralje- 
vića Rudolfa. Kad sam služio u ratnoj mornarici, ja sam ga više 
puta frevezao na čamcu, i pače govorio s njime. A kako je to, da 
me je on odmah prepoznao, nakon petnaest godina, što je tobože 
umro.^ Zar ne znate, da ima mnogo ljudi, koji su ga vidjeli na Rieci 
onaj isti dan, kad se je pronio glas, da su ga negdje kod Beča ubili? 
A ti isti ljudi, koji su ga onda na Rieci vidjeli, govore svaki dan s njime 
u Bostonu. 

Ja uvidjeh, da sam ušao u trag bezdušnoj prevari, kojom neki 
lopovi izrabljuju naše lakovjerne ljude, pa premda mi je taj razgovor 
dosadan, hoću da saznam, kako 1i ljudi naše dobrijane varaju, da 
ove jadnike, ako bude moguće, otrieznim i izbavim od funcuta. 

— Pa kako, molim vas, ta trojica nadvojvoda živu.^ Čime se bave? 
— zapitah ja Stanica. 

— Ta znate, gospodine, da oni nisu navikli raditi, kao mi ostali 
radnici! Kralj ne će da za njih znade, jer su mu neki opaki ljudi na- 
punili glavu, da ga oni hoće da zbace sa priestolja. 

— Dakle vi ih hranite, i valjda se brinete, da im stan bude go- 
spodski i da se nose, ko što dolikuje nadvojvodama? 

— Kako se ne bismo brinuli za sina našega kralja, koji će i sam 
biti naš kralj? A Rudolf, vjerujte, ljubi naš narod. Kad on dogje na 
priestolje, biće i našemu narodu bolje. 



%2 



— Nedaj Bog, da budemo tako dugo čekali, da našemu narodu 
bude bolje! — izmakne mi se nehotice. 

— Kad ne ćete da vjerujete, dogjite sa mnom u Boston. Tu ćete 
moći s njima govoriti. Oni vas dapače zovu, jer oni znadu, da ste vi 
moćan u narodu, pa se uzdaju u vas, kada kralj umre, da ćete raditi 
da kraljević Rudolf dogje na priestolje, kako ga ide po zakonu. 

— Ja, prijatelju, nemam ni vremena, ni novaca, da dangubim 
i trošim do Bostona; nego vas molim, da se okanite toga ćorava posla 
i da ne hranite svojim žuljevima neke lopove, koji vas izrabljuju. 
Ja vas uvjeravam, da je Rudolf mrtav, isto tako kao i Maksimilijan, 
baš onako mrtav, kao kada nekomu nekoliko zrna od olova prosviri 
glavu ili grudi, pa leži već u grobu šesnaest ili četrdeset godina, a 
Ivan Orth, baš onako, kao oni koji se utope, te leže duboko u dnii 
okeana, dvie tri tisuće metara, ako ih morski psi ne proždru. Ja 
sam vidio Rudolfa mrtva na odru — a nisam ga vidio, nego mu rekoh, 
da ga bolje uvjerim — razmrskane glave. 

— Ne, gospodine! Vi ste samo vidjeli Rudolfa napravljena od 
voska, ali onaj pravi je s nama u Bostonu. Ista brada, tek nešto pro- 
siedio, isto lice, iste oči, isti glas! Dogjite, a ne brinite se za putne 
troškove. Biće vam sve plaćeno, ako hoćete i unapried ... 

— Ne, prijatelju! Kad bih ja došao s vama o vašem trošku, ja 
bih bio gora varalica od onoga Rudolfa, koji vas u Bostonu vara. 
Vi sigurno teškom mukom zaslužujete svoj kruh, vi imate možda 
i djece, u Americi, ili kod kuće; pa roditelje, braću, sestre. Sve što vi 
dajete tome Rudolfu i tome Maksimilijanu, to vi sve otkidate svojoj 
djeci od ustiju, pače samomu sebi. Razumijte, da vam govorim za 
vaše dobro, jer da vam ne govorim za vaše dobro i da sam sličan 
onima, ja bih primio od vas novce, dao si još i skupo platiti dangubu 
i mogao bih vas varati osnovama, kako ćemo Rudolfa postaviti na 
priestol. 

— Ja vidim, da ste vi pošten čovjek; ali ne ćete da vjerujete 
istini poznanoj. Da dogjete sa mnom drugačije biste govorili. Ne šte: 
dite vi nas. Ima nas nekoliko, koji ćemo rado potrošiti. 

— Ne govorimo više o tome! Zišto da dogjem viditi tamo par 
lopova ? 

— A vi bar spjevajte jednu pjesmu Rudolfu, da mu se imam 
čim prikazati, neka vjeruje, da sam bio kod vas. Ja sam čuo da vi 
liepo pjevate pjesme. 

— Ja ne mislim pjevLti pjesme nekoj bezdušnoj gulikoži, koja 
vas vara. U ostalom znajte, da je taj vaš Rudolf pravi Rudolf, 
k meni vas doista ne bi slao. S toga pogjite u miru božjem i opa- 
metite se. 

— Eh, onda, kad nećete, zbogom! Ali se možete pokajati. Mogli 
biste biti moguć, a nećete. c 

Nije bilo načina, da mu izbijem obmanu iz glave; nu što je najza- 
nimivije, do malo dana počeše se ovom stvari baviti i ozbiljne ame- 
rikanske novine. Kad nisam htio ja, biće se našao koji amerikanski 
novinar, koji je stao naše lakovjerne ljude izrabljivati. Nije se tomu 
čuditi, ali se je čuditi, da amerikanska policija ne ugje u trag ovakim 
varalicama, te ih ne pozatvara. Ali u Americi prava policija nije u 
rukama države, nego, kao željeznice, telegrafi, telefoni itd., tako je 
i policija privatno poduzeće. Ima i državne policije, to se razumi, 
ali ona se bavi više vanjskim redom, nego zamršenim tajnim stvarima, 
gdje treba više raditi umom, nego glasovitom batinom amerikanskoga 
policemana. Najglasovitije privatno policajno poduzeće, to je agencija 
Pinkerton u New- Yorku, koja imade svojih podružnica i tajnih 
agenata ne samo po cieloj Americi, nego po Evropi i Africi. Ta agen- 
cija nosi ime svoga utemeljitelja, a danas je njezin glavni upravitelj 
M. Baugs, koji ima pod sobom 800 detektiva. Glavni posao ove agen- 
cije jest otkrivati i loviti lopove koji pokradu banke, krivotvore mje- 
nice itd. Posao je unosan, jer ga podupiru svi novčani instituti, i tako 
detektivi agencije Pinkerton lako nanjuše lopova, skitajuć se unakrst 
po Americi, pa im često pogje za rukom otkriti i najopasnije y eggs 
ili hobos, kako tamo već zovu te prefrigane kesedžije, najbolje 
lupeže na svietu t h e b e s t i n t h e w o r 1 d, jer je u Americi sve 
najbolje na svietu, pa i kesokradice . . . 

Za ovakove stvari, koje se dobro ne isplaćuju, ne mari agencija 
Pinkerton, a državna policija neće otkriti lupeža, ni ako joj vješto 
krade pred nosom. 



Pripovijedih jedan slučaj lakovjernosti, i istodobno vjernosti 
prama dinastiji, a sada da iznesem jedan protivne naravi. 

Jednog dana dobih iz St. Louisa pismo vrlo tajanstvenog sadr- 
žaja. Ime pisca ne treba iznositi. U pismu se govori o oslobodjenju 
domovine i o najlakšem načinu, kako bi se to dalo učiniti. Pisac se 
ne uzda stvar pismeno razjasniti, nego mi daje svoju adresu, želeć bit 
sa mnom za svaki slučaj u pismenom saobraćaju i moleć me, da do- 
gjem u St. Louis, te kada dogjem, da ga obznanim o svojem dolasku. 
Ja ga do duše nisam obznanio, ali on je čuo za moj dolazak i posjetio 
me je. Znao sam, da mi ne će ništa nova kazati, nu ipak ga htjedoh 
saslušati. Vidi se, da je amerikanska sloboda na njega djelovala. Čitao 
je i socijalističkih i anarhističkih spisa, pa su te ideje u njemu sve 
skupa pobrkane. Okoliša, govori o tajnim društvima, o neplaćanju 
poreza, a uskraćenju vojne službe dogovorno i jednodušno, ali taj 
najlakši način, kako bi se dalo domovinu osloboditi, ne zna mi pravo 
rastumačiti. Sve se vrti oko nekog tajnoga društva u kojemu bi svak 
dao zakletvu, da neće plaćati poreza, ni ići u soldačiju, nu kako bi 
se lo društvo dalo osnovati, to nije promozgao; ne pita za Sredstva, 

koja bi zato bila potrebna. Vidi se, da je štogod i od masona naučio, 
no vrlo malo. Nije valjda dopro dalje od prvoga ili drugoga stepena, 
pa ne pozna organizaciju, a ni pravi cilj masonerije, to se razumi. 
Rekoh mu neka najprije organizuje amerikanske Hrvate u takova 
društva, da ćo • ovini pomognu do ekonomskog uskrsnuća, a ja kao 
zastupnik ne mogu se baviti nego javnim radom. Ovaj primjer svakako 
pokazuje, da u Americi ima i ljudi, koji se brinu sudbinom nesretne 
domovine, nu moram priznati, da je mnogo veći broj onih, koji bi da- 
vali novaca da hrane Rudolfe i Maksimilijane. Dokaz je tomu i 
ovaj slučaj. Neki čifut našao se vrlo sličan pokojnome Rudolfu. Čifut 
znade izrabiti svaku prednost, pa kako ne bi ovu.^ Zna on kakov je 
naš narod, te stao putovati od mjesta do mjesta i tuži se radnicima, 
kako su ga dušmani oklevetali pred ocem, a ovaj mu naložio, da se 
hini mrtvim, te da ga nestane iz Beča i iz Austrije sve, dok ga on 
ne pozove natrag; to jest, dok ne dogje doba da ide do groba. Ne 
ostade mu drugo, nego ići inkonjito po svietu! A mora se živjeti! Ne 
će on da ga niko mukte hrani, nego će dobivati kruh u znoju lica 
svoga; ali je dužnost njegovih podanika, da u trgovini pomažu ragje 
njega, nego drugoga. Bavi se trgovinom zlatnih ura, a daje ih za 
deset dolara jeftinije nego drugi. To mu je s toga moguće, jer tvornica, 
znajući ko je, da ga pomogne, daje mu mnogo veću polakšicu, nego 
drugim putnicima. Neka kupe od njega, ne će se kajati. Ure su krasne 
i velike, točne kao hronometri. 

U samom Calumetu, pripoviedali su mi tamo očevidci, prodao 
je dvadesetak satova megju našim Ličanima i Kranjcima. Nakon dva 
tri mjeseca zlato potamnilo i pretvorilo se u mjed. Gšeft ist Gšeft! 



Kad naš čovjek steče nešto novca, onda postaje prpošan, jogu- 
nast, da ne rečem ohol. Svaki, koji hoće može prištediti nešto novca. 
Uzmimo, da naši radnici rade najteže poslove, ko što i biva — naj- 
niže i najlakše vrše Talijani i crnci — ipak svaki dobri radnik može 
dobiti dva dolara na dan. Najmanja je dnevnica dolar i 75 centi. Ako 
je radnik pokazao dobre volje, marljivosti i snage, povisi mu se plaća 
na dva dolara, odmah nakon mjesec dana, pošto je rad nastupio. 
Ako je pokazao više uma, te može služiti pri kakvoj mahini, a da 
ne treba prenositi ugljen, željezo, željeznu rudaču u peći itd., onda 
dobije tri, četiri, pet, šest dolara na dan, a ako je bio kovač, te se 
razumije ponešto u mehaniku, može dotjerati i do deset dolara na 
dan. Svaki zidar, koji je kadar slagati cigle u gradnji kuća, dobije 
najmanje pet dolara dnevno, a oni, koji miešaju kreč, prenose, do- 
važaju opeke itd., dobiju od dva do tri talira dnevno. U rudnicima 
rade ili po pogodbi koliko izrade, ili primaju stanovitu dnevnicu. 
Ako radnik iskopa deset kolica ugljena na dan, može zaslužiti tri do 

četiri dolara, a dnevnica je dva dolara ili dva i p6. U rudnicima bakra 
i srebra, ako radnik znade vješto postavljati mine, dobije četiri dolara 
dnevno, a oni, koji vuku materijal u kolicima, koji ga krcaju u 
vagon elevatora dobiju najmanje dva dolara. Ciena je od prilike ista 
po svoj Americi. Nešto skuplje se plaćaju radnici u Montani u dr- 
žavi VVashington i u Kaliforniji. Nisu svi naši ljudi prosti radnici. 
Ima ih vrlo mnogo, koji se bave saloonerstvom, trgovinom, poljo- 
djelstvom, voćarstvom, ribarstvom. Salooneri, ako iole znadu voditi 
svoj posao, mogu u rtialo vremena omastiti bradu, dakako trujuć 
narod alkoholom. U Kaliforniji se naši ljudi bave najuspješnije go- 
stioničarstvom, te ako su štedljivi i marljivi brzo steku liep imetak. 
Ima tamo i naših farmera, koji su postigli liep uspjeh, nu na žalost 
malo se naši ljudi bave po Americi poljodjelstvom i gospodarstvom. 
Za racijonalno gospodarstvo nemaju dovoljno strukovne naobrazbe, 
ni spretnosti. U tome svim narodnostima prednjače Česi. Mnogo 
uspješnije se bave naši ribarstvom", osobito u Louisiani, na obalama 
Texasa i u Kaliforniji. I taj posao je vrlo unosan, nu život je težak, 
te mi kažu, da su naši ljudi oko ušća Missisipija na najnižem stepenu 
kulture. Ima ih pače, koji se žene sa crnkama, a za Amerikance 
nema prezirnije stvari, što oženiti se sa crnkom. 

Uzevši sve o sve, pače uzevši za mjerilo plaću najprostijeg rad- 
nika, on može zaslužiti na dan dva dolara. Ako od toga potroši polo- 
vicu za stan — stanuje ih gdjegod po desetak u jednoj sobi, u tako 
zvanim boarding-house, nu o tome drugdje — za odielo, jelo 
i pilo, ostaje mu još dolar prištednje. U godinu dana može prištediti 
300 dolara, u tri, sa kamatima, do tisuću. U deset godina može pri- 
štediti tri do četiri tisuće dolara, a kada se to pretvori u naš novac 
izigje liepa svotica od dvadesetak tisuća kruna, što za našega seljaka 
znači liep imetak. Ali rietki su ti, kao biele muhe, koji znadu štediti 
Većina ih potroši novce po saloonima i po još gorim zabavištima, 
gdje gdjekoji upropasti i zdravlje. Ako je skuckao dvjesta trista dolara, 
te nije vojni bjegunac -— a tih je većina — onda jedva čeka, da se 
može vratiti kući, pa što na putu, što kod kuće, brzo potroši prištednju, 
ne može se više priviknuti domaćem radu i jednostavnom životu, 
pa onda hajd opeta u Ameriku, ovaj put s namjerom, da se više ne 
vrati. U Americi je meso vrlo jeftino, isto tako i kruh i pivo, sve 
što je najnužnije životu. Svaki i najprostiji radnik jede danomice 
kuhana mesa — Amerikanci ne jedu kuhanog mesa, te ga bacaju, jer 
ga ni služinčad u mnogo slučajeva neće da jede — svaki pije piva, 
a to je za prosta čovjeka velika stvar. Osim toga niko ga ne spre- 
čava u slobodi kretnja, niko ga ne tjera u soldačiju, niko ne vodi 
kontrole njegovu životu, ne odgovara ni političkoj, ni crkovnoj vlasti 
za svoja djela, dok ne dogje u očiti sukob sa zakonima, pa nije čudo, 
što on slavi amerikansku slobodu. Kako on shvaća slobodu, i to 
ćemo vidjeti. 

Ako je prištedio nešto novca, uzjoguni se. Obuče se u finije odielo, 
koje može nabaviti za desetak dolara, turi u zube cigaru i eto ti go- 
spodina, koji se nikomu ne klanja, pred nikim ne skida šešira. 

U Americi je opće manija pozlaćivati pokvarene zube. Naš čo- 
vjek, a i mnogi Amerikanac, ako nema pokvarena zuba s prieda, 
da ga dade zlatom plombovati, daće si izvući zdrav zub, da na nje- 
govo mjesto može postaviti zlatni. Nevjerojatno je, kako je u Ame- 
rici u tom pogledu nizak estetski ukus. Za me nema gadnije stvari, 
što kad mi čovjek otvori usta, pa mu se vide tu i tamo, ko krezuboj 
babi, pozlaćeni zubi. A oni, koji ih imadu, neprestano će se ceriti, 
da im se vide. Staro, mlado, muško i žensko, sve ima pozlaćene zu- 
bove, tako da im usta izgledaju, kao štedione. Nu te štedione ne ču- 
vaju zlato za njih, nego za sretne poduzetnike, koji budu do pedesetak 
do sto godina zakupljivali stara groblja, kao što se danas zakupljuju 
zlatni rudokopi, da iz trulih lubanja vade zlato. Ta manija hvata se 
pače i djevojaka. Nije liepa, ako nema dva tri zuba sjekutića od zlata. 
Zubari prave baš zlatan posao! Nigdje se zubi ne kvare, ko u Ame- 
rici. Djevojke jedu svaki dan bonbone. Dragi ne dolazi k dragoj bez 
kutije šećerlica, koja zamjenjuje našu kiticu cvieća. 1 tako su već 
u šesnaestoj godini svi zubi gnjili, jer amerikanske djevojke rano 
počimlju flirtovati, a mnoge i ljubakati. Čim je prošla trinaestu ili 
četrnaestu, već ima svoga prijatelja. Poslie škole sastaje se s njime 
na šetnji ili u tramwayu. Roditelje radi toga ne tare briga, to je op- 
ćeniti običaj. 

Našeg čovjeka se vrlo lako hvata majmunisanje amerikanskih 
običaja, pa s toga izpukne do potrebe i zdrav zub, samo da ga može 
nadomjestiti zlatnim i biti što sličniji Amerikancu. S toga obrije 
i brke, koje kod kuće ne bi obrio za cielu očevinu. Od ličkog pastira, 
od zagorskog težaka eto ti odjedared amerikanskog kicoša. Dogje 
u župnika, jer hoće da mu naviesti s oltara vjenčanje, ali šešira ne 
skida s glave, ko da je došao u saloon. Ponaša se kao da je sav Pitts- 
burg njegov. Više puta župnika nema, a došao je bračni par iz grada, 
ili iz okolice. Mladoženja se dere, pitajuć gdje je župnik? Kakva je 
to sramota, što ga nema kod kuće, kada on dolazi? Zašto ga narod 
uzdržava? Ja ga mirim, uvjeravajuć ga, da je župnik otišao za poslom, 
pa će skoro doći, neka malo počeka. Da sjedne, ne trebam mu ni ponu- 
diti, jer to on učini i sam, a uz njega vjerenica. Do malo stane opeta 
mrmljati, a kad ga ja stanem opet umirivati, pita me, što ga ja tu 
ladim, što se ja prtim u njegov posao? Dogodi se, da župnik ostane 
duže vremena, jer je pri bolesniku, kod biskupa, gdje li, pa ja, da čo- 
vjek ne čeka, zamienim župnika i molim vjerenike, nek mi kažu 
ime, godine, roditelje, zavičaj, a ja ću to sve zapisati, ko i župnik, 
a župnik će u prvu negjelju naviestiti, da se kane udružiti u svetu 
ženitbu. Ne vjeruje, da to ja mogu obaviti bez župnika, jer vidi da 
imam brke, da nisam pop, a ne mogu biti ništa osobita, jer ne imam 

ni jednog zlatnog zuba u ustima, a ni ne brijem brka, ko što do- 
likuje finoj osobi. Napokon popusti, i ja zabilježim sve što je po- 
trebno. 

To je sve mom kicošu čudno, pa me pita ko sam i što sam i 
što tu radim kod župnika, nisam li možda njegov pisar, ili zvonar? 
Kažem mu ime, za koje dadako nije nikada čuo, a kad mu kažem,, 
da sam zastupnik naroda, nekako se zabrine, jer je naviko u domo- 
vini čuti vikati na narodne zastupnike, da su oni koji prodaju na- 
rodne pravice, da su magjaroni, uopće nekakva strašila, bič božji 
naroda, rad kojega se plaćaju sve viši porezi, ide se u soldate, itd. 
Pomišlja valjda u sebi, da nisam poslan od vlade, da vidim gdje se 
nalaze vojni bjegunci, i da ne kanim možda isposlovati od ameri- 
kanske »vlade izručenje. Ja ga opipavam i u malo vidim, da je moj 
kicoš nepismen, i da je, pod finim odielom i sa zlatinim zubima, 
ostao baš pravi pravcati zagorski težak. Na koncu ga udobrovoljim, 
uvjerivši ga, da nisam ni magjaron, ni kaki vladin emisar. Pita što 
mi duguje, a ja mu odvraćam, da ne znam, koja je pristojba, nego 
će platiti župniku pristojbu za vjenčanje, kada dogje taj sretni dan. 

Zaručnicu si je naručio u rogjenom selu. Poznaje je od djetinstva, 
pa joj je poslao novce za put. Bio bi on oženio amerikanku, ali kako 
će siromah s njom govoriti 7 A ne udaje se lako amerikanka za 
čovjeka, kojega ne razumije! 

Čudno mu je, što ne primam plaće, jer je naviko za svaku uslugu, 
pa i najmanju, vaditi dolare; osobito gdje ga ulazi pero. Hoće li pismo 
napisati u stari kraj, ako igje u boljeg pisara, hoće se dolar, ako u 
kakva druga, kojemu podrhtava ruka od savdanje lupate nje kladivom, 
ili mašklinom, te piše debelo i prekinuto, ko da kopa, i tomu se hoće 
po dolara; a eto ja ni pare! Mora da sam nekakav čudak i dobri- 
čina, koji ne zna što je Amerika, pomišlja on, pa me na rastanku Iju- 
bezno pozdravlja. Zaručnica ne govori ni rieči, ako je sam ne pitaš. 
Pala je ko s neba, pa u rebra. Sve što se oko nje dogagja, sve je novo 
tamašno, čudno! Najprije one beskonačne evropejske željeznice, pa 
lagja, ko gora, pa morska bolest, pa ona paklena i vrtoglavna buka 
i vreva New- Yorka, pa opet željeznica, pa dim do nebesa i zveka 
željeza u Pittsburgu i danju i noću! Sirota je, ko kukac na slamci 
u velikom jezeru. 

Ovaj ode, evo ti drugoga, nu megjutim je došao i župnik. Drugi 
je postariji čovjek, nije kicoš, ali ima zlatan lanac i naheren šešir. 
Brka ne brije i regbi da drži više do starih običaja, ali i on diže vi- 
soko nos. Župnik zna svoga gosta, ugje u blagovaonicu i vraća se 
sa čašicom whiskya. Gjuro Grgurić uzme čašicu, ispije i sjedne, ne 
rekavši ni rieči. 

— Pa što si došao, Grguriću.^ Ili bi se htio po drugi put ženiti? 
— zapita župnik. 



— Ako ćete me vjenčati i to s mladom i liepom, a uzeti k sebi 
onoga mojega staroga zmaja kod kuće, ja sam spreman. 

— Pa što si došao? 

— Po knjižicu. 

— Zar i ti? Šta će tebi knjižica? Ti bi bar mogao pustiti crkvr 
ono stotinjak dolara, da ti bude za dušu i pred Bogom za oprost 
whis}5ya, što si ga nedužna onoliko ispio! Šta će tebi banjke, kad ne 
zna^ Sto ćeš s njima, ni gdje ćeš ih spremiti, već ih moraš sušiti, da 
ih postaviš u škrinju? 

— Ja hoću moje banjke ko i drugi! 

Valja znati, da je župnik, da uredi pitanje otplate crkovnog duga, 
ugovorio s biskupom, da će ovaj skupa s njime potpisati mjenicu na 
50.000 dolara, pa će vjernicima povratiti pozajmljen novac i knji- 
žicu, na kojoj je upisana svota i pobilježeni kamati, da se tako rieši 
vječne dosade nekih, koji su naglili, da im se dug isplati. Dug će se 
amortizovati crkovnim prihodima od klupa, zvonova, a naročito 
milostinje, što ju nedjeljom, valja reći, vjernici obilno diele. Nije rietka 
negjelja, da pane 100 dolara milodara, a kad su velike svečanosti, 
ko božicu, o uskrsu i mnogo više. Dr. Lauš računa, da će moći 
s milodarima i ostalim prihodima u desetak godina sav dug isplatiti. 

Gjuro Grgurić je strastveno zaljubljen u whisky, a može mu 
i biti, jer je pred nekoliko godina otvorio dućančić jestiva, koji mu baš 
curi zlatom. On se mnogo i ne pača u trgovinu, jer te poslove obavlja 
njegov stari zmaj, a on broji banjke. Jednog dana ga malo whisky 
prevario i moj ti Gjuro izvukao iz škrinje nekoliko stotinjarka i 
hiljadarka, da se i one napiju skupa s njime whiskya, pa kad ih je 
dobro zalio, onda, da mu se otriezne, izišao na dvor, pribo ih redom 
iglama na ledinu, nek se suše, ko šljive u je eni na suncu. Progje li 
koji putnik, on ga tjera, ko kokoši od šljiva : Iš otale, kokice! Iš, Iš! 

Jednom o vodokršćima, kad je bio zavagjen sa prijašnjim popom, 
išao on sam od kuće do kuće, da će blagoslivati, pa u svakoj kući pjeva, 
kirje eleišon! Kad drugoga blagoslova ne zna, dosta je i to, 
a mjesto krštene vode, donio je bocu whiskya, pa škropi i staro i 
mlado, a ko hoće, i zalieva ga. Mužina mu reče, da on ne će blago- 
slova od pijana popa, a on njemu : Ako pijem, pijem od svoga, a 
ne kao ti od sv. Nikole! Htio mu je podmetnuti, da Mužina propija 
crkovni novac, očuvaj Bože! 

IX. 



Kovna tutnjava. — Crni snieg. — Bez sunca i mjeseca. — Plamenje ko da 
izgara nebo. — Pakleni žamor. — Titansko kladivo. — Čaroban prizor. — 
Pogled na Pittsburg sa dvadeset i četvrtoga poda jedne kuće. — Metereološka 
postaja. — Trgovačka komora. — Brojke bez kraja i konca. — Uzroci pro* 
cvata Pittsburga. — Basnovit promet. — Trgovina željeza. — Utakmica sa 
Engleskom i Franceskom. — Najveća tvornica konserva na svietu. — Tvornice 
čepova i stakla. — Tvornice Westinghouse, Thompson, Homestead, Duquesne, 
Johnes, Laughlin, Keystone, Bridge. — Pučanstvo Greater Pittsburga. — Broj 
i vriednost kuća. — Tramwaysko društvo. — Kako naši radnici šalju kući 
novac. — Tjelesno propadanje naših ljudi. — Mnienje franceskih publicista 
Hureta i Adama, te austrijskog konsula o tom predmetu. — Austrougarske 
vlade podupiru seobu. — Amerikanski tip. — Tmuran grad. ~ Tvornice Ho- 
mestead i Thompson. — Kako su gragjene peći i talijonice. — Čudni strojevi. 

— Orijaški mlinovi za željezo. — Mahina, koja stoji 1,000.000 dolara. — 
Smionost amerikanskih obrtnika. — Prenaglo otkrivanje mahina na uštrb je 
radnika. — Jedan radnik gradi na dan kilometar željeznih tračnica. — Milijuni 
vamica. — Hlagjenje usijanog željeza. — Trustaši ocjela i njihove željeznice. 

— Trust željeza. — Evropejske tvornice prave bolje željezo od amerikanskih. — 

Kralj željeza. — Maecenas. 

I danju i noću čuješ neprestani kovni gromki zvuk, koji kano da 
ritmično prodire iz gluhih dubina zemlje, te uzdrmava vazduh 
valovima željeznog odjeka. Vulkani regbi tutnje i grme, a u njima 
strašni Titani biju gorostasnim kladivima vruće željezo na nakovnju 
velikom ko gora. Probudiš li se noću na svom krevetu, čuješ uviek 
isti ritmič i zvek, koji se širi zujem ogromnog zvona, pošto ga je teški 
bat udario. Proviriš li na prozor vidiš kroz tisuće i tisuće plinskih 
plamena, kroz bielu mećavu sniega, mećavu drugog crnog čagjavog 
sniega; a snieg koji prikriva zemlju i ulice nije nikada biel, već uviek 
pomiešan čagjama. Na nebu ne vidiš danju nikada sunca, noću ne 
vidiš zviezda, ni mjeseca. Oniski svod nebesa, pritište čagjavim ku- 
betom crnu dolinu Pittsburga i Alleghenya. U toj mrkoj kotlini dižu 
se tisuće željeznih dimnjaka, iz kojih kroz oblake dima i čagje suk- 

Ijaju silni modri, žuti, crvenkasti, ljubičasti, narančasti, japreni pla- 
menovi. Pače ni svjetlo sunca, koje teškom mukom prodire kroz guste 
slojeve dima, magle i sniega, ne može ugasiti onih plamenova, što 
no naporedo svrdlaju mrki zrak, i u kolutima dima miešaju svoje 
ognjene jezike, kano da hoće izgoriti nebeski svod. 

U toj paklenoj dolini nikada ne prestaje šumiti oluja željeza 
i vatre, ni danju ni noću. Zemlja se trese od dolaska teških vlakova 
natovarenih ugljenom i željeznom rudačom, koji na stotine i stotine 
nahrupljuju neprestano, sa svih strana uz obale rieke Allegheny i 
Monongahela, što no se u toj kotlini spajaju te sačinjavaju rieku Ohio, 
koja se na 1200 kilometara daljine ulieva u Mississipi. Na vlakovima 
neprestano zvone zvona, kao kosti na repu grozovitog krotala, upozo- 
rujuć ljude, da dolazi pogibelj. A ta zvona, što no neprestano brencaju, 
imadu u noći neki turobni glas, kao da zvone na sprovod. I zvone 
na sprovod, jer ne progje dan, da koje ljudsko tielo ne ostane zgnje- 
čeno megju vagonima, na tračnicama. Kao da nije dosta željeznica, 
električni tramwayi podrmavaju svaki čas ulicom i prozorima, dok 
tisuće i tisuće željeznih mahina, svih mogućih vrsti i svrha, najdaj- 
dalskija otkrića ljudskoga uma, stenju, uzdišu, škriplju biesno, tu- 
galjivo, srdito, žalobno, sopoću, drhću, a čkrki škriplju, paranci škr- 
gutaju, vitlovi psiču, zviždalice zvižgju sa svih strana; gtohoću grede 
željeza i zazveče u sto raznih glasova, kad ih bacaju s kola, ili nato- 
varivaju. Koncerat paklene nekakve glazbe, veskovi svih mogućih 
gvozdušina, što no se sukobljuju, krešu, ko mačevi u gromnoj bitci, 
šume neprestano zrakom, a u toj hadskoj orljavi čuje se ritmičko 
padanje onog ogromnog kladiva, ko da prodire iz ždriela Etne, i zuji, 
tutnji, šumi, poput pratnje kontrabasa u nekakvoj simfoniji, uglaz- 
bljenoj od samog Lucifera. 

Kad hoću da se prošetam po Pittsburgu, da vidim grad, tvornice, 
promet, dosta mi je potruditi se do Pavlinčeva saloona, ili do Skri- 
vanićeve banke, pa ću naći sigurno svoga najboljega vogju, Mužinu. 
On ima i svoju vlastitu pisarnu, ali ko hoće da ga nagje, tamo neka 
ga ne traži, jer je on od onih ljudi, kojemu svoja kuća smrdi, te ga 
valja drugdje naći i odvući ga kući, ako se od njega treba kakav 
posao. 

Odmah prvog dana što stigoh u Pittsburg, poveo me je on na 
mjesto, gdje je znao, da ću biti zadivljen veličajnošću dojma, a to 
je na jedan od onih desetak mostova prebačenih preko rieke Allegheny. 
Prizor je doista u svojoj divljoj, hadskoj grozoti čaroban, romantičan, 
kao najobornije gudure i ždriela u visokim planinama Bosne, kao 
ždrielo Neretve, ili Vrbasa; kao gudura i vodopad Gubavica, na Ce- 
tini, kod Zadvarja. Nisu naokolo doduše ni tako visoke gore, ni tako 
oborne klisure; ali šum, tutanj, grmljavina mahina, naliči buci vodo- 
pada Gubavice. Rieka Allegheny nosi ogromne sante razbivenog leda, 
i unatoč ledu bezbroj parobroda, što no vuku ogromne maone, pune 

željezne rudače, ugljena, vapna, željeznih motka, tračnica itd. Nu 
pravo čudo i originalnost prizora ne sastoji u svemu tome, jer nešto 
slična vidjeh i na rieci Hudson kod New- Yorka, a možeš vidjeti i u 
velikim evropejskim lukama. Divota je u prizoru, koji se niže uz obronke 
gora na drugoj strani, gdje su nanizane tvornica do tvornice, talionica 
do talionice, dimnjak do dimnjaka. Ne možeš ih prebrojiti; diž i se 
kao pakleni gorostasi put mrkoga neba, i svaki od njih suklja razli- 
čiti dim u oblake, a iz dima se vitla svrdlovito plamen kroz mrke čagje. 
Iz jednoga dimnjaka se izmotavaju hršumi dima, biela ko pozlaćena 
jutarnja magla, što no teče strujom kakve rieke. Drugi suce mave 
plamenove u vrtlozima modroga dima. Treći je plavetan ko najkfistal- 
niji indigo jadranskih nebesa, nad Biokovom; četvrti ljubičast, ko 
dalmatinski otoci u zapadu sunca, peti bakrenozelenkast, ko oblaci 
nad morem u zapadu, kada prieti južina ili oluja; šesti žut i pozlaćen, 
ko vrhovi planina, prije nego zoru potjera sunce; sedmi japren, ko 
jame rastaljena željeza u talionicama Pittsburga, pa ti se čini, da je 
peć eksplodovala, i bacila ko vulkan rastaljenu masu kroz dimnjak 
u nebesa. Sve moguće boje svrdlaju iz nebrojenih dimnjaka u vazduh, 
a vjetar te svrdlove dima savija, mieša i ko najfiniji majstor boja 
udešava u najtanje prelaze i mješavine. Svi se ti dimovi u visini 
suču, vrtlože, spajaju u jednu olovnu masu, a plamenje i varnice 
se zalieću kad i kad u nju, kao bljeskovi kroz oblake u oluji. Ni- 
kaki požar najvećega grada, najšire prašume, ne bi mogao prikazati 
sliku tih mrkih željeznih crnih gorostasa, što no nepomični rigaju 
dim i vatru. Iza tih dimnjaka vide se visoke kuće, sky-skrapersi, zvo- 
nici pomilijonoga grada, kao kroz fantastičnu maglu, kao naslikani 
za kakvu kazališnu feeriju. 

Odtuda vodi me Mužina na vrh najvišeg Sky-Skrapera u Pitts- 
burgu. Ugjemo u jedan elevator i za nekoliko sekunda eto nas na 
vrhu, ne sjećam se, da li na dvajst i trećem ili na dvajest i četvrtom 
spratu. Izigjemo, nu od nikuda izgleda na grad, jer su svuda naokolo 
sobe i uredi. To Mužinu ne smeta; on zakuca na prva vrata, koja 
mu se pridese i ugje, a ja za njim. Sreća baš hoće da smo ušli u kli- 
matičnu i meteorološku postaju Pittsburga, odkuda puca slobodan 
vidik na sve strane, najljepši što ga se u Pittsburgu može uživati. 
Upravitelj, videć da sam stranac i putnik, neobično je Ijubezan i 
uslužan, daje mi sve moguće meteorološke podatke, karte klimatičnih 
promjena, tumači mi strojeve za opažanje, tlakomjere, idrometre 
itd. Sve to mene mnogo manje zanima, nego pogled na najveći 
viganj svieta, na tri rieke uvaljene megju gore, sa kojih se puše ti- 
suće dimnjaka, na more dima i plamenja, prema koj m su siromašne 
boje duge. Svod nebeski kao da je od zgusnuta dima i pepela, a dolje 
se čuje šum milijonskih veskova, kao žamor okeana u oluji. 

Sagjimo s visine i ostavimo površinu, da zagjemo u nutrinu, u 
tužnu dušu toga grada, izmučenu žegjom zlata i radom, začagjenu 

sebičnošću, ko i nebo nad njim dimom i pepelom. U trgovačkoj ko- 
mori dobićemo sve podatke rada i produkcije te grdne kovačnice; 
same tiskane brojke, od kojih se vrti mozak. Činovnici Ijubezno i 
usmeno kažu te brojke, ali ni mozak najizvornijeg, najčistokrvnijeg 
Židova, koji živi i sanja samo o brojkama, ne bavi se ničim drugim 
u životu, nego brojkama, ne bi mogao sve te ogromne šifre zapam- 
titi, a kamo li ja, koji sam više uvježbao mozak u promatranju ideja 
i slika. S toga ragje, sa zahvalnošću, uzmem jednu knjigu, iz koje 
crpim što ovgje nižem, jer danas bez brojka, bez statistike, nema 
znanja ni ekonomskog napretka. 

Pittsburg duguje svoj opstanak i procvat položaju, na kojem 
se nalazi, a to je jugo-zapadna strana Pennsilvanije, gdje se rieke 
Allegheny i Mononhaghela spajaju u Ohio. To je središte ogromnih 
pennsilvanskih ugljenika. Ugljen je roditelj Pittsburga, ugljen vuče 
željezo i druge kovine sa svih strana Amerike. 

Obrtni kapital Pittsburga računa se na 11 miljarda kruna. Svaki 
dan, što ugje, što izigje iz Pittsburga, promet iznosi do 800 natova- 
renih vlakova. Godimice iz okolice dolazi u Pittsburg željeznicama 
25 milijona tona ugljena, a po riekama 6 milijona tona. Sve to izgori 
ta titanska kovačnica. Osim toga uvažaju se ogromne količine ruda 
i petroleja, a izvaži se na milijone tona izragjenog željeza, ili ma- 
hina. 

Unatoč tom ogromnom potrošku ugljena, još ga se prevaža preko 
Pittsburga za druge krajeve u vriednosti od 120 milijona godišnje, 
a svake godine ta brojka raste. Ipak nema straha, da će se tlo brzo 
iscrpiti. Računa se, da ga rudnici u okolici imadu još za 700 godina 
i ako ga se na sve strane nesmiljeno vadi danju i noću i gori u ti- 
sućama i tisućama peći za pravljenje koksa. I proizvod petroleja je 
ogroman. Što željeznicama, što riekama izvaža ga se godimice iz 
Pittsburga do 40 milijona barila. 

Proizvod željeza i ocjeli najveći je na svietu. Tu je sjedište gla- 
sovitog ocjelnog trusta, tu njegov kralj Carnegie. Računa se da Sje- 
dinjene Države proizvagjaju godišnje preko 20 milijona tona željeza. 
Više od četvrtine otpada na sam Pittsburg, a u željezničkim trač- 
nicama i u ocjelnim gredicama trećina. 

U okolici grada danju i noću gore 24.000 peći za proizvagjanje 
koksa, koje daju 12 milijona tona, toliko da se može natovariti 600.000 
vagona. Većinom se Talijani pare oko peći, a ugljen kopaju i nato- 
vari vaju Hrvati i ostali Slaveni; isto tako i gotov koks. 

I vapno se pravi u ogromnim količinama, jer pennsilvanske 
planine imadu mnogo izvrsna vapnenca, a ugljen za gorivo je vrlo 
jeftin. Uslied svega toga, a osobito uslied savršenstva proizvodnih 
strojeva amerikanska željezna industrija već pieUzi okear, luče en- 
glesku industriju u samoj Engleskoj, a francesku u Franceskoj. Je- 
dina Njemačka još odolieva utakmici, jer je u njoj ručni posao još 

danas mnogo jeftiniji. Samo u proizvodu finih strojeva, kao što su 
automobili ne mogu Amerikanci voditi utakmice sa Francezima, jer 
ovi grade tačnije, čvršće i estetičnije. Pače i željezničke lokomotive, 
gragjene u Franceskoj i bolje su i jače i trajnije. Amerikanci se tome 
rugaju, jer kažu : zašto da dangubimo i da trošimo novac i umni 
napor za gradnju mahina, koje traju 20 godina, kada mi izumljivamo 
svaki čas nove, koje moraju brzo stare istisnuti iz prometa? 

Još ima i drugih proizvoda, koji povećaju bogatstvo Pittsburga. 
Baš na dvadeset koračaja od hrvatske crkve sv. Nikole nalazi se naj- 
veća tvornica konserva na svietu, ili mi bar tako kažu, jer je kod 
njih sve najveće i najbolje na svietu! U toj tvornici je zaposleno 
3000 radnika, a megju njima i mnogo Hrvata. U tvornici čepova 
zaposleno je 1200 radnika, a ta tvornica pretvori godišnje 10 mili- 
jona pluta u čepove i potplate. Tvornice stakla proizvagjaju 300.OOO 
kubičnih metara izragjene staklenine, polovicu cielog proizvoda Sje- 
dinjenih Država. 

Najglasovitije tvornice jesu Westinghouse, koja proizvagja elek- 
trične, pneumatične i hidraulične strojeve; pa onda Thompson, Ho- 
mestead, Duquesne, Jones, Laughlin, Keystone, Bridge. Zavirićemo 
u koju od tih tvornica, a sada još malo statističkih brojka. 

Great-Pittsburg, to jest Pittsburg sa Alleghenyem i drugim spo- 
jenim varošima imade preko 500.000 duša. Točne statistike ne znam, 
jer neki tvrde, da ima do 700.000 duša, pošto pučanstvo raste neobič- 
nom brzinom, te se računa, da je prirast pučanstva 120.000 svakih 
10 godina. G. 1901. potrošilo se je za gradnju kuća do 100 milijona 
kruna. Tramwaysko društvo utemeljeno je sa glavnicom od 25. mili- 
jona kruna a ima tisuću vagona i preko 4000 činovnika. Ti vagoni, 
ne računajuć željeznice, prenesu 150 milijona ljudi nagodinu. Poštarski 
prihod bez brzojava i telefona iznosi 5 milijona kruna. Bankovni 
promet je upravo basnovit, te jedva da zaostaje za onim New- Yorka, 
Chicaga i San Francisca. Sami radnici šalju na milijone i milijone 
dolara u Evropu. Od toga otpada i na našu domovinu liepa svotica. 
Nisu ni naši ljudi sve sami pijanci i bludnici. Ima ih koji se sjećaju 
svojih, koji se misle vratiti. Desio sam se više puta u subotu po podne 
u banci Zottia, ili u onoj Skrivanića, pa vidjeh, da ljudi dolaze i 
predaju, koji pet, koji deset, koji dvadeset i trideset dolara. Mnogi 
šalju novce i preko njemačke, te preko ostalih banaka. Malne u svim 
bankama našao sam po jednoga činovnika, koji zna hrvatski i ostale 
slavenske jezike. 

Kako su krvavo ti dolari zasluženi! Koliko ljudi koji dogjoše iz 
Like, iz Primorja, iz Zagorja, kršni ko klisure Velebita, a sada su 
blieda, mršava ruševina, unatoč mesu, dobrom kruhu, pivu i jeftinom 
sočivu! Da se ne reče, da sam gledao kroz bojadisane naoČare svoga 
rodoljublja, navesću što je pred dvie godine pisao u pariškom „Fi- 
garo" novinar Huret, koji je tu žalost na svoje oči vidio. Slično njemu 

pisao je^u „Tempsu" jedan od najboljih današnjih franceskih pisaca 
Paul Adam, koji se je ustavio u Pittsburgu, kad je išao na izložbu 
u St. Louis. Da bude manje sumnje o istinitosti onoga, što piše Huret, 
spomenuću, da ga je pratio glavom austrijski konsuo, kad je išao pro- 
matrati biedu naših ljudi, te mu je bio tumačem. Evo što kaže : 

„Ja sam posjetio siromašne predjele grada u društvu austrijskog 
konsula, koji mi je pokazivao uz obale rieka neke stare i rušne kuće- 
rine, gdje no stanuju u vazduhu, koji se neda disati, u memli pljes- 
navih duvara i bišavih dasaka tisuće Slavena, protjeranih iz svoje 
domovine od biede i nevolje, od neisplaćivanja obragjivanja polja. 
Oni dolaze ovgje da pogibaju u rudokopima, da se istroše u vatri ta- 
li jonica. Ne govore ni rieči engleski, a razumiju samo svoje materinsko 
narječje. Ostadoše malko divlji, te nas gledahu nekako nepouzdano. 
Lica njihove djece imagjahu nekakvu zemljanu boju, a oči umirućih. 
Mnogi od njih ne mogu da odole oštrini podneblja. U Pittsburgu i 
okolici živi preko 300.OOO Slavena, Slovaka, Hrvata itd. Prava nekakva 
mahnitost seljenja zarazila je ove narode, te ih tjera od domovine, 
a vuče ih meka od dva tri dolara nadnice na dan, kojima trust ocjeli 
plaća njihov teški rad. Ali njihov ustroj, već izmučen prijašnjim pat- 
njama, nezaštićen proti neprijaznoj studeni dugih zima, ne podnosi 
teški rad i mrazni vjetar. Brzo obole i umiru bez pomoći. 

— A bolnica.^ zar nema bolnica.^ — upitah konsula. 

— Ima biblijoteka, što ih utemeljuje g. Carnegie, gdje se čita na 
pročelju: Free to people (slobodan ulaz narodu); ali u gradu 
ocjelnog trusta, koji dobiva 700 godišnjih milijona franaka, nema 
bolnica, nego za plaću ... Nema besplatnih bolnica . . . Biće skoro 
i toga". 

Tako austrijski konsuo franceskom novinaru; nu nije mi poznato, 
da bi slao takva izviešća svojoj vladi, ni da bi vlada zapriečivala pustu 
seobu naroda u taj jaz smrti. Vlada dapače olakoćuje seobu svim 
mogućim sredstvima, i daje potpore parobrodarskim društvima, koja 
vode gadniju trgovinu, od trgovine robija u prošlim viekovima. Vlada 
ne čini ništa proti agentima, koje ta društva raskorlatiše kao biesne 
pse, po našem narodu, da ga love i zavaravaju eldoradskim obećanjima, 
samo da dobiju masni postotak prevoznine. Vlada ništa ne čini, da za- 
prieči seobu, ali čini sve moguće, da zaprieči povratak. Daje putne li- 
stove mladićima, koji nisu još ovršili vojnu službu, ali ne pušta natrag 
bez prietnje teške tamnice, one koji se ne odazvaše na stavnji. Neka, 
neka seli listom hrvatski narod, neka ide u smrt, jer će tako lakši posao 
biti germanizaciji i magjarizaciji! 

Tako je govorio austrijski konsuo franceskom novinaru, nu nije 
mu rekao, što on radi, da poboljša stanje tih nesretnika, niti mu je 
pripoviedao, kako austrijski konsulati postupaju surovo sa našim 
narodom i kako.se u njima dolari baštinika pretvaraju u krune. 

Sam predsjednik Rcx)sevelt rekao je u svom znamenitom go- 
voru u senatu početkom prosinca 1905-, da evropejske vlade podupiru 
na svaki način seobu, te je istakao potrebu, da se prekomjernom use- 
Ijivanju stane na kraj. 



Zavirimo u tvornice. Putem se sve žuri, bori se da uhvati mjesta 
u tramwayu. Niko ne gleda nikoga u lice, svak ide zamišljen, zabrinut 
. . . kopaju mu dolari po glavi. Slavena ćeš odmah raspoznati od Ame- 
rikanca po tipu. Amerikanac imade lice oštro, košturinavo, uglaste 
laloke, tvrdu ogromnu obrijanu bradu, usko visoko čelo, nabrano, 
oči ocjelne, okrutne, ruke ko orlove čamprage, ko stvorene za grabež. 
Slavena ne trebam opisivati. Ostao je kaki je bio u domovini, samo 
što ga je pognuo, slomio rad, otupio whisky, ubila studen. Ruke su 
mu žuljave, ko nasagjene kurjim očima. 

Nema grada tako tmurna na svietu, kao što je Pittsburg, bilo da 
pogledaš u začagjena nebesa, bilo da pogledaš u zabrinuto lice pro- 
laznika, a kroz lice u njegovu dušu. Regbi da mu lebdi pred očima 
naporni trud što no ga čeka, mračna, bučna tvornica, u koju mu se 
valja zakopati, da iz nje iznese tri četiri dolara za obitelj. 

Pogjimo do talionica i tvornica željeza Homesteada i Thompsona. 
Prva ima četiri ogromne peći, druga jedanaest, nu obe su članovi trusta 
ocjeli, obe su, može se reći, isto poduzeće, te pozajmljuju jedna drugoj, 
u slučaju potrebe, surovi materijal. 

Dimnjaci tih peći, to su pravi ogromni tornjevi, visoki sto nogu, 
a široki u promjeru na podnožju 25 nogu. Kod svakog tornja nalaze 
se četiri peći, koje gore naravnim plinom, te daju vatru glavnom dim- 
njaku. Plin uvire u peći sa svih strana kroz željezne cievi u silnim 
količinama, te se čuva u velikim reservoirima u blizini. EX) samih 
peći sagradjen je u okrugu visok zid, preko kojega jure nebrojeni vla- 
kovi s ogromnim vagonima, punim željezne rudače, koksa i vapnenca. 
Vagoni, kako stignu, tako se iskrenu automatično. 

Da se napune visoke peći, mali vagončići voze do na vrh tornja 
po tračnicama koks i vapnenac, te ga bacaju u go/uće ždrielo, a ne 
vidiš ruke ni sile, koja ih vodi. Svaka četiri sata valja tako nakrcati 
peći i svaka četiri sata peć izlije rastaljeni materijal u za to sagra- 
gjene kotline. Za svaku tonu željeza treba uvaliti u peć 1 tonu i 75 
rudače, dvie tone koksa i po tone vapnenca. Jedna takva peć pro- 
izvagja na dan 800 tona željeza, iliti 206.650 tona na godinu. 

Čitavi vlakovi kotlova, napunjenih rastaljenim željezom, jure 
proizvagjajuć paklenu toplinu prama Bessemerovim strojevima, koji 
će željezo pretvoriti u ocjel. Drugi vlakovi nose blokove rastaljena 
željeza, još u kalupima, visokim metar i po, a debelima malne metar, 
da ih još jednom dadu prekuhati, prije nego će ih sasjeći na ploče. 



^^ 



EX) visokih dimnjaka diže se zgrada u kojoj su poredane peći, 
gdje se otočuje rastaljeno željezo. Pred svakom peći, u kojoj ^se vidi 
narančasti usijani materijal, stoji po jedan ogromni željezni^^kotao, 
u koji teče željezo plamenim slapom. Vrućina je nesnosna, aj^ljudi, 
koji rade imadu na licu krabulju od kože i modre naočare, da ih žar 
vrele tekućine ne opari po licu i ne osliepi. Oni bacaju u peći ugljena 
i manganeza, u potrebnom razmjeru, da željezo, kad se ohladi dobije 
potrebne vrline, to jest tvrdoću i uvijavost ocjeli. Japreno crvenilo 
tada poprima boju sljezovog cvieta, pak se zasjaji ko srebreno zrcalo, 
i napokon zarumeni ko ruža. 

Kada je taj posao dovršen i kotlovi napunjeni, približi se, tekuć 
po željeznim tračnicama, ogroman stroj, visok petnaest metara, kojim 
ravna jedan čovjek. Tada stroj okrene svoju silnu polugu, ili bolje 
ruku, jer radi vješto kao ljudska ruka, pa uhvati sa dvie kvake kotao 
za uši, podigne ga lagano, nagne ga nad poredane kalupe, te ih na- 
lieva do vrha. Kotao kad je pun teži 150.000 kilograma, a mahina ga 
diže i naginje, ko za šalu, i ni da bi kapi pre ila preko kalupa! 

U drugoj bližnjoj ogromnoj dvorani poredani su željezni blo- 
kovi, jur prekuhani, kako rekosmo i gotovi, da budu sasiečeni na 
ploče, a još su crveni, još ih živa vatra probiva do srčike. U dvorani 
nema nego vrlo malo ljudi, a čuje se ipak zveka i žamor, ko da tisuće 
kladiva tuče po nakovnjima. Svaki čovjek stoji mučaljiv uz svoju 
mahinu, ni da bi se obazreo, kada ko ugje. I ovgje su peći poredane 
jedna do druge, a uzduž njih idu željezne tračnice, po kojima ide že- 
ljezni toranj sa ogromnom i snažnom rukom, uz koju stoji jedan čo- 
vjek, te njome ravna lagano, ko ruka učitelja rukom djeteta, kad 
ga uči pisati. Taj čovjek pritisne nekaki tipak, a mahina krene hitro, 
odjedared stane pred peći, na kojoj se otvore vrata, ko sama od sebe: 
Rekao bi, da je u tim kovnim stvorovima sviest i razum, te da se 
razumievaju znakovima, kao gluho-niemi. Netom se je peć otvorila, 
moraš okrenuti glavu na stranu, da ti vrućina ne izgori oči. U tren 
željezna ruka se spusti u peć, uhvati svojim užasnim prstima block 
usijana i prekuhana željeza, koji teži 7000 kila, izvuče ga, i postavi 
ga lagano na kolica, koja su u to doba automatično došla sa druge 
strane dvorane. Netom je blok postavljen, kolica se opet sama hitro 
vrate, te ga donesu do druge mahine, sa koje se opeta spušta željezna 
ruka, uhvati ga sa dva prsta, podigne ga u vis i položi ga u nekakav 
mlin, megju željezne valjke, koji će ga zgnječiti, ko smokvu i pretvo- 
riti u ploču. Megjutim ona prva mahina ide do druge peći i bez 
počinka nastavlja isti posao. U po sata tako se prigotovi 40 tona 
čelika. 

Mlin, koji gnječi blokove, dug je 50 metara, a pokreću ga dva 
stroja, koja razviju svaki po 1800 konjskih sila. Ta je mahina zapala 
milijun dolara. Netom usijani blok dogje megju željezne valjke, koji 
se okreću jedan prama drugome, ovi ga ščepaju i povuku megju se 

gromornim praskom, a taj prasak je povećan praskanjem soli, kojom 
se posiplje blok, da mu se digne kora, što no se razvija pritiskom onih 
valjaka. Valjci ga nekoliko puta stisnu megju se, te svaki put postaje 
tanji, a neka nevidljiva ruka okreće ga i tura ga ponovno megju 
njih. Kada su ovi valjci dovršili svoj posao, predaju blok drugima, 
koji ga još više splošte, a ovi trećima, sve s nepogriešivom tačnošću, 
kao da se valjci megju sobom razumiju. U nekoliko minuta blok, 
koji je bio dug metar i po, postane dugačak 20 metara, a širok tri četiri 
metra. Ova ploča, rumena ko jagoda, na koncu posklizne po drugim 
valjcima, te je druge mahine vuku u mjesto za hlagjenje. 

Na toj ogromnoj mahini radi jedan sam čovjek, sakriven u kuli 
po sredini, koji igra samo tipkama, ko glasovirom, da pokreće razne 
dielove gigantskoga stroja. On i ono par njegovih drugova, na drugim 
strojevima, obavljaju posao, za koji bi bilo potrebno nekoliko tisuća 
ljudi, da rade bez strojeva, po starim metodama. 

Sa ovom mahinom nije još svršeno. Ima i drugih još zaplete- 
nijih, većih, koje se kreću nevjerojatnom brzinom okolo peći, vade 
željezne daske, blokove, prevrću ih, okreću ih, ko da se s njima igraju, 
prenose iz peći u peći, okreću svoje željezne ruke, ko prestidigitateri, 
vrte se ko živa tjelesa, kano da imadu u sebi živce i mišice, kroz koje 
teče struja volje vogjena razumom, a razum je negdje gori sakriven 
u tornjiću, ko u ogromnoj lubanji. Ipak sa tim čudovištima Amerikanci 
nisu zadovoljni, jer da te mahine gube u nekim kretnjama po neko- 
liko sekunda, što čini na dan po nekoliko minuta, na godinu po neko- 
liko sati; kao da nisu zadovoljni, što su posao nekoliko tisuća ljudi 
sveli na tri četiri čovjeka ! S toga prave nacrte za nove strojeve, koji 
će stojati milijune, ali će se isplatiti, jer će prištediti na vremenu! 
Makar što govorili ekonomi, meni se čini, da ipak mahina otimlje 
u nogom radniku zalogaj, osobito u naše nesregjeno doba, kada se 
svak napinje da obrete koju novu mahinu, da si*osjegura na nju pa- 
tenat, u doba, kada se toliki kapitali bacaju na kocku, samo jer se 
želi silno ih povećati i to u što kraće vrieme; a osobito u Americi. 
U tom pogledu Amerikanci nemaju takmaca. Je li jedan stekao sto 
tisuća dolara, ili i manju svotu, on će ju bez dugog razmišljanja 
baciti u koju špekulaciju, da u nekoliko godina postane milijoner, 
ili da sve izgubi. Devedeset posto ih propane, a deset ih uspije; to 
je dosta, da svakomu dade smionosti. Je li jednom propao, počeće 
raditi iz nova i mučiti se na stari, spori, ali sigurni način, da dogje 
do kapitala, pa će ga opeta staviti na kocku u kakvom poduzeću. 
Ta vidio je, da su često uspjeli ljudi srednjeg talenta, pače nikakvoga. 
Ima u Americi milij nera, koji nemaju više naobrazbe od najpro- 
stijeg radnika. 

To neprestano otkrivanje novih mahina, koje zaposle nekoliko 
ljudi, gdje ih je prije trebalo na stotine, i koje i samom mahinisti 
skrate brigu umovanja i oduzimlju mogućnost pokazati više vje- 

štine i umjetnosti u radu, kvari ravnovjesje u ljudskom društvu, jer 
dolazi nenadano, a nema vremena, da se otkriju nova polja rada, 
nova vrela zarade za one, kojima je mahina otela posao. U Ame- 
rici naročito niko se ne brine za to, da li radnici imadu posla ili ne. 
Kapitalistu leži pred očima jedino usavršiti srestva obrtnih eksploa- 
tacija i prirodnih bogatstva, a skratiti što je moguće više vrieme 
i umanjiti broj radnih ruku. Te su dvie stvari najskuplje, jer prosti 
gragjevni materijal priroda daje u obilju. 

U tvornicama Homestead zaposleno je oko 8000 radnika, nekad 
više, nekad manje. Za proizvesti što te tvornice proizvagjaju pred 
sto godina bilo bi trebalo najmanje 100.000 radnika, ili bolje majstora. 
Danas majstora više i nema. Majstor je samo inžinir, a tehnik, koji 
ravna mahinom i sam je mahina, u toliko bolja od prostog radnika, 
u koliko se hoće nešto pameti za poznavati ono zapleteno orugje 
kojim se radi. Ogromno mnoštvo radnika tjera najprostij posao, za 
koji ne treba nikakva znanja ni umienja. 

Thompsonove tvornice su još i veće, a bave se u glavnom gra- 
gjom tračnica. Ovgje ima jedanaest ogromnih talionica. Mahine su 
posve slične onima Homesteada, s razlikom, da su valjci, koji stiska- 
vaju željezo drugačiji, jer trebaju proizvesti drugi oblik željeza. Kaže 
se, da na tim mahinama jedan radnik u jedan dan može sagraditi 
kilometar tračnica dužine. U jedan dan Thompsonove tvornice sa- 
grade 6000 tračnica. Ako se uzme, da je svaka tračnica duga 10 me 
tara, tada tvornice izrade 60 kilometara željeznih tračnica, a pošto 
se mora za svaki željezni put postaviti dvostruke tračnice, to izrade 
30 kilometara puta na dan. Promatrajuć brzinu, kojom se mahine 
kreću, prenašaju rastaljeno željezo i blokove, na nebrojena kola, 
koja neprestano teku, onda vrtnjavu vitlova i kotača na mahinama, 
koje vruće željezo gnječe i pretvaraju u tračnice, čovjeka hvata vrto- 
glavica, što no se povećava paklenom bukom i zvekom blokova, stis- 
nutih megju željezne tačke. Jedno samo kladivo u tvornici Home- 
stead imade 125.000 kilograma sile. To će biti onaj ritmički kontrabas, 
o kojem već pisah, koji prati tu hadsku buku i danju i noću i čiji 
se duboki zvuk rasprostire na sve strane grada. 

Kada su tračnice gotove, kada ih je titanska pila prepilila, ili bolje 
presjekla, uviek u istoj duzini, matematičnom nepogrješivom sigur- 
nošću, drugi stroj ih hvata i stavlja na kola, koja ih vode na polje, 
da se ohlade. Još su tako vruće, da zrak oko njih drhće, ko u zra- 
kama najžešćeg Ijetnjeg sunca, a u noći lete iz njih varnice, ko mili- 
joni kriesnica. Čim se ohlade, odmah ih natovarivaju na željezna kola ; 
ova, dakako, imadu svoje tračnice do svake tvornice i odmah kreću 
prama mjestu, iz kojeg je došla naručba. Isto tako i surovi materijal 
dolazi iz najdaljih strana Amerike baš do u same tvornice, tako rekuć 
do samih peći. Trustaši imadu svoje vlastite željezne puteve, te im 
niko ne može udarati cienu za prevoz surovina, ili već gotovog obrtnog 

proizvoda. Iz željeznih rudokopa u Ely-u, na najsjevernijoj točki 
Sjedinjenih Država, uz samu Canadu tik do Lake Superior, Carnegie 
i drugovi prevoze rudaču na svojini vlastitim kolima i tračnicama. 

Sve su Pittsburške tvornice i talionice željezne svezane u gla- 
sovitom trustu, kojemu stoji na čelu Carnegie, kralj željeza. Ovim 
republikancima nije mrsko, da ih se nazivlje kraljem, pa bilo makar 
i željeza, ili čak i petroleja, kao Rockefeller. Jedino tvornice Jones 
Laughlin ne htjedoše stupiti u trust, unatoč što im je trust za to nudio 
nekoliko stotina milijona dolara. Oni se ne poboiaše njegovog željeznog 
veličanstva Carnegia i ne dadoše se zamamiti od pustih milijona 
trustaša, te ostadoše o sebi; nu ne da zaprieče bezdušni monopol 
— sačuvaj Bog, taka nježna čuvstva ne cvjetaju u tvrdim ameri- 
kanskim srcima! — nego jer imadu svoje vlastite rudnike ugljena, 
željeza, vapnenca itd., i svoje vlastite nebrojene peći koksa, pa se 
ne boje utakmice. 

Suvišno je i kazati, da u svim tim gorostasnim kovačnicama 
naši ljudi nisu zaposleni kod mahina, već obavljaju najjednostavnije, 
ali i najteže poslove. Natovarivaju kola gotovim materijalom, od- 
voze ostatke, što ih u gromadnim masama rigaju peći, kano vulkani 
žaranu lavu, na polje, itd. Ali većina ih nije tu na božjem zraku, — 
i ako po užasnoj klimi vražjem — nego u dubinama rudnika, gdje 
im memla svojom vlagom ispija kosti i mišice. 

Amerikansko željezo nije dobro, kao ono što no ga prave evro- 
pejske tvornice Creuzot, Saint-Ch mond, Rive-de-Gier, Krupp, Man- 
chester itd. Ne da ne bi i Amerikanci mogli proizvadjati isto tako 
dobro željezo i ociel, nego neće. Njima je glavno proizvagjati ogromnu 
kolikoću, a ne pitaju kakva je vrst, ni koliko će trajati. Za to i bacaju 
u peći, u tako ogromnom nerazmjeru prama željeznoj rudači, koks, 
koji dobivaju mnogo jeftinije. Amerikansko željezo na zraku brzo 
rgja i troši se kao gnjilo drvo. A ipak je Rusija naručivala malne 
sve oklope za ratne brodove kod Carnegia, pa se još ljudi čude što 
su ih japanska taneta tako lako probijala! Taj Carnegie, ili ti njegovo 
veličanstvo kralj željeza, uživa u cielom svietu glas Mecenata, jer 
se svaki čas čita, da je dao milijon dolara za javnu biblijoteku u ovom 
gradu, 500.000 u onom drugom itd. Uza sve to njegovi milijoni ne- 
prestano rastu ; a kada hoće da mu se isplati trošak za kakvu biblijo- 
teku, onda jednostavno snizi za par centi nadnicu radnika za neko- 
liko dana, ili za mjesec, pa dobije dvostruko. Ko ima novaca može 
i bez svoga troška biti dobrotvor čovječanstva i slavan čovjek; a 
ko ga nema, ma što uradio za čovječanstvo, niko mu neće biti haran, 
bar u doba dok živi. 



100 



X. 



Blato na ulicama. — Amerikanski gradovi slični jedan drugomu, ko jaje jajetu. — 
Jednolične, trome gragjevine. — Aristokratske kuće. — Market. — Svakovrsno 
voće, povrće, divljač. — Ogromni purani. — Jedna žaba dosta za večeru. — 
Skupoća povrća. — Jeftinoća mesa. — Pittsburška kasapnica. — Moj okretni 
i neumorni, uslužni Mentor Mužina. — Posjet kod senatora Charles Muelh- 
bronner-a. — Procvat amerikanske trgovine i obrta, naročito poljodjelstva. — 

— Kako govore brojke. — Monroeva doktrina i novi amerikanski imperijalizam. 

— Pizma Amerikanaca na Njemačku. — Jakost ratne mornarice. — Borba 
izmegju republikanaca i demokrata jenjava. — Kopnena vojska. — Teškoća 
ekvipovanja ratnih lagja mornarima. — Ogromni ratni proračun. — Osnove 

za budućnost. — Plaća amerikanskih senatora. — Podmitljivost. 

Zimi Pittsburg doista nije liep grad, ni ugodno boravište. Ljeti će 
biti bolje, jer je pregjel bregovit i zašumljen, a biće manje blata po 
ulicama, i ako ne manje dima i čagja. Zimi, osim što zima na 
ulici ubija, puti su skoro neprolazni od blata i sniega. Ma kako ljuta 
zima bila, opet putevi nisu bez blata, jer pusta kolija satire snieg i 
pretvra ga u neku crnu blatnu smjesu, u koju zapadaš do preko čla- 
naka. Tomu će biti uzrokom i to što se svi podrumi tople, jer se u 
svima stanuje, ili radi, a kroz nekakve otvore na ulicama uviek hlapi 
para, valjda odušak boilera. Ulice se nikada ne čiste, pa makar zameo 
snieg i vrata. Tako je u Pittsburgu, tako u svim gradovima Amerike. 
Nu nigdje ne vidih toliko blata, koliko u St. Louisu, premda se Pitts- 
burg i Chicago natječu s njime za prvenstvo. 

Neću potanko opisivati Pittsburga, ni drugih amerikanskih gra- 
dova, jer su svi slični. Dosta je opis New- Yorka. Kakav je on, taki su 
u manjoj mjeri i ostali. U središtu Sky-Skrapersi, koji su to viši, gdje 
je više trgovačkog posla, a padaju prama periferiji, te se snizuju na 
kuće od tri četiri kata, a napokon na dvokatnice i jednokatnice, koje 
se prelievaju u nedogleno more. Ulice svuda imadu brojeve, a isto 
tako i avenue, a rietko kada imena. Kroz glavne ide tramway, svuda 
od prilike isti, i uz istu cienu od pet centi, za koje se može dobiti i t r a n- 
s f e r, to jest kartu za preći na druga kola, ako te ona, u koja si ušao, 

ne vode ravno k cilju. Traniwayi su uviek i svuda puni, i uviek je jagma 
i guranje za naći mjesta. 

U svakom gradu ima i nekoliko ulica, gdje imadu svoje kuće bo- 
gataši. Te su kuće raskošno gragjene od kamenja i mramorja u svim 
mogućim stilovima, a prevlagjuje neka vrst tromog amerikanskog 
baroka, koji daje kućama više biljeg tvrdalja, nego običnog stana. 
Sve velike banke imadu svoje Sky-Skrapers, u kojima se nije pazilo 
na štednju mramorja, ali ni na estetski raspored toga kamenja. Glavno 
je da se može reći : sve je od mramora ! Gradilišta su u središtima gra- 
dova svuda basnovito skupa, malne kao u New- Yorku. Za jednu staru 
crkvu daje se po dva tri milijona dolara, da se na njezinom mjestu uz- 
mogne podići Sky-Skra er. U Pittsburgu i sam pennsilvanski kolodvor 
ima deset, dvanaest spratova. Po svuda je naći javne biblioteke, sa- 
gragjene za općinstvo od kakva bogataša, obično vrlo raskošno. Car- 
negieva biblioteka u Alleghenyu gragjena je ko kakva tvrgjava, čvršće 
nego Palazzo Pitti, a u nutrini je sva obložena mramorjem i mozai- 
cima. Prave umjetnosti ne trebamo tražiti. Ne bi odgovarala trgo- 
vačkom duhu te ogromne kovačnice. 

Zani ivo je u amerikanskim gradovima posjetiti tako zvani 
M a r k e t, ili ti dvoranu gdje se može nabaviti svako moguće jestivo. 
Ima ih u velikim gradovima po više, a glavni negdje po sredini. Tu ćeš 
naći svega što ti srce zaželi, da bi i najf antastičnij j noseću ženu mogao 
zadovoljiti, bez straha da se na licu djeteta, što će ga roditi, pokaže 
njezina želja i ostavi mu vječni pečat ružne majčine pohlepe, kao re- 
cimo komad praseće kože. 

Sve moguće zelenje i voće što raste u Kalifomiji, u Floridi, u 
Louisiani, u Texasu, naći ćeš u marketu. Vani led okiva zemlju i vode, 
a tu unutri ima svježih pasuljevih i bobovih mohunja, smokava, tre- 
šanja, ananasa, najrazličitije vrsti banana, naranača, jabuka, tikava, 
kupusa, cvjetnoglavoga kupusa, melancana, dinja, pipuna, breskava, 
prasaka, krušaka velikih ko tikva, grožgj^ žuta, crna, rumena, ja- 
goda, lješnjaka, amerikanskih svakovrsnih oraha, gljiva itd. 

Tu je svakake divljači, od fazana, do prepelice, od jelena do zeca. 
Srne su dva puta veće nego naše, a zečevi su za po našega. Ali za to 
Amerika goji ogromne purane, ti su bez pretjerivanja kao ovnovi. 
A žabe ! Jednom ih je, u korizmi, dao pripremiti nekoliko dr. Lauš 
za gostove. Svaki batak, ko batak od odrasla pileta ! Po sačmi što 
mi je zapela za zube uvigjeh, da te žabe negdje u močvarama rlodnoga 
Texasa, ili Arizone, ubiju iz pušaka. Jedna žaba d sta za večeru ! 

U marketima je i mesarnica. Meso se prodaje na pločama od mra- 
mora, koje se neprestano peru, a ima ga svake vrsti i svake ciene. Div- 
ljač, voće, i zelenje, vrlo su skupi, nu meso je jeftinije nego u Evropi, 
jer puste poljane Arkansasa i Texasa hrane toliko krda, da ih ni og- 
romne kasapnice, kakva je ona u Chicagu, najveća na svietu, ne mogu 
zatući, ni amerikanski proždrljivost pojesti. Svaki dan dolaze vla- 

kovi iz južnih krajeva, dieleći po sjevernim gradovima friško zelenje 
i voće ; a na tisuće vlakova prevažaju marvu za kasapnice. I Pitts- 
burška kasapnica slovi megju prvima. Vidio sam uvagjati u nju ne- 
pregledne vagone pune svinja, ovnova i volova. Mužina me je htio 
povesti, da vidim kasapljenje i prigotavljanje mesa za mesarnice, za 
izvoz i za soljenje; ali meni se nije htjelo ući u taj užas, iz kojega iz- 
vire rieka krvi i nečisti jadne marve, što no se sve slieva u rieku Al- 
legheny. 

Moj Mentor me uvuče svuda gdje želim, s najvećom lakoćom, a 
više puta gdje i ne želim. Nije ostalo hrvatskog saloona, ni dućana, gdje 
on nije sa mnom povirio. To koristi za upoznavanje ljudi i života, 
ali kad udješ u kakav saloon, moraš piti, nema isprike ! A Mužina ne 
pušta, da ja išta plaćam, pa mi je neugodno. Ništa za to što je mogao 
biti već davno bogat, jer ono što je mogao nije, i neće ; ili ja ne poz- 
najem ljude, ko ni diete od pet godina. Quanti piglia tanti 
m a z z a ! Je li Zdravko jutros zaslužio pet dolara za kakvi spis, ili 
što je bio tumačem na sudu, banke mu se vrte po rukama, da ih svak 
vidi ; no do u večer ih već ne vidi niko, a najmanje on. 

— „Čuješ, reče tni jednom Mužina, hoćeš li da te povedem k jed- 
nom senatoru ? To će biti za te zanimivo, govoriti sa jednim ameri- 
kanskim političarom." 

— „Pa hajdemo !" 1 krenusmo. 

Nije to mala stvar biti senator u Americi. Dolnja i gornja kuća 
svake pojedine države biraju zajedno samo po dva senatora, koji se 
sastaju u zajedničkom senatu u Washingtonu, dočim se zastupnici u 
zajednički sabor (House of Representativs) biraju direktno po kota- 
rima raznih država. Gustavu Sjedinjenih Država neću govoriti, jer ga 
svak može lako naći u bilo kojem leksikonu. Svakako čast senatora 
je velika, i zapane tek najodabranije ljude, dakle osoba sa kojom ću 
govoriti nije ko mu drago, naročito kad zastupa u senatu Fen sil- 
vaniju. 

Progjosmo nekim nuzgrednim ulicama i eto nas na uglu, gdje je 
nekakav dućan jestiva. Mužina unutra, a ja za njim kroz vreće ku- 
pusa, fažola, krumpira itd. U dnu dućana je malena pisama odieljena 
staklenom ogradom od brašna, šećera i kukuruza. U pisarni su dva 
gospodina, to jest senator i njegov pisar. Ravnaju nekakve račune. 
Mužina se već sa senatorom poznaje, pa me predstavlja, a senator se 
Ijubezno dignu, te mi ponudi cigaru. To se već u Americi samo po sebi 
razumije. Ja počeh pitati senatora štogod o politici vanjskoj i nutar- 
njoj, moleći ga, da govori polagano, da ga uzmognem razumiti. On 
mi govori, dakako, o Sjedinjenim Državama, kao o najboljoj i najja- 
čoj državi na svietu. Hvali procvat obrta i trgovine, te poljodjelstva. 
Ističe utakmic i Amerike na svim tržištima svieta sa svim državama. 
Amerikanski obrt poplavljuje sviet, jedino mu još Njemačka odolieva 
i pravi pogibeljnu utakmicu. Nu u poljskim proizvodima ne može ni 

Njemačka Americi odolievati. U Berlinu, u Miinhenu se jede ameri- 
kanski kruh, amerikanski krumpir, jabuke itd. Vidim da senator naj- 
voli govoriti jabukama, o krumpiru itd. i valja priznati, da se u taj 
posao strukovno razumije. Njegov je dućan prilika velikog ameri- 
kanskog poljoproizvodnog tržišta. Kao što razumije u malenom svoj 
aposaoisvoju trgovinu, te ju tjera sa uspjehom, tako razumije i državnu. 
Stoga i jest senator Pennsilvanije najindustrijalnije države u Uniji. 

Mislim, da će zanimati čitatelje, ako im statističkim podatcima 
prikazem bilancu poljodjelskih proizvoda Sjedinjenih Država. Senator 
Muelhbronner me je uvjeravao, da ti proizvodi natkriljuju proizvod 
ciele Evrope, ako se izuzme Rusiju. . IDopalo mi je do ruku izviešće 
ministra poljodjelstva Wilsona, o proizvodnji god. 1905. Te godine 
vriedio je poljodjelski proizvod Sjedinjenih Država 6.415.000.000 do- 
lara, dakle oko trideset i dvie miljarde kruna. To je da 
stane mozak ! 

Te se je godine našlo 2,708.000.000 bušela kukuruza, u vriednosti 
od 605.000.000 dolara. Vriednost utrganog pamuka iznosi 575.000.000 
dolara. Pšenice je urodilo u vriednosti 525.000.000 dolara; ječma 
282.000.000; krumpira 138.OOO.OOO; duhana 92.000.000; sladora do- 
lara 52.000.000; riže 13.892.0OO. Prihod od mljekarstva dosegao je 
ogromnu svotu 665.000.000. Ostalo otpada na ine manje gospodarske 
prihode. Konji vriede 1,200.000.000; muli 250,000.000. Krava ima 
17.570.000 komada, a vriede 482,000.000. Drugih goveda ima glava 
43.669.000 u vriednosti od 662.000.000; prasaca oko 48,000.000 a vriede 
289.255.000 dolara. Sve to ne mogu potrošiti Sjedinjene Države, koje 
broje 83.000.000 ljudi, te izvažaju poljskih proizvoda na godinu do- 
lara 827.000.000. 

U Sjedinjenim Državama ima 1754 poljodjelskih (farmerskih) 
banaka, čije poslovne glavnice nadmašuju 2.000.000.000 dolara. 

Te brojke jasno govore poljodjelskom napretku Sjedinjenih 
Država, a i trgovini, jer njezin razvitak nije nego posljedica poljo- 
djelskog uspjeha. Nije dakle čudo da senator Muelhbronner govori s po- 
nosom svojoj domovini, u kojemu ima i zrno prezira prama Evropi. 

Vidi se, da je baš zaljubljen u svoju zemlju i državu. I njega je 
zahvatila megalomanija imperijalizma. Hvali Roosevelta, kao naj- 
mudrijeg državnika na svietu. Lagani uspjesi kubanskog i filipinskog 
rata razgoriše u Amerikancima želju za još većim pobjedama. Mon- 
roeva doktrina vriedi samo za Ameriku, nu očito je, da se Amerikanci 
ne odriču za to posjeda i u drugim pregjelima svieta. Afrika je jur po- 
dieljena, osim Maroka, gdje bi rado utjecali; nu za to je još čitav Ki- 
taj, a oni neće pustiti razdieliti zvier, bez da dobiju dobar komad. Za 
sada im ne treba teritorija, jer je i njihov slabo napučen, hu valja mi- 
sliti za budućnost. Pučanstvo Amerike, uslied silnog useljivanja, raste 
kao nigdje i nigda nijedno na svietu. Za pedesetak godina možda tre- 
baće se i oni iseljivati. Zahvatili su Filipine i mnoge manje otoke na 

Pacifiku, nu to je malo. U ostalom za sada je njima glavno naći koje 
veliko tržište za njihov obrt i poljske proizvode na Istoku. Rusija ne 
pušta slobodna vrata u Mančuriji, odveć je protekcijonistička država, 
a boje se kad dodje do diobe Kitaja, da ne zahvati sav Pečili. S toga su 
u rusko-japanskom ratu sve simpatije Amerikanaca na strani Japana. 
Ipak se neka zabrinutost opaža i na senatoru Charlesu Muelh- 
bronneru zbog japanskih pobjeda. Neke amerikanske novine već 
pišu da je ugrožen posjed Filipina, s toga valja povećati ratno bro- 
dovlje, biti prva država na moru. Tihi Okean se mora preobratiti u 
amerikansko more. Što prije valja dovršiti prosjek panamskog kanala, 
da u slučaju potrebe atlantičko brodovlje može brzo zadimiti put Pa- 
cifika, da ne bude trebalo, kao za španjolskog rata ploviti mjesece i 
mjesece oko južne Amerike, kao oklopnjača O r e g o n, koja je stigla, 
istom kad je rat bio dovršen. 

Sada, poslie bitke kod Cusime, Amerikanci će imati i više razloga, 
da se zabrinu za Filipine, a budućnost će pokazati, jesu li dobro radili, 
kad su tako rado potpisivali japanske zajmove, i toliko se veselili ne- 
srećama Rusije. 

U brzo se je pokazalo, da su uspjesi Japanaca proti Rusiji kobni 
i po Ameriku. Japan je postao tako prpošan i ponosit, da traži zado- 
voljštinu od Sjedinjenih Država, samo za to što u San Franciscu Ame- 
rikanci ne dozvoljavaju da japanska djeca sjede na istim školskim 
klupama sa njihovima. Groze se ratom i predsjednik Roosevelt je pri- 
siljen dati im brzu zadovoljštinu znamenitom izjavom koncem god. 
1906. Rat je otklonjen, ali samo privremeno. Danas Amerikanci gore 
bjesnijom mržnjom na Japance, nego i na same Niemce i osvetit će se 
prije ili kašnje. 

Ipak, regbi, da Amerikancima zadaje najviše brige Njemačka. 
Njemačko brodovlje zauzimlje danas treće mjesto, a gradi se tako brzo 
i s tolikom postojanošću, da će valjda skoro preteći i Francesku. To 
Amerikancima ne da mirno spavati, jer uslied njemačke utakmice sa 
amerikanskom željeznom industrijom, naročito u Kitaju, predvigjaju 
da bi moglo lako doći do sukoba. Ni naš senator ne može zatajiti pizme 
na Njemačku, dočim je nekadašnja mržnja na Englesku posve ishla- 
pila. Rat za oslobogjenje davno se je zaboravio, a danas ih veže najjača 
spona, isti jezik. Osim toga engleska trgovačka politika slobodnih 
vrata, ne zadaje im nikakove brige, i oni izvažaju svoje željezo i svoje 
žito i u samu Englesku. 

Njemačka naprotiv imade imperijalističkih namjera u samoj 
njihovoj kući, u Americi; jer Amerikanci, i ako pritajeno, smatraju 
svojim pravom proširiti Monroevu nauku i na Mexiko i na Južnu 
Ameriku. Sve to jednom mora pasti pod njihov protektorat. A gle, 
Njemačka je već svojom trgovinom poplavila sav Brazil, i Venezuelu; 
što više, stala ih je kolonizovati. Tamo danas ima ogromnih njemačkih 
naseobina, savršeno uregjenih. Napokon Niemci rade iz petnih žila. 

kako bi kupili danske Antille, a to znači dizati tvrgjave u njihovoj 
vlastitoj kući. Toga amerikanski monroevci — a to su svi — ne mogu 
dozvoliti, i to ne samo Njemačkoj, nego nijednoj evropejskoj državi. 
Kao što otjeraše Španjolce sa Kube, tako će u skoroj budućnosti mo- 
rati prtljati i ostali evropejci sa svih amerikanskih otoka i sa Gujana. 
Program je dakle velik, ali za sada su sretstva premalena. Oso- 
bito ratna mornarica ne odgovara još svojoj svrsi, i ako je jaka. Danas 
Sjedinjene Države imadu 12 oklopnjača, 2 oklopljena krstaša, 10 
oklopljenih monitora; 15 zaštićenih krstaša, 4 nezaštićena krstaša, 21 
topnjaču, 10 destroyera, 30 torpil jarka i nekoliko podmorskih lagja 
Hollandova sustava. Ali imade u gradnji desetak oklopnjača od 1 5 do 
16 tisuća tona, desetak krstaša od 13 do 15 tisuća tona, tri krstaša 
na po oklopljena, svaki po 10.000 tona, 6 zaštićenih krstaša, 6 des- 
troyera, 5 torpiljarka i nekoliko podmorskih lagja. Sve će to biti go- 
tovo i spremno za boj koncem god. 1906., a netom to bude dovršeno 
počeće se s novim programom i baciće se na kantire još gromadnije 
oklopnjače i krstaše. Do duše u senatu se opire stranka senatora Hale 
tim ogromnim troškovima za ratnu mornaricu, nu danas su i demokrati 
po cieloj Americi donekle se prilagodili imperijalističkoj politici, naro- 
čito poslie Venezuelskog pitanja. Borba izmegju demokrata i republi- 
kanaca je izgubila svoj žalac. Svak uvigja da današnja politika us- 
pieva i vodi ogromnu republiku k procvatu, te k uvaženju u cielom 
svietu. Demokrati i sami uvidiše da agitacija sa promjenom valute ne 
nalazi plodna tla; jedino što još podržava borbu to su trustovi, nu pošto 
ih predsjednik Roosevelt bar ne štiti, pače otvoreno pobija, to je i u 
tom pogledu borba izmegju demokrata i republikanaca blaža nego je 
bila. U kratko regbi da cielu Ameriku zahvaća imperijalistička mega- 
lomanija, pa i sami demokrati u srcu ne mrze bojnu slavu; poslie oku- 
pacije Filipina bore se mlitavo i puštaju da državne lagja ide svojim 
pravcem. Ne opiru se odvažno ni povećanju kopnene vojske, koja danas 
broji bliže 100.000 ljudi, ili bolje danguba. U kopnenu se vojsku vrlo 
rado upisuju sve amerikanske bezposlice, jer dobivaju izvrsnu hranu, 
krasno odielo i dolar na dan, a da baš ne zaslužuju po vojničku svoj 
kruh. Mnogo veće brige zadaje Amerikancima ekvipovanje ratnih 
lagja mornarima, jer je tu posao mnogo teži, pa se ljudi ne javljaju 
rado u tu službu, i ako ih državni agenti vabe zlatnim obećanjima. 
S toga su priseljeni primati svakoga, ko bio da bio, i ma gdje se rodio, 
i kojim jezikom govorio. Glavno je da nauči nešto malo engleski, da 
razumije zapovied. Na mornarici ima mješanije svih narodnosti, cr- 
naca, Kineza i Japaneza. Ovih je dapače do u zadnje doba bilo vrlo 
mnogo, te su u kubanskom ratu prošli ratnu školu i vatru mnogi od 
onih, koji su kašnje baratali topovima kod Cusime. Upravo rusko- 
japanksi rat prisiliće Amerikance da očiste svoje brodove od Japanaca, 
naročito, otkada je ono amerikanski admiral filipinskog brodovlja, 
posjetivši jednu japansku oklopnjaču, našao na njoj kao zapovjed- 

nika jednoga, koji je bio prije nekoliko godina njegov sluga na brodu!! 
Japanski špijoni se znadu u svašta pretvoriti! 

Danas amerikanska mornarica ima 35.000 mornara i 1300 ofi- 
cira. Koncem ove godine trebaće dvostruko oficira i još dvadesetak 
tisuća mornara, a otkle ih namamiti? To je jedna od najvećih briga 
amerikanskih imper jalista. 

Unatoč tome što je kopnena amerikanska vojska, razmjerno pra- 
ma evropejskim velevlastima vrlo malena, ratni proračun ne zaostaje 
nego samo za engleskim i ruskim. Proračun ratne mornarice iznosi 
preko 400 milijona kruna, a kopnene vojske isto toliko. Glavni teret 
otpada na mirovine, a taj iznosi 750 milijona kruna. Uzrok je tomu 
što još živi mnogo vojnika iz dobe gragjanskog rata. Amerikanci se 
tješe, da će za desetak godina svih tih nestati, te da će se mirovinski 
proračun znatno smanjiti, a oni će moći taj novac upotrebiti opeta 
za pojačanje vojske i ratnog brodovlja. Amerikanci ne daju mirovine 
nikakvom činovniku, osim vojniku. 

Povećanje kopnene vojske, koje izgleda na oko suvišno, potrebno 
je? Amerikancima, zbog njihovih tajnih namjera na Mexiko, na re- 
publike srednje i južne Amerike a eventualno i za kolonijalne ratove. 
Ta prije nekoliko mjeseci grozio se je predsjednik Venezuele Castro, 
ako i nema ratne mornarice, da će naoružati 50.000 ljudi, pa zaci 
s njima u srce Sjedinjenih Država, i oteti nekadašnje špa jolske 
države, • a uzda se da ga u tome Mexiko neće priečiti na pro- 
lazu, već da će ga pomoći, jer i u Mexiku bije ista špa jolska 
krv, a Yankey su jednaki neprijatelji svima. Amerikanski listovi 
su se smijali i rugali tim Castrovim grožnjama, nu za to drže ipak da 
je dobro imati jaku kopnenu vojsku. U slučaju rata sa Japanom, koji 
danas više niko u Americi ne drži nemogućim, unatoč upravo fana- 
tičnom japanofilstvu, ili bolje rusofobstvu, jer Japan postaje opasnim 
suparnikom ne samo oklopnjačama, nego obrtom i trgovinom, svak 
uvigja, da bi Sjedinjenim Državama bila potrebna i jaka kopnena 
vojska. Posacje na Filipinama moraće se i onako znatno pojačati. 
Eventualnost jednog poraza na moru, i iskrcanje japanske kopnene 
vojske u Kaliforniji susretoše amerikanske novine prezirnom ironi- 
jom. Ali . . . ali danas je sve moguće! Za taj nemogući slučaj uzdaju se 
Amerikanci u svoje dobrovoljce, koji bi se javili ne na tisuće, ko za 
kubanskog rata, nego na stotine tisuća, na milijone. Jest . . . dobro- 
voljaca se javlja uviek mnogo, kada se javljaju pobjede; ali kada do- 
laze glasovi porazima, bjegunci se pojavljuju na sve strane, a u dr- 
žavi grmi revolucija! 

Sve ovo nije mi dakako kazao senator, Muehlbronner, nego je mene 
zaniela politika, pa pobilježih općenite utiske što ih po Americi pri- 
mih. Kad je rieč o politici, neka se i ta zadaća letimice obavi. Senator 
Muehlbronner je najragje govorio o ekonomiji, o trgovačkoj i obrtnoj 
politici, a na koncu mi je darovao debelu knjigu o ustavu Pennsilvanije, 

te mi na njoj Ijubezno i svoje ime zapisao. Zahvalih srdačno i oprostih 
se sa tom novom vrsti Cincinata, koji ne ore, i ne kopa, već se bavi 
još mnogo nižim poslom, nego je poljodjelstvo, a to je trgovina. Svaki 
je posao pošten, kad ga se pošteno vodi, a meni je baš bilo drago vi- 
djeti trgovca krumpira i kupusa na tako odličnom mjestu, gdje su ne- 
kada sjedili samo baruni i grofovi u nekadašnjoj staroj Evropi. Na- 
pokon i ako senator Muehlbronner nije učio ni Sofokla, ni Tukidida, 
ni Horacija, ni Tacita, a možda ni Shakespearea, čini se mi, da sve to 
za političku ekonomiju nije baš ni potrebno, te da može više koristiti 
državi, ko zna u svojoj vlastitoj trgovini kupovati jeftino krumpire, 
a prodavati ih skupo, jer će znati lakše shvatiti i trgovinu na veliko 
megju državama. 

Kada opeta progjosmo izmegju vreća krumpira i kupusa, zapitah 
Mužinu, koliko dobiva jedan senator u Kaptolu, u bieloj kući, a on 
mi odgovori : Četiri pet tisuća dolara. Ali to je samo ono što dobiva 
od države, a što dobiva od trustaša od velikih trgovaca, to je posve 
drugi posao. To ide do stotine tisuća dolara. U Americi je sve venalno, 
bilo u držanim saborima, bilo u zajedničkom saboru (House of Re- 
presentativs) bilo u senatu, bilo na sudovima. 

— „Tout comme chez nous!" odvratih. 

— „A jok! varaš se — odvrati Mužina; nije sve ovgje kao i kod 
nas, jer se ovgje prodanci mnogo skuplje plaćaju, a opet se je to tako 
uobičajilo, da to niko ne smatra sramotom. 

— „Imaš pravo, jer ono što potroše amerikanski trustaši, da pod- 
mite jednoga senatora, dosta je austrijskoj vladi, da kupi cieli poljski 
klub, i još je k tome svak dužan ove ljude smatrati uzornim pošte- 
njacima. našim stipendistima ne treba ni govoriti, jer bi svu njihovu 
godišnju stipendiju u Pešti podmirio sa mitom potrebnim za jednoga 
senatora. 

XI. 

Moral Hrvata u Americi. — Puritanci. — Temperencleri. — Ouackeri. — Blue 
Laws. — K\ akerska strogost. — Moral temperenclera. — Pučlći uzgoj u Americi. 

— Jesu li potrebne hrvatske škole. — Moralna zapuštenost našeg naroda. — 
Mane i opačine. — Crnci i Talijani. — Crnogorci. — Razbojnik Milan Kova- 
čević. — Elektrotehnika u službi grabežnog umorstva. — Junačka smrt raz- 
bojnika. — Hrvatski prosti radnik elektrotehničar. — Žena ubila muža sjekirom. 

— Frivolnost amerikanskih novina. — Župnik Dr. Lauš ispovieda Anu Nova- 
ković poslie zločina paricidija. — Sudnica u Pittsburgu. — Morgue. — Užasni 
prizori ljudske ništetnosti. — Boarding-house, kotilo demoralizacije. — Stanje 
hrvatske žene u boarding-houseima. — Amerikanske tamnice. — Udobnost tamnica. 

— Crna svjedočba policajnog činovnika u Steeltonu o moralu Hrvata. — Pijanluk. 

— Savez proti alkoholizmu. — Keely Leagee. — Državni zavod za liečenje pija- 
naca u Foxboro. — Za naše pijance niko se ne brine. — Zlo shvaćena sloboda. — 

Amerikansko državljanstvo. — Koji se radnici vraćaju u domovinu? 

Vriedno je kazati štogod i o moralu naših ljudi u Americi, pače bi 
se to bilo moralo na prvome mjestu istaknuti ; no, pošto ovo 
djelo ne ima nikakvih namjera ni umišjjenja, da bude smatrano 
sustavnim i temeljitim djelom, već laganim čitanjem letimičnih opa- 
žanja; to ću kazati sve onako, kako mi dolazi u glavu, ne imajuć vre- 
mena, da djelo preradim i da svoj predmet sustavno poredim. 

Da se prosudi, kakvi su naši ljudi u Americi, ne smije se zabora- 
viti pitanje, kakvi su došli. Oni, koji štogod imadu i koji su uživali 
bolji uzgoj, ti ne ostavljaju domovinu, jer naš čovjek, bez ljute nužde, 
ne stavlja sreću na muke, ne kuša je, već je zadovoljan s malim. Ve- 
ćinom sele ljudi, koje rogjena gruda ne može hraniti, koji ne mogu 
plaćati poreza, koji ne poznaju škole, već su živjeli po planinama, 
pasući stado, siekući šume, orući livade, ili premećući kamenje dal- 
matinskog i hrvatskog primorja. U crkvu su malo zalazili, od popa 
malo naučili, ili jer je predaleko, ili jer se za njih nije brinuo. Osobito 
pravoslavni većinom su nepismeni, zapušteni od popa, od vlade, od 
ljudi i od Boga. Pop ih je naučio, da su Srbi, i to je sve. Osim 
zdravoga prirogjenog razuma nemaju nikakvog drugog znanja ni 
iskustva, koji bi im u životu mogao poslužiti. 

Vrlo su rietki oni, kojima je dodijalo svakidanje životarenje, 
pa odoše u sviet, da pokušaju sreću. Kod tih je volja razvijenija, 
um okretniji, ali na žalost i kod njih je sprema za životnu borbu 
vrlo malena. Nemaju obično ni trgovačkog, ni tehničkog znanja, a 
ono malo, što učiše po školama, sve je teoretski bez praktične vried- 
nosti. Gdjekoji se, hvala živom razumu našega naroda, brzo snagje, 
shvati amerikanski život, borbu za opstanak, grčevitu hlepnju za 
business i u malo godina može se takmiti sa urogjenim Ame- 
rikancem. Ti su biele muhe. 

Ogromna većina spada u prosto radničtvo, u ono radničtvo, od 
kojega se ne traži ni znanja, ni uma, već fizične sile. Gdjekoji, kad je 
prištedio i skucak o koju stotinu dolara, otvori dućančić, obično živeža, 
ili odiela za radnike, a trguje malne isključivo sa našim ljudima. Još 
više je onih, koji se posvete saloonerstvu, osobito u državama, gdje 
nisu na vladi kvakeri, ili puritanci. U takvim državama vrlo je teško 
dobiti dozvolu saloona, a u nekima, kao u Pen silvaniji, mora se 
dozvolu svake godine obnavljati. Za to se hoće poznavanje engleskog 
jezika i neki viši stepen uma i naobrazbe, jer nije šala morati svake 
godine podnieti inkviziciju kvakerskih temperenclera (temperance 
= društvo za umjerenost, koje ima mnogo svojih članova, pače često 
odlučnu rieč na upravi) i odgov rati na njihova pitanja i predbaci- 
vanja. Temperencleri su neumoljivo strogi, pa i ako, kako zlobni 
jezici kažu, nose uviek u žepu flašicu whiskya, ispituju upravo inkvi- 
zitorskim biesom, da li se je u kojemu saloonu ko opio, da li je bilo 
nereda, tučnjava, psovka; a naročito, da li je saloon svakog svetka 
bio zatvoren. Dokaže li se, da je salooner držao otvoren saloon preko 
stanovite ure u noći; a naročito kada ta ura zasieca u blagdan, taj 
je za uviek izgubio nadu, da će mu se dozvoliti otvoriti saloon. 

Sekta temperenclera potiče od Quackera, a Quackeri od Puri- 
tanaca. Kao što je poznato, puritansku sektu je ustrojio u Engleskoj 
Genfs, dignuvši se proti raskošju katoličkog svećenstva. Fox je išao i 
dalje, zabacivši svu katoličku historičku nauku, sve sakramente i 
obrede, ostavljajuć vjernicima samo Sveto Pismo i njegove najstro- 
ži je zakone. Ova sekta nije imala nikada mnogo piistaša, ali je ipak 
izazvala progonstva engleske vlade, te mnogi stadoše seliti u Ame- 
riku, gdje nagjoše valjana zaštitnika u Williamu Pennu, kojema je 
engleska vlada mnogo dugovala. Da se rieši tog duga, ona dozvoli 
Pennu, da uredi po svojoj volji quackersku općinu; i tako g. 1668. 
sa tom općinom on udari temelje državi Pennsilvaniji. Nešto prije 
toga otišla je u Ameriku četa quackera na glasovitoj lagji May- 
F 1 w e r (svibanjski cviet), bježeći od vladina progonstva. Ti se 
quackeri mogu smatrati utemeljiteljima Nove Engleske. Oni se dr- 
žahu strogo glasovitih quackerskih B 1 u e L a w s (modri zakoni), 
koji im dadoše snage podnositi sve muke i trude oko uregjenja nove 
domovine, te njeno oštro podneblje, boriti se, tako rekuć, danju 

i noću sa divljim zvierima i sa urogjenicima. Biće zanimivo donieti 
neke od tih zakona. 

„Zabranjeno je raditi, kuhati jela, spremati postelju, strići vlase, 
ili brijati se u nedjelju. 

„U nedjelju i ostale svečane dane ne smije muž poljubiti svoju 
ženu, ni žena svoje diete. 

„U nedjelju je zabranjeno jašiti, šetati se po perivojima ili drugdje; 
te se jedino dozvoljava poći skrušeno i sabrano u crkvu i iz nje se 
vratiti kući". 

S vremenom je quackerska strogost mnogo popustila, osobito 
poslie reforme Hicksa, početkom prošloga vieka ; ali ipak i danas 
imade dosta ekstra vagantnost i. Nigdje, na primjer, nije dozvoljeno 
otvoriti saloon, ili gostionu u blizini crkve ili škole. U nekim mjestima 
zabranjeno je u nedjelju smijati se, govoriti glasno na ulici, ili zviž- 
dati. To se može čitati i na plakatima, što ih gradsko zastupstvo 
daje priljepljivati. Ipak danas ne daju šibati ljude, koji bi se ogriešili 
te zabrane, kao što se je dogagjalo još početkom prošloga vieka. 
Osim šiba udarale su se kazne i u globama, a okorjele kršitelje za- 
tvaralo se je u tamnice. Ko nije došao redovito na bogomoljne sjed- 
nice kvakerske općine bio je kažnjen globom. Ko je pušio u nedjelju, 
isto tako, a ako je imao smionosti pokazati se i na ulici cigarom 
u zubima, globa je bila još viša. Zaručnici se nisu smjeli šetati ulicama, 
a najstrožije je bio kažnjen, komu bi se dokazalo, da je u nedjelju 
obavio koji ručni posao. 

U subotu poslie podne počeo bi počinak, a quacker bi se povukao 
u svoju kuću i tu cio dan poučavao svoju djecu u vjeri i moralu. 
Preko ciele nedjelje čitala se je u obitelji Biblija, osim u doba, kada 
bi se išlo u bogomolju, da se u skupu sa crkovnom općinom u du- 
bokom muku čeka, kad će se u kojemu pokazati nutarnja svje- 
tlost ili nadahnuće Duha Svetoga. Tada bi ovaj držao plameni go- 
vor, strašeći grješnike mukama pakla. Uzdisaji, jauk i lelek odmnie- 
vali bi mračnom bogomoljom, pretvarajuć biednim ljudima već ovaj 
sviet, i onako dosta paklen, u pravi pakao. 

Poslije nedjelje došle bi svakidanje muke krčenja šuma, oranja, 
kopanja, borba sa divljacima, koji su čekali u svakoj zasjedi svojim 
strielama i sjekirama. Ako se uzme, da oni koji ostaviše Vorkshire 
na May-Floweru nisu bili težaci, nego sinovi aristokratskih ili gra- 
gjanskih obitelji, koji nisu bili navikli ručnomu radu, onda će se bolje 
znati ocieniti njihovu herojsku muku u novom životu. Njihove žene 
ne bijahu navikle svojim bielim i mekanim rukama nikakvom poslu, 
a u novoj domovini su prisiljene pomagati muževima graditi kuće 
i crkve, donositi kreč i kamenje. U malo vremena ti ljudi željezne 
volje pretvoriše divlju zemlju u sielo nove civilizacije, te se može 
reći, da su oni začetnici današnjeg poljodjelskog, obrtnog i trgovačkog 
procvata Amerike. U početku se rasprostraniše po današnjim dr- 

žavama Connecticut, Maine, New- York, Massachusseth, New- Yersey, 
Pennsilvanija, a od tuda počeše širiti svoje naseobine po ostalim 
krajevima Amerike i udariše temelje svim današnjim velegradovima, 
središtima obrta i trgovine. Bez sumnje današnja ustrajnost u radu, 
smionost u poduzećima nisu drugo nego plod puritanskog i kvaker- 
skog duha, koji se je s vremenom ublažio i na neki način civilizovao, 
ali još traje, pa i ako je sa jedne strane smiešan, s druge još podr- 
žava stare krieposti, samo gdje nije licumjeran. 

Današnji temperencleri nisu ino, već novi oblik kvakera, koji 
kao što je izgubio vanjsku strogost i izvršivanje „modrih zakona", 
tako je i u nutrini daleko od onog vjerskog i fanatičnog zanosa, 
kojim se odlikovahu učenici Foxa. Temperencleri su za Hvropejce 
manje više predmetom smieha, te ne vide u njima^nego licumjernost 
i iskvarenost, koja svoju trulež hoće da pokrije time, što zasieca u 
tugje poslove i drugomu namiče poštivanje zakona i običaja, koje 
bi sami temperencleri morali izvršivati. Svakako jedno stoji, da kao 
što svi sektarci, tako i temperencleri više gledaju na vanjski oblik 
kulta, nego na suštinu morala. Oni ne propoviedaju ljubav prama 
biednom radniku, koji umire u tvornicama bogataša, satrt mahi- 
nama ili što je još gore užasnim naporom, nego viču proti alkoholizmu, 
proti radu u nedjelju; a ne vide, da se mnogi jadnik baca na alko- 
holizam, da zaboravi svakidanje patnje i ako radi u nedjelju, da ga 
na to sile kapitaliste, kojima peći i mahine moraju raditi danju i noću, 
svetkom i petkom, da im donesu što više dobiti. Oni ne viču na tru- 
stove, koji su jedino za to stvoreni, da onemoguće takmu, i po tome 
jeftinoću obrtnog proizvoda i da mogu udariti trgovini cienu, koju 
sami hoće, a da se tomu trošitelji ne mogu oduprieti, jer nemaju 
u koga inoga kupiti. Trustovi su najgori oblik gulijanštine, koji se 
izvagja na trošiteljima i koji izrabljuje radnika. Prvi mora platiti 
trgovinu po što se od njega traži, drugi je mora proizvagjati, pošto 
mu se nudi. Sve to temperenclerima nimalo ne smeta, jer i sami po- 
sjeduju po koju dionicu u velikim željeznim i inim trustaškim podu- 
zećima; a što navieštaju tako biesnu križarsku vojnu alkoholizmu, 
biće i to za to, da radnik dogje triezniji u tvornicu, da više radi, a 
njima da dionice više nose, a kami njima do radničkog morala, do 
zdravlja duše i tiela! 

Pravog dakle morala u čisto amerikanskom društvu ne trebamo 
ozbiljno tražiti, jer se svagja samo na vanjštinu, na oblik, inače i u 
moralu vlada vrhovni zakon svega b u s i n e s s, posao. U tu svrhu 
su stvorene škole, u tu svrhu se jača um i vježba tielo. 

Vratimo se k našima, jer je o njima i o njihovom moralu govora. 
Trebalo je do duše opisati u glavnim crtama i moral onih, megju 
kojima se nalaze i kojima služe, da se bolje uzmogne i njihov ocrtati. 
Dogju nepismeni, sa vrlo slabim vjerskim uzgojem, a i taj je više 
oprt dogmu, nego o moral, pa se svi njihovi moralni pojmovi sva- 

gjaju na ono, što ih uči zdrav razum. Što je u kojega razum jači, to je 
obično i moralniji, jer se više bavi poslom i svojim stvarima. Nije 
uviek tako, inače bi svi ljudi bistrog razuma bili i moralni, a mi često 
vidimo prefriganih lopova, koji sve sposobnosti svoga uma svmu 
na zlo, to jest, da koriste sebi, a škode iskrnjemu. Ti imadu u sebi 
klicu zla, koju se može liečiti ne nutarnjim samoniklim moralom, 
nego vanjskom naukom, vjerom i zakonima. 

Mi crkava imademo po Americi svuda, gdje ima naših većih na- 
seobina, nu ne podržav^'u ih opaki po naravi, nego onakvi, koji bi 
dušu spasili i bez crkve. Ko hoće da igje u crkvu i da za nju do- 
prinaša, slobodno mu jfc; ko neće i tomu je slobodno. Za toga se ama 
baš niko na svietu ne; brine, prepušten je sam sebi. Proti sebi može 
griešiti koliko ga volja, a samo ga se onda lieči tamnicom, kada se 
ogrieši o prava drugoga. Škole u Americi nemamo baš nijedne, osim 
što se u zadnje doba trudi D. Krmpotić, župnik u Kansas City, da 
je pogne za svoje župljane.* Englesko-amerikanskih škola ima po 
svuda na pretek, nu u te ne idu naši odrasli ljudi, koji ne razumiju 
engleskog jezika, te bi im polazak škole bio uzaludan. Nagje se gdje- 
koji, koji pošto je naučio ponešto engleski, pogje u školu i nauči, 
kako tako, čitati i pisati. Naprotiv od onih, koji su pismeni došli od 
kuće i koji po tome i engleski lakše nauče, mnogi polaze strukovne 
škole, u kojima nauče štošta potrebna za obrt i trgovinu. Ima u 
Americi i večernjih škola, gdje ljudi mogu ići poslie dovršena dnevna 
rada, te uz stanovitu plaću, usavršiti se u nauci, koja im je potrebna. 
Ima ih pače, koji polaze srednja i viša učilišta, bez predhodnih nauka, 
svjedočaba i ispita, jer svega toga u Americi ne treba. Jedan, koji 
znade čitati i pisati, može se upisati u pravnički fakultet na sveuči- 
lištima, pače i u medicinski, te za dvie tri godine postati bilježnikom, 
odvjetnikom, liečnikom, zubarom itd. Glavno je da plati takse i da 
se prikaže na ispite, proučivši knjige za to propisane. 

Hrvatska djeca, koja se rode u Americi, posjećuju engleske 
škole, pa često se dogodi, da ne će ni s roditeljima da govore hrvatski. 
Takih sam primjera vidio svojim očima. Govorio sam po svuda, gdje 
sam bio sa vogjama našeg naroda, to jest sa umnijim Hrvatima, o po- 
trebi hrvatskih škola. Svi su se malne slagali u ovom umovanju: Čemu 
dizati hrvatske škole, kada mi i onako pod nijedan način ne održasmo 
svoje narodnosti u Americi.^ Oni, koji se ovgje ragjaju, ti se više u 
staru domovinu neće povratiti, a ni njihovi roditelji. Roditelji će 
umrieti, sinovi će još znati hrvatski onoliko, koliko su od roditelja 
naučili, a unuci ni rieči. Sve jedno je dakle, da se odnarodimo za jedno 
koljeno prije ili poslie, kad se moramo odnaroditi. To nije samo naša 

* Krmpotiću je bilo pošlo za rukom ustrojiti školu, te je do zvao učiteljicu 
iz staroga kraja. U brzo se je razočarao, jer radnici stadoše vikati, da neće hr- 
vatske škole, već neka im se djecu podučava engleski. Škola se je morala zatvoriti. 

(Naknadna nota.) 

sudbina, nego svih naroda, koji dolaze u Ameriku, kojih ima na mili- 
jone, kao Iraca, Niemaca, Talijana. Poljaci, hvala svojem besprimjer- 
nom patrijotizmu, odolievaju jače od svih drugih narodnosti, pa i od 
samih Čeha, nu i oni i Česi, unatoč tom otporu, izgubiće se prije 
sto godina u amerikanskom moru, kao pržina. Državna mahina i 
državni engleski jezik melju sve narodnosti, a od te muke, ma koliko 
smiešane, izići će jedna vrst hljeba, amerikanska. 

U ostalom, kako ćemo dizati škole? I onako se već za crkve troši 
i previše, a i to se gradi za buduće Amerikance. Da i sagradimo 
škole, otkuda ćemo nabaviti učitelja? Ali i da nabavimo učitelje 
iz domovine, kako ćemo ih uzdržavati? Valjalo bi, da ih naš narod 
plaća; a koga naš narod plaća, toga ne štuje, tomu hoće da zapo- 
vieda. Dosta je vidjeti, kako se ponaša prama župnicima! A ipak naš 
narod je naviko daleko više štovati i cieniti popa, nego učitelja. Re- 
cimo, da se kakvom učitelju, koji bi bio spreman doći amo, pošalje 
za put, da mu se sagradi stan, da mu se odredi plaća, mjesečno bar 
sto dolara. Manje ne može biti, jer i malo bolji radnik toliko zaslu- 
žuje, a napokom jer toliko i treba, ako se uzme u obzir skupoća ži- 
vota, a k tome i mirovina, jer dotičnik mora stavljati nešto na 
stranu, što će mu biti za stare dane mjesto mirovine. Kad smo sve 
to obavili, morali bismo mu zajamčiti, da ćemo moći uzdržavati školu 
bar desetak godina. A ko će za to jamčiti? Mnogi će se izjaviti, da 
su spremni šiljati djecu u hrvatsku školu, a mnogi i neće, jer već 
sada kažu, što će nam hrvatska škola, kada je djetetu ovgje potrebno 
da znade engleski čitati i pisati, jer da hrvatski zna, ili ne zna, jed- 
nako mu koristi ? Učitelj bi dakle morao poznavati savršeno i engleski 
jezik, da može i u tom jeziku djecu poučavati, a gdje ćete takova 
naći? Koji bi došao amo sa poznavanjem engleskog jezika, našao bi 
lako masnije i lakše zaslužbe, nego da djecu poučava. Osim toga, ako 
bi si učitelj priuštio malu kaznu na kakvom nemirnom ili neposlušnom 
djetetu, to bi odmah bio c a s u s b e 1 1 i. Roditelj bi navalio na uči- 
telja do potrebe i šakama, digao diete iz hrvatske škole i poveo ga u 
englesku. Ta bilo je već pokušaja i mi smo vidjeli sa kakvim neuspjehom! 

U tome razlaganju imade mnogo istine, a čekajmo, da vidimo, 
neće li časni Krmpotić u Kansasu biti bolje sreće. Mnogi kažu, da 
bi se mnogo lakše moglo nabaviti učiteljice, mjesto učitelja; a ne misle, 
kakvim bi istom pogibeljima one bile izvrgnute, kad je i za učitelja 
pogibeljno primiti se takva posla. 

Dakle o hrvatskim školama u Americi teško da može biti i go- 
vora. Odraslo stablo teško je svijati, a presagjeno privikne novom 
tlu i podneblju. Drugim riečima, naša djeca će biti amerikanski En- 
glezi, a roditelji će umrieti nepismeni, ko što i dogjoše. 

Ja se upustih u pitanje, koje više zasieca u naobrazbu, nego u 
moralni uzgoj, nu ipak jedno ne ide bez drugoga, a i o školskom 
pitanju je trebalo koju nahrcnuti. 

Prepušten sam sebi u potpunoj amerikanskoj slobodi, naš čo- 
vjek se podaje svojim nagonima i strastima. Najprije ga zarazi mana 
pijančevanja, a onda blud, igra i ostale opačine. Vruće krvi po na- 
ravi, kad ga razgari k tome i alkohol, onda pobiesni, pa se hvata noža 
i revolvera. Na prosta grabežna umorstva Hrvat, čiste krvi, ne baca 
se lako i takvih slučajeva nema mnogo na duši našega naroda. U 
Americi najveći i najprefriganiji lupeži to su Amerikanci sami. Naj- 
veći razbojnici to su crnci i Talijani. Crnac počinja grabežna umor- 
stva, a Talijanac katkada i takva, nu najviše počinja ubojstva. 
Njemu je uviek nož za pašom, ili u čizmi. Dosta je, da se malo po- 
rječka, ili da mu vino razgrije mozak i već se masa noža. Poslie 
Talijana na redu su Srbi, a poslie Srba braća njihova najbliža Hr- 
vati. Na svu sreću kada Hrvat ubije koga, rietko će reći, da je Hrvat; 
kaže da je Austrijanac. Srbin naprotiv, kad koga ubije, ne kaže da je 
Srbin, nego Hrvat i to u geografičnom smislu rieči. Dok sam ja 
bio u Americi ubojstva megju Hrvatima, a još više megju Srbima, 
nisu bila rietka. Malne svake sedmice, čitao sam ili u hrvatskim, ili 
u engleskim novinama, da je Jovan ubio Mitra ili Ivan Luku. Srba 
je, razmjerno prama Hrvatima, u Americi vrlo malo. Iz Srbije uopće 
ne sele, jer im je kod kuće dobro. Najviše sele iz Ugarske i iz Krbave, 
ponešto iz Bosne i Hercegovine. Iz Crne Gore grnu listom, a ti su 
najbiedniji, najnespretniji, najslabije oboružani u borbi za život. Nu 
Crnogorac, bez ljute nevolje, ne masa se oružja i to obično za tešku 
ličnu uvriedu, ili za osvetu, za krvarinu. Većinu zločinstva počinja- 
vaju naši Srbi, baš kao i kod kuće, gdje kaznione pokazuju isti broj 
Srba i Hrvata, prem Srba nema u Hrvatskoj, nego četvrtina. I sla- 
vonsko-sriemski Srbi pokazuju mnogo nagona k zločinu, dočim su 
bosansko-hercegovački već blaže ćudi. Krbavski Srbi počiniše dosta 
i prostih grabežnih umorstva, u kojima pokazaše koliko smionosti 
i okrutnosti, toliko vanredne umne sposobnosti, ili bolje prevejanosti. 
Spomenuću samo jedan slučaj, da se vidi, kako oni znadu u elektro- 
tehnici dati ne samo glasovite učenjake, kao slavnog profesora na 
Columbia University u New- Yorku M. I. Pupina i razglašenog cielim 
svietom Nikolu Teslu, nego i opasnog razbojnika Milana Kovače- 
vića, te ortaka mu i kuma Kotur- Petko vica. 

Milan Kovačević bio je zaposlen u nekoj tvornici u Pennsil- 
vaniji, te se je vladao marljivo i ne dajuć nikakve sumnje, da bi se 
u njemu mogao kriti zločinac. Megjutim on je opazio, da gospodar 
tvornice, poznati bogataš, a vrlo obljubljen megju radnicima radi 
dobrote i darežljivosti, prolazi svake subote stanovitim putem u svojoj 
kočiji, noseći novce, da plati radnike. Njemu stalo kopati po glavi, 
kako bi se brzo obogatio, a da ne treba godine i godine mučiti se 
teškim trudom, pa pošto je proučio u tvornici, kako se provagjaju 
električne žice, kako se spajaju, da dadu svjetlo, a valjda u kakvom 
rudokopu, kako se električnim žicama zapaljuju mine, dogje na 

sotonsku ideju, da to svoje znanje upotrebi za uništiti jedne subote 
tvorničara i oteti mu novce. Mislio i smišljao, dok mu ne dogje 
namisao, da na cesti, kuda tvomičar prolazi, iskopa minu i postavi 
u nju nekoliko kilograma dinamita. Kad je postavio minu, te ju vješto 
pokrio — radeć dakako po noći, kad niko ne prolazi — spoji dinamit 
žicama, koje su ispod zemlje vodile do baterije, koju je sakrio u bu- 
siji do puta. U slučaju da mina ne opali baš u čas, kad kočija bude 
nad njom, pripremio je i pušku do sebe, da ubije i kočijaša i go- 
spodara. Dogje subota i eto ti tvorničara u brzom kasu na kočiji. Kad 
je došao nad minu, Kovačević pritisnu tipak, koji je spojio obe žice 
i obe struje, a kočija, konji, gospodar i kočijaš, sve ode u zrak, tako 
da je oko razbojnika padalo konjsko i ljudsko meso na komade. Tada 
iskoči iz busije, potraži pjeneznicu i čim se je nje dočepao, ostavi pušku, 
ostavi ruševine kočije i ljudi, pa put pod noge uz neki potok, prama 
šumi. Dogje u neko selo, gdje je imao znanca saloonera, takogjer Sr- 
bina i ostavi kod njega na tvrdoj vjeri novce, kojih je bilo nekoliko 
tisuća dolara. Tu se je našao i sa kumom Koturom, koji je bio upućen 
u stvar, ali nije imao smionosti, da sudjeluje. Kotur je imao da pazi 
na kretnje policije i da prisluškiva, što se po okolici govori i na koga 
pada sumnja. Kotur brzo nanjuši, da je policija ušla u trag zločincu, 
te da ga već žandari traže, pa prije nego ga dohvate, odoše Kotur i 
Kovačević k onom salooneru, da zatraže povratak novaca. Ovaj za- 
nieče, da je išta primio, nu Kovačević ga dozva u pamet, turivši mu 
revolver pod grkljan i ovaj izbroji pare, zadržavši ipak oko tisuću 
dolara. S ostalim umakoše u goru, pa pješice put New- Yorka. Bili 
su tako oprezni i sretni, da su mogli doći u New- York ne smetani, 
promienivši pače novac u New- Vorškim mjenjačnicama i zaploviti 
parobrodom put Engleske. Nu i njihova je sudbina sjela ovaj put 
s njima na parobrod, jer je s njima otplovio i jedan agent već spomenute 
agencije Pinkerton, kojemu se pričiniše sumljivi. U Liverpoolu ih je 
dao uapsiti i poveo natrag u Ameriku. Parnica se je vodila u glav- 
nome gradu Pennsilvanije, u Harrisburgu. Tumačem ža Kovačevića 
bio je Pavlinac, koji mi je ovaj dogagjaj u potankostima pripoviedao. 
Kovačević je odlučno i sve do kraja niekao, te mu niko nije mogao 
izmamiti priznanja, pa ni ruski pop, koji mu je imao preporučiti dušu, 
s kojim se u ostalom nije razumio, kao s nikim drugim osim Pavlinca. 
Pavlincu je svoje nedjelo priznao malo časova prije nego će ga odvući 
na vješala. Prije smrti ponašao se je junački, te je pjevao o Kralje- 
viću Marku i o junačtvu — očito smatrajuć svoje djelo junačtvom 
svoje vrsti, jer se i o Marku pjeva štošta, što spada na vješala, a ne 
u junačtvo. Zatražio je whiskya i cigara, pa pušio i pio cielu noć. Ipak 
je probliedio na smrt, kad je vidio vješala. Kad je došao pod njih, htio 
je nešto govoriti, nu krvnik mu nije dao, već ga brzo turio u omač i 
zategnuo. Kotur je bio osugjen na 20 godina teške tamnice. 

Jedan drugi elektrotehnik, ovaj Hrvat čiste krvi, počinio je mnogo 
bezazleniji pokušaj svoje vještine u elektrotehnici. Bio si sagradio 
kućicu podalje od javne ceste, kojom su prolazile električne struje 
za neku oveću tvornicu. Htjelo se i njemu imati u kući svjetla, a 
da se ne treba mučiti ribati šibice, pa liepo spojio dvie žice sa strujama 
na cesti, proveo ih pod zemljom do svoje kuće i ponamjestio električne- 
staklene kruške po svim prostorijama. Tako je to trajalo nekoliko 
mjeseci, sve u miru i sreći, dok ga napokon ne otkriše. Ne kazniše ga, 
obzirom na talenat u nepismena i prosta čovjeka; jer katkada i griešna 
oštrina uma zaslužuje oprost. 

Kad smo već pri primjerima, još jedan; a neće biti mnogo prama 
onome, koliko ih se dogadja. 

Kad sam se povratio sa putovanja po zapadnim državama u Pitts- 
burg, jednoga jutra pittsburške novine donesoše vrlo sensacijonalnu 
viest. Neka Ana Novaković, koja je istom pred mjesec dana bila stigla 
u Ameriku ubila muža sjekirom na speću. Novine su bile pune opisnih 
potankosti i ako je bilo mnogo protuslovlja. Biće valjda pohitili ame- 
rikanski reporteri, da interwiewuju junakinju dana u tamnici, a ne 
znajući ni ona, ni valjda njezin tumač dobro engleski, izvještaji izišli 
svakaki. Neki su opisivali okrutnost muža pijanca, koji ju je zlostav- 
ljao, drugi da ju je silio na nepošten život, samo da mu donese dobi- 
vene novce itd. Vidjelo se je svakako, da su amerikanski novinari 
bili skloni, da od nje naprave mučenicu i junakinju dana, da zado- 
volje romantičkom raspoloženju čitatelja i da prodadu što više isti- 
saka. Ovgje je mjesto, da prekinem za malo vremena pripoviedanje i 
da rečem par rieči o frivolnosti amerikanskih novina. 

Amerikanske novine, pa i najozbiljnije, traže sensaciju više nego 
ikoje novine na svietu. Dogodi li se kakvo ljubomorno ubojstvo, raspit 
megju bogatašima, zatečenje in flagranti sa preljubnikom, koja ve- 
lika kragja, katastrofa na željeznicama, ili u rudokopima — to je na 
dnevnom redu, pa ne zanima toliko — linčovanje kojega crnca, ili 
makar i bielog zločinca, sve je to opisano s najvećim potankostima, 
i to na prvome mjestu, sa ogromnim naslovima, pače sa pet šest 
različitih naslova, sve sensacijonalnijih jedan od drugoga. Veliki po- 
litički dogagjaji zauzimlju treće, četvrto mjesto, obično poslie športa. 
Trgovina, burza, obrt imadu do duše velevažnu rubriku, ali poslie 
senzacijonalnih dogagjaja. nekoj djevojci, koja je zavela jednog 
učenika, svoga rogjaka, čikaške novine su donosile uvodne članke 
preko ciele sedmice dana. Osobito ljubavni dogagjaji, don Juanske 
podvige slikaju se u svim mogućim najživljim bojama. Djevojka, 
koja na taj način postane glasovita, ima mnogo nade, da će se bogato 
udati. U tolikoj smjesi bogatih ekscentrika, ima ih mnogo, kojima 
laska proslavljena putenost kakve finije javne hetere. 

Povratimo se k Novakovićki. Poslie podne^ istoga dana, kada je 
muža ubila, zvoni na telefonu u župničkoj kući. Župnika zovu do dogje 

u tamnicu, jer da se grješnica želi ispovjediti i da treba utjehe re- 
dovnika. Moj -»hodža, koji, da se je rodio dvadeset godina prije, bio bi 
hajduk, skupa sa svojim ujcem, glasovitim junakom Antunom Ka- 
tovićem, nazvanim Komljen, iz Travnika, te bi se izlagao turskim 
tanetima i svršio na kolcu, ili od muslimanskog zasjednog kuršuma, 
zna se razniežiti nad nevoljom jadnika, ko mlado curče. Na viest, da 
mora ispovjediti nesretnicu, kojoj su možda još krvave ruke, ne može 
skriti zabune i samilosti, te je sklon vjerovati, da ju je bies muža 
porinuo na to očajno djelo. — Ne sudi prije, nego čuješ, a ti ćeš valjda 
saznati prvi istinu, i to najbolje, ako je u istinu skrušena i poka- 
jana, ter ne hini pokajanje, samo da ima razgovora u tamnici, ili da 
gane čuvare, da budu obzirni ji u postupku prama njoj; rekoh ja 
župniku. 

— Ako hoćeš, ter te zanima, možeš doći sa mnom, ako te budu 
htjeli pustiti u tamnicu. 

— Pa hajdemo, odvratih. Ako ne puste, čekaću te pred tamnicom. 
Na putu sretosmo Mužinu i on nam se pridruži. Kad stigosmo, 

valjalo je čekati jedan sat vremena, dok dogje rok za posjete. Prati- 
telji upotrebiše vrieme, da mi pokažu sudnicu, koja je odmah tik tam- 
nice. Ogromna zgrada, od mrkoga kamenja i uskih prozora, ko da je 
i sama tamnica, ili tvrgjava. Do velikog suda, bliže tamnice na desno, 
nalazi se m o r g u e, to jest mjesto, gdje se izlažu mrtvaci, koji po- 
giboše naglom smrću, da ih svojta dogje prepoznavati. Ugjosmo : 
S jedne i s druge strane dvorane staklene su pregrade, kao gdje se 
pregradjuje od zime cvieće i južne biljke. Unutri leže mrtvaci naporedo, 
pokriveni bielom plahtom do glave, u vrlo niskoj temperaturi, podr- 
žavanoj ledom, da se zaprieči rastavljanje i smrad. Ima ih pet šest, 
pa, premda su brižno oprati i pokriveni do podbratka, užasno izgle- 
daju. Jedna žena ima na glavi sijaset rana, prouzročenih željezom 
ili tvrdim drvetom, koje ju je dotuklo. Stražar nam pokazuje jednog 
mrtvaca na kraju i veli da je to onaj Novaković, kojega je žena ubila. 
Glava mu je ponešto nepravilna, a osobito nos i usta, te pokazuje 
na rogjena zločinca. Vrat je tanahan, ko u djeteta, a ispod plahte opa- 
žaju se slabašna ramena i uske prsi. Ne vidi se na njemu ni traga sje- 
kiri. Isti stražar nam kaže, da ga je tri puta udarila sjekirom, jedanput 
po šupljinama, drugi put po prsima, a treći po vratu. Dva su udarca 
smrtonosna. Po udarcima se vidi, da ga je ubila, dok je spavao, jer 
su udarci padali koso, a ne okomito, kao što bi bilo, da je bio budan 
i da se je s njom hrvao na nogama. Ne zna se pravo vrieme, kada 
ga je ubila, nu po svjedočanstvu njihovih stanara, regbi negdje o jedan 
sat po ponoći. Ni pravi povod ubojstva se ne zna. Od svjedoka ne 
može se ništa saznati, jer svi kažu, da su spavali; pa ni od onih, koji 
su spavali u istoj sobi, gdje se je zločin dogodio. Svi su njihovi sta- 
nari pozatvarani, jer . je sumnje, da bi moglo biti sukrivaca, a i jer 
bi pobjegli, ko što obično biva; pošto naši ljudi, kad moraju ići na sud 

za svjedoka, vole pobjeći u drugu koju državu, gdje im se zamete 
trag i gdje promiene ime, nego se izlagati dosadama ispitivanja, tu- 
mača i preventivnog zatvora. 

Ti podaci pobugjuju u meni sumnju, da ne će baš sva krivnja 
ležati na mužu. Dok mu je žena bila u domovini, nije joj slao ni nov- 
čića, a pjančevao je. Pisao njoj je da dogje u Ameriku, a netom je 
došla, otvorio je b o a r d i n g-h o u s e. Već čitatelji znadu, što je 
boarding-house, to jest jedna od najljućih rana našega naroda, kotilo 
svakake demoralizacije. Tu ih spava po desetak u jednoj sobi, ko 
marva u osieku, bez pravog kreveta, bez plahta, bez i traga čistoće. 
Ako je megju njima koja žena, nije riedak slučaj, da služi svima. Muž 
ili ne zna, jer je megjutim na radu, katkad i po noći, ili što je tisuću 
puta gore, jer hini da ne zna. Kad je Novakovićka stigla k mužu, odmah 
prvih dana došlo je do svagje i do tučnjave; nu on je nastavio opi- 
jati se, a ona valjda našla megju stanarima kojega boljega prijatelja 
od njega. Svakako je vrlo čudno, da ni oni, koji spavahu u istoj sobi 
s njima, ne čuše nikakve buke, kada je Ana muža ubila. Ona je pri 
prvom ispitu rekla, da je muža ubila u svagji, kad ju je tukao. Kašnje 
je kazala, da ga je ubila, kad je legao, nu da je tako bila smetena od 
njegovih udaraca, da nije znala što radi, te je pošla bez sviesti do 
u kuhinju, prihvatila sjekiru, povratila se, a istom pošto je djelo uči- 
nila, vidjela je što je učinila. 

Ko će tu vjerovati, da su svi stanari zaspali, ko poklani, kad je 
u kući bilo toliko galame i tučnjave.^ Ko će vjerovati ,da toj krvavoj 
Klitemnestri nije pomagao kakvi Egist.^ 

Da je muž bio vrlo malo sličan čovjeku, očito je; ali da je i u ženi 
bilo malo ljudskoga i to mi se čini očito. Sumnjiv je već onaj, koji 
drži boarding-house, a naročito kad naruči ženu, da mu pomogne 
voditi posao. 

Ti su boarding-housi pravo prokletstvo; a ima ih svuda po Ame- 
rici, ne samo megju našim ljudima, nego i megju ostalim narodnostima. 
Teško da ima gnjusnijih od onih, gdje stanuju naši Ličani, osobito 
po selima, u blizinama rudokopa, ili po dubravama, gdje se sieku 
šume. U siečenju šume naši su ljudi prvi majstori, jer su taj posao 
naučili kod kuće, bolje nego bi mogli igdje. Tu jedan od njih sagradi 
drvenu baraku, gdje ljudi spavaju na daščanim policama, u dva tri 
reda jedan red povrh drugoga, po pet šest njih redom na jednoj po- 
lici. Jedna žena je dosta, da prigotavlja svima jelo i da ih pere, zimi 
i ljeti, svetkom i petkom, bez počinka, bez da bi imala ikada vremena 
ići do crkve ili do dućana. Sama i onako ne bi znala kupiti, pa svaki 
put pogje jedan radnik do najbližeg dućana u selu, da kupi meso i 
ostali potrebni živež. Ona dakle ne može dobiti ništa na kupnji, nego 
lih na tadu. Svaki plaća ženi za rad po dolar ili dolar i po na sedmicu, 
pa gdje ih ima mnogo, žena zasluži koliko i muž, nu sa koliko užasnog 



119 



truda! Nije svaka nepoštena i ne prolazi vrieme u griešnim zaba- 
vama, te je njezin život pravo mučeničtvo, pravi pakao na zemlji. 

Imao sam prigode vidjeti takovih boarding-house i po 
selima i po gradovima. Teško je u njih ući ne začepivši nos. Da je 
i marljiva, stopanjica, ne može odoljeti, da drži u redu i čistoći to- 
liko ljudi, i da im još tri puta na dan prigotavlja jelo. Glasoviti su 
taki boarding-house u St. Louisu, gdje ima dvie tri tisuće samih nepis- 
menih Ličana. 

Kad promotrismo Novakovićevo truplo, čuvar nas povede u 
sobu s traga, gdje se mrtvaci peru. Baš su prali nekog postarijeg čo- 
vjeka, kojega je regbi ubio delirium tremens, štonou Ame- 
rici hara na tisuće žrtava. Tielo mu je bilo pomodrilo, a svuda je bilo 
tvrdo, ko jedno samo kurje oko. Meni se je počelo gnjušati i mračiti 
pred očima, pa se nekako odteturah na zrak iz tog užasnog ogledala 
ljudske ništetnosti i živinstva. Za mnom doklepaše dr. Lauš i Mužina 
i oni nekako snuždeni i pokunjeni. 

Pogjosmo do tamnice. Župnika dakako pustiše odmah, a Mu- 
žinu i mene, pošto je Mužina dugo parlamentovao i ugovarao sa ču- 
varima, predstavivši me kao nekakog evropejskog kriminalistu, koji 
se bavi pitanjem kazne, te proučava metode moralnog popravljanja 
po svietu, a naročito tamnice. Vrata su ogromna i crna, baš kiklopska, 
ko i ciela zgrada, te bi joj se bilo moglo postaviti na gornji prag Dan- 
teov natpis na vratima pakla :Perme si va itd. Malo vjerujem 
u one idealistične nadpise na tamnicama, kojima ih se hoće ulazniku 
da prikaže kao pripravni tečaj za duševnu slobodu. Od sto koji unutra 
ugju, ter ne ostave kosti, devedeset i devet ih izigje kakvi su i ušli, 
a jedan izigje bolji. Teško je popravljati narav, nu i radi onoga jed- 
noga, koji se popravi, smatrajmo tamnicu ragje uzgojnim srestvom, 
nego kaznionom. 

Kako ulazimo, tako za nama zveče željezna vrata jedna za dru- 
gima. Grozan li mora biti taj zvuk onima, koji ulaze da pročame go- 
dine i godine, da misle na svoj zločin danju, a često i noću! Kako 
mora biti ukorjepljena u njima opakost, kad je to ogromno kamenje, 
ta škripa željeznih vrata, koju svaki dan čuju, ne može iskoreniti! 

Dogjosmo pod nekakvo stupovlje, u vienac oko dvorišta, u koje 
pada svjetlost kroz stakleni krov. Dolje pod nama šeću kažnjenici, 
koji nisu zatvoreni u posebnim ćelijama, te pokazaše blažu ćud i spre- 
maju se, da ih pošalju na kakav rad, da uče kakav zanat. Sluga nam 
pokaže nekoliko mračnih ćelija i nekoliko rasvie Ijenih elektricitetom. 
Tamnica ko tamnica, nu ipak raj prama nekadašnjima sredovječnima 
podzemnim bunarima, gdje je voda bila do koljena, gdje su gamizali 
crvi i jakrepi. Sve je ovdje čisto, a i krevet je ljudski. 

Poslie toga pokaza nam kupelji. Ima kačnih i parnih. Svaki kaž- 
njenik ne samo da ima pravo, nego mora jedan put na sedmicu ići u 
kupelj, a ako hoće, dozvoli mu se i više. Kupelji su pristojnije nego 

one u gdjekojim evropejskim gradovima, koje se skupo plaćaju. Iz 
kupelji pogjosmo u ogromnu kuhinju, gdje su naslagani kotlovi, u ko- 
jima se vari juha, sočivo, itd., a u nekima i meso, jer oni koji su blaže 
kažnjeni, slabići i bolesnici dobivaju i mesa. Do kuhinje su peći, 
pa nam pekari pokazaše liepe biele i velike hljebove, koje danomice 
svaki kažnjenik dobiva; ponudiše nas pače da kušamo, da vidimo, 
kako je kruh dobro prigotovljen i tečan. 

Nešto podalje su praonice na paru i na lužiju, gdje se pere rube- 
nina, posteljina i kažnjenička odiela. Sve te poslove obavljaju sami kaž- 
njenici, to jest bolji megju njima, a posao nadgledaju stobodni čuvari. 

U tamnici ima i mala bolnica za lakše bolesti; a za one, koji 
pomahnitaju, sagragjena je posebna vrst ćelija. Zavirismo i u jednu 
od tih ćelija. Duvari su od tvrde kože, pod kojom su željezna pera. 
Lugjak može udariti glavom i sto puta o duvar, ne. samo da neće 
slomiti kibanju, nego ga neće od toga ni glava zaboljeti. Slično je 
napravljen i krevet. Nema nigdje čavla gdje bi se objesio, ni ćoška, 
u koji bi se ovanjski zaletio. Život mu je sigurniji nego predsjedniku 
republike, jer ovoga može koji zločinac ubiti, a može se i sam, dočim 
njega ne može niko, pa ni sam. Gori na stropu šija električno svjetlo. 

Neki kriminaliste viču proti prevelikoj udobnosti modernih kaz- 
niona. Nije ni čudo, jer je mnogima bolje u ovakovim tamnicama, nego 
na slobodnu zraku, gdje im često društvo ne daje mogućnosti, da za- 
služe kruh, ili ih prezire, ko izopćenike, pa počine prvi zločin, koji 
im sune u glavu, da se mogu u tamnicu povratiti. Sva napinjanja 
kriminalista, da smanje broj zločinstva, biće uzaludna, dok se ne udari 
sjekirom u sam korjen zla, to jest dok se ne preustroji ljudsko dru- 
štvo, koje većinom nije nego špila nekažnjenih zločinaca. Političari, 
a ne kriminaliste, morali bi osjetiti potrebu i zvanje da smanje broj 
zločinstva. Za to treba drugi općeniti uzgoj, za to treba selekcija 
ljudske pasmine vršena i mjetno u nizu vjekova, za to treba doki- 
nuti sva privilegija, koja nisu čovjeku od same naravi u dar zapala; 
za to treba jednakost blagostanja, uništenje baštinskih bolesti itd. 

I ako moderne tamnice mnogoga zločinca vabe svojom udobnošću, 
da se u njih povrati, ipak ne treba žaliti njihovu udobnost, jer ako 
se danas u njima i jedan sam popravlja, u starima nije ni jedan. Osim 
toga, ako baš i nije lako popraviti opaku narav i učiniti je dobrom, 
zločinac u modernoj tamnici nauči kakav zanat i privikne poslu, 
pa kad izigje, mjesto da bude opasnom skitalicom, koju će i sam 
glad natjerati na zločin, posvetiti se kojem zanatu i radu; a čovjek, 
koji radi i koji ima od čega živjeti, teže će upasti u napast i pu- 
stiti se porivu svoje naravi, nego dangubna skitalica. Svakako za 
opasne razbojnike dobro će biti da ostanu *do smrti u popra vilištima, 
da ne za drugo, rad mudre poslovice : „od zla roda, da nema poroda". 
Tako će se s vremenom iskorjeniti koljeno i sjeme opakosti, ili će biti 
sve manje za ljudsko društvo opasnih članova. 

Kada sve razgledasmo, turih pratiocu u ruku bakšiš, pa izigjosmo 
gori pod stupovlje, gdje župnik ispoviedaše Anu Novaković. Imah 
prigode vidjeti je po strani. Izgleda mlada, najviše dvadeset godina; 
visoka, mršava, okosna. Roni suze i briše ih rupcem, pa je nije mo- 
guće dobro u lice vidjeti, naročito u oči, iz kojih najjasnije duša go- 
vori. Počekasmo malo, dok je župnik obavio svoj posao, pa izigjosmo. 
Župnik je očito bio ganut, nu ne htjedosmo ga napastovati upitima, 
jer je ispovjed sveta tajna. 

Unatoč vrlo čestim ubojstvima, ja bih rekao, da je pijanstvo 
ipak najgora rana našeg naroda, jer je najopćenitija, i jer je napokon 
pijanstvo povod i bludu i ubojstvu. Užasno je svjedočanstvo, što ga 
je dao Hrvatima u tom pogledu direktor policije u Steeltonu, tik 
do Harrisburga glavnoga grada Pennsilvanije. On reče, da se oko 
njihovih kuća vide uviek čitave gomile praznih bačava piva. Ljute 
su pijanice i kartaši. Vruće su krvi, pa se potuku za najmanju stvar 
i trgnu nož ili revolver. Neće im dozvoliti nikamo iz njihova blatnoga 
kuta, jer bi se inače našlo svake noći po tri četiri mrtva čovjeka na 
ulici. 

Boli donositi ovakova svjedočanstva, peče ko usijano željezo, 
ali ne lieči se rana, koja se prikriva. 

Rana pijanstva je općenita u Americi, te sve naroanosti manje 
više piju. Talijanci se manje podaju piću, a Što ipak po broju zločin- 
stva dolaze odmah iza crnaca, ili naporedo s njima, to se ima pripi- 
sati vrućoj krvi, niskom stepenu naobrazbe, osobito u moralu i užasnoj 
vjekovnoj zapuštenosti južne Italije. 

Slovaci su gori pijanci od Hrvata, jer.se opiju obično whiskijem, 
koji je opasniji od piva, te mamurluk, koji za sobom ostavlja, upravo 
poživinči čovjeka. Srbi, Hrvati i Slovenci u pijanstvu su ravni, te se 
natječu s Ircima i s Poljacima, a ostale narodnosti ne zaostaju mnogo 
za ovima. Pijanstvo je općenito u svim društvenim slojevima i u oba 
spola, ali niži slojevi ipak se više podaju toj mani. Nije ni čudo, jer 
nemaju druge zabave, a ni uzgoja duha, koji bi ih mogao od te bolesti 
očuvati. Čovjek, koji je visoko naobražen, te znade cieniti slasti, koje 
mu pruža knjiga i vedrina uma, neće lako svoj um alkoholom zamra- 
čiti. • Bogataši imadu svakojakih zabava i športova, pa se i oni mogu 
lakše čuvati od pića. Ali tužni radnik, koji pročami cio dan pod zem- 
ljom u crnoj prašini uglje a, koji ne može shvatiti kazališne umjet- 
nosti, liepo da i hoće i da ima prigode, što uz rudnike nije moguće, 
kako će proći večer, kako će se odmoriti.'' Ne ostaje mu drugo, nego 
poći u saloon, pa piti sa prijateljima. Na žalost radnik slabo poznaje 
umjerenost, te ono što je bila iz početka duševna potreba, skoro se 
pretvori u pijanstvo, a pijanstvo u neizlječivu naviku. Imao sam 
prigode vidjeti po raznim mjestima ljudi, koji nisu polazili na rad, 
dokle ne bi propili sve, što su zaradili. Onda opet radi, dok ne stečeš 
nešto, da to opet možeš propiti. Vidio sam i takovih, koji su potpuno 

izgubili sposobnost rada, propali umno i tjelesno, te živu od milostinje, 
ili noseći iz saloona po radničkim daščarama kante piva. Pošto je 
pivo vrlo jeftino, jer u Americi ima mnogo tvornica, od kojih je ona 
u St. Louisu najveća na svietu, to neke radničke obitelji kupuju 
pivo na bačve, pa pije malo i veliko, bez mjere, dok ne isteče. Drugi 
pošalju u najbliži saloon limenu kantu, koju im napune za samih 10 
centi, premda jami pet šest litara. 

Uz toliku jeftinoću piva, koje je u ostalom vrlo loše, nije čudo, 
što se ljudi daju na piće i što ih ima vrlo mnogo, koji vide trkati na- 
okolo žabe i miševe. Dipsomana je vidjeti po svuda, a delirijum 
tremens otrese u grob na tisuće ljudi. 

Da se stane na kraj pijanstvu, učinilo se je u Americi dosta po- 
kušaja. Već spomenuh temperenclere, koji nemaju nikakvog uspjeha. 
U zadnje doba ustrojila se je tako zvana K e e 1 1 y-L e a g u e (Kellyev 
savez) proti alkoholizmu i morfinizmu. Taj savez broji 32.000 članova, 
sve nekadašnjih ljutih pijanica, koji su izišli iz Kellyevih instituta. 
Dr. Kelly otvorio je pred dvadesetak godina prvi sanatorij za okorjele 
pijanice u državi New - York, u mjestu White-Plains, a danas ih 
imade po svim državama Unije. Razvio je sam upravo amerikansku 
reklamu, a povećaše mu je oni, koji iz njegovih sanatorija izigjoše 
ozdravljeni, najviše pak članovi spomenutog saveza. Nj govi oglasi 
kažu, da je do sada ozdravio preko 300.OOO dipsomana i svakovrsnih 
pijanica. On svoj liek drži tajnom. Amerikanac ne dariva ni zdravlje 
čovječanstvu badava. Od svega hoće da se okoristi. On sam prigotavlja 
kemički svoj liek, koji se uštrcava bolesnicima u podlakticu četiri 
puta na dan, a daje im ga i piti. Sve to biće da je prosta šarlata- 
nerija, a pravi liek se sastoji u tome, što bolesnik, kad ugje u Kel- 
lyeve institute, odvikne malo po malo od pijanstva, naprosto jer mu 
se ne daje piti. Iz početka dozvoljava mu se nešto malo alkoholičnoga 
pića, pak sve to manje, dok izgubi naviku, a i volju za pićem. Netom 
je došao, povede ga se u parnu kupelj, dade mu se purganat, pak ga 
se drži na dijeti. Bolesnik, kada je ogrezao u piću i onako ne može 
ništa jesti. Prvih dana hrani ga se mliekom, dok ne počme ćutiti hlepnju 
za jelom. Onda mu se daje pečena mesa, sira, masla itd., a danomice 
ga se podvrgava vježbi u švedskoj gimnastici; iz početka po četvrt 
sata, kašnje sat i dva na dan, koliko može podnieti. 

Liečenje traje četiri sedmice za alkoholike, četiri za okorjele pu- 
šače, šest za morfinomane i za laudanomane. Za to vrieme treba pla- 
titi 100 dolara, a u to nije uračunano jelo!! 

Ogromna većina, pošto izigju iz Kellyevih sanatorija, dadu se 
opeta na piće, nu mnogi ozdrave, te im se upravo grusti svako alko- 
holično piće, na pomisao, kako su se bili poživinčili, te propali duševno 
i tjelesno. Dr. Kelly se hvali, da je ozdravio senatora, zastupnika, 
svećenika, pače i ministara, a samih doktora 17.000!! 

u državi Massachusseth, u gradiću Foxboro, vlada je sama ustro- 
jila popravilište za dipso : ane i pijanice. Kada koji pijanac pokazuje, 
da je izgubio moć oteti se pijanstvu, te ga često policija pobere, pi- 
jana na mrtvo ime, na ulici, sudac ga osudi na dvie godine liečenja 
u Foxboru. Kada stignu tamo, obično su potpuno izgubili volju, a 
ostaje im još tračak razuma. Odmah ih podvrgnu liečenju, od prilike 
istom, kao u Kellyevim institutima — bez podkožnih uštrcavanja 
— pa što mlieko, što parne kupelji, što hladni tuševi, što gimnastika, 
što rad na polju, malo po malo im se povrate tjelesne i duševne sile, 
a i volja. Mnogi pobjegnu, a mnogi, pošto ih puste, hvataju opeta 
za čašu. Ako ih policija uhvati poslie liečenja u recidivi, onda ih po- 
šalju u prostu tamnicu. 

Nu za naše ko se brine .^ Otkuda njima sto dolara, da ih izbroje 
pohlepnom doktoru Kelley-u.? A otkuda će plaćati skupu hranu i ostale 
potrebe? Okorjeli pijanac obično nema ni pare uza se, jer što zaradi, 
to i popije. A zar će se za našega čovjeka brinuti austrijanski kon- 
sulati, ili amerikanska vlada, koja nema bolnica ni za one, što no ih 
slomi rad za napredak Amerike? 

Takova je žalosna slika moralnoga stanja većine našega naroda 
u Americi. Niske instinkte raskuje k tome amerikanska sloboda; 
sloboda, koja nije nego ropstvo za one, koji nisu sposobni da shvate 
slobodu. Dobro je, da svaki radnik, koji se napravi amerikanskim 
gragjaninom imade pravo glasa, nu i tu bi trebalo manje korupcije 
na izborima. Ali škodna je sloboda, kada u neukom i prostom razumu 
raskuje strasti i počitanje prama onima, čiji uzgojeni um znade bolje 
cieniti divote slobode. Gadno je, kad čuješ, da neuki surovi radnik 
govori osorno župniku, liečniku, odvjetniku, pozivljuć se na slobodu. 
Čuo sam više puta takove ljude hvastati se slobodom, pa reći : Nije 
to ovgje, kao u Hrvatskoj, gdje pred svakim pisarom moraš skinuti 
kapu, i, ako te strpa u buturnicu, šutiti. Ovgje ja mogu doći pred 
predsjednika republike, pa mu reći : čuješ, predsjedniče, boga ti, itd. 

Jednostavan čovjek shvaća rieči sloboda, jednakost do- 
slovno i misli, da je u istinu ravan svakomu, te da može raditi baš 
što ga je volja. Gdje bi on znao, da se prava sloboda sastoji, u prvom 
redu, u odgovornosti prama samomu sebi, i da je ta odgovornost 
ogromna, teška, mnogo teža od dužnosti i odgovornosti prama dru- 
štvu i zakonima? 

Iz te neograničene slobode ragja se surovost duha, prostota i jo- 
gunluk i ja se bojim, kada se naš čovjek povrati u domovinu, da 
ta amerikanska sloboda neće pobuditi u njemu ponos i prezir prama 
nasiljima vlade, te ga osokoliti na veledušni otpor, nego će uroditi 
anarhizmom, nehajnošću u rodoljubnim stvarima, prezirom i mrž- 
njom i prama najsvetijim ustanovama, koje mu nalažu neki teret 
i požrtvovnost. Biće i onih, koji će nešto naučiti od amerikanske 
slobode. 

Oni pak, koji postanu amerikanski državljani, neće se više u 
domovinu vratiti, a mnogi će ostati, jer su vojnički bjegunci, te se 
boje kazne. Tih je pače mislim većina, a naša država ne samo da ne 
kani dati polakšica vojničkim bjeguncima, nego je sretna, da se ne 
vraćaju, jer se time slabi hrvatski narod, a i ostale slavenske narod- 
nosti. Niemci i Magjari ne sele ni iz daleka u tolikoj mjeri, kao Sla- 
veni, jer je gospodarima dobro i kod kuće. 

Da Austrija upravo ne želi, da se naši ne vraćaju kući, zbog svojih 
političkih osnova, koje smieraju za oslabljenjem našeg naroda, ona bi 
već u ekonomičnom interesu države dala amnestiju, bar nekim tako 
zvanim bjeguncima, kada bi prošao stanoviti rok godina. To bi bilo 
u njenom interesu, jer bi mnogi donieli sobom liep kapital i mnogo 
manje bi ih bilo, koji bi tražili amerikansko državljanstvo. Time bi 
oživili i domaći mrtvi kapitali, zakopani u podzemlju. 

Veliko 'je pitanje, i o tome se vodi polemika po hrvatskim ame- 
rikanskim novinama, je li dobro da naši ljudi stiču amerikansko dr- 
žavljanstvo, koje se dobiva vrlo lako, jer Sjedinjene Države boljim 
okom gledaju one, koji kane ostati u njima, nego one, koji se kane 
povratiti i odnieti nešto amerikanskoga kapitala. Nakon pet godina 
boravka svak može postati amerikanskim gragjaninom. 

U načelu čini mi se, da je štetno po naš narod tražiti amerikansko 
državljanstvo, jer ko ga je dobio teže će se povratiti u domovinu, 
nego onaj, koji ga nema. Nu ko ga traži, taj je već odlučio ostati u Ame- 
rici i taj je za domovinu izgubljen, pa je bolje, da je bar ameri- 
kanski državljanin, da uživa prava državljanstva i zaštitu države, 
nego da je bez domovine. Osobito vojnički bjegunci morali bi tražiti 
državljanstvo, jer se i onako u domovinu ne mogu povratiti, nit 
je nade, da će kralj dati amnestiju. A baš oni u ogromnoj većini ne 
traže državljanstvo iz pukog nemara i iz neshvaćanja njegove važ- 
nosti. Prostom radniku ni državljanstvo neće mnogo poboljšati uvjete 
opstanka, osobito, ako ne nauči engleskog jezika. Svakako većina onih, 
koji pogju u Ameriku, ostaju u Americi, te su posvema izgubljeni 
za naš narod. Rietko se vraćaju imućni, a oni koji ništa ne stekoše, 
povrate se iskvareni i sa mnogo većim životnim potrebama, nego su 
ih u domovini imali. 

XII. 

Moje konference. — Što sam propoviedao narodu. — Nemamo razloga da očaja- 
vamo spasu domovine. — Konferenca u Rankinu. — Župnik dr. Mato Matina. 
— Konference u Alleghenyu. — Izlet do Lindore. — Don Bosiljko Bekavac. — 
Bunari naravnog plina. — Konferenca u Johnstownu. — Župnik- dr. Kaić. — 
Bozo Gojsović. — Ante Rusković. — Dr. Kovačević. — Hrnjak, Iječitelj sušice, 
ponio u Evropu 10.000 dolara. — Koksove peći u noći. — Koliko plaća Talijan 
za parobrod preko okeana, a koliko naš čovjek. — U željeznici sa pijanim Hrva- 
tima. — Modema amerikanska banka. — Savršenstvo mehanizma amerikanskih 
riznica. — Konferenca u Connellsvilleu. — Govor braći Slovacima. — Komers 
u moju počast. — Slovački magjaroni u Americi. — Magjarska vlada Širi ma- 
gjaronstvo i u Americi. — Broj Slovaka u Americi. — Njihov vogja P. V. 
Rovnianek. — Broj Poljaka. — Poljaci se tugje od ostalih Slavena. — Rovovi 
ugljenokopa uzduž željeznice. — Bezbroj tvorničkih dimnjaka. — Pakleni pri- 
zori. — Bums. — Prama Chikagu. 

Osvojim konferencama neću mnogo govoriti, jer to ne bi mnogo 
zanimalo čitatelje, koji i onako poznaju sve jade naše domovine. 
Ja sam u tim konferencama nastojao prikazati braći u Americi 
sve patnje, koje trpi naš narod, te pobuditi u njihovim srcima ganuće 
i ljubav za otačbinu, da je ne zaborave, i da joj, kako mogu, pomažu 
iz tugjine do bolje sreće. U tu svrhu trebalo im je kazati, da unatoč 
svim nepravdama, koje trpi naš narod, unatoč bezprimjernom pritisku 
sa strane Magjara i Niemaca i gaženju naših prava, ipak naš po 
ložaj nije očajan, te ima još uviek nade, da ćemo uskrisiti svoju na- 
rodnu državu slobodnu i ujedinjenu. Za to nam treba prije svega po- 
štenja i ponosa, pak ustrpljivosti i ustrajna rada. Naši neprijatelji za 
to nas ne mogu uništiti, jer nisu složni, a njihovu neslogu mi irožemo 
pametnom politikom izrabiti u svoju korist. Osim toga nismo sami 
na svietu ; imamo mnogo braće, a ta braća neće pustiti da propad- 
nemo, prije svega, jer su nam braća, a onda jer stoji i u njihovom 
interesu da ne propanemo, pošto imamo jedan od najljepših položaja 
na kruglji zemaljskoj, strategički važan otkad povjest bilježi ljudske 
dogadjaje, kao stvoren za trgovinu i obrt, a bogat rudama i svakim 
inim darom prirode, kao svaka zemlja jedna po jedna. 

Valjalo je pokazati optimizma, jer ako sve pokažeš u crnu, ko 
će se vratiti u domovinu? Ja poznajem i kod kuće učenih ljudi, koji 
nisu baš loši, ali gledaju sa strane dogadjaje, jer drže da nije vriedno 
boriti se za propalu stvar. Ne vjeruju u našu budućnost. Žale našu 
propast, ali neće da se miču i bore za spas, jer im se čini, da bi izgubili 
trud i vrieme. A ako su učeni takvi, kakvi bi bili istom neuki.? Malo 
je ljudi na zemlji, koji stoje tako visoko u osjeća ima i mislima, da 
bi se borili za pravo i bez nade. Malo ih je, krii bi mogli reći za se: 
Victrix causa diis placuit, sed victa Catoni. 

Ja u ostalom, koji se već punih dvadeset godina razočaravam 
nad ljudima, koji vode našu politiku, koji se više bojim domaćih ne- 
prijatelja domovine, nego tugjih, koji danomice vigjam i proučavam 
moralni trulež i kukavnost naše inteligencije, koji danomice vigjam 
kako se ruše i raskrinkavaju tobožnji značajevi, koji vidim svu plit- 
koću i koristoljubivost većine narodnih predstavnika, i kako i neka- 
danje uzdanice naroda podliegaju korupciji Beča i Pešte, ter hineći 
još uviek vješto rodoljublje, daju se u bezdušnu službu tugjinstva; 
ja još uviek ne očajavam, jer vjerujem u zdrave žile naroda, koje su 
se tako duboko primile našega tla, da ih nikakva sila neće moći iskorje- 
niti, pa ni domaće izdajice, a kamo li oružje tugjinstva. Istina je, sve 
što um iznese na površinu, sve istrune na kužnu zraku. Nekadašnje 
uzdanice naroda, podaju se častohlepju, taštini i koristoljubivosti ; 
ali već iza njih raste nova generacija, koja im dovikuje mladenačkim 
glasom : memento mori! Možda će i ta mladost proći kroz isti 
proces i zaboraviti ideale mladosti, ali i iza nje će doći nova generacija 
s istim idealima, koji ne umiru i ne mienjaju se, kao ljudi. Megjutim 
hrvatska narodna sviest, i ako polako, širi se, narod se budi, jača, i sve 
više raste kontrola nad javnim djelima i riečima. Već danas ne može 
se narodu dati rog za svieću. U bečkom parlamentu "govoriti proti, 
a glasovati za ! U domaćim listovima izgrmiti nekoliko radikalnih 
fraza, u Beču lizati ruke ministrima. Narod već sve to opaža i bilježi, 
i približava se vrieme, kad se neće uzimati mandati kao u zakup, ili 
ćak baštinstvo, kad se neće moći onemogućivati izbori pravih boraca 
spletkama, osobnom zavišću i pomoću vlade : približava se vrieme, 
kad će narod pomišljavati koga će birati, da ga zastupa.* Sve me to 
ispunjava nadom i vjerom u budućnost naroda ; nu sve kad i ne bih 
vjerovao u tu budućnost, kad bih došao do uvjerenja, da moramo 
propasti, ja toga narodu ne bih nikada rekao, nego bih se uviek borio, 
kano da je pobjeda sigurna. Bolje je časno i junački umrieti, nego se 
sramotno podati sudbini. 

Prvu konferencu držao sam u subotu na 21. siečnja u Rankinu, 
malome mjestu blizu Pittsburga. Tu ima brojna naseobina Hrvata, 
tu je župnik dr. M. Matina,** bivši župnik sv. Petra u Zagrebu. Su- 

♦ Ovo je bilo napisano prije pada magjarona, i prije izborne reforme u Austriji. 
♦♦ Dr. M. Matina je umro 1905. u Rankinu. (Naknadna nota.) 

višno ga je opisivati, jer je dobro poznat. U Americi je ostao isti, kaki 
je bio u domovini, sačuvavši sve vrline, a i mane, rad kojih je jednako 
trpio. On je u večer sakupio oko dvie stotine naroda, stara i mlada, 
mužkog i ženskog u crkovnoj dvorani — staroj hrvatskoj crkvi — 
prikazao me je narodu liepim govorom, a poslie njega mi je dao dobro- 
došlicu župljanin g. Ilija Perić. Na to sam ja držao konferencu, koja je 
trajala dva sata. Narod je bio oduševljen. 

Prije konference obašao sam mjesto sa računovogjom i bivšim 
predsjednikom H. N. Zajednice g. Marohnićem, koji me je pratio. 
Zavirismo u dućane, u stanove i u radionice, te posjetismo i novu liepu 
župnu CTkvu. Potankosti opažanja neću iznositi, da se putopis pre- 
više ne otegne, a ispadci opažanja istaknuti su i onako u općenitim 
razmatranjima, ili ću ih još u drugoj prigodi istaknuti i nadopuniti. 

U nedjelju na 22. siečnja u 8V2 u večer držao sam političku kon- 
ferencu u župnoj dvorani u Alleghenyu. Došlo je vrlo malo svieta, 
i ako u mjestu ima ogroman broj Hrvata, te je najveća hrvatska naseo- 
bina u Americi. Unatoč pisanju novina, unatoč ogromnom odboru 
za pripremljenje konference, nije došlo nego pedesetak ljudi, a polo- 
vinu od tih doveo je sam župnik dr. Lauš, koji se je pokajao, što nije 
uzeo sam stvar u ruke, bez odbora, jer bi stvar bez sumnje drugačije 
ispala, pošto u vogje nema više niko povjerenja. Dosta je, da oni neku 
stvar pokrenu, da se niko ne odazove. Narod pita za račune novca 
sabrana za narodnu obranu, a odbor se oglušuje. I tako u svemu . . . 

Predstavio me je narodu liepim govorom g. Pavlinac, a po tome 
sam govorio ja malne tri sata. 

U utorak, u isto doba i u istoj dvorani, držao sam književnu kon- 
ferencu. Došlo je devet ljudi, od kojih četiri župnika, a megju njima 
i jedan Slovenac, koji je došao sa svoje župe nekoliko sati željeznice 
udaljene. Ipak sam držao konferencu, da se ne reče, da govorim samo 
za dobit. Konferenca je trajala od devet do ponoći. 



Sutradan napravismo dr. Lauš i ja mali izlet do Lindore, da po- 
sjetimo župnika don Bosiljka Bekavca, plemenitu i dobru dušu, koji 
je našao mira i ljubavi medju Slovacima i Poljacima, što megju Hr- 
vatima u Alleghenyu nije mogao naći, jer su vogje neprestano bunile 
narod, eda sami mogu upravljati crkovnim dobrom, a župnik da bude 
njihov sluga. Bekavac nas je vrlo gostoljubivo primio, u svojem liepom 
ma'enom stanu, gdje vidiš uzoran red i čistoću, što odaje čovjeka, 
koji tu stanuje. Još se muči učenjem slovačkog i poljskog jezika, da 
uzmogne narodu liepo propoviedati. Miran je i zadovoljan sa svojim 
župljanima, ko i oni s njime. 

Jutrom drugog dana krenusmo natrag uzduž male rieke, orub- 
ljene brežuljcima pokritim sniegom. Na sve strane vidiš bezbroj bu- 

nara naravnog p'ina. Probije se tlo do naslage uglje: a, postave se cievi 
i ošmrk, ko na artezijanskim bun rima, a plin izvire i teče cievima, 
kud je ljudima bilo drago da ga povedu. Zašto se ne pokuša tražiti 
naravni plin na ogromnim hrvatskim ugljenicirfia? 

Na 29. u ne jelju držao sam političku konferencu u Johnstownu, 
gdje župnikuje dr. Kaić, vrlo učena glava. On i g. Bozo Gojsović sa- 
braše u akovnoj dvorani stotinjak ljudi, većinom prostih radnika, 
koji se vrlo malo razumiju u politiku. Nije lako sniziti se do njihove 
razine i govoriti tako da razumiju sve što govoriš. Za to bi trebalo 
mnogo dužeg općenja s narodom. Govorih što sam mogao jednostavnije, 
i mislim, da sam pogodio žicu. 

Poslie konference sastalo se kod župnika na večeri nekoliko vi- 
gjenijih ljudi, megju kojima i Bozo Gojsović, Srbin iz Like, ali od onih 
koji ne vide razlike izmegju Srbina i Hrvata. On ima svoju poslovnicu 
u Johnstownu, na kojoj piše Steamship Agent et Foreign 
Exchange. Znači da ima parobrodarsku agenciju i mjenjačnicu. 
Za večerom raspreo se je govor narodu i njegovom stanju. Ja sam 
šutio i slušao, a katkad pitao. Dr. Kaić i Gojsović dobro poznaju narod 
i prilike u kojima živi, a i zauzimlju se za nj gdje mogu. Kaić je više 
puta posredovao za unesrećenike kod osjeguravajućih društava, i 
spasio baštinicima što se je spasiti dalo od pohlepe činovnika austrij- 
skih konsulata i naših nadripisara i tumača. 

Jednog dana potražio me je kod dra. Lauša g. Ante Rusković, 
Korčulanin, direktor vanjskog odiela The First National 
Bank u Connellsvilleu, malenom gradu na skrajnem jugozapadu 
Pennsilvanije, u tako zvanom središtu ugljena. U tom gradiću hrvatska 
je kolonija vrlo malena, ipak g. Rusković nastojaše svim silama sklo- 
nuti me, da dogjem držati jednu konferencu. Poznavao me je već iz 
domovine, jer nema nego malo godina što se je preselio u Ameriku, 
gdje je imao sreću da nakon malo vremena nagje krasno mojesto upra- 
vitelja jednog odiela vrlo znamenite banke. To ima zahvaliti pozna- 
vanju više evropejskih jezika, a i svojoj marljivosti i zdušnosti u poslu. 
U Connellsvilleu je i dr. Kovačević, koji se je preselio iz Alleghenya, 
gdje nije mogao opstojati unatoč tome, što je tu najbrojnija hrvatska 
kolonija. Dao se i on na politiku, te suragjivao sa svećenicima, što 
je izazvalo na nj mržnju vogja. Nadošla k tome i nesretna affaira 
Hrnjaka, koji je došao u Allegheny, tvrdeći da je iznašao liek proti su- 
šici. Dr. Kovačević mu je nasjeo, vjerujuć njegovim nepogrješivim 
tvrdnjama, zaslagjenim medom najuvjeravajuće rieči, i dokazima 
tolikih čudotvornih ozdravljenja. Ne pade mu na um zapitati Hr- 
njaka, što nije onda ostao u domovini, da spašava tuberkulozne. U 
kratko medeni Hrnjak je toliko govorio i uvjeravao, da je sklonuo 
dra. Kovačevića, mnoge svećenike i druge imućnije ljude, da osnuju 
sanatorij za sušičave, a za svoj izum dao si je platiti 10.000 talira. 
Netom je on ukesio novce, put pod noge, pa put Londona, da tamo 

opet usreći čovječanstvo sa svojim veličajnim izumom. Megjutiim 
od desetak sušičavih, koji se smjestiSe u sanatorij svi jedan za drugim 
odoše pod ledinu, a sanatorij i kapital propadoše. Dr. Kovačević bi- 
jaše i sam uložio svoje priStednje u to poduzeće, te mu sve propade; 
ali svi drugi dioničari bez obzira na to, stadoše njega kriviti zbog 
svoga gubitka, i ne ostade mu drugo, nego potražiti mirnije mjesto 
za svoje zvanje. Sada je u Cbnnellsvilleu zadovoljan i miran u krugu 
svoje obitelji, koja, dakako, čezne za domovinom. 

G. Rusković i dr. Kovačević sabraSe oko sebe prijatelje i liep broj 
braće Slovaka, te odlučiše pozvati me, pa makar i sami morali nositi 
troškove moga putovanja. Obećah im doći u ponedjeljak 30. siečnja, 
pošto budem držao konferencu u Johnstownu. 

Na tom putu vriedno je spomenuti krasan prizor koksovih peći 
u noći, kad se voziš iz Pittsburga u Johnstown. Vidiš ih na tisuće 
i tisuće sievati redom kroz doline, uz korita potoka, poredane ko bojni 
red. Iz svake suklja crveni plamen u noć, te se odsieva po sniegu na- 
okolo, a pred peći vidiš osjen jednog čovjeka, koji hrani peć ugljenom. 
Nekim redovima ne vidiš kraja, ko ni lampama na dugim ulicama 
velikih amerikanskih gradova. 

Iz Johnstowna vodi u Connellsville željeznica, a od. jednog diela 
puta električni tramway. Sjedoh u željeznički vagon u osam u jutro, 
da dogjem u dva sata poslie podne u Connellsville. Do po puta prati 
me g. Gojsović, koji ide u Pittsburg na sjednicu nadzornog odbora 
H. N. Zajednice, te se razgovaramo stanju naših ljudi. G. Gojsović 
ih poznaje dobro, jer ima s njima mnogo posla, pa od njega mogu 
štošta naučiti. Na svakoj stanici čuješ govoriti hrvatski. Ljudi sele 
za poslom iz jednoga mjesta u drugo, a svi se bave kopanjem ugljena, 
jer su oko koksovih peći zabavljeni većinom Talijani, pa se i talijanski 
i slovački čuje na svakoj stanici. Lako je raspoznati narodnost po tipu 
i po nošnji, te ja, kad imam vremena, govorim i s Talijanima i sa Slo- 
vacima. Talijani nerado ostaju u Americi, i netom su zaslužili dvie 
tri stotine dolara vraćaju se u domovinu. Ima ih koji svake godine 
putuju u Ameriku i natrag, te veći dio zaslužbe potroše na putu, a i"^ 
mnogo vremena. Za njih se ipak mnogo više brine vlada, a i talijanski 
konsuli, pa plaćaju prelaz preko okeana malne za polovicu jeftinije 
nego naši ljudi. Od New- Yorka, do Napulja ili do Sicilije plaća se 
polovicu od onoga što se plaća do Rieke, ili do Trsta ! Naš čovjek plati 
32, 33, 34 ili ćak i 35 dolara, a Talijan 12 do 17 ! 

Na putu prama Connellsvilleu ukrcaše se u vagon, gdje sam sjedio, 
dva hrvatska radnika, te sjedoše iza mene, govoreć zagorskim na- 
rječjem. Oba su dobrano nakresana, a raspravljaju nešto H. N. 
Zajednici. Jedan od 'njih nije platio nekoliko mjeseci članarinu, nije 
polazio na sjednice svojega odsieka, pa ga isključiše, te je izgubio sva 
prava. Sada bi se htio povratiti u Zajednicu, a ne zna kako. Drugi se 
je preselio iz jednoga mjesta u drugo, a tu neće da ga prime u odsiek. 



dok ne donese isprave, da je bio članom u nekom drugom odsieku. 
Oba psuju i vele da su na upravi lupeži, koji kradu njihove novce. 
Ja se upletem, da ih posavjetujem. U zao čas ! Jedan uhvati prigodu, 
te se nasloni najprije na naslonjač meni iza legja, a onda ravno meni 
na rame, pa mi uzriguje pod nos zadah piva pomieSan sa whiskijem. 
Ja mu tumačim, što će raditi, obećavam mu, da ću se zauzeti za nj 
kod Zajednice, ako isplati zaostale obroke i obeća posjećivati mar- 
Ijivije sjednice svoga odsieka, te vršiti ostale dužnosti člana, a on na- 
valjuje pitanjima, po tri četiri puta o istoj stvari. Dim alkohola mu 
prieči da razumije moje tumačenje. On se megjutim sve jače opire 
moje rame, a ja se žacam umoliti ga da me ne tišti; jer i ako ne razu- 
mije baš ništa o socijalnim pitanjima, razabirem po govoru, da je 
socijal-demokrata, te je čuo nešto govoriti o jednakosti svih ljudi, 
zajedničtvu svih dobara u prirodi ; a takvi su najpogibeljniji. Dakle 
trpi, pa šuti ! 

Pita on mene potanko što sam i zašto sam došao, a sve nekako 
sumljivo i nepouzdano, te ga moja dobrohotnost prama njemu ni naj- 
manje ne uvjerava. Sve misli, da me vode neki tajni ciljevi ; izbje- 
gava odgovore, kad ga pitam, što radi, o čemu živi, ima li obitelji, 
je li šta prištedio.^ Pijan je, ama ga sumljivost i opreznost ne osta- 
više ! Te se vrline uviek čvrsto drže ograničenih umova, a osim toga 
je kod na"Seg seljaka dugim i gorkim iskustvom postalo urogjenim 
nepouzdanje prama kaputašu. Ne mogoh dakle ništa saznati o nje- 
govim životnim prilikama, nu vidim, da neće biti dobro, kad je eto 
i u djelatni dan pijan, te mjesto da radi, putuje. Kad se je Bogu svi- 
gjelo te dogjosmo da neke stanice, skinu mi teret sa ramena, i ne re- 
kavši ni zbogom, ode sa svojim drugom. 

U Connellsvillu dočeka me g. Ante Rusković na kolodvoru i po- 
vede me na objed u dra. Kovačevića, čija je Ijubezna gospogja pri- 
premila baš sve po domaću s onom ukusnom vještinom, kojom se 
odlikuju naše hrvatske domaćice. Slagje od objeda zabaviše me dvie 
male kćerkice, koje se brzo sa mnom sprijateljiše, žagoreć milom hr- 
vatštinom, ko dva slavulja iz našega gaja, a u tugjem lugu. 

Poslie objeda povede me g. Rusković, da mi pokaže znamenitosti 
gradića, naročito novu modernu banku, koja u nutrini sjaji mramorjem. 
Osobito zanimivo i novo za me bilo je vidjeti zamršene i upravo maj- 
storske mehanizme ogromnih željeznih kasa, čija vrata teže na tone, 
a okreću se pomoću mahina savršenih ko hronometar sa najvećom 
lakoćom. U tome su Amerikanci dotjerali mahineriju do savršenstva ; 
nu čitateljima ću ragje opisati jednu od najvećih banka u Chicagu, 
ili u San Francisku, jer će ih valjda i to zanimati, pošto u Europi još 
ne dogjosmo do tolike brige i savršenstva u čuvanju novca, valjda 
za to jer nemamo ni tako vještih lupeža ko Amerikanci. Narodna 
banka u Connellsvilleu izdaje i sama svoje banknote, te mi ih je Rus- 
ković pokazao nekoliko snopova još ne razrezanih, po pet, deset, 

dvadeset i po pedeset dolara. Ima tu i ogromnih naslaga novca svih 
stranih država, osobito austrijskog. 

U jednoj dvorani iste banke, koju je uprava dobrovoljno stavila 
na razpoloženje g. Ruskoviću držao sam u večer konferencu. G. Rusković 
je bio već razglasio moj dolazak i konferencu po engleskim novinama 
u Connellsvilleu, opisavši me sa odviše lirskog zanosa. Poslao je po 
jedan istisak svim hrvatskim novinama u Americi, a i mnogima u do- 
movini, koje onda udri po Tresiću kao megalomanu, samohvalnom 
hvastavcu itd. Nema ti veće sreće za naše novinare, nego kad mogu 
po komu udariti, bilo s razlogom, ili bez razloga; Kad mogu udariti po 
meni, onda je nekim novinarima pravi blagdan, a ja naviko na batine, 
pa više i ne osjećam. 

Dvorana je malena, ali dupkom puna, većinom braće Slovaka. 
Znajući da će ih biti liep broj, ja sam smatrao svojom dužnošću, da 
se osvrnem i na slovačko pitanje, koje je u ostalom toli slično našemu, 
jer unatoč nagodi, unatoč našoj sjajnoj povjesti, prosvjeti, narodnoj 
književnosti, razvitku umjetnosti, Magjari danas postupaju jednako 
sa Hrvatima, kao i sa Slovacima.* Pravo i zakoni prestaju gdje vlada 
sila, te Magjari jednako bašuju po Slavoniji, kao i pod Tatrom. Kolo- 
nizuju naše najplodnije zemlje, dižu škole, grade željeznice našim 
novcem, a u svoju korist. Nad Zemunom podigoše toranj, sa svojim 
grabežnim Turulom, znakom magjarskog osvojenja, taman kao i u 
srcu Slovačke, nekadašnje moguće Svatoplukove moravske države. 
Za Svatopluka mogu bar reći, da ga potukoše, da mu osvojiše zemlju, 
pa dok se tu osjećaju gospodarima i osvajačima — i ako se nepravda 
proti prirodi ne može nikada i ničim opravdati — ne može im se to- 
liko zamjeriti. Ali da dižu tornjeve i šire na njima kreljuti svog vodica 
Turula na hrvatskom tlu, kojeg nikada ne osvojiše, otkuda se uviek 
vratiše krvavih glava, i to ne baš daleko od Gorjane, gdje su ih braća 
H Tvati nemilo mlavili i zarobili im obe kraljice, to prelazi u smionost, 
koju niko ne bi mogao trpiti nego današnji Hrvati. Ja sam u konfe- 
renci ocrtao užasno stanje Slovaka i Hrvata, te ih nastojao potaknuti 
na bratstvo i slogu, pa i u tugjini, jer koji se vrate u domovinu moći 
će propoviedati narodu, da opstoji još drugi bratski narod, koji pod- 
nosi iste muke, i koji bi u zgodnom času mogao priteći u pomoć proti 
zajedničkom neprijatelju. Uvjerih braću Slovake, makar kako grozno 
njihovo stanje bilo, da nemaju razloga očajavati ni gubiti vjeru u spas 
svoje narodnosti, jer slovačka ideja ima svoje apostole, koje osobno 
poznajem, s kojima sam prijatelj, kao što su Svetozar Hurban Va- 
janski, stari borac Mudronj, Hodža i drugi. Magjari mogu plieniti 
novce njihove matice, mogu ukidati gimnaziju u Turčanskom Sv. 
Martinu i ine škole, mogu otimati djecu sa njedara slovačkih majka, 
te ih prenositi u daleke magjarske županije, da ih pomagjare; oni ipak 

slovačkog naroda ne će uništiti, jer ga u tisuću godina tlake ne mogoše 
raznaroditi. Slavenska je duša konservativna, a naročito jezika ne da 
iskorjeniti. 

Prisutni burno odobravahu moje rieči, prekidajući me često u 
govoru ; tek opazih da dva tri svećenika, i dva tri otmenije odjevena 
čovjeka ne pliešću. Niže ćemo i tome vidjeti razlog. 

U večer pripremiše u moju počast komers sa pjevanjem, na koji 
dogjoše svi koji su bili i na konferenci. Istakoše se liepim govorima 
g. Rusković i dr. Kovačević, a i ja sam više puta uzeo rieč da dodam 
štogod onome, što rekoh na konferenci. Megjutim se diže jedan od one 
gospode, koja ne odobravahu moje nazore istaknute u konferenci i na 
komersu, te stane braniti Magjare, tvrdeći, da oni nisu ništa krivi na- 
šemu zlu, nego mi sami. 

Čuo sam ja već više puta takovih mudrijaša i kod kuće, pa sam 
se smutio, videć da takve kuge ima i u Americi. Ti umuju, kao onaj, 
koji daje pravo razbojniku, što je ubio i okrao nedužna čovjeka, a 
ovoga krive, jer da se nije znao junački braniti, a megjutim su i sami 
ortaci razbojnika, te mu pomažu i daju naputke, kako će zateći u 
zasjedi njihovog rodjenog brata. To su najgnjusniji izmet ljudstva. 
Ne niečem time, da i mi sami nismo u mnogočem našemu zlu krivi. 
Krivi smo već za to, što dajemo na sviet takove izdajice, i što nemamo 
srca da najprije njih iskorenimo ; a imamo ih bezbroj, što malih što 
velikih. 

Dotičnik bio je u domovini stražmeštar honveda, pa sada i u 
Americi megju jadnim Slovacima širi velikomagjarsku ideju. Ima ih 
takovih i više, a regbi da se i sama magjarska vlada brine, da ih bude 
što više, bojeći se da oni, koji se vraćaju iz Amerike u domovinu, ne 
donesu sa sobom slobodoumnih antimagjarskih ideja. Slovački po- 
povi u Americi većinom su magjaroni. Magjari već znadu, koga će 
poslati, kada austrijski konzulati ili amerikanski biskupi jave, da 
treba negdje ustrojiti slovačku župu. Poznato mi je pače, da je bivši 
ministar za bogoštovlje i nastavu Vlašić kušao uplivati na amerikanske 
biskupe, da zaprieče župnicima baviti se antimagjarskom politikom 
medju Slovacima. Nije mu dosta, što je slao samo magjarone, nego 
je htio da biskupi vrše nad njima kontrolu ! Zbilja, Magjari zaslužuju 
da se čovjek divi njihovoj ustrajnosti i maru, dostojnom bolje i ple- 
menitije svrhe. 

Neki Slovaci odgovoriše honvedskom stražmeštru po zasluzi, 
te se je razvila živahna polemika, dok moj stražmeštar nije povukao 
rep i rekao da on nije mislio braniti Magjare i magjarsku ideju, nego 
kriviti Slovake što se ne znaju bolje braniti ! ! 

Slovaka će biti u Americi blizu pol milijuna, većinom u Pennsilvaniji, 
a središte im je u Pittsburgu, kao i Hrvatima. Imadu više svojih Zajed- 
nica za osjeguravanje, a vogja Slovaka jest P. V. Rovnianek, bankir 
i posjednik u Pittsburgu. On izdaje slovački dnevnik, te ima svoju 

vrlo liepu uredjenu tiskaru. Jednom sam posjetio g. Rovnianeka sa 
drom. Laušem, s kojim je osobni prijatelj. Primio nas je upravo bratski, 
donio moju sliku u svojem dnevniku, sa mojim životopisom i pre- 
poručio Slovacima, da pohite na moje konference, pače nas pozvao 
i na objed, što ne mogoh primiti, jer mi je bilo putovati put Chicaga. 
Rovnianek je u domovini bio bogoslov, ali ne ćuteć zvanja za sve- 
ćenički stalež, pošao u Ameriku, tu se skoro istakao svojim sposob- 
nostima, postao najuglednijom ličnošću megju Slovacima, utemeljio 
banku i list — koji se skoro pretvori u dnevnik — te usrećio sebe a 
svojem narodu mnogo pomogao. On je još mlad čovjek, kojemu ne može 
biti više od 45 godina, vrlo simpatične vanjštine, uljudna nastupa 
i razgovora. Uživa vrlo dobar glas i poštovanje i megju zgoljnim Ame- 
rikancima. 

Slovaci osjećaju slavensku solidarnost, te se druže s ostalim Sla- 
venima, dok jedini Poljaci prave iznimku. Njih ima u Americi do 
dva milijona, najbolje su organizovani od svih narodnosti, a divskom 
korenitošću čuvaju svoju vjeru i narodnost, hu s ostalim Slavenima 
neće saobraćaja, ko da ih i nema. Na svim mojim konferencama nisam 
vidio nego jednog jedinog Poljaka, i to u Chicagu. 

Rusković i Kovačević nastoje, da ostanem koji dan u Connells- 
villeu, nu meni je putovati, a oni ne puštaju, već pod obećanjem, da 
ću ih posjetiti na povratku. Obećajem, ako bude moguće. Sutra u 
jutro otpratiše me prijatelji do kolodvora, pa i gospodja Kovačević 
sa svoja dva mala slavuljića. Sve je bilo liepo, ali mi je najteže bilo 
rastati se sa tim dvjema malim američkim Hrvaticama, koje takogjer 
hoće obećanje, da ću se povratiti. Nije ipak bilo sugjeno da ih opeta 
vidim, osim jedinoga Ruskovića, koji je došao po me u Allegheny, 
kad je čitao da sam se vratio sa zapada. Tom prigodom mi je pripo- 
viedao i progonstva koja je doživio od svoga roda u zavičaju, što mu 
je ogorčilo život i onemogućilo opstanak u domovini. A ipak onako 
umnih, radinih i praktičnih ljudi nemamo u domovini baš na pretek, 
da bismo ih mogli Americi poklanjati ! 

Zbogom ! Zbogom ! Do vidjenja ! Vlak ode, a ja s njime, uviek 
kroz vlakove natovarene ugljenom uzduž nekog pritoka Monongahele, 
uviek izmegju sniega i ugljena. Na protivnoj strani doline vide se svako 
malo vremena rovovi u planini, iz kojih dolaze kolica jedna za drugim, 
pa iskrenjuju ugljen s visoka u podmetnute vagone. Neprestance se 
tovari i neprestance odvaža. Poslie toga zaredale dimnjaci i tvornice, 
selišta i gradići, a na svakoj stanici čujem hrvatsku rieč. Što vlak 
dalje i bliže Pittsburgu, to su dimnjaci brojniji : po pet, po šest, po 
deset, po dvadeset ih u jednom redu, svi jednaki, svi tanki, ko željezne 
munare, sa kojih mjesto poja mujezina suklja crni dim u nebesa. Ima 
ih na tisuće, prava dubrava dimnjaka ; a ko bi izbrojio koksove peći, 
koje se nižu uz svaku pobočnu dolinu uz potoke? Sve šumi, zuji, klo- 
poće, zveči, zvoni, buci, kao u Miltonovoj kovačnici pod zemljom. 

kada gjavoli krenu na posao, da dignu hram i priestolje Luciferu, kada 
se sakupe na skupštinu pa stade psika, cika, urlikanje, vijanje zmi- 
jovitih repova, grmljavina erebskog glasa gjavolskog poglavice, a dim 
i smrad i vatra suklja iz svih nozdrva. 

U večer padoh svom hodži na konak. Baš je zvonar zvonio „Zdravu 
Mariju", a Bums, pas dra. Lauša, po svojem običaju, sa župnog praga, 
zavijao plačnim glasom na zvonove, ko da mu ćaći zvone, reče u šali 
hodža. 

Ostadoh još do sriede u večer kod dra. Lauša, što čitajuć, što šaleć 
se s njime, što čekajuć, neće li doći pozivi sa koje strane Amerike, da 
uredim vrieme i putovanje. Kad je došao rok da krenem, rastadoh 
se od hodže, ko od rogjena brata, obećavši mu, da ću se na povratku 
koje vrieme kod njega zadržati. U osam sati u večer sjedoh na brzi 
vlak za Chicago, legoh u svoj krevetji probudih se sutra u jutro negdje 
u državi Indiana, nedaleko jezera' Michigana. 

XIII. 

Preko Mississipijske ravnice. — PraSume pretvorene u kulture. — Vlakovi puni 
marve. — Griesi ljudi na prirodi. — Vrtoglavne kretnje nebrojenih vlakova. — 
U vlaku kroz Chicago. — Agenti u vlaku. — Brzojav i telefon u vlaku. — 
Kako se danas brzo i mnogo žive. — Ko zna živjeti. — Doček prijatelja. — 
Raskošni stan. — kod Randića. — Dr. Ante i Zlata Biankini. — Tramwayska 
žumjava i ogromne daljine. — Luncheon kod starog prijatelja. — Goldy. — 
Chicago prostorom najveći grad na svietu. — Amerikanska arhitektura. — 
Lincoln park. — Spomenik generala Granta. — Središte obrta i trgovine. — 
Najveća kasapnica na zemlji. — Bezbroj tvornica. — Novinstvo u Chicagu. — 
Studen. — Saloon g. Ante Randića. — Megju Hrvatima. — Protepuh pop 
Dolinac, — Don Ante Politeo. — Od saloona do saloona. — UredniCtvo 
„Hrvatske Zastave". — Hinko Sirovatka, — Njegove borbe. — Pripreme za 

moju konferencu. — Vrbovljani u Chicagu. 

Nije kamo upuštati se u opisivanje puta. Svezak deblja i deblja, a 
znam što je kraća knjiga, da se to ragje čita. Progjoh preko noći 
puste ravnice države Ohio, gdje izumiru zadnji obronci istočno 
amerikanskih planina, a počimlje ogromna ravan koju protiče Mississipi 
sa nebrojenim svojim pritocima, te se proteže sve do Rocky Mountains 
preko dvadesetak velikih i najplodnijih država Unije, od Canadske 
granice do Mexikanskog zalieva. U tom ogromnom prostoru nema 
nigdje planine, osim nešto niskih brežuljaka na srednjem toku Misso- 
uria u državi Kansas, i gdje će uteći u Mississipi, u državi Missouri. 

Kako je u malo stoljeća — može se reći u malo godina — ljudska 
ruka preobratila tu ogromnu zemlju! Pusta nepregledna Suma i šikara 
pretvori se u livade, oranice i bujne pašnjake. Kukuruz i svakovrsno 
žito raste i plodi u tolikoj mjeri, da 1 rani mnoge strane svieta, a ne- 
brojena, nepregledna stada ovaca i volova pasu na sve strane. Na sto- 
tine vlakova, punih svakojake marve, krupna i sitna zuba, prevažaju 
sa tih ogromnih prostorija živo meso za klaonicu u Chicagu, najveću 
na kruglji zemaljskoj, iz koje se opeta šilje meso što posoljeno, što u 
konservama, što u ledu na sve strane Amerike, pa čak i u Evropu. 

Šuma se vidi vrlo malo, a i to je kržljavo, ko poharano požarom. 
U prvašnja doba i nisu imali bržeg i boljeg srestva, da pretvore šume 

i šikare u livade, nego vatru. Mislim, da će skoro Amerika početi oka- 
javati svoje griehe počinjene na prirodi, jer priroda nije za badava 
stvorila šume. Imala je ona za to tisuće razloga, od kojih neke dokučuje 
čovjek, a mnoge i ne dokučuje. Dokučiće ih kada ih bude istraživao 
po posjjedicama uništenja šuma. 

Ko obično vlak je zakasnio. Nadao sam se proći uzduž obala Mi- 
chiganskog jezera, nu karta vara, pa je pruga, kojom vlak prolazi, 
udaljena od jezera toliko, da ga se ne vidi. Napokon uvidih da mi je 
uzaludna nada, kad zagjosmo u more kuća i dimnjaka. Nisam gledao 
na sat, nu mislim, da se vlak, sa cielom brzinom, od prvih potleušica 
do glavne postaje u Chicagu, vozi čitav sat, uviek kroz kuće i ulice. 
Tračnice su nebrojene, a kretnja vlakova u protivnom pravcu uprav 
vrtoglavna. Idu po tri po četiri istosmjerno, ko da se natječu, koji će 
prvi doći, zaustavljaju se, pretiču jedan drugoga, pa opet zaostaju, 
dok tri četiri druga jure protivnim pravcem mimo njih, te se sve čudiš, 
da se sve to ne smota u jedno klupko, i strepiš nećeš li i sam prisu- 
stvovati i na svojem vratu iskusiti jednu od onih brojnih i glasovitih 
amerikanskih željezničkih katastrofa. 

U vlak navaljuju svakakovi agenti. Jedan ti pita ticket prtljage 
da ti je, bez ikakove tvoje brige, donese u hotel, gdje kaniš poći. Drugi 
ti nugja telefon, treći brzojav, jer možeš iz vlaka i brzojavljati, pače 
ćak i telefonirati. Ne gubi se u Americi vrieme, ko neće da ga hoto- 
mično gubi. Uz taka prometna i saobraćajna srestva današnji čovjek 
živi tri puta duže, nego je živio pred samih sto godina dana. Jer što je 
život, nego vrieme kojim raspolažeš za rad, a naročito za nauku .^ Neki 
može živjeti danas više u dvadeset godina, nego drugi prije u pedeset, 
samo ako se znade poslužiti tehničkim srestvima, koja mu prištegjuju 
toliko dangube! Nekada za put, koji je mene stojao četiri mjeseca vre- 
- mena, bilo bi trebalo bar četiri godine, ne računajuć patnje i pitanje 
hoće li te okean pustiti u ljutoj zimi, bez kazne, dva puta preko svojih 
gorostasnih valova. U ostalom za čovjeka, koji ne zna živjeti, koji se 
cio dan skonoba samo da stiče novac, sva ta prometna srestva 
ne pospješuju i ne oduljuju vrieme života, nego samo povećavaju 
muku i skonobanje u hlepnji za zlatom. 1 danas ko i prije ne živi i 
ne zna što je život, ko misli da je život u bogastvu, ko ne hvata 
sve moguće prigode da obogati dušu znanjem i iskustvom, proma- 
trajuć vječne istine prirode i ljudskog društva, koje se sve više otkri- 
vaju i pripremaju sve veći užitak onome koji ih zna uživati. Mrtav je 
prout ac cadaver, koji traži život jedino u zlatu, jer uzimlje 
srestvo za svrhu, pa kad je srestvo stekao — a nikada mu se ne čini 
dosta — onda dogje svrha svega, smrt. Taj je vegetovao, trapio se, 
ružno sanjao, nije svjesno gledao u božji sviet, nije živio. Prošao je 
velut umbra, a takovih je legija, bezbroj, ogromna većina ljud- 
stva, naročito u Americi. Ko biele muhe su rietki oni koji u istinu živu, 
koje ne grije samo vidljivo sunce po tielu, nego i nevidljivo putnom 

oku, ali vidljivo umu Sunce duše, što no osvjetljiva misli, grije čuv- 
stva, i pod čijim zrakama cvjeta rajsko cvieće krieposti i poezije. 

Vlak stade. Izigjoh te idem za drugima prama izlazu iz toga la- 
birinta tračnica. Na izlazu prepoznajem nekoliko milih lica. Tu je 
dr. Ante Bjankini, nešto stariji moj drug sa bečkog sveučilišta. Njegov 
liepi crni junački brk, koji je mnogoj krasotici u Beču zavrtio mozgom, 
prosiedio je. Uvriedilo ga je pogano nesmiljeno vrieme, koje ne trpi 
dugog cvata liepih oblika. Ali crno sokolovo oko još je živo ko i prije, 
još se smieši ko da iskri šalom i Ijubeznošću, ko na sjednicama „Zvo- 
nimira", kad bi se proglasila republika, a on nepresušnom duhovitošću, 
živim veseljem zabavljao drugove. I tielo je krepko, a lice još uviek 
svježe, tek liepi crni brk i bujna crna kosa posiediše! A što me najviše 
ljuti, vidim mu dva pozlaćena zuba, čim se je nasmiešio, da me po- 
zdravi. Do njega je Sirovatka, viri glavom kroz vrata, htio bi doći u 
susret, ali ne puštaju. On je nešto ojačao. Nije mu naškodila ni zima, 
ni borbe, ni amerikanske polemike. 

Ustreptalo mi je srce, videć prijatelje, znane i ne znane, koji me 
dočekaše. Izgrlih se sa drom. Bjankini jem i sa Sirovatkom. Dr. Bian- 
kini pita za svoju braću, za svu svoju rodbinu, za kojom toliko čezne; 
pa kad mu obećah, da ću mu dati poznije potanjih obaviesti, inače da 
su svi zdravi, predstavi me ostalim nepoznatim prijateljima. Prvi 
je Ante Randić, vrlo elegantno odjeven, čovjek, posve obrijan po ame- 
rikansku, prijazna izraza na licu i Ijubezna posmjeha; pa Mamek, 
Lacković itd. imena poznata mi iz hrvatskih amerikanskih novina, 
a sve ljudine, hrvatskog izražaja. Dadoše mi dobrodošlicu u ime či- 
kaških Hrvata, oprostiše se i ostaviše me sa Bjankinijem, Sirovatkom 
i Randićem. Randić uzme ticket moje prtljage, preda ga jednom po- 
služniku i odosmo. U po sata doveo nas je tramway do Randićeva 
stana, gdje me čikaška kolonija odlučila ukonačiti, jer Randić ima 
svoju kuću i svoje baš gospodske prostorije. Tri su mi sobe na raspo- 
loženje, kupelj, središnje grijanje, elektricitet, plin, krevet mekan ko 
magla, vas u čipkama, nebrojeni divani, naslonjači toilete, baš ko za 
kakvu razmaženu ćerku amerikanskog miljonera. 

Ja se gledam, malo u čudu kod tolike raskoši, što ne izbjegnu 
oštrom Randićevu oku, pa će mi : — Ne čudite se, ne! Taki su ovgje 
običaji! Tako je u svakoj malo boljoj kući; u ostalom ja nisam zabo- 
ravio, kako je teško spavati pod trulim i kapavim krovovima hrvat- 
skog primorja, ili ćak na hridinama Krasa, nad Bakrom, čuvajuć ovce, 
često g6 i bos, polunag na buri, sa komad suhe kore crna kruha, sretan 
da je i toga bilo. Sada je, hvala Bogu, bolje! Stekao sam nešto, a bio bih 
i više, da sam znao čitati i pisati; ali trebalo je da dogjem u Ameriku, 
da naučim potpisati svoje ime. Ovaj elegantni amerikanski dandy 
otkriva mi u malo rieči dušu jednostavnu i iskrenu, kakva je bila, 
kad je bio bosonogo osmogodišnje pastirče na bakarskim, ili kostren- 
skim planinama. njegovom životu treba reći još koju, jer djelo 

ne bi valjalo, bez dobra primjera, a baš će mi Ante Randić poslužiti 
kao najbolji primjer, kakvi bi morali da budu Hrvati u Americi. 

Pošto me je udomio u moje sobe, pustio da se umijem i uredim, 
pokazao mi ostale prostorije svoga stana, prestavi me Ijubeznoj go- 
spogji, ćerki i pastorki i ponudi nešto okriepe, pa ćemo svi skupa u 
posjete gospogji Zlati Biankini. 

Kuća g. Ante Randića je na jugu Chicaga, na Prairie avenue br. 
5118. Već broj kuće kaže kako je ulica duga, te da se kući ne ide, i od 
kuće ne odlazi, jal bez tramwaya, jal bez zračne željeznice, jer i njih 
uvedoše u Chicago, po primjeru New - Yorka. Ovdje su daljine još 
ogromnije, a prostor što ga grad zauzimlje približava se onome staroga 
Babilona, dok su svi moderni gradovi na svietu po prostoru manji, i 
ako Chicago ne broji nego blizu dva milijona stanovnika. 

Dr. Biankini stanuje na Indiana avenue br. 3 21 3, a ova avenue 
teče istosmjerno sa Prairie avenue tako da oba ova prijatelja stanuju, što 
no se veli u Chicagu, blizu. Nu da ideš pješice trebao bi bi od prilike 
sat i po hoda. Srećom tramway idu vratolomnom brzinom; unatoč 
tome, gdjegod staneš na ulici, digni samo ruku, a vogja će ustaviti 
tramway. Sustav gradskih željeznica i tramwaya isti je kao u New- 
Yorku, gragjeni su slično, a plaća se isto. Ipak u Chicagu se troši više 
za tramwaye, jer su daljine veće, a osim toga ne dobiva se transfer iz 
South Chicago (južni) u North Chicago (sjeverni), te kada si prošao 
crtu, koja dieli južni od sjevernog diela grada, moraš na novo plaćati 
tramway. I orijentacija je u Chicagu teža, i ako i avenue i ulice nose 
brojeve, kao svuda po amerikanskim gradovima, jer tramwayi ne idu 
ravno po jednoj avenue, nego zakreću preko ulica iz jedne u dru| u, 
a to se mora znati po znakovima, za što treba vježbe. Dr. Biankini 
mi je pripoviedao, da on treba koji dan dolar, samo za tramwaye. 
Kočije se ne rabe, nego u iznimnim slučajevima, a užasno su skupe. 
Dva tri dolara za kratku vožnju ne čini se skupo. 

Gospogja Zlata Biankini bila je zaposlena pripremom 1 u n c h e- 
o n a (ručka) kad joj stigosmo u posjete. Marljiva stopanjica nagje 
uviek vremena za sve, pa je ona znala i primiti posjetnike finoćom i 
otmenošću, kojom se odlikuju gospogje iz boljih zagrebačkih krugova, 
i u isto doba dogotavljati pripreme za stol. Nije baš galantno da is- 
tičem njezine vrline, kao domaćice, u prvom redu, kad je ona urešena 
tolikim drugim kriepostima i vrlinama; ali rekoh, da ću pisati ovaj pu- 
topis, ne pazeć mnogo na raspored, onako kako mi što dogje; a pošto 
se je ona držala staroga hrvatskoga običaja, da najprije pogosti put- 
nika, to ću i ja pohvaliti njezin stol i njezin ukus u svakoj sitnici. Već 
spomenuh da amerikanska kuhinja nije od najboljih, i da rečem toj 
kuhinji sve ono zlo, što sam ga osjećao po raznim gostionama i željez- 
ničkim dinning-roomima, ne bih tako brzo svršio. A ipak, ma da nisam 
epikurejac — nanesimo tu uvriedu Epikuru, po običnom nepravednom 
mnienju njemu — i ako ne tražim rietkih i skupocjenih jela, ne pre- 

zirem ukus i čistoću, pače bez toga ne mogu ni jesti. Jedan franceski 
gourmand u nekoj Maupassantovoj noveli prepire se i dokazuje da 
valja istim marom uzgajati sva osjetila, te ne vidi razloga, zašto bi 
neko uživao u slikama i kipovima velikih majstora, u zgradama, u 
prirodi, u koncertima i operama itd., a ne bi posvećivao kulinarskoj 
umjetnosti isto toliko pažnje. Za njega je isto taki prostak, ko ne zna 
razlikovati tek divlje od pitome patke, jednu biljegu šampanja od 
druge, kao i onaj, koji ne zna razlikovati sliku Domenichina od slike 
Andrea del Sarto, ili Schuhmannovu glazbu od Chopinove. Mi kuhinji 
nećemo dati toliko važnosti, ali valja priznati, da i njoj spada mjesto 
u uzgoju, a ostavimo bob i pasulj Diogenu, Demokritu, itd. 

Gospogja Zlata goji, uz toliku virtuoznost na glasoviru, uz fino 
shvaćanje i drugih umjetnosti, i kulinarsku umjetnost, te nam je pri- 
premila luncheon baš po zagrebačku; a kad velim po zagrebačku, 
mislim reći najbolje i najfinije što se može, jer koliko sam svieta prošao, 
nisam našao bolje kuhinje od zagrebačke. Jednostavna je, ali tečna i 
ukusna do savršenstva. 

Ne malo se začudih, kad u sredini Amerike mogoh piti i vina sa 
svojeg rogjenog otoka. G. Dinko Biankini šalje kad i kada bratu bač- 
vicu finog prošeka iz domaće konobe, neka se i preko okeana zna da 
su braća. 

Gospogja Zlata nije se u Americi nimalo promienila, niti je se po- 
starala, nego samo malko odebljala, te je zadržala svu onu svježinu, 
svu finoću ličnih crta, sa kojih je slovila kao najljepša djevojka u 
Zagrebu. Bogme i u ogromnom Chicagu dugo će morati ići naokolo, 
dok nagje sebi ravnu po ljepoti duše i tiela. Govori sve važnije evro- 
pejske jezike, a engleski je u Americi naučila u malo vremena tako sa- 
vršeno, da bi mogla svuda proći za rogjenu amerikanku. Ma da sada 
poslovi dru. Biankiniu idu vrlo dobro, osobito otkada je postao pri- 
marnim liečnikom u Columbus Hospitalu, gospogja Zlata 
neodoljivo čezne za domovinom i jedva čeka, da se vrati. Pita me ona 
svim znancima, a još više o rodbini u Zagrebu i Staromgradu; hoće 
da njoj svu istinu kažem o svačijem zdravlju, jer su ju u zadnje doba 
mnoge tužne viesti duboko potresle, kao smrt Milivoja Šrepela, itd. 

Nema gospogja Zlata svoje djece, ali vidim uz nju dražesno dje- 
vojče, koje se mazi, kao oko majke. To je mala Zlatka, ili ti po ame- 
rikansku Goldy, koju je gospogja Zlata uzela, još diete od mlieka, u 
svoje prijateljice gospogje Penović, te je uzgojila kao svoju. Sada mala 
više neće da znade, da se zove drugačije nego Biankini, a već se raspreda 
veliko pitanje, komu će ostati Goldy, kad se Dr. Biankini vrati u domo- 
vinu. Mala hoće svakako s njima, a roditelji opet ne dadu svoje diete 
preko okeana. Druga je stvar dati je preko ulice! Kako pravda ispala 
da ispala, neko će gorko rastanak oplakati, bilo atac i majka, bilo po- 
očim i pomajka; a mala u svakom slučaju. 

Oprostismo se od gospogje Zlate. Dr. Biankini krenu za poslom 
a g. Randić, Sirovatka i ja pogjosmo tramwayem do Randićeva sa- 
loona, na Wabash avenue skoro u središtu grada. Chicaga neću opisivati, 
jer izgleda kao i ostali amerikanski gradovi, s razlikom, da su u njem 
ulice duže, jer pokriva čitavu jednu malu pokrajinu uzduž jezera Mi- 
chigan, više od 500 četvornih kilometara. Na tom prostoru, Pariz koji 
ima milij n stanovnika više od Chicaga, izgledao bi kao malo selo. 
Taj ogroman prostor ispunjen je kućama na jedan kat, koje se prama 
središtu uz obale Michigana dižu na dva, pak na tri, četiri, deset, dva- 
deset spratova, sve više, što bliže jezeru. Tu je srce grada, a to srce je 
od prilike tako veliko prama ogromnom prostoru, kao srce prama 
ljudskom tielu. Tu su sve glavne zgrade, kao City Hali, Sudnica, Roo- 
kery, hram temperenclerskih gospogja, trgovačka komora, Insurance- 
Exchange-Hall, banke, muzeji, glazbena akademija, javna biblijoteka, 
masonski hram, crkve svih vjera, poslovnice u Sky-Skraperima, na 
dvadesetak podova itd. Sve su te zgrade gragjene sa velikom raskošju 
kamenja i mramora. Ljepotom se ističe najviše nova poštarska zgrada. 

Posjetio sam i nutrinu nekih od tih zgrada u društvu g. Randića, 
te sam vidio svuda neobičnu raskoš mramora i mozaika, nu u svemu 
fali mjera i ukus. U biblijoteci, na primjer, vidiš ogromne mramorne 
arhitrave, nisko postavljene, preko ogromnih širina, bez ikake pažnj^: 
na arhitektonska pravila o razmaku stupova, o njihovom razmjeru 
debljine prama visini, tako da se čudiš, kako se oni arbitra vi ne prelome 
po sredini; nu pošto već unapried znaš, da je arbitra v od željeza, a 
samo iz vana obložen mramornim pločama, to se samo sažalno na- 
smiješ tim arhitektonskim paradoksima, u kojima se sastoji sva iz- 
vornost i moć stvarajuće mašte amerikanskih arhitekta, bez boj zni 
da će se arhitrav prelomiti i pokriti te ruševinama ciele zgrade. Stube 
i vestibul biblijoteke nisu bez harmonije i umjetničkog ukusa, a na- 
okolo po duvarima, po frizama lukova i arhitrava čitaš mudre izreke 
velikih starih filosofa u engleskom prevodu. 

Chicago se odlikuje mnogim liepim parkovima, od kojih je naj- 
ljepši i najveći Lincol>Park uz obalu jezera, ukrašen spomenicima 
mnogih velikana, kao Shakespeara, Newtona, Schillera, Garibaldia 
itd. Najznamenitiji spomenik Chicaga to je onaj generala Granta, uz 
samo jezero na umjetnom brežuljku. General jaši na konju. Umjetnik 
je znao uliti u spomenik mnogo dostojanstva, pače i veličajnosti. I 
spomenik predsjednika Linkolna zaslužuje spomena. Uopće spomenici 
u Chicagu ljepši su od spomenika u New- Yorku. Linkoln-park nije tako 
liep, kao Centralni u New- Yorku, jer se može smatrati istom u za- 
metku, ali nema sumnje da će se s vremenom poljepšati. Od ostalih 
Parkova, podieljenih po raznim mjestima ogromnog gradskog prostora, 
vriedno je spomenuti Humboldt, Garfieks Douglas, Washington i 
Jackson, 

Chicago je glavno središte amerikanske trgovine i obrta. Ako 
se pogleda na geografičnu kartu grad Kansas bi zauzimao pravo sre- 
dište Sjedinjenih Država, a i središte ogromne ravnice, o kojoj je već 
bila rieč. Ipak je Chicago središte obrta i trgovine, valjda uslied po- 
ložaja na jezeru Michigan, te se u nj stovariva sve žito, i sva marva 
ogromnih ravnica nekadašnjeg franceskog teritorija Louisiane, i cielog 
sjevera Unije. Više se ne broje vlakovi koji danomice dolaze u grad 
sa svih strana, a osim toga nebrojeni parobrodi križaju jezero Mi- 
chigan, koje je umjetno spojeno sa sjevernim jezerom (Lake Superior) 
i sa Uronskim jezerom, te dovažaju razne kovine, drvlje, pivo, sve 
proizvode država Michigan, Visconsin i Minnesote. Volovi, ovce, a 
naročito krmci dolaze danomice sa pašnjaka lllinoisa, Jowa, Nebraska, 
Dakota, Kansas, Missouri, Indian Territory, pa 6ik i sa bezkrajnih po- 
ljana Texasa. Na stotine vlakova dovozi danomice marvu u Union 
Stock-yards, najveću klaonicu na svietu, čija dvorišta zauzimlju 350 
hektara prostora. Tu se zakolje svake godine oko stotine milijona što 
velike, što male marve. U klaonici je zaposleno 20.000 ljudi. 

A ko bi nabrojio ostale tvornice? U Chicagu ima oko dvie stotine 
tvornica odiela, još više talijonica željeza, fabrika vagona, megju 
kojima i glasovita tvornica spavaćih vagona Pullman, na stotine 
ogromnih tvornica pokućstva, mahina, poljodjelskog alata, tvornica 
opeka, parnih mlinova itd. U Chicagu radi danomice -u raznim tvor- 
nicama preko p6 milijona radnika, svih mogućih narodnosti i jezika. 
Samih Ceha ima u Chicagu preko 100.000, Poljaka i više. Niemaca 
ima do 200.000, a Hrvata do 20.000. Česi izdaju tri dnevnika, koji ne 
uspievaju gore od onih u Pragu, a manjim češkim listovima ni broja 
se ne zna. Sve veće narodnosti imaju svoje dnevnike, i svoje stru- 
kovne listove, a engleski izlaze svakog sata. Neke engleske novine, 
kao „Chicago Tribuna" izlaze po pet šest puta na dan, donoseći viesti 
zadnjeg časa. Reklamni listovi, kao „Chicago Americain", donose 
svaki dan ilustracije, a puni su svih mogućih senzacijonalnih viesti 
iz grada i cielog svieta. Na istinu se ne gleda mnogo, glavno je da ljudi 
čitaju i da list nalazi progje. 

Klima je užasna, ljeti velika vrućina, a zimi nesnosljiva studen. 
Snieg mete neprestano, a niko ga ne čisti. Ko bi omeo snieg sa tog 
ogromnog prostora.^ Valjalo bi pomesti danomice nekoliko stotina, 
ako ne tisuća kilometara ulica. Gradski je proračun ogroman, nu da 
grad čisti snieg o svom trošku, ne bi ga spasila od kraha ni ogromna 
trgovina, ni obrt. Pušta ga se na gomile po ulicama do proljeća, a 
tramwayi neprestanim kolanjem zgnječe i bace na stranu što pane, 
tako promet ostaje slobodan. Ipak katkada ga pane preko noći toliko, 
da je tramwaysko društvo prisiljeno unajmiti nekoliko tisuća radnika, 
da otvore prometu pruge. 



14^ 



Zagjimo megju naše. Saloon g. Ante Randića ne trguje do duše 
mnogo s našim ljudima, jer je daleko od njih, a i jer je prefin. Tu do- 
laze čikaška gospoda, jer se nalazi malne u središtu grada, a Randić 
ima nebrojeno znanaca i prijatelja, koji ga danomice pohode. Saloon 
je velik i elegantan, pa ipak, baš kad sam ja odlazio po drugi put iz 
Chicaga, Randić nije bio s njime posve zadovoljan, te ga je dao posve 
moderno preurediti, ne štedeć troška, da bude megju najelegantnijima 
u Chicagu. On imade gostova, koji u jednu večer znadu ostaviti u nje- 
govom saloonu po 50, pače po sto dolara. Na one, koji dogju popiti čašu 
piva, ili čašu whiskya on i ne računa. Od tih nema dobitka, jer mu 
obično pojedu u pečenom mesu, kobasicama, kamenicama, koliko 
potroše za pivo; a sve što se jede, to je svakomu mukte na raspolo- 
ženje. Taki je običaj u amerikanskim saloonima. 

Pošto popismo dobrodošlicu, Randić me povjeri Sirovatki, s pre- 
porukom, da me u večer dovede ili u saloon, ili kući. Krenusmo prama 
West Chicagu, gdje su naši. To je siromašniji dio grada, radnički pre- 
djel. Sirovatka hoće da posjetim sve hrvatske saloone, da se upoznam 
s ljudima prije konference; onda me vodi i megju uglednije obitelji, 
hoće da posjetim s njime svakog vigjenijeg Hrvata, i našu unijatsku 
općinu, kojoj je glava Smičiklas. Imamo i hrvatsku crkvu i župu, ali 
nemamo župnika, jer je baš tih dana protepuh pop Dolinac napravio 
jednu od mnogih svojih nepodobština, pa su Hrvati bili prisiljeni ba- 
citi ga iz župnog stana na polje. Prije njega župnikovao je don Niko 
Gršković, nu nije se slagao sa župljanima, jer su neki htjeli, da se gradi 
crkva ovgje, drugi ongje. Došle i druge prepirke, a prihoda malo, pa 
on ode u Cleveland, skupa sa tiskarnom i sa svojim listom „Slobodom". 
Nasliedio ga je zloglasni Dolinac. Ovaj je već u domovini počinio sva- 
kojakih, napokon pošao u Beograd i prešao na pravoslavlje, onda se 
opeta pokajao i prešao na katolicizam. Došao u Ameriku i u New- 
Yorku zaveo ćer svojega stanodavca. Kad ga izabraše za župnika u 
Chicagu, onda nastade dopisivanje izmegju njega i ostavljene Ijubez- 
nice. Jednog dana ona pobježe iz očevog stana i dogje k Dolincu. Idila 
je potrajala sve dok Hrvati ne baciše župnika na dvor, to jest dok otac 
zavedene djevojke nije iznio stvar u javnost, na veliko veselje ame- 
rikanskog novinstva. Dolinac i njegova Ijubeznica postadoše juna- 
cima dana, njihova slika dogje u amerikanske novine. Popo se pred- 
stavi amerikanskom novinstvu uzvišenom žrtvom ljubavi, odreče se 
vjere i oženi se civilnom brakom u New- Yorku, pozivljuć se na blaga 
srca amerikanskih usigjelica, ili preživjelih pustopašnica. Dolari sta- 
doše padati, kao kiša. Pače i neki čifuti, zadivljeni liberalizmom na- 
šega pope, poslaše po koju svoticu. Tako je reverend Dolinac savio 
svoje gniezdo. 

A komu nije poznat don Ante Politeo? To je original, kakvom ni 
u Americi nema premca, a mnogi će ga se sjećati i iz stare domovine. 
Ovaj se ne smije smatrati odgovornim za ono što čini, jer je isto tako 

iskren kad grieši, kao i kad se kaje. Danas će apostatovati, i zbaciti 
mantiju; sutra će se pokajati i uzeće na se kostret, te se povući u kakvi 
samostan, da u dubokoj askezi, u čitanju crkovnih otaca, okaje svoje 
griehe. Do malo će mu opeta zašuškati šušak u mozgu, i eto ti ga na 
plokati Sv. Petra u Rimu, da, novi Savonarola, propovieđa tisućama na- 
roda križarsku vojnu proti simoniji crkve, da naviešta ideju socijalizma, 
danas na temelju Hristove nauke, sutra do potrebe na temelju Mar- 
xove društvene revolucije. Neće proći mnogo i on će se opet iskreno 
pokajati, skrušeno ispovjediti, te će uzeti štap misijonera, i eto ti ga 
u Ameriku, da propovieđa masonima Evangjelje. Putem će se predo- 
misliti i u New- Yorku će se baciti do potrebe megju puritance, da 
opet pregje na katolicizam, primi župu u Johnstownu, i ne zadovoljan 
s malom crkvom, narediće, da se ruši što je sagragjeno, da se Bogu 
digne hram dostojan Boga, nešto poput sv. Petra, ili sv. Pavla u 
Rimu. Neka se Hrvati ne brinu za novce, doći će milijoni dolara iz 
New - Yorka od nekih umišljenih prijatelja, u koje don Ante sam 
ozbiljno vjeruje, premda ih ne poznaje. Uvjeren ]t^ da će kardinal 
Gibbons poslati koju stotinu tisuća dolara. Napokon jednog dana 
ostavi stado i tor, pa hajde u sviet! Engleski je naučio savršeno, 
naobrazbe ima svakojake, koja mu muči mozak, ko najteža ne- 
probava želudac, pa će pisati u amerikanske novine, i zadiviti ameri- 
kanske ćuke svojom učenošću. Zna citovati Tertulliana, Origenesa, 
Bazilija Velikog, Nacijancena, Zlatoustog, Tomu, Bonaventuru, Dun 
Skota, Gjordana Bruna, Bakona, a do potrebe i Voltairea, Rousseaua, 
Lassalla, Marksa, Bernsteina, itd. Kada sve to p6krene u jedan gali- 
matijas, stresće se gaće i najvećem amerikanskom učenjaku. I eto ti ga 
na jedan put grmi po amerikanskim novinama, kao nekada usred 
Berninijeve kolonade u Rimu! Apostatuje otvoreno i javno, te se iz- 
javljuje slobodnim misliocem i baca anatemu na papu, kardinale i 
biskupe, na kraljeve i knezove, na sve licumjeme varalice i gulikože 
zavedenog jadnog ljudskog krda. Amerikanske novine se jagme, koja 
će mu prva donieti sliku; sve govori o našemu don Anti Politeu, iz 
Staroga grada na otoku Hvaru! Zna se gdje se je rodio, neće se drugi 
gradovi za nj otimati poslie njegove smrti. Nego Amerikancima citata 
iz učenjaka dosta je za dva dana, za dva članka. Više ne mogu probaviti! 
Vole romane o zavedenoj djevojci, o dječaku koji je pobjegao s dra- 
gom, i zviezda don Antina brzo tamni. Kazna božja! što li? Don Ante 
se zamisli o prolaznosti ljudskih stvari o taštini i čalamosti slave. 
Grižnja mu poče gristi dušu, „In horrorevisionisnoctur- 
n a e" diže se krupna sjena Aquinata, i sa naoblačenog čela bljeskaju 
neumoljive objekcije, na koje don Ante ne zna odgovoriti, dok ga 
sunce sa grudiju sveca ne obasja i ne ogrije milošću, te ide pognut, 
skrušen do biskupa, i daje javno okajanje. Biskup ga imenuje hrvat- 
skim župnikom u Ka sas City. Ali tu ga okruže napasti, a on nema 
krieposti i tvrdokornosti svojeg imenjaka,, sv. Ante svinjopasca, nije 

omrtvio svoje živce na gorućoj pržini Thebaide. Jedan liepi vražić, 
u prilici angjela, stane ga napastovati, a don Ante se ne da dugo'^na- 
pastovati. Dobro mu ide! Ima liepi udobni stan, kupelj, centralno top- 
ljenje, elektricitet, a ovčice nose dolare za dolarima, kaojza inad. Ne 
fali mu ništa, nego liepa domaćica, da mu drži u redu stan. A on, -kako 
je uzvišen nad društvenim presudama, neće prostu sluškinju, neće 
sobaricu! Čemu da ponizuje božje stvorenje ravno sebi? Jednog lie- 
pog proljetnog dana moj don Ante dogovori se sa odabranicom srca 
svoga i ode do najbližeg municipija, te se u potpunom redu i po svim 
pravilima zakona, vjenča civilnim brakom, pa povede ženicu kući. 
Nego u ženici, u angjelu bio vrag, i ona stala navaljivati, da joj preda 
sve što ima, da joj zapiše sve svoje buduće prihode, ili će stvar iznieti 
na javu. A on nema nikada više novaca nego vjernici za jedan dan 
donesu! Od svih zapovjedi evangjelja, najvjernije i najpostojanije 
čuva zapovjed siromaštva! Što danas prigje, to do večeri potroši, pa 
kako ćeš sada gjavola, koji neće ništa da čuje o toj kršćanskoj zapo- 
vjedi, umiriti? Ona pobjegne, i tuži ga na sud za otštetu, jer da ju je 
prevario, ne rekavši joj, da je katolički svećenik. U Kansasu se diže 
lička kuka i motika, a moj don Ante jedva smogne vremena, da pod- 
brusi pete, i iznese živu glavu. Opeta apostatuje, izjavljajući u novi- 
nama, da se stidi, što je ikada nosio crnu sramotnu popovsku mantiju, 
i zagje propoviedati socijalizam megju ličane u St. Louis. Nu od pro- 
poviedanja se ne da živjeti, i eto ti ga neko doba u Wheelingu, kod 
predsjednika „Hrvatske Narodne Zajednice" g. Ivana Ljubica, kao po- 
služnika u saloonu, te toči pijancima pivo i whiskey. Usput širi svoje 
ideje, poučava narod. Odjedared ga nestane i opeta svanu u St. Louisu, 
te vodi radnicima račune, štedovne knjige i piše pisma. Ovaj put za- 
šao megju prave gjavole, jer ga neki tužiše, da je pronevjerio novac 
— u koliko ga poznajem, a poznajem ga dobro, mislim, da to nije kadar 
učiniti — i eto ti ga nekoliko mjeseci u teškom istražnom zatvoru, 
dok se ne uspostavi njegova nevinost, te ga pustiše na slobodu. 

A ko bi opisao sve njegove peripetije, sva stradanja, sva tuma- 
ranja, sve smušenosti, sve bljeskove genijaliteta začinjena mahni- 
tošću? Dosta mu je zaviriti u živo vatreno oko, koje čas plane, ko 
prosjano kakvom uzvišenom idejom, čas se zamuti ko u ludova, ko- 
jemu se oblaci mraka veru mozgom, čas zaiskri ko u kopca, čas se 
ublaži ko u goluba. Don Ante bi zadužio čovječanstvo da napiše svoj 
životopis, svoje ispo vješti; ali skreno, bez ikakve prešutnje, bez ikakva 
laskanja samome sebi, ako to može. To bi bio prekrasan dokumenat 
za modeme psihijatre, i za psihologe, a možda i važno književno djelo, 
zanimivije od Cellinijeve autobiografije. 

Kad sam bio u St. Louisu tražio sam ga, ali ga nisam mogao naći; 
a on nije mene potražio, valjda stideć se stanja u koje je pao. 

— „Vidjećeš, da ćeš jednog dana dobiti od Politea pokajno pismo. 

da će te moliti za posredovanje kod biskupa i za pomoć; rekoh jednom 
dru. Laušu, razgovarajuć se o Politeu. 

— „Hajde, i to bih htio doživjeti!" reče hodža, smiešeći se. Kad 
sam se vratio s putovanja u Allegheny pismo od don Ante na dra. Lauša 
je stiglo, puno navoda iz Sv. Pima i iz Otaca. Bio bih ga mogao i sam 
napisati, samo ne znam bih li bio naveo iste navode, tako mislim, da 
poznajem don Antu. 

Ima i drugih originala megju hrvatskim svećenicima u Americi, 
nu da ne bude dugo, dosta o tome predmetu. 

Pošto dakle u Chicagu nema župnika, Sirovatka me ne vodi ni 
k župi, ni k crkvi, jer su zatvorene. Vodi me od saloona, do saloona, 
a to je teže nego križni put u noći velikog petka na otoku Hvaru, kad 
se ide u okrug kroz šest mjesta: Vrboska, Jelsa, Pitve, Vrisnik, Svirče 
i Vrbanj. U svakom saloonu valja piti, i to sa svakim s kojim se upo- 
znaš. Ako odbiješ, bilo pod kakvom izlikom, smatra se za uvredu. Nije 
druge, moram se vježbati u piću, da mogu kazati, kao Sokrat, da i 
u tome neću nikome zaostati, a da me ipak neće niko vidjeti pijana. 
Prve večeri obigjosmo pet šest saloona i nekoliko obitelji, pak ćemo 
posjetiti uredničtvo „Hrvatske Zastave". Sitno je i siromašno, ali 
se ipak junački bori za opstanak. U jednoj prizemnoj sobi, gdje gori 
velika željezna peć, te razgrijava prostor kao u kakvoj talijonici, imadu 
svoje stolove urednik Sirovatka, suradnik Unković-Meić, i admini- 
stratorica gospogjica Polić, kći prvog hrvatskog novinara u Americi, 
koji je umro pred nekoliko godina. List ima oko dvie tisuće predbroj- 
nika, nu ne živi od njih, nego od oglasa, koji se u Americi skupo pla- 
ćaju, a ko ih zna naći može izdavati list, ne brinuć se mnogo za pret- 
platnike. U tome Sirovatki pomažu prijatelji. 

„Hrvatska Zastava" osnovana je na dionice, a svaki dioničar 
misli, da uslied toga ima pravo, da se pača i u uredničke poslove, što 
Sirovatki zadaje sto briga. Danas se stvori jedna klika, sutra druga, 
pa hoće, da svrgnu urednika i da namjeste drugoga. Sirovatki je već 
više puta dodijalo, te ostavio dioničarima list na raspoloženje, ali se 
je kriza uviek nekakim čudom utišala, i opeta je uredničtvo bilo njemu 
povjereno. Polemike zbog „Hrv. N. Zajednice" nikada ne prestaju. 
„Hrvatska Zastava" sad je u najžešćoj borbi s „Narodnim Listom", 
sad sa „Slobodom" u Chicagu, sad sa „Napredkom", sad sa svima 
skupa. Lični napadaji igraju glavnu ulogu. Jedan drugoga nastoji uni- 
štiti bez smilovanja. Ko smeta, mora se ukloniti s puta! 

Sirovatka je došao u Ameriku s nadom, da će narod politički or- 
ganizovati, kao što je donekle ekonomski organizovan, te je htio stvo- 
riti političku hrvatsku zajednicu, s ciljem, da očuva narod od odna- 
rogjenja, da ga organizuje, kako bi mogao pomagati i političku borbu 
za slobodu u domovini, moralno i novčano. 

Sirovatka je počeo raditi oko toga posla s onim oduševljenjem; 
postojanošću i energijom, koja mu je prirogjena, ali bio bi mnogo 
bolje učinio, da se nije odmah dao na posao, već neko doba prouča- 
vao ljude i prilike. Na konferenci, koja je u tu svrhu bila sazvana u 
New- York, pojavio se je odmah razdor, i to radi pitanja predsjednič- 
tva. Sirovatka, koji je, valja nam priznati, mnogo radio, i trpio za 
narodnu stvar, te čamio i po Khuenovim tamnicama, uzdao se je da 
će mu pomoći aureola mučenika i prognanika, te da će se njegova slu- 
šati. Uzdao se je i u svoje političko znanje, koje, i ako bez visokih 
nauka, znao si je prilično marom i prirodnom darovitošću pribavati, 
Nu on nije računao sa duševnim stanjem Amerikanaca, koji, u pot- 
punoj slobodi, ne priznaju rado nikakovih moralnih auktoriteta. Da 
se ja nisam znao oprezno i nepristrano držati, kad sam došao u Ame- 
riku, sa svim tim što sam stariji nekoliko godina od Sirovatke, što 
uživam glas književnika, i što sam narodni zastupnik, bila bi se na 
me okrenula batina sa ne manje žestine nego po njegovim legjima. I 
onako nisam prošao bez koje otrovane strielice, a da sam odvratio, 
padala bi i tuča striela po meni. 

On je povjerovao u iskrenost i poštenje nekih, a u nepoštenje 
drugih, pa se je naravno postavio na stranu poštenih. Kašnje je imao 
prigode uviditi, da tamo igraju glavnu ulogu osobnosti i osobni inte- 
resi, i da nije bilo potrebno, da nikomu vjeruje i da se za nikoga ne za- 
grijava. Poslie sastanka u New- Yorku, na kojem do ničega nije došlo, 
strasti su se i više raspirile, a polemike po novinama postale upravo 
niske i sramotne. Svak je u tome izgubio od svoga ugleda, a niko nije 
dobio ništa. Osobito za Sirovatku položaj je postao težak, te samo 
svojoj energiji može da zahvali, što može opstojati i raditi dalje. Sva- 
kako je pogodio što je ostao u Chicagu, jer tu ima ljudi na čiju potporu 
može računati, naročito ako se otrese presuda i zaboravi prošlost. 

Chii^ažani učiniše sve što je bilo moguće da me liepo dočekaju, 
i da mojoj konferenci osjeguraju i moralni i materijalni uspjeh. „Hr- 
vatska Zastava" doniela je zanosni proglas na narod, sastavio se od- 
bor od svih najuglednijih ličnosti, pače i posebni odbor Čeha, Slove- 
naca, Slovaka, Srba i Bugara. Vriedno je donieti program, da se vidi 
koliki su aparat pokrenuli čikaški Hrvati, da mi osjeguraju uspieh: 

„U nedjelju^ dne 5. veljače točno u 2V2 po podne ukazalištu 
T h a 1 i a Hali biti će konfernca. U dva sata početi će hrvatsko pje- 
vačko društvo „Zora" pjevati pjesme, a hrvatska glazba „Sokol" 
udaraće birane narodne komade. U 2l^ sata predsjenik Juraj Mamek 
predstaviti će govorom općinstvu gosta. Po tome će dr. A. Tresić dr- 
žati svoju konferencu „0 političkim i kulturnim prilikama Hrvatske, 
obzirom na odnošaje u Austro- Ugarskoj monarhiji". Poslie predavanja 
pjevaju „U boj, u boj!" slovensko društvo „Orel", slovački „Delnički 
zbor" i „Zora". Svršava se svečanost sa hrvatskom koračnicom, koju 
udara glazba „Sokol". 

u večer u „Narodnoj Dvorani" u sedam sati biti će pučka zabava 
s ovim rasporedom: 1) „Oj banovci", igra glazba „Sokol"; 2) „Hr- 
vatska himna" pjeva „Zora"; 3) Pozdravni govori gostu, držani po 
prisutnim predsjednicima hrvatskih društava u Chicagu, te naših go- 
stova Slovenaca, Ceha, Slovaka, Srba i Bugara; 4) „Vienac hrvatskih 
popjevaka" igra tamburaški zbor; 5) „Iz bratskoga zagrljaja", pje- 
vaju „Delnicki zbor", „Orel" i „Zora"; 6) „Oj Hrvati" igra glazba 
„Sokol". 

Ulaznice po osobi stoje 25 centi, a vriede za konferencu i za pučku 
zabavu. Poslie zabave ples. 

Za odbor: J u r a j M a m e k, predsjednik; Hinko Sirovatka, 
tajnik; Tomo Lacković, blagajnik. 

Osim ovih bilo je potpisano na proglasu preko trideset Hrvata, 
dvadeset i četri Čeha, megju kojima urednici mnogih novina, i druge 
ugledne ličnosti; pet Slovenaca, deset Slovaka, dva Bugara, i jedan 
Srbin. 

Razmahala se zbilja silna agitacija. Sirovatka se stvara svugdje, 
gdje ima naših, te vuče i mene sa sobom, a u večer me vraća g. A. Ran- 
diću. Najteži posao zapao je ipak Tomu Lackovića, jer su blagajnički 
poslovi uviek najdosadniji. Dr. Biankini snubi naše otočane, osobito 
Vrbovljane, kojih u Chicagu ima liep broj. Ostali su još uviek tono- 
maši, kako ih je pokojni don Luka Lučić pokrstio. Da im rečeš da su 
Talijani, odvažno bi prosvjedovali, jer ne znadu, da danas Talijan i to- 
nomaš znači isto, i da je ta rieč bila samo krinka pod kojom se je ta- 
lijanstvo skrivalo, da zavede naš narod. Oni imadu svoje društvo, 
koje se zove„Maksimilijan" i neće podnipošto, da ga napuste, ni da 
pristupe u „Hrvatsku N. Zajednicu". Ipak u zadnje doba i kod njih 
je narodna sviest počela svjetlucati. Baš dok sam ja bio u Chicagu 
otvorilo se je novo društvo pod imenom „Juraj Biankini" a u 
njemu su većinom Vrbovljani. Pozvaše me na otvorenje, te me umo- 
liše da držim govor o političaru, čijim imenom okrstiše svoje društvo. 
Ja se rado odazvah, i ocrtah rad Biankinia, nastojeć im pri tom razbi- 
strititi i našu narodnu hrvatsku ideju. Da sam pogodio žicu dokazom 
je što me s mjesta izabraše za prvog počasnog člana. Vrbovljani htje- 
doše pokazati i svoju ljubav prama zavičaju time, što mi darovaše 
krasnu srebrenu tintarnicu sa zlatnim perom, pozvavši me na gozbu 
u odličnije obitelji Kozmi, gdje mi najstariji član mnogobrojne obi- 
telji, poslie svečane nazdravice, preda dar. Tu se je sakupilo dvade- 
setak baš kršnih mladića iz Vrboske, a mlagji Kozmi, izvrstan tenor, 
vodio je pjevački zbor. Stari Kozmi, koji, premda se je približio osam- 
desetoj, još se uvijek ponosi svježim grlom, pjevao je naše starodrevne 
crkovne pjesme, skupa sa sinovima. Neke od tih pjesama, vrlo krasne 
jezikom, stihovima i melodijom, zvuče od više vjekova po crkvama 
otoka Hvara, a eto danas i u Americi. Neki od Vrbovljana stekoše 
liep imetak, baveć se većinom trgovinom jestiva, a svi su marljivi i 

imu6ii. S ponosom se sjećaju rodnoga mjesta, pa kažu da ni Chicago 
nema onakovih slika, kakvima su urešene u Vrboskoj crkve sv. 
Lovre i Gospe, što je živa istina, jer Ticijan i i Veronesa, što je znam, 
nema u Chicagu. Slike starih velikih majstora ne mienjaju više lako 
gospodara. Što ko ima, ima; a da grad Chicago ponudi Vrbovljanima 
nekoliko milijona dolara za spomenute slike, teško bi ih dali. Treba 
poznavati njihov ponos! Da ko dime u tu svetinju, digo bi se maškin, 
motika i veslo, na obranu umjetnina, s kojima mala Vrboska može stati 
bok velikim svjetskim gradovima. Stari su imali toliko umjetničkog 
ukusa, da su se obratili na prve umjetnike svieta, za uresiti svoje 
crkve, ne štedeć troška; a pokoljenja znadu čuvati i cieniti što im 
praoci namrieše. Time se eto i u tugjini djeca ponose. 

XIV. 



G. Ante Randić moj pratioc. — Još o amerikanskim bankama. — Safe Deposit 
Company. — Cheques. — Dajdalska čuda. — Kazalište. — Caruso. — Zviždanje 
u kazalištu. — Dramatična društva. — Balleti. — Chorus Girls. — Zabava u 
u saloonu Randića. — Upoznavanje sa vigjenijim Hrvatima. — Život Ante 
Randića. — Sa Randićem po Chicagu. — Konferenca u Thallia Hali. — Juraj 
Mamek. — Kod brata Ceha. — Urednik „Chicago Tribune". — Zabava u Na- 
rodnom domu. — Krasan govor dra. Ante Biankinia. — Klub Hrvatske Na- 
predne Omladine. 

Zima je u Chicagu, da uši otpadaju. G. Ante Randić htio bi me 
povesti u kočiji, da mi pokaže grad, ali je snieg tolik, da kočije 
ne mogu prolaziti, a boji se, da se ne skočanjim od zime. Vodi 
me gdje može, po javnim zgradama, po tvornicama, po bankama, 
po saloonima, predstavlja me nebrojenim čikaškim bogatašima, koji 
me pozivlju na zabave, u kuće itd. 

glavnoj biblijoteci već nešto rekoh. Reći ću još par rieči o 
jednoj banci, pa dosta. Banke su američki specijalitet. U gradnju 
banaka bacaju Amerikanci više novca nego Evropejci u kazališta. 
Naprotiv Amerikanci za kazališta ne troše mnogo. Grade ogromno, 
ali najjednostavnije i najjeftinije, što je moguće. 

Banke su obično u sredini grada, a gragjene su na deset, dvadeset 
i više katova. Iz vani je sve od kamena i mramora, a unutri se 
sjaji sam mramor. Ukusa i razmjerja nemojmo tražiti, a ni stila, 
jer zbrka stilova još ne mora uroditi novim stilom. Ali što se tiče udob- 
nosti, rasvjete, topline, rasporegjaja, sve je bez prigovora, savršeno! 
Elevatori sa svih strana vode do najvišeg sprata, a groomi su uviek 
spremni, da ukrcaju deset, petnaest osoba. 

Ugjimo u najveću banku Chicaga. Tu je i Safe Deposit 
C m p a n y, to jest društvo, u kojemu svak može imati svoju po- 
sebnu kasu, gdje sprema novce i utrške dana. 

U prizemlju je ogromna mramorna dvorana sa galerijama na- 
okolo na prvom katu. Na sve strane su otvoreni razni bankovni bii- 
reaui, mjenjačnice, kase, gdje se mienjaju i isplaćuju čekovi itd. 

Nigdje se ne radi toliko čekovima, koliko u Americi. Neki plaćaju 
čekovima račune po dućanima, pače i po gostionama. Svaki iole 
ugledniji gradjanin i imućniji čovjek ima svoje čekove, na kojima 
naznači svotu, potpiše i time plaća. Na čeku je obično naznačena 
banka, u kojoj se može ček ekskomptovati, jer svaka banka nije 
dužna svakoga poznavati, što u gradovima, koji broje na milij ne 
duša, ne bi bilo ni moguće. Svaka velika banka izdaje svoje banknote, 
prama stoku zlata ili srebra, što ga u svojim riznicama čuva. Neke 
imadu pravo kovati i zlatni novac, a svaki privatnik, koji ima surova 
zlata, može si ga dati besplatno prekovati u talire. 

G. Randić ima znanaca u mnogim bankama, a sada ovgje htjede 
slučaj, da sretosmo jednoga od glavnih upravitelja, koji nas vodi na 
sve strane, sve do zadnjega, valjda dvadesetoga kata. Još banka nije 
posve dovršena, a stara se je preselila u nove nedovršene prostorije, 
pa se na sve -strane radi. U gornjim katovima sve su sami uredi, gdje 
ne vidiš ljude, nego gdje vode račune, te pregledavaju knjige, što 
me sve mnogo ne zanima. 

Pogjimo ragje u podrume donje, gdje su željezne riznice, što- 
kovi zlata i srebra i privatne kase. Grobna je tišina, a ide se po 
gumiju. Dogjosmo pred nekakva željezna vrata. Naš vogja reče jednu 
rieč čuvaru, koji sjedi pred vratima, a ogromna vrata, debela najmanje 
po metra i kakvih ne bi maklo s mjesta trideset konja, otvore se ko 
taknuta nekom čudotvornom šibom. Pri tome vidiš, da se spuštaju 
i mramorni stupovi okolo vrata! U nutrini imade čitav labirint pro- 
storija, ogragjenih debelim željezom, a sve gori u električnom svjetlu. 
Dogjemo pred neka druga vrata, velika i teška, ko ona prva. Otvore 
se, čim je vogja šapnuo stanovitu rieč vrataru. Ugjemo u ogromnu 
prostoriju krasno urešenu, a u njezinim željeznim pozlaćenim duva- 
rima ima sijaset ladica. Svaki gospodar imade svoj posebni ključ i 
svoju ladicu. Neki su tu prisutni, te otvaraju ladicu, koja je sva od 
teške ocjeli i stavljaju, ili dižu iz nje vrjednote. 

Veliki bogataši imadu druge prostorije, gdje svaki ima svoju 
posebnu kasu, ogromni blok ocjeli, visok dva metra, a širok malne 
toliko. Ne bi ga probilo tane najmodernijeg topa. Vrata i ključanice 
tih kasa, takvo su komplikovano divno djelo modernog mehanizma, 
da najsavršeniji hronometri izgledaju kao šala prema tome. Istom 
kada se vra,ta otvore, zatvorena sa više sitnih ključeva, od kojih je 
svaki drugačije gragjen — svaka ključanica, ko navijen sat, skokne 
samo u stanoviti čas i na stanoviti kret ruke — može se proma- 
trati sav taj dajdalski mehanizam. 

Dakako vrata bankine riznice, gdje je skladište zlatnih i srebrenih 
štapova, još su jača savršenija od svih drugih. Ona je još dublje pod 
zemljom, a do nje se dolazi kroz uske ocjelne stube, okružene željez- 
nim rešetkama. Vogja pritisne jedan tipak i taj željezni jaz se ras- 

vietli, a kad se vrata otvore, sine ti pred očima snoplje željeznih i zlatnih 
štapova, naslaganih uz ocjelne duvare. 

— Ovgje nema pogibelji da se uvuku lupeži; — rekoh ja. 

— Da se ko približi, ko nije upućen u ove tajne, ulovio bi se kao 
miš u stupicu. Osim što bi automatična električna zvonca upozo- 
rila činovnike na pogibelj, da lupeži donesu vreću dinamita ne bi mogli 
razrušiti željezne zidove ni izići. Ni požar, ni vatra, ništa ne može 
naškoditi. Nema pogibelji dapače ni u slučaju bune, da se buntovnici 
uvuku u riznice banke, i da ih opliene. Da se pače sva banka poruši 
dinamitom, potresom, požarom, čim bilo, vriednosti bi ostale netak- 
nute. Da kojim nepredvidljivim slučajem ugje u banku i u riznice 
čitava legija lopova, ni jedan ne bi disao više od minute. Danju i noću 
vjerni čuvari straže, a masno su plaćeni, ter nevigjeni gledaju kroz 
sitne rešetke. Dosta je da jedan od njih pritisne jedan tipak, a vrela 
para bi navalila sa svih strana u sve riznice i ugušila sve živo. 

Tako naš vogja, dok izlazismo iz toga labirinta od željeza, prama 
kojemu će Dajdalova djela bit bila tek igra. 

* 

Kazališta, kako rekoh, ne zaslužuju pažnje. Ipak ćemo se sjetiti 
i njih sa par rieči. Kad se vratih iz San Franciska u Chicago, dr. Bian- 
kini odmah prve večeri me pozove sobom uGrand Opera. To 
je najveće kazalište u Sjedinjenim Državama, a na cielom svietu 
zaostaje po veličini jedino za San Carlo u Napulju. Ogromna zgra- 
durina, iz vana na desetak spratova, sa jednim tomjićem po sriedi, 
sve bez ikakva ukusa. U nutrini isto tako. Badanj, ko ždrielo vul- 
kana, sa dvie tri galerije, sa malo loža, koji može primiti u se sedam 
do osam tisuća gledalaca. Pozornica je tako daleko, da ni s prilično 
dobrim durbinčićem, ne vidiš, jesu li glumci liepi ili ružni. 

Večeras se daje Lucia di Lammeimoorod Donizettia. 
Glumi operna družina glavnog New- Vorškog kazališta M e t r o p o- 
litain Opera House. Partiju Lucije pjeva glasovita Poljakinja 
gospogja Sembrich, Edgarda prvi tenor na svietu Caruso. Ostale uloge 
povjerene su takogjer sve glasovitim pjevačima. Ulaznice, razumije 
se, plaćaju se na boljim mjestima desetkima dolara; na zadnjoj ga- 
leriji dva dolara i p6. 

Dr. Biankini i ja ugjosmo nešto ranije, čekajuć ^ospogju Zlatku 
i gospogju Penović. Dogjoše baš na vrieme, dok je orkestar počeo 
udesa vati svoja glazbala. Unatoč ogromnoj skupoći nema ni jednog 
mjesta prazna. U ložama sve gori, bljeska od dragog kamenja, koje 
je u Americi dva puta skuplje, nego u Evropi. Toilete su raskošne, 
liepih žena ne vidim, pa ni unatoč uvjeravanju gospogje Biankini, 
koja brani ljepotu Amerikanka. Ne vidih ih ni u megjučinima u 
foyeru. Nekoliko debelih bogatašica, bogatih i mesom ko i draguljima, 
nu prave ljepote ne vidim. Ako mi se koja čini i nešto ljepšom, otvori 
li usta i zasjaje li zlatni zubi, pokvari mi i ono malo veselja. 

Caruso je junak ^ečeri. Poslie svake arije zaori buran pliesak i 
zviždanje, ko oko kralja zmija u indijskim basnama. Valja znati, 
da je zviždanje u Americi znak najoduševljenijeg odobravanja. Svi 
pjevači pjevaju talijanski, ko obično u Americi. Gospogju Sem- 
brich čuje se ne toše, glasovi ostalih jedva su dorasli ogromnom pro- 
storu. Sborovi su prilično jaki i prilično uvježbani. 

Svršilo i to, a mi željeznicom prama Indiana avenue. Ponoći je, 
nu treba se hrvati, da ugrabimo nešto mjesta za gospogje. Dr. Bian- 
kini me otprati dalje željeznicom do Praire avenue, a gospogje pogjoše 
same. Mjesto gospogjama, trebalo je da dr. Biankini bude meni ka- 
valirom. 

Dramatična društva u Americi posve su drugačije ustrojena 
nego u Evropi. Nagje se jedan impresario, koji sastavi družinu. Ova 
nauči jedan sami komad, pa ga glumi nekoliko godina, iduć od grada 
do grada, od kazališta, do kazališta. Druga družina glumi drugi komad. 
U tom sustavu ne treba šaptača; svaki je glumac točan, ko navijeni 
gramofon. 

Vriedno je spomenuti i amerikanske ballete. Tu su crnci pravi 
majstori u ritmičnom kretanju, a i crnke. Divna su tjelesna ustroja, 
krepki ko željezo, a okretni ko pravi pelivani. Imadu neobično mnogo 
smisla za glazbu, a i za eleganciju tjelesnog kreta, uz neobičnu 
žilavost mišica. Čini mi se, da su ti crnci zvani da preporode koreo- 
grafiju, toliko imadu smisla za elegantne ritmične kretnje nogu, ruku, 
čitavog tiela, a imadu i temperamenta i invencije. Dosta je spo- 
menuti, da su crnci izumili glasoviti K a k e - w a 1 k, koji je već stekao 
pravo gragjanstva i u evropejskom salonima. 

Amerikanci, koji se slabo razumiju u glazbu, — muškarci upravo 
ništa — a slabo i u dramatičnu umjetnost, zadovoljavaju se naj- 
prostijim lakrdijama. Najobičnija i najplitčija dosjetka, ili kako grdno 
pečenje gubice crnca, ili nenadna ćuška, pobudi grohot smieha, da sve 
trbusi poskakivaju od radosti. Najviše se zabavljaju Amerikanci 
gledajuć ballete crnka, koje su u tome daleko veće majstorice od 
bielka, jer su krepče, bujnije, oblijih i punanijih grudiju, okretnije, 
skoro bih rekao elegantnije tielom nego Evropejke. Chorus Girls 
(djevojke balleta) u velikoj su cieni, i kazališta, gdje plešu crnke, 
prave zlatne poslove. Mulatkinje, a naročito Kreolke tjelesno su naj- 
savršeniji ženski tip, jer izgube krupnu snagu i surovost crnačke rase, 
a poprime u najvećoj mjeri elegantnost i graciju evropejske krvi. 
Oči ostanu crne, sjajne ko munje, zubi ko sedef. 



Dvie večeri prije konference g. Ante Randić je pozvao k sebi 
u salo:n sve vigjenije Hrvate Chicaga na malu zabavu, da se sa mnom 
upoznadu, da se porazgovorimo i bratski porazveselimo. Došao je 

i tamburaški zbor i pjevačko društvo „Zora", kojim ravna Zlatko 
Kerhin. Nižu se zanosne nazdravice, a za njima ciliktaju tamburice, 
ili se ori glasna pjesma „Zore". Tu se upoznadoh sa svim vigjenijim 
Hrvatima u Chicagu, megju kojima spominjem Mameka, Lackovića, 
Lopinu, Kauzlarića, Jankovića, Marica, Badovinca, Skendrovića, 
Seljana, Popovića itd. 



Rekoh, da moja rasprava ne bi bila potpuna, ni objektivna, kad 
bih donosio samo primjere zla i iskvarenosti, jer u Americi ima do- 
brih, poštenih i marljivih ljudi, koji su znali steći liep imetak, a što 
je mnogo više ljubav i poštovanje svojih suplemenjaka, kao i ugled 
megju Amerikancima. 

G. Ante Randić, jedne večeri, kad se vratismo zajedno kući, 
pripoviedao mi je na dugo svoj život, pun muka i patnja, a na koncu 
uspjeha i zadovoljstva. Ja ću pripovjediti u kratkim potezima, 
da se vidi što može jaka volja i značaj. Rodio se je pred 42 godine 
u Kostreni kod Bakra. Bile su mu tri četiri godine, kad je ostao bez 
roditelja i bez ikakova imetka. Uzeo ga k sebi neki stric i odmah 
ga tako malena slao na pašu u bakarske planine, dajuć mu komad 
crnoga kruha, čim će se prehraniti cio dan. Išao je po kršu bos, to 
se razumije, ali i gol može se reći, jer ono jadnih otrčina, što je bilo 
na njemu nije sakrivalo njegove golotinje, ni ljudskome oku, a kamo 
li biesnoj buri i ljutoj zimi. Kad bi bilo sunca grijao bi se na njemu, 
kad ga ne bi bilo, trčao bi za ovcama, da se stopli, ili ako bi legle 
gdje u zavjetarje, a on bi se zgurio megju njih i grijao njihovim 
runom. Za najmanju stvar, pače i bez ikakva razloga, dobivao je ba- 
tina. Smrekova grana ostavljala je često svoje bodljike po njegovom 
tielu, a katkada bi ga zamlatila i teška nesmiljena ruka strica ili 
strine. 

Tako je to potrajalo do devete godine. Kad je nastupila deseta, 
počeo on malo razmišljati, kako bi se izbavio iz toga pakla. Vigjao 
je s planine velike jedrenjače i parobrode ploviti prema Rieci, Bakru, 
Senju i pomislio, kako bi krasno bilo ići s onim brodovima po svietu, 
pa makar katkada zapljuskivalo more preko palube. Ta mu se misao 
zabila u glavu kao čavao. Jednog jutra ustade rano, pa mjesto da 
krene s ovcama na pašu, on cestom put Rieke, bez novčića, bez kore 
suha hljeba. Došlo diete na Rieku, pa na obalu, da gleda brodove. 
S jednoga broda izigje nekakav dječak i on se upusti s njime u raz- 
govor, pitajuć ga, kako je tamo, bi li trebali jednog malog, da pere 
palubu, posugje, da radi što bilo. Dječak mu reče, da je kapetan na 
brodu, pa neka govori s njime. On se ojunači, uspne se uz dasku, pa 
obrati rieč k prvomu mornaru, što ga je sreo, moleć ga, da ga prepo- 
ruči kapetanu, neka ga uzme, bez plaće, samo nek mu dade hranu, 
nek ga ne vraća kući, jer bi ga stric ubio. Mornar i sam boji se ka- 

petana, nu kaže malomu, da čeka tu, pa kad kapetan bude izlazio, 
neka ga sam zamoli; valjda će mu se smilovati, a i tako na brodu 
trebaju jednoga dječaka za manje i niže poslove. Eto ti kapetana, 
mrka i bradata, da te strah hvata na sam pogled. Mali sakupi sve 
duševne sile, poleti pred njega, pane na koljena i stane roniti grozne 
suze. Kapetan se biesno izdere na njega i na mornara, što mu nije 
dao koji ostatak iz kuhinje, pa ga poslao s Bogom. Nu mali izjavi, 
da nije došao prositi, da bi volio umrieti od glada, nego prositi, već 
moli, da ga se primi na brod. Kapetan ga omjeri od glave do pete, 
svidio mu se odgovor, svigjelo i diete, pa ga zapita što zna raditi. 
Ništa, reče, nego pasti ovce, nu sve će naučiti, radiće štogod mu za- 
povjede, samo neka ga prime. Kapetan pozove dispensira i zapita ga, 
bi li mogao maloga za što upotrebiti. Ovaj odgovori, da će mu tre- 
bati u mnogo posala, i kapetan ga primi. Dispensir ga povede u ku- 
hinju, nahrani ga, svuče sa njega prnje, dade mu jednu staru košulju 
i stare hlače, sve veliko ko za čovjeka. Ništa zato, mali će podbiti 
rukave i nogavice, pripasaće se dobro sa komad špaga, pak će i to 
liepo pristajati. Tako postade mornar. Plovio je po Jadranskom, Jon- 
skom, Egejskom i Crnom Moru, dvie tri godine, iskušavši sve nevolje 
m a 1 g a na brodu, a poznato je, da malomu na brodu imade pravo 
svaki mornar priliepiti svojom teškom rukom šamar, ili ga očepiti 
nogom. Gladan više nije bio, trpio je groznu zimu Crnoga Mora, ali 
gol nije bio, a i to je napredak. 

Jednom doču, da jedan veliki brod putuje za Ameriku. Stekao 
je nešto iskustva, zna da i drugi primaju nekakvu plaću, pa zašto 
ne bi i on jedan put vidio dva tri srebrena forinta, kušao im zvek 
na ruci.^ Ode on do kapetana toga broda i pita, bi li ga trebali na putu. 
Više ne kleči, ne plače, stupa otvoreno, ko čovjek, koji zna da je za 
nešto. Kapetan ga ukrca za neku sitnu plaću i on krenu put Amerike. 
I po okeanu je plovio dvie tri godine i postao pravi pravcati mornar, 
koji je kao vjeverica znao se penjati po konopima, zatvarati jedra po 
najljućoj buri. 

Jednom doploviše u New- York. Skice se po ulicama. Na brodu 
je naučio nešto talijanski, no engleski ne razumije ni rieči. Prisluškiva 
razgovor putem, čuje neke ljude, gdje govore hrvatski. Približi se, 
ispitiva što rade, kako živu. Pomisli, kad živu i drugi naši ljudi na 
kraju, a da ne znadu engleski, zašto da baš on nosi uviek kožu na pazar 
po nesmiljenom okeanu; i više se ne vrati na brod. Tu je radio što 
i drugi, meo, nosio vreće, rastovarivao ugljen, dok ne sakupi novaca, 
da plati željeznicu do Chicaga. Čuo je govoriti u djetinjstvu, da je tamo 
neki stric, koji je imućan, pa htjede pokušati sreću, ne bi li ga tamo 
taj stric primio k sebi na posao. Ne zna mu adrese, ne poznaje nik ga 
da se popita za strica. Poslie dugih peripetija napokon se upozna s ne- 
kim našim ljudima, koji ga povedoše do strica. Ovaj je bio bolji od 
onoga u domovini. Primi ga k sebi, i malo po malo naš Ante postade 

podvomikom u stričevu saloonu. Tako u malo vremena izuči zanat 
sallonera. Kad je vidio, kako te stvari idu i prištedio nešto novca, 
izjavi stricu, da će i sam pokušati sreću. Stric ga u tome i pomogne 
i eto ti ga saloonera. Ne zna, dakako, ni čitati ni pisati, ali je engleski 
brzo naučio, ko pravi Amerikan.c. U brzo svojom Ijubaznošću steče 
mnogo gostova i posao se krasno uputi. 

S našim ljudima nije nikada trgovao, nego sa Amerikancima, 
ko voleć da mu stranci u dućanu ostavljaju novce, nego naša sirotinja. 
Ali za to nije nikada propustio prigode, da priteče našemu čovjeku 
u pomoć, bilo novcem, bilo savjetom. Ovo mi nije on pripoviedao 
nego svak s kime sam o njemu govorio; pače mi mnogi rekoše, da 
neće pretjerati ako kažu, da bi danas Randić imao sto tisuća dolara 
više, da nije dobra srca, da nije potpisivao mjenice, izdavao čekove 
svakome, ko bi se našao u nuždi, ili ko bi htio njegovu dobrotu izra- 
biti. Još više dobra je učinio svjetom i riečju, jer ma da je nepismen, 
imade prijatelja i u najuplivnijim krugovima Chicaga, a mnogo puta 
je svojim svjetom i uplivom riešio raspre, koje bi bile na sudu upro- 
pastile stranke i otpuhnule im sav imetak. S toga, ko što su naši stari 
birali za sudije dobre ljude, tako i mnogi naši idu k Randiću, 
da ih on svjetuje, da im do potrebe sudi. Mnogo on radi toga dangubi, 
nu nije nikada uzeo ni novčića nagrade, zadovoljan da šire o njemu 
dobar glas. 

Kad se je posao povećao, Randić oćuti ljuto posljedice svoje ne- 
pismenosti. Trebalo je voditi račune, potpisivati mjenice i čekove, 
pa se on dade na posao, nauči potpisivati svoje ime i računati. Ne 
zna čitati, ali zna savršeno zbrojitbu, odbitbu, množitbu i diobu; 
vodi sam svoje račune. Mlad se je oženio sa jednom Českinjom, te od 
nje naučio češki i nešto njemački. S njom je imao sina i kćer. Sin 
govori hrvatski i češki, a kći slabije hrvatski, a bolje češki, jer je 
više bila s majkom, nego s ocem, pošto je on sav dan za poslom. I 
to je rietkost u Americi, jer većina djece naših ljudi, osobito, ako nisu 
oženjeni sa Hrvaticom, ne znadu hrvatski. Kad mu je žena umrla, 
oženio se je s njezinom sestrom udovicom i pomnožao još svoju obitelj 
sa dvoje pastorčadi. Nije se pokajao, niti je pravio razlike izmegju 
svoje djece i tugje, a našao je marljivu domaćicu, da marljiviju nije 
mogao poželiti. 

Danas ima krasnu kuću, sa svim mogućim najmodernijim kon- 
fortom, a i nešto prištednje. Hrvat je osjećajem i djelom, što iska- 
zuje u svakoj prigodi, te se uviek rado sjeća svoga zavičaja i planina, 
po kojima je pasao ovce. A danas je pravi dandy, gospodin od glave 
do pete, finih manira, ko aristokratski sin, te i otmeniji čikaški ljudi 
traže njegovo društvo. 

Eto takih bi nam trebalo mnogo u Americi, a vrlo ih je malo. 

Kad sam se vratio sa zapada u Chicago, opet me dočekaše isti 
prijatelji na kolodvoru, opet odsjedoh kod Randića, a pošto je kon- 

cem ožujka vrijeme bilo nešto omekšalo, g. Randić me je sprovagjao 
u kočiji, kojom je sam ravnao, naokolo po Chicagu, po parkovima, 
po negdašnjoj izložbi, uzduž luka i obala na jezeru Michigan, te mi 
pokazao sve znamenitosti grada. 



Petoga veljače u negjelju dogje dan konference. Pogjoh sa obi- 
teljima Randića i Biankini, koje goje megjusobno iskreno prijatelj- 
stvo i štovanje, do kazališta Thallia-Hall. Kad ugjosmo glazba 
Sokol udari „L'epa naša", a oduševljen poklik zaori sa svih strana. 
Kazalište je bilo puno, te neću pretjerati, ako kažem, da je bilo 1000 
osoba. Dogjoše i reporteri amerikanskih novina, koji me obletiše za 
interview. Zamolih urednika glavnog čikaškog lista „Chicago Tri- 
buna", neka dogje poslie konference kod g. Bachmana, brata Čeha, 
koji me je skupa sa prijateljima pozvao na večeru, pa ćemo se tamo 
porazgovoriti. Megjutim predsjednik odbora Juraj Mamek pogje 
na pozornicu, te mi u krasnom govoru dade dobrodošlicu i protu- 
mači prisutnima moj književni i politički rad. Mamek je radnik od 
od malih nogu, sada trgovac odielima, ali je znao marljivo steći liepu 
naobrazbu, te se njegova rieč uvažava megju amerikanskim Hrvatima. 
Po načelima je socijalista, ali nacijonalni socijalista, dakle socijalista, 
kako može biti svaki dobar Hrvat i čovjek, koji ljubi napredak čo- 
vječanstva. Njegov govor je primljen oduševljenim klicanjem i plie- 
skanjem, a onda opeta udara glazba, te se izmjenjuje s tamburaškim 
zborom, dok dodje na me red da govorim. Govorih dva sata i po, 
mislim, po plieskanju i klicanju, na opće zadovoljstvo. Onda opet glazba 
i tambure, dok se sve ne razigje, da se opet u večer sastane na zabavi 
u narodnoj dvorani 

Ja pogjoh sa obiteljima Biankini, Randić, sa Sirovatkom i nekim 
drugim prijateljima do Čeha Bachmana, koji je naučio s Hrvatima 
liepo hrvatski, a suradnik je mnogih čeških novina. Novinarstvo ga 
ne smeta u trgovačkom poslu i njegov dućan jestiva i drugih sitnarija 
ide izvrsno. Ko svaki dobar Čeh ima deseterak djece, što za Čeha baš 
nije mnogo, nu ima nade, da će još koji put roda sa zipkom doletjeti. 

S nama je došao i urednik „Tribune", mlad čovjek, u poslu, 
vidi se, marljiv. Ja se mučim da shvatim, što želi znati i da mu to en- 
gleski protumačim, jer ko svaki pravi Amerikanac i Englez — on 
ne zna ni rieči kojeg drugog jezika. Kad ga ja ne razumijem dobro, 
tumači mi dr. Biankini, a kad se ja izmučim, da mu dadem odgovor, 
te mi stanu usta od napora i muke podrhtavati, onda tumači dr. Bian- 
kini. Nema ni pojma o našim stvarima, ni o prilikama austro- ugarske 
monarhije. Sjeća se lanjskog pokreta i pobuna u Hrvatskoj, pa sve 
navraća govor na revoluciju. Hoće da mu kažem kada će biti revolu- 
cija, ko će je voditi i s kojim srestvima. Uzalud mu ja tumačim. 

da u današnjim prilikama ne može biti govora o revoluciji, da se tu 
radi o mirnoj ustavnoj borbi proti najbezduSnijem nasilju, i ako 
bi ju narod htio, jer je uviek spreman na bunu, ali da ga mi suste- 
žemo, da bez potrebe ne srce u klaonicu. Nije zadovoljan odgovorom, 
hoće revoluciju! On bi valjda rada, da ga što prije pošalje „Chicago 
Tribuna" za ratnog dopisnika na bojište u Hrvatsku, dakako s mas- 
nim honorarom i sa desetak konja prtljage. On hoće svakako da či- 
tateljima i vlasnicima „Tribune" pokaže, da je za taj posao sposoban 
i da poznaje izvrsno naše stvari, a i vogju, jer je htio, po što po to 
vidjeti u meni vogju revolucije, nekakvoga Garibaldija ili De\veta. 

Kažem ja dru. Biankiniju, da će najbolje biti, da mu diktujemo 
u pero interview, da ne bude po novinama bruke. Biankiki me uvje- 
rava, da će urednik sve vjerno donieti što mu rečem i nek se ne bri- 
gam, da ne bi što iskrivio. 

Odnošaj izmegju Hrvatske i Ugarske nikako mu ne ide u glavu, 
a ko će mu u jedan dva sata sve to protumačiti, i to još mucajuć 
engleski.? Nije druge, bar o položaju poslie izbora i poraza liberalne 
stranke valja mu diktovati u pero. Znojim se ja, znoji se i dr. Bian- 
kini, a još više novinar. Napokon dovršismo; gospogja Zlata zaigra 
na glasoviru hrvatske pjesme, a moj je Amerikanac guta očima, 
guta ušima krasne melodije i sve to bolje razumije, nego moju en- 
gleštinu. Pita me, jesu li sve Hrvatice onako liepe. Dabome, rekoh, 
nijedna Hrvatica nije ružna. Uzdahnu mu se. Vidim, da bi najvolio, 
da ja čim stupim natrag u domovinu, razvijem barjak ustanka, a 
on da dogje za ratnog dopisnika. Megjutim g. Bachman pozove i 
njega i nas na večeru, na čisto domaću češku večeru, gdje je obilje 
svega, sve teško, ali tečno, sve krepko ko češka srca. 



Amerikancu je dobro u našem društvu, pa će s nama i na pučku 
zabavu u Narodnu Dvoranu. Tu je sve veselo, sve iskićeno troboj- 
nicama, sve pije, pjeva, a tamburice ciliču, pak glazba udara, pak 
ore skladna i glasna grla naše „Zore". Prvi se uspne na pozornicu 
dr. Biankini i pozdravi me tako liepim govorom, tako zanosnom 
i kićenom rieči, da bih volio, da me nije pozdravio, jer me stavlja 
u nepriliku, kako ću mu odgovoriti. Nije lako govoriti poslie dobra 
govornika ; umoran sam od govora poslie podne, a još više od inter- 
viewa. Po tom govore Sirovatka, takogjer liepo, načinom, kojim se 
je već on uvježbao u gagjanju narodne žice. Za njim govore po jedan 
Čeh, vatreno ko vulkan, jedan Slovenac, jedan Slovak, Srbin i Bugarin, 
pa napokon i ja, da se zahvalim svima skupa. Megju govorima ispu- 
njaju prazninu pjevačka društva, tamburaški zbor, glazba, a odu- 
ševljenje sve više raste. Napokon dogje predsjednik „Zore" Zlatko 
Kerhin, te mi naviešta, da me je „Zora" odabrala svojim počasnim 

članom. Sirovatka me vuče od stola do stola, hoće da dogjem megju 
Čehe, Slovence, Srbe, Slovake, Bugare, da se svima zahvalim, pa i 
„Zori" i „Sokolu" i tamburašima i pjevačkim društvima. Promukoh, 
ko razbiveno zvono i nagjoh se nenadano na legjima mladeži, koja 
me nosi dvoranom, dok se meni to ne pričini malko komičnim, i ^a, 
laganim skokom, odmakoh za stol prijatelja, puštajuć mladost, da 
pleše i da se veseli. 



Iz svega se ovoga vidi, da u Chicagu ima mnogo hrvatskog 
čuvstva, pameti, a i sloge. Glazba, tamburaški zbor, pjevački društvo 
„Zora", upravo izvrsno izvježbano, mnoga društva za megjunarodnu 
pripomoć itd., sve to dokazuje, da je tu hrvatska sviest budna i da 
bi se hrvatska kolonija u Chicagu mogla dosta dugo održati. Naći 
će. i popa, a možda i učitelja, a osim toga goje i slavensku solidar- 
nost sa svima, kojima ta solidarnost leži na srcu. Oslanjajuć se na 
moćne i napredne Čehe, bratstvujuć sa Srbima, kojih je do duše 
malo, prijateljujuć sa Slovencima i sa Slovacima, kojih ima liep broj, 
neće tako brzo utonuti u amerikansko-englesko more. 

Osim svega toga ustrojio se je i politički klub „Hrvatske 
Napredne Omladin e". Predsjednik mu je Stanislav Šulentić, 
mehanik-inžinir, podpresjednik Franjo Vidmar, tajnik Košta Unković- 
Meić, blagajnik Ivan Simec. Odbornici : Hinko Sirovatka, Vjekoslav 
Čop, Ante Kružić, Franjo Strmić i Zlatko Kerhin. Ovaj se je u zadnje 
doba preselio u Allegheny, te će tu nastaviti rad, ustrojiti pjevačko 
društvo i klub „Hrv. Napr. Omladine". U tim klubovima može biti 
zametak političke organizacije Hrvata, a ja sam mladosti dovoljno 
i u četiri oka tumačio, kakva bi im morala biti svrha. Za ovu ideju 
osobito je oduševljen mladi trgovac Ante Narić, kojega ne smijem 
prešutiti ; jer malo ima srdaca u tugjini, koja onako osjećaju ljubav 
za domovinom, kao on. Marljivo se bavi svojim poslom, ali ne pro- 
pušta prigode, da čita sve listove, i sve knjige, koje iz domovine 
dolaze, a govori krasno i oduševljeno. Svi ti mladi sokolovi goje 
nadu, da će se jednom vratiti u domovinu, a spremni su uviek, kad 
M ih us'.rebala. 

XV. 



Prama sjeveru. — IzvjeStaj „Chicago Tribune". — Uzduž obale Michigana. 

— Milwankee. — šest sati na vlaku u sniegu. — Ivan Kalić i GaSparović. — 
Doček naroda u Calumetu. — Grad Calumet i njegovo stanovniCtvo. — Hrvatska 
i slovenska crkva. — Župnik Polić. — Unijatski pop Makso Relić. — G. Cop. 

— Govori narodu. — Konferenca u gradskom kazaliStu. — DruStvo Dr. Ante 
Tresić Pavičić. — Kod radnika na večeri. — Rudnici i talijonice bakra. — Ma- 
mutski strojevi. — Savršeni automati. — Razbijanje bakrene kremenjače. — 
Bakrene žile u podzemlju. — Mlinovi za kremenjaču. — Zubi, kakve bi Gaš- 
parović trebao za magjarone. — Talionice i kalupi. — Sibirska zima. — Lake 
Superior. — More leda pokriveno sniegom. — Tvornice bakrenih žica. — Rad- 
nička kuća, i objed kod hrvatskog radnika. — Zapad sunca na sniežnoj pučini 
Sjevernog Jezera. — Smiona ljudska obrtnost. — Moralnost i radinost našeg 
naroda u Calumetu. — Zemljište mukte na ravnicama Canade. — Naš čovjek 
ne podnosi oštrine kanadskog podneblja. — Fotografija u četi radnika. — Mala 

Ruža Gašparović. — G. M. Dražić. — Rastanak sa prijateljima. 

Preći ću preko svih Ijubeznosti, koje mi iskazaSe braća u Chicagu, 
osobito Ante Randić i dr. Biankini, te Sirovatka. Ovaj mi je po- 
svetio sve vrieme koje mu je ostalo slobodno, oni vrieme, kuću i 
gostoljubni stol. Ova trojica me dopratiše i do kolodvora, kad krenuh 
put Calumeta, gdje je bila urečena konferenca za nedjelju po podne 
na 12 veljače u gradskom kazalištu. 

Oprostih se s prijateljima, koji mi doviknuše do vigjenja! i u osam 
sati u večer krenuh brzim vlakom put sjevera. Putem razmišljah o 
rodoljubnom čuvstvu, koje tako liepo gori i daleko od zemlje iz koje 
nikosmo, i kako teško mora biti onima, koji to čuvstvo iskreno osje- 
ćaju, a osugjeni su da provode život daleko od rogjene grude. 

Pade mi na pamet i urednik „Chicago Tribune" koji je kako pred- 
vigjah, našarao dugu kobasicu o revoluciji, a sve što mu rekoh krivo 
shvatio, i krivo prikazao. Vlak se je megjutim vukao čitav sat kroz 
beskrajne ulice Chicaga i njegovih predgragja, dok napokon ne ispade 
na čistinu, ter stane juriti uzduž obale jezera Michigan. Mjesečina je, 
1 na njoj blieskaju nepregledni ledovi jezera, pokriti bielim sniegom, 

plavkastim otsjevima. Na desno puca nedogledna pustoš jezera, a 
snieg se jače bjelasa uz obalu. Ništa se živa preko zime ne miče na 
tom smrznutom moru, nu netom se pomoli proljeće tisuće ga parobroda 
sieku na sve strane. 

Prosanjarih do grada Milwaukee, malne^^čisto njemačke kolonije, 
koji je sav jedna velika pivovara. Kad je vlak krenuo dalje, zamolih 
crnca da mi spremi krevet i legoh. Premda je krevet mekan, čist, sa- 
vršeno uregjen, po svom običaju ne mogu zaspati. Mozak kuha, a misli 
se suču ko oblaci, šareni, katkada i tmurni, puni briga o neizvjesnoj 
budućnosti koja me čeka, o tolikom trudu, a bez ikakva vidljiva us- 
pjeha. Književni rad zgažen od kojekakovih kritičara, od mladosti 
nadute, drzovite, kakve nenagjoh u nijednom narodu, pune umišlje- 
nosti, a sa malo pripreme i dara, dok čitatelja nemam ni ja, ni oni. 
Politički rad još i beskorisnije potrošen, a narod poharan, zaveden, 
izvaran od svakakih leventa i tugjinskih mićenika. 

Napokon zaspah, i zaspah duboko, jer se ne probudih do de\ et u 
jutro. Začudih se gledajuć na sat, a veselih se što mi još ne ostaje nego 
dva sata i po puta. Obukoh se, opremih se, i eto ti crnca, te me pita 
hoću li objedovati, jer da je vrieme breakfasta davno prošlo. Promislih, 
što ću objedovati, kad ću prije podne u Calumet, pa dadoh u tom smislu 
crncu odgovor. Ovaj me upozori, da ne ću stići u Calumet do sedam 
sati u večer, jer da je vlak morao ostati šest sati u sniegu, a odmah poslie 
podne ću morati mienjati vlak, u kojem nema gostione. Sad razumih 
zašto sam tako slatko spavao. Probudio sam se do duše nekoliko puta, 
nu svaki put sam mislio, da sam se za to probudio, što je vlak stao, te 
prestalo ritmičko drmanje vagona i žamor mahine. 

Nije druge, do noći se ne da stati gladna želuca i naručih objed. 
Vlak prolazi preko pustih poljana Visconsina pokritih sniegom, a je- 
zero je ostalo daleko na desno. Poslie podne se iskrcah na nekoj maloj 
postaji na granici države Visconsin i sjeverno-zapadnog diela države 
Michigan. Počekah tri duga sata u zamazanoj čekaonici postaje, pa 
kad je došlo vrieme polaska ukrcah se u prosti nekaki vlak, takogjer 
zamazan, premda sam platio brzi vlak i Pullmana. U Chicagu na ljutoj 
zimi sam se prehladio, te kašljem, kao da će mi sva pluća na grkljan 
izletiti. Nikad u životu ne iskušah takvog kašlja, a u grlu mi sve gori 
i bode me, kao da se po njemu šeće morski jež. Zabrinuh se hoću li 
moći u nedjelju sa takvom prehladom govoriti, a teško mi je izdan- 
gubiti sedmicu dana, jer, kako već rekoh, konferenca se ne da nigdje 
držati nego u nedjelju, ili u subotu u večer. Petak je, i nema nade, da 
će do nedjelje biti bolje. 

U mislima i kašlju počelo se je već i mračiti. Jedan sat prije nego 
ću stići u Calumet, koji se nalazi na najsjevernijem ćošku države Mi- 
chigan, što no se duboko buši u Lake Superior (Sjeverno jezero) prama 
Canadi, na nekoj omanjoj postaji vidjeh ući dva čovjeka, koji mi se 
po obličju čine naši. Vidim, ogledaju se, prisluškivaju razgovor put- 

nika, shvaćam da su mi došli u susret, dignem se, pružim im ruku, i 
kažem: dobra večer, gospodin Kalić! 

— A vi ste to? Ima već mnogo godina, da vas nisam vidio, sve od 
skupštine pravaša pri otvorenju Starčevićeva doma. 

Predstavi me drugome suputniku g. Gašparoviću, i sjedosmo, 
da se pitamo za zdravlje i razgovaramo o našim ljudima. Kalić je kre- 
menita Hrvatina iz Gorskoga kotara, mnogo je trpio i stradao za svoje 
političko osvjedočenje, pa kad su zaredala progonstva, ostavi upravu 
imetka sinu, a on krenu put Amerike, ne bi li što prištedio, i ostavio 
sinu ono malo sirotinje bez duga. Krojač je po zanatu, pa se tim po- 
slom i u Americi bavi. Ne ide mu loše, ali ne može pa ne može, da se 
snagje u Americi; srce mu čezne za domovinom. U njoj vladaju Švabe 
i Magjari, a što je još gore, tisuć puta gore, magjaroni, tugji agenti, 
svakaiće političke mutikaše i dotepenci, ma ipak je domovina! 

Gašparović je takogjer iz Gorskoga kotara, sa kranjske granice i 
on je pobjegao, ne od domovine, nego od nevolje, a u Americi je znao 
trudom i marom steći liep položaj i uvaženje gragjanstva u Calumetu, 
tako da je ove godine kandidovao za gradskoga blagajnika, ne znam 
sa kakvim uspjehom, i da li su se izbori još obavili, ali svakako je bio 
jedan od najozbiljnijih kandidata. On se bavi saloonerstvom, a njegov 
saloon je jedan od najvećih i najposjećenijih. Neumoran je šaljivdžija, 
pa ljudi traže njegovo društvo već radi veselja i zabave. Naučio je iz- 
vrsno engleski a nešto i talijanski, radeć sa talijanskim radnicima, pa 
sa osobitom komičnošću zna pripoviedati svoje doživljaje sa Talija- 
nima, naročito kad govori nekom talijanštinom, gdje igra veću ulogu 
mimika nego jezik. I gospogja mu je Hrvatica, a kćerke govore izvrsno 
hrvatski, dok muškarci, koji se više zabavljaju s amerikanskom dje- 
com, nego kod kuće, već slabije govore materinski jezik. 

Kad stigosmo na kolodvor nagjosmo mnoštvo naroda, koje je 
došlo, da me dočeka i pozdravi. Zahvalih kako mogoh promuklim 
grlom, pa krenusmo kočijom prama Gašparovićevoj kući, gdje mi je 
odbor odredio konak. Kuća je velika i udobna, dakako s modernim 
konfortom i čistoćom, jer toga u Americi ne fali ni na selu. 

Netom se u svojoj sobi udomih i spremih sigjoh u saloon, da raz- 
govaram s narodom. 

Calumet je gradić koji će danas brojiti trideset tisuća stanovnika, 
od kojih je trećina Slovenaca i Hrvata. Ima tu Finaca, Magjara, Po- 
ljaka, Talijana, i drugih narodnosti. Engleza je malo, ali je službeni 
jezih ipak svuda englezki. Kalumet duguje svoj opstanak obretenju 
bogatih rudnika bakra u samoj blizini i u okolici. Nalazi se na jednom 
otočiću, koji je odieljen tek malim kanalom vode od najsjevernijeg rta 
što no se buši u ogromno Sjeverno jezero, najveće u Americi. Prije 
dvadeset godina nije tu bilo nego nekoliko pastirskih drvenjara, a 
danas grad upravo cvate obrtom i trgovinom, te je glavno središte 
bakrenog proizvoda u Americi. Neki Slovenci stekoše tu velik imetak. 

megju kojima se računa da trgovac i vlasnik kuća g. Ruppe broji megju 
najbogatije ljude, te posjeduje oko milij n dolara imetka. Slovenci 
izdaju u Calumetu i jedan tjednik. Urednikom mu je g. Švajger. 

Megju Hrvatima i Slovencima vlada liep sklad, osim što se nešto 
pokeckaše radi crkve. Stara zajednička crkva izgorila, ne mogli se 
pogoditi u gradnji nove, pa Hrvati sagradili svoju, a Slovenci svoju. 
Hrvati sagradiše liepu, ali čednu crkvu, sa župnim sta.om, dočim 
Slovenci sagradiše najveću i najljepšu crkvu u Calumetu, u gotskom 
slogu, sa dva zvonika, svu od kamena, sa ogromnim troškom od — 
80.000 dolara. Još nije dovršena, pa će trošak nadmašiti i 100.000, ili 
ti po milijona kruna. Megjutim je već danas na čelu crkve engleski 
natpis, a do pedeset godina, nit će se znati ko ju je sagradio, nit će se 
u njoj čuti slovenske rieči. Za sada se obavljaju crkovni obredi u ogrom- 
noj dvorani pod crkvom. U dvoranu može stati oko deset tisuća ljudi. 

Hrvati imadu mlada župnika, velečasnog Josipa Polica. Ovaj se 
ne bavi politikom, već uči jezike, te govori liepo engleski, franceski, 
talijanski i njemački. Ljubi mir, i nema prepiraka sa župljanima, te 
mislim, da je najmirniji hrvatski župnik u Americi. Zupljani vrše svoju 
dužnost prema njemu, a on prama njima. Župa je velika i bogata, pa 
ni s te strane nema brige. Ima megju našima i nešto unijata, pa kad 
ustreba Polić pozove iz Clevelanda unijatskog župnika Maksa Relića. 
Ovaj je pravi zmaj, nemiran, ratoboran, uman, razgovorljiv, pole- 
mičar, do potrebe i šaljivdžija. Otišao je iz domovine, da se ukloni 
progonstvu magjarona, ili kako on veli, da ne ubije revolverom u ruci 
kojega lopova, jer svećeniku ne dolikuje prolievati krv, pa ni lopovsku, 
ni magjaronsku. I onako je već jednoj od magjaronskih perjanica, 
mislim Čiru Milekiću, odrapio strahovitu ćušku. Ja sam ga upoznao u 
Chicagu kod dra. Biankinia. 1 tamo se je grozio revolverom magjaro- 
nima, ako ga kada sudbina povrati u domovinu. Čudna li kontrasta, 
kad se sastanu on i Polić! 

Slovenci i Hrvati imadu zajednička neka društva, a društva za 
megjusobnu potporu su odieljena. I jedni i drugi napeše sile jednakim 
marom, da moja konfereiica bude dobro posjećena. 

U subotu valjalo je poći s Kalićem, sa Gašparovićem, sa Švajgerom 
itd. od saloona, do saloona u posjete. Opet isti križni put, ko i u Chi- 
cagu. Bez toga ne ide! Posjetismo i neke obitelji, kao obitelj g. Čopa, 
čija nas je gospogja liepo podvorila. U večer je bio sastanak u saloonu 
g. Gašparovića, gdje sam držao više govora poučavajuć narod o stanju 
u domovini, i kako se mora držati amo u tugjini, osobito obzirom na 
ekonomske prilike. 

U ne jelju po podne pogjosmo do gradskog kazališta, koje se je 
već bilo napunilo Hrvatima i Slovencima. Tu je glazba, tu tamburaški 
zbor i pjevačko društvo. Vidi se da naši u Calumetu ne spavaju. Odbor 
se je poredao na pozornici, a u ime odbora uze rieč predsjednik Ivan 
Kalić, da me pozdravi i predstavi narodu. Kalić je kratak, ali jez- 

grovit. Svaka mu rieč gori ljubavlju za dalekom domovinom, i mrž- 
njom na one, koji su krivi, da toliki narod, ovgje u užasnom ledu, u 
radu u dubokim pešterima pod zemljom čami daleko od domovine. 
Njegov je govor popraćen burnim odobravanjem, pa u ime Slove- 
naca uze rieč g. Švajger, te me pozdravi kićenom slovenštinom, po- 
bravši takogjer nagradu bučna odobravanja. Glazba, tamburaški 
zbor, pjevačko društvo izmjenice izvagjaju krasne hrvatske i slo- 
venske pjesme i kompozicije, što sve oduševljava općinstvo. Ja ka- 
šljucam i bojim se, hoću li moći tako neraspoložen govoriti dva tri sata 
i to snažnim glasom, da me čuju, jer je kazalište prilično veliko. Odvažih 
se, sakupih sile i govorih preko dva sata, kašljuckajuć katkada, ali bez 
hrapavosti u glasu, na svoje veliko čudo. U konferenci uzeh u obzir 
velik broj Slovenaca, te im govorih i o slovenskim odnošajima, o po- 
trebi bratske sloge megju Slovencima i Hrvatima u domovini i u tu- 
gjini. Ocrtah im zajedničke neprijatelje, kojima smo okruženi, i po- 
kazah, da nas samo zajednička budućnost i složan otpor može spasiti. 

Poslie ove konference držah još jednu u saloonu g. Gašparovića 
u ponedjelnik u večer samo za odabranike, te im razložih potrebu 
političke organizacije, a i ekonomske organizacije, naročito u gradu, 
gdje mogu postati odlučnim faktorom u političkim i municipalnim iz- 
borima. Moje rieči ne padoše na neplodno tlo, jer mi mjesec dana 
kašnje brzojaviše u Allegheny, da su ustrojili političko društvo, i 
meni u počast okrstili ga mojim imenom. 

Kroz dane moga boravka u Calumetu nastojao sam proučiti život 
naših radnika, te sam zavirio u mnoge radničke kuće, u tvornice i u 
rudnike. Bio sam pače jedanput i na večeri kod radnika Skendera, 
koji si je kupio kućicu ponešto izvan grada. Malena je, ali za radnika 
vrlo udobna i čista. Stopanjica mu je marljiva Hrvatica, a i djeca ne 
govore do sada nego hrvatski, jer su malena, pa ne polaze još škole. 
Pogostio nas je zečetinom, plodom svoga truda, jer je strastven lovac. 

Pogjoh u društvu sa g. Kalićem, g. Gašparovićem i sa župnikom 
Polićem vidjeti i rudnike bakra. Prati nas i Slovenac g. Šneler, mlad 
čovjek, koji se bavi bankarskim i agenskim poslovima. Naučio je dobro 
engleski, te se je u Calumetu oženio, stekavši jur liep imetak. Do- 
gjosmo kočijom za četvrt sata, upadajuć u visoki snieg do sjedala, 
do visokih dimnjaka talijonica. 

Pogjosmo najprije u odio mahina, koje vuku bakrenu rudaču iz 
dubine, kako mi rekoše, do pet ili šest tisuća nogu. Po što kupio, po 
to prodajem, a niesam mjerio dubinu, niti me htjedoše pustiti u dno 
rudnika, jer je to strancima strogo zabranjeno. U ogromnoj i visokoj 
dvorani nalaze se dva upravo mamutska stroja, jedan pored drugoga. 
Glavni kotači, oko kojih se vije debeli kabel od ocjelnih žica, na kom 
visi vagon pun rudače, što no ga mahina vuče iz jaza, imadu šest se- 
dam metara u promjeru, a debljina im je razmjerna. Ostali kotači, 
koji zagrizaju zubima u os ovih mnogo su manji. Kada električno 

zvonce javi, da je u dubini vagon pun rudače, mafiina se stane pola- 
gano kretati, pak se kotači vitlaju brže i brže, sve dok od brzine oko 
ne izgubi njihove zrake, što no spajaju objem sa osi, a ogromne poluge 
koje sve to kreću pod pritiskom pare, ko dvie brijarejske ruke, dižu 
se, rivaju se napried, padaju, idu natrag, sve pospješenom brzinom, 
a bez ikakva žamora, osim što kabel zvrnda zrakom i po kotačima. 
Poluge su upravo ogromne, duge šest sedam metara, a razmjerne de- 
bljine. Uz mahine su samo dva čovjeka, od kojih mi jedan tumači vrlo 
zamršeni ustroj. Tvrdi, dakako, da je glavna od tih mahina najjača 
i najveća na svietu: the greatest of the world. Bez toga u 
Americi ne igje; tu je sve najveće i najbolje, kako više puta spomenuh. 
Rekao mi je i koliko ima tisuća konjskih sila, ali da se čitatelji ne pre- 
straše, neću kazati brojku, jer da je vjerovati tom Amerikancu, deset 
najvećih engleskih oklopnjača ne bi razvilo toliko parnih sila. Svakako 
sila mora da bude doisto velika, jer, ako je istina, da je onolika du- 
bina rova, koliku mi suputnici naznačiše, i koliku čuh više puta u 
Calumetu spominjati, onda sam željezni kabel, što ga kotači kreću 
oko sebe i vuku, mora težiti četrdesetak tona. Na kabelu je željezni 
vagon, koji će sam težiti najmanje tonu, a u njemu dvadesetak tona 
rudače. Svaki četvrt sata, od prilike, jedan vagon se diže, a drugi pada 
u jaz, prvi pun a drugi prazan. Mahine rade danju i noću, te bi prama 
tome morale svaki dan izvući 1920 tona bakrene rudače. 

Na moje veliko čudo, promatrajuć bolje mahine, vigjeh na glav- 
nom tačku, na ogromnom komadu željeza, koji sačinjava os i upornjak 
ciele mahine, biljegu Kruppove tvornice. Rekoše mi, da su samo ti 
tački naručeni kod Kruppa, jer u Americi ne rade tako tvrde ocjeli. 
Amerikanci kupuju još više u Creuzotu, a sva se plutokracija vozi na 
franceskim automobilima. Finije stvari kupuju u Evropi, a ipak svojim 
željeznim proizvodima poplavljuju cielu Evropu, pače sviet! 

Pošto razgledasmo mahine, pogjosmo da vidimo rovove rudnika, 
otkuda izlaze vagoni puni rudače. Nad rovom je takogjer visoka 
zgrada, koja je spojena hodnicima sa prvom. Jedna od druge, ili bolje 
rov od mahina biće udaljen blizu sto metara. Idemo uzduž željeznih 
kabela, koji se sad suču i zvrndaju, sad stoje, prama tome, da li vuku 
iz rova rudaču, ili ne. 

Rov je dvostruk, ili bar tako izgleda na rubu, gdje su dvie rupe; 
jedna za vagon koji se diže, druga za onaj koji se spušta. Na metar 
dubine ne vidi se nego tama. Uspesmo se uza stube, da vidimo, kako 
se vagoni iskrcavaju. Valja poći vrlo visoko, jer surova rudača prije 
nego će se spustiti do zemlje progje kroz tri mlina, koji je melju u prah, 
što ne bi bilo ni tako lako, ni tako hitro, kad rudača ne bi sama padala 
s visoka u mlinove. U ovoj zgradi čuje se užasno škrgutanje, lom- 
njava, praskanje tvrde kremenjače, gruvanje materijala, što no se is- 
krenjuje iz vagona, i kotrlja niz željeznu kosinu graba na pod, uda- 
ranje mlatova, zvmdanje konopa, propadanje manjih komada kroz 

)e:rabe u dubinu. Prašina samlivena kamena vitla se svuda, ko sivo 
brašno. 

Do^josnio do vrha. Tu rade naši ljudi. Jedan stoji uz rov i gleda 
samo kada će vagon poviriti iz jaza, pa daje radnicima, koji niže tuku 
kamenje, znak da se udalje, da ih kamenje ne zaspe. Drugog posla 
regbi nema, jer vagon sam dogje do vrha, sam se čudnom vještinom 
nagne, iskrene, ispravi, pa se munjimice opet sunovrati u jaz. Sve je 
to tako savršeno udešeno, kano da je živi organizam. Netom je vagon 
iskrenuo rudaču, manji komadi propadaju kroz željezne rešetke na 
donji pod, gdje je mlin za sitnije komade, a veći se otkotrljaju niz ko- 
sinu od tri četiri metra do radnika. Ovi odmah polete na posao. Svaki 
raspoznaje koji kamen sadržava bakrene rudače, a koji je nema, i od- 
mah dugim željeznim kvakama vuče prosto kamenje na jednu stranu, 
te ga gura niz strminu, a rudaču prama ždrielu mlina. Prostoga kre- 
mena, bez bakrene i srebrene rudače ima za to, jer mine otkidaju ka- 
menje i po strani bakrene žile, koju radnici dalje u dubini sliede, kamo 
ju je narav povela. Tih žila ima više, dubljih i viših, neke su kose, neke 
vodoravne, neke se križaju. Njihova debljina ne iznosi više od dva tri 
metra. Neke su već iscrpljene, drugima se je izgubio trak, jer su preki- 
nute kakvom ogromnom hridi, u kojoj valja napraviti tunel, te tražiti 
nastavak žili,' koja često teče po više kilometara dužine. Rudnici su vrlo 
bogati i neće se lako iscrpsti; ali čim se iscrpe, ode i grad Calumet. 

Ruk ma radnici ne rade, jer bi ih brzo ne samo ogrebli, nego is- 
trošili na oštrom kamenju, iz kojega na sve strane viri bakar i često 
kristalizovano srebro. Za to su svima ruke omotane krpom, ili nose 
debele kožnate rukavice, da se ne ogrebu, ako ture rukom koji manji 
komad u mlin. Veće dovuku kvakama, a one koji ne mogu ući u ždrielo 
mlina razbiju mlatovima. Ništa zanimivijega nego vigjeti, kad koji 
veliki blok, od 300 do 400 kilograma težine, dogje u ždrielo mlina. 
Uhvati ga željeznim zubima za donji kraj i odmah čuješ drmanje, 
škripanje, pucanje, lomnjavu. Za nekoliko sekunda nema ga, a već 
je drugi na njegovom mjestu. 

— Eh, da je ovaki jedan mlin za magjarone, ili da ja imam ovake 
zube! reče šaljivi Gašparović. 

— I da ih mi možemo vući u tvoje zvalo željeznim kvakama! doda 
Kalić. 

Čim je prvi vagon došao na dno, čuješ s druge strane gdje se je 
drugi iskrenuo, i gdje drugi mlin glogje i zgriza kamenje kao i ovaj. 
Radnici se žure, jer dok vagon dogje, da iskrene novi materijal, sve 
mora biti očišćeno. Za sav taj posao, dosta je pri svakom mlinu pet 
šest ljudi; a ti rade cio dan, sa izmjenom u jutro, podne, i u večer, 
jer se radi i noću. i . • 

Niže drugi mlinovi melju sitnije kamenje, a najniži ga pretvaraju 
u prašinu, pak dolaze sita koja luče bakar od kamena; pak voda, koja 
ispire bakar, a onda talionice. 

Pogjosmo do talijonica. Nekoliko peći od opeka, koje se ne po» 
daju vatri, pune su rastaljena bakra, a izmegju njih|nalaze se kalupi 
poredani u nizove. Željezna kutlača visi na lancu sa stropa, do svake 
peći, a jedan radnik ravna njezinim dugim drvenim držalom, te netom 
se vrata peći otvore, on upravi kutlaču u nju, zacrpi rastaljena bakra, 
vuče ga van, tura prama kalupima, nalieva jedan za drugim do vrha, 
i opeta zahvaća bakar. Ni kapi da bi prolio, ili prelio preko kalupa. 
U pećima sieva rastaljeni bakar žutim bljeskovima, a kad ga radnik 
izlieva, rekao bi da je nekakav prozirni žuti kristal, lagan ko voda. 
Čim je bakar popostao nekoliko časaka u kalupima, drugi radnik dogje, 
izvrće ih željeznom kvakom u vodu, koja praska i hlapi se gustom pa- 
rom od vrućine. Voda često uzavrije i valja iz nje opeta željezom 
vući komade bakra, te ih otpremati u hladilište. Paklena vrućina iz- 
bija iz peći, i iz kalupa, i Radnik koji crpi bakar ima modre naočare, 
da zaštiti oči od vatre i blieska rastaljene kovine u peći. 

Na sve strane posagragjene su gomile od komada bakra već go- 
tova za trgovinu. 

Mislim, da ni deseti dio od materijala što se vuče iz rudnika, nije 
čisti bakar, a količina srebra je neznatna. 

Jednog jutra pogjosmo, da vidimo tvornice bakrene žice, za tele- 
fone, brzojave, itd. Tvornica je sat željeznice udaljena od Calumeta, 
te se nalazi uz samu obalu Sjevernog jezera. Gašparo viceva sestra, 
udana za jednog radnika pri toj tvornici, pozvala nas je na objed. 

Netom izigjoh iz Gašparovićeve kuće, dah mi se smrznu od stu- 
deni na naočarima, tako da ne vidim puta pred sobom. Vije jak vjetar, 
bije lice nekom sitnom pržinom sniega i bode ko iglama. Pošto se 
snieg ne čisti, a po njemu se ide, s jedne i s druge strane trotoira, skližu 
se noge u duboke izdubine, da se svaki čas možeš naći koliko si dug i 
širok u debelu sniegu. Imam na sebi dobar ćurak, a na glavi mi je šu- 
bara od sealskina, ali ne pokriva ušiju. Teturam se ko pijan, a od muke 
mi cure suze iz očiju, te se smrzavaju na licu. Šneler i Kalić vide, da 
ne mogu dalje, pa me uhvatiše jedan "s jedne, a drugi "s druge strane i 
vuku me dalje. Ne bih dozvolio toga'da vidim, ali ne vidim ništa, jer 
se je dah na naočalima smrznuo, a da i nije ne bih i onako vidio ništa, 
jer su mi oči pune suza. Pogledavam ispod naočala na stazu, ali pržina 
sniega udara i ispod njih^u oči, a snieg me još više zablješćuje. Sreća 
da nije bilo nego desetak minuta puta do kolodvora ! Čim stupih u 
toplinu hoću da skinem naočale, ali mi se prsti skočanjiše; jagodice, 
nos, uši ko živi led. Kad se stoplih nastade protudjelovanje krvi, i 
odjedared, prsti, nos, uši, jagodice gore ko živa vatra. Mislim da ljuće 
zime ne može biti ni u Sibiriji, jer i ako thermometar pada niže, neće 
biti onakoga vjetra. Pošto u Americi mjere vrieme po Fahrenheitu, 

nisam zapamtio, koliko je stupnjeva termometar pokazivao, nu cie- 
nim, da će bit bilo oko — 30 Celsiusa. 

Ukrcasmo se u vlak, uživajuć iz toplih prostorija pogled na bes- 
krajne ledove Sjevernog jezera, na onim mjestima, gdje je vlak uzlazio 
na uzvisitu Čistinu. More bielo, nepregledno, zasljepno, i ako je snieg 
pokrio odsjeve leda. Izgleda ko beskrajna ravnica, bez igdje ikojeg 
stabla. Nigdje kraja, nigdje obale, samo gdje se jezero uvlači u kopno 
kanalima ili lukama vidiš nešto stabalja, posve biela od sniega ; ali 
malo ga je sjekira poštedila, a još manje požar. Šume Amerike išče- 
zavaju nevjerojatnom brzinom, jer ih žderu rudnici, koji trebaju mi- 
lijone po.'poranja za svoje rovove, da se ne sruše, i ne zaspu radnike 
odronima, a još ih brže žderu požari, jer treba pašnjaka, livada, ora- 
nica. 

Na nesreću dogjosmo prekasno u tvornice, jer je vrieme objeda, 
kada radnici ne rade, kada se nebrojena kola, što no vuku i otanča- 
vaju bakrene žice ne vrte. Promatramo zapušten mrtvi rad. Nebrojene 
su žice napete na sve strane, neke debele, ko mali prst, neke tanke, 
ko svilena nit, a ogromni kotači već svijenih žica nagomilani su, svake 
vrsti i debljine, po svim uglovima, uzduž duvara. ^ice su napete od 
jednoga kotača do drugoga, provlačene kroz neku blatnu smjesu cr- 
Ijenice, koja čisti žicu, te joj daje malne zlatni sjaj, dočim je neočiš- 
ćena žica zelena od rgje. Bakar spada meglu najraspruživije kovine, 
te ga možeš rastezati i otančati na kotačima do nevjerojatne tančine, 
a da nikad ne pukne ako je čist i prekuhan. 

U blizini su i peći za taljenje i prekuhavanje bakra, a nedaleko 
je i rudnik, kojih ima više u okolici Calumeta. 

Žaleć, što ne možemo vidjeti i čuti zvrndanje nebrojenih kotačića, 
preko kojih su napete žice, pogjosmo na objed. Ko je u Americi bolji 
radnik, a marljiv je i zna štediti, može u par godina steći kuću i na- 
mještaj u njoj, kakvim bi bio kod nas zadovoljan i imućniji čovjek. 
Stupivši pod krov Gašparovićeva šurjaka, čudio sam se udobnosti, 
čistoći. Vjerna stopanjica mu drži sve u najboljem redu, pa, unatoč 
djeci, dospieva i da kuha, ter nam je spremila objed čisto po domaću, 
ko da smo u Gorskom kotaru. Na rastanku mi je darovala, za uspo- 
menu, komad bakra, sli vena u kalup napunjen slamom, pa izgleda, 
ko od zlatnih stalagmita. Služi za pritisnuti papire. 

Oprostismo se i krenusmo natrag. Mećava i vjetar se utišaše. 
Zapadno sunce, koje se u onom kraju i onako malo diže nad obzorje, 
probilo ponešto sive naslage sniega u vazduhu, ter baca bliedoruži- 
časte zrake po pučini sniega Sjevernog jezera, po sniegu dolina i bre- 
žuljaka, kud vlak prolazi, po sniegu što no pokriva stabalje, po sniegu 
što no pokriva svu prirodu. Duboki mir vlada na njom. Nigdje živa 
stvora, ni zeca, ni ptice; ko da je baš ciela priroda pomrla, kao da je 
sva jedan ogroman mrtac, pokrijen jednim beskrajnim bielim plastom; 
a i sunce ko da umire, izdiše, jedva duhopiri, jedva šalje slabe bolesne 

zrake po onoj plahti, zrake bliedoružične, ko boja lica u bolesnika, što 
no se gasi od sušice. Kako nećeš, da su naši drevni oci morali vjerovati 
u borbu dobra i zla, svjetla i tmine, Vida i Crta ? Neiskazna nujnost 
rosi sa sunčanim zrakama po ovoj pučini sniega, ko latice nekog ru- 
žičnog zračnog cvieća po onom beskrajnom grobištu . . . 

Ali crni visoki dimnjaci, što no tu i tamo sukljaju mrke svrdlove 
dima u sniegom zagašena nebesa, sjećaju te, da je tu čovjek, onaj 
koji se ne boji sjevera, ni sniega, ni leda, koji ne treba su ca, ni njegove 
topline, jer para i ruje utrobu zemlje, da kopa iz nje ugljen, kovine, 
da se na njezinim grudima grije, radi, kuje, bori i živi. Smioni tita , 
koji ne treba vatre ni topline nebesa, koji se odriče i pomoći Božan- 
stva, da živi sam od sebe, jer vatru krade iz dubina, a ne s visina, kao 
u grčkom mitosu, pa i svjetlo, a dosta mu je, da Bog ne uništi zemlju 
pod njime; — da mu ne otme zrak plućima, da se zemlja vrti ko i do 
sada, donosi jutro i večer, kiše i suše, oluje i tišine ... za sve ostalo 
sam će skrbiti. 



Calumet je jedna od najboljih naših kolonija u Americi. Tu se 
mnogo radi i štedi. Pije se do duše i tu, ali s mjerom. I moral je viši 
nego u južnim krajevima. Ima više žena iz domovine, više obiteljskog 
života, a manje boarding-housea. Plaće su dobre, te su možda 
jedino u Montani nadnice nešto više. Neki se naši dadoše i na farmer- 
stvo, nu vrlo su rietki. Autonomna vlada Canade daje mukte onoliko 
plodna zemljišta, koliko se ko može obvezati, da će do stanovita roka 
obraditi. Canadske ravnice, i ako po studeni ne zaostaju za Sibirijom, 
ipak imadu ljeti toliko topline, da usjevi posvema dozrievaju, a žetve 
su vrlo obilne. I marvogojstvo se dobro isplaća. Neki se od toga dadoše 
zamamiti, htjedoše biti gospodari, pa preploviše Lake Superior, i do- 
biše obećanu zemlju. Na žalost naš čovjek ne podnosi oštrine onog 
podneblja i brzo umire. Već je podneblje Calumeta za našega čovjeka 
preoštro i opasno. Dok se radi pod zemljom i u tvornicama, dade se 
živjeti, nu zrak je nesmiljen. Ipak mnogi, vrlo mnogi zaglave. Kata- 
strofe u rudnicima i u tvornicama na dnevnom su redu, ko i drugdje. 

Ja sam u Calumetu brzo stekao simpatije naših ljudi. Svi bi bili 
htjeli da me pogoste, da ostanem duže megju njima; ali valjalo je pu- 
tovati. Da ostane neka uspomena moga boravka htjedoše, da se svi 
vigjeniji ljudi fotografišu sa mnom u jednoj grupi, i pogjosmo do foto- 
grafa Steckbauera, gdje nas je fotografovao jedan naš radnik. Mene 
postaviše u sriedu, desno župnika Polica, lievo g. Kalića, pa ostale u 
dva reda, megju kojima spominjem urednika Švajgera, g. Šnelera, 
Ožanića, Josipa Čopa, Štefanca, Stipeča, Mihelčića, Skendera, Ton- 
kovića, Gašparovića, Mihelića, Grgurića, Tićca, itd. 

Svi me htjedoše otpratiti do kolodvora. Rastadoh se sa zahvalom 
od Ijubezne obitelji Gašparovića. Mala Roza, s kojom sam nekad bio 

u sva)2:ji, nekad u dobru prijateljstvu, neće da vjeruje, da ću otpu- 
tovati, inače bi se pomirila sa mnom, i poljubila me. Htjedoh ju ulo- 
viti, no pobježe, ko vjetar. To dražesno i liepo diete skratilo mi je 
svojim čavrljanjem mnogo časova u ledenom Calumetu, gdje moraš 
stojati u kući, jer ciča ne pušta šetnje po sniegu. 

Prije nego ću na kolodvor, posjetih- i g. M. Dražica, parobrodar- 
skog agenta i mjenjača. Taj čovjek od prostog radnika, valjda vino 
dolskog kirijaša, znao je postati mjenjačom, neke vrsti bankirom, i 
steći priličan imetak. Nije ša a za radnika naučiti tako engleski, da 
može voditi i agentske i bankovne poslove. Hoće se za to bistra uma i 
snažne volje. Svega toga Dražicu ne fali; u ostalom nije se ni najmanje 
pogospodio, ter živi ko priprosti radnik, a ženi ni do danas nije pro- 
mienio naše primorske nošnje. Pogostio je mene i prijatelje čašicom 
domaćeg ; to jest, da se razumijemo, vinom pripremljenim kod kuće, 
ali od grožgja negdje iz južnih država, koje ima neki osobiti miris, te 
mu treba priviknuti, da ti se svigja. 

Za tim pogjosmo do kolodvora, gdje se rastadoh sa prijateljima. 
Kalić i Gašparović htjedoše me opeta dopratiti za nekoliko postaja, 
da mi iskažu osobito prijateljstvo, kao da mi ga nisu već do sada is- 
kazali, više nego im moja harnost može odvratiti. Stiskoh im ruku, 
izljubismo se i jednom, zbogom! drugom, do vigjenja u domovini! 

Noć je mrka, vani se pak bjelasa snieg, no uviek isti, dosadan ! 
Crnac je spremio krevet i legoh. 

XVI. 



Kroz pustoši sniega. — Krasni prizori na pučini Sjevernog jezera. — Ely. — 
Amerikanska večera. — Marko Zoretić. — Dvie konference u Elyu. — Željezni 
rudnik. — Ogromna naslaga željezne rudače. — Mahine i posao. — Neprilike 
u programu putovanja. — Slovenski župnik s dugom bielom bradom. — Indi- 
janske oaze. 

Probudih se rano negdje na granici Michigana i Wisconsina. Vlak 
uviek igje uzduž obala Sjevernog ezera, čija se pučina često kroz 
brežuljke otvara očima. Sve je pustoš, a rietko gdje vidiš traga 
ljudskome radu. Na svestrane strše izgoreni borovi, ko opaljeni mu- 
njom ; šume sve više nestaje. Snieg na brežuljcima, nieg po dolinama, 
snieg na nepreglednoj pučini jezera. Jutro prodire bojažljivo i kasno. 
Razdani se posvema istom na granici Minnesote. Ovgje pucaju sve 
ljepši vidici na Lake Superior, jer vlak juri nekakvom visočinom, tako 
da ti se tvara vidiku upravo veličajno obzorje. Ovgje se buši na jug 
južni rukav Sjevernog jezera, preko kojeg vidiš u velikoj daljini na 
obroncima gora grad Duluth, dimnjake njegovih tvornica, nekakva 
ogromna skladišta, mostove preko rieke i lagje smrznute i stisnute 
ledom u luci. 

U Duluthu se iskrcah s vlaka, objedovah u jednom hotelu blizu 
kolodvora, vrlo skupom, kao za putnike, ili za strance. U dva sata 
vratih se na kolodvor, malo kašnje se ukrcah na drugi vlak, koji kreće 
opeta na sjever prama Ely-u. I opeta čitave satove idem drugom sje- 
verozapadnom obalom Sjevernog jezera. Djeca se na njemu skližu, 
neka pače skližu lagjom na jedra, koju goni vjetar po ledu. Prostora 
ima dosta, a zime se ne boje ; navikli su. 

I u Duluthu sam čuo na kolodvoru i po ulicama hrvatsku rieč, 
te sam se razgovarao s nekim radnicima, zaposlenima u pilanama 
i u stolarskim tvornicama. 

Pred večer vlak ostavi obalu jezera, okrenuvši se u potpunom 
krugu oko jednog brda uz samo jezero. Čudio sam se tom čudnom 
kretu, te mišljah da se vraća na jug, a ni danas ne razumijem pravog 
razloga tom kolobaru, jer velike strmine nije bilo, da bi vlak trebao 

natrag da ublaži otpor staze. Svakako ni to nije bila potpuna danguba, 
jer je položaj vrlo romantičan, oko brda obrasla jelama, da baciš zadnji 
pogled na pučinu snjegobiela jezera, obasjana ružičastim svjetlom 
zapadna sunca, što no se gasi u maglama sniega. 

U kasnu večer stigoh u Ely, gdje me dočeka na kolodvoru Marko 
Zoretić, sa nekoliko prijatelja, megju kojima i mladi Slovenac Brozid, 
bankovski činovnik, ka kojemu pogjosmo na večeru. U Americi je 
običaj donieti na stol na jedan mah sve, što je Bog dao i kuća, pa je 
trpeza puna i hladna i topla, a sada jedi onim redom, koji ti se 
svigja. Ne pije se, dok se nije večeralo. Naši ljudi brzo poprime ameri- 
kanske običaje, pa je tako bilo i kod Gašparovića, tako je sada kod 
Brozića, tako će biti kod Zoretića i drugdje. Mene toliko obilje straši. 
Da je malo po malo pojeo bih i više, a ovako ne znam, čega ću se pri- 
miti, i brzo sam sit i umoran, i ako je sve čisto i tečno, ko što 
znade marljiva sestra kućedomaćina Mary Brozić pripremiti. Saku- 
pilo se je nekoliko gostova, koji se ćute boljega apetita od mene i do 
malo dogje pivo, razvije se razgovor i dobrodošlice. 

Kasno u noći krenusmo na počinak u Zoretića. Marko Zoretić 
je mlak čovjek. Najviše može imati 35 godina, a već ima dvie kuće 
i dva dućana u Ely-u. Bio je prosti radnik u rudnicima željeza, na- 
patio se je, kopajuć željeznu rudaču, vukući kola; a sada je gazda. 

Zoretić je malen stasom, ali silno jak, pravi atleta, te izazivlje 
na hrvanje svakoga pojedinog, koji se smije javiti, ali samo neka nije 
veći i teži od njega. Koliko ih se je javilo, kako sam kašnje po novi- 
nama čitao, toliko ih je i svladao. Imao sam prigode uvjeriti se o 
njegovoj jakosti, kada smo se natjecali, ko će dignuti veći komad 
željezne rudače. Nadjačao me je, a nisam ni ja rgja. 

Naučio je engleski, pače i finski, jer u rudniku ima mnogo Fi- 
naca. Sada mu služe oba jezika, jer najviše Finci kod njega kupuju 
odiela, a u drugom dućanu duhan i slatkarije. Čim se je Zoretić pot- 
kožio, pisao ocu kući, da mu pošalje mlagjeg brata. Kad je došao, 
dao ga na škole, pa sada uči za odvjetnika. Za vrieme praznika radi 
s bratom u dućanu, a brat plaća za njega ogromne takse na sve- 
učilištu, daje mu svu opskrbu i zahtieva da uči. Drugog zahtjeva 
od brata ne traži. Njegova kuća je jedna od najljepših u Ely-u, te 
imade stan od desetak soba, sa liepim pokućstvom, sa kupelji, elek- 
tričnim svjetlom itd. Ima i malu biblijoteku, gdje ćeš naći Prerado- 
vića, Vraza, Gundulića, Shakespearea itd., a kad je došao u Ameriku 
jedva je znao zamrčiti svoje ime na papiru, jer nije dovršio, nego dva 
pučka razreda, pa još nejak krenuo trbuhom za kruhom. Svega ima, 
samo mu jedna stvar fali : žena. Htio bi se oženiti, ali nema s kime, 
jer je Ely daleko od svieta uz samu granicu Canade, a u mjestu nema 
za njega drugarice. Najvolio bi Hrvaticu, da je poštena, čedna i po- 
nešto naobražena, a do potrebe bi joj poslao novce za put. Htio bi 
pisati ocu, da mu pošalje jednu dobru djevojku, ali se boji da starac 

seljak ne će znati odabrati što njemu treba, te da mu ne pošalje prostu 
seljakinju. Eto Hrvaticama prigode. Koja ćuti, da je onakva, kakvu 
traži Zoretić, to jest dobra, čedna, poštena, rogjena za domaćicu, ne 
ružna i da zna govoriti, osim hrvatski, bar još jedan evropejski jezik, 
kao francuski, njemački, engleski ili talijanski, neka se obrati na Marka 
Zoretića, Ely, Minn. i neka pošalje fotografiju. Naći će čovjeka, koji 
je znao trudom steći imetak, pače i priličnu naobrazbu, dobra Hrvata, 
valjana trgovca i krieposna muža. Koja nema tih uvjeta, neka mu i 
ne dosadjuje, a niti ona, koja bi željela zabave i društva, jer svega 
toga na pustoj granici Canade neće naći. Ovo je po amerikansku, nu 
valja se prilagoditi običajima. 

Bilo je vriedno i ovaj primjer iznieti, nek se vidi, da nisu ni naši 
svi rgje i pijanice, a Marko Zoretić nek mi oprosti, što iznesoh i 
ovu njegovu potrebu pred čitatelje, jer je plemenita. Plemenito je 
odbijati tolike ponude ženitbe, što mu ih amerikanski agenti donose 
i šalju svaki čas i sa svih strana, sa 30—40—50 i 60 tisuća dolara 
miraza, a tražiti Hrvaticu golu i bosu, samo da bude poštena i 
da uzgaja djecu u hrvatskom duhu. 

U Ely-u ima malo Hrvata. Biće ih najviše stotinjak. Slovenaca 
ima nešto više i na ove je Zoretić računao, kad me je pozvao, da 
dogjem u Ely. Biće da je u tom poslu bio i malo egoista. Htio da 
me čuje, da razgovara nekoliko dana sa mnom, da štogod nauči, da 
sazna prilike u domovini, a nije baš mnogo razmišljao, hoće li se 
put i danguba isplatiti. Valja mu to oprostiti, jer ga je vodilo ple- 
menito čuvstvo. 

Urekao je za nedjelju, 19- veljače dvie konference. Jednu „0 
prilikama Hrvata i Slovenaca u domovini" u dva sata po podne, u 
crkovnoj dvorani; drugu, u istoj dvorani, u 8 sati u večer „0 potre- 
bama i dužnostima Hrvata i Slovenaca u Americi". Tako odredio 
Zoretić, ne pitajuć, jesam li nahlagjen i hrapav, tako je valjalo i da 
bude. I bilo je, i ako je došlo vrlo malo općinstva na jednu i na 
drugu konferencu. Kad sam tu, nije druge, valja govoriti, pa koliko 
ih bilo. da bil \ Po podne sam im govorio dva sata i po, a u večer 
još sat i po. Bilo ih je malo, al su bili oduševljeni. Zoretić i Brozić 
govorili su prije mene narodu, prvi hrvatski, a drugi slovenski, da pro- 
tumače zašto sam došao i ko sam. 

Ely je malo mjestance, koje duguje svoj opstanak velikom željez- 
nom rudniku, što no se je u dolini pod njim otkrio. Jednog jutra po- 
gjoh sa Zoretićem da pregledam rudnik. Neću biti dug, je* će čitate- 
ljima biti već dosta rudnika i mahina. 

Zapadajuć u snieg do koljena, po zimi s ičnoj onoj u Calumetu, 
spustismo se prama dolini. Dolina je postala pravom gudurom, otkada 
iz nje iscrpiše željezo, koje je bilo na površini. Na sjeveru hridi padaju 
okomito u dubinu od 50 do 60 metara, a dolina se spušta u kotlinu 
prama zapadu. Sada se često dogagjaju odroni zemlje i kamenja. 

koji malo po malo zatrpavaju tu ogromnu jametinu. Kad je nestalo 
gvožgja na površini, izduboše na južnoj strani kosi rov, gdje sujpo- 
stavljene niahine, slične onima u rudnicima u Calumetu, nu manje 
sile, jer je manja i dubina rova i ako je mnogo veće obilje željezne 
rudače. Lievo od zgrada nagomilana je prava gora te rudače. Kolica, 
koja se napunjaju rudačom nad otvorom rova, kotrljaju se svaki čas 
automatično vrhom te ogromne naslage, ispraznjuju se niz visoku 
kosinu, koja se danomice produžuje, i ako svaki dan množija vlakova, 
punih rudače, kreće na jug, prama Duluthu, Minneapolisu, Chicagu 
i čak pr ma Pitt burgu i Philadelphiji, gdje je najveća tvornica že- 
ljezničkih mahina. Sagradi ih 2000 svake godine, većinom za Evropu. 

Vrhom gromadne naslage teku dvostruke tračnice, tako da ko- 
lica natovarena rudačom, mogu neprestano kolati. Jedna dolaze, 
druga se vraćaju i svaki čas čuješ kotrljanje ogromnih i teških ko- 
mada naravna gvožgja niz brinu. Na svakim kolima stoji po jedan 
čovjek, koji nema drugog posla, nego da otvori vrata kolicima, kada 
dogju na rub, da se isprazne. Više puta se dogodi, nepažnjom vogje, 
nesreća, jer ovaj ne zaustavi koli a, ili ne otvori u pravo vrieme, pa ih 
zor zamaha odnese niz brinu, a on dogje doli ko komad tiesta. 

Na drugoj strani vlak dolazi do pod samu željeznu gromadu, te 
se vagoni natovarivaju vrlo lagano s visoka. 

Uz zgrade gdje su mahine i rov nalazi se duga daščara, gdje svaki 
radnik ima svoju kabinu, u kojoj odloži odielo, prije nego će sići 
u rov, a obuče na se najprostije odielo, jer rgja sve zamaže. Na- 
okolo su postavljene i umivaonice, da se umiju kad iz gju. Posao je 
vrlo težak i naporan, jer i za manji komad hoće se velike sile, da ga 
postaviš u kolica, koja će napuniti željezni vagon, što no nosi rudačii 
na zrak. Postotak željeza u rudači je ogroman, kao u malo kojem 
rudniku na svietu. Pokušah dignuti nekoliko komada rudače, koji 
su ležali oko onog željeznog brda i osvjedočih se, da nije baš lak posao, 
sav dan dupsti, vaditi i natovarivati taj predmet. 



U Ely-u ostadoh do utorka, čekajuć neće li doći poziv iz Montane, 
da dogjem onamo držati konference. Tamo su tri velike naše naseo- 
bine u Great-Fallsu, u Anacondi i u Butte. Ja sam, netom sam stigao 
u Allegheny, pisao na sve strane po Americi, na predsjednike odsieka 
Hrv. N. Zajednice, obaviestivši ih o cilju svoga dolaska. Napisao 
sam toliko pisama, da kad bih ih sabrao u jednu knjigu, bila bi ko 
ova, koju sada pišem. Uzeo sam u ruke „Zajedničara", gdje su pobi- 
Iježeni svi osieci, dotično njihovi predsjednici, odbornici i broj čla- 
nova. Unatoč tim listovima, unatoč reklami, koju su mi neumorno 
pravili „Narodni List" i „Hrvatska Zastava", pa i druge novine, 
ogromna većina nije me ni udostojila odgovorom. Neki odgovoriše 

niečno, tvrdeć, da u narodu vlada veliko siromaštvo i da ne mogu 
jamčiti, da bi mi se isplatili putni troškovi. Drugi me pozvaše, kao 
u Crested Butte i St. Louis, a bilo bi mnogo bolje, da nisu. G. M. 
Dražić nagovarao me je, da svakako idem u Montanu, jer su naše 
naseobine tamo brojne i prilično svjesne. On je osobno pisao g. Mar- 
čelji, jednom od najuglednijih Hrvata u Great Fallsu, a pisah mu 
i ja, moleć ga, da mi brzojavi u Ely, mogu li doći. Ako ne primim 
brzojava do utorka u večer, krenuti ću prama Crested Butte u dr- 
žavi Colorado. Ako dobijem brzojav, krenuću prvim vlakom preko 
Minnesote i Sjeverne Dakote, prama Montani, te ću držati konfe- 
rence u Great Fallsu, Anacondi i Butte, a otalen ću preko I daha, 
Utah i Nevada u San Francisco u Kaliforniji, otkuda sam već dobio 
poziv. Ako mi se pruži prigod posjetiti ću Yellowstone National 
Park u Wyomingu, glasovit sa svojih geisera, jezera i prašuma. 
Na povratku ću proći preko Colorada, posjetiti Crested Butte, pak 
u St. Louis. 

Čekah do utorka u večer, pa kad nije došao brzojav iz Great 
Fallsa, krenuh prama Coloradu. U vlaku se slučajno nagjoh sa sloven- 
skim župnikom iz Ely-a. Išao je Du uth na sprovod nekom svećeniku. 
Premda sam ga posjetio u Ely-u, nije došao na moje konference. 
Razumije se samo po sebi, da sam i u Ely-u morao sa Zoretićem ići 
od saloona do saloona i posjetiti malo i veliko, svakoga koga sam 
dospio. Župnik, koji je već od mladosti u Americi, još je u duši 
Austrijanac, pa se je bojao, da ja ne bih grmio štogod proti Austriji, 
premda se ne misli u nju nikad vratiti. I ako je seljak iz Kranjske 
u duši je Niemac. Kažu, da je stekao oko 100.000 dolara imetka. Nosi 
bielu bradu, ko kavav kapucin. Naučio je i indijanski jezik, jer u oko- 
lici ima još nekoliko indijanskih oaza, a neko se je morao brinuti i 
za'^njihove duše. Ime sam mu zaboravio, u ostalom od toga književ- 
nost neće ništa izgubiti, a ni narodna ekonomija, jer njegovi dolari 
doista neće u Kranjsku. Na putu je inače sa mnom bio Ijubezan, 
te se razgovarasmo do Dulutha, gdje stigosmo oko jedanaest sati u 
večer. Putem se namotrih krasnih prizora, dok je još bilo svjetla, 
uz mala jezera, kojima je puna sjeverna Minnesota, kao i Canada; 
a ima ih svakog oblika. Sva su smrznuta, pokrita sniegom i okru- 
žena šumama. Izmegju tih jezera kriju se ostaci Indijanaca, te se bave 
ribanjem, lovom na srne i ponešto pastirstvom. 

XVII. 



Neprilike na putu. — Skupoća amerikanskih željeznica. — St. Paul. — Cmčeva 
hinjena Ijubeznost. — Crnačko pitanje u Americi. — Crnačko nasilje u južnim 
državama. — Državni štrajk bielaca. — Divljački nagoni u crnaca. — Lvnchov 
zakon u praksi. — Jesu li crnci sposobni da urede državu ? — Prepirke 
izmegju južnih i sjevernih država radi crnaca. — Booker Washington. — 
Crnačko sveučilište u Tuskegee. — Omaha. — Platte-river. — Željeznice stva- 
raju gradove. — Razoren vlak kraj željezničke pruge. — Denver. — Propa- 
danje Španjolskog jezika u zapadnim državama. — Salida. — Vedrina noćnih 
nebesa nad planinama Rocky Mountains. — Marsh ali- Pass. — Crested-Butte. — 
Hrvatski dom. — Veselo društvo. — Hoćete li što pit? — Poučavanje naroda. 
— Odsiek Hrv. Nar. Zajednice salooner. — Konferenca u Crested-Batte. — 
Anthracit. — Rudnici srebra na Rocky-Mountains. 

Prevaliti put iz Elya, najsjevernije točke Minnesote do Crested- 
Butte, na vrhu Coloradskih planina, najvišeg možda mjesta nad 

morem u Sjevernim Državama, i to na jedan put, nije baš šala. 
Još da ima izravnih željezničkih sveza, kao megju velikim grado- 
vima ! Ali da dogješ u ona mjestija, gdje je i Bog rekao ljudima, 
laku noć! to nije baš ugodan posao. Četiri puna dana se kotrljah od 
Elya do Crested Butte na amerikanskim željeznicima, koje daleko 
zaostaju za onim pretjeranim glasom, što no ga u Evropi uživaju 
sa tobožnje brzine. Amerikanada je to kao i mnoge druge! ^ 

Već u Duluthu, kad odoh da kupim ticket, spopala mi je srce 
neka dosada, koja se neda opisati i neka slutnja da me čekaju vrlo 
dosadni dani. Htjedoh kupiti, da prištedim novaca, okružnu putnu 
kartu ovim redom : Minneapolis, Omaha, Denver, Crested-Butte, 
Salt Lake City, Ogden, San Francisco, Los Angeles, Kansas City, St. 
Louis, Chicago, Pittsburg, New- York. Amerikanske su željeznice 
užasno skupe, a s okružnom putnom kartom bio bih prištedio više 
od trećine troška. Željeznički činovnik, kad mu pružih papir, na kom 
su bila redom pobilježena ta mjesta, s molbom da mi dade okružni 
putni ticket, stane piljiti u papir, pa premetati gomilu knjiga i geogra- 
fičnih karata, te me nakon dugog istraživanja zapita : gdje je Crested 

Butte? Odgovorih, da je na sredini Colorada, megju Denverom i Grand 
Juriction. Njiše glavom, vrpolji se, telefonuje višim činovnicima, 
muči me upitima, koje slabo razumijem, jer govori, kao da ima veliki 
amerikanski krumpir u zubima; a ja engleski dobro razumijem, kad 
je na papiru, nu kad je u zraku, naročito ako mi se tiho i jasno rieč 
po reč ne govori, ne razumijem baš dobro. Uteče mi uhu koja rieč, 
prekine se nit misli, pa hajde je lovi! Dok ja mislim na ono, što mi je 
prije rekao, on govori već drugo, pa ko i da ne govori. Mučim se 
kako znam i mogu, da mu rastumačim svoje želje. Slučajno se okrenem 
i vidim u dvorani bradatog slovenskog popa iz Ely-a, koji se je za- 
ustavio s nekim, te se razgovara. Zamolim ga da mi pomogne i on 
dogje. On govori i razumije savršeno englesko- amerikanski, ama 
ni s njegovom pomoću ne ide, te ne ide! Činovnik kaže, da bi sve bilo 
dobro, da nema na mom putovanju Crested-Butte, jer da ne zna, 
gdje je, ni koliko se do tog mjesta plaća. Nema ga na nikako voj karti! 
On me svjetuje, da to mjesto ispustim, kao da ga Bog nadahnjuje, 
nu ja neću, jer urekoh tamo konferencu u nedjelju, koja prva dogje. 

Popu dodija, ostavi me sama i ode. Sad se moram sam natezati, 
a megjutim putnici dolaze da kupuju karte, te svaki čas prekidaju 
moje dogovaranje sa činovnikom. Puna dva sata čučih pred njegovim 
prozorčićem, ali on se nikako ne rješava, da mi dade onaku okružnu 
kartu, kaku tražim. Kad mi je napokon dodijalo, a i \rieme odlaska 
se približava, zatražih da mi dade kartu do Denvera. 

Oko jedanaest sjedoh u kupe i zapalih cigaretu t u r k i s h- 
t r p h i e s, da razbijem brige. Crnac je već spremio krevet. Legoh 
i zaspah kasno. Crnac me probudi u St. Paulu. Na vrat na nos oblačih 
se, umih se i oprah zube, a crnac već nosi moju ručnu prtljagu, 
sa slatkim posmjehom na usnama, pa mi kaže, da se žurim, kao da 
će sad vlak otputovati. Pomaže mi navući ćurak, sve kažuć Ijubezno 
svoje biele zube, a cipele mi je očistio, da se laste ko zrcalo. Njegov 
posmieh kao da me sjeća, da mu ne zaboravim turiti u ruku uobi- 
čajeni četvrt dolara. Dadem mu ga, uzmem prtljagu i izigjem. Pitam 
na kolodvoru činovnika, gdje je vlak za Omahu. Kaže mi ga, ugjem. 
Svlačim ćurak, ponamjestim prtljagu i odjedared se sjetim, zašto 
se je onako crnac žurio. Svidio mu se moj liepi svileni rubac, kojim 
se brani vrat od zime, a bieli ogrljak da se ne zamaže, čisto nov i po 
najnovijoj pariškoj modi. Crncima se svigjaju ovake stvari, ko svra- 
kama staklo. Ne iznese moda ništa, što bi crncu preskupo bilo, da se 
napravi što ljepšim. U onoj žurnjavi ja se ne sjetih na taj rubac, a 
crnac ga samo slučajno zaboravio na mom krevetu! 

Kad smo pri crncima, ne će biti s gorega, da rečem koju o cr- 
načkom pitanju u Americi, jer to pitanje nije jedno od zadnjih, pošto 
danas ima preko 10 milijona crnaca, prama 70 milijona ostalih pas- 
mina u Sjedinjenim Državama. Crnci su rasprostranjeni po svuda, nu 
u sjevernim državama su manje brojni, te obavljaju poslove sluga 

po željezničkim vagonima, po gostionama i hotelima; čiste cipele po 
ulicama i po kolodvorima. U tvornicama i u rudnicima nisam ih 
našao, a nema ih ni megju farmerima. U južnim državama su na 
mnogo mjesta u većini, bave se poljodjelstvom, marvogojstvom, 
ribanjem itd. 

Kako je poznato rat izmegju južnih i sjevernih država, koji je 
potrajao od god. 1861. do g. 1864., bio je potaknut u prvom redu cr- 
načkim pitanjem. Do tada su crnci bili smatrani kao roblje, a sje- 
verni puritanci nisu mogli podnieti tu uvriedu čovječanstvu. Rat je 
bio jedan od najkrvavijih i najskupljih, što ih povjest poznaje, a 
svršio je potpunim porazom južnih država. G. 1865. crnci dobiše 
sva gragjanska prava, te bjehu posvema izjednačeni bielcima. Uslied 
toga u izborima od god. 1865. do god. 1875. crnci dogjoše u više 
južnih država na izborima do \ećine, te postadoše gospodarima sa- 
bora i gradskih municipija. Tada stadoše odvraćati bielcima šilo za 
ognjilo, tjerati ih iz državne službe, a namieštati samo crnce, ne 
pitajuć, jesu li za to sposobni. Valja znati, da u Americi, čim jedna 
stranka pobiedi drugu na izborima, te dogje na vladu, odmah otpusti 
sve prijašnje činovnike i to bez ikakve mirovine, a namjesti svoje 
ljude. U ostalom za sva važnija činovnička mjesta, bilo u državi, 
bilo u gradskoj službi, pa i za same sudce, potrebni su izbori. Nije 
dakle čudo, što su crnci učinili ono isto, što rade i bielci po drugim 
državama. Ali što bielci ne učiniše nigdje, to^su učinili crnci u dr- 
žavama i gradovima, gdje dogjoše na vladu. Bielcima nametnuše 
nesnosljive poreze, toliko na posjed, koliko na obrt i trgovinu,'^a crnce 
svojevoljno malne posve oslobodiše od poreza. Pri tome su'^^se dali 
podmitljivati i stadoše se upravo prodavati, ko marva na pazaru, 
izlažuć bielce svakakvim nepravdama i n siljima. Ponašahu se, u 
kratko, kao divljaci, koji zagospodovaše nad naobraženim ljudima. 
To je bieloj pasmini počelo bivati nesnosljivo, pa st:doše jadikovati 
u senatu u Washingtonu, nu puritanska većina, u ime ravnoprav- 
nosti i čovječanstva, odvraćala im je, da se senat ne može pačati u 
autonomne poslove raznih država. Bielci imadu ista izborna prava 
ko ijcrnci, pa neka se bore da dogju do većine. Od prilike tako su 
isto meni govorili franceski i ruski diplomati, kad sam im pripoviedao 
resnosno stanje u Hrvatskoj i nasilje Magjara. Oni me pitahu, zar 
ima Magjara u Hrvatskoj, pa kad bih im rekao, malo ili nimalo, gle- 
dali bi m^ u čudu i zapitali opeta, zar nemate ustava? Odvratio 
bih im, da imamOj'^ali kad bi im stao tumačiti taj nazovi ustav i način 
kako se vrše izbori, te ropstvo činovnika, teško bi im to bilo shvatiti. 

Napokon je bielcima nasilje crnaca prevršilo kapu. Ne htijući 
gledati prekrštenih ruku po'^p ino rasulo južnih država, odlučiše na- 
siljem srušiti tiranstvo barbarstva i divljačta. Od god. 1875. počeše 
dolaziti na izbore naoružani, stadoše provaljivati u izborne dvorane, 
oteše žare revolverom u ruci i proglasiše izabranima sve redom bielce. 

Netom su tako došli do većine u državnim saborima, popraviše za- 
kone. Ustav Sjedinjenih Država, kaže da megju državljanima nema 
nikakve razlike i svi uživaju aktivno i pasivno izborno pravo. Ali 
sabori južnih država glasovaše zakone, po kojima samo oni imadu pravo 
glasa, koji znadu čitati i pisati, koji mogu dokazati, da razumiju 
zakone ustava, koji posjeduju imetak od najmanje 300 dolara vried- 
nosti i mogu dokazati, da su im otac i djed uživali izborno pravo. 
Sve je to bilo napereno proti crncima, koji većinom ne znadu čitati 
ni pisati, ne posjeduju ništa^ vrlo često ne znadu ko im je otac, a kamo 
li djed, a nekmoli da bi mogli dokazati, da je djed uživao pravo glasa! 

Sjeverne države još uviek reže na južne radi toga i gdjegod 
mogu iskažu svoje nezadovoljstvo. Iz Washingtona u poslovima unije, 
megju koje spadaju carinare, predsjednik Roosevelt i njegova vlada 
gdjegod mogu zatjeraju bielcima trn u petu. Pred par godina on 
je imenovao nekoga doktora Crum, crnca čiste krvi, na mjesto upra- 
vitelja carinara u gradu Delaware, u južnoj Karolini. To je mjesto 
vrlo važno i unosno, pa je to imenovanje pobudilo megju bielcima 
opće negodovanje. Svi klikoše : Roosevelt štiti i miluje crnce, da si 
osjegura njihove glasove u izboru za predsjednika. Dobro nanju- 
šiše, jer su crnci listom glasovali za Roosevelta. 

U istinu promatrajuć nepristrano spor, valja priznati, da sva 
krivica nije na bielcima južnih država. Priroda nije stvorila sve ljude 
jednake, a po tome ih ne može ni zakon učiniti jednakima. Netom 
to pokuša sam se ljudski zakon obraća proti napretku ljudstva. 

Ja sam imao prigode vidjeti koju tisuću crnaca, nu nisam imao 
prigode poći do Floride ili Louisiane, da ih proučavam u kući i na 
polju. Ali sam za to marljivo danomice čitao amerikanske novine. 
I nije bilo dana, da nisam čitao koji zločin počinjen od crnaca. Ima 
ih mnogo koji se bave prostim razbojničtvom i lupeštvom. Krepki 
su tielom, visoki i mišićavi, uza sve to su vrlo lieni. Ako je jednu 
sedmicu radio, drugu sedmicu pije i skita se. Laže ko sama sotona. 
Laž mu je urogjena ko i crna boja. Rietko se žene, a živu u van- 
bračnom životu, mienjajuć vrlo često priležnicu, kojoj ostaje briga 
da uzgaja svoju kopilad. Za bielim ženama pomamni su kao pravi 
satiri. Vrebaju na njih u busijama i pogje li im za rukom uloviti 
koju, siluju je bez milosrgja, baš zvjerski. Od toga ih ne zastrašuje 
ni pomisao, ako ih ulove, da ih s mjesta i bez redovitog suda, čeka 
sud Lyncha, da će biti kamenovani, obješeni na prvo stablo, izgoreni 
živi. U južnim državama biele žene strepe od crnaca, ko od vragova, 
osobito, ako živu gdjegod na farmi, okruženoj crncima. Tada su kadri 
provaliti noću i u kuću. Bez oružja bilo bi pogibeljno živiti megju 
njima. 

Baš dok sam bio na putu, koji opisujem, čitao sam u jednoj no- 
vini, što ju kupih na kolodvoru u Omahi, da je jedan crnac došao 
k jednoj bieloj gospogji u nekom gradiću u okolici, te ju molio 

za milostinju. Ona ga nahranila i napojila pivom, a kad se je gorila 
naždro, stao je napastovati, premda njoj je bilo 65 godina. Ona ga 
stade tjerati, ali on nasrnu na nju, shrva je i ne pusti je, dok nije 
zadovoljio svojem živinskom nagonu, te je ostavi onesviešćenu. Čim 
je došla služinčad, te dozvala gospogju k sebi i ova pripovjedila što 
joj se je dogodilo, služinčad se uzgalami, narod se sakupi, pa sve krenu 
u potjeru za crncem. Neki, koji ga vigješe ući, izjaviše da će ga pre- 
poznati. Izvukoše sve crnce iz okolice, dok ne nagjoše jednoga, koji 
se negdje skrio u pojati. Čim prepoznaše u njemu zločinca, ko ka- 
menom, ko nogom, ko štapom, ko bijom ucopaše ga na mjestu, pa 
se razigjoše, a za sprovod nek se brine ko će. 

Drugi slučaj satirizma čitah da se je dogodio negdje u Arizoni. 
Tu je crnac silovao neko nezrelo djevojče biele krvi, ali na kričanje 
djeteta dotrči majka, uzvika se, narod se u tili čas sakupi, navali 
na crnca, sveza ga i objesi na prvu granu. 

Na putu preko Nevade čitah u „Salt Lake Tribune", da su dva 
crnca i jedan bielac navalili noću i porobili jednog trgovca. Bielcu 
i jednom crncu pogje za- rukom umaći u pustoš soli, oko Slanoga 
Jezera, a jednog crnca uloviše i zapališe ga živa u slami, a onda 
se dadoše u potjeru za ona dva druga. 

Nema ništa prezirnijega u južnim državama, što brakovi izmegju 
bielaca i crnaca. U to se ne upuštaju nego bielci i bielke, koje spa- 
doše na najniže grane. Iz takih brakova ne može se ništa dobra roditi, 
pa su obično mulati gori i od crnaca, jer su rogjeni od gore majke, 
nego da je bila crnka ili od goreg oca, nego da je bio crnac. 

Istina je, svaka se pasmina naukom dade unaprediti, pa i crna, 
ali ni knjige, ni vjera ne mogu potpuno iskoreniti iz njih afrikanskih 
prašumskih nagona. Kanibali nisu, jer imadu izobila svinjskog i voluj- 
skog mesa, u ostalom su duboko ispod bielaca duhom. Kad se podadu 
pijanstvu, onda postanu pravim živinčetom; a ni vjera im ne može 
istjerati iz duše atavističke ostatke fetišizma, te se podaju najlugjim 
predsudama. Da nemaju dovoljno sposobnosti za državni život naj- 
boljim su dokazom Liberia i San Domingo. U San Domingu su im 
Francezi ostavili potpuno uregjenu državu, uredili luke i polja, dali 
im kršćansku nauku i naobrazbu, sagradili puteve, itd., pa netom 
osjetiše, da ih ne steže franceska uzda, opeta se povratiše u divlje 
stanje, u vječnu revoluciju i gragjanski rat. Istriebiše ne samo sve 
bielce, nego i mulate, podadoše se svakakim opačinama, zaboraviše 
i vjeru i vratiše se na fetišizam. 

Južnjaci se srde na sjeverne kvakere, što se ovi pačaju u nji- 
hove poslove, pa ih pitaju : Ko je išao u Sudan loviti crnce, ko ih je 
dovažao u Ameriku, ko je trgovao s njima, kao s prostom marvom? 
Vi? I vi, koji nam prodavate crnce za skupe novce, naviestiste nam 
rad njih rat i oslobodiste ih; nu ne vratiste nam novce, koje smo 
vam za njih dali! 

Gdje je istina? Po sriedi. Neumjesno se je previše zagrijavati za 
crnce, te ih htjeti učiniti ravnim Evropejcima, kada to priroda nije 
htjela; ali ni ropstvo nije htjela priroda, niti da ljudsko čeljade bude 
smatrano životinjom, prostim orugjem za teglenje. U južnim drža- 
vama su bielci još i danas nepravedni prama crncima. Isključuju ih 
iz svih državnih služba; iz svoga društva, do te mjere, da su na vla- 
kovima posebni vagoni za bielce, a posebni za crnce. Za crnce nisu 
ništa čišći od onih, u kojima se prevažaju krmci. U sjevernim drža- 
vama su na papiru ravni bielcu, nu u državnu službu ne prima ih se. 
Dosta im je da mogu posluživati bielce po gostionama i na vlakovima. 
Ima crnaca vrlo bogatih i valjanih trgovaca, te farmera. Kada dogju 
do imetka, ne daju se u ničemu zapostavljati od bielaca, polaze kaza- 
lišta, te uzimlju obično najskuplja mjesta, žene pospu biserjem i dragim 
kamenjem, sinove šalju na visoke nauke, čak i na evropejska sveuči- 
lišta, a i kćeri daju otmeno uzgajati. Zauzimlju se za svoj narod 
i u tu svrhu ne žale troška. 

Pomoću sličnih dobročinitelja umni mulat Booker Washington, 
ustrojio je gimnaziju i sveučilište za crnce u Tuskegee u državi 
Alabama. On je danas predstavnik i vogja crnačkog pokreta, a izišao 
je na glas sa svojom knjigom Up from Slavery (oslobogjenje 
od ropstva). Svom dušom i baš zanosom apostola posvetio se je mo- 
ralnom pridignuću svoga naroda. Bio je i sam rob, kopile, koje ne 
poznaje svoga oca, pa ne zna pravo ni godinu kad se je rodio, jer mu 
to stara crnka, koja ga je rodila, nije znala kazati, kao ni ime roditelja. 
Neopisnim marom i divskim trudom, s malim počecima Booker 
Washington danas upravlja institutom, koji je čitav grad, jer ima 
60 zgrada, a u njima 1400 učenika svih struka i zvanja, od poljo- 
djelca do liečnika i advokata. 

Prije njega već je bio general Armstrong podigao jedno uzgo- 
jilište za crnce u Richmondu. Booker dočuo za to, pa išao, već odra- 
sao čovjek, pješice do Richmonda i zamolio generala, da ga primi 
u školu. Tu je naučio či^ti i pisati, a danas je rektor i vrhovni 
gospodar, ekonomski upravitelj svoga sveučilišta. Osim bogatih cr- 
naca, pomažu ga i amerikanski gavani, kao Morgan, Rockefeller, 
Carnegie itd. 

U tom crnačkom institutu vlada najveća strogost i čistoća, a 
regbi, da se svi crnci napiru, naročito Booker Washington, da tim sve- 
učilište n dakažu, da je crnac ravan bielcu. 



Dosadne su ravnice Minnesote, a još dosadnije one države Iowa. 
Sve same oranice do oranica, strnište do strništa, a sve pokrito snie- 
gom. Nigdje šume, nigdje brežuljka, da ti opočine oko. Željeznica 
obično ide ravnim pravcem, tako da vidiš negdje u daljini, gdje se 

istosmjerne tračnice spajaju u oštri kut. Ka^no u noći stigoh u Omahu. 
Tu mi je opeta bilo red mienjati vlak, a sveze put Denvera nije bilo 
do sutra u jutro. Pogjoh u prvi hotel, koji nagjoh do kolodvora 
i legoh u nekaki ogroman krevet, čija su željezna pera poskakivala, 
šklocala kovnim brujanjem, a i badala rebra. U sobi hladno. Nema 
električnog svjetla, nema ormarića do kreveta, da naslonim lojanicu 
i da uzmognem čitati, a ja bez čitanja ne mogu zaspati. Valjam se 
po krevetu s desna na lievo, s lieva na desno, kao ona Danteova bo- 
lesnica : 

Che per dar volta suo dolore scherma. 

(Koja, prevrćući se, nastoji ublažiti boli.) 

Vrzu mi se svakake misli po glavi, a iza svake pomalja lice želja, 
kada ću opeta na okean, da krenem prama dragoj domovini. Napokon 
zaspah i probudih se na vrieme da stignem na vlak za Denver. Do- 
sadan je bio prolazak preko Minnesote i države Iowa, još dosadniji 
onaj preko Nebraske. Cieli dan se vozim uza smrznuti pritok Missouria 
Platte, a svud naokolo nedogledna ravnica, pokrita sniegom. Istom 
pred večer pokazaše se u daljini na jugozapadu vrhovi Coloradskih 
planina Rocky Mountains (Hridinaste Planine). 

Uzduž željezničke pruge, koja teče malne uviek ravno, nalaziš 
često gradiće i sela; nu pogledaš li na kartu, podalje od željezničkih 
pruga nećeš naći nigdje mjesta. Sve sama praznina. Ko nekada rieke, 
tako danas željezničke pruge privlače ljude, da grade uzdu^ njih kuće, 
da im bude lakši saobraćaj sa svietom. Kada vlada hoće da napuči 
i oživi koji kraj, dade dozvolu kojem željezničkom društvu, da tuda 
sagradi željeznicu i kraj odmah oživi. Često i sami veliki posjednici 
ponude društvu besplatno zemljište, kuda će željeznica proći, a i vlada 
daje mukte zemljište. Time dobivaju i posjednici i vlada i željeznička 
društva, jer ciena i vriednost zemljištu silno poraste, promet i trgo- 
vina ožive i svak je zadovoljan. A krije li se gdjegod koji veliki rudnik, 
sama se željezna društva ponude, da će do njega sagraditi željeznicu. 
Sigurna su, da će se posao isplatiti, jer će voziti proizvod iz rudnika, 
a i putnike. Država pak ide u svakom slučaju na« ruku, a zemljište 
je uviek mukte i tako bez molbenica, bez bureaukratskih petljanija 
i otezanja, netom je željeznica zamišljena, već se izvagja. Tako se 
tumači da same Sjedinjene Države imadu više željezničkih pruga, 
nego sva Evropa. 

A kod nas ? Vlada sama sprečava gradnju željeznica, da ostavi 
u mrtvilu naše bogate rudnike, da ubije naš promet i trgovinu, da 
drži u neznanju i siromaštvu narod, da ga sili na seobu, sve kako će 
lakše Magjari i Niemci, naš narod istisnuti sa rogjene grude, ili ga 
držati u podčinjenosti, koja je vrlo slična ropstvu. 

Na putu preko Nebraske odjedared vlak stane polagano se kre- 
tati. Svi putnici poviriše na prozore, povirih i ja. Uz prugu ležao je 

jedan čitav vlak skrhan, slomljen, uništen; potpuna ruševina. Mahina, 
slomljenih kotača, raspuknuta kotla, zarinula se do pola u zemlju 
i izvrnula se na bok, a dimnjak prelomljen svalio se u strnište ku- 
kuruza i u snieg. Neki vagoni prejašiše druge, te ih zgnječiše. Samo 
zadnji, regbi ostadoše čitavi, te ih već cdvezoše. Na sve strane leže po- 
razbacane krhotine vagona, krovova, duvara, kotača, sjedalica i razna 
trgovina. Mrtvih ljudi ne vidim; biće da su ih već odvukli. I pruga . 
je slobodna i na brzu ruku popravljena, tako da vlak može proći, 
ali polagano vozeći. 

Na svojim putovanjima po Americi imao sam prigode vigjeti 
tri ovakova vlaka, koji ili sagjoše sa tračnica, ili se sukobiše sa drugim 
vlakovima. To nije ništa neobična, to je na dnevnom redu. Zakaš- 
njenja ne prave iznimku, nego se danomice dogagjaju. Često je ma- 
hinista ili vlakovogja, pijan ko čep, a često i činovnici na postajama, 
pa zaborave javiti zakašnjenje protivnog vlaka, ili vlakovogja za- 
boravi, da je bio obaviešten i tako danomice lete brzojavi o kata- 
strofama. Danomice se čita u novinama o sukobu vlakova, toliko 
mrtvih, a toliko ranjenih, ipak niko radi toga ne ostaje kod kuće, kad 
mora putovati. Ne cieni se mnogo ljudski život, glavno je, da poslovi 
napreduju, a ko ostane živ, neka uživa. 

Ja sam uviek očekivao, kad ću odjedared čuti gromorni sukob 
mahina, kad će preći preko mojih kostiju kola kakva vagona. Ipak 
srećom, kroz toliko tisuća kilometara unakrst preko Sjedinjenih Dr- 
žava iznesoh živu glavu. 

Nešto poslie deset sati u večer stigoh u Denver, glavni grad Co- 
lorada. Tu, mislim, bar da će znati gdje se nalazi Crested-Butte. Pogjoh 
na kasu i zapitah, kada kreće vlak u to mjesto, a činovnik mi odvrati, 
u devet sati u večer. Mislim, da je pogriešio, pa ga pitam, da li nije 
u devet u jutro, ali on opetuje u večer! Vlak s kojim sam došao, 
zakasnio je taman sat i p6, a da je došao na vrieme, bio bih mogao 
ravno prama Crested-Butte. Sada moram čekati čitav dan u Den- 
veru, u gradu ko što su svi drugi gradovi u Americi, a bez posla! 
Potražih opeta najbliži hotel i opeta progjoh dosadnu noć, ne moguć 
zaspati. Kažu da mudrac nije nikada sarn, jer je uviek sam sobom, 
nu pitanje je, ne bi li katkada mudrac želio biti bez mudraca, bez sebe, 
bez svojih misli, u društvu s kakovom bezbrigom. Ja ne znam, da li 
se smijem ubrajati megju mudrace, ali znam, da me katkada misli 
umore, da me neće da ostave, nit mi daju počinka, pa bih ih se rada 
otresao, rada utekao sam od sebe, gdjegod na bezbrigu na počinak. Ali 
neće da me ostave! Mašta gori ko plamen, razbukćuje sve stanice mozga 
i jedna pruža drugoj iskru, ko travka travki, kada vjetar raspiruje 
požar. Kad se plamen mašte razigra, čini mi se da šumi, ko požar u 
širokoj dubravi. 

Skitah se cieli dan po Denveru, gradu tako pravilnom, da se ne 
može zamisliti ništa dosadnijega. Ima krasnih širokih ulica, ima i 

zgrada, na koje se je moralo potrošiti milijona dolara, ogromnih cr- 
kava, banka itd., nu sve to ubija svojom pravilnošćii. Prostor što ga 
grad zaiizimlje ogroman je, ali električnim tramwayem možeš ga u 
dan obaći unakrst. 

Mene najviše zanima slušati razgovor ljudi, da čujem kojim je- 
zikom govore. Nekada je Colorado spadao španjolskom krugu upliva; 
danas ni u Denveru, ni u Pueblu, nit u ikojem drugom gradu te dr- 
žave ne čuješ ni rieči špar.jolski, a do skora se neće čuti ni u samoj 
Kaliforniji. Neka samo umre nekoliko starica, što no još po crkvama, 
koje nose šparjolska imena, nižu na kruricama španjolske očenaše, 
pa zbogom divni, slatki jeziče Calderona i Cervantesa! Surova, jedno- 
stavna engleština svuda istiskava španjolštinu, ko surovi krepki se- 
ljak propala mlitava hidalga sa pragjedovskog posjeda. 

Napokon zagje sunce i poče se osjećati nešto zime, jer već u 
Denveru vlada posve druga temperatura, nego u sjevero-istočnim 
državama. Ima i tu nešto sniega, ali se rastapa, jer smo na ravnici, 
dočim su ga gore još pune. Ja pogjoh na kolodvor, da kupim kartu 
za Crested-Butte. Računah, da će stojati četiri pet dolara, kad tamo 
jedanaest, a sa Pullmanom malne punih 14 dolara. Eh, ti amerikanski 
trustaši, razumiju se u posao, kako valja guliti ljude. Već me je put 
iz Elya do Denvera sa raznim manjim putnim troškovima zapao 
do šezdeset dolara, a sada do Crested-Buttea narasao preko sedam- 
deset! Hoće li bar polovicu toga isplatiti konferenca u Crested-Butteu? 
Zabrinuh se malko i stadoh promišljati, nije li bilo bolje poslušati 
činovnika u Duluthu, ispustiti Crested-Butte i uzeti okružnu kartu, 
kako bijah zamislio, pa dobiti trećinu popusta. Sada je već kasno, 
a osim toga zadah rieč. Valja je održati, pa puklo kud puklo. Bio bih 
dobro učinio sa financijalnoga gledišta, da risam išao ni u Ely, ali 
sa moralnoga dobro sam učinio, što sam bio. Možda ću steći iskustva 
i u Crested-Butte, proučiti naše ljude na jednostavnom životu u 
rudniku, daleko od svieta, poučiti ih. 

Prepustih se sudbini i legoh u krevet prije nego je vlak krenuo. 
Crnac me probudi prije zore u Salidi, jer da moram mienjati vlak. 
Liepo španjolsko ime Salida, što znači uspinjanje, jer se tu željeznica 
i stari put počinju uspinjati na visoke planine, Englezi nakaziše iz- 
govorom Selajda, što ne znači baš ništa. Obukoh se na brzu ruku, 
umih se i izigjoh. Na nebu trepere zviezde baš ko u prvom pro- 
ljeću nad jadranskim morem. Na južnom nebu, nad sniegom visokih 
timorova plamte dva planeta Jupiter i Mars, a divni Sirij se natječe 
trepernim svojim zrakama, sa mirnim i nepomičnim Jupitrovim pla- 
menom. 

Zima je, pa zviezde podrhtavaju na modroj čistini nebesa, kao 
da i one osjećaju njezinu silu. Ja naturih šubaru do na duši, digoh 
ovratnik ćurka, te se šećem pred kolodvorom, promatrajuć prve mliečne 
pamike zore na istoku, dok napokon ne stane bieliti, pa ruditi, dok 

dan ne prosu rumeno cvieće jutarnjih zraka po sniegu planina. Vlak 
se maknu teško i polagano se uspinjući prama glasovitom Marchall- 
Passu, najvišem prelazu, ako je vjerovati amerikanskim kartama, 
što ga ikoja željeznica na svietu prevaljuje. Na karti piše, da je visina 
toga prelaza 10.856 nogu! Moj Andrće pak, koji je jedan od najboljih 
atlasa na vietu, naznačuje najviši vrh u Coloradu sa 4379 metara* 
Prama tome Marshall-Pass ne bi bio ni za tisuću metara niži od naj- 
višeg vrha. Moguće je da amerikanska karta ne laže, nu ja sam postao 
vrlo oprezan prama njihovom the greatest, the best itd., 
in the wor Id. 

Ništa neobična, ni liepa, nj romantična u tom uspinjanju. Gore 
su trome, okrugle i nabrekle, a visokih strmih kukova nema, osim 
planinske kose u daljini, nad visoravni zatrpanom sniegom. Vlak vi- 
juga amo tamo oko oblih gorskih sisa, uspinje se uviek, nu nigdje 
gudure, nigdje ždriela, ni korita ponorne rieke, već svuda puca vidik 
na ogromnu visoravan, posijanu oblim sisetinama, ko valovima. Tek 
ona gorska kosa u daljini sa svojim sniegom pozlaćenim jutarnjim 
zrakama razbija jednoličnost prizora. Tako se vijugaš nekoliko sati. 

To je taj slavni i amerikanski rastrubljeni Marshall-Pass ! Prelaz 
preko naše Ivan Planine, pak sto prizora na željeznoj pruzi izmegju 
Karlovca i Rieke, osobito kod Skrada i kad se otvori Jadransko 
more, sto puta natkriljuju ljepotom Marshall-Pass. Ko je prešao 
željeznicom vrhom planine oko kotline pod ubavim Skradom, pa 
nije zadivljen bacio oko na one planke i proplanke, doline i udolice, 
zaboke i brine, sve pokrivene vitom jelom, brezama, bukvama, crno- 
goricom i drugim planinskim stabaljem.^ Ko nije ostao zadivljen 
raskoši boja, koje se prelievaju jedna u drugu bez vidljiva prelaza, 
sve življe, što bliže, sve tanje i rasplinutije, sve plavije što dalje, 
kako se kotlina diže iza kotline, a viši vrsi planina iza nižih, sve to 
prepleteno tankim maglicama, što no se viju na svrdlove, rasplinja- 
vaju u svim mogućim bojama iride i njihovim najnježnijim spli- 
njivanjima.^ 

Nije ovo mjesto, da opisujem ljepote naše domovine, jer dosta 
toga učinih u ostalim svojim putopisima — i ako sto ljudskih života i 
najboljih pera ne bi bilo dostatno, da te ljepote niti približno prikažu 
— nego ću samo reći, da svi glasoviti evropejski planinski prelazi, 
kao Semmering, Brenner, Mont-Cenis, Saint Gothard itd. neprispodo- 
bivo su ljepši od toliko razvikanog Marshall-Passa. Taj prelaz nema 
druge ljepote, osim one, što ju imadu sve amerikanske stvari, to jest 
veličinu, jer Amerikanci, regbi, da samo u veličini vide ljepotu, dok 
ona nije baš od najhitnijih uvjeta ljepote. Sve se bojim, da hiperbola 
igra ulogu u svakoj njihovoj veličini, pa i u brojkama planinskih 
visina i prelaza. 

Kao obično i ovog puta je vlak zakasnio. U Gunnisonu trebalo 
je opeta promieniti vlak. Sjedoh na nekakve taljige, prama kojima 

naSa, toli ismjehivana, samoborska željeznica izgleda, kao orient- 
express, a zagorski naš vlak, po svojoj brzini, kao konj prama žabi. 
Oko podne zaškripaše teška kola prema Crested-Butte. Kao kljuse, 
kojemu je tovar na legjima napravio duboka sadna, te se jedva vuče, 
tako je išao taj vlak, sada popostajući, da opočine, sada nastavljajuć 
put teškim naporom. Činilo mi se, da mahina stenje i jeca od boli i 
naprezanja, pa je skoro pobugjivala u meni neku samilost, ko kakvo 
ži vince. Oko tri sata dogjosmo u Crested-Butte, prevali vši kakvih 40 
kilometara puta! 

Čim pogledah mjesto, zazebe me nešto oko srca. Zadnje selo 
u Bosni ne izgleda tako. Sve same potleuške i drvarice, a samo dva 
tri dimnjaka pokazuju, da tu ima rada. Vidiš do duše i nebrojene 
vagone natovarene kamenim ugljenom i antracitom, što no leže po 
tračnicama okolo kolodvora, takodjer jadne potleuške, izgubljene 
u sniegu. Vlak je zajurio, dolazeč, daleko od nje, pa se ogledam sa 
stuba vagona gdje ću se iskrcati. Ne ostaje mi druge nego si('i u snieg 
do koljena, te se domučiti do one drvenjare. Gledam, bih li koga po 
obličju za Hrvata prepoznao, prisluškivam, ne bih li čuo hrvatsku 
rieč; sve zabadava. Tu je pet šest ljudi, radnika, pa ih pitam re po- 
znaju li g. Muhvića. Ne poznadu. Pitam ih, bi li mi znali kazati, gdje 
se nalazi hrvatsko društvo, kažu mi, da je gori u selu. 

Bio sam već iz Elya brzojavio g. Muhviću, predsjedniku odsieka 
Hrv. N. Zajednice, naznačivši mu točno vrieme svoga dolaska, a po 
drugi put mu brzojavih iz Denvera, s molbom da me pričeka na ko- 
lodvoru. Obratih se na nj, jer je on potpisao list, kojim me Hrvati 
iz Crested Buttea pozivlju, da im dogjem držati konferencu. Nije 
došao. 

Kud ću, kamo ću u tom jadnom selu, na visoravni pokritoj vi- 
sokim sniegom.^ Na okolo sami vrhovi sniežnih planina, oštri, hridi- 
nasti, veličajni. Promišljam, ne bih li krenuo odmah natrag i zapitam 
činovnika, kada se vlak vraća u Gunnison. Istom sutra u dva sata 
po podne! Nije druge, prikovan sam tu i moram se brinuti, gdje ću 
prenoćiti. 

„Demitto auriculas ut inique mentis asellus" 
(Objesih uši, ko jogunasti magarčić). 

rekao bi Horacij. Tješim se pomišlju, da ću valjda ipak naći Hrvate, 
te ću ih ovgje na selu, u samom rudniku, moći proučiti bolje, nego 
u gradovima. Zaputim se, na sreću božju, prvom cestom, da potražim 
pristanak i konak. Mučim se po sniegu i susrećem po kojega čovjeka, 
ali ne čine mi se Hrvati. Napokon vidim jednoga, koji bi po obličju 
mogao biti Hrvat. Zapitam ga engleski, da li poznaje Mister Johna 
Muhvića. Odgovara da poznaje. Zapitam ga, da li je on Hrvat; potvr- 
gjuje. Okrenem s njim govoriti hrvatski, pa se zaputismo skupa prama 
selu i dogjosmo pred jednu drvenu kuću, na jedan sprat. Na vratima 

piše s jedne strane „Hrvatski Dom", s druge „Croatian 
H o m e". Moj vogja bio je g. Ribić, koji vodi poslove saloona u Hr- 
vatskom Domu. Reče mi, da je Muhvić na radu u m a j n i (rudokopu). 
Eh, dobro! pomislih u sebi.* Valja da su naši ljudi vrlo radini, mar- 
ljivi i štedljivi, kad nijedan nije htio za par sati napustiti rad, da dogje 
dočekati narodnog zastupnika, možda prvoga i zadnjega, koji je došao 
posjetiti braću u Americi, da vidi, kako im je, da im kaže, kako je u 
domovini, da ih osokoli, utješi i pouči. Ta misao rada i štendje i 
ako malo ironična i skeptična, ublažila je donekle u meni tužan dojam 
prvoga časa, kad se nagjoh izgubljen na toj pustoši. 

G. Ribić je dao prenieti moju prtljagu u saloon, a njegova go- 
spogja mi dala nešto založiti. Kad se okriepih, stadoh čitati „Narodni 
List", kad al neki pijanac, koji je saznao od Ribića ko sam, približi 
mi se, ponudi mi uobičajenu čašu; moram primiti. Tada se upusti sa 
mnom u razgovor, hoće da mu kažem, što ću narodu govoriti. Va- 
ljalo bi dakle za njega samoga držati posebnu konferencu. Iz početka 
me zabavlja njegova pivom isćošena misao, te ga proučavam. Pripo- 
vjeda mi kako je došao u Ameriku, kud se je sve skitao. Vidim nema 
lievoga palca na ruci. Pitam ga, kako ga je izgubio, možda u kakvoj 
mahini ? 

— A jok.'* Ja sam ga sam otsjekao, da ne idem u vojničtvo i 
da se oženim. To vam je bilo ovako : Ja sam pasao ovce po Kapeli, 
a moja draga današnja ženica, pasla je ovce do mene, malo podalje. 
Mi smo se svaki dan sastajali. Bila je najljepša cura u selu. Oko kao 
munja, a košulja jedva steže prsi, da ne uteku u goru. Od dana na 
dan, na vid očiju, rastu dojke, kano trava na uvojke, a meni se muti 
pamet, vrti glava, gore nego sada, gore nego da sam svaki dan popio 
pet litara whiskya. Vrieme novačenja se približava. Kako ću je osta- 
viti.^ Dok se vratim ode golubica sa kojim drugim golubom. Amo 
tamo, desno lievo! ja se odlučih ne dati, da drugi uživa moje zlato ! 
Amo, tamo; desno lievo, ja jednoga dana stavih palac na panj, pa 
kosijerom po njemu, kao da je tugji. Amo tamo; nagjoh liečnika, koji 
mi je dao svjedočbu, da mi je on palac odrezao, jer da mi je bio sa- 
gnjio ; a izagnjilo je mojih sto banaka u njegovom trbuhu i tako 
ne padoh pod vojnički sud. Amo, tamo, desno 1 . . . mi se uzesmo i 
ja sam bio sretan bez palca na ruci, a moja Anka je bila posve zado- 
voljna sa pal . . . (Ovgje moj junak izvali jednu krupnu, koju valja 
prešutiti.) Dodijalo meni pasti ovce po gori i pogjosmo u Ameriku. 
Sada moja žena ima svoga švalera. Ništa za to; ja se služim, gdje 
mi se prigodi. Amo tamo; desno lievo! eto ja sam vam pripovjedio svoj 
život, a sada pripovjedite vi meni vaš. Ribiću, daj gospodinu jednu 
cigaru, daj piva! Kaića je to poslužba! Još će se gospodin tužiti, amo, 
tamo; desno lievo, da smo ga dočekali, kao magarci! Da je moja žena 
izabrala ljepšega švalera od mene, ne bih ni žalio! Ali nisu druge ćo- 
rave pri zdravim očima, kao ona, pa meni nije stalo! Amo tamo; desno 

lievo! ona je, do duše, najljepša! Prije ili poslie, prebiću mu kijačom 
rebra, bo/^a mi! 

Za po sata bio je zanimiv, nu njegovo je pripoviedanje trajalo 
više od tri sata, a pri tome me je svaki čas lupao rukom po ramenu. 
Smradan dah piva i whiskya, raščinjen u pokvarenu želudcu, zadah- 
njivao bi pijano roktanje prevarenog gjuvegjije, a „amo tamo; desno 
lievo!'' ispunilo pA vremena našeg razgovora. Ribić ga kušao maknuti 
od mene, stao vikati, ali sve badava. Megjutim je razbijao dosadu 
jedan drugi pijanac, koji je svaki čas dolazio sa drugom kantom, da 
nosi pivo po obiteljima. To je posao od kojega živi. Drugo ne radi, 
a svaki put kad donese kantu, nagne malo, da mu se pivo ne prelieva 
putem, pa se odtetura i eto ti ga do malo s novom kantom. U svako 
žensko čeljade, koje dogje kupiti piva, ili što drugo, zadirkiva, masa 
se rukom njedara, pita hoće li ga. Gdje će naći ljepšega.^ Gdje bo- 
ljega junaka od njega.^ Ta sve se otimlju za njim! Moj „Amo, tamo", 
nagje se uvrlej^^jen od toga hvastanja, kao da je on niko i nigdje! 
A što sam ja, a.'' Zar će tebe ragje nego mene, šuško, a.^ Amo tamo; 
desno, lievo? A.'* 

— Šta ćeš ti.'' šta ti pijana budalo? Da si zašto, ne bi ti žena 
drugih tražila! 

— Amo, tamo! Boga mi ću ti razbiti to kante o tikvu. Što se ti 
pačaš u moje poslove? To su moje stvari! 

Poslie šest sati počeše dolaziti radnici. Moj „amo, tamo", ne da 
me nikomu, kao da me je zakupio. Ali dolaze i druge pijanice, s ko- 
jima nema šale. Svaki hoće da s njime pijem i valja piti, da ne bude 
batina. Dolaze i triezni, koji me za čas oslobagjaju od pijanih, ali 
„amo, tamo'' se uviek tura do mene i lupa me po ramenu. 

— Kaži mi, bogati, što ćeš narodu govoriti? 

Svaki radnik, netom ugje, pita me, što ću piti, nugja cigaru. A 
joj. Kraljeviću Marko, da mogu piti, kao ti, ili bar, kao tvoj Šarac! 
Ša pametnijima uzimljem cigaru i već su mi puni žepovi. Nijedan 
od tih ljudi, pružajuć mi ruku, ne kaže svoje ime. Kad ga zapitam 
za ime, zine od začugjenja, kao da ga je zaboravio. Napokon dogje 
i Muhvić; ni on ne kaže ko je, već mi Ribić reče, da je to predsjednik 
odsieka H. N. Zajednice. Nit me pita za zdravlje, ni kako sam putovao, 
nit se ispričava, što nije došao na kolodvor, da me pričeka, nego pita : 
hoćete li što pit? To je sva uljudnost, koja je, na žalost, na dohvatu 
naših ljudi, rasturenih po raznim rudokopima Amerike, gdje rade 
kao volovi za amerikanske kapitaliste, za trustaše, a sva im je sreća 
života u čaši piva, u pomisli, da mogu svaki dan jesti mesa, kao da 
je to vrhovno dobro, koje čovjek na zemlji može postići. 

Došao sam u subotu, a ne mogu ostati megju njima, nego još 
u nedjelju. Nije hvajde dakle dangubiti, nego u to kratko vrieme 
moram učiniti riečju i svjetom što mi bude više moguće dobra. Stog 
razloga molim Muhvića, neka na brzu ruku sabere što više ljudi, da 

im te iste večeri držim besplatnu konferencu o duševnim potrebama 
amerikanskih Hrvata, naročito radnika, da ih poučim o pravima, 
koja mogu izvojštiti od društva i države, o dužnostima prama sebi, 
prama društvu, prama državi u kojoj živu i prama staroj domovini ; 
da im dadem savjeta, kako će se udružiti i kako će lakše odoliti u borbi 
za život u natjecanju sa radnicima drugih narodnosti, kako će lakše 
naći rada i osjegurati si višu nadnicu. 

Nakon po sata Muhvić mi javi, da su ljudi sakupljeni gori u druš- 
tvenoj dvorani. Pogjem gori i nagjem sakupljenih petnaestak ljudi, 
od kojih teško da je polovica bila triezna. Govorio sam im sat i po 
oduševljeno i čuvsteno, što sam bolje mogao. Da sam govorio zido- 
vima, možda bih ih više zagrijao, a nastojao sam se sniziti do nji- 
hove duševne razine, da me što boije razumiju. 

. Vratismo se dolje u saloon i tu se opeta nastavi lievanje čaša 
piva i opeta me oblietaju pijanci sa svih strana, nugjajuć pivo i 
cigare, i opeta mi uzrigavaju pod nos svoje besmislice, svoj pijani dah. 

— Boga mi, amo tamo, desro lievo! — reče udari vši me rukom 
po ramenu moj popoldašnji znanac — dobro ste govorili! Nisam 
nikada čuo take predike. Mi plaćamo po dvjesta trista dolara za žup- 
nika iz Kansasa, da nas dogje ispovjediti, a ove budale, vama neće 
ništa dati, jer vas ne razumiju. Amo tamo, desno lievo! da ste govorili 
i da nieste, za ove pijane ćuskije sve jedno! Nisu vas razumili, a 
ako jesu neće vas poslušati. Amo, tamo, boga mi, tako je! Da je moja 
žena bila, pa da vas je čula, bila bi se, boga mi, zastidila i ostavila 
svoga šoca, kad ste ono stali vikati na blud i preljub. Jest, boga mi! 
amo, tamo; desno, lievo . . . 

In vino veritas! pomislih u sebi. Taj je saloor svojina 
odsieka Hr. N. Zajednice, a Ribić samo vodi poslove, uz mjesečnu 
plaću, koju teško zaslužuje, jer često ni on, ni njegova gospogja ne- 
maju u noći dva sata počinka, pošto moraju da služe pijance, koji 
po noći dogju potrošiti što su po danu zaslužili. Saloon pravi izvrsne 
poslove. Predsjednik Muhvić mi se je hvalio, da je saloon isplatio 
sve dugove odsieka, koji su težili na njemu radi doma, a i crkovni 
dug, te se je mogao i novi oltar nabaviti. Svoje crkve do duše nemaju, 
nego zajedno sa ostalim katolicima, ali u crkvi imadu svoj oltar, te 
pozivlju katkada i svoga popa, da ih dogje ispoviedati, pričešćivati, 
propoviedati im. Dakle, drugim riečima, neka ljudi propijaju zdravlje 
i pamet, samo neka dragom Bogu bude dobro ; a ne mari što mu je 
oltar podignut na pivu i na bljuvotinama okorjelih pijanica. 

Kad sam dobio poziv da dogjem držati konferencu u Crested- 
Butte, pogledah u izvještaj H. N. Zajednice i vigjeh, da odsiek u tome 
mjestu broji do 150 članova. Pomislih, da će i tu, ko i drugdje, biti 
i neupisanih Hrvata, pa kad me predsjednik poziva, da će se bar 
isplatiti putni troškovi od Denvera do Grand Junction, to jest onaj 
dio puta, koji nije na ravnom putu prama San Franciscu. Prevario 

sam se. Muhvić se ama ni najmanje nije brinuo, da mi osjegura kakav 
uspjeh. No kada sam bio već tu, nije se pobrinuo, da oduševi ljude, 
već je cielo vrieme gledao glavom u nebo, ko pievac, kada pije. Rekoh 
mu, da bi valjalo izdati tickete za konferencu. Ticketi su bili tiskani 
istom nekoliko sati prije konference, a Muhvić ih je držao u ruci u 
saloonu, čekajuć da ih ljudi dogju kupiti. 

U subotu u večer me otpratiše do nekakvog, recimo hotela, na 
spavanje. Putem se dva puta sruših u snieg, jer se nije ništa vidilo, 
a snieg se smrzao i okrutio pod nogama. Na cesti sto jama i nepra- 
vilnosti, pa sada skližneš desno, sada lievo. Srećom da padaš u snieg, 
a ne ledinu, inače bi prebio rebra. U hotelu, premda je ugljen jeftin, 
da ne može biti jeftiniji, jer je baš na samom rudniku izvrsna ugljena, 
sobe nisu rastopljene; nema ni gasa, ni električnog svjetla; pravo čudo 
u Americi. Nema ni zahoda, pa ako dogje nužda, valja da ideš vani 
u nekakvu drvenu pojatu nekoliko minuta podalje u dvorištu. Put 
je sav smrznut, a sa streha vise mosuri. Da se jedan sam otkine, probio 
bi glavu do mozga, toliki su. 

Okanimo se potankosti i pregjimo na konferencu. Preko negjelje 
posjetio sam nekoliko obitelji i kuća. Sve je zapuštenije, nego vigjeh 
drugdje u Americi. Ovgje daleko od velikih gradova, zadržaše se 
bolje domaći običaji. U večer, kad stupih u dvoranu, nagjoh u njoj 
tridesetak ljudi. Počekah po sata, neće li još ko doći, pa kad vigjeh 
da niko ne dolazi, otpočeh. Jedan pijanac, koji je htio ući bez tiketa, 
vikao je ko posjednut od sotone, te me bunio u govoru. Rekoh da ga 
puste, nu on je i unutra nastavio brundati. Govorih ipak dva sata, više 
da ih poučim o njihovim dužnostima, nego o domovini. Kroz cielo vrieme 
niko da bi rukom maknuo. Što praznina, što hladnoća, umoriše me 
više nego govor. Prestadoh i odoh ravno u hotel, sklizajuć se, posrćuć 
i padajuć putem svakih deset koraka. Niko me nije ni dopratio. U 
jutro pogjoh da razgledam rudnik, koji se nalazi u planini nad mjestom. 
Rekoše mi, da ugljen ima tri sloja jedan povrh drugoga, a svaki ima 
svoj rov. Što je sloj niži, to je ugljen bolji. Radnici nemaju nadnice, 
nego ih plaćaju prama količini ugljena što ga iskopaju. Mogu zaslu- 
žiti tri do četiri talira na dan, ali valja, da marljivo rade. Pogjoh u 
jedan rov, dok se je vidjelo, nu pošto je bilo vlažno, sklisko i gnjusno, 
nisam došao do kraja. U ostalom rovovi su ko i drugi, pa ko je vidio 
jedan, poznaje sve. U blizini Crested-Buttea nalazi se malo mjesto, 
koje se zove Anthracite. Već samo ime kaže što je u njemu, to jest 
najfinija vrst ugljena, antracit. Vidjeh ga na kolodvoru nekoliko punih 
vlakova. Lasti se ko crni kristal, a kopa se u manjim komadima, nego 
ostale vrsti ugljena, jer je uslied velike tvrdoće i vrlo krhak. Pod vrhom 
jedne nehotične planine rekoše mi, da se nalazi i bogati ipajdan srebra, 
a ima i bakra. Zimi se u tom majdanu ne radi, jer snieg zatrpava 
sve puteve na metre visoko, a najviše ulaz u majdan, koji se nalazi 
u udubini, pod oštrim ogromnim osamljenim kukom. Često se odro- 

njivaju niz planinu velike gomile sniega, koje bi mogle čitav vlak 
zatrpati, a više puta se je dogodila nesreća. Snieg je nekoliko puta 
zatrpao po pet, po šest i po više ljudi, a neke nisu mogli do 
proljeća iskopati, kad je snieg okopnio. Pogibeljno je ići u planinu 
i radi divljih zvieri, kojih imade mnogo, pa i megjeda, na koje se 
često dižu hajke. Gospoda dolaze čak iz istočnih država u lov na 
megjede. 

Oko dva sata po podne, oprostivši se sa Ijubeznim Ribićem, koji 
me je jedini sproveo do kolodvora, krenuh put Gunnisona. 

XVIII. 

Gunnison. — Gudura blizu Crystal-Creek. — Zdrielo Rio Colorada. — Grand 
Junction. — U sumljivu druStvu. — Junačanje za nevolju. — Država Utah. — 
Salt-Lake-City. — Postanak i po vješt mormonske sekte. — Kako u Americi 
niču vjerske sekte. — Sljepar Dovie. — Mnogoženstvo. — Organizacija mor- 
monske vjerske vlade. — Senator Thomas Keams. — Ogden. — Mormonska 
obitelj. — Neobični prizori oko Slanog Jezera. — U željeznici na morskoj 
pučini. — Divotna panorama. — Jo§ čarobniji prizor. — Kroz pustoš soli. — 
Nevada. — Humboldtove planine. — Prapovjesni prizori. — Death Walley. — 
Koketerija mormonkinja. — Sierra Nevada. — Jele i borovi. — Tunel od da- 
saka. — More šarolika cvieća. — Djevojčica s košaricom ljubica. — Kalifornija. 
— Sacramento. — Bogatstvo Kalifornije. — Oakland. — San Francisco. — 

Doček. — Zorkica Šutić. 

UGunnisonu je valjalo prenoćiti, jer vlak za Grand Junction kreće 
istom u osam u jutro. Srećom da je u tom gradiću odmah uz 
kolodvor krasan hotel. Skup je ko u New - Yorku, nu baš je 
udoban. Večerah, prenoćih, krenuh. 

Vožnja je ugodna, tek me muči pomisao na 45 dolara, koje sam 
morao opeta platiti do San Francisca. Nakon malo vremena vlak za- 
gje u gudure, uzduž jednog pritoka glasovite rieke Rio Colorado, do 
koje ću doći sat prije nego stignem u Grand Junction, te vidjeti bar 
početak njegovoga toli razglašenoga ždriela. Negdje u blizini Crystal- 
Creek-a planine se suziše, ter prolazimo malne uz okomite litice. Pri- 
zor je sličan ždrielu Vrbasa izmegju Jajca i Banjaluke. Željezni put . 
izduben je često u samoj litici, nad riekom, a polazi s jedne obale na 
drugu, kako je gdje bilo lakše željeznicu provesti. 

Još zanimiviji je prizor kad se dogje u korito Grand Rivera (ve- 
like rieke) iliti Rio Colorada. To je početak glasovitog C a n y o n a iliti 
crvenog ždriela Colorada. Grand Canyon je mnogo zanimiviji i 
veličajniji što rieka više teče na jug kroz državu Arizonu, prama zalivu 
Kalifornije. Tamo crvene litice, kroz koje rieka teče, imada po neko- 
liko stotina metara visine. Ovgje je visina manja, nu i ovgje su hri- 
dine tu i tamo crvene kao krv, kao isprani cinabar, a rieka šumi niz 
klisure kao bujica. ' 

u večer kasno stigoh u Grand Junction (veliki spoj) gdje se kri- 
žaju željeznice. Tu moradoh čekati vlak iz Chicaga, Omahe i Denvera 
do ponoći. Čekaonica na kolodvoru je malena, blatna, gadna, a vani 
ljuta ciča. Četiri sumnjive osobe ugjoše unutra, promatraju me i sje- 
doše. Ja se malo smrknem, nu da pokažem da su se prevarili u računu, 
ako misle na šićar, dignem se, namrgodim se, omjerim ih biesno, a dr- 
žim ruku u žepu, ko da stiskam revolver, a nemam ni žigice. Ured je 
zatvoren, i kasa je zatvorena, nigdje žive osobe. Pamet u glavu, jer 
sve nešto škilje na me i šapću! Zavijam brk, namrštim obrve, gledam, 
ili bar silim se da gledam i da izgledam kao blesan mačak, kao hajduk, 
koji bi na četiri, ko na jednoga. Dolazim im šečući blizu, mjerim ih 
od glave do pete, a kada se približim umuknu. Ali neće da idu, pa 
neće! Sjednem; umoran sam, a bojim se, da me san ne prevari, pa da 
mi otmu ono malo sirotinje što imam. Bilo bi baš i eugodro naći 
se na granici Colorada bez novaca, bez ćurka — a zima je! — - bez prt- 
ljage i možda bez glave. Čitao sam danomice po novinama o lupežima 
i razbojnicima, čija drzovitost ne poznaje granica. Kao gladni vuci 
ra tor, navaliće po bielu danu, u gradu, u star., kamo li reće po noći 
na kolodvoru, gdje nema žive duše! Ne dam se snu, pa ne dam. Kad 
osjetim, da navaljuje prejako, dignem se i opeta se usšetam ogromnim 
koracima, da izgledam veći i strašriji. Bogme, šapću, žmire, ali se ne 
usugjuju! Teško je bez ljute nužde zaigrati kožu, jer se ne da više ku- 
piti na pazaru. Nemam doduše revolvera, kojega se oni boje, ali da se 
koji makne, te dogje na me, taj bi platio za ona tri druga, pa kako 
bude! Kojega zadimim nogom, taj će se sigurno izvaliti na legja, a 
neće proći dobro ri kojega dohvati šaka. 

Odjedared ugjoše dva starija gospodina, i ja se domalo stadoh 
smijati svojoj ratobomosti. Megjutim ona četvorica odmagliše. Nisu 
dakle čekali vlak, biće da su imali drugoga posla . . Eh, bdije nada 
mnom neka Providnost, pomislih, ili me je spasila prisutrost duha i 
mrki pogled. U ćurku pak izgledam i krupniji nego sam, te se ona če- 
Ivorica ne usudi še. 

Dogje i vlak, crnac je već spremio za me krevet, legnem, i u jutro 
eto me negdje pod visokim goletnim planinama Utaha. Snieg je po- 
svuda okopnio, tek se još lasti na jutarnjim tračka na vrhovima gora, 
gdje nisu ovijene oblacima, ili maglom. C)o deset sati magla se je slegla 
debela po dolinama i po ravnici. Tu i tamo zlate joj uvojke sunčane 
zrake, pa sve malo po malo pline pod žark m njivohim cjelovima, 
bježi, povlači se u gudure. Ravnica, sva marljivo obragjena od radiš- 
nih Mormona, već je sva prosta od sniega i od magla. Obronci gora 
na desno pokriti su nekom vrsti niskoga bora i gluhača, sličnoga na- 
šemu. U opće flora mi se čini sličnom našoj na otocima. 

Oko podne stigosmo u Salt Lake City, glavni grad države Utah 
(čitaj Juta) središta mormonske sekte. Šteta bi bila ne vidjeti malo 
taj grad, pa pitah, koliko se vlak zaustavlja. Rekoše mi da će ostati 

dva sata. Ja uhvatim prigodu, uzmem kočiju i pogodim se, da me za 
četiri dolara vozi po gradu, dok vlak ne krene. Grad ko i ostali ame- 
rikanski gradovi, ma baš na dlaku, samo neprispodobivo čistiji. Nema 
sniega, nema blata, a i zgrade su gragjene sa više ukusa. Mormonski 
glavni hram je baš pravo i veličajno remek-djelo. Pobožni Mormoni 
potrošiše za nj milijone i milijone dolara. Krasna je i sabornica, te 
palača mormonskog pape i palača predsjednika. Vidjeh nekoliko lie- 
pih monumentalnih zgrada. Vratim se kupim na kolodvoru nekoliko 
mjesnih novina, pa u vlak i dalje prama Ogdenu. 

U Pullmanov vagon u koji ja ugjoh, vidjeh ući starijeg gospodina 
sa pet mladih dama, nekoliko sluškinja i nekoliko djece. Da nije kakva 
mormonska obitelj, pomislih u sebi. I bila je, te je putovala u Kali- 
forniju, da se nauživa krasnoga podneblja. U državi Utah nije zima 
tako oštra kao u sjeveroistočnim državama, ipak se ne može ni iz da- 
leka prispodobiti sa kalifornijskim podnebljem. Los Angeles je na vi- 
sini Kahire i Menfisa, te uopće ne pozna zime. Južna Kalifornija je 
za sjeverne Amerikance, što za Evropejce Nizza, Napulj, Hvar, Du- 
brovnik, samo još toplija, ukrašena još bujnijom južnom florom. 

Sjedoh na svoj fotej, i stadoh čitati novine. Baš je tih dana se- 
nator Thomas Kearns držao u Washingtonu znameniti govor proti 
Mormonima, pa se je razvila ljuta polemika izmegju mormonskih li- 
stova sa „The Desert News" na čelu, i liberalnih ili ti, kako ongje 
vele, gentilnih listova. Gentilima zovu u Utahu sve one, koji ne pri- 
padaju mormonskoj crkvi, a na čelu je ovih senator Thomas Kearrs, 
sa listom „The Salt Lake Tribune". Mormoni sačinjavaju dvie trećine 
cieloga stanovničtva države Utah. 

Utemeljitelj ove sekte zvao se je Joe Smith, rogjen god. 1805. u 
Sharonu u državi Vermont. God. I823. našao je on na brežuljku Eu- 
morah kod Palm)n'e, po nadahnuću nekog angjela, „svetelimene 
ploče", ali, po nalogu istoga angjela, nije ih smio dignuti do 22. 
septembra god. 1827. Na tim pločama bila su neka čudna pismena, 
koja rije znao niko čitati, a najmanje Smith, jer on, kao i Muhamed, 
nije uopće zrao čitati, ni pisati. Muhamedu je pomogao arhangjeo 
Gabrijel i donosio mu sure sa nebesa, a za Smitha se je pobrinuo sam 
Bog, jer u istoj škrinji, u kojoj je našao svete limene ploče, našao je 
i čudotvorne naočare, nazvane Urim i Thummim, kojima je 
mogao čitati ta čudna pismena, pače čitati u njima i budućnost. God. 
1830. izdao je Smith engleski prevod te nove objave, pod naslovom: 
The book of Mormon (knjiga Mormona). Za vrieme židovskog 
kralja Zedekije, pripovieda ta knjiga, pobožni židov Lehi pošao je iz 
Palestine u Ameriku, i tu je napisao svetu objavu na svetim limenim 
pločama. Njegovi sinovi pogjoše u pustoš, kao Laman, i postadoše 
praocima današnjih crvenokožaca. Potomci njegovog sina Nephi 
bili su kršćani nekoliko vjekova prije dolaska Hrista. Hrist se je pače 
poslie svoga uskrsnuća objavio svećenicima od koljena Nephi, i iza- 

brao megju njima dvanaest apostola, koji cielu zemlju obrati še na 
kršćanstvo. U četvrtom vieku dogodio se je u toj crkvi raskol, ali je 
Bog poslao pobožnog kršćanina i velikog junaka Mormona (znači, 
ne znam u kojem jeziku Smithovog mozga: više dobra). On je očistio 
zemlju od barbara, koji postadoše crvenokošci po božjoj kazni. Ali 
oni se opeta vratiše i opeta osvojiše zemlju. Tada je Mormonov sin 
Moroni dovršio na svetim limenim pločama povjest svoga naroda i 
objavu božju, i u njoj napisao, da će je otkriti Joe Smith. Eto tako 
je Bog njega naznačio za proroka i uskrisitelja prave vjere Mormona, 
ili ti L a 1 1 e r-D a y S a i n t s (svetaca sudnjega dana). Kaže se da 
Smithova biblija nije drugo nego roman napisan od nekog svećenika, 
početkom prošloga vieka; a njemu se mora svakako priznati vještina, 
što je od romana znao napraviti svetu knjigu. U ostalom nema takog 
bedaka, koji ne bi znao naći bedastijih od sebe, da im se nametne za 
proroka, osobito u Americi. Tu niču vjerske sekte, kao gljive poslie 
kiše, i baš donose zlatna brda njihovim utemeljiteljima. Ljudi tre- 
baju po prirodnom zakonu, nešto vjerovati, a pošto u Sjedinjenim Dr- 
žavama nema državne vjere, niti koja vjera šalje dovoljno misijonara, 
ostaje slobodno i plodno polje za sljepare, tim više, što država u vjer- 
skim stvarima nikoga ne smeta. Tako je nedavno u Zion City neki 
EX)vie utemeljio novu vjeru, prikazavši se svietu kao novi Mesija i 
prorok, i u kratko vrieme stekao mnogo prozelita i silno bogatstvo, 
dakako u crkovne svrhe! Danas je arcimilijoner * njemu je svaki 
dan govora po amerikanskim novinama, jer se amerikanski proroci 
razumiju izvrstno u reklamu. Takih sekta imade po Americi sijaset, 
i nema takve ludorije, koju sljepari ne mogu nametnuti ljudskim sliep- 
cima za božju objavu. Ima ih koji se daju prebiti na križ, da sliede 
Hrista, i da dadu braći primjer kako valja umrieti, a braća nariču i 
jauču oko njih, dok ne izdahnu, pa ih pokopaju u svoju crkvu i štuju 
ko svece. Ima ih, koji plešu i režu se noževima, kao derviši; ima ih, 
koji živu u pustoši goli, kao gimnosofisti, kao Yogi, i tebaidski ana- 
horeti. 

Ali vratimo se k Mormonima, koji su najglasovitiji i najmoćniji, 
jer su na vladi u jednoj velikoj državi, kao što je Utah. 

Smith je najprije utemeljio svoju crkvu u državi New- York, pa 
kada ga otuda otjeraše puritanci, otišao je u državu Ohio. Protjeran 
otalen sa svim prozelitima, pogje u državu Missouri. Kad ni tu nije 
bio bolje sreće, preseli se u Illinois, i utemelji u grofoviji Haukock grad 
Nauvoo, sa 2100 kuća i prekrasnom crkvom. Grad u brzo prdcva, nu 
radi vjerske nesnošljivosti Mormona došlo je g. 1844. do bitke izmegjii 
njih i susjeda. Smith pogibe, a grad Nauvoo bi razrušen do temelja. 
Devetnaest udovica je plakalo za prorokom, jer je i on, ko i Muhamed, 
dobio povlasticu od Boga za se i za visoke dostojanstvenike crkve, da 

* Nije više, jer je umro u novembru 1906. Nasliedio ga je sin. 

može uzeti žena koliko hoće, a svaki vjerni Mormonac mora imati 
jednu ženu. Neženja crkva ne trpi. Smitha je nasliedio kao poglavica 
crkve Brigham Young, koji je sa ostacima sekte krenuo preko rav- 
nica Missourskih pritoka, preko Rocky Mountains sve do Salt ake 
(Slanoga jezera) i u njegovoj blizini utemeljio grad Salt ake City. U 
kratko vrieme neobiftia radinost i marljivost Mormona pretvori cielu 
okolicu od divlje pustoši i šikare u pravi perivoj. Prozeliti stadoše 
vrviti sa svih strana i u brzo Marmoni stekoše za Utah pravo terito- 
rija. Pred pet godina Utah je dobio pravo državljanstva. Brigham 
Young je bio potvrgjen od vlade Unije za predjsednika Utah-terito- 
rija. Vlada mu je dala i potporu od 20.000 dolara za podignuće javnih 
zgrada, a 5000 za škole. God. 1854. došlo je ipak do sukoba izmegju 
Unije i Mormona. Unija je poslala na njih vojsku od 2500 ljudi pod 
vodstvom Steptona. Vojska nije doprl . nego do Colorada, a zimi se, 
nije dalo dalje, te je zatražila pojačanja. God. 1858. došlo je do bitke, 
koja ostade neodlučna. Mormoni se nagodiše sa vladom i Brigham 
Young ostade i nadalje predsjednikom. 

Temeljne dogme mormonizma pomiešane su iz budizma, židov- 
stva, kršćanstva, grčke mitologije i muslimanstva. Vjeruju u metem- 
psihozu, u mnogobrojnost svjetova, prama tome i bogova, u neogra- 
ničenost ljubavnih pojava; podržavaju mnogoženstvo, vjeruju u vje- 
štice, uroke, vragove, u sve moguće predsude. Ko se ne slaže u svemu 
sa dogmom, kako ju mormonska crkva propovieda, taj će u pakao. 

Mormonizam je jedna vrst teodemokracije. Svi članovi su jednaki 
i braća, ali glava crkve je nada svima direktno nadahnut od Boga, po- 
moću Duha Svetoga, koji s njime opći kadgod treba. Tom papi stoji 
bok vieće petorice, izmegju kojih najstariji od njih nasliedi ga poslie 
smrti. Pod viećem nalazi se dvanaest apostola. Svi ovi sačinjavaju 
veliko vieće. Poslie apostola dolazi kolegij velikih svećenika, onda 
zbor sedamdesetorice, koji se bave propoviedanjem i širenjem vjere. 

Niži stepen hijerarhije sačinjavaju mormonski svećenici, učitelji i 
djakoni. Prvi stepen je po redu Melhisedeka, te je mnogo uzvišeniji. 
Aaronski svećenici imadu i svoje biskupe, koji su takodjer suci u gra- 
gjanskim stvarima. Svećenici viši i niži, ne odlikuju se nikakvim vanj- 
skim znakom od ostalih vjernika. 

Papa ima svoju tajnu policiju, tako zvane Danite, ili ti angjele 
zatora, koji počiniše mnogo krvoločtva. Svak, koji je bio pod sumnjom, 
da radi proti vjeri, pao je na jedan, ili drugi način, žrtvom papine 
osvete. 

Mnogoženstvo je najsavršenije stanje čovjeka, i samo žene mnogo- 
ženaca mogu ići u slavu nebesku. Ženu se može oženiti za ovaj i za 
onaj sviet, a preljub se najstrožije kazni (na papiru). 

Po zakonima Sjedinjenih Država mnogoženstvo se smatra zlo- 
činom, i od tuda neprestani sukobi Utahske vlade, sa vladom Unije. 
Da se izbjegne tomu Mormoni izmisliše doskočicu kohabitacije, to jest 

zajedničkog stanovanja, ali ta doskočica nikoga ne vara. Biskup Lee 
radi mnogoženstva i saučešća u nekakvom razbojstvu tajne policije 
nakon 20 godina pao je u ruke unijskoj vladi i dospio na vješala. Mor- 
moni ga smatraju kao i Smitha mučenikom. Stari predsjednik Young 
umakao je vješalima umrievši god. 1877. Nasliediše ga John TayIor, 
Woodruff i Snow, a današnji papa je John Smith. 

To je u kratko povjest ove čudne sekte, koja je sakupila u svoje 
ruke monopol poljodjelstva, obrta i trgovine u državi Utah. To i jest 
pravi razlog zašto se je na nju digao u senatu senator Thomas 
Kearns. 

Smith je danas papa i kralj, pravi samodržac svih Mormona. Svaki 
Mormon dužan je doprinieti crkvi desetinu svih svojih prihoda, pod 
smrtnim griehom i ne smije ništa zatajiti, da ga ko Ananiju i Tabitu, 
ne nagje smrtna kazan od Boga, ili ti Smithove tajne policije, angjela 
smrti. Pošto su Mormoni vrlo radini, izvrsni poljodjelci, a država 
plodna i bogata, prihodi crkve su ogromni. Sve to uživaju visoki cr- 
kovni dostojanstvenici, a najviše papa Smith, koji ima nekoliko mili- 
jona dolara godišnjeg prihoda, nebrojene kraljevske ville, pune naj- 
ljepših žena. Ville su okružene ogromnim perivojima, a u samom glav- 
nom gradu, uz palaču civilnog predsjednika države, nalazi se mnogo 
veća i ljepša palača pape. Njega okružuje uviek ogromno dvorjanstvo, 
što prijatelji i dostojanstvenici, što sluge. Pomoću te hijerarhije i tajne 
policije on je pravi predsjednik, pače samodržac Utaha, a civilni 
predsjednik nije nego sjena. U njegovim rukama je monopol željez- 
nica, tramwaya, plina, elektriciteta, ugljenokopa, tvornica šećera, ci- 
pela, odiela, trgovačkih kuća, novinarstva, raznih skladišta, kazališta, 
monopol soli i svake moguće trgovine. Uslied te centralizacije svih 
poslova on je gospodar burse, koja pada i diže se prama njegovoj 
volji. Po njegovoj volji namieštaju se i državni činovnici. Ta sreća 
zapane uviek Mormone, jer gentili ne plaćaju desetinu od svih pri- 
hoda papi Smithu. Uslied toga sve stanovničtvo koje ne pripada 
mormonskoj sekti izloženo je svakakim progonstvima, izrabljivanju i 
nevolji. „U ime pravde i čovjekoljubivosti — reče senator Kearns — 
— dižem se da prosvjedujem u ovoj visokoj kući proti svim tim opa- 
činama i sramotama, znajuć dobro kakvoj se pogibelji izlažem, jer 
krvoločtvo ovih varalica, koje izrabljuju vjersko čuvstvo prevarenog 
ljudstva, za svoje putene strasti i za bogatstvo, ne poznaje granica. 
Ja pozivljem vladu Unije, da ne trpi u svojem krilu ove sramote. 
Zakoni Sjedinjenih Država protive se mnogoženstvu, pa kada se je 
već počinilo pogrješku, da se je mormonsko kraljevstvo podiglo naj- 
prije^ na čast teritorija, i napokon na čast države, neka se prisili 
državu Utah, da poštuje zakone, koje su dužne poštivati sve države 
Unije. Treba već jednom iskorjeniti neprirodnu sramotu mnogoženstva 
i oteti narod iz pandža krvoloka, koji ga nemilo i na sve moguće 
načine izrabljivaju". 

Mormonski senator Smoot odgovorio je na ljutu optužbu Kearnsa 
dugom dijatribom, ali čini mi se, da Keamsove optužbe ostadoše ne- 
pokolebive. Nema sumnje, da će prije ili poslie vlada Sjedinjenih Dr- 
žava biti prisiljena, da posreduje i da uvede red, makar oružanom 
rukom. 



Nakon sata vožnje eto nas do grada Ogdena, gdje se križaju že- 
ljeznice sa svih strana, čemu taj grad duguje svoj prži procvat. Po- 
postasmo dvadeset minuta i vlak okrenu na zapad. 

Mormonska obitelj je zagospodarila vagonom. Žene čavrljaju ko 
sestre, sve se igraju s djecom, pa i ne znaš koja im je majka. Jedna 
je odeblja gospogja junonskih oblika, .crnih očiju, ko sam pakao. Biće 
njoj oko četrdeset godina, a ponaša se slobodno, malko i previše. 
Ostale su mlagje. Najmlagjoj je dvadeset i pet godina; izgleda kao 
djevojka. Šeću se amo tamo, idu u toiletu, vraćaju se, očijukaju. Ja 
se zgurio, pa čitam „Salt Lake Tribune". Kada dovrših i stavih list na 
stranu, ona starija crnooka zamoli me, da njoj ja uzajmim, i tako za- 
poče razgovor i poznanstvo. Pita me ko sam, što sam, gdje idem, kako 
dugo ću ostati; predstavi me ostalim ženama svoga muža — za te naš 
jezik, koji imade svoje ime za svaku najtanju rodbinsku svezu, nema 
svoje rieči, jer naši stari nisu bili poligamiste — pa napokon i mužu, 
koji izgleda otmeno, blago, sretno. Biće mu 50 godina; nije naobražen, 
ali regbi, da se razumije izvrsno u business. Možda je biskup, apostol, 
ili koji drugi član hijerarhije po redu Melhisedeka, svakako bogat. 
Ni liep, ni ružan, ni visok ni nizak, ni oduran ni simpatičan, izgleda 
zadovoljan, a pokazuje se Ijubezan. 

Megjutim jedan prizor okupi svu moju pažnju i ja zaboravih za 
cieli sat na Mormona i njegove žene. Sniega u Utahu po ravnicama 
nije bilo, ili vrlo malo, te je željezni put vodio kroz livade, voćnjake, 
pašnjake i strništa. Odjedared se vlak stao polagano spuštati i naokolo 
se stade sva ravnica bjelasati. Sve je ravno, kao obrij no, a bieli se^ 
kao da je pala slana. Je li snieg, ili led, pokrit tankim slojem sniega, 
ili biela pržina, ili je koja biela vrst gljiva, ili pliesni, prikrila cielu ne- 
doglednu ravnicu? Pogledam na kartu i vidim, da se nalazimo u bli- 
zini Salt Lake (Slanoga jezera). Razumih, da ona bjelina potiče od 
osušene soli. Do malo počeše se kazati na ravnici tanke pukotine, pro- 
uzročene od suše, pak se eto svjetluca vo« a, što jedva prikriva po- 
vršinu, dok napokon vlak ne zagje u pravu pučinu vode, ko u nepre- 
gledno more. Na jugu pučini ne vidiš kraja, a na njoj u daljini jedan, 
otok visokih brda, ovijen je tankim ružičnim. maglicama. Regbi 
pliva po jezeru i lagano se lelija. Na jezeru vlada mrtva tišina; ni naj- 
manji valići ne nabiru površ ne, koja se lasti kao štit od plave izbru- 
šene ocjeli. Na jugu nigdje kraja ni brda, nit vidiš konca vodi, jer tamo 
i nema obala, tamo iza jezera puca neizmjerna slana pustoš, preko 

koje se jezero prelieva manje, ili više, kako kada nabuja. Ta pustoš 
prikriva tisuće četvornih kilometara, a na njoj nigdje travke, ni muhe, 
ni zareznika, ničega živoga, ničega do soli. S ote strane tanki prozirni 
snježno-sivkasti oblačići lagano se vlače i miešaju. Na sjeveru u ve- 
likoj daljini vidiš okrug nehotičnih planina, rumenih, goletriih, pi- 
lastih vrhova, oko kojih nema oblaka, nego neke ružične isparine, ko- 
jima se ne da riečima prikazati tanke pr^ieve čarobnih šara; jer da 
rečeš plavo, kažeš nešto jasna i stanovita, da rečeš modro, nisi pogo- 
dio, da rečeš nablakitno, indigo itd. i da te rieči miešaš u spojene poj- 
move, još nećeš prikazati prave slike, ni prave boje, jer ljudski jezik 
ne može miešati rieči i pojmove kao priroda svoje manje, a ne 
može ni slikar svoje masti. Na zapadu se diže nevisoka gora, bliža 
i jasnija, modro-ljubičasta napiegana žutkastim i zelenim šarama, a 
pri obalama se žuti, — regbi iz daleka — ko pržina, pa podalje, to jest 
bliže gledaocu, bieli se ravnica pod njom, kao snieg. Ravno prama toj 
gori ide uski most preko jezera, tako dug, da mu ne vidiš kraja, da je 
na vrhu. tanak poput igle, a ta igla ne dopire do gore, nego regbi gubi 
se u pučini. Sad se pitaš jesi li u lagji, ili si u željeznici.^ Raskoš i svjet- 
lucavost boja opija te. Piješ ih požudnim očima, opijaš dušu, a ne 
možeš je zasititi. Boje Jadranskog mora su življe, šarenije, različ- 
nije, pa te za to i više rastresuju, jer se na našem moru prizori nepre- 
stano mienjaju; ali ovgje ostaje sve malne uviek isto, nejasno, sanjar- 
Ijivo, fantastično, kao da si na nekom drugom mrtvom nepomičnom 
svietu. Tek, ako pogledaš odmah ispod vlaka, zelenilo i mutež jezera 
razbiju tu opojnu monotoniju, što no te neodoljivo osvaja, uljuljava 
u neki estatični san. 

Amerikanci sagradiše ovaj most preko jezera, da prištede nešto 
vremena, jer je prije vlak išao oko jezera, sa sjeverne strane ispod pla- 
nina. Jezero nije doduše duboko, ali ipak za ogromnu duljinu mosta 
trebalo je potrošiti na desetke milijona dolara. Najviša dubljina je- 
zera, kuda je potegnut most, iznosit će pet šest metara. Na oba kraja 
baciše za nekoliko kilometara nasip, a onda nastaviše most palifika- 
cijom. Sierra Nevada i Rocky Montains dadoše svoje jele i borove. 
Svakih nekoliko kilometara most je dvostruk, jer tu jedan vlak čeka 
dok progje drugi s protivne strane. 

Nakon p6 sata vožnje po pučini eto nas opeta na ravnici soli, pak 
pod brdom, koje je prosječeno za prolaz vlaka. Tu vlak stane neko- 
liko minuta, pak dalje, da te iznenadi još divniji prizor. Mi nismo došli 
na drugi kraj jezera, prešli smo samo manji zaliv i eto nas na rtu, koji 
se je zabušio sa planina južno u jezero. Ali sada dolazi širi zaliv, ko- 
jemu ne vidiš kraja ni na jugu ni na zapadu, a na sjeveru se zavija 
isti luk visokih planina ko i prije. Most se gubi na pučini ko brzojavna 
žica. Neopisiv je utisak, kada se vlak spusti na tu bezkrajnu pučinu, 
kao lagja na okean. Voda sjaji, bljeska pače na sunčanim zrakama 
ocjelnim bljeskovima. Sunčana zraka ne titra na površini, ne lelija se. 

ne otsieva milijonima zrcalca, kao na našemu sinjemu moru, nego 
stoji nepomična na vodi, kano bielo-usijani mač od alema na štitu od 
čelika. Ne da gledati u se, zasljepljuje, kano mač angjela na vratima 
raja zemaljskoga. Tek planine na sjeveru, svojim tankim maglicama, 
zlaćanom prašinom, što no se po njima prosiplje, mekim oblačićima 
ko utkanim rukama gorskih vila od najtanjeg magtovitog musulina, 
ublažuju oči. Nakon tri četvrta sata brze vožnje prizor se promieni, 
ali da bude ako ne ljepši zanimiviji. Nema više vode, sada vlak ide 
kroz pustoš biele soli, ali još uviek kroz beskrajnu pustoš, na kojoj 
nema ni biljke, ni živućeg stvora. Groza te spapada, kao da si na 
ukletom tlu, na tlu neke Sodome i Gomore, koja leži onamo u dubini 
jezera, i krije opačine gore, nego ih krije Mrtvo More u Palestini. Sa- 
njaš, u davna vremena, strašnu kataklizmu, kada je sa neba daždio 
oganj, vreli pakao, sumpor i asfalt, kad su sievale crvene munje una- 
krst, iz mrkih oblaka, a gromovi se orili pod oblacima svinutim no- 
gama rasrgjenoj Stvoritelja. 

I ta pustoš ne prestaje, stere se mrtva, grozna, neprispodobivo 
grozni a od neizmjerne plahte sniega na mrtvoj prirodi sjevernih rav- 
nica Amerike, jer znaš da se ta neće probuditi na blagi popuh pro- 
ljeća, pod cjelovima sveoživljujućeg blagog dobrotvora ljudstva, ži- 
vina, bilina, svega što opstoji u prirodi, Sunca. 

Još s ove strane pustoš soli nema one užasne širine, kao s juga, 
gdje se stere amerikanska Sahara od soli G r e a t A m e r i c a i n De- 
sert (Velika Amerikanska pustara) gdje sol pokriva zemlju do Du- 
gwaya, gdje se pustoš produžuje, do jezera Sevier Lake i dalje dalje, 
preko ciele države Nevade, pače preko Kalifomije do visokih planina, 
malne do samog mora. Strašna je svaka pustoš, ali gdje ju je kob po- 
sijala bielom solju, ko prahom satrvenih kostiju, tu kao da je uklela 
prirodu, kao da je rekla: ovgje nikada ništa živa neće proći, ni disati, 
nikaki cvietak neće utješiti ovu neizmjernu žalost, ovo vječno pro- 
kletstvo. 

Napokon se počeše pojavljivati oniski brežuljci kao od pržine, 
a u daljini vigjati gola obla brda, kao neplodne sise, bez struka trave. 
Pred večer počeše se vigjati nekaki oniski busi, gusti, obli ko gljive, 
slični busu našega popanca, što raste na našim visočinama, na kame- 
nju i pržini, mlaćenoj zasoljenim krilima teške jugovine. I ti busi, 
kao da nigda neće prestati. Vlak juri kroz njih na satove, a na sjeveru 
se počinju dizati sve više gore. Već je vlak zašao u sredinu države Ne- 
vade, i eto ti na jugu i na jugo-zapadu visokih vrhova Humboldtovih 
planina. Sunce je zapalo, i pozlatilo vrhove tih planina u velikom 
polukrugu obzorja. Vrhovi plamte, kano da su od hrizoberilja, i bacaju 
zlaćani otsiev na ravnicu, po niskim šumama, koje se počeše pojavlji- 
vati, na nebrojena stada ovaca, koja stoje nujna, regbi nepomična, 
u sutonu. Do njih na brežuljku stoji pastir naslonjen na štap, i prika- 
zuju ti se patrijarhalni prizori prapovjesti ljudstva. 

Ali strahota soli i pustoši ne prestaje sa ravnicom. Tamo na jugo- 
zapadu u skrovnim gudurama Sierre Nevade kriju se još veće grozote. 
U grofoviji lnyo County izmegju gorskih kosa Panaminto i Funeral 
Mountains (Grobnih planina) nalazi se ogromna uvala, duga sto i pe- 
deset milja, a široka više od sedam. K o Asfaltsko, ili Mrtvo More, 
ona svojom dubinom siže šezdeset metara ispod razine mora. Okru- 
žena je naokolo okomitim stienama, visokim tisuću metara, gragjenim 
od tamno-zelenog basalta i crvenkastoga granita. Ta strašna nepre- 
gledna kotlina bjelasa se zasljepnom bjelinom i ne da gledati u se, ni 
s visina gora, a kamo li pustiti putnika preko sebe. Cielo je tlo posi- 
jano oštrim ko bodež kristalima od boraxa. Negdje se je uzvalovila 
ugašena lava, što no je u prapovjesti izrigaše utrnuti vulkani. Drugdje 
se je površina nabreknula brežuljcima od biele mrtve soli. Sol je, ko 
debela kora, omotala izbočine, zasula doline na rubovima te ogromne 
kotline. Netom živi stvor stavi nogu na tu koru, ona se prolomi, a on 
padne u jaz guste slane kačke. Rietki potočići što no izviru iz bočina 
Grobnih Planina izgube se brzo pod korom soli. Vrućina je u tom paklu 
nesnosna, te dostiže u ljetno doba do 70 stupnjeva. Ni tica ne može pre- 
letjeti preko kotline, da se uzvine u zrak što je mogu više uznieti krila, 
jer ju otrovne isparine smetu i ona se sruši na to groblje, da se više ne 
digne. Ko se približi toj kotlini, taj je izgubljen, bio čovjek, ili životinja. 
Vrućina i isparine zavrte mu mozgom, obmame mu vid, i ludilo mu od- 
jedared stane prikazivati na toj ravnici smrti čarobne oaze, koje ga. vuku 
niz planinu sve dublje, sve neodoljivije, dokle ne klone u krilo smrti. 

Samo rubom naokolo mogu se približiti najgadnije zvieri što is- 
hmiljiše iz utrobe prirode. Gavrani kruže naokolo zrakom i grakću u 
potrazi strvi, ali ne zalieću se nad kotlinu, poučeni nagonom, ili is- 
kustvom, da je tamo smrt. čaglji izhmilje noću iz duplja, tule i zaviju, 
kao geniji toga mjesta. Po danu, kad najžešće pripeče sunce, isplaze 
iz skrovišta čegrtuše crotalus cerastes, grozovite zmije, tvrda 
košturinava repa, što no brenca po kamenju ko pogrebnim zvoncem, 
ko da je priroda objesila na njih znak opasnosti, da se sve što diše 
čuva; a glava im je urešena šarovitom krestom. Pod večer izigju legvani, 
rogate, gnjusne, šarovite žabe, pa jakrepi crnih ogromnih i otrovnih 
kliešta, i sve najgadnije vrsti plazavaca ; tarantole velike ko gušteri, 
krastava, napuhana vrata, trostrukog jezika; parcovi i ina najogavnija 
gamad. Zrakom u okrugu kruže i zvrndaju miljarde komaraca, koje 
podnevno sunce upepeli. Ali ništa od svega toga ne usugjuje se zaci u 
taj duboki bieli jaz smrti, sve se drži objema, obronaka basaltnih planina. 

Taka je strahovita Death Walley (Dolina smrti), a iza Fu- 
neral Montains stere se druga pustoš Balston Desert ne manja od sla- 
ne pustoši. Ciela država Nevada u istinu nije nego ogromna pustoš, 
čiju grozotu razbivaju tu i tamo gorske kose, što no sve, osamljene, 
teku pravcem od sjevera prama jugu, sve gole i žalosne, kano očaj . . . 

Negdje u blizini Humboldtovih planina poče unoćavati. Mor- 
inonska obitelj se je raščakorila, pa sad jedna sad druga navaljuju na 
me upitima, a ja sam slabo razgovorljiv, jer sam sav pod dojmom ne- 
običnih prirodnih prizora. Priroda je liepa i u svojim grozotama, te 
na onoj pustoši, na onom oniskom busenju, na oblastim pržinastim 
brežuljcima svjetlomrcanje sutona i zadnji rumeni otsievi zašla sunca 
nemaju manje cara i raznolikosti, nego na cvjetnim livadama. 

Crnac javi, da je vrieme objeda. Sve potrči prama Dinning-karru, 
pa pogjoh i ja, gledajuć više u zlato na vrhovima Humboldtovih pla- 
nina, nego na plitice pred sobom. Poslie objeda nagjosmo već spremne 
krevete. Na putu se rano liega. Moje mormonkice se stadoše hitro 
svlačiti, bez i sienke stidljivosti. Pretrkuju na po nr ge jedna k drugoj, 
od jednoga kreveta do drugoga, kao da si imadu nešto važna kazati. 
Po ponašanju, regbi, nema megju njima Ijubomornosti, ponašaju se, 
kao sestre. Baš onu najmlagju zapao je krevet prama meni. Dieli nas 
koračaj daljine. Ona odeblja i starija ima krevet do nje, malo podalje, 
a svukla je najprije jedno diete te ga položila u krevet. Ostala djeca 
smještena su na gornje krevete. Ja bih se bio deset puta svukao, dok 
se one svukoše. Hine stidljivost, zaštićuju se zastorima, ali tobože 
neposlušni zastori sami se otvaraju. Prtljaju oko odriešenja cipela 
po sata; pri tome se mogu dobro nagnuti, da košulja pane niz ramena 
i da pokažu svu raskoš grudiju. Stidljivo povirivaju ispod oka, pak 
opet trči u noćnom odielu od jednoga kreveta do drugoga, ko da imadu 
važnih stvari da saopće; a na povratku opeta se nagni, opeta im se 
omakne nehotice zastor, košulja opane malko, a mliečne obline sievaju 
ko alabastar na električnom svjetlu. Oko utiče nehotice na koketni 
pogled, a ja pomišljam u sebi rieči sv. Pisma: Depredari ergo 
disiderat qui thesaurum suum publice portat in 
V i a. Pogledam prama dnu vagona, a odozdo sievaju crne i biele oči 
i bieli zubi crnca, kao da sam gjavo vreba na putenu raskoš. Tako bi 
valjalo naslika+i satira, ili prijapa, gdje iz mrtinova busa viri i vreba 
na nimfu, koja se svlači, da se okupa u potoku. 

Regbi, da uza svu vjersku strogost mormoni niesu ljubomorni. 
Sutradan su me pozivale mormonkinje, pače i sam mormon, da pogjem 
s njima koji dan la ladanje, ili, da ih bar posjetim na povratku u Salt- 
Lake City. Odvratih, da moram svojim putem, a ja ću se vratiti prije 
njih, tako ih ne mogu nikako posjetiti. 

Probudismo se na visinama Sierre Nevade. Željeznica ide kroz 
šume visokih jela i borova, ali jele na našoj Kapeli, na Senjskom 
Bilu, na Velebitu mnogo su više, deblje gorostasnije, i ako su ove na 
Nevadi najviše što sam ih u Americi vidio. Dole u dnu vidi se duboko 
jezero, poput rieke, stisnuto megju hridinama. Do malo drveni tunel 
oduže nam užitak prizora na doline i gudure Sierre Nevade. Dogjosmo 
u snjegovite pregjele, gdje je prije često vlak ostajao u sniegu, pa sada 
pokriše željezni put daskama; a i sa strane je ogragjen daskama, tek 

izmegju dasaka imade nešto prostora, da se može štogod vigjeti. Gle- 
danje kroz te rešetke smeta očima, dodijava, boli,, i ne ostaje druge 
nego čekati dok dogjemo na otvoreno. Ali to traje sat dva . . . . Umara, 
biva nesnosljivo, dok napokon vlak ne stupi na ot\^reni zrak, vijuga 
se oko vrhova, kroz doline, okoto izbočina, sa kojih puca čaroban po- 
gled na gorske kotline, na doline, potočne jaruge, na šume. Sada vlak 
juri nizbrdice, i oko podne otvori se zemaljski raj, obronci Sierre Ne- 
vade, koji se spuštaju na ravnice Kalifornije. Istom je drugi ožujka, 
a sva Kalifornija cvate. Mirijade cvjetova vide se na golim granama 
stabalja, koja se još ne zaogjenuše listom. Višnje, trešnje, bajame, 
pr?skve, kruške, sve cvate u sto raznih boja. Negdje se gole grane 
okitiše stotinama bielih cvjetića, negdje rumenih, Ijubičnih, žutih, 
crvenkastih. I trave su po brinama i obroncima procvjetale. Sve pjeva 
veselu pjesmu ljubavi i uskrsnuća, a topli lahori- tumaraju puni mi- 
risa, ko ljubavni uzdisaji prirode u zagrljaju mlada nova sunca. .Svi 
su prozori na vlaku otvoreni, i netom vlak stane, svak trči vani, da se 
makar za časak nauživa proljetna zraka, da otrgne koji cvietak. Jedna 
djevojčica bosonoga, crnih očiju, zamusana ko ciganica, dražesna u 
svojem nevinom djetinstvu, trči niza cestu i nosi košaricu ogromnih 
ljubica, da stigne vlak i uzmogne prodati. Opazim je, kupim sve kitice, 
i nadarivam mormonkinje redom. Eh, da su mi mogle tu nježnu ma- 
lenkost uzvratiti onom toplom harnošću i željom, koju su iskazivale 
očima! Megjutim vlak se je skoro spustio na široku, na raskošnu rav- 
nicu Kalifornije, prihvatio se rieke Sacramenta, a o podne stigosmo u 
is'oime i glavni grad. gdje se mormonkinje iskrcaše sa svojim sretnim 
mormonom i krenuše prama jugu, prama još većoj raskoši sunca i cvieća. 

Ravnica Kalifornije naliči ravnicama sjeverne • Italije. Teče sa 
sjevera prama jugu izmegju Sierre Nevade i primorskih planina, a 
leži kao more. Sva je obragjena, sva plodna vinom i žitom, voćem, 
svakovrsnim božjim darom. Teško, da je koja zemlja na našoj kruglji 
plodnija od nje. Iscrpiše se rudnici zlata, prestala je trgovina biserja, 
ali privreda što ju daje harna zemlja, ta je neiscrpiva, pa je i danas 
još uviek Kalifornija najbogatija od svih država Unije. Oko tri sata 
po podne stigosmo do primorskih planina, pokaza se prvi rukav za- 
liva San Francisca, što no se je pružio u kopno prama sjeveru i jugu, 
kao pravo more, tako da bi pomislio, da si već na Pacifiku, kad ne bi 
poznavao geografije. U tri sata i po, jureć uviek uz obalu morsku, uz 
nepregledne močvare i pličine, stigosmo u Oakland. Tu valja izići iz 
vlaka, pa na parobrod. Čim se je parobrod otisnuo iz uskoga pri- 
staništa, pukne ti pred očima sva čarobnost zaliva, sa visokim gorama 
na sjeveru, zapadu i jugu, sa krasnim otocima, sa veličajnim prizorom 
grada San Francisca, na brdu nad Golden Gate (Zlatna vrata), gdje se 
otvara tiesno, što no vodi u veliki okean. 

U dvadeset minuta eto nas u San Franciscu. Vrućina je, a ja ne- 
mam Ijetnjeg odiela, nemam ni šešira, jer ga zaboravih u Calumetu, 

pa sam natakao nad oči šubaru, a ćurak nosim preko ruke. Ljudi me 
gledaju u čudu, ko nekakvu tamašnu sjevernu tiču. Ja se ne brigam, 
već, ico da nije moj posao, izlazim sa drugima. Na izlazu iz kolodvora 
vidim četu ljudi, i pozdravljam ih, kao svoje, jer sam ih prepoznao 
sa stuba za naše. Po pc.zdra- u razumievaju ko sam i idu mi u susret. 
To je čitav odbor sa drom. Gjurkovečkim na čelu. On se sada piše 
Vecki, da Amerikanci ne slome zube i pamćenje s njegovim imenom. 
Predstavlja me ostalima: Šutić, Mender, Krstinić, Krstelj, Kocelj, 
Marino vić, Šantić, Fredotović, Razović, itd. Megju njima vidim i ne- 
koliko mojih Vrbanjana, kojih nisam vidio već petnaestak godina. 

Kad se pozdravismo, predadoše me Šutiću, kod kojega mi nazna- 
čiše stan, gori na vrh San Francisca, otkuda puca krasan vidik na sve 
strane tog čarobnoga grada, na zaliv, na planine, na okean. Čini mi 
se, da sam se preporodio. Mrzim zimu i trpim od nje užasno, a sada 
me eto odjedared sa Sjeverna Jezera u raju zemaljskome, megju lju- 
dima, koji ti već prijaznom vanjštinom pokazuju sreću i zadovoljstvo, 
u kojemu živu. 

Ugjoh sa Šutićem u tramway, a pridruži nam se njegov prijatelj, 
danas i moj, kučištanin Krstelj, te se uspesmo, uz krasne brežuljke, 
na kojima se je raskrilio od Boga i od ljudi blagoslovljeni San Fran- 
cisco.* Za po sata bijasmo u udobnom ?^utićevom stanu na vrhu grada, 
gdje mi on stavi na raspoloženje dvie krasne sobe, a uz spavaću sobu 
i kupelj. Pošto se uredih predstavi me Ijubeznoj gospogji, Hrvatici sa 
Korčule, i svojoj maloj Zorkici, čija će neprestana briga biti, dok sam 
kod njih, da mi se dočepa ručicom naočara, da mi donosi novine i da 
čita brundajuć uza me, kao da zna čitati. Rad ne zna još ni govoriti. 
Ali zna se smijati i očima i ustancima, pa gdje ćeš ljepšeg razgovora? 

* Ima i on svoje strašne potrese, od kojih ga je onaj 19O6. razorio i izgorio. 

XIX. 

stari naseljenici. — Slovinci, Auštrijaki, Dalmatinci i Hrvati. — Srbi. — „Naša 
Sloga". — Sloga Srba i Hrvata. — Čim se bave naši ljudi u Kalifomiji. — 
Ljepota i bogastvo San Francisca. — Kinezi. — Kineski sprovod. — Japanci. — 
Dr. Gjurkovečki. — Izlet na drugu stranu Golden Gate- a. — Izlet na Seal-Rocks. 
— Trokadero. — San Jose. — U raju zemaljskome. — Stanfort- University. — 
Otrovanje gospogje Stanfort. — Slavić. — Vrt Hesperida. — Grape-fruit. — 
Kineski dućani. — Ville i sveučilište u Oaklandu. — Sveučilišne nauke. — 
Starogrčko kazalište sveučilišta. — Partija footballa. — Švedska gimnastika. — 
Vale i Harward. — Gimnazije. — Upisne takse. — Klubovi. — Klubski život. 

— Masonerija. 

U San Franciscu ne mogoh držati konferencu u negjelju, na pet 
ožujka, jer odbor nije bio pripremio sve što je bilo potrebno, te 
je bila odgogjena za negjelju dne 12 ožujka. Ostalo mi je dakle 
desetak dana vremena da razgledam grad i okolicu, i da proučim naše 
ljude, a i ostale narodnosti u San Franciscu. 

Kalifornija je jedna od prvih zemalja, koje počeše privlačiti naše 
ljude na seobu. Na našim otocima ostao je običaj, kad ko odviše u kući 
troši, da mu se reče: nismo u Kalifomiji! U stara vremena vraćalo se 
je u domovinu više Iju i sa liepim imetkom, pa je Kalifornija privla- 
čila našu mladost na seobu. Ima i danas u njoj ljudi čiji su se roditelji 
naselili pred više od sto godina, te žalibože ne znadu hrvatski, a ne 
znadu pravo ni otkle potiču. Mnogo ih je koji su otišli kao djeca i 
4:amo ostarili. U Kaliforniju se je išlo onda morem, a to je za naše 
mornare bilo mnogo lakše, nego )i danas preko američkog kopna. Došli 
bi brodom u San Francisco kao mornari, tu bi se iskrcali i ostali. Neki 
se dadoše na rudokope, neki na poljodjelstvo, neki na trgovinu. Obično 
su svi dobro uspievali, jer od djetinjstva navikli radu, muci i štednji. 
Naših ljudi je naći po cieloj Kalifomiji, osobito po primorju, ali ih ima 
i na kopnu, koji se bave farmerstvom, te nije riedak slučaj, da se njihov 
imetak cieni na stotinu tisuća dolara. 

Pošto ih je većina otišla, kada se još u Dalmaciji hrvatska sviest 
nije bila probudila, mnogi se zovu Slovinci, Auštrijaki, Dalmatinci. 
Istom u novije vrieme, kad je počela dolaziti nova mladost, probudila 

se je hrvatska sviest, te ustrojiše „Zvonimir" kao odsiek „Hr. Na- 
rodne Zajednice**. Ustrojiše pjevački zbor i tamburaško društvo. Sa- 
gradiše i crkvu, dozvaše i župnika, ali pošto je za crkvu i župnika 
trebalo složna rada, to je sada vel ka prepirka megju Hrvatima, Slo- 
vincima i Auštrijakima kakav će značaj crkva imati. Hrvati bi htjeli, 
da se crkva zove hrvatska crkva, i da se u njoj glagola, ali se tomu 
žestoko opiru Slovinci i Auštrijaki. Slovinci i Auštrijaki većinom su 
iz Konavala, te sa otoka Brača, Hvara i Korčule, i drugih južnih otoka. 
Oni imadu svoja posebna pripomoćna društva, a Auštrijaki čak i svoje 
vojničko društvo, premda su većinom vojni bjegunci. Osobito Au- 
štrij ki se biesno drže svojega političkog uvjerenja, a Hrvate ne samo 
da ne trpe, već ih mrze. Svoj jezik nazivaju naški, a kad ih naši hoće 
da ulove u zamku, mole ih neka to prevedu na engleski, ili ih pitaju, 
kada ih koji englez zapita, kako se zove njihov jezik, kako će odgo- 
voriti? Zar our langwich? Ta to može svaki kazati! Ali svačiji 
jezik ima svoje narodno ime. I eto ti svagje i prepirke! 

U Kaliforniji su i naši bokeški Srbi vrlo brojni i imućni. I oni su 
tamo, kao pomorci već od starine. Ima ih koji su se tamo rodili, a srpski 
ipak savršeno naučili, kao pop Dabčević. Sestre mu govore slabije. 
Mogju Srbima najbogatiji su braća Gopčevići, od kojih je jedan oženio 
jednu amerikansku milijonerku. Za čudo ni Srbi, do zadnjeg doba 
nisu imali svoje narodne sviesti. I oni su bili naški, vaški, već kako je 
bilo u Boci pred trideset četrdeset godina. Ali danas nema više megju 
njima ni našinaca, ni Slovinaca, ni Auštrijaka. Oni su zgoljni Srbi, 
a vjera ih brani od odnarogjenja, kao kula od čelika, premda nemaju 
svoje crkve, .već idu u rusku. Oni imadu dvie novine od kojih jednu 
izdaju braća Radulovići, a drugu Veljko Radojević u bližnjem Oak- 
landu. Hrvati su počeli izdavati svoju novinu istom kada sam ja došao 
u San Francisco, te mi malne cieli prvi broj posvetiše. „Našu Slogu*' 
izdaju i uregjuju korčulanin D. Batistić, Kučić i Akačić. Po prvim 
brojevima sudeći, liepo je uregjuju. 

U zadnje doba vlada izmeglu Srba i Hrvata najiskrenija, upravo 
bratska, sloga. Zabave jednih zabave su drugih. Diele tugu i veselje, 
potpomažu se u svemu. Ja ne bih znao pravo kazati, ko se je više i 
zanosnije trsio da moja konferenca što bolje uspije, da li Srbi ili Hr- 
vati. Obe srpske novine natjecahu se koja će me ljepše pozdraviti, te 
potaknuti ljude da me pogju slušati, a vigjeniji Srbi natjecahu se sa 
Hrvatima, koji će me prije povesti k sebi u stan, da me bratski pogosti. 

Ta sloga me je neobično ganula, pa stadoh razmišljati, kad mogu 
braća živjet bratski u tugjini, zašto ne bi kod kuće ^ Nema u Kali- 
forniji ni Austrije, ni Magjarije, da siju kukolj megju braćom, eto 
ralzoga! Osim toga u tugjini majčina rieč jače steže. Kad Srbin i Hrvat 
čuju jedan drugoga govoriti, ne znade jedan, da li je drugi Srbin, ili 
Hrvat, ali zna, da mu je brat. 

Naši ljudi po gradovima Kalifomije bave se većinom gostioni- 
čarstvom i trgovinom. Saloonerstvo je tamo vrlo rietko. Kada prispiju 
u Kaliforniju obično služe u gostioni, ili dućanu kojega starijega na- 
seljenika. Čim izuče posao, osove se na svoje noge, i otvore sami du- 
ćan, ili gostionu. Premda je živež u Kalifomiji mnogo jeftiniji nego po 
ostaloj Americi, jer je veliko obilje, mesa, ribe, voća, sočiva, povrća, 
i premda su ciene u gostionama mnogo manje, ipak naši ljudi, ako su 
iole štediše i marljivi, lako steku liep imetak. Da ne spominjem Auštri- 
iake i Slovince, od kojih su se mnogi obogatili, spomenuću od Hrvata 
Sutića, koji je još vrlo mlad, a ima svoju gostionu, te mu upravo cvate; 
Tadića iz Starogagrada, koji je sa svojom gostionom stekao priličan 
imetak, tako da si je i ove godine priuštio veselje, da sa gospogjom, 
takogjer starigradkom i izvrsnom Hrvaticom i sa dvoje djece posjeti 
rodno mjesto. A nije šala preći dva puta Ameriku, okean i Europu! 
To stoji novaca. Krstinić, iz Vrboske, koji je sadapredsj dnik, „Zvo- 
nimira", takogjer mlad čovjek, ima dvie gostione. Srbi su i bolje po- 
loženi od Hrvata, jer su prije došli. Auštrijaki su tako fanatični u 
svojoj austrijanštini, da zahtievaju od mladih ljudi, koji dogju iz do- 
movine, ako će ih primiti u službu, da se odreku hrvatstva i budu au- 
štrijaki. Na žalost mnogi to i učine. Neki od tih auštrijaka i Sovinaca, 
kada dogju posjetiti domovinu, u svojemu mjestu hine da su Hrvati, 
a kada se povrate u Ameriku, onda Jovo na novo! Pošto su mi Hr- 
vati iz San Francisca preporučili, da operušam te slavne auštrijake, 
ako dogju kući, neka se znade, što su Americi bili, i da ne zavaravaju 
svojih, vriedno je zabilježiti neka imena: Perić, Baca, Tovarac, No- 
vaković, Franušić, svi iz Stona. Iz Kon vala i Župe vriedno je spo- 
menuti ove : Saulović, Kristović, Matičević, Sambrailo, Pustić, Crka, 
Muja, dva Sturice, Miloglav, Petrušić, Perkoča. Sa pelješkog polu- 
otoka: Nesanovići, Skaromuća, Kresalja, Mačak, Brelin. Iz Lepetana 
u Boci : Mato, Ivo i Gjuro Radović, Ante Ranzulo. Turato s otoka 
Krka, Kumičić iz Dubrovnika. Ivan Rusell i sin, te Svetinić sa Paga, 
Jožić iz Orašca itd. Ako bi ove austrijske perjanice došle kući, neka 
ih rodbina i prijatelji znadu, jer bi mogli opet promieniti za malo 
dana perje. 



Okolica San Francisca je preliepa, a da bih je posvema prešutio. 
Grada neću opisivati, jer je i on po kalupu drugih amerikanskih gra- 
dova samo nešto čistiji. Prije svega nema sniega, a drugo kad pane 
kiša, lako opere sve ulice, jer se grad nalazi na brežuljcima, na rtu 
izmegju Pacifika i svoga zaliva. Samo donje ulice na zapadu, gdje 
je velika trgovina uz luku i uz željezničke pruge, nisu čiste i baš 
ne mirišu. Ni kineski odio grada nije uzoran čistoćom. Po sredini 
su Sky-Skraperi, ko i u drugim gradovima, a ostalo su dvokatnice 
i jednokatnice, većinom na isti kalup šalite, čiste, obično od drveta. 

Kuće bogataša, kojih ima u San Franciscu razmjerno više, nego u 
ikojem drugom gradu, sjaju mramorjem, po vrhuncima brežuljaka, 
a često su okružene krasnim vrtom, trgovački i bankovni promet 
grada je ogroman, jer je San Francisco najveća luka na istočnom 
Pacifiku, te trguje sa svim otočjem Polinezije, s Novom Zelandom, 
s Australijom, Japanom i Kitajem. Kinezima i Japanezima zabranjen 
je u novo doba ulaz, pošto su se bili počeli seliti u tolikom broju, 
da je Evropejcima zaprietila pogibelj od njihove utakmice, osobito u 
ručnim poslovima. Radili su mnogo jeftinije od Evropejaca i time je 
padala ciena radu, tako da Evropejci niesu mogli odolievati utakmici. 

Kineza ima oko pedeset tisuća, a imadu svoj odio u gradu, te sa- 
činjavaju od prilike osminu cjelokupnog stanovničtva, koje se računa 
oko 400.000 na ogromnom prostoru, što ga grad zauzimlje. Kinezi 
ne popuštaju ni za dlaku od svojih običaja. Imadu svoje trgovine, 
crkve, groblje, kazalište, igračnice, gostione itd. Nose perčin i svoje 
narodno odielo, a teško onome, koji bi običaje pometnuo. Ubili bi 
ga, bez oprosta. Megju Kinezima su obojstva i onako na dnevnom 
redu. Imadu svoja tajna društva, neke vrsti mafija i kamora i jao 
onome, koga uzmu na zub. Svaki čas se nagje na ulici koji Kinez mrtav. 
Opiju se rado opijumom, a u tu svrhu imadu posebne prostorije. 
Imadu i svoje kartašnice, gdje kartaju, kao da je sam gjavo u njih 
ušao, pa dok ne prokartaju sve što imadu, ne izlaze. U kartanju i koc- 
kanju lako dogju do rieči, pa se odmah mašaju noža. Vlada je više 
puta pozatvarala njihove kartašnice, bludilišta i opijumske prostorije, 
ali nije pomoglo; jer ih odmah otvoriše drugdje. 

Zanimivo je vidjeti kineski sprovod. Pred kućom je izložena 
zadnja daća mrtvacu. Imade tu pečene prasadi, ovnova, svakakih 
lepina, kolača, poslastica, a sve je to išarano bielim šećerom. Žene 
i djeca u nekakvom pepeljastom korutnom odielu, sa gorućim du- 
plierima u ruci, čekaju oko daće, pred kućom na ulici, te gunđaju 
nekakve molitve. Pak izigju muškarci odjeveni u svečana šarena 
odiela i nosioci mrtvaca, za kojima idu narikuše, grdeć lice i suze ro- 
neći. Sve to krene skupa sa daćom na groblje. Prije su običavali osta- 
viti preko noći daću na groblju do mrtvačeva groba, dok neki gladni 
Fvropejci ne dogjoše na sretnu misao, da se tamo nasite; a mudri 
Kinezi, onda pomisliše, da je bolje da sami pojedu daću, nego da je 
ostave evropejskoj paščadi, pa, vračajuć se s groblja, ponesu i daću. 

Japanci su svi obučeni na evropejsku, ali ih se odmah raspozna od 
Kineza. Maleni su, zdepasti, okretni, ponositi, ko da im Evropejci nisu 
ni do članaka. Rado se tuku, a pri tom se više uzdaju u gimnastičku 
vještinu, nego u snagu. I Kinezi su obično maleni, nu nešto veći od Ja- 
panaca, a vidio sam i vrlo visokih. Bućaste su glave, vrlo često kozičavi, 
a perčin im visi do papuča, tanak ko svinjski rep. Boja lica je jednaka 
u Kineza i u Japanca, samo što su Japanci čišći, a Kinezi izgledaju 
umnije, unatoč bućoglavosti. 

Prijatelji dr. Gjurkovečki, Šutić, Krstelj, Mender, Kocelj, Krstinić 
itd. htjedoše da razgledam svu okolicu San Franciska, pa me pratiše 
na razne izlete. Prostor mi ne dozvoljava, da se upuštam u potanke 
opise, a morao bih napisati čitavu. knjigu, kad bih htio dostojno pri- 
kazati čarobnu okolicu San Francisca. Dr. Gjurkovečki je oduševljeni 
turista, te kada na konju, kad parobrodom, kad na vesla, kad pje- 
šice, ugje u okolicu kadgod mu se pruži prigoda, pače malne svaki 
dan. Lječnički posao je unosan, a on je već poznat, kao valjan speci- 
jalista u bolestima maternice, te mu je dosta raditi nekoliko sati na 
dan, da bude bezbrižan. S njime, sa Sutićem i njihovim gospogjama 
posjetismo jedne dedjelje brdo na drugoj strani Golden Gate (Zlatnih 
vrata). Najprije pogjosmo parobrodom, a onda pješice, po žarkom 
suncu, sve do utvrda na ulazu u luku. Tanka maglica je jutrom po- 
krivala zaliv, nu brzo je rasprši sunce, a planine zasjaše na sjeveru 
ko ogromni safiri. More mirno i zeleno, ko pokrito maslinovim lišćem. 
Istom je početak ožujka, a sunce žeže, da se znojimo ko u srpnju. 
Divotan je pogled sa rta na San Francisco i na okean. Nebrojene 
lagje krstare zalivom, a uviek nove ulaze s okeana u luku. K utvr- 
dama ne dozvoljavaju približiti se vojnici, koji planduju naokolo u 
blaženom i svetom brahmanskom neradu. 

More je već tako toplo, da se ljudi kupaju, a i dr. Gjurkovečki, 
koji je velik plivač i u opće športsman pred gospodom. Dok se on 
kupa Šutić i ja vozimo gospogje u Čamcu po zalivu, oko ogromnih 
željeznih jedrenjača, tu usidrenih, kroz jata galebova, koji planduju 
na moru, uz jata crnih noraka, ili grakću zrakom na oblake, prateći 
lagje. Na kupalištu vodi gostionu naš čovjek, koji se kaže grofom i 
izravnim potomkom obitelji Gozze ili ti Gučetić- Ovčare vica iz Du- 
brovnika. Komična i šaljiva debeljasta prikaza, koja govori sve je- 
zike, ili bolje rečeno nijedan. 



Drugi put Krstelj, Šutić, Gudelj i ja pogjosmo do Seal-Rocks 
na zapadu grada, nad okeanom. Već je vožnja do tog mjesta zabavna. 
Gdje prestaju kuće, tu počinju ville i prekrasni perivoji sa južnom 
florom. Cvieće cvate na sve strane, ko usred proljeća, a nebrojene 
vrsti paoma šire svoje grane, koje više, koje niže. Datulje ne sazrie- 
vaju, po tome sudim, da klima nije ipak vruća nego u južnjoj Dal- 
maciji, jer na Hvaru datuljama malo manjka do zrelosti. 

U kratko vrieme eto nas na najljepšem mjestu ciele okolice. Kli- 
sure se spuštaju okomito u okean, a malo južnije je obala tako niska, 
da možeš poći kilometar daljine u more po sitnoj pržini, a voda ti 
neće biti do koljena. Kilometar, dva, sjevernije otvara se Golden Gate 
sve med visokim pećinama. 

U moru su dva tri visoka grebena, oko kojih valovi Pacifika nikad 
posve ne miruju, ni kada ti se čini najmirniji, ko što je sada. To su 

glasoviti S e a 1-R c k s, ili ti klisure tuljana. Na rubu obale sa strane 
kopna sagradjen je velik h tel, koji po svojem položaju i po bjelini 
sjeća na Miramar. Do njega je malen zoološki muzej, a iz muzeja 
vode stube dolje do u kupalište, otvoreno i zimi i ljeti. Na hotelu 
je doksat nad samim morem, gdje se sakupljaju ljudi na čašu piva, 
i da gledaju tuljane na klisurama, koje nisu nikada bez njih. Kazni 
se ogromnom globom svakoga ko bi ubio jednoga tuljana, pa ih i ri- 
bari štede, premda im kvare posao, žderući svaki dan ogromnu koli- 
činu ribe. Na sve tri klisure biće bilo vidjeti šezdesetak tuljana, svi 
povaljeni na razne načine, ko crknuti. Rietko se koji miče, osim, ako 
drzoviti galebi, koji su mnogo veći nego naši, a nešto tamnije boje, 
stanu na kojega. Oni koji su bili na paši, ter se naždrieše ribe, plove 
neko vrieme oko grebenja, biraju mjesto, gdje će počinuti, pak se 
trudno uspnu, upirući se o svoje veslaste spriednje noge. Baš se ljuto 
muče, dok dogju do počivališta. Više puta su prisiljeni preškljocati 
preko drugih, što no se izvališe ko mrtve panjine, pa se onda i ovi 
stanu micati, ne bez rezanja i rukanja. Boje su žutocrvene, a nekima 
gusta dlaka zanosi na bielo. Neki se tako izvališe, i leže tako pljos- 
nasto, prelomljeno, preko škrapa na grebenju, ne mičuć se, ma ni br- 
kom, za po sata, da bi se zakleo, e su pocrkali. Istom kad im drzoviti 
galeb sjedne na nos, ili ih koji drugi tuljan stane smetati, miču se i 
mašu nespretno debelim vratom, ko tromi predhistorični dinosauri. 
Veliki su, pa će potegnuti po pet šest stotina kilograma, ako ne cielu 
tisuću. 

Sunce se je nagnulo nad okean, koji se lasti i bljeska u raskošju 
sunčanih zraka. Površina je glatka, ko ulje; ako je tako uvijek, zaslu- 
žuje ime Pacifika. Gubi se okrugom, koji sieva ko obruč od usijana 
srebra, u beskraj. Unatoč toj tišini malo južnije dugi valovi se kotr- 
ljaju širokim razmakom po pržinastoj plitčini i ostavljaju valovite 
tragove po pržini. Dolje, dalje na jugu, sievaju primorske planine 
Kalifornije u zlaćanoj magli kroz koju probija gorska rumen, pre- 
lazeć još južnije u ljubičastu boju ametista, pak u modrinu indiga 
i plavetilo safira. 



U istom Ijubeznom društvu posjetio sam i tako zvani Troka- 
dero, na jugu grada. Dogje se u po sata tramwayem. Prevario bi se, 
ko bi pomislio, da taj Trokadero ima što slična sa pariškim. Nema 
tu nikakve veličajne zgrade, nego jednostavna villa u ubavoj dolini, 
gdje Ijubovnici iz San Francisca dolaze kriomčariti svoje ljubavne 
osjećaje. Ali je dolina upravo čarobna. Okružena je sa svih strana 
gustom velikom šumom eukalipta, koji rastu ravni, ko naše jele. Tako 
im je lišće veliko i gusto, da ne propuštaju zrake sunca na vijugasti 
puteljak, kojim se silazi u dolac. Zemlja je uviek vlažna, kao u moč- 
vari, a zrak uviek topao, prokagjen mirisom balsamičnog lišća euka- 

lipta. Netom si sišao u dolac, sine ti pred očima villa, okružena kra- 
snim perivojem, gdje cvjetaju dalije i hrizantemi, a i po koju ružicu 
ćeš naći. 

Sjedosmo u gostionu da se malo osvježimo pivom, kad neko reče, 
da se čudi, što nije čuti ni vidjeti ptica, kao kod nas, pa ni žaba. Jedva 
dorekao, a zbor žaba, ko da ga želi utjerati u laž, zakreketa, da sve uši 
pucaju. Potjeraše nas natrag. 



Valjalo bi zaletjeti se i malo podalje u okolicu San Francisca, 
reče mi jednom Krstinić, da vidite plodna kalifomijska polja. Sutradan 
krenusmo on, Šutić, Krstelj i ja u San Jose, grad udaljen dva sata 
željeznice od San Francisca. Željeznica ide malne uviek uz obale za- 
liva, a s desne strane se dižu ovisoke gore, koje prieče vid na okean. 
[>ok se igje po poluotoku ne vidi se još one raskoši plodnosti, s koje je 
Kalifomija u svietu na glasu, nu netom vlak zagje na ravnicu, čini 
ti se, da si zaplovio morem usjeva, vinograda, voćnjaka. Sve već klija, 
zeleni se, ili cvate. Nepregledni ogragjeni voćnjaci jabuka, krušaka, 
breskava, višanja, trešanja, jedno su samo more šarena cvieća. Drugdje 
se zelene maslinici bez kraja. Taj raj zemaljski okružen je malne sa 
svih strana plavetnim planinama. Neke su bliže, do drugih jedva do- 
pire oko. Na desno mi pokazaše skup zgrada, sakrit u gustom drveću, 
te mi rekoše, da je to sveučilište Stanfort. Stanfort se je obogatio 
gradnjom prve željezničke pruge, koja je spojila Kaliforniju sa ostalim 
kontinentom. Kad je umro ostavio je udovici i sinu stotinjak milijona 
dolara. Sin učio na sveučilištu u Parizu i umro mlad, a ucviljena majka 
podigla po njegovoj želji i na njegovu uspomenu sveučilište, premda 
je već jedno bilo u San Franciscu. Baš onih dana, dok sam bio u San 
Franciscu, otrovaše je nevjerne sluge u gradu Honululu, daleko na 
Pacificu, gdje je običavala zimovati. Novine su danomice bile pune 
tog nesretnog dogagjaja, te su se širila razna mnienja o uzrocima 
njezine nagle smrti, nu pretežalo je mnienje, da su je sluge otrovale, 
e da se dočepaju što prije baštine, znajuć, da se je svakoga u oporuci 
obilno sjetila. Veći dio imetka* ostavila je za opskrbu sveučilišta. 

San Jose je grad od kakvih 40.000 stanovnika, vrlo čist, pravilan, 
moderan, klime još mnogo toplije nego San Francisco, a položen u 
ogromnom, već spomenutom perivoju, kao stvoren, da američki bo- 
gataši dolaze u njemu zimovati, osim ako ne žele još toplije klime, 
te ne pogju do Los Angelesa, koji leži na visini Memfisa. 

U tom gradu živi liepa naseobina Hrvata. Najpoznatiji je Slavić 
iz Miraca na otoku Braču, koji ima prekrasnu, moderno uregjenu go- 
stionu, da se ne bi sramila ni Pariza. Posjetismo ga i on nas pozove na 
objed ; a poslie objeda zapregnu kola, pa nas poveze u raj okolice. 
Ni u Franceskoj, ni u sjevernoj Italiji, ni gdjegod je poljodjelstvo 
došlo do savršenstva, ne vidih tolike blagodati prirode, tolike jaskoši 

211 * 



voća, usjeva i vinograda. Vileniti konji su grabili ravne ceste, zarubljene 
s obiju strana jablanima, eukaliptima, ili voćnjacima, a Slavić upravljao 
š njima ko pravi Automedon. Vozismo se tri puna sata u mirisu prvih 
proljetnih uzdisaja, kroz plotove istom zažućele mladim nježnim 
lišćem, kroz perivoje i ville, kroz voćnjake posute cviećem, kao da je 
negdje padao sa neba ljubičasti, negdje rumeni, negdje žuti snieg. 
Slavić zaustavi konje pred villom nekog prijatelja. Nije ni ogragjena, 
a regbi oko nje pravi vrt Hesperida. Mrkozeleno grmlje naranača i 
limuna lomi se pod težinom zlatnoga voća. Slavić zove, kuca na vrata ; 
nema nikoga ! Berite, kao da ste kod kuće, reče, i svaki od nas otrgnu 
po jednu granu, na kojoj je bilo po desetak naranača, velikih ko tikve. 
Za pravo reći nisu to bile prave naranče, nego nešto izmegju naranče 
i citrona, što Amerikanci posieču po sredini, pospu šećerom, pa onda 
izpijaju sok malom žličicom. Zovu ih g r a p e - f r u i t, a ne bih znao, 
kako dogjoše do toga g r a p e, što znači inače grozd, ako nije po ana- 
logiji, jer to voće raste po granama na ogromne grozdove, po sedam 
osam komada na jednoj grančici, sve zbijeno ko zrnje na grozdu. Ja 
uprtih jedan od tih grozdova, koji će bit težio tri četiri kilograma, 
veseleć se veselju male Zorke, kad joj ga u večer donesem kući. 

Sjedosmo opeta na kočiju, a Slavić potjera kroz zapadni lahor 
prama San Joseu. 



— Valja vidjeti i Oakland ; reče jednom Šutić, koji je više pazio 
onih dana, da se ja dobro zabavim i da vidim sve što je ljepše, nego na 
svoj posao. 

Krstelj me je toga jutra bio poveo u kineski predjel, pa mi poka- 
zivao kineske dućane. Dogjosmo i do kineske prodaje riba, i on mi 
reče, da Kinezi prodaju uviek najsvježiju ribu, i da me uvjeri, kupi u 
nekog Kineza za dvadesetak centi neke vrsti ribe, baš ko da je od 
srebra. Slična je našemu gavunu, nu dva tri puta veća. Ponesosmo 
trgovinu Šutićevom kuhaču i uvjerismo se, da Kinezi prodaju izvrsnu 
svježu ribu, za kojom i kalifornijsko vino čini ti se, da ne zaostaje 
za našim. Poslie objeda krenusmo sa Šutićem i sa Dominčićem na paro- 
brod, pa ćemo preploviti zaliv do Oaklanda. 

U Oaklandu su tvornice i velika trgovačka skladišta San Fran- 
cisca, ali netom izigješ malo iz grada, eto te megju prekrasnim villama, 
megju paomama, bršljanom, svakovrsnim ukrasnim stablima i cviećem. 
Ville su poredane okolo jezera, po kom plove nebrojeni čamci. Nauži- 
vasmo se villa i perivoja, pa Krstelj predloži, da pogjemo do sveuči- 
lišta, koje je tu nedaleko na obroncima gore, okruženo krasnim vrto- 
vima. 

Prihvatismo. Sveučilište je podieljeno na desetak zgrada, posve 
jednostavnih i ne velikih. Ima tu i internat, pače i stanovi za profesore. 
Sva su amerikanska sveučilišta uregjena po njemačkom uzoru, pa i to. 

Pregledasmo jednu zgradu ; nu zgrada ko zgrada, a kroz zidove se ne da 
vidjeti, kako duboko siže nauka. Liepo da i pogjem slušati nekoliko 
predavanja, još ne bih mogao izreći suda o vriednosti sveučilišta. 
Uzmem program predavanja. Obilan je, ko na svim sveučilištima, 
pače i obilniji, ali drugo je pitanje, kako se program izvršiva, i kako 
duboko stoji znanje u glavama profesora, te koliki je u njih dar pre- 
davanja, a kolika kod gjaka napetost i marljivost u slušanju. U glavnom 
čini mi se, da amerikanska nauka više pazi na praksu nego na teoriju ; 
da se više pažnje posvećuje politehnici, nego ostalim sveučilišnim 
fakultetima. Osobito apstraktne znanosti mora da su jako zanemarene, 
jer ne odgovaraju praktičnom amerikanskom mozgu, koji je sav na- 
tegnut i naperen prama jednom cilju : b u s i n e s s. Tehnički gjaci 
mnogo i brzo nauče na sveučilištu. Arhitekturi se ne posvećuje velika 
pažnja, nu tim veća inžinirstvu. Profesor, mjesto da tumači gjacima 
inžinirske probleme kredom na tabli, vukući jednačbu iz jednačbe, 
miešajući stereometriju sa analitikom i deskriptivom, mjesto da im 
riše slike mahina na tabli, zamršenim projekcijama, u kojima bi se 
njihov praktični mozak zapleo ko u paučinu, povede ih uviek sa sobom 
u laboratorij, megju same instrumente i mahine, pa im ih na mjestu 
tumači, razglaba, spaja, da vide svojim očima, kako sve to biva. Do 
potrebe povede ih u velike tvornice, pa neka na licu mjesta proučavaju 
ogromne mahine, videć ih na djelovanju. Istom kada su vigjeli, pregje 
na teoriju, uči ih kolika mora biti debljina željeza, da podnese tolik i 
tolik pritisak pare, kolika mora da bude poluga, da pokrene toliko i 
toliko kolo, a da se ne slomi, i onda udari u brojke i jednačbe, pa im 
dokazuje umom, o čemu su se već očima uvjerili. I gjaci sami se vjež- 
baju u praktičnom radu. Mi smo ih našli dvadesetak po vrtovima 
sveučilišta, koji su se bavili nivelacijom tla, mjerenjem visina, i to 
bez sinusa i kosinusa, posve praktički, svaki sa svojim dorbinom na 
tronogu i sa nivelom. 

I u medicinskoj znanosti posvećuje se veća pažnja praktičnoj 
nego teoretskoj strani. Anatomija i fizijologija glavni su predmeti, 
s toga i napreduje u Americi daleko više kirurgija od interne. I sam dr. 
Biankini, poznat kao valjan kirurg, pripoviedao mi je, da amerikanski 
liečnici ne zaostaju u kirurgiji za evropejskima. Uslied mnogobrojnih 
stradanja u rudnicima i tvornicama, amerikanski liečnici imadu mnogo 
više prigode, da se uvježbaju u najraznovrsnijim operacijama, nego 
Evropejci. Pače i samo pravo uči se više praktički nego teoretički. 
Sve države nemaju iste zakonike, ni kaznene, ni gragjanske, a školski 
tekstovi su vrlo ograničeni, te se na ispitu ne traži baš mnogo. Rimsko 
pravo i nije obvezatan predmet. Odvjetnici i suci imadu inače ogromne 
biblijoteke, ne teoretskih knjiga, nego znamenitih parnica, koje su već 
bile riešene, koje su natiskane, te se čuvaju kao materijal za buduće 
zakonodavce, i da ih suci i odvjetnici mogu u. potrebi proučavati, ako 
im dogje analogni slučaj. 

Da se gjak upiše na sveučilište ne treba imati ispita zrelosti, ni 
predhodnih nauka, kano u većini evropejskih država. Za grčki i la- 
tinski niko i ne pita ; glavno je da gjak zna dobro engleski čitati i pi- 
sati. Time se olakšava svakomu pristup na sveučilište, nu time se stvara 
i proletarijat u svim granama liberalnih zvanja.' 

Na sveučilištima se uči doduše grčki i latinski, a ko bi po programu 
sudio, rekao bi da se klasičnoj i modernoj, te komparativnoj filologiji 
ne posvećuje manje pažnje, nego na evropejskim sveučilištima. Ali 
svak znade što vriede programi : što su veći i ljepši slabije se izvagjaju. 
Amerikanci na oko idu mnogo dalje od Evropejaca. Kod svakog sve- 
učilišta sagragjeno je i kazalište u starogrčkom stilu, gdje bi se imalo 
u izvorniku predstavljati Ajshila, Sofokla, Evripida, Aristofana itd. 
Na sveučilištu u Oaklandu kazalište se je tek dovršivalo, kada ga ja 
posjetih. Po primjeru grčkih kazališta sagragjeno je povisoko u uvali 
gore, tako da nije trebalo dupsti mnogo da se postave sjedalice u he- 
miciklu. Pazilo se je i na obzor, da što ljepši bude gledaocima, kao 
što su Grci sa svojih kazališta uživali pogled na more, na otočje, na 
krasne gorske pregjele. Ovgje to na žalost nije pošlo za rukom, jer i 
ako je kazalište okrenuto prama San Franciscu i njegovom zalivu, 
skriveno je dobrano sveučilišnim zgradama i visokim drvećem. Istom 
sa zadnjih redova otvara se nešto vidika. Kazalište je vjerno gragjeno 
prama starim uzorima, u polukrugu, sa visokim zidom u dnu, tako 
zvanom scenom, sa uskim proscenij umom pred njim, 
sa parascenijima, lievo i desno od scenskog zida, sa oltarom 
thymelesom pred proscenijumom na prostoru orkestra i zbora. 
Kazalište je gragjeno, ili bolje sliveno od cementa i pieska, posve jedno- 
stavno, bez velikog troška, nit ikakvog ukrasa, a može u njemu naći 
mjesta pet šest tisuća gledalaca. Gjaci sami moraju prikazivati trage- 
dije u izvorniku. Bio bih rada vidio jednu takvu predstavu, koju ne 
razumiju ni gledaoci, ni predstavljači, ali nisam imao te rietke sreće. 

Zato sam imao sreću prisustvovati jednoj partiji footballa, koje 
se izvagjaju danomice. Koliko je na evropejskim universitetima zane- 
mareno vježbanje i uzgoj tiela, toliko u Americi pretjerivaju sliedeć 
Grke. Nema nikakve sumnje, da se na amerikanskim sveučilištima 
posvećuje mnogo više pažnje i vremena vježbanju tiela, nego vježbanju 
duha. Na svakom sveučilištu naći ćeš sve moguće sprave za tjelovježbu. 
Švedska gimnastika je u modi, te su joj posvećene ogromne prostorije, 
posve moderno uregjene, a uz njih su odmah tople, hladne i parne 
kupelji, gdje se gjaci, poslie naporna višesatnog vježbanja, kupaju i 
opočivaju. Ako u blizini nema mora, onda je svakako umjetno jezero 
za vježbanje u veslanju i za regate. Osim toga u dvorištu su prostorije 
za 1 a w n-t e n n i s, za h o c k e y, b a s k e t-b a 1 1, b a s e-b a 1 1, 
f 1 - b a 1 1 itd., a u zgradama dvorane za squach i ping- 
p n g. Imao sam čast prisustvovati jednom matchu foot- 
balla, i valja priznati, da su se obe stranke borile za pobjedu baš 

junački, da ne rečem biesno. Treba znati, da u Americi gjaci jednog 
sveučilišta izazivlju gjake kojeg drugog sveučilišta na match f o o t- 
b a 1 1 a, i u tu svrhu se vježbaju i pripremaju cielu godinu, pa kada 
dogje vrieme natjecanja svako sveučilište izabere najjače i najspret- 
nije igrače, ili bolje rečeno borce, jer se često ščepaju u kosti junačke, 
izbiju jedan drugom zube, udare tolikom silom nogom u rebra, da 
svaki put iznesu kojega onesviešćena sa igrališta. Igra se sastoji u tome, 
da jedna četa mora nastojati baciti na polje druge čete ogromnu kož- 
natu loptu. Na čije polje pane, taj je izgubio igru. 

j Natjecanje u toj igri izmegju sveučilišta Vale u gradu New- 
Haven, kod New- Vorka, i sveučilišta Harward u gradu Cam- 
bridge kod Bostona postalo je velikim narodnim dogadjajem, ko olim- 
pijske igre u Grčkoj, ko Grand prix de Longchamp u Parizu, ili Derby 
u Engleskoj, ili toreadorske igre u Sevilli. Ne samo sve što je otme- 
nijega u New- Vorku, nego ljubitelji sporta iz ciele Amerike navrve 
u New-Haven, kada je oglašen match izmegju Valea 4 Harwarda. 
Stavljaju se ogromne oklade, ko na konjskim utrkama. Novinari su 
svi na okupu, i brzojavljaju isti čas, kako se igra razvija, tu sa lica 
mjesta, svim glavnim novinama Unije sve miene igre. Jedanaest cr- 
veno obučenih gjaka sa sveučilišta Harward izigje na poprište proti 
jedanaest modro obučenih Valaca. Glava im je zaštićena kožnatim 
šljemovima, a ciepovi od nogu kožnatim dokoljenicama. Sav anfiteatar, 
na kojemu sjedi nekoliko- tisuća gledaoca, podieli se u dva tabora. 
Krik pristaša Valaca naliči -kreketanju žaba : Brekekeks! — 
keks! — koex! Ho!up! ho! up! Parobolo! Vale! 
;- i Pristaše Harwarda deru se: Rah! rah! rah! Harward! 
Desetak tisuća grla krekeće ko ogromni žabljak, a drugih deset tisuća 
riče : rah! rah! 

Obično pobiedi Vale, ali se Harward tješi, da u naučnim natje- 
čajima odnosi uviek pobjedu nad Valeom, što u Americi ne znači 
mnogo. 

Uslied tih gimnastičkih vježbanja, amerikanski gjaci izgledaju 
više kao atleti, nego kao akademičari. Sve vanjske značajke yankea 
razvijaju se u njima do potpunosti. Visoki su, košturinavi, mišičasti. 
Čelo usko, obradak širok, laloke silno razvijene, oko hladno i oštro. 

Najznamenitiji dio na amerikanskim sveučilištima zauzimlje 
gimnazija, koju rieč amerikanci shvaćaju u njezinom grčkom zna- 
čenju, što znači nago vježbanje, i ako se gjaci ne svlače do nagosti 
ko u Sparti. To je zgrada za tjelovježbu, sa svim mogućim spremama 
u tu svrhu. Gjaci prolaze na gimnaziji više vremena, nego u dvoranama 
predavanja. Takse za upisninu su ogromne. Svaki gjak plaća godišnje 
najmanje 100 dolara takse sveučilištu. Oni koji stanuju u y a r d-u 
(unutar granica sveučilišnih zgrada, u tako zvanim dormitory) 
plaćaju za jednu sobu, sa dotičnom kupelji, po pet šest stotina dolara 
na godinu, a još je pri tome urede svojim pokućstvom. 

I na sveučilištima ko i po gradovima klubski život je neobično 
razvijen. Prije svega gjaci se diele u četiri vrste; najmlagji, koji su iston: 
došli na sveučilište, zovu se freshmens, ono što su na naškn 
sveučilištima brucoši (Fuchs) ; oni druge godine zovu se so p ho- 
mo r e s,* treće godine j u n i o r s, (mladji) i napokon s e n i o r s, 
(stariji), to jest oni koji su već prošli tri prva stepena. Stariji postupaju 
s mlagjima prezirno. Mlagji nemaju pristupa u klubove starijih, a na 
zajedničkim skupštinama imaju pravo da šute. Oni prve godine imadu 
svoje klubove, koji se obično zovu Polo Club ili Ferning 
Club. Dovršivši prvu godinu ugju u klub Zet a-P si ili P o r- 
c e 1 1 i a n ; a kašnje u tajne klubove, koji se zovu A 1 p h a-D e 1 1 a- 
P h i, ili što slična. Klub D. K. E. naliči već masonskoj loži, i gjak, 
koji hoće da ugje u nj, mora preći kroz najraznovrsnije smiešne kušnje. 
Članovi kluba mogu mu narediti, da počini koju mu drago ludoriju, 
kao da po^^je u grad na po go, da obrati rieč kojoj nepoznatoj gospogji 
itd., a on to mora izvršiti. Reku li mu da sjedne na sred ulice u blato, 
mora sjesti; da se uspne na telegrafski kolac, mora se uspeti. Kada 
je sve to izvršio i kada ga uvode u klub, tu ga čekaju svakaka strašila, 
ko padanje u jaz, prolaz kroz umišljenu vatru, itd. 

Ima klubova gdje gjak mora platiti 50 dolara ulaznine, a 10 dolara 
mjesečne članarine. To je za to da siromašniji gjaci ne mogu ući, jer u 
Americi plutokratske razlike, zamieniše evropejske razlike krvi i koljena. 



Klubski život je razvijen, kako spomenuh, ne samo na sveučili- 
štima, nego još više po gradovima. Ima klubova, koji za svoju palaču 
potrošiše milijon dva dolara. Po toj svoti čitatelj će razumjeti kakva 
mora da bude nutrina. Dr. Gjurkovečki poveo me je jednom u jedan 
od glavnih klubova San Francisca na objed, te mi je tom prigodom 
pokazao sve prostorije. U klubovima velikih evropejskih gradova, 
gdje se sastaje aristokracija i plutokracija, biće više raskoši i finoće 
u pokućstvu, ali doista nije toliko skrbi jeno za zdravlje i za čistoću, 
koliko u amerikanskim. Osobito sam se divio kupeljima, koje su ure- 
gjene baš rimskom raskošjii, a onda prostorijama za tjelovježbu i 
za mačevanje. Članarina je u velikim i otmenim klubovima vrlo visoka, 
toliko radi ogron-.iih troškova, koliko da se zaprieči ulaz nižim sloje- 
vima društva. Mnogi Amerikanac provede u klubu cielo vrieme koje 
nije u poslu. Tu jede, pije, igra, vježba tielo, kupa se, čita novine, 
raspravlja o politici i o gradskim novostima. Kod kuće samo spava, 
U klubu vlada najveća sloboda i jednostavnost. Izbjegavaju se svi 
formaliteti evropejske etikete, do te mjere, da se ne daje ni ruku, kad 
se ugje, ili odlazi od drugova. 



♦ Znači valjda više znanja, dakle koji su nešto naučili, jer mi rieč izgleda 
skalupljena od grčke riečl s o f 6 s i engleske more, što znači više. 

I masonstvo je u Americi neobično razvijeno. Ima svakovrsnih 
loža i masonskih sveza, od kojih neke nisu ovisne od svjetske masonske 
organizacije. Svaki treći četvrti čovjek, kojega u Americi sretneš 
mason je. Razne se lože natječu, koja će pohvatati više članova. Čini 
mi se ipak, u koliko sam mogao prosuditi, govoreći sa nekim odličnijim 
masonima, a ne zavirivši u nutrinu organizacije, što nije nikako do- 
pušteno, da amerikanska masonerija ima posve drugi značaj nego 
evropejska. Dosta je kazati da ima loža, u koje zidovi nemaju u nijednom 
slučaju pristupa. Ima ih pače koje nose čisto kršćanski značaj, a jedna 
od najotmenijih, u koju, kažu, da je vrlo teško ući, osim s razloga 
što lako ne prima novih članova, i za to, jer trošak ulaznine stoji više 
tisuća dolara, ima čisto muslimanski značaj, te i ceremonije, obrede 
i nošnju egipatskih arapa. U evropejskim velikim orijentima vode 
na protiv glavnu rieč zidovi, a to je dosta, da čovjek posumlja, nije 
li danas svrha evropejskim masonima, da izrabljuju čovječanstvo u 
svoje svrhe, koje nemaju ništa posla s humanitarizmom, ni s libera- 
lizmom, već s bursom, trgovinom i politikom, da oni koji imadu mnogo 
uzmognu i gore oguliti one, koji imadu malo, ter da sakupe svu vlast 
novčanu i političku u svoje ruke. 

Biće bez sumnje da i amerikanske lože podupiru svoju braću 
na uštrb onih, koji nisu masoni, ali svakako mi se čini, da amerikanska 
masonerija nema po ljudsko društvo onaj opasan karakter, kao evro- 
pejska. 

Megju Slovincima. — Na plesu. — Kod dra. Gjurkovečkoga. — Poziv u Oakland. 

— Utopljenik. — Megju Vrbanjanima. — Po domaću. — Neprilike povratka. 

— Konferenca u Lyric Hallu. — „Naša Sloga**. — Auštrijaki demonštravaju. — 

Književna konferenca. — Poziv iz Montane. — Rastanak. 

Odbor za pripremljenje mojih konferenca učinio je sve što mu je 
bilo moguće, da konference budu dobro posjećene. Neki me pri- 
jatelji svjetovaše, da posjetim i društvo naših „Slovinaca", kada 
bude imalo sjednicu, pače i Auštrijaka, ne bih li ih tako udobrovoljio, 
da i oni pohrle na konference. Slovince posjetih, Auštrijake ne htjedoh. 
Kad me najaviše u „Slovinskom" društvu, valjalo je kucati tri puta 
na vrata, ko u nekim crkovnim ceremonijama velike sedmice. Izigjoše 
bradati starci sa žutim stolama preko ramena, koji me primiše, pa 
opeta kucaj na vrata. Kad se otvoriše, te ugjoh unutra, nagjoh mir, 
ko megju rimskim senatorima, koji sjediše na Foru, kao mrtvi, kada 
ugjoše Galli. Predsjednik, u nekakvom sacrdotalnom ruhu, sjedi čelo 
dvorane a s druge strane prama njemu potpredsjednik. Na sredini je 
stol pokriven zastavom, koju, kad se ugje, valja dotaknuti rukom i 
poljubiti, za tim se valja nakloniti predsjedniku, pak potpredsjedniku. 
Posadiše me kod predsjednika i dadoše mi rieč. Ja sam nastojao pro- 
tumačiti im značenje slovinstva i kako je nastalo, pa kako ga zamie- 
niše nove ideje, koje su se razvile ili bolje uskrsnule, pošto su ta naša 
stara braća već otišla u Ameriku. Slušaše me pomnjivo, pače preki- 
daše me burnim plieskanjem, a na koncu poklicima i oduševljenim 
odobravanjem; ipak na konference ne dogjoše nego dva tri. Ovo spo- 
menuh da se vidi, kako su u tom društvu, kao i u mnogim drugima, 
pozajmili mnogo ceremonija iz masonskih loža. 

Slovinsko društvo dalo je tih dana i ples, te me pozvalo, da ga po- 
sjetim. . Odazvah se, da proučavam ljude, da vidim, je li se u njima 
održava narodna duša, ili se utapa u amerikanstvo. U prilično velikoj 
dvorani bilo je mnogo svieta. Na etiketu se nije pazilo, te je svak došao 
odjeven kako je htio, toli gospogje, koli gospoda. Takav je običaj u 
Americi, ali samo u nižim i gragjanskim krugovima, gdje zaziru od 

fraka, kao vrag od tamjana. Nije baš tako u plutokratskim krugovima, 
koji u Americi nadomještavaju aristokraciju A Plutokrate se svake 
večeri obuku u frak, ili najmanje, u ono odielo'što ga kod nas zovu 
smoking, bilo da igju u kazalište, ili na kakvu drugu zabavu, bilo, 
da ostanu kod kuće. Plutokracija u svemu i po svemu oponaša- en- 
glesku aristokraciju. 

Na plesu naših Slovinaca bilo je i radnika u običnom gragjanskom 
odielu svake boje, a i gospogje su bile odjevene većinom u odielo za 
šetnju. Polovica krasnog spola nije razumila hrvatski, znak, da se 
mnogi naši žene s Amerikankama, i da ne dolazi iz domovine suraz- 
mjeran broj žena prama muškarcima. 

Slovinci navališe i tom prigodom na me, da im držim govor. Ja 
sam se nećkao, jer sam znao, ako me dva puta mukte čuju, da neće 
ni gjavolji doći na konferencu gdje se plaća ulaznina. Oni su naprotiv 
tvrdili, da će ih doći tim više, što me više ljudi čuje, jer će ovi potak- 
nuti one koji me nisu čuli, da dogju na konferencu. Popustih i govorih 
jedno po sata osvrćući osobitu pažnju krasnome spolu, koji se je 
brojno oko mene sakupio. Pobrah oduševljeno odobravanje, ali na 
konferencu nije od Slovinaca skoro niko došao. 






Hrvati i Srbi u San Franciscu nastojaše svim silama, da mi učine 
što ugodnijim boravak megju njima. Imućniji i ugledniji dadoše gozbu 
u moju počast, pozvavši na nju i svoje prijatelje. Kod dra. Gjur- 
kovečkoga služio je japanski inoš u bielim rukavicama. U San Fran- 
ciscu je moda, da sva vigjenija gospoda imadu japanske inoše, koji 
su u tom poslu nenatkriljivi. Inoš dra. Gjurkovečkoga pokazao je, 
da ne zaostaje ni za najboljim njemačkim kellnerom, a isto tako i 
kuhač, takogjer Japanac. Poslie večere bila je muzikalna zabava, na 
kojoj je gospogja Gjurkovečki pokazala svoju vještinu pri glasoviru 
i u pjevanju. I djeca dra. Gjurkovečkoga fino su muzikalno naobražena. 
Sva kuća odiše gospodstvom, a vidi se, da zagorski naš šljivar nije 
ni u demokratskoj Americi zaboravio na krv i koljeno, a ni na staru 
horvatsku gostoljubivost. I u ljubavi, za šport odaje dr. Gjurkovečki 
krv zagorskoga plemića. Da nema te ljubavi za šport, mogao je dr. 
Gjurkovečki biti veoma bogat, jer je kao na juriš stekao veliku kli- 
jentelu u San Franciscu, a i glas najboljega specijaliste u bolestima 
maternice i ostalim bolestima porodnih ženskih organa. Taj glas on i 
zaslužuje, te ga uživa ne samo u općinstvu, nego i megju strukovnja- 
cima, koji njegova djela o tim predmetima uvelike uvažavaju, te ga 
smatraju auktoritetom. 

Kad spomenuh večeru kod g. dra. Gjurkovečkoga, bio bih ne- 
zahvalan da ne spomenem i g. Tadića, Šutića, Kocelja, Bakulića, te 

braću Srbe, Špira Vukosavljevića i braću Raduloviće. Svi su nastojali 
i natjecali se, da mi što više ljubavi izkažu, baš kao da u meni samu 
milu domovinu goste. 



U Oaklandu, kod San Francisca ima mala naseobina mojih su- 
mješćana, iz Vrbanja. Ponosni su -što ostali iskazuju toliku počast 
njihovom sumješćaninu, a ima megju njima i takovih, koji su sa mnom 
sjedili na klupama pučke škole, napinjali ploke za drozge, uopće pro- 
vodili zajedno liepe dane djetinstva, pa kako da oni za drugima za- 
ostanu ? Jednog dana dogjoše u stan g. Šutića u deputaciji dva Ra- 
zovića, Fredotović i Vidošević, te pozvaše mene, g. Šutića i g. Kr- 
stelja na gozbu u Oakland. Primismo, i jednog četvrtka u večer kre- 
nusmo parobrodom preko konala. 

Nebo se bijaše počelo osipati zviezdama, a ja stadoh na krmu, 
da promatram divnu kalifornijsku prirodu u prvim drhtajima pro- 
ljeća. Odjedared parobrod stane, mahina udari svom silom natrag, 
podrhtavajuć svim zglobovima ogromnog parobroda, koji je prenosio 
bar tisuću putnika. Sto se je dogodilo.^ Svi putnici grnu prama krmi, 
mornari skočiše na čamac, brzo ga odrješuju i spuštaju u more. Neki 
je putnik skočio sa kasara u pučinu ! Hoće li ga spasiti.^ Svakomu 
je to pitanje na ustima. Čamac se je udaljio, a u noći se ne vidi što se 
zbiva na moru. Nakon deset časaka čamac se vrati, te ga podigoše 
na žabicama do kasara parobroda. Iz njega izigjoše mornari, vodeć 
nekakvog starca, kojemu je voda ćurkom curila s kosa, sa brade, sa 
cielog odiela. Poklik veselja zaori sa svih strana. Vikalo se valjanim 
mornarima, vikalo životu, koji je pobiedio smrt ! Svak je bio veseo, 
samo je onaj starac bio snužden ; spustio očajno glavu na prsi, mrko 
omierajuć očima ljude naokolo. Nije hodao, silom su ga provukli kroz 
dva reda znatiželjnog ljudstva, do kapetanove kabine. Svak ga je htio 
vidjeti, svak grnuo na vrata kabine, gurajuć druge ; i onaj, koji je htio, 
da ga više nijedno ljudsko oko ne vidi, bio je sada izložen odurnim 
ljudskim očima, baš kao kakva nakaza u cirkusu, ili u panoptiku. 
Biće mu bilo blizu sedamdeset. U to doba teško se čovjek rieši na 
samoubojstvo. Statistika pokazuje, što se čovjek više plibližava smrti, 
da su samoubojstva rjegja. I bez statistike, ko je malo zavirio u narav 
ljudsku i u psihologiju, znade, da tim teže čovjek ostavlja život, što 
mu je dužim vremenom privikao. Moć navike se baš najtvrdokornijom 
pokazuje u nagonu za žićem. Ima staraca, koji pobiesne, kad im se 
spomene smrt. Ma bili koliko umni, upravo pomahnitaju, kad se djeca 
dosjete njihovoj slabosti, to jest strahu od smrti, pa im dovikuju, da 
ih smrt čeka, tamo u onom kutu, ili na onom raskrižju. Njihov um 
je bistar u svemu, samo ne mogu, neće nikako, da se podadu razlozima 
neumolne prirode. Zamrze i samu prirodu, i ne mogu shvatiti, da ona, 
po dubokim razlozima svojega ustroja, nije nikako mogla od stvari 



220 



podvrgnutih vječnoj mieni, stvoriti stvar, koja se ne mienja, nego traje 
uviek ista ; nije mogla učiniti ljude besmrtnima, pače ni za desetak 
godina produžiti im život preko granice, koju im je odredila. A nema 
sumnje, da je to priroda mogla, bila bi i učinila. 

Svi ti razlozi za starce ne vriede, i rietki su koji se znadu uzvinuti 
umom do smjernog poklona i dobrohotnog podvrgnuća višnjim zako- 
nima, do mirne blage eutanasije. U sedamdesetim godinama ne umire 
se dakle ko od šale, ne srce se u smrt bez ljute, bez grozne, bez neopi- 
sive nevolje. U Kaliforniji još manje, nego drugdje. Bar na oko sudeć, 
tu ne može biti glada ; tu majka priroda hrani svakoga obilno i zvier 
u gori, kamo li neće čovjeka, koji ju je onako divno obradio, pretvorio 
u jedan sam voćnjak, vinograd, žitnik, perivoj ! Što je dakle moglo 
nagnati onoga sjedobradoga starca, da onako ljuto kidiše životu, da u 
vodi Pacifika uguši sve svoje boli, da ugasi vatru očaja, koja mu je 
izgarala mozak, i da nagje vječni neprobudni mir? Ko će na to odgo- 
voriti, ko će omjeriti svu težinu boli u njegovu srcu, ko li svinuti olujna 
krija očaju, što ga je sunovratio u more.^ I ja sam zavirio kroz glave, 
što no se okupiše oko vrata kabine, da ga vidim, da čitam na njegovu 
licu živa plamena pisma užasa i zdvajanja. Opeta mu zaiskriše njego^e 
oči, kano prije, kad ga provedoše, blieskom neiskazna biesa, neutažive 
mržnje, kano ranjenoj zvieri, kad joj se približava k duplju lovac sa 
ražnjem u ruci ; pače još strašnjim blieskom, jer zvirlanje ranjene 
zvieri iskazuje svirepi strah od smrti, nagon'^za životom, jar na krvo- 
žednog lovca. Onaj pogled značio je neštojprotivna, nešto što nije 
po zakonima prirode. Tražio je mrak vječni, a vigjao je odurne svieće 
ljudskih očiju ; tražio je tminu neprobudne nesvjesti, a ljudske oči 
gorile su oko njega kao luči odurne sviesti ; tražio je dubine mora, 
a osjećao je još na mišicama svojih ramena ljuti stisk ljudskih prstiju, 
koji ga silom izvukoše iz luke počinka i zaboravi. Bježao je od ljudi, 
a oni potrčaše za njim do u same valove mora ! I to valjda u ime milo- 
srgja, u ime čovjekoljupstva ! Sva užasna nepravda utjecanja ljudske 
volje na drugu ljudsku volju u tom nasilnom činu usredotočila se je, 
kao svjetlost kroz leću u ognjištu ; usredotočila se je u njegovom mozgu 
u njegovoj volji, kao sabrana iz svih baterija ljudske tiranije; a sada 
mu iskri, žari, bljeska, munji iz očiju! I možda mu k tome još i ras- 
vjetljuje sve užasne prizore njegovog svagdašnjeg življenja od kojega 
je bježao ! Ko može opisati takovu sliku .^ Ko zaronuti u dubine u 
vrtloge takovih duševnih oluja ? Ko će se usuditi kazati, da na te- 
melju filosofije i filantropije osugjuje samoubojstvo i proglasiti ga 
zločinom.? Kako će dokazati, da ljudi imadu pravo, pače i dužnost 
silom zaključati samokrvniku vrata, koja vode u smrt, kao što se 
djetetu zatvara nož, da se ne poreze.? Možda to pravo i tu dužnost 
imadu, ali je neizmjerno teško naći apodiktički logičku neizbježivu 
svezu izmegju hotnje samoubojstva i izmegju dužnosti da ga se za- 
prieči. 

Ko užareno željezo, kojim su stari kirurgi palili rane, mene je 
pekao pogled onog samokrvnika, i ostavio mi u pamćenju neizbrisiv 
trag, pravi žig i za njim brazgotinu. Mjesto djela milosrgja, ljudi su 
počinili možda djelo neopisiva nasilja, iz hladna mira smrti, bacili 
čovjeka u užarenu peć života ! Ili me možda mašta previše zanosi, 
a onaj pogled ne bijaše drugo, do li pogled liide, ili pijanice, koja će se 
skoro otriezniti? Život i smrt imadu u svojoj tragediji svakakih šala i 
raznolikih ironija ! 



* 



Moji Vrbanjani nas dočekaše na pristaništu i otpratiše do kuće, 
gdje pripremiše obilnu večeru. Od svega što rodi Kalifornija htjedoše, 
da okusim, ne štedeć troška, ne kao da su radnici, nego kao da su poslo- 
davci. Da me sjete i na rodno mjesto, htjedoše mi pripremiti i jedno 
domaće jelo. Kupiše kozlića i ispekoše ga sami na dvorištu, baš po 
domaću ; ali „nema kozlića do našega, reče Vidošević, pa ni u Kali- 
forniji !" 

— Valja ga gojiti zatvorena u sprti, a ne puštati da skače ; doda 
Razović. 

— Ni trava nije ovgje sočna, kao kod nas ; primieti Fredotović. 
Navagjam sve istinite rieči, eda pokažem, da naša domovina u 

mnogočem nema ni Kaliforniji da zavidi. 

U razgovoru i nazdravicama prošla je i ponoć, prošla i dva sata . . . 
Više nema parobroda, da se vratimo ! Šutić hoće da se vratimo, po^što 
po to, od skrbi radi gospogje, da se ne briga za nas. Više od sata se 
verasmo po obali ne bismo li našli koji parobrodić da nas preveze, 
i napokon nam sreća posluži ukrcati se na nekaki tovarni parobrod, 
koji nas je iskrcao dva sata hoda daleko od Šutićeve kuće. Nakon duga 
tumaranja nagjosmo jednu kočiju, ali je kljuse pred njom svaki čas 
posrtalo uz strme ulice San Francisca, i padalo od truda i umora. 
Smilovasmo se jadnom živinčetu i nastavismo pješice. Oko drugih 
pietala padosmo na konak. 



Na jedanaesti ožujka bila je urečena konferenca u Lyric Hall-u. 
Odbor se je trudio, da konferenca što bolje uspije moralno i materi- 
jalno, izdao proglase i program, te raspačavao ulaznice. Na programu 
je stojalo, da će udarati glazba i tamburaški zbor, a na koncu, poslie 
konference, da će biti ples. U odboru su bili dr. V. G. Vecki, (Gjurko- 
večki) J. Mender, J. E. Kukavica, E. T. Balić, M. Kalašić, A. Gecan, 
N. Juras, J. Bilafer, J. Krstinić, D. Doklestić, M. O. Dominčić, P. 
Kocelj, A. Marinović, E. Gudelj, G. Šantić, P. Knego, J. Fredotović, 
L. Klimović. Jedan starogragjanin napravio je i liep brojih mojih 
fotografija, koje će se dieliti na ulazu. „Naša Sloga" izišla po prvi put 
u svečanom odielu, doniela pjesmu u moju počast, a Korčulanin Ma- 

rinović vještim perom je istakao i povećao moje zasluge na književnom 
i političkom polju. 

Sabralo se je doista mnogo svieta. Osobito se Srbi iskazaše. Svi 
svjesni Hrvati se nagjoše na ročištu, a od Auštrijaka i Slovinaca samo 
po jedan ili dva, da mogu kazati što sam govorio, i, kako se kašnje 
groziše, tužiti me austrijskom konsulatu. 

Dan poslie konference sabrala se je četa Auštrijaka i došla pred 
gostionu g. Šutića, da napravi proti meni demonstraciju. Vikali su : 
krepala Hrvatska ! Živila Austrija ! Bilježim i ovo, da se vidi do kojega 
je stepena austrijski sustav školskog uzgoja poživinčio jedan dio našega 
naroda. 

Dr. Gjurkovečki predstavio me je općinstvu krasnim engleskim 
govorom, a poslie njega sam govorio ja dva sata, osvrćuć se osobito 
na mjesne političke i ekonomske prilike našega naroda, ironizujuć 
dosta papreno Auštrijake, jer sam i onako znao, da za njih liepi razlozi 
ne vriede. Osobito sam istakao zadovoljstvo nad tako uzornom slogom 
Hrvata i Srba, koja može doista biti primjerom braći u domovini, 
eda se otriezne od ljulja što im ga austrijska ruka siplje u domaće 
brašno. 

Poslie te konference izraziše mi i Srbi i Hrvati želju, da im držim 
i književnu konferencu, koju im držah tri dana kašnje, a trajala je 
od 8 i pol do ponoći. Na mnogim očima vidio sam tom prigodom suze 
ponosa i ganuća, što mi je godilo više od najburnijeg plieskanja i odo- 
bravanja. 



Prije nego ću otputovati iz San Francisca dobih brzojavni poziv 
od g. Marčelje, da dogjem držati konferencu u Great-Falls u Montani. 
Iz Anaconde i Butte ne dobih ni odgovora ni poziva, a samo da su se 
sve tri ove brojne naseobine složile, te me pozvale, bio bih se mogao 
zaputiti na daleki put, opeta prama skrajnjem sjeveru Sjedinjenih 
Država, preko država Kalifornije, Nevade, Utaha i Idaho, do Montane. 
Poučen mnogim iskustvima, a proučivši već. dovoljno život i prilike 
našega naroda po Americi, ne mogući se izlagati pogibelji možebitnoga 
manjka, odlučih krenuti ravno prama St. Louisu, gdje sam računao 
na stalan uspjeh, pošto su poziv potpisala tri predsjednika triju otsieka 
Hr. N. Zajednice, obećavši mi i besplatnu dvoranu za konference. 

Pogjoh sa g. Šutićem i Krsteljem, da kupim kartu za najbrži 
vlak, eda stignem na vrieme 'St. Louis, jer je prva konferenca bila 
urečena za subotu, dne 19- ožujka. Najbrži vlak od San Francisca do 
St. Louisa treba četiri dana neprekidne vožnje, a već je utorak, dakle 
nema dangube. 

Jutrom rano oprostih se od Ijubezne gospogje Šutić, poljubih 
malu Zorku, koja mi je još pri breakfastu doniela po zadnji put novine, 
pa krenuh sa g. Šutićem prama kolodvoru, gdje se je sabrala množija 

Srba i Hrvata, da mi stisnu ruku na rastanku. Napuniše mi liune že- 
pove najfinijih meksikanskih i kubanskih cigara, natovariše me inim 
putnim potrebama, pak ću da se sa svakim izljubim i da krenem. 
Megjutim stižu novi prijatelji, da me pozdrave, eto i g. Tadića, koji 
mi ne kaže zbogom, već do vigjenja, jer obećaje, da će na ljeto, sa 
gospogjom i dvoje djece, doći na posjete' u Starigrad, te proputovati 
domovinu. G. Tadić, na objedu, što ga je dao u moju počast meni i 
brojnim prijateljima, darovao mi je i zlatnu kutiju za šibice, u zahvalu 
reče, što sam mu svojim konferencama priskrbio onako neobičan užitak. 
On je i održao obećanje, te je ovog ljeta došao za nekoliko mjeseci u 
domovinu, i proputovao ju s kraja na kraj. Mora da je velika ljubav 
u njegovu srcu prama domovini, kada, sa obitelju, prelazi dva puta 
Sjedinjene Države, okean i dobar dio Evrope, da ju vidi. A ne gori samo 
u njegovom srcu u Americi takova ljubav i čeznuće za domovinom. 
U očima mnogih od onih, koji me dogjoše otpratiti, vidjeh suze, koje 
kano da je vabilo čeznuće za rodnim krajem, i blaga zavist što ja krećem 
prama njemu. 

Šutić i Krstelj me prate parobrodom do Oaklanda, gdje me doče- 
kaše Vrbanjani, da mi reku zbogom. 

Stisnuh još jednom svima ruku, ugjoh u vlak i do skora me eto 
na cvjetnim ravnicama Kalifornije. 

Opeta Great Americain Desert i Slano Jezero. — Wyoming. — Cheyenne. — 
Kansas-City. — Missouri. — St. Louis. — Konferenca u St. Louisu. — Župnik 
Oskar Šuster. — Ličani. — City-Hall. — Izložba. — Mississipi. — Preko 

države Illinois. 

Prištediću čitateljima opis i zgode puta od San Francisca do St. 
Louisa. Četiri duga dana kotrljanja na željeznici s dosadnim su- 
putnicima, bez sukoba vlakova, to znači u Americi imati sreću 
na putu. Prevalih opeta Sierru Nevadu, cielu državu Nevadu, i divih 
se opeta strahovitoj veličajnosti great Americain Desert-a, pustoši ne- 
plodne soli. U ovoj pustoši nalazio sam se nekako voljko, kao u elementu 
srodnom mojoj duši. Ko moju dušu sudbina, one je pregjele poharala 
u davno doba neka strahovita kataklizma, i nad njima teži prokletstvo 
neplodnosti. Hoće li se kada one nepregledne biele ravnice pretvoriti 
u plodno tlo.^ Hoće li se ikada osuti cviećem i zelenilom.? Hoće li hra- 
niti koje živo biće? Hoće li tuda šarni lepiri letjeti po cvjetnim liva- 
dama, a mašta ljudska za svojim sanjama, za svojim nadama.? Mukla 
rječitost biele pustoši, kao da mi je odgovarala : prije će iz naše soli 
niknuti bieli liljani, nego iz tvojega srca ljubav ! — A ipak u njemu 
nikada ne gasne nada ljubavi ! 

I eto opeta Slanog Jezera, sa svojim neiskazno nuansovanim ma- 
glicama, sa veličajnim amfiteatrom planina na sjeveru, sa ogromnim 
šarenim oblačnim metuljima, što no se viju oko bielih nehotičnih dolo- 
mitnih vrhova gorskih kosa. Leži mrtvo, kao da nikada ć.h vjetra 
nije nabrao onu olovnu površinu, kano da nije u njemu slana voda, 
nego da je kotlina napunjena živim srebrom, kao jezero Šeh Jeahna 
u Delhi-ju, što no je nekada ogledalo čarobne džamije munare i dvo- 
rove afganistanske dinastije i perivčje kud su se šetale odaliske do- 
vedene iz čerkeških gora i sa obala Inda. A na tom beskrajnom zrcalu 
od živa srebra sieva, kao kad progjoh prvi put, u nedogled ogromna 
sunčana zraka, ko plameni mač što no se riva s nebesa, kroz oblačje, 
u grudi zemlje, da joj probije srce, kao zadnji bliesak one kataklizmične 
oluje, što no je u prapovjesti zemlje pretvorila čitave države u pustoš, 

te ih posijala solju, da više nikada ne plode griešnim životom i opakom 
sviešću. 

Iz Ogdena vlak nije išao ovaj put preko države Utah u Colorado, 
nego je krenuo na sjever preko države Wyoming (čitaj Vajoming) 
tekuć uviek uzduž niskih planina, ali vrlo čudna ustroja. Negdje ti 
se planine pričinjavaju kao četverouglaste kule, nagomilane jedna na 
drugu, sa raznolikim kruništima ; drugdje strše visoki, dolomiti oštri, 
kao bodeži, kao šikara kamenja, dok napokon vlak ne zadje u silnu 
ravnicu Missourijeva carstva. Velika sjeveroamerikanska ravan po- 
činje kod glavnoga grada Wyominga Cheyenne. Od Cheyenne u sat 
i po vožnje vlak već zadje u državu Nebrasku, te juri dan i noć uz do- 
sadnu obalu Platte-Rivera. 

U Omahi mienja se vlak, jer onaj prvi ide ravno dalje prama 
Chicagu i New- Yorku. U jutro nagješ se časkom uz obale Missouria, 
dok opeta vlak ne zagje na ravnice Nebraske i Kansasa, jureć prema 
jugu. Istom kod grada Atchison-a pojavi se opeta rieka Missouri i više 
ju vlak ne ostavlja, dok ne progje mimo grada Kansas City, koji se 
razvija nevigjenom brzinom, jer je baš u središtu Sjedinjenih Država, 
i u središtu one plodne beskrajne ravnice, koja svojim poljskim i sto- 
čarskim proizvodima hrani veći dio Sjeverne Amerike i poplavljuje 
evropejska tržišta. U Kansas City nalazi se brojna hrvatska kolonija 
i hrvatska župa, kojoj je na čelu poznati rodoljub Davorin Krmpotić. 
U tom gradu ne zaustavih se, jer mi je župnik pisao, da tu ne bi bilo 
moguće držati konferencu. 

Oo dan vlak je jurio preko države Kansas i Missouri, uviek kroz 
oranice, na kojima je već bio okopnio snieg. U državi Missouri počeše 
se pojavljivati oniske gore, ili bolje rečeno brežuljci, sa rietkim šu- 
mama. Vlak bi sad zašao megju brežuljke, sad bi opet tekao uz samu 
obalu najduže rieke na svietu, Missouria. Očekivao sam veličajniji 
dojam od te rieke, po opisima što sam ih čitao u raznim romanima. 
Ispoviedam, da me baš nije zadivila. Nije ništa šira od Dunava, pače 
je na mjestima uža. Velikih parobroda ni trgovačkog prometa ne opazih 
na njoj, a ni obale nisu uregjene. Gdje ju brežuljci ne stiskavaju, ili 
gdje se spaja sa kakvim pritokom razlije se u pravo more, kojemu jedva 
na kraju vidiš u maglama vrhove šuma. Na istočnoj strani još ima 
dosta šuma, te gdjegdje doživiš one idilične prizore prašuma, kad još 
evropejac nije bio počeo harati ognjem i željezom. Široki valovi rieke 
gone sa sobom ogromne panjeve srušenih stabala, što no plove tiho i 
dostojanstveno prama jugu. Ali zabadava očekivaš, da će gdjegod 
iz šume proviriti crveni indijanac, okrunjen perjem, sa lukom na la- 
menu, sa tulcem otrovanih strjelica na legjima, sa sjekirom u ruci. 
Nesmiljeni anglikanac istriebio ih je što whiskijem, što puškom. Uzalud 
očekivaš, da će iz koje šume proviriti kosmati medo, ili ogromna ana- 
konda razviti svoje smrtonosne zavoje, da, pruživši se sa kojega stabla, 
nenadano stisne u svoj ljuti zagrljaj plahu sajgu, ili košutu. Svih tih 

prizora više nema. Sve je protjerao evropejac, sve preplašila bučna 
željeznica. Nebrojena krda volova, svinja i ovaca, zamieniše divlje 
stanovnike prašuma. 

Oko sedam sati u večer stigoh u St. Louis. Prije nego vlak stane 
na glavnom kolodvoru juri dobra po sata kroz predgragja, kroz tvor- 
nice. Na kolodvoru opeta ne nagjoh nikoga, i ako sam bio brzojavio 
iz San Francisca i iz Omahe vigjenijim Hrvatima točan sat svoga do- 
laska. Kolodvor je ogroman. Šetam od jedne prostorije do druge i pri- 
sluškivam ne bih li čuo hrvatsku rieč. Gledam lica, da prepoznam 
koji hrvatski tip, ali utaman. Kamo ću.? Pogjem na brzojav, te brzo- 
javljam Eduardu Piškuliću, i župniku Šusteru da sam na kolodvoru, 
te ih molim, da dogju po me. Kočije nigdje ni za liek, a u tramwaye 
valja se prije razumjeti i znati kuda kreću, te ne možeš na sliepo na 
njih. Nakon dva sata dosadna čekanja, vidim jednog svećenika i ob- 
ratim mu rieč engleski, pitajuć ga poznaje li reverenda Šustera. Bio je 
on glavom, a ja sam to i naslutio. Već su bili tu i Piškulić i Šarar, ko- 
jima me Šuster predstavi. 

Još u Alleghenyu bio sam dobio poziv da dogjem držati u St. 
Louis dvie konference, jednu političku, a jednu književnu. Javiše mi, 
da se je u tu svrhu sastao odbor, koji je sazvao skupštinu, na kojoj je 
jednoglasno zaključeno da me se pozove, i na kojoj gg. Bubanj i Kru- 
žić izjaviše, da će mi za konference besplatno ustupiti svoju dvoranu. 
Za političku konferencu udariše cienu 25 centi, a za književnu dolar. 
Na pozivu bijahu potpisani Eduard Piškulić, Stjepan Ban, predsjed- 
nik odsieka br. 160 „Hrv. Nar. Zaj.", Luka Šarar, računovogja odsieka 
br. 60 „Hrv. Nar. Zaj.", Ivan Kružić, predsjednik odsieka br. 214. 
„Hrv. Nar. Zaj." 

Ko bi mogao i pomisliti, da neće biti uspieha.? 

Sva ta gospoda predsjednici i vogje u istinu se ni najmanje ne 
pobrinuše, da mi osjeguraju bilo kakav uspieh, a gg. Bubanj i Kružić, 
koji mi veledušno ponudiše besplatno dvoranu za konference i oni se 
prevariše u računu. Dvorana se nalazi nad njihovim saloonom, i oni 
su računali, ako mi ponude besplatno dvoranu, da će se ipak posve 
isplatiti, jer svaki posjetitelj, koji dogje, mora najprije proći kroz sa- 
loon, a niko ne prolazi kroz saloon, da ne uzme bar čašu piva. Slabo 
su računali, jer prve večeri nije došlo nego petnaestak ljudi, a druge 
večeri baš nikoga, osim župnika Šustera i radnika Šarara, koji me do- 
pratiše. 

Prve večeri počekah u saloonu jedan sat, čekajuć, da se ljudi pri- 
kupe. Obnoviše se isti prizori kao i u saloonu „Hrv. Nar. Zaj." u Cre- 
sted-Butte. Upiti, što ćete piti? ponude cigara, itd. Kad vidih da nema 
svieta, i kad mi dodijaše pijanci svojim ponudama, izjavih Piškuliću, 
da neću držati konference, pošto nemam komu. Ovaj se uzvrpolji, 
pa mi reče: a ko će platiti trošak za tickete? — Ja, da ko će.'' odvratih. 

Prisutni nagrnuše oko mene, da im držim konferencu, da ih ne 
sramotim pred ostalim Hrvatima u Americi. Ne rad njih, već da se 
ne reče, da idem za dobitkom, pogjoh sa tom šačicom ljudi u gornju 
dvoranu, i držah im dva sata govora, osvrćući se više na njihove pri- 
like i potrebe, nego na stanje nar da u domovini. A poznavao sam dobro 
njihove prilike i život u St. Louisu po čitanju iz novina, a i po ljudima, 
s kojim sam se sastao; jer ako su vogje taki, kakvi će biti ostali.^ Nigdje 
možda, u cieloj Americi, nisu naši ljudi na nižem stepenu naobrazbe, 
nigdje ne obavljaju niže poslove, nigdje nisu prezreni kao u St. Louisu. 
Tu zaostaju i za samim Talijanima. Ima ih četiri pet tisuća, sve naj- 
nižih radnika po cestama, ili zaposlenih u čišćenju kloaka. Živu u 
o; romnoj većini po boarding-housema, koji su pravi uzori nečistoće i 
nemorala. Imadu svoju crkvu i svoga župnika u osobi velečasnog Os- 
kara Šustera, ali je crkva uviek prazna, a on kuburi, i jedva da uz- 
maže vezati kraj s krajem. 

Kada dovrših konferencu g. Piškulić dogje, da će mi prikazati 
račune. 

— Sav višak vam darivam, — rekoh šaleći se. 

— I nema ga! Taman je ušlo toliko, koliko treba za platiti tickete. 
Bio je tu prisutan češki novinar Dostal, koji se je zgražao nad 

tolikim nemarom i zapuštenošću našega naroda. Župnik Šuster se 
nije čudio, jer je poznavao svoje stado. 

Piškulića nestade i više ga ne vidjeh, premda je on bio preuzeo 
na se brigu ukonačenja i da će me voditi po St. Louisu. Bio mi je našao 
stan, doduše, kod nekoga češkoga radnika, koji je stanovao u njegovoj 
kući, ali kakav stan! U sobi nije bilo umivaonice, a na krevetu nije 
bilo plahta. Da je ko sa ulice gurnuo vrata, mogao je ući u moju sobu 
i orobiti me, ako se ne bi preplašio od nemle, koja je zaudarala iz vlaž- 
nih duvara i nepometena poda. U sobi, tik do mene, hrkao je pijani 
radnik, kao megjed u brlogu. 

Poslie konference prošetah se sa Dostalom po ulicama St. Louisa 
ogreznuvši u blato do koljena. Župnik Šuster bio me je povjerio njemu, 
obećavši sutra doći po me. Kad me je Dostal doveo do stana, te ušao 
unutra, htio me je odmah izvući, te me smjestiti u kakav hotel, ali 
nije bilo, ko bi prenio moju prtljagu. Rekoh mu laku noć, moleći ga, 
da mi bude na ruku, dok sam u St. Louisu. da mi pokaže grad i rastu- 
mači što u njemu ima važna u obrtnom i trgovačkom pogledu. On 
obeća sastati se sa mnom kod češkoga župnika, koji me je pozvao na 
objed za negjelju. 

Kad je sutradan Dostal pripovjedio češkom župniku i Šusteru 
u kakvom brlogu stanujem, odlučiše da će Šuster spavati u češkoj 
kanonici, a meni prepustiti svoju sobu. Radnik Luka Šarar, koji je 
skoro plakao videći, da druge večeri baš nije niko došao na konferencu, 
pobrinuo se je da moja prtljaga bude prenesena u stan župnika Šu- 
stera i stavio mi se na raspoloženje, da me prati po St. Louisu, da 

mi pokaže predjele, gdje rade i stanuju Hrvati, osobito boarding-house. 
Pregledah i vidjeh u njegovom društvu život naših ljudi, a bolje je 
da ga i ne opisujem. Većinom su Ličani, nepismeni. Mislim da ni u samoj 
Lici ne bi našao onakih ljudskih brloga, kakvi su boarding-house, 
gdje oni stanuju, po deset, po petnaest i dvadeset u jednoj zamu anoj 
prostoriji. Jedna sama žena kuha i pere robu cieloj četi, ako uopće 
pere. Svagje i tučnjave su na dnevnom redu. Često dogje i do noževa, 
a još češće megju pravoslavnima, kojih ima malne koliko i katolika. 

Ni St. Louisa neću opisivati. Svak je dosta čitao o njemu, pri- 
godom svjetske izložbe g. 1903., svak znade kako je u malo vremena 
narasao stanovničtvom, do preko po milijuna duša, da imade najveću 
pivovaru na svietu, da imade bezbroj drugih tvornica, da je promet 
ogroman, a osobito u agrarnim produktima. Ni povjesti mu ne treba 
isticati, jer je svakomu poznato, da je bio franceska kolonija, središte 
ogromne franceske naseobine Louisiane, koja je sizala od Meksikanskog 
zaliva do Kanade, a od Rocky Mountains, do rieke Mississipia i još 
dalje na istok, i da je Napoleon počinio najveće zločinstvo na franceskom 
narodu, kad je tu ogromnu državu, to srce sjeverne Amerike, prodao, 
tako rekuć za ništa Sjedinjenim Državama. Danas više niko u St. 
Louisu, ni na cielom beskrajnom prostoru nekadašnje Louisiane ne 
govori franceski. Sve je poplavila zatorna englešti a. U samom New- 
Orleansu, najvećem gradu današnje male Louisiane, franceski elemenat 
je zbiven na jedan pregjel grada, na jednu ulicu ! 

Po vanjštini St. Louis je posve sličan ostalim amerikanskim grado- 
vima, samo sa više blata. Pregjel, gdje stanuju bogataši, čist je, i urešen 
prekrasnim mramornim villama i palačama. Gradska kuća, City- 
Hall, za koju mi je kazao urednik „Hlasa" Dostal, da je stajala, ako 
se dobro sjećam, 38 milijuna dolara, dosta je liepa, te sjeća po stilu 
nešto mafo na pariški Hotel de Ville. Manja je, a mislim da bi se u 
Evropi dala sagraditi sa četiri milijuna franaka. Basnovito je, koliko 
u Americi žderu neimari, poduzetnici i proti, naročito kada grade 
koju državnu, ili gradsku zgradu. Arhitekt, koji dobije jednu takovu 
radnju, ne treba se više brinuti, da dobije drugu, osim ako kanjušinu 
dieli sa zastupnicima, činovnicima, ili gradskim očima. 

Izložba, koja je zauzimala baš kolosalan prostor, bila je zatvo- 
rena, kada stigoh u St. Louis. Ni jedna zgrada nije bila sagradjen^ 
da trajno ostane, kao što rade proračunani i umni Francezi, skrbeć 
za budućnost. Sve je bilo na brzu ruku skalupljeno od greda, dasaka, 
kreča i cementa, i sve se je već rušilo. Koliko su tu arhitekti i poduzet- 
nici proždrti? 

U St. Louisu ostadoh samo tri dana, a četvrtoga u jutro odlučih 
putovati prama Chicagu, otkuda su me opeta pozvali, i brzojavili 
mi u San Francisko i u St. Louis, da dogjem, jer da su organizovali 
u moju počast oprosni banket. Župnik Šuster i radnik Šarar dopratiše 
me do' kolodvora, stisnuh im ruku i sjedoh u vlak, koji je za nekoliko 

časaka bio na ogromnom i jedinom mostu što no preko rieke Missi- 
ssipi spaja St. Loiiis sa Est St. Louis. Ovaj most oponaša bruklinski 
u New- Yorku, a nije mnogo manji. Veličajan je prizor sa mosta na tu 
najveću rieku Sjeverne Amerike, na parobrode, koji ju na sve strane 
sieku, i na bezbrojne tvornice i dimnjake, kojima su joj obale nakićene. 
Tridesetak kilometara sjeverno od St. Lx)uisa slieva se u Mississipi 
najveći njegov pritok Missouri, i tako baš kod St. Louisa Mississipi 
pokazuje svoju veličajnost. 

Na istoku preko rieke, stere se novi grad Est St. Louis, a iza njega 
pucaju nepregledne ravnice države Illinois, preko kojih mi je puto- 
vati brzim vlakom od jutra do mraka. Sve su te ravnice obragjene, 
na sve strane po strništima pasu goveda i svinje, a putovanje je do- 
sadno i jednolično, kao po cieloj srednjoj Americi. 

U večer, kad je već bilo zanoćalo, stigoh u Chicago, gdje me do- 
čekaše isti prijatelji, ko i prvi put. Krenuh sa g. Randićem na konak. 

Opeta u Chicagu. — Vožnje sa Randićem po gradu. — Posjet tvornice braće 
Perkovića u Evanstonu. — U Randićevom saloonu. — Objesni milijunaš. — 
Vojvoda Draško u Chicagu. — Hrvat gorostas. — Hrvati najjači ljudi u Ame- 
rici. — Banket u Narodnoj Dvorani. — Moj govor. — Hrvatska političko- 
ekonomska organizaciia. — Govori. — Pozdrav domovini gospogje Zlatke Bian- 
kini. — Narodno kolo. — Americain Beauty. — Oproštaj. 

Koncem ožujka popustila je malko studen u Chicagu i sada je mogao 
g. Ante Randić voziti me cio dan u kočiji po ulicama, oko jezera, 
po parkovima, kroz tvorničke pregjele grada i po okolici. Sam 
] e ravnao konjima, koji su prevaljivali bezkonačne ulice, kao da su 
krilonozi. Tako obigjoh i pregledah s njime cio grad, zavirih u tvor- 
nice, u banke, u sve znamenitije palače. Kad ne bih bio s njime vodio 
bi me Sirovatka megju radnike, da nastavim svoja proučavanja. 
Jednog dana pogjoh sa Sirovatkom i do Evanstona, gradića na sje- 
veru Chicaga, da vidimo tvornicu sanduka i pokućstva braće Pavla 
i Josipa Perkovića iz Križpolja u Lici. Ti su ljudi neumornim trudom 
i marom uredili, po najmodernijem sustavu, drvodjelnicu u svojoj 
vlastitoj velikoj kući. Njihova je tvornica opskrbljena svakovrsnim 
makinama, savršene točnosti, koje same, tako rekuć, tvore liepe kućne 
urese i pokućstvo, a da radnik i ne treba biti bog zna kakav vještak 
u drvodjelstvu. Radnika ne trebaju mnogo i ako mnogo proizvode, 
jer jedna mahina radi za deset i dvadeset radnika. Posao im napre- 
duje, jer sami rade, upravljaju tvornicom i trgovinom, a unatoč liepom 
imetku, što su ga stekli, živu vrlo čedno, pače skromno. Riedak primjer 
ekonomskoga zdravoga razuma, koji je bilo vriedno u ovoj knjizi 
spomenuti. 

Premda je Randićev saloon gospodski, ipak zagju katkad u nj 
i naši radnici, više da posjete Randića i da traže od njega kakav savjet, 
nego da u saloonu troše. Kad nemam posla sjedim u saloonu, da pro- 
matram ljude, ili čitam Randiću engleske novine; jer kako spomenuh, 

on ne zna čitati. Čudno mu je što ja gledani u engleski papir, a fltam 
ga hrvatski. On me tako bolje razumije, jer pošto engleski slabo iz- 
govaram, lakše mi je odmah prevagjati na hrvatski. Randićevi pri- 
jatelji amerikanci, gledaju taj prizor, pa se čudom čude, jer kad sa 
mnom govore, razumijem ih malo, a katkad i nimalo, a onamo čitam 
Randiću engleske novine ! Da ih uvjeri, da sam točno preveo, Randić 
im kaže sadržaj prevedenog članka i oni vide, da se slaže potpuno. 

Jedan milijunaš, koji ne zna šta će s novcem, silom hoće, da idem 
š njim prolumpati noć, a ja se nikako ne dam, jer kad ne mogu trošiti 
svoga, neću ni tugjega ! Ali on je zabio u glavu, da mora baš sa mnom 
profućkati jednu tisuću do ara, kao da mu nije dosta, što ih je te večeri 
već dosta profućkao. Malo je nakresan, obećaje da će doći u Evropu, 
pa da ću mu odvratiti; taman, kao da će kad dogje u Evropu, prvoga 
mene naći ! Jedva ga se rieših, kad su došli neki njegovi znanci, koji 
uhvatiše dobru prigodu i odvukoše ga. 

Mene zanima više Mato Njavro, radnik iz Hrasna u Hercegovini, 
nego dolari i lumpanje toga milijunaša. Mato Njavro je već više go- 
dina u Americi, nepismen, te je u njemu ostala čista hercegovačka duša, 
bez ikakve amerikanske primjese. Obavlja niže poslove u saloonu g. Ran- 
dića, kada drugdje nema posla, a on ga baš mnogo i ne traži. Najdraže 
mu je, kad se može sastati s našim čovjekom, pa govoriti o hajduchna 
i osvetnicima, te pjevuckati narodne pjesme, kojih znade nebrojeno. 
. Kad govori o Chicagu i o Americi, eto ti pravog pravcatog vojvode 
. Draška u Mlecima. 

Dok on meni pjeva pjesmu o Osman-agi na Udbini, uživajuć 
što ja toliko uvažavam njegovo znanje, naročito, kada to vidi gospodar 
i čuje gdje ja hvalim ljepotu njegova jezika, ili kojeg narodnog stiha, 
poput ovih kojima se Osmanaga tuži na starost, te ne može posjesti 
konja od megdana : 

Gjavoljega ne imadem zuba. 
Da pretučem koru hljeba biela; 
Sve mi vjetar kroz hrbine puše; 

dok on pjesmu pjeva, eto ti radnika Mikule Šišula iz Kukuljanova 
kod Bakra, koji znade takogjer cieniti njegovu pjesničku darovitost, 
naročito, kada pjeva o kakvom junaku, jer je i Šišul pravi junak, 
gorostasan tielom, pa mu se čini, dok Njavro pjeva o Muju, o Halilu, 
Smiljaniću, da to ^ve o njemu pjeva. Begeniše svako junačtvo, a 
da se Njavro ne potuži, kao starac Milovan, da mu niko ne reče: 
„na ti tikvu vina, koja će ti biti do Karina", zove dvie flaše dobroga 
vinca iz Kalifornije. 

Mikula Šišul bi se uvriedio, kad on plaća, da ne dogje piti s njime 
i gospodin, naime Randić, jer i ako je on prosti radnik, novac je po- 
šteno zaslužen, pa neka i gospoda s njime piju. Da Randić dopušta, 
on bi do zadnjega centa potrošio, kad Njavro pjeva o junacima, i 

kad gospoda s njime piju. Pravi je div tielom, ruka mu je, da se moja 
u njegovoj potpuno izgubi. Radi marljivo, a uviek ima rada, jer tu 
orijašku silu amerikanski poslodavci plaćaju najviše sa tri dolara na 
dan a ne mari izradi li ih deset ili petnaest. Šišul ne zna koliko izradi, 
samo zna, da u domovini nije dobivao dan nego rajnčk, a ovgje dobiva 
tri ranjčka. On naime dolare zove ranjčkima, kao što je kod kuće 
zvao forinte, pošto za njega od prilike ovgje vriedi dolar, koliko doma 
forint, i ako za gospodu vriedi još mnogo manje. 

Taj gorostas, dobar je ko janje. Junak je na rieči, a po svoj prilici 
i u srcu, ali svoga junaštva ili svoje sile nikada ne pokazuje na ljudima, 
nego na kamenju, na vrećama ugljena, na kolima, ili na mahinama. 

Takih ljudi ima mnogo u Americi, jer je Šišul prototip jedne vrsti 
naših ljudi. Da Mato Njavro ima mnogo takovih klijenata, on koji 
ragje pjeva, nego li radi, pravio bi zlatne poslove. Ali, kao mnogi ljudi 
na ovome svietu, Njavro ne zna izrabiti svoj prirodni dar. Uvjeren 
sam, da je on išao u St. Louis, megju Ličane, mjesto mene, i sabrao 
ih, da im pjeva o Kraljeviću Marku, ili o Senjanin Ivanu, da bi bio 
mnogo bolje prošao. Prošao bi svuda dobro, gdje ima naših radnika, 
jer bi mu svaki rado dao u večer, kad se vrati s posla, pet ili deset 
centi, samo neka razblaži narodnu dušu junačkim podvigama. Ta i u 
domovini mnogo bolje prolaze pisci, koji se bave pučkom književ- 
nošću, nego visokom, umjetnom. Još su za naš narod prikladnije 
proste narodne gusle, nego klasična zlatna lira, ili uzvišena harfa. 
Po gotovo u Americi, kamo se sele najniži slojevi pučanstva, nema 
polja za visoku književnost, ni za politiku. Ali kao što naši narodni 
pjevači nisu trgovali s guslom, tako ne trguje ni Njavro svojom pjesmom; 
već kao što se je sliepac zadovoljavao milostinjom, ili čuturom vina, 
tako je i on sretan, kada dogje Sišul, te naruči flašu vina. 



Promatrajući divske mišice Šišula, kakvih nema ni u Amerikanaca, 
unatoč njihovoj neprestanoj vježbi u gimnastici, promišljao sam, 
koliko se takovih mišica gubi iz domovine i utapa u amerikansko 
more. Kod kuće sve više nestaje starog junačkog narodnog soja, jer 
što se ne iseli, to ispije, izjede siromaštvo, ili malarija, kao u junačkim 
kotarima, gdje više nikako nemožeš raspoznati ni naći potomka ju- 
načkih srdara, koji su sa Močivunom, Smiljanićemi ili don Stjepanom 
Sorićem jezdili na krvavi Otres, „razbojište gdje je megdan stari". 

Amerikanci znadu cieniti radinost i snagu našega radnika, te naj- 
ragje uzimlju Hrvate na posao. Poznata je u cieloj Americi jakost 
Hrvata. Gdje se narodnosti hrvaju, tu uviek Hrvati odnesu pobjedu. 
U New-Orleansu svake godine se davaju igre, na kojima mjere sile 
razne narodnosti, a te su igre brojno posjećene i pobjednici su dobro 
plaćeni. Najobičnija je igra potezanje konopa. Dvanaest ljudi jedne 

narodnosti prihvate jedan kraj konopa, a drugi dvanaest ljudi druge 
narodnosti, pa ko će koga pritegnuti. Ljudi se za taj posao vježbaju 
dugo vremena, i svaka narodnost bira najjače. Oni, koji pobiede u krugu 
svojih sunarodnjaka, šalju se na megjunarodnu utakmicu. Do sada 
nije bilo slučaja, da naši nisu pobiedili sve ostale narodnosti. Obično 
naši biraju ribare, navikle vući mreže kod kuće, a i na ušću Mississipia, 
gdje ih žive velika naseobina. 

Kako dugo će naša zemlja ragjati takove krepke ljude pod ovim 
užasnim vladama, koje upravo zatiru zdravlje i silu naroda, puštajuć 
neuregjene rieke i močvare, držeći ga u najvećoj biedi i nevolji? 



U negjelju dne 26. ožujka bio je urečen banket u Narodnoj Dvo- 
rani. Bili su pozvani i predstavnici svih slovenskih narodnosti u Chi- 
cagu, koji se svi odazvaše, a osobito brojno Česi. Hrvatska glazba, 
tamburaški zbor i pjevačko društvo „Zora" morali su ispunjati pauze 
izmegju raznih govora. Dvorana je bila dupkom puna, a predsjedao 
je g. Juraj Mamek. Svi vigjeniji Hrvati nagjoše se na okupu. Pošto 
su im imena već spomenuta u ovoj knjizi, neću ih ponovno spominjati, 
a neću ni opisivati banketa, ni donositi raznih govora, da se bez potrebe 
knjiga ne oduljuje. 

U govoru kojim sam se zahvalio na nazdravice i na iskazanu 
mi počast, ja sam po želji prisutnika iznio utiske, koje sam primio na 
svom putovanju, i zaključke svojih promatranja obzirom na naš narod 
i njegove potrebe. Govor se je u velike dojmio, tako da me zamoliše 
da ga odmah napišem i tiskam u više tisuća primjeraka, eda ga uzmognu 
raspačati po narodu diljem Amerike, jer da bi mogao biti od velike 
koristi i mnogima otvoriti oči. Pošto nije bilo vremena da to onda učinim, 
a pošto je u tom govoru bio izažet sok svih mojih opažanja, prihvaćam 
ovu zgodu, da ga napišem, u nadi da će, putem ove knjige, dospjeti 
megju naš narod u Americi : 

Braćo ! 

Obvezali ste me, dok budem živ, iskazima ljubavi prama meni. 
Vi, ovgje u Chicagu, učinili ste sve što je bilo u vašim silama, da cilj 
mojega posjeta ne bude promašen u nijednom pogledu; a bio bi pro- 
mašen, kad dan danas, na rastanku, ne bih iskreno [ otvoreno dao 
one savjete, koje mi se čine potrebiti za napredak vaš i svih ostalih 
Hrvata u Americi. Na konferenci, ja sam vam iznio tegobe, koje trpi 
naš narod u domovini, a sada se pristoji, da vam pokažem mane s kojih 
trpi naš narod ovdje u Americi, i što bi bilo potrebno, da se te mane 
izlieče. 

Počeću odmah sa najvažnijim pitanjem, za vas i za domovinu, 
koja vas je rodila; a to je, hoćete li se vi održati, kao narodnost, u Americi 
i kako dugo. To je za me bio glavni cilj istraživanja, kada odlučih 



234 



preći okean, da vas posjetim, i na tu stranu sam najpozornije naperio 
svoja istraživanja. 

^ Braćo, u jednoj pjesmi, koju spjevah otrag sedamnaest godina, 
u „Poslanici Jeronimu Ilijiću u Los Angeles" premda sam onda bio 
mlad i neiskusan i ako onda pitanje seobe nije bilo za hrvatski narod 
životno, niti sam mogao predvidjeti, kakvih će dimensija poprimiti; 
premda nisam poznavao prilika u Americi, ja sam već onda, kao pro- 
ročanskom slutnjom naslutio vašu sudbinu i pjevao : 

Jadna braća ! u naroda smjesi 
Iščeznut će, ko neplodni pelud. 
Što ga vjetar s paome potrese, 
1 u suhu pustaru zanese. 
Podaleko od čašice sjetne 
Inospolne ljubljene paome. 
Zdravo,, moja izgubljena braćo! 

Tako sam onda neiskusan pjevao, a danas, kada sam svojim očima 
promotrio naš narod po Americi, i vidio ga na radu, i u svim njegovim 
zanimanjima, ne mogu, na žalost, nego opetovati svoj očajni stih : 

Zdravo moja izgubljena braćo ! 

Zaludu se je obmamljivati; svi Hrvati u Americi, koji se ne povrate 
u domovinu, svi će biti za domovinu izgubljeni. Stari doseljenici leći 
će u grob; ostati će njihova djeca, koja će još znati koju hrvatsku rieč, 
Što su je čuli od roditelja; unuci neće znati ni cigle hrvatske rieči; 
neće znati ni od koje narodnosti potiču, ni gdje je na krugli zemaljskoj 
kolievka, što je odnjihala njihove pragjedove. Već danas možete jasno 
vidjeti taj proces. Već danas mnogi poenglezuju svoja imena, ma da 
još ni sami nisu naučili engleski govoriti. Ja sam našao vrlo rietko djece 
od hrvatskih roditelja, koja bi znala dobro hrvatski govoriti, a našao 
sam ih mnogo, koji ne znadu ni rieči. Ako roditelji sami nisu naučili 
engleski, tada su djeca prisiljena s njima hrvatski govoriti i nauče nešto, 
pa ipak ragje govore engleski, i sa amerikanskom djecom postaju 
pravi amerikanci. Ako su pak roditelji naučili engleski, onda i sami go- 
vore sa svojom djecom engleski, nit je mare u hrvatskoj rieči poučavati. 
Iznimke su vrlo rietke. U što se dakle možete nadati, da vas spasi? 
Škola nemate, a da ih i imate, ne bi vas ni one spasile, a baš ih i ne- 
mate, jer ne vjerujete u njih; jer znate da bi roditelji volili slati djecu 
u engleske škole, pošto im je engleski jezik neophodno potrebit za život, 
za posao, za opstanak. Župe vam mogu dati duševne okriepe, narodne 
crkve vas mogu držati neko vrieme na okupu, možete imati utjehu, 
da na rastanku sa ovog svieta čujete iz ustiju župnika hrvatsku rieč, 
da uzmognete olakotiti dušu od grieha i usnuti mirno, ali vam hrvatske 
crkve neće spasiti narodnost. Do samih dvadeset, trideset godina, 
kada današnji naraštaj pomre, u tim se crkvama neće više hrvatski 

propoviedati, vaša ih djeca neće posjećivati. Katolička crkva znači 
sveopća crkva, ona nema narodnosti, svi su njoj narodi jednaki, ili 
bi bar morali biti. Vaša će djeca ostati možda u toj crkvi, ali u hrvatsku 
crkvu neće polaziti, nego u sveopću, latinsku, gdjegod ju nagju. Da 
bi i htjeli, i da bi se još sjećali koje hrvatske rieči, onda više neće 
biti župnika, koji će im hrvatski propoviedati. Slušati će kojega Irca, 
koji će takogjer biti odnarogjen, jer će govoriti engleski. 

Kad sam na tom pitanju hrvatskih crkava, ne mogu na ino, da 
vam ne stavim nekoliko opazaka. Vidio sam malne sve hrvatske crkve 
u Americi i mnogo slovenskih. Mnoge su gragjene raskošno, te su prave 
katedrale prama crkvama koje ste polazili, kao djeca, u rogjenim 
selima. Na nekima je natpis hrvatski, neke već danas nose ploču s en- 
gleskim natpisom. Ove kao da su pri samom rogjenju učinile oporuku, 
te ostavile svoje zidove, zvonike i oltare u baštinu svezatornoj en- 
gleštini. Ima ih koje su stajale 50.000 dolara, ima ih koje su zapale do 
100.000 ili ti po milijuna kruna, kao §lo venska u Kalumetu, sa engleskim 
natpisom, a da još nije ni dovršena. 

Liepo je i pohvalno, da vi mislite na Boga i na dušu, jer vas crkva 
drži u ljudskom dostojanstvu, čuva vam ćudorednost ; ali ja pitam, 
pošto je sugjeno, da u kratkom roku te crkve postanu engleske, je li 
bilo potrebno i uputno trošiti na njih tako ogromne svote? Niste li 
se mogli zadovoljiti samo sa župnikom, koji bi bio mogao vršiti za 
vas obrede i u kojoj drugoj katoličkoj crkvi; ili ako ste htjeli graditi, 
čemu ne gradite nešto čednijega? Ja sam proračunao, da su Hrvati 
i Sovenci za gradnju crkava u Sjedinjenim Državama potrošili do 
dva milijuna talira, ili ti ravno deset milijuna kruna. 

Svi se snebivate od čuda, slušajuć te brojke, a da vam rečem, 
dajte mi potovicu te svote, pače petinu za rodoljubne svrhe u domovini, 
svi biste se još više začudili, i činilo bi vam se nemoguće sabrati toliku 
svotu. A ipak, kako vidite. Hrvati i Slovenci, u desetak godina po- 
trošili su za narodne crkve deset milijuna kruna, a ih deset mili- 
juna kruna, i one što dogju, baštinit će od vas amerikanci, biće, 
drugim riečima sav taj novac izgubljen za domovinu. A ipak ja 
sam uvjeren, kad bi rodoljubi u domovini raspolagali petinom te 
svote u političke svrhe, da bi mogli promieniti tužne odnošaje našeg 
naroda. 

Crkva vas dakle neće očuvati od propasti. A u što se drugo mo- 
žete pouzdati? Zar u hrvatske novine? Hrvatskih novina ima desetak 
po Americi, nu dižu se i propadaju, a propast će, prije, ili kašnje sve. 
Novine su kao i biljke. Ako ih usadite u uske lonceve, gdje nemaju 
dovoljno zemlje da se hrane, kržljave i napokon uvenu. U ostalom 
mnoge od tih novina, mjesto da vas prosvjetljuju, i da niete u vama 
ljubav za domovinu i za jezik, truju vas ogavnim polemikama, nedo- 
stojnim klevetama, i razdor izmegju urednika siju u narod. Ja ne 
ciljam na nikoga, niti mislim komu dati pravo, ili krivo, nego govorim 



236 



općenito, premda svi nisu jednako krivi; ali da ne budem uzrokom 
još žešćih polemika, bolje je da ne izrazujem nikomu osude. 

Ako kojoj od tih novina i uspije održati se, održat će se deset, 
dvadeset godina; ali čim prestane seoba iz domovine — koja mora pre- 
stati, jer ako ne prestane, same će je ovdješnje državne oblasti zabraniti 
— prestat će izlaziti i hrvatske novine u Americi, jer neće imati čita- 
telja. I te luči vaše narodne sviesti utrnuće, čim izgori ulje vaših 
narodnih osjećaja, koje ih hrani, čim stariji doseljenici legnu u grob. 
Uzdate li se možda u „Hrvatsku Narodnu Zajednicu" ? To uzdanje 
moglo bi prije opsjeniti vašu braću u domovini, nego vas, jer vi znate 
vrlo dobro koja je svrha „Hrvatske Narodne Zajednice". Bilo vam 
žao, ili drago, ja ću vam otvoreno reći, da ni tu korisnu ustanovu nije 
potakla vaša ljubav za domovinom, za narodnošću, nego za koristo- 
Ijubivošću. Vi niste ustrojili „Hrvatsku Narodnu Zajednicu", i ne 
podržavate je, da držite na okupu i svjestan hrvatski narod po Americi, 
nego da osjegurate život proti nesreći. Ne poričem, da „Hrvatska Na- 
rodna Zajednica" ne doprinosi mnogo očuvanju vaše narodne sviesti, 
jer, da ne drugo, sastajete se na sjednice u njezinim odsiecima, čujete 
hrvatsku rieč, porazgovorite se katkada o domaćim stvarima. Ali ta 
zajednica nema nikakve političke boje, i ma da doprinašate u njoj 
po nekoliko centi godišnje za narodni fond, nije mi poznata blagodat 
toga fonda, ni koliko iznosi, ni kako se misli u narodne svrhe upotrebiti. 

Napokon od četiri stotine tisuća Hrvata u Sjedinjenim Državama, 
koliko ih je članova u toj zajednici.^ Niti svaki dvadeseti ! Osvrnite 
se na zajednice drugih naroda, prispodobite ih sa svojom, pak ćete 
vidjeti, koliko je viša u njih narodna sviest i duh udruživanja. U tom 
pogledu ostajete i za Slovacima. 

Mjesto da „Hrvatska Narodna Zajednica" raste, ona pada. Broj 
se članova umanjuje, a eto već njeni obruči pucaju na sve strane, 
ter se rastavlja u više zajednica. Time će i ta ekonomska sveza, koja 
je spajala Hrvate, popucati; a vi nemate nijedne druge organizacije, 
u kojoj biste se mogli svi okupiti. 

Još manje nade imam u vašu budućnost, kada prosudim kulturno 
i moralno stanje Hrvata širom ove zemlje. Ogromna većina vas dogje u 
ove krajeve, a da ne zna ni čitati ni pisati, a da nema ni najelemen- 
tamije naobrazbe, ni vjerske ni svjetovne, da ne zna nikakvog zanata, 
ni obrta, ni trgovine. Uslied toga prisiljeni ste obavljati, ako ne naj- 
niže poslove, kao crnci ili Talijani, a ono najteže, gdje je vaš život 
izložen najvećim pogibeljima. Ogromna većina vas živi pod zemljom 
u dubokim rudnicima, ili u tvornicama, gdje vas zatrpavaju odroni 
rudača, gdje vas satarivaju mahine, gdje vas guše eksplozije plinova, 
gdje vas ubija memla, gdje vas izjeda zima, ili kužni zrak. Unosne 
zanate i plemenitije poslove obavljaju druge narodnosti, spremnije 
od vas u borbi za život i naobraženije. Prokletstvo koje je tiranstvo 
navalilo na vašu nesretnu domovinu, prati vas i amo u tugjini, jer 

je tiranstvo krivo što niste došli amo naobraženiji i spremniji u borbi 
za život. Potlačenost vaše domovine, koja je umjetno držana u siro- 
maštvu, kriva je, da vi nemate ni ljubavi jedan prama drugomu, ni 
solidarnosti u utakmici sa drugim narodnostima ; već da vas je i 
ovamo dopratio, i da vas rastače kleti jal, s kojega naša domovina 
propada. 

Jal i zavist ubijaju vas i ovgje, ko i u domovini. Vidite li, da se 
je koji svojim trudom dovinuo do boljeg položaja, i da napreduje; 
vi, mjesto da ga poduprete, da mu ide i bolje, zavidite mu i nastojite 
ga upropastiti. Vi pijete u saloonu domaćeg saloonera, kupujete potrebne 
stvari u domaćeg trgovca; ali samo kada ne znate drugoga jezika, 
da možete poći u tugjin a. Domaćeg župnika, liečnika, pravnika itd., 
plaćate slabije, nego biste drugoga platili; a mnogi trgovci, salooneri 
itd., gule opeta oštrije našega čovjeka, nego bi gulili tugjinca, izrab- 
ljujući njegovo neznanje. Uslied tih mana prezreni ste od drugih na- 
rodnosti, i može se reći da u političkom i državnom životu ove republike 
ne značite ništa. Ko računa s vama na izborima .^ Koji Hrvat, ne velim, 
da bi se natjecao za izbor u senat, ili u kongres, ili u državne sabore, 
nego za kakvo činovničko mjesto, bilo u državi, bilo u kojem gradu.? 
Ali kako će se natjecati, kad nema iza sebe organizovane stranke, 
koja će ga nositi, kad su vaši glasovi raspršeni, kad vas rastače zavist, 
pa i da se nagje hrvatski kandidat, ne biste za njega glasovali? 

Glavno je što vam fali, politička organizacija. Bez te organizacije 
vi niste ovgje narod, negp nesvjesna masa, s kojom ne može niko ra- 
čunati, i koju će uviek svak i politički i ekonomski izrabljivati. Bez 
takove organizacije domovini od vas ne može biti nikakove koristi, 
a ni vam samima, jer nećete nikada imati, ko bi se za vas skrbio, ko 
bi vas štitio, ko bi vam našao unosnijeg rada. Biti ćete prepušteni 
svojim strastima, piću, bludu, neznanju i razbojstvima, biti ćete uviek 
roblje kapitalista, rudničara, tvorničara, i inih poduzetnika, bez društva, 
bez sindikata, koji bi vas zaštitio, koji bi vas vodio u štrajkovima, 
Ja izvojujete što bolju nadnicu, i da vigjenijim od vas isposluje bolji 
položaj u državi i municipiju. 

Putujuć Amerikom osvjedočio sam se, da mnoge vaše nevolje 
proističu baš iz toga, što nemate organizacije, što nemate vogja, koji 
bi upravljali nenaobraženim buljucima radnika. Raspršeni ste po svim 
državama, rudnicima, šumama, tvornicama, gradovima i selima, a 
nemate megju sobom sveze, nit znate jedni za druge, osim za one, 
koji su u odsiecima Hrvatske Zajednice; i tako nije moguće ravnati 
vašom seobom, centralizovati vas u mjesta, gdje biste lakše dobili 
rada i bolju nadnicu, te vas što dulje očuvati kao narodnost, da se 
ne izgubite, kao šaka pržine bačena u more amerikanstva. S tih razloga, 
odmah na početku, čim shvatih vaš položaj, počeo sam u svim mje- 
stima, gdje sam došao, propoviedati potrebu vaše političke organi- 
zacije. Dozvolite mi, da vam i ovom prigodom istaknem u tom po- 

gledu svoje misli, u nadi, da ćete me vi, koji ste naobraženi i, lakše shva- 
titi, i možda pregnuti za oživotvorenjem ove ideje, koju vam navieštam. 

Potrebno bi bilo, da se ideja političke organizacije potakne kroz 
novinstvo, ali da novinstvo u tome bude složno, i da svojim polemikama 
ili osobnostima, ne pokvari odmah na početku ovaj velevažni pothvat. 
Nemojte, da se opetuje što se je već jednom dogodilo u New- Ydrku, 
gdje su baš osobnosti pokvarile političku organizaciju, koja je bila za- 
mišljena drugačije, nego je ja zamišljam. Netom novine pripreme 
polje, neka se vigjeniji Hrvati u Americi sastanu na dogovor, u jednom 
od glavnih središta Hrvata, to jest, ili ovgje u Chicagu, ili u Pittsburgu. 
Taj odbor neka utanači pravila i odredi u kojem će gradu biti središnja 
uprava organizacije, te neka odmah proglasom kroz novine pozove 
sva mjesta, gdje se nalaze brojnije hrvatske naseobine, da organizuju 
odsieke političke organizacije, po primjeru „Hrvatske Narodne Za- 
jednice". Kada to bude provedeno, neka svaki odsiek pošalje po jednog 
delegata na glavnu skupštinu, gdje će se ratifikovati pravila, utanačiti, 
gdje će biti središte organizacije, izabrati odbor, koji će njom upravljati 
i izabrati plaćene činovnike, koji će u New- Yorku ravnati seobom, 
primati izvještaje odsieka, obzirom na poslove i na potrebu radnih 
sila u ovome ili onome mjestu. S vremenom moći će se ustanoviti i 
filijalka ovoga bureaua u domovini, bilo na Rieci, bilo u Trstu. Zadaća 
ove filijalke biti će, da već u domovini ravna cielom seobom, tako, 
da niko neće polaziti iz domovine na sliepo, već će znati, da će odmah 
dobiti rada, da će biti otpremljen najjeftinijim i najboljim parobrodom, 
i da će u New- Yorku biti dočekan od braće, te bez brige otpravljen 
na mjesto gdje će započeti rad. Obzirom na interese važnijih agenta, 
koji se danas bave ovim poslovima, politička organizacija mora ih 
saslušati i nastojati privući u svoje kolo. 

Kad budete tako organizovani, nema sumnje, da ćete rukovoditi 
cielu seobu i biti u stanju svrnuti je na onaj pravac, koji najbolje bude 
odgovarao interesima organizacije i domovine. Svaki koji bude selio 
i dobio rada preko hrvatske organizacije, biti će dužan postati njezinim 
članom, a u slučaju istupa moraće platiti globu, ili biti boikotovan. 
Ali teško da će se koji usuditi staviti se u opreku sa tako moćnom 
organizacijom, pače nema sumnje, da će se i stari naseljenici požuriti, 
da postanu njezinim članovima. Ovakovo društvo moći će pače davati 
predujmove onima, koji bi želili seliti iz domovine, a nemaju sredstava, 
te ih tako izbaviti iz lihvarskih ruku, a dotičnici biće vezani vratiti 
društvu predujam u stanovitom roku. 

Kolika bi ekonomska korist mogla doći od takove organizacije 
Hrvatima u Americi, to ćete na prvi mah svi Iako shvatiti, jer će ova- 
kovo društvo, mnogo bolje od pojedinaca, moći znati gdje ima rada 
i gdje se bolje plaća, te stupiti u pregovore sa poslodavcima, na malo 
i na veliko, jer će, do potrebe, biti u stanju sabrati oko jednog poduzeća 
stotine i tisuće radnika. 

Ovakova organizacija biti će prava ekonomska velesila u Sje- 
dinjenim Državama, te će moći odlučivati o padanju ili dizanju radničkih 
nagrada, jače nego ikoja bursa, a preteći će u političkoj i ekonomskoj 
vještini sve narodnosti u Americi. Kako sada stvari stoje, naši radnici 
ne odlučuju upravo ništa o dizanju ili padanju radničkih nagrada. 
Oni nisu vojska, nego krdo raspršeno na sve strane. U štrajkovima 
nemaju ko bi ih vodio, ni svjetovao, nego su prisiljeni često i preko 
volje sliediti agitatore drugih narodnosti, političkih ili socijalnih stra- 
naka; ili sliediti zapovjedi poslodavaca, te se tako izlagati mržnji i 
preziru ostalih radnika. Naprotiv organizacija će moći ravnati štraj- 
kovima, i do potrebe podržavati štrajkove potporom. Nema straha 
pak da će vam državna vlast zabraniti ovakovu organizaciju, jer u 
tom pogledu ovgje vlada potpuna sloboda. 

Čim vi budete ovako organizovani, vi ćete već i sami osjetiti, 
da ste drugi ljudi, i da baš ne morate biti uviek i svi prosti radnici, 
mahine u rukama kapitalista, da vašim mišicama kopaju i nagomilavaju 
zlato. Bude li na čelu organizacije uman odbor, moći će i sam misliti, 
da sama organizacija postane poslodavcem. Ta ni vi niste ljudi dru- 
gačiji nego Amerikanci, i vi možete misliti na otkriće, zakup ili kupnju 
rudnika. Poznato vam je kako se ovgje organizuju dionička društva 
za otkriće rudnika, i kako ih, kada ih nagju, ili sama eksploatišu, 
ili prodaju. Taj primjer moći ćete sliediti i vi, jer uz najmanju člana- 
rinu vi ćete u kratko doba biti gospodari ogromnih kapitala, a izdavši 
dionice za članove, moći ćete nagomilati upravo basnovite novčane 
sile. S takvim srestvima u ruci biće vam se lako upuštati u svakovrsna 
obrtna poduzeća na veliko, bez straha, da ta poduzeća propadnu, 
ili da budu na laku ruku uništena moćnom utakmicom. Odsieci moći 
će u svakom mjestu, gdje se nalaze, podići potrošne zadruge, te op- 
skrbljivati članove, uz jeftiniju cienu, živežom, odielima, pokućstvom 
i svakom inom potrebom. 

Ekonomsku korist ovakove organizacije mislim, da sam vam 
dovoljno obrazložio, a sada ću preći da vam rečem koju o političkoj 
koristi, kojoj se možete nadati vi ovgje u republici, a narod od vas 
u domovini. 

Megju vama se sada pretresa važno pitanje o sticanju amerikanskog 
državljanstva. Neki su za, a neki proti tome. Dopustite mi, da vam 
i ja rečem o tome svoje mnienje. Neki predbacuju, da će se teže povratiti 
u domovinu oni, koji steku amerikansko državljanstvo, nego oni koji 
ga nemaju. Ja mislim naprotiv, da amerikansko državljanstvo ne 
može biti nikomu zaprekom, da se vrati u domovinu. U domovini 
se može nastaniti svaki amerikanski državljanin, a može opeta tražiti, 
ako mu se raci, austrijsko, ili ugarsko-hrvatsko državljanst\o. 

Najvećom zaprekom povratku u domovinu to je vojničko bje- 
gunstvo, a baš se toj zapreci dade doskočiti, isposlovavši amerikansko 
državljanstvo, bar u nekoj mjeri i za stanovito doba. Nego povratak 

u domovinu u glavnome ovisi o tome koliko ko osjeća ljubavi za do- 
movinu. Ko te ljubavi ne osjeća, ili je zanemari, taj se neće nikada 
povratiti, naročito ako mu u Americi ide dobro. U ovakovoj političkoj 
organizaciji bez sumnje biti će u svakome^ budnija narodna sviest, 
i ljubav prama domovini, jer će o njoj članovi čuti govoriti na sjedni- 
cama, na sastancima, u čitaonicama, koje će odsieci biti dužni u prvom 
redu ustrojiti. Kako ćete da osjeća i da misli na domovinu čovjek 
posve odsiečen od hrvatskoga društva, gdje god u mjestu, gdje je 
okružen samo tugjim jezicima, idejama i čuvstvima.^ Skoro će ga ame- 
rikanske ideje i čuvstva zagrijati tako, da će posvema zaboraviti na 
stara domovinska čuvstva, naročito ako je pošao iz domovine nenao- 
bražen, a stekao ovgje amerikansku naobrazbu, što se često dogagja. 

Poznato vam, je svima, da Sjedinjene Države boljim okom gle- 
daju one, koji prime amerikansko državljanstvo od onih, koji ga ne 
primaju. Amerikanski državljanin lakše nagje rada, i uživa više ugleda 
a i državne i gragjanske oblasti imadu prama njemu više obz'ra. Prama 
njemu i na sudu će malo zažmiriti, a prama nedržavljaninu otvoriće 
oba oka. Za one, koji misle za uviek ostati u Americi, čini mi se baš 
nužno da traže i steku amerikansko državljanstvo, a onima koji se 
kane vratiti u domovinu neće ni najmanje škoditi. 

Nemojte zaboraviti što je glavno, to jest da nedržavljani ne uži- 
vaju nikakvih političkih ni gragjanskih prava; da nemaju ni aktivnog 
ni pasivnog prava glasa. Sa takima u ovoj republici, gdje su sve dr- 
žavne i municipalne časti i čini izborni, ko će računati? Ko danas ra- 
čuna sa Hrvatima, bilo, da se bira zastupnik na državni sabor, ili u 
senat, ili u kongres, ili načelnik, ili bilo koji činovnik.^ Vi ne samo 
da se ne možete natjecati za nijednu čast, nego niste smatrani ni olinom, 
na koju bi se stranke mogle obratiti za pomoć. Sa. Niemcima, Česima, 
Poljacima, pače i sa crncima računa se i te kako ! A ipak imade mjesta, 
gdje bi Hrvati mogli uplivati, ako ne na državne izbore, a ono na mu- 
nicipalne, te proturati kojega svoga viećnika, suca ili blagajnika. 
Ima pače mjesta, gdje su Hrvati odlučujući faktor po svojemu broju, 
a ipak niko s njima ne računa, jer nisu organizovani, ili ne uživaju 
državljanstvo. Gdje su u takom broju, da se megju njima i nagje čovjek, 
koji bi bio kadar pokrivati koju čast, sve mu je zabadava, jer zavist 
i nesloga, kćeri neznanja, mjesto da mu pomognu, voliće pomoći tu- 
gjincu, ne računajući kolikima bi naš čovjek mogao biti od koristi. 

Uzmite sada, da se provede politička organizacija, i da naši ljudi 
stanu sticati amerikansko državljanstvo. Ne zna se točno broj Hr- 
vata u Uniji, nu računa se, da ih ima blizu četiri stotine tisuća. Od 
tih neću sve uvrstiti u političku organizaciju, niti ih okititi držav- 
ljanstvom, neću ni polovicu, ali na četvrtinu, sa malo mara i truda, 
može se računati. Uzmimo dakle, da bi broj članova hrvatske poli- 
tičke, ili političko-ekonomske organizacije iznosio 100.000. Svi bi ti 
mogli imati pravo glasa, a sa sto tisuća glasova morali bi računati 

i demokrati i republikanci i pri samom izboru predsjednika Unije. 
U odsiecima računalo bi se na hrvatske glasove pri izboru zastupnika, 
načelnika, sudaca itd. Svaka politička stranka znala bi na koga se 
ima obratiti; to jest u prvom slučaju na glavni odbor, a drugim slu- 
čajevima na odbor dotičnog odsieka. Tada bi naši odbori mogli stav- 
ljati i uvjete, te tražiti ovu, ili onu povlasticu, a do potrebe proturati 
i kojega svoga na izborima. Česi imadu svojih zastupnika na državnim 
saborima, pače i na kongresu, a zašto mi Hrvati ne bismo imali bar 
kojeg gradskog viećnika, ili blagajnika? Ja vam ne trebam tumačiti, 
kako su masni prihodi blagajnika po Americi, pa i u manjim muni- 
cipijima. 

Politička korist ovako ve organizacije mislim, da će vam svima 
biti jasna, a biti će vam jasno takogjer, da bi znatno poskočio i ugled 
Hrvata. 

Do sada sam govorio samo obzirom na vaš lični interes i ugled, 
a sada mi dozvolite da rečem koju i u interesu domovine koja vas jft 
rodila. 

Putujuć megju vama po Americi našao sam Hrvata, koji živo 
osjećaju za domovinu, koji pače ovgje, daleko od nje, ljuto osjećaju 
njezine patnje i ništa tako živo ne žele, koliko da jednom prestanu 
njezine muke, da svane dan njezine slobode i njezina jedinstva. Ima 
ih, koji su spremni, ako ustreba, ostaviti Ameriku, priskočiti joj u 
pomoć, i do potrebe proliti za nju svoju krv. Ali ti su rietki. Većina 
je onih koji osjećaju mlako, žele domovini dobra, i bili bi spremni 
žrtvovati za nju koji novčić i ništa više. Na žalost ima velik broj i 
takovih, koji za domovinu ne osjećaju ništa, koji su sretni da su je 
ostavili, te proklinju krivce patnja što su ih u njoj podnieli, ali za nju 
nemaju više saučešća, nego da je sama kriva tim patnjama. Čuo sam 
— a možete se zgražati i vi — iz ustiju Hrvata i ovakovih rieči : „Što 
vi dolazite nama propoviedati o domovini.^ Nama je domovina ona 
zemlja, koja nas hrani, i u kojoj smo slobodni. Stara domovina, koja 
nas je rodila, bila nam je maćuha. Ona je majka samo magjaronima, 
zastupnicima, popovima, činovnicima, Židovima i tugjincima. Sav 
naš trud proždirao je porez, čifuti, popovi i lihvari. Nama je domo- 
vina, gdje nam je dobro, a to je ovgje. Ovgje imamo izobila kruha, 
mesa, piva i drugih potreba, a u domovini smo umirali od glada. Ovgje 
smo slobodni; niko nas ne progoni, niko nas ne zatvara, niko ne vodi 
računa o našem životu, ni pop, ni žandar. Propoviedajte vi vaše bajke 
u staroj domovini, a nas pustite u miru ovgje, jer je ovo sada naša do- 

Braćo, trnci su me prošli, slušajuć ovakove rieči, ali nisam se čudio, 
jer sam znao, da iz tih ljudi govori neznanje, da tim riečima nisu krivi 
oni, nego sustav pod kojim su rogjeni, suzan jstvo u kojem su odrasli, 
i koje ni slobodni dah Amerike iz njihovih biednih duša nije mogao 
rasprhnuti. Oni su tako sliepo odgojeni, da ni ovgje na svjetlu slo- 

bode ne mogu shvatiti što je sloboda. Kao prokletstvo prati ih po svietu 
duh sužanjstva, što ga je u njihove duše tiranstvo nad našom domo- 
vinom usadilo. Za njih je i preširoka amerikanska sloboda, jer slo- 
boda nije za duševno rc4>lje, nego za umno slobodne ljude. Sloboda 
se ne sastoji u razuzdanju sebičnih strasti, u uživanju zemaljskih do- 
bara, bez ikakve granice, nego u visokom shvaćanju prava i dužnosti 
čovjeka prama čovjeku, prama državi, prama čovječanstvu, a u prvom 
redu strogog shvaćanja dužnosti prama samomu sebi. Zar ćete vi sma- 
trati slobodnim čovjekom onoga, koji nije gospodar sam sebe i svojih 
strasti, kojim vladaju vino, putenost, škrtost, sebičnost, zavist, mržnja, 
krvoločtvo; koji nema osjećaja za svoga iskrnjega, koji je zaboravio 
svaki osjećaj za zemljom, koja ga je rodila? 

Zar je slobodan čovjek onaj, koji strpava u jedan koš magja- 
rone i ostale krvopije naše domovine, sa jadnim seljakom, pastirom, 
ribarom itd., koji je od tih krvoloka isisavan ? Zar je čovjek, koji 
nema osjećaja ua zapuštene, stare roditelje, braću, djecu, svojtu, su- 
mještane.^ 

Ne braćo, nije ova zemlja u kojoj danas živite, vaša domovina; 
jer pravo majke domovine ne postizava se na laku ruku, ponudivši 
došljaku dnevni komad kruha i mesa. Domovina je ona zemlja, koja 
vas je rodila, gdje živu vaši roditelji, gdje živi jezik kojim govorite, 
gdje počivaju kosti iz kojih su vaši roditelji potekli; ona zemlja, od 
koje je sastavljena vaša put, vaša krv, vaše kosti, vaša duša ista, 
jer vaša duša je nikla iz duše vašega naroda, zadojena je narodnim 
jezikom, kao tielo majčinim mlieKum, i od toga jezika othranjena. 
Što je vaša duša nego vaše uspomene.'' A kojim je uspomenama vaša 
duša nahranjena i napunjena, ako ne uspomenama vašega djetinstva, 
kućnim pragom, seoskom crkvom, susjedovom lipom, gorama i rie- 
kama, kod kojih ste pasli stada, šumama, gdje ste slušali poj tica i 
tražili gniezda, livadama, koje ste orali, kopali, natapali svojim znojem, 
a one vam davale kruh, koji vam je osjegurao opstanak, nabreknuo 
mišice; uspomenama na posmjeh djevojčice, koji je probudio prvi 
ljubavni osjećaj u vašim srcima? Zar kad ste se preselili sa rogjene 
grude u drugu zemlju, zar se je ta duša u vama promienila? Zar ste 
zaboravili sve uspomene svoga djetinstva? Braćo, kada te uspomene 
posvema zaboravite, kada zaboravite materinski jezik, i promienite 
te uspomene drugim dojmovima i drugim jezikom, istom onda ćete 
moći reći, da imate drugu domovinu. Ali te promjene nema do groba, 
i istom u grobu sve ćete to zaboraviti, istom onda ćete naći drugu 
domovinu. Ali do tog vremena nema ljudskog srca, koje bi moglo za- 
boraviti uspomene djetinstva. I zvier se vraća duplju u kojem se je 
rodila; vuk i megjed ljube goru, gdje su nikli; tiče selice prelieću široka 
mora da se vrate u zavičaj, da vide gniezdo iz kojega su poletjele, a 
kamo li neće čovjeku čeznuti srce za svojom kolievkom, za zavičajem, 
za domovinom? 

Samo gruba sebičnost, ćerka neznanja umjetno gojena od tirana 
naše domovine, može zasliepiti ljudski um, izopačiti ljudsko srce do 
onog stepena, na kojem su oni, koji onako govore. 

Vi možete žarko ljubiti ovu zemlju koja vas hrani, možete joj 
biti harni za Ijubeznost kojom vas je primila, ali ta ljubav i ta zahvalnost, 
ne mogu izbrisati uspomenu i ljubav za zemljom i za narodom od ko- 
jega potičete. Pa gdje je pravda, gdje razbor miešati u jedan koš narod 
i domovinu, sa izdajicama i krvolocima njenima? Upravo koliko bi 
mržnje moralo buktiti u vašem srcu proti ovima, toliko bi ljubavi 
moralo gojiti za nju. Ko vas je prognao sa njezinih grudi, narod, ili 
narodne izda ice i izjelice? Ako možete pomisliti majku, koja će otciepiti 
diete od sise, pa udariti s njime o kamen, ili ga baciti u more, onda 
možete posumnjati, nije li vas domovina sama, i narod vaš bacio u 
nemili sviet. Ne, nije vas domovina kao kopilad zapustila, nije vas 
vlastiti narod istjerao, nego vas je istjerala nevolja, koju prouzročuju 
sisavci njegovog znoja i njegove krvi. Ove mrzite, onoj pritecite u 
pomoć, kao što biste pritekli u pomoć samohranoj starici majci. 

Domovina vaša Hrvatska nije siromašna, kako ju njezini tirani 
hoće pred svietom, da prikažu. Ona je bogato obdarena svakim darom 
prirode, te možda nema zemlje na svietu, koja bi se s njohie mogla 
natjecati, ni po ljepoti, ni po podneblju, ni po trgovačkom i strate- 
gičkom položaju, ni po bogatstvu tla, a još manje po bogatstvu pod- 
zemlja. To je podzemlje tako bogato svakom vrsti ruda, da bi našoj 
domovini mogla zaviditi i ova Amerika, koja vas privabljuje, da po 
njezinim rudnicima dogjete sticati koru hljeba. Ali Niemci i Magjari 
koji nad njom gospodare, neće da urede njezine močvare i rieke, eda 
daje manje žita, neće da provedu željeznice, eda bude manje trgovine 
i prometa, da se ne razvije obrt; neće, da urede njezine luke, eda se 
ne otvori svjetska trgovina našim neprocjenjivim šumama, bogatijim 
od svakoga obrta, i našim rudnicima. Sve to sprječavaju, samo da 
drže naš narod u neznanju i siromaštvu, da ga prisile na seobu, kako 
bi lakše oni zapremili svojim narodom onu divnu zemlju. Eto vam braćo 
krivaca, koji vas istjeraše iz domovine, a ne ona, ne domovina vaša 
majka. Ona se uzda u vašu pomoć, jer vjeruje u vašu sinovsku hamost, 
jer, vi ako hoćete, možete joj pomoći. Dobro je, da šaljete novčane 
pripomoći ženama roditeljima, djeci, svojti, ali nije sve to što domovina 
od vas očekiva. Vaša svojta nije nego najbliži vam dio naroda, a valja 
da jednom dogjete do uvjerenja, da vam je svak, koji govori hrvatski, u 
rodu. Vi morate dakle i narodu pomoći, a to ćete učiniti, budete li sliedili 
moj savjet i oživotvorili hrvatsku političku organizaciju. Ta organi- 
zacija mogla bi sa svojim kapitalima započeti i u domovini ono djelo, 
koje sam vam prije stavio pred oči za Ameriku, to jest, istraživanje 
i izrabljivanje rudnika, najvećeg bogatstva naše domovine. Ako to 
učinite zapriečiti ćete seobu, pače ćete moći vratiti kući mnoge već 
iseljene, jer će i u domaćim rudnicima naći posla. Darovaćete domovini 

bogastvo, uskrisićete njezine mrtve kapitale, s njima i prosvjetu i 
slobodu. 

Iz toga jasno možete vidjeti, kakvu bezbožnu opačinu počinja- 
vaju oni, koji kažu, da Hrvatska nije više njihova domovina, već da 
je njihova domovina ovgje, gdje dobro žive. Takva šta neće moći 
reći ni njihovi potomci, do devetoga koljena, jer će i do devetoga 
koljena i dalje ostati u njima hrvatske krvi, ostaće narodni tip i 
navike, koje priroda presagjuje od koljena u koljeno. Tako je moćno 
sveto rodoljubno čuvstvo, tako silan prirodni zakon, koji to čuvstvo 
budi, te ga podržava kroz viekove i u vanjskim znakovima! 

Ruku na prsa, braćo, pa mi recite, ako je istina sve što o rodo- 
ljubnom čuvstvu rekoh, je li pravo, da vi posvema zapustite domovinu 
i da se za nju ni najmanje više ne brigate, pa da sav teret njezinih 
patnja stovarite na legja nama, koji u njoj ostajemo, a koji bismo 
mogli poći u sviet za lagodnijim životom, kao i vi, i još lakše.'* Je li 
pravo da mi podnosimo svu gorčinu tiranstva Niemaca i Magjara, 
da nas kazne globama, da nam zatvaraju sva vrata u javnom životu, 
a otvaraju samo vrata tamnica? Na vama, koji živete u ovoj slobodnoj 
zemlji, ne mogu tih nasilja počinjati, vi niste dakle u ničemu dionici 
narodnih patnja. Čini mi se da bi pravedno bilo, kad ste i vi njegovi 
sinovi, kao i mi, a ne trpite kao i mi, da na drugi način pritečete na- 
rodu u pomoć i to onim čim mu mi ne možemo priteći, to jest nov- 
čanim srestvima. Recite mi, je li pravo, je li dostojno, i ne bi li bolilo 
svakoga od vas, da vam ko predbaci, da ste pobjegli iz domovine kao 
bjegunci, samo da ne trpite njezinih muka, te da prepustite nama, 
koji ostadosmo, svu skrb, brigu i patnje za njezinu bolju budućnost.? 
Uvjeren sam, da bi vas to bolilo, i da vi želite pomoći nam u teškoj 
borbi. Vi ste to lani i pokazali. U našoj borbi najviše nas muči, i naj- 
ljuće nam veže ruke siromaštvo. Bez novaca danas se ne može ništa 
ni na polju politike, ni na polju prosvjete započeti. Da vi sliedite moj 
savjet, mogli biste toj neprilici lako doskočiti, a da nijedan od vas ne 
osjeti osobno prevelikog tereta. Uzmite za mjesečnu članarinu svakog 
člana hrvatske političko-ekonomske organizacije četvrtinu dolara, ili 
ti 25 centi. To nije ni jedan cent na dan. To je tako malena svota, 
da ju može doprinieti i najniži radnik, a da ne osjeti nikake novčane 
boli. Dosta je da svaki od vas svake subote popije jednu samu čašu 
piva manje. Vidite, da ne tražim od vas mnogo, jer ima onih, koji po- 
piju deset i dvadeset čaša, a i više. S tom malom neznatnom žrtvom 
možete sagraditi divnu zgradu, kojoj ćete se i sami čuditi i biti njome 
ponosni. Sa mjesečnom članarinom od jednog kvadera, doprinieti će 
svaki na godinu tri dolara. Sve će se to radniku isplatiti obilnim ka- 
matima već time, što će biti pod ekonomskom zaštitom organizacije, 
što će lakše naći rada i što će naći unosnijega rada, a da vam ne na- 
brajam i ne opetujem političke koristi, i koristi, koje bi mogle poteći 
od potrošnih zadruga, te od obrtnih poduzeća središnjeg odbora i 

aziih oisieka. T1:ti biste platili i članarinu čitaoiice, od koje bi s vaki 
rpio neprocjenjive duševne koristi, kao i od skupnih sjednica odsieka. 
Uzevši da bi organizacija imala 100.000 članova, već bi prve godine 
raspolagala imetkom od 300.OOO dolara. Neka se od toga potroši za 
čitaonice, sjednice, činovnike itđ. 200.000, ostaće vam raspoloživih 
100.000 dolara. Toliko vas stoje daće crkve, koje će postati englesko- 
amerikanske. 

U dvije godine imaćete preko 200.000 dolara s kamatima. Ako 
poraste broj članova na 200.000, što je moguće, u dvie godine imaćete 
500.000 dolara, ili vam dva milijona i po kruna. U četiri pet godina 
raspolagaćete sa svotom od deset milijona kruna; sa tolikom svotom 
koliku od prilike potrošiše Hrvati i Slovenci za crkve. Tom svotom 
raspolagaćete vi, kako sami budete znali i htjeli. 

Sjetite se, da sve potištene narodnosti imadu prijatelja u svietu, 
koji ih novčano i moralno potpomažu. Mi do sada nemamo nikoga, 
a tomu smo dielom i sami krivi, jer nismo ni znali tražiti prijatelja 
i zaštitnika. Boeri su dobivali na milijone iz Evrope i Amerike. En- 
gleska i Njemačka potrošile su na milijone, da uspuntaju nerede u 
Rusiji. Bugarska, Grčka, Rumunjska, Srbija, Italija oslobogjene su 
oružjem i novcima evropejskih velevlasti. Poljaci imadu ogromni fond 
u Švajcarskoj u svrhu oslobogjenja domovine, a Poljaci iz Amerike 
obilno ga povećavaju. Mi sami nemamo nigdje nikoga i ništa. Dajte 
da Hrvatska osjeti, da bar imade svoje djece u Americi. Vi možete 
stvoriti hrvatski narodni fond, bez svoga uštrba, sa malo ljubavi, 
pa čemu da ne prionete na posao .^ 

Kad bi rodoljubi u domovini raspolagali ne sa deset milijona, 
nego sa nekoliko samih stotina tisuća kruna, uvjeravam vas da bi 
se stanje našega naroda znatno promienilo. 

Braćo, mi ćemo preuzeti na se progonstva i zatvore, mi smo 
spremni do potrebe proliti i svoju krv za domovinu, a od vas, kako 
vidite, ne tražimo žrtava, nego malo ljubavi. Ja se nadam, da nam je 
nećete uskratiti. Vi ćete sami moći odrediti u kakve svrhe u domovini 
moraju biti upotrebljene svote koje ćete poslati; moći ćete pače poslati 
čovjeka koji će tim potporama ravnati; ili, ako budete htjeli i znali, 
moći ćete sami izravno odavle uplivati na političke odnošaje u domo- 
vini. Vi se možete organizovati i tajno i javno, kako vas volja. Široko 
je polje slobode u ovoj državi, pa vas u radu niko neće smetati. Naša 
domovina ragja uviek dosta značajeva, na koje ćete se moći pouzdano 
obratiti. 

Kako rekoh na početku, neumolna je sudbina odredila, da vi ovgje 
prije, ili kasnije izgubite svoju narodnost, da se utopite u amerikansko 
more, kao što se utapaju i moćnije i brojnije i prosvjetljenije narodnosti 
od vas. Prije nego isčeznete, učinite bar štogod za domovinu, da mo- 
žete mirno umrieti, i bez grižnje saviesti da ste je zapustili u nesreći 
prepustili njezinoj sudbini. Osnutkom hrvatske političko-ekonomske 

organizacije polučiti ćete najpreči cilj, da ćete držati što duže na okupu 
i u narodnoj sviesti Hrvate, ne puštajuć da se rasprše, ko stado bez 
pastira, po neizmjernim prostorima Amerike; centralizovaćete ih oko 
obrtnih i trgovačkih središta, i tako što duže očuvati hrvatskoj ideji. 
S takom organizacijom moglo bi vam biti tragova i do sto godina 
u ovim krajevima, a bez toga u pedeset godina ne će vam biti ni traga. 
Mi pak ne znamo, kako dugo će još čamiti naša domovina u sužanjstvu, 
kako dugo će očekivati i od vas pomoći. Da joj uzmognete pomoći 
morate nastojati što duže živjeti kao narodnos', osjećati se što više 
braćom, držati se kao jedna obitelj, nastojati ostati svi na okupu. 
Ugledajte sć u Poljake i Čehe, pače i u Magjare, koji se listom spre- 
maju u domovinu, misleć da joj od Austrije prieti pogibelj, i proma- 
trajte kakvom ljubavi oni gore za domovinom. Zavirite u njihove tajne 
organizacije i zapitajte, koliko ih je tisuća spremnih, na prvi poziv 
domovine, preploviti okean, i doći da proliju krv za njezinu slobodu. 
Ne krzmajte, ne čekajte, ne oduljujte sa tom organizacijom, 
jer domovini u patnjama nije lako čekati, kao vama u lastima slobode. 
Dajte se odmah na posao, jer vaše pomoći treba domovina danas, 
a još više će trebati sutra. Ovgje se ne možete nadati da stvorite novu 
Hrvatsku; mislite bar na uskrisenje stare. U pjesmi već pokojnom 
prijatelju Ilijiću, koju vam na početku spomenuh, ja sam ovako iz- 
ražavao svoju ljubav prama vama : 

„Zdravo, moja izgubljena braćo ! 

Biedna braćo, kad bi ljubav taka 

Vezala vas širom Amerike, 

Ko što j' za vas moja ljubav jaka, 

Na žalima Tihog okeana 

Hrvatska bi osvanula nova, 

Al sretnija nego što je ova". 

Pošto to, kako vidimo, nije moguće, jer sudbina hoće da iščeznete, 
ko pržina u moru, čujte bar poziv što sam ga slao Jeronimu Ilijiću, 
za spas naše stare Hrvatske, one Hrvatske, koja ne može umrieti, 
kao što vi morate umrieti. Ona se može raseljivati, može pogibati u 
ratovima za tugju korist, slobodu i slavu, može biti guljena do kože, 
stavljana na mučila, ali ne može poginuti. Doći će dan kada će za- 
upiti svim svojim sinovima, gdjegod bili raspršeni po širokoj povr- 
šini zemlje : djeco na okup ! 

Ja, kao mlad poletarčić, ovako sam u nježno ime zvao Ilica 
i vas, da dogjete, kada kucne dan odmazde : 

„Dovedi ih, pa kad se promieni 
Jauk raje u pušaka jeku. 
Udarimo smrtno sjedinjeni. 
Da vidimo da li jošte sieku 

Zargjali uskočki handžari; 
Da kušamo bi V uspirit mogli 
U Zagorcu onaj oganj stari, 
Koj dušmani Gubčevom su krvlju 
Ugasili na ponosnom Griču. 
Dogji, brate ! pa kad smrtno tane 
Ko dva lava zemljom nas sastane 
Na brežuljcim naše zemlje krasne, . 
I junački kad nam vid ugasne, 
U toj smrtnoj oka polutami 
Zrak Slobode sinuće nad nami; 
Davor-pjesma biti će opielo, 
Što će grobu pratit naše tielo; 
Plakaće nas val Jadranskog mora 
I ćuh sjetni gorskoga lahora. 

Takav poziv može vam jednom doći, a što ćete vi, ako vas tako 
sudbonosni čas zateče neorganizovane, bez vogja, bez glave? Bićete 
slični čovjeku, koji sa žala gleda svoju obitelj na lagji u smrtnoj oluji, 
a ne može joj priteći u pomoć, da je spasi. 

Da i ne dogje takav poziv, vi morate uviek misliti na domovinu. 
Vrhovna želja svakog Hrvata mora biti ta, da se vrati u domovinu. 
Radeći po dubokim rudnicima, po opasnim tvornicama, mora vam 
uviek kopati miso po glavi : ja stičem cent po cent, sabirem svoticu, 
da se mogu vratiti u domovinu, da mogu ostaviti Jcosti u onoj zemlji 
iz koje su nikle. Koje divno zadovoljstvo mora da bude u onoga, koji 
sakupi vši teškim trudom liepu hrpicu dolara, vraća se u domovinu, 
misleći, kako će mu se sumješćani diviti, kako će se sa njim dičiti 
svojta; kako će mirno i bez brige provesti zadnje dane života. A ta 
pomisao lakše će vas* zagrijati ako pomislite, da u domovini vriedi 
malne kruna, koliko ovgje dolar, i da će se iz svakoga dolara izleći 
pet kruna. Svaki od vas koji se povrati, donieti će domovini slobodna 
čovjeka, slobodna umno i slobodna ekonomski, i sa svakim, koji se 
povrati, porasti će njezine sile i njezine nade. U hrvatskoj političkoj 
organizaciji nietiće se i nehotice i u prvom redu ljubav za domovinom 
i želja povratka u nju. 

S toga, braćo, svršavajuć svoj govor, u nadi, da ćete me poslu- 
šati, i na rastanku s vama zahvaljujuć vam još jednom na toploj 
ljubavi, koju mi iskazaste; zahvaljujuć i svima vama, braćo Slaveni, 
Česi, Srbi, Slovenci, Bugari, Slovaci, Poljaci i Rusi, ne velim vam 
zbogom, nego do vigjenja, a megjutim nek vas prati u životu sreća, 
ljubav i sloga. Živjeli ! i živjela Hrvatska političko-ekonomska or 
ganizacija ! 

Poslie moga govora uzeo je rieč g. Bachman, već spomenuti brat 
Čeh, te je govorio o slavenskoj solidarnosti, spotičuć donekle Hrva- 
tima, da se mnogo ne oslanjaju na nju, kao ni braća Poljaci. U svom 
govoru zamolio me je, da u tom pogledu izrazim svoje misli, što sam 
ja i učinio u govoru koji je trajao po sata, te bio primljen sa najvećim 
odobravanjem od svih . prisutnih Slavena. Sirovatka je nazdravio u 
liepom govoru svim slovenskim narodnostima, koje i u ovoj prigodi 
pokazaše svoju solidarnost. I ovom prigodom osobito je liepo govorio 
dr. Biankini, začinjajuć svoje rieči živom šalom, koja je u svima budila 
neobično veselje i živahnost. Predsjednik g. Juraj Mamek je višekrat 
uzeo rieč, vrlo dostojanstveno ravnajuć na opće zadovoljstvo ogromnim 
stolovima, a g. Randić je u toplom govoru izrekao svojem gostu oprosnu 
nazdravicu. 

Zadnja je govorila gospogja Zlatka Biankini, i možda više niko, 
poslie tolikih govora, ne bi bio mogao pozorno biti saslušan nego ona. 
Već je bilo dobrano unoćalo i društvo malko umorno, ali njezin govor 
povratio je svima svježost. Nikada iz ženskih ustiju nisam čuo ljepšega 
i čuvstvenijega govora. Govorila je kratko, ali tako logično zaobljenim 
perijodima, tako pjesnički, da su ne samo njoj, nego mnogim prisutnim 
vrcnule suze na oči. Sva je njezina duša drhtala čeznućem za domo- 
vinom, a to se je čeznuće prelievalo sa ustana kao proljetna pjesma 
zatravljena slavnija. Po meni je šiljala pozdrav, u ime svoje i svih 
prisutnih Hrvata, ljubljenoj Hrvatskoj. Suze i jecaji ugušiše joj mi- 
lozvučni glas na cvjetnim usnama, fanatični strastveni poklik i divlje 
pliesaknje ruku općinstva, zanesena do ergazma, do besvjesne strasti 
nostalgjie za domovinom pokrilo je njezine jecaje i uzdisaje. Niko, 
ko nije taj prizor vidio, ne može pojmiti, kakvom silom može u tugjini 
provaliti čeznuće za zavičajem. 

Poslie objeda razvio se je ples, koji je trajao do kasne noći, vrlo 
intiman, kao u kakvoj obitelji. Nježna ženica Jurja Mameka nije se 
mogla oporaviti od utiska govora gospogje Zlatke, dok ju neko ne 
uhvati u narodno kolo, te sve zaplesa, živahno i zanosno, kao da smo 
na livadama ravne Slavonije. 

Dogje i dan odlaska. Dr. Biankini je pripremio za me i za prijatelje 
oprosnu večeru. Moralo se je krenuti na kolodvor poslie osam sati, 
ali pošto svakog sata odlaze vlakovi put Pitsburga, a teško se bilo 
rastaviti, odgagjalo se je od vlaka do vlaka, sve do zadnjega, do poslie 
ponoći. Ni mala Goldy nije išla spavati, a nije joj se ni driemalo. Sprija- 
teljila se je sa mnom, i čini joj se kao da ćemo se negdje još vidjeti. 
Mi tome razgovaramo, ali da ne čuje gospogja Zlatka, jer to pitanje 
unaprijed pobugjuje u njezinu srcu oluju. 

Sirovatka gleda na sat i po sata prije svakog vlaka upozoruje, 
da bi valjalo krenuti na kolodvor. Dr. Biankini očepljuje flaše i veli, 
da možda nećemo više skupa piti u Chicagu, pa neka ostanem do slie- 
dećeg vlaka. Ne treba me mnogo moliti, jer ako je njemu teško m.ene 

pustiti, teško je i meni njega ostaviti, a i Sirovatka i ostalo društvo 
rado se prilagogjuju odgodi. 

Napokon dogori vrieme do nokata. Valja krenuti. Mala Goldy 
donese mi na rastanku veliku ružu opojna mirisa, nazvanu „A m e- 
ricain Beauty" (amerikanska ljepota). I zbilja zaslužuje to ime. 
Rumena je kao krv, a sve latice rascvatena vjenčića tako su skladno 
poredane i tolikom estetskom harmonijom, da bi je uzeo za umjetnu 
ružu, kad joj ne bi osjećao opojni miris. Ovakovoj sam ja ruži pjevao, 
sanjareć u prvom proljeću života po starom Griču i po čarobnom 
Tuškancu. Nije ljepšeg pupoljka bilo ni na zemlji ni u mašti pjesni- 
kovoj. Ova je rascvatena, a ja joj mirišem divni miris, pazeć, da je 
ne dotaknem, da joj ne poremetim rumene latice, onom nježnoćom, 
kojom je nekada moja mišta mirisala samo živi simbol sreće na zemlji. 

Zataknem Americain Beauty na prsi, poljubim malu Goldy, 
oprostim se sa gospogjom Zlatkom, koja zajeca : pozdravite rodbinu 
i prijatelje; pa krenusmo svi u studenu noć. Nagjosmo slučajno jednu 
kočiju, i da ne zakasnimo na zadnji vlak, osvojismo je na juriš. Šest 
nas se je u nju smjestilo, ko unutra, ko uz kočijaša. 

Istom prije trećeg znaka izljubih se na kolodvoru sa drom. Bian- 
kinijem, sa Sirovatkom i ostalim prijateljima. Ne makoše se s mjesta 
dok vlak nije iščeznuo u noć. Ja sam dušom još dugo bio uz njih. 

XXIII. 

Opeta u Alleghenyu. — Put s drom. Laušom i Bosiljkom Bekavcem do Niagare. 

— Hodža u drawing-roomu. — Jezero Erie. — Buffalo. — Gradić Niagara Falls. 

— Fort Schlosser Fali. — Grom voda. — Goat Island. — Three Sisters Islands. 

— White Horse. — Katarakte Bieloga Konja. — Mostovi nad ždrielom. — 
Victoria Park. — Slapovi vigjeni sa Kanadske strane. — Horse Shoe. — 
Whirpool. — Table Rock i belvedere. — Brda leda i planine vodene prašine. 

— Pod slapovima Niagare. — Tunel za električne turbine. — Vode Niagare u 
konjskim silama. — Prispodoba Niagare sa našim vodopadima. — Povratak u 

Allegheny i rastanak sa prijateljima. 

Pošto SU se izjalovile sve osnove o konferencama u Bennetu, Mo- 
nessenu, Steeltonu, Philadelfiji i drugim mjestima Pensilvanije, 

nije mi ostalo drugoga posla, nego poći još sa prijateljima drom. 
Laušom i župnikom Bosiljkom Bekavcem, kao što bijasmo ugovorili, 
da vidimo vodopad Niagare. 

U Alleghenyu vogje bijahu obećali, da će mi omogućiti još jednu 
konferencu, eda poprave neuspjeh prvih, ali ne vidih, da se je iko od 
njih micao, i tako se odrekoh i te nade. U Be netu se župljani baš 
u to doba pobuniše proti župniku Glojnariću, pa uslied toga ni ovaj 
nije mogao ništa učiniti, da mi omogući držati jednu konferencu u 
svojoj župi. „Glas Istine", koji je izlazio u Bennetu u zadnje doba 
pod uredničtvom Ivekovića, bio je takodjer pri koncu života, te nije 
ni on mogao zagrijati svoje čitatelje za konferencu, jer je njih više 
zanimala prepirka sa župnikom i katastrofa, što je prietila njihovoj 
„Zajednici", koja je slabo životarila, ne mogući održati utakmicu 
sa Hrv. Nar. Zajednicom. 

U početku su se najviše zagrijali za moju konferencu u Mones- 
senu, te ju odgagjali od negjelje do negjelje, samo da se bolje pripreme. 
Ja im poručih, da im dajem vremena, do povratka sa putovanja po 
zapadu. Ipak ni taj rok nije bio dostatan, i na koncu uvidjeh, da sam 
svoje konference dovršio, te da se nemam više ničemu nadati. Čudan 
mi je bio postupak Hrvata u Monessenu, jer me je Sirovatka uvjeravao, 
da spadaju megju najsvjesnije Hrvate u Americi. Kada oni dogjoše 

na manje rieči i pozivu, nisam više računao na mogućnost ikakve 
konference, pa ni u Philadelfiji ni u New- Yorku. 

Prije nego ću otputovati put Evrope, želio sam svakako vidjeti 
slapove Niagare, a prijatelji Lauš i Bekavac, znajuć da mi nisu cvale 
ruže po Americi, odlučiše me povesti na taj put sobom kao gosta, 
ili jasnije rečeno, o svom trošku. 

Na tri travnja po podne stiže Bekavac iz Lindore, a u večer se za- 
putismo sva tri prema kolodvoru. Da budemo slobodniji na putu i 
da mirnije prospavamo noć, Bekavac je kupio za nas trojicu Drawing- 
Room, to jest posebnu sobicu u spavaćem vagonu Pullmana, taman 
sa tri kreveta. Dr. Lauš se pobrinuo da imamo'se čim i okriepiti na putu, 
a da ne trebamo trošiti u Dining-carru. Čavrljasmo do jedanaest sati, 
zbivajuć svakake šale, pa legosmo. Prospavasmo prelaz preko Pen- 
silvanije, a jutro nas nagje u državi New- York. 

Spavao sam baš ko zaklan, kad me probudi neki glas, kao da 
sam u Sarajevu, ili u kojem drugom gradu Bosne, taman ko da mu- 
jezin huči sa munare. 

— Alahu ekber ! La illahe illah allah, Muhamede resul Allah ! 
Odgmuh zavjesu i sa gornjeg kreveta, gdje sam ležao, opazih na 
donjem hodžu, gdje kleči i klanja, padajuć licem sve do postelje, 
okrenut prama istoku. 

— Hodža, pusti me spavati, molim te ! Još je hoda do Buffala, 
a ko zna hoćemo li noćas moći spavati, branio se Bekavac, dok je hodža 
vukao s njega pokrivala, da ga prisili, da ustane. 

— Sabah je ! a ti, kad nečeš da rečeš misu, ni da se pomoliš Bogu, 
kao pravi svećenik i kršćanin, ne budi gori od Turčina, i barem klanjaj. 

— Gori si od Turčina, kad ne puštaš u miru ni kršćanina. Pusti 
me spavati još po sata ! 

— Čekaj, Čekaj ! Aha, domislio sam se ja, zašto ti nećeš da ustaneš 
i klanjaš sabah. Ne možeš uzeti avdesta, je li.^ 

To rekavši, skoči hodža sa kreveta, utoči par kapi vode u čašu 
iz kante, pa poškropi Bekavca po licu, koji skoči, kao da ga je žeravom 
posuo; što ostade izli na me i tako bijasmo sva trojica na nogama. 
Bilo je i vrieme, da se obučemo, jer taman dovršisme toiletu, a vlak, 
jureć uz obale jezera Erie, stiže u Buffalo. Izigjosmo. 

Grada Buffala ne treba opisivati. Pravilan je do dosade. U sre- 
dištu grada ima sky-skrapere, ko svi veći amerikanski gradovi, i razvija 
se čudnom brzinom, ko i drugi, ako ne brže. Već danas broji 352.219 
stanovnika, po zadnjoj statistici, a za desetak godina preći će po mi- 
lijona. Trgovina i obrt su ogromni. U gradu i okolici ima velik broj 
Hrvata, koji imadu i svoj tamburaški zbor i odsiek Hrv. Nar. Za- 
jednice. Bio sam se obratio pismom na Obradovića, vogju tamburaškog 
zbora, pitajući ga, bih li mogao u Buffalu držati jednu konferencu, 
ali mi ovaj odvrati da nije moguće, jer da naši radnici nisu zreli za 
taj posao. 

Šećuć po ulicama Buffala čusmo više puta hrvatsku rieč, a kad 
se ukrcasmo u električni tramway, da krenemo prema Niagari nagjosmo 
u njemu tri hrvatska radnika. 

Debeli sat se vozi električni tramvay od Buffala do Niagare. 
Zadnjeg po sata teče uz rieku što no veže jezera Erie i Ontario. Da- 
ljina od grada Buffala do slapova iznosi 32 kilometra. 

Pogled na rieku, koja je široka kilometar i po, a kotrlja ogromne 
sante leda, neobična je dojma. Valovi se gone, kano na moru za jake 
južine, a iz biele pjene valova uzdižu se tu i tamo blokovi žutoga 
leda, otciepljena od smrznute površine jezera Erie. Preko rieke na 
kanadskoj strani steru se široke šume, pritisnute maglama. Svrdlovi 
magle prate laganim tokom valove rieke i teku prama zapadu. 

Nedaleko slapova nastao je gradić Niagara Falls na strani Sje- 
dinjenih Država, a duguje svoj opstanak jedino putnicima, isto kao 
i Qu. Victoria Niagara Falls na kanadskoj strani. Računa se da 400.000 
putnika posjeti svake godine vodopade, te nije čudo, da tu nastadoše 
krasni hoteli, parkovi i mostovi. Dok se tramway približava gradiću, 
već se čuje mukli šum i tutnjava, kao šum oluje u velikoj daljini, ko 
lomnjava gromova u dubokim i tiesnim ždrielima udaljenih planina. 
Netom se iskrcasmo, obletiše nas ciceroni, da će nas voditi, a kočijaši 
nude kočije. Cicerona ne trebamo, jer ja obično proučim svaki grad 
i svako čudovište prirode po knjigama, prije nego ću ga posjetiti, 
nu kočiju trebamo, jer pješice ne bi bilo moguće u nekoliko sati obići 
vodopada sa južne i sa sjeverne strane, naročito ako hoćemo da na- 
pasemo oči ljepotom velebne prirodne pojave, i da nahranimo pam- 
ćenje jasnim uspomenama. 

Pogodismo kočiju za četiri dolara, s uvjetom, da nas mora povesti 
i na kanadsku stranu, te dovesti natrag, a u Victoria Parku platićemo 
kočijašu uz to i objed. Ko zna, kako su amerikanski kočijaši skupi, 
priznaće, da jeftino progjosmo. 

Kočijaš osinu i krenusmo prama zapadnoj strani. Za par minuta 
bijasmo na ždrielu. Bieli oblak sitne rose vio se je iz dubine na sjevero- 
zapadu, dižući se planinskim stogom nad šumama, a kroza nj je pro- 
virivao na kanadskoj strani Victoria Park, sa svojim hotelima i sa 
belvederom, kano u kakvoj kazališnoj feeriji. Još nekoliko koraka 
kroz umjetno gojene plotove parka i eto nas na rubu, nad samim vo- 
dopadom sa unijske strane. Tutanj veličajnih masa voda, koje se su- 
novraćuju u dubinu, sliči neprekidnoj orljavi gromova u gudurama, 
ili buci oluje prije kakva potresa u blizini vulkana, kada pod zemljom 
tutnje nepoznate sile, i muklo ruču u prazninama peštera. 

Vidik se otvara na ždrielo rieke, koja se je u dubini stisnula od 
kilometra i po na samih devedeset metara, ter se vije hršumnim vrt- 
logom (Whirpool) niz guduru, tako da je po sredini voda šest 
sedam metara viša nego na rubovima uz stiene visoke sto metara. 
Korito se prama jugo-istoku sužuje na mjestima do samih 76 metara 

i odjedared, praveći novi strahovi vrtlog okreće se pravim kutom 
prama jugo-istoku, da nastavi tok prama jezeru Ontariju. 

Hridine su u guduri rumene, vlažne, kao da ih vječita kiša kvasi. 
Veličajan je pogled na tu guduru, bilo da okreneš pogled uzduž nje 
na istok, ili na zapad, ali u našoj domovini vidjeh mnogo veličajnijih 
prizora na Neretvi, na Vrbasu, na Cetini i na Krki. Onako divlje užasne 
i uzvišene romantike ždriela i klisura, kao što su pri slapu Gubavice 
kod Zadvarja, ne mogu ni iz daleka pružiti oku na uživanje hridine 
u ždrielu Niagare. Ma da se ovdje ruši neprispodobivo veća masa voda, 
ipak ni sama grmljavina slapova ne natkriljuje rukanje Cetine, koje 
je povećano stokratnim odjekom jezovitih klisura, što no strše nad 
slapom Gubavice. 

Slabo se vidi veličajnost Niagare, sa unijske strane, i ako na njoj 
širina slapa nazvana Fort Schlosser Fali iznosi 322 metra, , 
a visina ravno 50 metara. Stojeć nad slapom ne može mu se nikako 
omjeriti širinu, jer ga izbočene hridi diele u više klokuna, a ne može 
se ni osjetiti strahotnu divotu njegova skoka, pošto optična iluzija 
umanjuje dojam. I ako znam da nisam na pravome mjestu za proma- 
tranje, i da to nije nego samo jedan dio Niagare (u indijanskom jeziku 
Niagara znači „grom voda"; engleski se izgovara od prilike „naje- 
ggera") ipak se nekako veselim u srcu, što je moje očekivanje pre- 
vareno, te se s neopisivim ponosom sjećam Gubavice i Manojlovca. 
Svaki slap, koji kiti našu domovinu, živo mi je pred očima, ko u'kakvoj 
fotografiji, pa redam slapove Plitvica, Plive, Slunjčice, itd. i'^sve to 
prispodabljam sa klokunima vode pred očima, i sa okolicom u. kojoj 
se prizor zbiva. Prispodabljam ona žuta ovunjska blatna runa'^slapa 
Gubavice, koji se kao mahniti sampas preplašene^stoke, gone na rub 
na ždrielo, na samoubojstvo i odjedared se pretvore u biele labudove, 
u oblak biserja, sa santama žutog leda, što no se guraju na rub For, 
Schlosser Falla, i kotrljaju niza skutove raznih bielih klokuna u ponor, 
pucajuć kristalnim praskom, i uviek mi se čini : ovgje je više, doma 
je ljepše ! 

Kad se nagledasmo amerikanskog slapa, nadziruć se preko že- 
ljeznih rešetka što dublje u ponor, istraživši sva moguća mjesta, da 
nam nikaki vidik ne izbjegne, vratismo se u kočiju, naredivši kočijašu 
neka nas vozi na Goat Island (izgovori Got A j 1 a n d, a znači kozji 
otok). Izmegju Kozjeg Otoka i južne obale rieke ima više manjih oto- 
čića, a mi smo baš s ovih do sada promatrali vodopad. Svi su spojeni 
mostićima, a svi su uregjeni ko mali parkovi. Rukav rieke, koji dieli 
Kozji Otok od amerikanske obale, širok je koliko i spomenuti Fort 
Schlosser Fali, a to nije nego od prilike četvrtina vodopada, jer je 
drugi rukav sa strane Kanade širok 91 5 metara, a kada bi se uračunalo 
krivulju Horseshoe (potkove) gdje je vodopad najljepši, tada bi ši- 
rina ovog rukava iznosila cieli kilometar, osobito malo poviše vodo- 

pada na kataraktama nazvanim White Horse Rapids (izg. H v a j t- 
hors-rapidz; znači bujica bielog konja). 

Kozji Otok je pretvoren u pravi pravcati i krasni park, ali se 
sa njega ne uživa skoro nikaki pogled na rieku i slapove. Za to idemo 
dalje preko njega prama otočićima Three Sisters (Tri sestre). Ti su 
mali otočići, za pravo grebeni sa nekoliko stabala na srednjim i većem, 
spojeni mostićima, ispod kojih se baca voda niza strmnu velikom br- 
zinom. Sa zadnjega už va se divotan pogled na rieku, koja se tu širi 
ko prava olujna pučina, a baš tu, sa tog grebena počinju katarakte 
Bielog konja, NVhUe Horse, koje se š^re sve do kanadske obale, te imaju 
najmanje kilometar širine. Tu je pod vodom grebenje, koje se naginje 
prama velikom slapu Potkove, i na njemu to tekuće more zabrza- 
propinjuć se u valovite pjenovite bukove. Ne mogu naći bolje prspo, 
dobe za ovaj prizor, nego da povratim čitatelje na početak ove knjige, 
i da ih upozorim na opis okeana u oluji, blizu Banka New Foundlanda. 
Gora za gorom se talasa, uzdiže, propinje, sunovraćuje, iščezava u 
pjeni i opeta diže na strminama i opeta talasa, opruža, izravnjuje, 
dok ne dogje na ponor Potkove, a odozgo, sa zapada, teče i pribl- 
žava se novo gorje valova, novi lanci planina, koji se miešaju i vrtlože 
u milijonima talasastih kretnja, i što gledaš dalje uz rieku, vidiš sve 
udaljenije planinske kose voda, koje lagano, veličanstveno idu prama 
tebi jedna za drugom i rastu, noseći na pjenastim krestama, kotrljajuć 
po uvalama velike i male sante gnjusna leda, što no otskaču nad gre- 
benjem, sakritim pod vodama. U daljini, na kanadskoj obali, zatvaraju 
prizor široke šume, ovijene maglama, a nad njima oblačno tmurno 
olovno nebo. Ne mogu skinuti oka sa ovog prizora, dok me dva druga 
ne odvukoše, te ispoviedam da ni vodopad Horse- Shoe, nije ostavio 
u mojem pamćenju takav veličajan dojam. Ostavismo Tri Sestre u 
valovlju, na Kozjem Otoku se ukrcasmo u kočiju, pregjosmo preko 
mosta na unijsku stranu, pa krenusmo vrhom ždriela rieke prama ve- 
likom željeznom mostu. Prije nego ćemo na most, mame nas do neke 
zgrade, da ugjemo. Ne traže ulaznine, i mi hvatamo zgodu. Unutri 
je bazar svakovrsnih tričarija, pokućnih uresnih sitnica, sa slikama 
Niagare na materijalu, koji je nastao na stotine milja daleko od tog 
vodopada. Ne trgujemo, već videći vagon, koji se spušta do vode u 
ždrielu, ukrcasmo se i spustismo se u ponor. I dolje se uživa krasan 
prizor na guduru, na biesno valovlje stisnute rieke, što no šumi uprav 
pod nogama, i na veličajan most razapet preko ždriela, te lebdi nad 
ponorom lagano kano igračka, dok po njemu zveče kola teretnih vla- 
kova. Ovaj most je sagragjen na lancima, dug je 250 m. a visok, od 
površine rieke, 74 metra. Udaljen je 3 kilometra od vodopada, a na 
samih 180 metara daleko od vodopada nalazi se most za pješake dug 
375, a visok 78 metara. Desnom obalom gudure ide željeznica ili tramway, 
uspinjuć se prama vodopadima. 

Tu u paviljonu nad samom vodom nalazi se fotografički atelier, 
i htjelo se je sto muka, da umaknemo fotografu, da nas ne fotografiše. 
Vratismo se uspinjačom gore, ali nas ne pustiše na dvor, dok ne pla- 
timo svaki po po dolara ulaznine, ili bolje izlaznine, jer se ovgje, kod 
praktičnih Amerikanaca, ne plaća ulaznina, nego izlaznina. Unići ne 
moraš, izići moraš; dakle plati, ili ostani ! 

Platismo, sjedosmo na kočiju, pak preko mosta u Kanadu. Vjetar, 
prouzročen vodenim strujama, nemilo brije na mostu, a mi se st'skamo 
jedan uz drugoga, ko ptići u gniezdu. Sreća da smo za deset minuta 
na teritoriju engleskoga kralja, i vozimo se kroz prekrasni Vctoria 
Park, koji je liep i zimi, a zima je, i ako je proljeće poodmaklo. Liehe 
nemaju cvieća, ali za to su grančice stabala mjesto zelenim lišćem, 
urešene brsnama sniega i leđnim mosurima, kao kristalima. Ni sa oto- 
čića triju sestara ne vidi se još Horse Shoe, već se samo naslućuje 
okom potkovu, u obliku koje se voda sunovraćuje u ždrielo. Sad nam 
odjedared puknu čaroban vidik i na amerikanski slap i na Horse Shoe. 
Iz luka potkove diže se oblak biela biserna dima, kao vrh oble gore, 
visoko nad slap, pače nad same litice gudure. Kada je vedar dan i 
sunce baca nesmetano svoje zrake u onaj oblak nad Kozjim Otokom 
(Goat-Island) napravi se šarena duga u biserju vodne prašine, tako 
da neki ovaj otok zovu i Iris-Island. 

Taj oblak rose suklja, kao dim iz velikog požara šume, vrtloži 
se ogromnim nadutim kolutima; a ovi se natječu jedan s drugim, koji 
će zasukljati više; pak pada u širokim kišobranima, miešajuć se na 
sijaset načina s onima, koji se dižu, a laka struja vjetra, koja duva 
uviek prouzročena riekom, savija ga i naginje niz ždrielo, ako koji 
drugi vjetar ne duva jače i goni ga svojim pravcem. 

Jureć kočijom kroz park, stazom nad samim rubom riečnog ždriela, 
uživa se pregled svih vodopada, a sada ti se razvija u potpunoj mjeri 
pred očima i ljepota amerikanskog vodopada, kojeg, stojeć nad njim, 
nisi mogao dobro očima zahvatiti. Široki, bieli, debeli zastori spuštaju 
se sa hridi u korito, otskačuć gromadnim runima od korita u zrak, 
pak se sve zaurnja i zalieće bjesomučno niza ždriek), prama vrtlogu 
doli daleko u pravom kutu gudure, prama Whirpoolu, gdje se sva rieka 
savija, kano da je ondje korito prosjednuto u bezdani jaz, a vode naginju 
vrtimice, ko u lievak, da zagase vatru ada. 

Pred vodopadima korito rieke je smrznuto, a samo gdje se gudura 
sužuje i na VVhirpoolu neprestano i naglo vrtloženje valova ne dozvo- 
ljava, da se skorup rieke okruti. Samo prašak pjene prsi po okrućenoj 
površini, dočim velika masa vode i leđnih sanata, ide pod koru i struji 
nevidljiva, do onih mjesta, gdje je kora probijena, ili bolje gdje je 
smrznuće nemoguće. Pred svakim klokunom, na sledenjenoj kori 
rieke, diže se okrugla piramidalna stožina leda, na kojoj vidiš točno 
odregjene pojase, kako je koji sloj nastao, jer se megju te slojeve uvali 
polagano čagja, što neprestano prsi iz dimnjaka tvornica i električnih 

peći, koje se u blizini nalaze. Te stožine izgledaju kao gorostasni ahati 
konično izbrušeni, a preko njih prsi biserje pjene, te ih neprestano 
povećava. Izmegju raznih sedra izborila se je litica oštrim kljunovima, 
namrštenim obrvama nad ždrielo, a na njima stoje gromade laštećeg 
se leda, ili vise mosuri, veliki ko okrenuti panjevi jela. Sav taj veleban 
prizor ne može se uživati sa američke strane, već jedino sa kanadske. 

Pregjimo, da promotrimo glavni buk niagarskih slapova. .Blizu 
hotela nad samim ždrielom sagragjen je belvedere, na litici Table 
Rock, što no strši nad samim Horse-Shoe. Vode su ga dobrano okrnjile, 
i otciepile od njega mnoge klisure otkotrljavši ih u ponor, a sada se 
nad njima naduvaju i nabujavaju slapovi, pošto se odbiju od dna. 
Neprestano prhutanje rose omekšava hridi, podgriza ih, dokle kakva 
nagla bujica ne napne sile, pa odroni u ponor čitave klisure. Dogagja 
se pače, da i na samom buku slapa, voda otciepi čitave skale mekanog 
vapnenca, kao što se je opazilo u godinama 1828., 1853. i 1862., tako 
da su geolozi proračunali, da se tim otcjepljivanjem vodopad odmiče 
sve više prama jezeru Erie, te da će za 40.000 godina slap biti odmah 
uz Erie, to jest da će se odroniti trideset i dva kilometra hridi u cieloj 
širini rieke. 

Sa belvedera na Table Rocku uživa se najljepši pregled čitavog 
vodopada, pače i na rieku pod i nad vodopadom, te se opeta razvija 
pred očima veličajni prizor katarakta Bieloga Konja, sa okeanskim 
talasanjem srljajućih voda i ledenih santa. Ali najjače priteže pogled 
adski buk Potkove (Horse-Shoe). Tu se je korito rieke neznatno sleg'o 
prama nutarnjoj strani potkove, što ju prave hridi, i za to silne mase 
voda naginju na tu stranu i tu se sukobljuju u biesnu nagonu za ponorom, 
ričuć, gruvać poput orgulja nebrojenih gromova, i dižući brdinu pjene, 
oblačine bisera, dolje iz dna jaza visoko nad korito rieke, tako da sitna 
maglovita rosa ovija neprestano svu okolicu, pa i sam vrh belvedera. 
Da ostaneš po sata promatrajući, vlaga bi prodrla i kroz najdeblja 
odiela. Ali ko se zapilji u ono strahovito čudovište raskorlaćenih biesnih 
prirodnih sila, te ima smisla za divlju veličajnost, taj neće lako osjetiti 
vlage. Oko se ne može skinuti sa onih širokih sedra, već kao da ti one 
užasne sile kroz oči vuču dušu k sebi, stojiš prikovan, ko zmija pred 
očima čarobnjaka, ili tičica pred adamantnim očićima zmije. Osjećaš 
neku potištenost, pomiešanu sa ushitom, sa nagonom i čeznućem 
za titanstvom, za silom, koja bi mogla micati planine, navaljivati 
Pelij na Osu, da se uzmogneš boriti sa nebesima. Onaj primjer neomje- 
rivih sila budi u tebi nagon divstva, koji su pokoljenja i naobrazba 
izbrisala, te uvigjaš, da mitosi o titanima i gigantima nisu puke basne, 
izmišljotine grčke mašte, nego da su u njima opjevane tajne stranice 
duše ljudske izbrisane stranice povjesti, pa kad omjeriš duševnu neis- 
kaznu žegju snage i moći, sa slabim svojim tjelesnim i umnim silama, 
i kada se prispodobiš sa onom silom, što ti se pred očima razvija, što 
ti naviešta svoju neiskaznu moć olujom gromova, onda istom osjetiš 

svoju ništetnost, a kamo li da se usudiš svoja libelulska krilca prostrieti 
u nebesa, za prostorima kud se vrte svietovi, pramca beskraju ! A ipak, 
kao mahnitca utuvljena ideja, ta želja svemožnosti muči neprestano 
dušu pjesnikovu, a svaki je čovjek manje više pjesnik. 

Pred bukom Horse-Shoe diže se brdo od leda, stožno u ahatnim 
slojevima, a vrh mu je omotan u vječnoj pjeni, sve dokle ga ljetne 
sunčane zrake ne odmaknu, i ne prevrnu niz ponor, kada se prolome 
pod njim ledovi. Ispod tog stoga rieka je smrznuta širinom cieloga 
korita, pa Amerikanci, koji ljube neobičnost, dolaze tu po ljutoj ciči 
ne samo sklizati, nego plesati. Prirede plutokratske plesove, i rasvietle 
električno svu kotlinu. Ne znam kakva im glazba svira, koja bi mogla 
natkriliti grmljavinu slapova, ako možda njihovo uho ne privikne 
olujnom ritmu Niagare, ter plešu ples pakla. 

Sigjosmo sa belvedera, pak ćemo se spustiti do pod same sla- 
pove u Horse Shoe. Obukosmo na se neprokisna odiela, i natakosmo 
na noge kaloče, a na glavu kukuljicu, pa izgledamo, ko pratioci mrtvaca 
u srednjem vieku. I nekakve ružne engleske babe se oblače kod nas 
u istoj dvorani. Mršave su ko vidurine, a koža im je na licu ko odrta 
kožom morske mačke. Pred nama igje vogja i mi izigjosmo iz dvorane, 
spustismo se niz smrznuti puteljak u guduru, pak prama tunelu, što 
ga iskopaše u samoj hridi pod slapovima. Vogja na ulazu okrene tipak 
i električno svjetlo nam rasvietli put. Tunel je dugačak oko dvie sto 
metara, pak je onda probijen širok prozor pod vodopade, tako da 
nam dolazi sunčana svjetlost kroz same sedre slapova. Izigjosmo 
pod sedre, da se omamimo grmljavinom, i strujama debelih voda. 
Krov se nad nama neprestano svija i ruši u ponor, ipak kroza nj 
prolazi blaga svjetlost dana, negdje jače negdje slabije prama debljini 
padajuće vode. Sila je voda tolika, da izduboše dolje liticu u strašan 
ponor ispod samog korita rieke. Svuda je naokolo led po kamenju, 
pa da ti samo malko noga posklizne, eto te u takovom mlinu voda, 
da bi čovjek dolje iz ponora bio izbačen tamo negdje oko Whirpoola, 
kao komad tiesta, kao sluz. Ježuri te spopadaju, a duh jaza te mami 
vrtoglavno. Božica Niagara te vabi sebi iz dubina. Hladno je i moj 
hodža se kriepi flašicom konjaka, a ja je prihvatim, napravim malu 
libaciju Niagari, da joj ublažim božanstvo, koje je sa izginućem cr- 
venokožaca izgubilo svoje vjernike, pa gucnem i ja. Bekavac baa 
komade leda u vodeni ponor, a da baci i brežuljak leda, ne bi ništa 
ni opazio, ni čuo, kao što ne čuje ni mene, kad mu vičem iza svega glasa 
na uši, nudeć mu gucaj konjaka. Hodža mu viče, da baci one engleske 
babe, jer su i onako na teret radniku, a nisu za ništa na svietu, ali 
šalu pogušuje „grom voda". 

Vratismo se, pa ćemo da se okriepimo objedom u gostioni hotela, 
ali platismo prije po dolar za neprokisna odiela. Objed da ne može 
biti gori, a i ono malo što si progutnuo, ne možeš da probaviš, kada 
ti donese račun. 

Do gostione su dućani svakovrsnih tričarija, uspomena sa Nia- 
gare, pa te cure prodavačice oblieću, da kupiš, ko vragovi kršćanske 
duše. Što nevalja tri prebivene pare, nudi za dolar, dva, tri. Osta- 
vismo i tu nekoliko dolara, već navikli vidjati ih, gdje izmiču kroz 
prste, pa na kočiju i natrag. Vraćajući se niz guduru, pane mi na pamet 
pitanje, gdje se nalaze glasovite električne turbine. Ne vidi se nigdje 
uz slapove ništa. Praktični Amerikanci, da ne pokvare ljepotu slapova 
zgradama, izduboše tunel u hridini počevši pod visećim mostom, 
pa ga izvedoše dva kilometra gori više vodopada, a i tu mu je gornji 
otvor 50 metara ispod korita rieke. Taj tunel je visok 9, a širok 5 me- 
tara i po, dovodi toliku silu vode, da turbine, koje pokreće, razviju 
120.000 konjskih sila. Fabrike koje izrabljuju tu silu udaljene su do 
32 kilometra od vodopada. Da je upotrebiti svu moć niagarskih sla- 
pova, dalo bi 17 milijona konjskih sila. 

Toliku silu vode ne mogu dati svi vodopadi naše domovine zajedno, 
i što se sile tiče bez sumnje se naši vodopadi ne mogu mjeriti sa Nia- 
garom. Još jednu prednost ima Niagara nad našim vodopadima, a 
to je što Amerikanci znadu cieniti ljepotu prirode, te neće nagrditi 
njezin slap kojekakvim zgradama za obrtne svrhe. Niagara bi mogla 
dati još toliko elektriciteta, da bi mogla kretati sve tramwaye i željeznice 
New- Yorka, pače svih amerikanskih gradova skupa i još ih rasvietliti. 
Ali Amerikanci neće uništiti ljepotu za korist. Pozajme li još sila sa 
Niagare, napraviće nove tunele, koji se neće ni vidjeti kod slapova, 
a njihova ljepota će ostati netaknuta. Da i odvedu jedan dio voda sa 
rieke, još od toga vodopadi ne bi trpili, pa da uzmu i pet šest milijona 
konjskih sila vode, jer se to na slapovima ne bi ni opazilo. 

Amerikanci vrlo dobro znadu, da ljepota postaje sve obilnijim 
izvorom dobiti i da će sve više postajati, što više bude napredovala 
prosvjeta. Niagara vuče zlato sa svih strana svieta, jer vuče posjeti- 
telje, a ti ostavljaju novac ne samo u hotelima oko Niagare, nego na 
parobrodima, u željeznicama, po gradovima. 

Kod" nas se na to ne pazi. Razni špekulanti, većinom tugjinci, 
zakupljuju idraulične sile naše domovine, pa po miloj volji grade 
grdobne zgrade i tvornice pod samim vodopadima, te ih skrivaju i 
nagrgjuju. Pošto nemamo svoje vlade, ne možemo se tomu oprieti, 
i još smo sretni, da dolazi nešto tugjeg kapitala u našu domovinu, 
i da naš seljak dobiva nešto posla u obrtnim poduzećima. Mi ne mislimo 
pri tome, da bismo više možda dobivali od same ljepote, naših vodopada, 
da ju znamo razvikati svietom amerikanskom reklamom, i da možemo 
sagraditi do njih željeznice i puteve. Od svih naših vodopada samo 
do Plive se može doći željeznicom, i to ne ravno, nego valja naj- 
prije poći do Lašve. Iz Banjaluke već valja uzeti kočiju, ili diližansu, 
te prevaliti preko 70 kilometara ceste. 

Kad bi se ljepota sastojala samo u veličini, onda se naši vodopadi 
ne bi mogli mjeriti sa Niagarom. Ali pošto ljepota ima još mnogo 

drugih uvjeta i zakona, držim da naši vodopadi nemaju upravo ništa 
da za vide Niagari, osim veličine. Ja sam sve naše glavne vodopade 
opisao i upozorujem čitajelje na moj opis Plitvičkih vodopada u puto- 
pisu „Po Lici i Krbavi"; na opis Plive u putopisu „Po Bosni i Her- 
cegovini"; na opis Manojlovca najljepšeg vodopada Krke, u puto- 
pisu „Po Ravnim Kotarima"; na opis Gubavice, u „Poletima oko 
Biokova". Jedan od najhitnijih uvjeta za ljepotu vodopada jest lje- 
pota okoliša. Kod svih spomenutih naših vodopada okoliš je ljepši 
nego kod Niagare. Što će veliko liepo oko, ako nije liepo usagjeno, 
okrunjeno liepim obrvama i trepavicama, na liepom licu, pod vedrim 
čelom, uz skladan nos.^^ 

Oko Niagare nema planina, nema sunovratih klisura, a i samo 
ždrielo, u koje pada, ne može se mjeriti, sa strahovitom gudurom 
Gubavice okružene, Dinarom, Mosorom i Biokovom. Četvrt sata od 
nje otvara se vidik na more i na otočje. Pliva ima tik samog vodopada 
ogromnu klisurinu, ovijenu mahovinom, obraslu busenjem i stabaljem, 
a nad njom se diže grad Jajce, upravo čarobno. Pod njom je glasovito 
ždrielo Vrbasa, a u četvrt sata dolazi se baš do najromantičnije točke 
toga ždriela, gdje je Vrbas stisnut megju nehotičnim klisurama. Na 
zapadu nalaze se prekrasna jezera Plive, sa ubavom Gjulhisarom. 
Treba li spominjati prednosti plitvičkih vodopada.^ Ti su vodopadi 
samo jedan od bitnih elemenata božanske ljepote onoga pregjela, 
s kojim se ne može takmiti nijedan na svijetu. Krka ima sedam vodo- 
pada, ima jezera, ima grozovitih gudura, ima šibensku luku, ima 
velebnu Prominu, ima kninsku tvrgjavu, a sav tok Krke, da uz nju 
ide željeznica ili električni tramway, mogao bi proći u dva sata, pa ne 
bi znao kojemu ćeš se vodopadu više diviti, ni koji je ljepše usagjen 
u okolišnu prirodu, ko dragulj u prsten. 

Niagara je veličajna, ali i pošto sam ju vidio, nije se u mojim očima 
umanjlila ljepota naših vodopada. Ovaj opis Niagare biće opširniji, 
ali nije ljepši od opisa Manojlovca i Gubavice, jer ni Niagara nije ljepša 
od njih, a ja sam svakomu sudio, kako me je nadahnuo, i prama tome, 
koliko je u meni uzbudio osjećaja ljepote. U zadnje doba ljubitelji 
prirode ističu kao najljepši i najveći vodopad na svietu, vodopad 
L* Iguazu, što ga pravi istoimena rieka padajuć u rieku Parana, na 
granici Brazila i Argentine. Po ilustracijama sudeć regbi da zbilja 
natkriljuje sve vodopade svieta, pa i onaj rieke Zambezi u Africi. 

Pošto iz gradića Niagara Falls poslasmo prijateljima nekoliko 
razglednica na uspomenu, Dr. Lauš, Bosiljko Bekavac i ja krenusmo 
tramwayem put Buffala. Skitasmo se po gradu do noći, jedva čekajuć 
da dogje časak odlaska. Kad je nadošlo vrijeme, Dr. Lauš kupi Dra- 
wmg-Room za svu trojicu, pa sjedosmo u naš kupe. Hodža nas je za- 
bavljao svakakim šalama, sileć Bekavca, da klanja jaciju i ićindijii 
jer da je i onako u srcu turčin, pače da potiče od turske krvi, i ako 
je naš Bosiljko baš čisti tip blagog bosanskog Hrvata. Ako žeh*, daće 

mu on opeta avdest, ko jutros ! Pošto Bosiljko nije htio avdesta, le- 
gosmo, ali hodža ne da spavati, nego još uviek iz kreveta pripovieda 
šale i anekdote, dok ne opazi da nas je san shrvao, pa ga ne slušamo. 
Kad se ne smiju, biće da spavaju, pomisli on i zaspi ko i mi. Ne pro- 
budismo se do Pittsburga. 

U Alleghenyu dočeka nas iznenagjenje i veselje. Stanovništvo 
hrvatske kanonike pomnožalo se za čitavih osam živih glava. Kuja 
dr. Lauša okotila osmero krasne biele štenadi. Brižno ih liže i ne da 
nikomu blizu, a najmanje mačkici i Bumsu, koji dolazi svaki čas po- 
virivati, da vidi, koje je to novo čudo; ali čim se približi, kuja biesno 
zareži i on rep megju noge, pa ide da laje na zvonove, što no zovu 
vjernike na misu. 

Oprostih se sa Bekavcem, jer je morao odmah prama svojoj ubavoj 
Lindori, i počeh se spremati na odlazak. Još me je Mužina sprovagjao 
par dana, da vidim po Alleghenyu i Pittsburgu što je ostalo, pak na 
sedam u večer odlučih krenuti prama New- Yorku. Sa vigjenijim Hrva- 
tima u Alleghenyu, bijah se već oprostio na večeri, što ju je dao dr. Lauš 
na rastanku meni u počast; ipak Pavlinac htjede, da se posebno sa mnom 
oprosti, te da ponesem koju uspomenu od njega, pa mi darova štap sa 
zlatnim drškom, na kojemu je dao urezati početna slova moga imena. 

Krenuh sa dr. Laušom prama kolodvoru. Sjedili smo mučaljivi 
u kočiji, jer ni jedan ni drugi nije znao, kako bi dao oduška svojemu 
čuvstvu. Bili smo se svikli jedan na drugoga kao braća. On bi bio naj- 
volio, da ostanem uviek s njime, a meni je teško ga ostaviti, nu ipak 
je domovina veća od prijatelja. Da je brat bio kod njega, ne bi ga ljepše 
primio, ne bi mu više ljubavi i nježnosti u svakoj sitnici iskazao. Kao 
da je slutio, da će mu sudbina skoro, na tragični način, oteti ljubljenoga 
brata, liečnika u Vrbniku, pa je htio naći drugoga. 

Na kolodvoru nagjosmo Mužinu, Pavlinca, Marohnića i Skrivanića. 
Zahvalim im na Ijubeznosti i oprostih se s njima. Dr. Lauš nije me 
ostavio do zadnjega časa. Istom kada se je čuo znak odlaska zagrlismo 
se, pa zbogom ! i do vigjenja ! Ovu zadnju rieč izrekosmo, da nam bude 
lakši rastanak, da skratimo mišlju vrieme, i prostore okeana; a sam 
Bog znade da li uzročje, koje se bori u svemiru i ljudskome društvu, 
ne snuje drugačije, nego li mi snujemo, ne priprema li koju tajnu i 
nepredvidljivu silu, koja će nam onemogućiti, da se opeta vidimo. 
On ljubi, domovinu, i duboko sam uvjeren, da ne bi osjetio gorkije 
žalosti, nego li umrieti, a ne viditi je; ne umrieti za nju, ili bar u njoj. 
Ali, osim volje pojedinca, opstoji i Svemirni Um, čije se osnove nama 
nedokučive, a opstoji i sveukupnost ljudskih volja, kao udes, koji kao 
vihor može skrenuti volju pojedinca drugim putem, ili je slomiti. U 
tim nujnim mislima sjedoh na svoje mjesto. Dr. Lauš se je bio poskrbio 
za moju prtljagu, za putni ticket, za sve, a da je mogao bio bi mi da- 
rovao na put i svoju šalu, da me nujne misli ne muče. Ali i njega je 
na rastanku ostavila šala, i ne vidjeh ga nikada onako tužna. 

XXIV. 

u Slavenskom klubu u New-Yorku. — Capek. — Stokes. — Grane, — Central 
Park. — U Zottijevoj banci. — Frank Zotti Steani-G)mpany. — Koliko je 
Hrvata u Americi ? — Koliko novaca šalju u domovinu ? Kako Hrvati čuvaju 
novce od lupeža. -— Jagrović. — Tesla. — Profesor M. J. Pupin. — Prama 

domovini. 

Na sedam travnja u jutro stigoh u New- York. Na kolodvoru nagjoh 
urednika Brozovića, s kojim preplovih rieku Hudson, pa pogjosmo 
zajedno do slavenskog Kluba, gdje me je bio pozvao na besplatni 
stan predsjednik Čapek. Slavenski Klub, po pohvalnom starom slaven- 
skom običaju, ima nekoliko soba za gostove, i ja sa zahvalnošću primih 
Čapekov poziv. Kad sam došao u New- York bio 3am mu predao di- 
plomu počasnog člana Moskovskog Slavjanskog Obščestva, a još sam 
imao tri takove, koje mi je bio povjerio predsjednik društva A. I. 
Čerep Spiridović, cieneć da će biti bolje i dostojanstvenije, da ih preda 
osobna deputacija, nego da se pošalju poštom. Diplome su glasile 
na James Stokes-a, Lava Nabokova, i Joremiju Davidovića Kurtina. 
Odlučih zamoliti Čapeka, da me prati u deputaciji k tim osobama, 
nu on me obaviesti, da se je Nabokov preselio u St. Louis, Davidović 
Kurtin u Philadelfiju, i da se samo Stokes nalazi u New- Yorku. Stokes 
je Amerikanac, ali veliki slavenofil, a biće stoga, jer njegova tvrtka 
ima velikih trgovačkih posala sa Rusijom. S tog razloga je slavenofil 
i bogati chicaški trgovac Charles Crane, koji trguje sa Rusijom željez- 
ničkim vagonima, a kod njega je namješteno mnogo Hrvata i inih 
Slavena, na koje se valjda ne može tužiti, jer mu rade marljivo i sa- 
vjesno. S njime se poznah u Parizu u hotel Regi.na, gdje je bio sa mnom 
i sa Spiridovićem na večeri. Kad je bio u Moskvi bio je nekoliko dana 
Spiridovićev gost, te mu nije falilo, što no se veli, ni ptičjega mlieka. 
U Parizu je iskazivao vrlo Ijubezno lice, a kad mu Spiridović reče, 
da ću ja skoro u Ameriku, zamoli me, da ga posjetim, i dade mi svoju 
adresu u New- Vorku i u Chicagu. Osim njegova poziva imao sam sa 
sobom i Spiridovićevo preporučno pismo, pa kada dogjoh u Chicago, 
kao što etiketa zahtieva, poslah mu^Spiridovićevo pismo, i popratih 
ga sa svojim, sjećajuć ga na naše poznanstvo u Parizu. Ne dobih niti 

odgovora, a mislim, da je i sam Spiridović došao, teško da bi se Iju- 
beznijim i prama njemu pokazao. Da izbjegnem kakvoj sličnoj neu- 
godnosti ne htjedoh se najaviti ni kod Stokesa, već mu poslah diplomu 
po pošti, a tako i ostalim spomenutim članovima moskovskoga društva. 

U New- Yorku znao sam unapried da neću moći držati konference, 
za to odmah pregledah na parobrodarskim agencijama, kada polaze 
parobrodi za Evropu. Bilo ih je malne svaki dan za Englesku, a na 
trinaest travnja odlazila je opeta Touraine za Havre. Pošto se bijah 
upoznao sa kapetanima, i nadajući se, da ću dobiti nešto popusta 
od agencije „Socićtć Transatlantique", bar onu razliku, koju se dobiva, 
kada se uzme putnu kartu tamo i amo, odlučih otputovati sa Tourainom, 
i ako mi agencija nije dala nikakva popusta, jer da je vrieme prošlo, 
kad bih imao prava na popust za povratak, i napokon nadošla Ijetnja 
plovitbena saisona koja je skuplja. Dala mi je jedino nešto bolju kabinu 
u prvom razredu i ostavila me u njoj sama, da budem slobodniji, a 
i to je nešto. 

Ostajalo mi je još pet dana da pregledam po New- Yorku što 
mi je prvi put izbjeglo, i ja se dadoh marljivo na posao, uvježbavši 
se posvema u kretanjima tramwaya i zračnih željeznica. Dodijalo mi 
je ipak skitanje po ulicama, bankama i biblijotekama, a kafana, ili 
sličnih zabavnih lokala, po danu, u New- Yorku nema. Snieg je već 
posvema okopnio, pa se još najbolje prolazi u parkovima. Iz Slavenskog 
Kluba do Central Parka, glavnoga i najljepšega u New- Vorku nema 
nego dvadeset minuta hoda. Ja najragje tamo zalazim, i gledam ve- 
lika umjetna jezera, bezbrojne kipove i poprsja znamenitih evropejskih 
i amerikanskih ljudi, a naročito djecu, koja se voze u kočijicama, 
pred kojima su obično zapregnute koze, ili oslići. Ptica u parku ima 
vrlo malo, ali za to ima mnogo vjeverica, koje su tako pitome, da si- 
laze sa hrastova i dolaze djeci uzimati orahe iz ruku. Vjeverice su djeci 
najveće veselje, te bi ih htjeli ručicom ščepati, nugjajući im na prevaru 
orahe, jabuke, kruh itd., ali lukava vjeverica pazi svaki kret, pa kad je 
diete hoće da uhvati, komično zakašljuca i šmigne, kao munja; a djeca 
na taj kašalj udri u smieh, pa opeta vabi i nugjaj orah, dok vjeverica 
ne otme orah, i bjež na granu, pa glogje, i gleda djecu, kao da se ruga. 

U negjelju je u parku vrlo živahno i bučno, jer na prve popuhe 
proljeća sva plutokrac" ja izigje u raskošnim toiletama na automobilima, 
ili na kočijama najraznovrsnijih oblika, pred kojima su zapregnuti 
konji, baš amerikanski ugojeni i svietli. Ko hoće da se nagleda dragulja 
u naušnicama, u ukosnicama itd. neka dogje jednog negjelnog jutra 
u Central Park. Osobito Židovke se ističu raskošnim nakitom, i sjajnim 
ekvipažama. Vidi se i po koju ljepoticu, ali rietko. Većinom se voze 
debele žene, koje se ističu više atletičkim mišicama i oblinama, nego 
gracijom. Mnoge projure i na konjima praćene od kavalira obrijanih 
brkova, drvena lica, oštra izražaja. 

Ja ipak najragje prolazim vrieme u Zottijevoj banci, ili u ured- 
ničtvu njegova „Narodnog Lista"; jer tu imam prigode nadopuniti 
dojmove o našim ljudima. Zotti je poznat megju Hrvatima po cieloj 
Americi, pa svi, osobito kad se vraćaju zavire u njegovu banku, ili, 
da promiene novac, ili da ga preko njega pošalju u Evropu, ili da kupe 
putnu kartu. Njegov „Narodni List" raširio je ime njegove tvrtke 
po svim državama Unije, a osim toga za njega neprestance putuje 
desetak agenata Amerikom, te ima i podružnice, kako je već rečeno, 
u Pittsburgu i Chicagu, a kani ih ustrojiti i po drugim gradovima. 

Zotti me prima Ijubeznije, nego kada me je prvi put susreo u 
Alleghenyu, jer se je uvjerio, da nisam došao strančariti, niti agito- 
vati proti njegovoj tvrtci, kao što mu je od nekoga bilo rečeno, koji 
se je bojao više za se, nego za Zottia i njegov posao. Dariva mi pače 
u znak prijateljstva liepu iglu za kravatu, i htio bi mi pomoći isposlo- 
vati popust na putnoj karti u agenciji transatlantičnog društva, koje 
s njime mnogo posluje, ali ne uspieva ni on. Zotti se u zadnje doba 
srdi na to društvo, jer neće da daje neke popuste njegovim putnicima, 
i ako je on većinu svojih putnika slao preko „Sodćtć Transatlantique", 
te se grozi da će prekinuti posao. Slao ih je do sada tim društvom, 
jer je znao da će ljudi dobiti mnogo bolju hranu, i da će se s njima 
čovječnije postupati, nego na drugim društvima. Ali srdi se najviše 
što Talijani dobivaju od raznih društava prevoz do domovine, za samih 
16 dolara, a naši, koji ne stanuju nego malo dalje, moraju plaćati 
35 ili 36, to jest više nego dvostruko. Uslied toga zamislio je ustrojiti 
svoje parobrodarsko društvo, koje će ploviti od Rieke, Trsta, i dal- 
matinskih luka, doticajuć glavne talijanske, i španjolske, do New- Yorka. 
Društvo će se zvati „Frank Zotti Steam-Company". U tu svrhu, 
reče mi, da mu je već pošlo za rukom naći konsorcij, ^ji će dati kapital 
od 10,000.000 kruna. On je uvjeren, da će društvo uspjeti, jer ako 
drugi prevažaju za 16 dolara, zašto ne bi mogao i on? 

Na me je učinio Zotti utisak čovjeka, koji će, ili postati milijunaš, 
ili propasti. Smionosti ma i pravo amerikanske, a kad je mogao ustrojiti, 
došavši bez pare, i metući na početku ulice, tolike banke i dnevnik, 
ne vidim u kojem trgovačkom poslu ne bi mogao uspjeti. On me je 
uvjeravao, da barem polovica svih novaca, koji polaze iz Amerike 
u našu domovinu, prelazi preko njegovih banka, a to znači na godinu 
8,000.000 dolara, ako iz taštine ne pretjerava. Kad bi to bila istina 
onda bi svake godine dolazilo u naše zemlje do 80,000.000 kruna, a 
da pravo kažem, mučno mi je u toliku svotu vjerovati. Valja ipak 
priznati, da seoba ima i dobrih strana, jer naš čovjek nije bez srca 
prama svojima, te rado šalje prištednje, tako, da se donekle nadokna- 
gjuje gubitak radnih sila i troškovi putovanja. Osim toga te brojne 
pošiljke znače, da se mnogi kane povratiti, a to je u ovom neugodnom 
pitanju najutješnija činjenica. 

Nadao sam se kod Zottia dobiti najpribližnije podatke o broju 
useljenih Hrvata, ali ni on sam nije s time na čistu, a ni činovnici nje- 
govih banka, jer ima i mnogo drugih društava i agenata, koji se bave 
tim poslovim^. Još nam najsigurnije podatke može dati zagrebačka 
trgovačka komora, čiji izvještaj kaže, da se je iz Hrvatske i Slavo- 
nije iselilo g. 1894. ravno 21.242, a od g. 1898. do 1903 . punih 106.889. 
G. 1893. iselilo se je Hrvata i Slovenaca 32.892. Kad bi se uračunalo 
što se je iselilo drugih godina, iz svih hrvatskih zemalja, mislim da 
nisam pretjerao, kada sam rekao, da se u samim Sjedinjenim Drža- 
vama nalazi 400.000 Hrvata. Da se uzme u obzir ciela sjeverna i južna 
Amerika, došlo bi se do žalosnog zaključka da u Americi živi četvrtina 
cieloga hrvatskoga naroda. 

Vriedno je promatrati naše ljude, kada dolaze u Zottievu banku 
da mienjaju, ili da šalju novce. Dogju na vrata, i pitaju, gdje je Cotić; 
taka ga oni zovu. Ako se javi koji činovnik, oni ga pitaju, jesi li ti 
Cotić .^ Činovnicima je često teško uvjeriti ih, da oni zastupaju Cotića, 
i da mogu s njima govoriti i obaviti posao, isto kao da je on tu glavom. 
Mnogi donese novce sa sobom često preko svih Sjedinjenih Država, 
iz Columbije, iz- Californije, ili iz Arizone, u kesici, koju skrije u ga- 
ćama blizu spolovila. Ako su novci u zlatu, što je najčešće, jer naši 
ljudi više vjeruju zlatu nego papiru, onda je činovniku lako, ali ako 
su u papiru, često smrde tako, da mora oprati ruke u kakvom akcidu, 
netom je banke promienio. Drugi iskopaju u potplatima čizama okrugle 
jame za komade od 5, 10, ili 20 dolara u zlatu, pa čvrsto pribiju potplat 
čavlima na čizmu. Tako se brane od lupeža, jer ako i zaspu u vagonu, 
znadu, da ih niko neće moći okrasti, bez da ih probudi. Kada dogju 
u banku, svuku u predsoblju čizme, pa otparaju potplate klieštima 
i dlietom, a onda novce predadu u Zottijevu banku, u koju imadu 
potpuno povjerenje. 

Neki dogju, da se predbroje na „Narodni List", a ima ih koji traže 
i englesku gramatiku od Jagrovića što ju je izdala Zottijeva tvrtka. 
Jagrović je bio jedan od najboljih Zottijevih činovnika, te je do potrebe 
zamjenjivao Brozovića u uredničtvu „Narodnog Lista". Bio je čovjek 
vrlo pristale vanjštine i simpatičan u općenju. Siromah nastradao 
je na vrlo tragičan način, nekoliko mjeseci poslie moga odlaska iz Ame- 
rike. Htio se je uspeti ekvatorom na jedan od gornjih spratova kuće; 
nu dok je ulazio na vrata u elevator, ovaj se digne i posvema ga zgnječi, 
tako da je na mjestu izdahnuo. 



Jednog dana zapitah Brozovića, bih li mogao posjetiti Nikolu 
Teslu. Odvrati mi da je Tesla veliki čudak, i da nikoga ne prima, te 
da vrlo malo mari za svoje sunarodnjake. Stanuje negdje na Long 
Islandu, gdje da radi oko svoga čudotvornog tornja, kojem da je 

kroz novine prosuo basno vite viesti, kako će sa n'egova vrha upotrebiti 
svu električnu silu Niaj^are, brzojavljati bez žica po svoj Americi i 
Evropi, rasvietliti sav New- York, tjerati po njemu sve tramwaye, 
željeznice i mahine po tvornicama. Već su mu se i sami Amerikanci 
počeli izrujB:avati, a imao sam i ja prigode čitati po new-yorškim no- 
vinama satiričkih sastavaka u kojima tobože sam Tesla hiperboličnim 
načinom navieSta svoja električna čuda. Te la je bez sumnje genijalan 
elektrotehnik, ali je i sam donekle kriv toj prdnji novina, jer je prc- 
mno^o obećavao, a premalo ispunio. 

Brozović mi reče, da ću bolje učiniti ako posjetim profesora M. J. 
Pupina, Srbina iz Banata, koji predaje na Columbia Universitj, a 
megju amerikanskim učenjacima uvaženiji je, kao elektrotehnik, n^ 
Tesla; jer Pupin ne obećaje ništa, dok nije više nego stalan da je izumio. 

Telefonovasmo Capeku, koji je sa Pupinom osobni prijatelj, moleć 
ga, da mi upriliči s njime sastanak. Mjesto odgovora, sliedećeg dana 
posla mi Pupin poziv, da dogjem š njime na večeru u hotel Delmonico, 
koji je najskuplji i najugledniti u New- Yorku, gdje dolazi samo ame- 
rikanska plutokracija, a kuhinju vode pariški kuhači. Dolazi se samo 
u fraku. 

Pogjoh sa Capekom, kojega je takogjer bio pozvao, i na urečeni 
sat dogjosmo u gostionu hotela Delmonico, gdje nas je profesor Pupin 
već čekao. Čapek me predstavi visokom cmomanjastom tovjeku,, 
pravog banatskog srpskog tipa, od prilike u pedesetim godinama. 
Ljubeznost profesora Pupina osvaja na prvi mah, i nakon nekoliko 
časaka činilo mi se je, da govorim sa starim znancem. Premda nije 
učio srpskih škola, već magjarsku gimnaziju, govori savršeno srpski, 
banatskim izgovorom. Zaljubio se je u Ameriku, u kojoj je našao 
sreću, sveopće poštovanje i velik ugled, ali mu za to ipak sva duša 
odiše ljubavlju za srpskim narodom i uopće za slavens vom. Izmegju 
Srbina i Hrvata ne pravi razlike, te je on odavna već u dalekoj Americi 
oživotvorio ideal srpsko-hrvatske sloge, i u malenom, države. Nabavio 
je ogroman posjed, na kojemu je ponamjestio čitavu koloniju Srba 
i Hrvata, a ovi se natječu, ko će mu bolje ugoditi, ko će marljivije 
raditi, tako da mu je imanje upravo uzorno uregjeno. Ne mogu se 
ni oni na nj tužiti, jer osim obilnih nadnica dobivaju i liepe darove, 
a stanove im je uredio po svim pravilima higijene, tako da na nje- 
govom posjedu nema bolesnika. Svak svetkuje svoje blagdane, kako 
mu ih koledar donese, a često Hrvat božićuje sa Srbinom, a Srbin sa 
Hrvatom. Ima tu ljudi iz svih naših krajeva, najviše iz Like, i Herce- 
govine. Pupin je sa svima zadovoljan, ali najviše hvali hercegovce, 
jer da su najumniji. Elektrotehnička otkrića doniela su mu velik imetak 
pa ovo imanje drži više za zabavu, nego da ga izi-abi u ekonomske svrhe. 

Puna četiri sata razgovarah sa ovim vrlim rodoljubom, a progjoše 
kao četiri časa. Bilo je razgovora o svemu i svačemu, a naročito o nau- 
kama na amerikanskim sveučilištima, koje je profesor Pupin branio. 

Bit će da je on oduševljen od velikih uspjeha na polju elektrotehnike, 
koja se u Americi s najvećom ljubavi goji, pa vidi sve ružičasto i na 
ostalim granama ljudskoga znanja, ili iz kolegijalnosti brani svoje 
sveučilišne drugove. On brani i uzgoj i značaj amerikanske žene, te 
mi pripovieda čuda o kćerima amerikanskih bogataša, koje se posve- 
ćuju naukama, polaze sveučilišta, ustrajaju i same škole za ženske. 
Najviše se je, dakako, razgovor- vrtio oko domaće politike, te Je naš 
učenjak bio sretan, slušajuć, da nestaje nesuglasica izmegju Srba 
i Hrvata, da se braća otrjeznuju i uvigjaju potrebu sloge, jedinstva 
i zajedničke obrane. 

Kad može, rado dolazi u Evropu i posjećuje svoj rodni kraj, pače 
sve srpske i hrvatske zemlje. Pred nekoliko godina bio je više vre- 
mena u Njemačkoj — njemački govori savršeno — u znanstvene svrhe. 
Briga oko jedinice kćerke kojoj je majka umrla, ne dozvoljava mu 
da se mnogo i na dugo od kuće udaljuje, a osim toga veže ga i zvanje 
universitetskog profesora. 

O profesoru Pupinu, koji u Americi uživa veći ugled, i solidnije 
ime od Tesle, malo se kod nas govori; za to sam držao za uputno, da 
mu u ovoj knjizi posvetim par stranica, kao čovjeku, koji je od svih 
našemu narodu, onamo preko Atlantika, najviše na diku, a osim toga 
je narodni dobrotvor. Njegovim imenom najljepše ću privesti kraju 
ovo djelo. 



Na trinaest travnja jutrom krenuh prama luci. U ogromnoj če- 
kaonici „Societć Transatlantique" nagjoh mog hvaranina Boškovića, 
koji je došao da me pozdravi na rastanku, i da mi izruči pozdrave 
za staricu majku. Do malo dogje i Zampieri, upravitelj jedne Zottijeve 
podružnice u New- Yorku, a moj : tari znanac iz Kotora, gdje je on 
dovršivao nautiku, a ja gimnaziju. Ne vidjesmo se punih sedamnaest 
godina, a nakon toliko godina neobično je ugodno sastati se sa neka- 
dašnjim drugovima, a teško odmah rastati se. On se ruga mojim sje- 
dinama, a ja njegovoj ćelavosti, pa se za nevolju šalimo vremenom 
koje prolazi, kao hršum, i vrti nas kao slamku prama jazu vječnosti. 
To je humor očajnika, ali priroda je i u tome bila tako mudra, da nam 
je dala i dar šale, da zaboravimo, da umiremo. Kao da ćemo baš dugo 
živjeti, kažemo jedan drugomu na rastanku, do vigjenja ! Sirena Tou- 
raine daje treći znak, i prijatelji silaze s parobroda. Zvuk sirene ovaj 
put drugačije zvoni u mojim ušima. Čini mi se kao glas domovine 
koja me zove, a ne kao izaziv hršumima i valovima okeana na borbu. 
I ^am okean pričinja mi se u mašti manji, krotkiji, podatniji. On nije 
za me sada drugo nego put, koji vodi u domovinu, a u toj pomisli, 
u čeznuću za domovinom, sve je liepo i glatko. Nisam otsutan iz nje 
nego samih šest mjeseci, ali mi se čini šest godina. A kako će hlaptati 

srce u onima, koji se vraćaju k njoj, nakon desetaka godina, koji neće 
naći mnoge od onih, koje ostaviše? Ta ni ja neću naći mnoge od znanaca 
i prijatelja, jer oni odo§e na mnogo dalji put, nego sam ja bio poSao ! 

Naći ću je siromašnu i potištenu, kakvu sam je ostavio, ali baš 
za to vuče jače nego domovina slobodnih naroda. Zar Je siromahu majka 
manje mila nego bogatašu? Zar nie više truda i ljubavi pokaiala 
prama djetetu siromašica nego bogatašica? Ne, ne znadu slobodni na- 
rodi što je ljubav i čeznuće za domovinom ! Samo oni tu ljubav pravo 
osjećaju, koje tiranstvo i bieda iz nje prognaju, oni koji se za nju bore 
u njoj i izvan nje; koji znadu razlikovati sreću slobodnih domovina 
od jada i čemera potištenih. Kao sinu, kojega zovu na krevet umi- 
ruće majke, takovom strepnjom drhće srce od ganuća sinu potištena 
naroda, kad se vraća u domovinu. 

Zrake jutarnjeg sunca protjeravaju maglu niz rieku Hudson, 
sa vrhova Sky-skrapera, a bezbroj parobroda prolazi unakrst lukom. 
Sunčane zrake cjelivaju tomjevitu krunu na glavi kipa Slobode, a 
moje srce kaže božici zbogom, i pita, kada ću te tako ovjenčanu i tako 
obasjanu sresti u mojoj domovini? Touraine prolazi dostojanstveno 
mimo nje, spješeć na okean, a ja stojim zamišljen na mostu, i osjećam 
da me svaki ritmični hlapat Touraininpg vijka nosi bliže domovini. 

IIIHRVATI!!! 

Kupujte i naručq}te u 
KNJIŽARI I PAPIRNICI 

^^^ u Korist Kluba .0^^ 

Cirilo Metodskih zidara 

ZAGREB PRERADOVIĆEV TRG 4. 

U korist sirotne Istrel 

